
Užsklanda: PEREINANT Į ŽMOGAUS ATOVEIKSMĮ 

PRATARTIS 


Religinei šiandienos sąmonei svyruojant tarp “Dievo 
mirties’ (F. Nietzche) ir ‘Divo išnirimo' (J. Ortega) 
mūsų akiratyje, žmogaus santykis su šiuo ‘mirusiuoju’ ar 
‘vos įžiūrimu' Dievu savaime esti svarstomas arba psicho- 
logiškai, ieškant jo pergyvenimo sieloje, arba sociologiš- 
kai, klausiant jo vertės mūsosios būklės gerovei. Be abejo, 
tai išvaduoja šį santykį iš sekmadienio iškilmių pirme- 
nybės ir perkelia jį į šiokiadienio kančios bei neteisybės 
plotmę. Šia prasme psichologinė bei sociologinė religijos 
sklaida gali būti mūsų amžiaus laimėjimas. 

Tačiau kaip senoji metafizika religiją buvo per daug 
nuo žmogaus atsiejusi, taip dabartinė psichologija bei 
sociologija religiją per daug su žmogumi susieja — net 
tiek, jog Dievas virsta tik antruoju žmogaus vardu. Sena- 
jame religijos apmąstyme vyravo Aristotelis, naujajame 
vyrauja Feuerbachas: pirmasis iškėlė Dievą į nejudančio- 
jo judintojo rangą, tarsi šventybė susiteptų, įsijungusi į 
pasaulio judesius; antrasis nuleido Dievą į kasdienos ju- 
desius, tarsi šventybė būtų patys šie judesiai. Šia prasme 
psichologinis bei sociologinis religijos svarstymas gali 
būti mūsų amžiaus pralaimėjimas. Aristoteliškoji prieiga 
prie religijos pralaimėjo žmogų, feuerbachiškoji prieiga 
prie tos pačios religijos graso pavojumi pralaimėti Dievą. 

Ir vis dėlto Dievas — ne žmogus — yra religijos pra- 
dininkas. Ir vis dėlto žmogus — ne Dievas — atsiliepia 
į šią pradmę, padarydamas religiją sava būsena. Religija 
laikosi tik Dievo ir žmogaus sąveika. Suvokti gi šios są- 
veikos esmę bei prasmę galima tik filosofinio klausimo 
būdu. Religija atsiskleidžia tik religijos filosofijoje, nie- 
kad ne religijos moksluose, nors šie jai būtų ir labai nau- 
dingi. 

Tai gairė, kurios vedamas autorius ir mėgina šioje 
knygoje apmąstyti religiją santykio kategorijos šviesoje: 
Dievą žmogaus atžvilgiu ir žmogų Dievo atžvilgiu. Užtat 
metodiškai religijos apmąstymas ir suskyla į dvi dalis: 
pirmoji svarsto Dievą, kuris kuriamuoju savo veiksmu 
santykį su žmogumi pagrindžia ir savo ištikimybe jį am- 
žinai palaiko; antroji sklaido žmogų, kiek jis laisvu savo 
apsisprendimu Dievą kaip santykio narį priima ir savo 
tikėjimu šį priėmimą regimai išreiškia. 

Pradžioje autorius buvo norėjęs abi dalis suimti į vie- 
ną tomą. Tačiau berašant, paaiškėjo, kad vieno tomo rė- 
mai yra per siauri išvystyti klausimams taip, jog jie ne- 
virstų sausa bei nuobodžia santrauka. Dėl šios priežasties 
“Religijos filosofija“ yra leidžiama dviem tomais, kurių 
pirmasis svarsto “Religijos esmę ir religijos Dievą“, o 
antrasis — “Žmogaus laisvę ir tikėjimą“. 

Tuo būdu autorius tikisi mūsų meto psichologinį bei 
sociologinį susidomėjimą religija papildysiąs viena kita 
filosofine įžvalga ir kritine pastaba. 

Šia proga autorius nuoširdžiai dėkoja Lietuvių Kata- 
likų Mokslo Akademijai, kuri įglaudė knygą į savo lei- 
dinių rinkinį “Krikščionis Gyvenime“. 


Antanas Maceina 


Muensteris, 1975 m. gruodžio 1 d. 

ĮVADAS 


RELIGIJA IR JOS 
FILOSOFIJA 


as yra religijos filosofija? — At- 

sakyti į šį klausimą reiškia spręsti 

daug žadančią, sykiu ir gana pai- 

nią filosofinę užduotį: ji gali at- 

skleisti mums nelauktų akiračių, bet ji gali įvilioti mus 
ir į nebeišbrendamus klystkelius. 

Religija, kaip ją vadina F. Heileris, yra “bendravimas 

su giliausia bei galutine tikrove”*. Kas ši tikrovė yra sa- 

vyje, galima, kaip matysime vėliau, suvokti labai įvairiai. 
Tačiau niekas neneigia, kad tai pati gilioji ir pati pas- 
kutinioji tikrovė. Nuosekliai tad ir bendravimas su ja sa- 
vaime virsta irgi pačia pastarąja žmogaus sąsaja: užu re- 
ligijos nebėra nieko, ko reiktų dar ieškoti ir ką būtų ga- 
lima dar rasti. Religija yra nebeperžengiama. Užtat ir jos 
filosofija, vaizdingų E. Brunnerio posakiu, sudaro “visos 
filosofijos iškilią viršūnę”. Įvairios filosofinės šakos, gre- 
tinamos su religijos filosofija, pasirodo esančios tik pa- 
ruoša bei pakopa šiai viršūnei pasiekti — bent Vakarų 
mąstymo erdvėje, kurioje nuo pat pradžios yra ieškoma 
daiktų pradmens (archė); tai nuolatinė pastanga, suda- 
ranti, pasak W. Weischedelio, “pagrindinį filosofijos is- 
torijos vyksmą”? ir apsprendžianti metafiziką, nes ši pa- 
jėgianti aprėpti būtybę jos visumoje tik todėl, kad ran- 
danti tašką, iš kurio ana visuma skleidžiasi ir kuriuo ji 
laikosi. O tasai ieškomas pradmuo ir tasai rastas taškas 
Vakarų mąstymui visados yra buvęs dievybė: “Didieji 
mąstytojai mielai tapatino savus aukščiausius pradmenis 
su dievybe"* kaip galutiniu filosofavimo laimikiu. Vaka- 
rų metafizika, pasiekusi tam tikro aukščio, savaime virs- 
davusi, W. Weischedelio žodžiais tariant, “filosofine teo- 
logija"", vadinasi, Dievo apmąstymu prigimtojo proto 
priemonėmis. Ir atvirkščiai, Dievo apmąstymo nuosmukis 
visados rodęs ir į pačios filosofijos nuosmukį“. Tai įgali- 
na W. Weischedelį daryti reikšmingą išvadą: “Filosofinė 
teologija yra metafizika savo esme, ir metafizika yra filo- 
sofinė teologija savo siekiu“". Kitaip sakant, religijos fi- 
losofija slypi metafizikoje ir išsiskleidžia kaip jos viršūnė. 

Formali religijos filosofijos apibrėžtis yra labai pa- 
prasta. Kaip jau pats pavadinimas rodo, ji yra ne kas 
kita, tik filosofinis religijos svarstymas. Būdamas vykdo- 
mas filosofiškai, šis svarstymas savaime jungiasi į filoso- 
favimo vyksmą ir į filosofijos sąrangą, paversdamas re- 

ligijos filosofiją vienu iš filosofijos istorijos klausimų ir 
viena iš filosofijos sistemos dalių. Kiek tačiau šis svars- 
tymas atsideda religijai, tiek jis religijos filosofiją skiria 
nuo visų kitų filosofavimo rūpesčių ir nuo visų kitų filo- 
sofijos šakų, kurios religijos arba visiškai negvaldo, arba 
ją liečia tik kaip antrinį joms dalyką. Šia prasme religijos 
filosofija yra nuosekli filosofavimo pasėka ir teisėtas su- 
dedamasis filosofijos pradas: ji laikosi bendrojo filosofi- 
nio kelio ir turi savitą objektą. O atsimenant, kad vidinė 
metafizikos slinktis savaime eina Dievo kaip pradmens 
linkui, aiškėja ir religijos filosofijos svarba: religijos fi- 
losofija yra metafizikos slinkties susiklostymas sąvokiniu 
pavidalu; metafizika įvykdo joje savą siekį. Visa tai di- 
desnių neaiškumų nesudaro ir painesnių abejonių nekelia. 
Sunkenybės betgi prasideda, atsikreipus į anos forma- 
lios apibrėžties turinį. Religijos filosofija, kaip sakyta, 
yra filosofinis religijos svarstymas. Tačiau kas gi yra re- 
ligija? Ir ką reiškia religiją svarstyti filosofiškai? 
Religijos sąvoka nėra tokia vienaprasmė, jog be nie- 
kur nieko galėtų būti laikoma savaime suprantamu filo- 
sofijos objektu. Dialektinei protestantų teologijai paskel- 
bus, kad religija esanti žmogaus sukilimas prieš Dievą, 
pasidarė iš viso nebeaišku, kas gali ar privalo būti vadi- 
nama ‘religijos’ vardu. Anksčiau buvo tikima, esą Krikš- 
čionybė yra aukščiausia religinio reiškinio lytis ir todėl 
geriausiai gali atskleisti šio reiškinio esmę. Nūnai gi, jei- 
gu “religija yra netikėjimas“ (K. Barthas) ;jeigu ji yra 
“Dievo apgrobimas ir tuo pačiu atkritimas nuo Dievo“ 
(K. Barthas); jeigu “Dievo apreiškimas yra religijos pa- 
naikinimas“ ir tuo pačiu visiška jos negalimybė po Kris- 
taus, nes “Kristus yra kiekvienos religijos teismas" (E. 
Brunneris), — tai suprantama, kad tokiu atveju Krikš- 
čionybė nebegali jungtis į religiją kaip bendrinę katego- 
riją ir reikšti šios kategorijos aukščiausią laipsnį“. Tokiu 

atveju “Krikščionybė yra bereliginė“ (D. Bonhoefferis). 
Tuomet ir religijos filosofija yra nebe Dievo-žmogaus 
bendravimo, o greičiau žmogaus-sukilėlio apmąstymas, 
išreiškiąs ne tiek metafizikos, kiek antropologijos slinktį. 
Religijos filosofijos likimas visados priklauso nuo jos 
objekto sampratos. Šiai temstant, silpsta ir atida kiek gi- 
liau patį objektą pasklaidyti. Štai kodėl pastaraisiais de- 
šimtmečiais religijos filosofija vis labiau traukėsi filoso- 
favimo užnugarin; net patys jos rėmai kažkaip išbluko, 
taip kad šiandien tiesiog nedrįstama svarstyti religijos jos 
visumoje: religijos esmės apmąstymo vieton dabar vis ryš- 
kiau braunasi religinių apraiškų kritika". 

Dar painesnis yra antrasis klausimas, ką reiškia reli- 
giją svarstyti filosofiškai. Formaliai žiūrint, tai reiškia 
padaryti ją filosofijos objektu. Bet štai, P. Tillichas krei- 
pia mūsų dėmesį į tai, kad religija kaip tik nesiduodanti 
“būti filosofijos objektu”; ji užsisklendžianti filosofiniam 
mąstymui; ir juo arčiau ji stovinti prie pradžios, juo pri- 
mygtiniau ji spiriantis “apibendrinančioms sąvokoms”™. 
Tuo būdu religijos filosofija patenkanti į labai keblią pa- 
dėtį: arba ji sunaikinanti savą objektą, kurį norėtų ap- 
mąstyti, arba pati esanti šio objekto sunaikinama. Nes 
“jeigu religijos filosofija nepaiso apreiškimo reikmės 
(Anspruch), ji prasilenkia su savo objektu ir kalba ne 
apie tikrovinę religiją; jeigu betgi ji apreiškimo reikmę 
pripažįsta, ji virsta teologija (p. 8). Apreiškimas die- 
viškosios valios skelbimo prasme grindžia kiekvieną, net 
ir labiausiai neišsivysčiusią, religiją. Tikrovinė religija 
be apreiškimo — ta ar kita lytimi — yra suvis neįmano- 
ma, kadangi apreiškimu kaip tik ir byloja ana giliausia 
bei galutinė tikrovė, su kuria bendraujame. Be apreiški- 
mo, kaip matysime vėliau, ši tikrovė būtų bežadė, ir joks 
bendravimas su ja arba religija būtų neįmanomi. Užtat 
“visos religijos ir remiasi tikru ar tariamu apreiškimu?; 

jo turinys visad įvairus; jo buvojimas betgi niekad neabe- 
jojamas; “kur tik esama religijos, ten esama ir įsitikini- 
mo apreiškimu; apreiškimo sąvoka — nesvarbu, kokiu 
pavidalu — yra tiek pat paplitusi, kiek ir Dievo sąvoka""“. 

Šisai ankštas religijos ryšys su apreiškimu ir sukuria 
religijos filosofijai aklavietės (aporfa) būklę. Jeigu reli- 
gijos filosofija apreiškimo nepaiso, tai ji tuo pačiu ne- 
paiso nė savo objekto pobūdžio ir todėl jį nutikrovina, 
kalbėdama apie religiją ne tokią, kokia ji yra, o apie to- 
kią, kokią ją savo sąvokomis yra surentęs pats mąstyto- 
jas. Jeigu tačiau religijos filosofija įtraukia apreiškimą 
į savo svarstybas, padarydama jį savo objektu, tai ji virsta 
teologija, kadangi teologijos objektas ir yra anos galuti- 
nės tikrovės atsiskleidimas gamtoje bei istorijoje ir šio 
atsiskleidimo skelbimas religijos atstovų lūpomis. Tai tik- 
ra, pasak P. Tillicho, aklavietė, “kadangi religijos filoso- 
fija neprivalo rinktis nė vieno kelio" (p. 8): ji neprivalo 
apreiškimo svarstyti kaip savo objekto, bet ji neprivalo 
nė praeiti pro jį, tarsi jo iš viso nebūtų. 

Kur rasti išeitį iš šios aklavietės? — Tai klausimas, 
nuo kurio, P. Tillicho pažiūra, priklauso ne tik pačios 
religijos filosofijos, bet ir filosofijos apskritai likimas. 
Nes “jeigu esama bent vieno objekto, filosofijai esmiškai 
neprieinamo, tuomet tampa abejotina ir jos teisė į bet 
kokį objektą" (p. 9). Ši pastaba visu ryškumu atskleidžia 
dviprasmį filosofijos vaidmenį religijos atžvilgiu. Juk ap- 
reiškimas ir yra toksai filosofijai esmiškai neprieinamas 
objektas. Bet jeigu apreiškimas lieka už filosofinio mąs- 
tymo sienų, tuomet susvyruoja ir patys filosofijos pagrin- 
dai. P. Tillichas teisingai pastebi, kad apreiškimas nėra 
dalinis: “jo reikmė apima visas sritis” (p. 9). Apreiški- 
mas skelbia bei reikalauja besąlyginiu ir visuotiniu būdu. 
Tad jei apreiškimas yra filosofijai užsklęstas, tai jis už- 
sklendžia jai ir visa, ką apima. O jis apima visa. Besą- 

lyginės reikmės valdomoje erdvėje filosofijai vietos nebe- 
lieka, nes čia nebelieka objekto, kuris būtų laisvas nuo 
šios reikmės ir todėl filosofijai prieinamas. Tokioje erd- 
vėje yra galima tik teologija — tiek bendrine dogmatikos, 
tiek skirtina pavienių sričių prasme, pav. pažinimo teolo- 
gija, meno teologija, technikos bei darbo teologija, revo- 
liucijos bei išlaisvinimo teologija ir įvairių įvairiausios 
kitos teologinės atšakos, kurių gausa mūsų dienomis kaip 
tik ir liudija apreiškimo reikmės visuotinumą. 

Šiuo atžvilgiu religijos filosofijai tenka sunkus užda- 
vinys: įgalinti save pačią, įgalinant tuo ir filosofiją ap- 
skritai. Jeigu mums pasisektų pripažinti besąlyginę bei 
visuotinę apreiškimo reikmę ir sykiu sukurti religijos fi- 
losofiją kaip neabejotinai tikrą filosofinę šaką, tuomet ji 
savaime išsilaisvintų iš minėtos aklavietės ir tuo pačiu iš 
teologijos grėsmės. Bet jau iš anksto galima nujausti, kad 
šisai uždavinys nėra lengvas. Atrodo, kad jį įveikti būtų 
galima, tik kitaip keliant pačius klausimus ir einant ki- 
tokiu keliu, negu yra ėjusi įprastinė religijos filosofija. 
Nes kol P. Tillicho teiginys, esą religija nesiduoda filo- 
sofiškai svarstoma, kadangi apreiškimas yra filosofijai 
užsklęstas, — kol šis teiginys nėra atremtas, tol religijos 
filosofijai visados grės pavojus nešioti filosofijos kaukę, 
o savo viduje būti slapta teologija. Todėl mes toliau ir 
mėginsime visu įtaigumu ryškinti čia dėstomų minčių fi- 
losofinį pobūdį, nes, tik tai padarius, bus galima šias 
mintis vadinti bent religijos filosofijos apmatais, neturin- 
čiais teologinių ataudų. 

1. RELIGIJA KAIP ATOVEIKSMIS 


a. Religijos nuovoka 


Būdama istorinė žmonijos apraiška, religija tuo pa- 
čiu yra akivaizdybė: galima klausti jos kilmės, jos sąran- 
gos, jos lyčių bei apraiškų, tačiau negalima klausti jos 
buvimo. Senas teiginys, kad nesą tautos be religijos, yra 
sąvokinė šios akivaizdybės išraiška. Sykiu ji nurodo, kad 
religija ne tik iš viso yra, bet kad ji ir gausingai yra: 
religija buvoja daugybe pavidalų. Istorikas regi ne reli- 
giją, o religijas ir susiduria su nemaža sunkenybių, jas 
rūšiuodamas, nes jos tiek skiriasi viena nuo kitos, jog 
kaskart priešinasi būti apjungiamos tuo ar kitu vardikliu. 

Šisai religijos buvojimas istorijoje gausos būdu kaip 
tik ir kelia abejonių, ar tokiu atveju yra apskritai įmano- 
ma bendrinė religijos sąvoka, vadinasi, loginė jos api- 
brėžtis. Ar įmanoma apibrėžtis, kuri rastų ir savin įimtų 
tokį religijų pradą, kuris glūdi jų visų pagrinduose ir be 
kurio kiekviena būtų nereligija? Nevienas yra linkęs at- 
sakyti į tai neigiamai”. Tai esą patvirtinanti ir religijos 
apibrėžčių eibė (apie 150!), užtinkama religiją gvilde- 
nančiuose įvairaus pobūdžio veikaluose. Kitaip tariant, 
religijų daugybė pridengianti religijos esmę, ir nesą būdo 
šiai esmei išlukštenti iš skirtingiausių, nesykį tiesiog prie- 
šingų ir net prieštaraujančių jos apraiškų. 

Ši pažiūra yra, be abejo, teisi, kiek ji teigia religijų 
gausą ir iš jos kylančius kliuvinius susivokti šioje gau- 
soje. Tačiau ji yra neteisi, kiek ji neigia galimybę religi- 
jų įvairybėje rasti religijos esmę; neteisi todėl, kad iš- 
leidžia iš akių mūsų turimą religijos nuovoką. Iš kur ži- 
notume, kad istorijoje esama religijų gausos, jei nenu- 
voktume, kas yra religija pati savyje? Kodėl kai kuriuos 
istorijos reiškinius jungtume į vienį ir vadintume juos 

religiniais, skirdami juos nuo ūkinių, techninių, teisinių, 
mokslinių, meninių reiškinių? Kas būtų šios jungties ir 
šios skirties mastas? Jei neturėtume religijos nuovokos, 
iš kur žinotume, kad, sakysime, aukojimas yra religinis, 
o ne estetinis veiksmas, juoba, kad jis beveik visur ir vi- 
sados esti apvelkamas menimo pobūdžio lytimis: giesmė- 
mis, muzika, šokiais, eitynėmis? Religija kaip istorinė 
akivaizdybė savaime atsiremia į mūsų sąmonėje esančią 
religijos nuovoką, be kurios nebūtų galimas joks religijos 
pažinimas ar tyrimas, nes nebūtų suvokiama, kas gi čia 
pažįstama ar tiriama. Teigti tad religijų gausą ir sykiu 
neigti galimybę suvokti religijos esmę yra prieštaravimas, 
nes, norint tarti apie tą ar kitą reiškinį, kad jis esąs re- 
liginis — religijų gausos teigimas kaip tik ir yra toksai 
tarimas, - — reikia jau nuvokti, kas yra pati religija. 

Be abejo, nuovoka dar nėra sąvoka. Nuovoka yra tik- 
ra, tačiau logiškai dar neišskleista ir nepagrįsta pažintis. 
Ji išreiškia dialektinį mūsojo pažinimo pobūdį: mes klau- 
siame, kad galėtume žinoti; bet mes žinome, kad galėtu- 
me klausti““. Jau Platonas “ Menone" yra pastebėjęs, kad 
dalykas, kurio nepažįstame, tačiau kurį klausiame, kas 
esąs, turi savotišką sąrangą, nusakomą nuvokos-sąvokos 
dvilypumu (plg. 86C). Klausimas jungia nuovoką su są- 
voka, pervesdamas jas vieną į kitą. Jokis klausimas ne- 
galėtų kilti, jei nežinotume, ko klausiame, vadinasi, jei 
neturėtume klausiamojo dalyko nuovokos. Nuovoka slypi 
kiekviename klausime kaip jo grindėja bei vedėja, teik- 
dama jam ir objektą, ir kryptį. Šį gi nuovokos vedamą 
klausimą logiškai išgvaldžius, nušvietus bei pagrindus, 
susidaro sąvoka kaip atsakymas. Sąvoka yra nuovokos 
savimonė. Klausimu nuovoka atsigrįžta pati į save ir per- 
sikelia loginio vyksmo eigon, tuo įgydama ir loginį pa- 
vidalą. Tai, kas nuovokoje glūdi kaip neišskaidyta vieny- 
bė, įgyja sąvokoje sudėtinę sąrangą, turinčią pagrindinius 

apibrėžties pradus: bendrąją giminę ir rūšinį skirtumą. 
Religijų gausos akivaizdoje kyląs klausimas, kas yra 
religija savyje, kaip tik ir atskleidžia šią Platono minimą 
pažinimo dialektiką. Religinė gausa iš tikro pridengia re- 
ligijos esmę, ir mes klausiame, kad šią esmę atskleistume. 
Tačiau mes galime klausti tik todėl, kad jau nuvokiame, 
šią esmę slypint religiniuose reiškiniuose, kurių anaiptol 
netapatiname su įvairiais kitais, tuo aiškiai parodydami, 
kad žinome, kas religija yra. Tiesa, šis nuovokinis mūsų 
žinojimas prašosi sąvokos pavidalo bei apibrėžties tikslu- 
mo. Užtat mes ir susimąstome religinių reiškinių akivaiz- 
doje. Ir vis dėlto šisai mūsų susimąstymas yra galimas 
tik tuo atveju, kai žinome, aplinkui ką jisai telkiasi. Nuo- 
sekliai tad religijos filosofija anaiptol nėra sugluminama 
religijų gausos. Priešingai, ji regi joje išeities tašką sa- 
viems svarstymams, prasidedantiems religijos nuovoka ir 
užsibaigiantiems religijos sąvoka bei jos apibrėžtimi. 
Nūn, religijos, kaip ir bet kurio kito reiškinio, nuo- 
voka yra jausta į jos pavadinimą, nes, anot M. Heidegge- 
rio, “žodžiai ir kalba nėra tūtelės, į kurias būtų sukai- 
šioti daiktai kalbamajam ar rašomajam vartojimui; žody- 
je bei kalboje daiktai kaip tik tampa ir būna“. Žinoma, 
kasdieninis žodžio naudojimas blukina gramatines lytis, 
paversdamas jas, kaip M. Heideggeris sako, “savotiškais 
mechanizmais“, kurie suveržia esmę “tarsi plieno vielų 
tinklas" (p. 40). Tačiau prasiskverbę pro šį tinklą, tenai 
giliau, anapus anų mechanizmų, paregime daikto esmę, 
tūnančią kalbiniame jo varde, ypač tuo atveju, kai šis 
vardas žymi pačius pirmykščius žmogiškojo gyvenimo 
reiškinius, kaip gimimą ir mirtį, sąžinę ir teisę, meilę ir 
šeimą, tiesą ir teisybę, grožį ir meną. Todėl kelias iš 
nuovokos į sąvoką ir eina per daikto pavadinimo sklaidą. 
O kadangi religija be jokios abejonės priklauso pačių 
pradinių žmogaus būklės reiškinių sričiai, tai visai pa- 

grįstai galime tikėtis, kad jos vardas atskleis mums jos 
nuovokos prigimtį, tapdamas nuoroda ir į jos esmę. 

Kas tad glūdi žodyje ‘religija? Ką mes iš tikro ma- 
nome, šį žodi tardami? Savo metu E. Husserlis reikalavo, 
kad kiekviena teorinė pastanga, siekianti pažinti esmę, 
visų pirma išsiaiškintų pagrindines prielaidas, ant kurių 
ji rymo, arba, paties E. Husserlio žodžiais tariant, “noe- 
minį pagrindinių sąvokų turinį“, vadinasi, “tai, kas pra- 
džioje buvo manyta”. Tai tinka ir religijai. Ir čia, no- 
rint patirti, kaip yra buvęs suprastas religijos dalykas, 
reikia kelti aikštėn pradinę prasmę, įdiegtą religijos ‘noe- 
moje’ arba jos pavadinime. Šiuo keliu tad ir mėginsime 
dabar eiti, klausdami: kas manyta pradžioje, vadinant 
tam tikrus reiškinius “religija'? 


b. Religijos vardo reikšmė 


Žodis ‘religio’ yra veiksmažodinis lotynų kalbos ve- 
dinys. Iš kokio veiksmažodžio jis išvestas, yra betgi ne- 
aišku. Šiuo klausimu turime tris senovės etimologinius 
bandymus, kurių kalbotyra ligi šiolei nėra nei patvirti- 
nusi, nei paneigusi, būtent: Cicerono, Lactantijaus ir Au- 
gustino. 

Savo rašte “De natura deorum” Ciceronas žodį “reli- 
gio’ kildina iš veiksmažodžio ‘relegere’, kuris, kaip lotynų 
kalbos veiksmažodžiams įprasta, turi daugybę viena nuo 
kitos stipriai nutolusių reikšmių: surinkti, siūlą suvynio- 
ti, praeiti, pravažiuoti, perskaityti, apsvarstyti, paisyti... 
Ciceronas turi galvoje pastarąsias tris reikšmes ir todėl 
teigia, kad žmonės, kurie visa, kas priklauso dievų gar- 
binimui, rūpestingai svarsto ir tarsi vis iš naujo skaito, 
yra pavadinti religininkais: “Qui autem omnia quae ad 
cultum deorum pertinerent diligenter retractarent et tam- 
quam relegerent, sunt dicti religiosi ex relegere” (lib. II, 

28). Tai aiškinimas, teikiąs ‘religijos’ žodžiui daugiau 
formalios drausmės prasmę: religija esanti rūpestingas 
kulto taisyklių svarstymas bei jų vykdymas. 

Lactantijus rašte “Divinae institutiones” sąmoningai 
neigia šią Cicerono etimologiją: žodis ‘religio’ kyląs ne 
iš “relegere", o iš ‘religare’: surišti, pririšti, apvynioti, pa- 
kinkyti. .. Kaip rodanti pirmųjų dviejų vertinių prasmė, 
religija esanti žmogaus ryšys su Dievu: “Hoc vinculo 
pietatis obstricti Deo et religati sumus, unde et ipsa reli- 
gio nomen accepit, non ut Cicero interpretatus est a rele- 
gendo, sed a religando” (lib. IV, 28). Šiuo aiškinimu 
Lactantijus pagilina stabmeldiškąją grynai drausminę re- 
ligijos sampratą, regėdamas jos esmę ne kulto taisyklių 
taikyme, o žmogaus sąsajoje su Dievu, kurį vienintelį pa- 
žinome ir kuriuo todėl turime sekti: “Hunc solum noveri- 
mus, hunc sequamur” (t.p.). Be abejo, ir Lactantijus rei- 
kalauja, kad žmogus teiktų Dievui tai, ką privalo: “ Nos 
Deo justa et debita obsequia praebeamus" (t.p.). Tačiau 
teikti ką nors Dievui jau yra išvestinis dalykas, kyląs iš 
ano gilesnio ryšio kaip iš pirmykščio savo šaltinio. 

Augustinas svyruoja tarp Lactantijaus etimologijos ir 
savosios. Raštuose “De vera religione” ir “ Retractationes"' 
jis pasisako už ‘religio’ kilmę iš “religare', abejur tais 
pačiais žodžiais kalbėdamas, esą mes savo sielas rišame 
su Dievu; šis ryšys ir esąs vadinamas religijos vardu: 
“Religantes animas nostras Deo, unde religio dicta cre- 
ditur” (De vera relig. cap. 55; Retr. I, cap. 13, nr. 9). 
Tuo tarpu veikale “De civitate Dei" Augustinas mėgina 
eiti jau kitu keliu. Čia jam ‘religio’ kyla iš veiksmažodžio 
"reeligere': išrauti, išravėti, iš naujo rinktis... Būdamas 
Dievo sukurtas ir pripažindamas savą kūriniškumą, žmo- 
gus buvęs Dievą pasirinkęs iš pat pradžios. Tačiau puoli- 
mu jis vėl jį praradęs. Dabar, Kristui atpirkus žmoniją, 
žmogus turįs Dievą iš naujo rinktis, meile jo siekdamas 

ir jame nurimdamas. Religija tad ir esanti šisai naujasis 
Dievo rinkimasis ir už jį apsisprendimas: “Hunc ergo re- 
eligentes, unde et religio dicta perhiberetur, ad eum di- 
lectione tendimus, ut perseverando guiescamus“ (lib. X, 
cap. 3). Tai aiškinimas, įnešąs į.religiją naują pradą, 
būtent, išganymą, kurį, tiesa, kiekviena religija skelbian- 
ti, bet tiktai Kristus įvykdąs. Šio tad istorijoje vykdomo 
išganymo akivaizdoje žmogus ir turis Dievą iš naujo rink- 
tis, kad šiuo pasirinkimu ir pats įsijungtų į išganomąjį 
vyksmą. Religija todėl esanti atnaujintas Dievo pasirinki- 
mas ir paties žmogaus atgimimas. 

Lygindami šiuos tris etimologinius religijos vardo 
aiškinimus vieną su kitu, lengvai pastebime, kad jie ski- 
riasi ne tiek filologiškai, kiek visų pirma filosofiškai: 
juose jausti vis gilėjanti religijos esmės nuovoka. Cicero- 
no sampratoje religija išsisemia kulto taisyklių vykdymu; 
todėl jis ir veda žodį ‘religio’ iš veiksmažodžio "relegere". 
Lactantijui religija jau yra žmogaus sąryšis su Dievu; 
tuomet, be abejo, žodis ‘religio’ turįs kilti iš veiksmažo- 
džio “religare'. Augustinas apibūdina aną ryšį kaip at- 
naujintą žmogaus apsisprendimą už Dievą; todėl elgiasi 
nuosekliai, tikėdamas, žodį ‘religio’ kilus iš veiksmažo- 
džio “reeligere". Visi šie aiškinimai vienas kito neneigia, 
o greičiau papildo, vis giliau nuvokdami religijos esmę ir 
vis aiškiau atskleisdami religijos vaidmenį, einantį nuo 
rūpestingai atliekamo kulto iki likiminio žmogaus apsi- 
sprendimo. Tačiau kalbiškai žodis ‘religio’ lieka ir toliau 
neišaiškintas. Kalbotyros šviesoje kiekviena minėta etimo- 
logija gali būti tikra ir netikra, kadangi nė viena iš jų 
nėra skirtinai filologinė. Jų visų esmėje slypi ne kas kita, 
kaip jų autoriu turimos sampratos, perkeltos į žodį “reli- 
gio’, pasiieškant paskiau šiai sampratai reikalingo atitik- 
mens veiksmažodžių srityje. 

Ar tai reiškia, kad religijos vardas mums nieko ne- 

gali pasakyti apie jame glūdinčią pradinę religijos nuo- 
voką? Iš sykio atrodo, kad taip. Įsižiūrėję betgi geriau į 
žodį ‘religio’, rasime vieną būdingą jo požymį, galintį 
būti kelrodžiu mūsų ieškomai pirminei šio žodžio pras- 
mei: tai priešdėlis “re-'. Ar daiktavardis ‘religio’ yra kilęs 
iš veiksmažodžio “relegere", ar iš “religare", ar iš “reelige- 
re', ar iš kurio kito, tikrai pasakyti negalime. Kiekvienu 
tačiau atveju tasai veiksmažodis, iš kurio ‘religio’ kilo, 
turės turėti priešdėlį “re-", kadangi jį turi ir šis jo vedi- 
nys. O jei kas manytų, kad gal gi žodis ‘religio’ priklauso 
anai labai mažai lotynų kalbos žodžių grupei, kur skie- 
muo ‘re’ yra ne priešdėlinis, bet kamieninis, kaip: remus 
-irklas, renes-inkstai, res-dalykas, restis-lynas, rete-tinklas, 
reus-kaltininkas, rex-karalius, — tai šią prielaidą paneig- 
tų Cicerono autoritetas: būdamas didelis kalbos žinovas 
bei stiliaus kūrėjas, jis jauste jautė, kad žodyje ‘religio 
skiemuo ‘re’ yra ne kamieninis, o priešdėlinis, nes kaip 
tik todėl ir galėjo šį daiktavardį kildinti iš veiksmažodžio 
“relegere", kuriame “re-" yra aiškus priešdėlis. 

Ką tad sako šis priešdėlis? — Priešdėlinis lotynų kal- 
bos skiemuo ‘re’ geriausiai atitinka lietuviškąjį priešdėlį 
‘at grįžtamojo veiksmo prasme!““: recalefacere-atšildyti, 
recantare-atsišaukti, recedere-atsitraukti, recellere-atšokti, 
reddere-atiduoti, reducere-atvesti, referre-atnešti, relaxare 
-atpalaiduoti, remittere-atsiųsti, renovare-atnaujinti, repli- 
care-atsukti, respicere-atsižvelgti, restituere-atstatyti, reva- 
lescere-atsigauti ir t.t. Šių žodžių šaknys reiškia vis ką 
kita. Tačiau priešdėlis “re-" teikia joms — net ir didžiai 
skirtingoms savo reikšme — bendrą vardiklį arba jas jun- 
giančią bendrą žymę, būtent: atoveiksminį pobūdį. Loty- 
nų kalbos veiksmažodžiai, turį priešdėlį “re-? nusako veiks- 
mo ryšį su kuo nors kitu: mes atveikiame todėl, kad kitas 
savo ruožtu veikia mus. Užtat atoveiksmis nėra tik papras- 
tas jau sykį atlikto veiksmo pakartojimas: ‘ateiti’ anaiptol 


23 


nereiškia antrą kartą "eiti". Atoveiksmis yra santykinis 
veiksmas, krypstąs į kitą, kuris yra jo šaltinis, paskata 
ar bent proga. Veiksmažodis priešdėliu “re-" taria, kad 
juo reiškiamas veiksmas apima du polius, buvojančius 
ryšium vienas su kitu ir kaip tik šiuo ryšiu įtaigaujančius 
vienas kitą. Sakysime, mes negalėtume tam tikro veiksmo 
vadinti veiksmažodžiu “reddere-atiduoti', jei nebūtume 
nieko iš kito gavę ir jei šis kitas mūsų neskatintų — nors 
ir tik tyliu mūsų pačių įsipareigojimu — gautą dalyką 
jam grąžinti. Be abejo, kasdienos kalboje kito poliaus įta- 
ka nevisados esti priešdėlyje “re-" sugaunama pirmu žvilgs- 
niu. Bet, svarstant šį priešdėlį giliau, atoveiksminis jo 
pobūdis visados išeina aikštėn ir nurodo į juo reiškiamą 
dvipolį veiksmą. 

Jeigu dabar šią priešdėlio ‘re- reikšmę pritaikinsime 
religijos žodžiui, tai bus aišku, kad ir šiojo skiemuo ‘re 
nešasi su savimi atoveiksmio prasmę. Religijos filosofijai 
yra vis tiek, iš kokio veiksmažodžio žodis ‘religio yra 
kilęs. Nes, turėdamas priešdėlį “re-", šis žodis kiekvienu 
atveju žymi veiksmą, kuris yra kito poliaus žadinamas. 
Religijos vardas sako, kad religijos dalykas nėra uždaras 
ir vienašalis, bet atremtas į du polius, tarp kurių susiku- 
ria grįžtamasis veiksmas. Šie gi poliai yra: Dievas ir 
žmogus. Štai religijos nuovoka, jausta į kalbinį jos pava- 
dinimą. Pagal šią nuovoką religija nėra nei tik dieviška- 
sis, nei tik žmogiškasis, bet dievažmogiškasis dalykas. Tai 
Dievo ir žmogaus susitikimas tam tikroje erdvėje, kurią 
įprasta vadinti šventa. Tai anasai E. Husserlio reikalau- 
jamas noeminis turinys arba tai, kas manyta pradžioje, 
tariant žodį ‘religija’. 

Be abejo, pats šis žodis dar nieko nesako apie Dievo- 
žmogaus susitikimą arba jų ryšio atoveiksmį patį savyje. 
Tai atskleisti yra tolimesnio svarstymo uždavinys. Tačiau 
religijos varde glūdinti jos nuovoka nurodo šiam svarsty- 

mui kryptį, būtent: jeigu religija yra dievažmogiškasis 
atoveiksmis, tai jo esmė negalės būti pažinta, apmąstant 
anuos du polius skyrium vieną nuo kito. Tai pagrindinė 
nuoroda, kylanti iš religijos nuovokos, kaip ją mums at- 
skleidžia religijos vardas. Religija yra “dvipusis dydis” 
(F. Heileris), ir šis jos pobūdis yra gairė jos turiniui 
sklaidyti. Net ir metodinis vieno katro poliaus apmąsty- 
mas skyrium turi būti vykdomas su didele bei nuolatine 
atodaira į kitą polių, nes tik šitaip gali būti išsaugota 
tikroji religijos kaip atoveiksmio sąranga. 

Šiuo atžvilgiu religijos filosofijai gręsia nuolatinis 
pavojus neįžvelgti religijos dvilypumo ir todėl nesugauti 
nė jos esmės. F. Heileris teisingai prikaišioja dabartiniams 
religijos tyrinėtojams, esą “jie suvokia religijos esmę vis 
per siaurai“''; ta prasme per siaurai, kad ją suveda arba 
į vieno tik Dievo, arba į vieno tik žmogaus veiklą. Iš šios 
sąsiauros tad ir kyla arba grynai transcendentinė, arba 
grynai imanentinė religijos samprata, kurioje dingsta ar- 
ba žmogus, arba Dievas; dingsta todėl, kad čia religija 
esti suvokiama kaip kažkoks substancinis, vadinasi, pats 
savyje buvojąs dalykas (subsistens), kuris, žinoma, tokiu 
atveju tegalįs būti arba dieviškas, arba žmogiškas. Tokiu 
atveju arba dieviškoji substancija susiurbia savin žmogiš- 
kąją ligi visiško šiosios neveiklumo, arba žmogiškoji sub- 
stancija pastūmi šalin dieviškąją ligi visiško šiosios ne- 
paisymo ir net neradimo. 

Transcendentinę religijos sampratą gražiai apibūdina 
P. Tillicho žodžiai: “Religija yra ne žmogaus padaras, 
o Šventosios Dvasios dovana. Žmogaus dvasia gali sueiti 
į santykį su savimi pačia ir su savu pasauliu, bet ne su 
Dievu. Dievo atžvilgiu žmogus yra gaunantysis ir tik gau- 
nantysis. Jis neturi laisvės kreiptis į Dievą”™. Todėl Til- 
lichas ir norėtų regėti religiją buvojančią “anapus kultū- 
ros”?!?, vadinasi, anapus bet kokio kūrybinio žmogaus vei- 

kimo bei šiojo pasėkų. Imanentinę religijos sampratą bū- 
dingai išreiškia D. Bonhoefferio reikalavimas veikti pa- 
saulyje taip, tarsi Dievo nebūtų, nes “Dievas skelbia 
mums, kad mes turime gyventi taip, jog susidorotume su 
gyvenimu ir be Dievo. Dievas, kuris yra su mumis, yra 
Dievas, kuris yra nuo mūsų pasitraukęs. Dievas, kuris 
mums leidžia gyventi pasaulyje be Dievo kaip darbo hipo- 
tezės, yra Dievas, kurio akivaizdoje nuolatos stovime. Die- 
vo akivaizdoje ir su Dievu gyvename be Dievo”. Kaip 
Tillicho sampratoje žmogus yra tik gaunantysis, taip Bon- 
hoeiferio sampratoje žmogus yra tik veikiantysis. Trans- 
cendentinėje religijoje neveikia žmogus, imanentinėje ne- 
veikia Dievas. Abiejų šių sampratų išeities taškas yra ne 
religijos nuovokoje glūdįs atoveiksmis, bet tiktai vieno ar 
kito poliaus — Dievo ar žmogaus — vienašalis veiksmas. 

Suardžius betgi religijos dvilypumą ir pabrėžiant ar- 
ba tik Dievo malonę, arba tik žmogaus veiklą, ir pats 
religijos apmąstymas netenka filosofinio pobūdžio: trans- 
cendentinėje sampratoje jis virsta teologija, o imanenti- 
nėje — psichologija bei sociologija. Nes Dievas, atitrauk- 
tas nuo žmogaus, gali būti pažintas tik apreiškimo dėka 
ir todėl apmąstomas tik teologiškai tikėjimo lytimis, o 
žmogus, atitrauktas nuo Dievo, virsta “psichiniu daiktu" 
(G. Marcelis) bei socialiniu padaru, kurio pažinimas iš- 
sisemia psichologija ir sociologija. Filosofinis religijos 
svarstymas yra galimas tik tuo atveju, kai religija išsi- 
laiko dievažmogiškojo atoveiksmio matmenyje, netapda- 
ma nei “žmogiškąja gyvenimo lytimi“ (E. Brunneris), 
nei nebuvodama “anapus kultūros" (P. Tillichas), nes 
tik dievažmogiškumo plotmėje religija įgyja ontologinio 
pobūdžio ir tuo pačiu tampa tikru filosofijos objektu, o 
jos apmąstymas — tikru filosofavimu. 

2. RELIGIJA KAIP SANTYKIS 


a. Santykio dvipoliškumas 


Radę pradinėje religijos nuovokoje atoveiksmį kaip 
tai, kas manoma, tariant žodį ‘religio’, galime dabar pra- 
dėti pamažu sklaidyti anos nuovokos reikšmę ir artėti prie 
religijos sąvokos. Pirmas žingsnis šiuo keliu yra nustatyti 
atoveiksmio vietą filosofinių kategorijų eilėje ir tuo su- 
vokti, kas jis iš tikro yra. 

Atoveiksmis, kaip minėta, nėra paprastas veiksmas — 
net nė pakartoto veiksmo prasme. Jis yra atsakytasis veiks- 
mas, vadinasi, toks veiksmas, kuris yra kito kildinamas 
bei laikomas: atoveiksmio kilmė bei trukmė yra apspren- 
džiamos kito. Kitaip tariant, atoveiksmis būna kitam. Ir 
štai, šis atoveiksmio buvimas kitam kaip tik ir įjungia jį 
į santykio kategoriją, nes santykis, kaip Aristotelis yra 
įžvelgęs, yra polinkis kitam (pròs ti): “Habitudo vel re- 
spectus ad aliguid"*'; polinkis, suprastas pačia tiesiogi- 
niąja veiksmažodžio “linkti' reikšme: santykio apspren- 
džiamas dalykas savu buvimu linksta arba svyra į aną 
kitką, kas ir sudaro santykinės būsenos esmę. Nuosekliai 
tad atoveiksmis yra pačia savo prigimtimi santykis. Jis 
tik skirtiniau nusako santykio kategorijos pobūdį, kelda- 
mas aikštėn veikliąją jos pusę. 

Nūn, jeigu atoveiksmis slypi pradinėje religijos nuo- 
vokoje ir jeigu jis visu plotu telpa santykio kategorijoje, 
tai savaime aišku, kad ir religija plačiausia prasme yra 
santykis, būtent: santykis tarp Dievo ir žmogaus. Tai 
bendriausia ir tuo tarpu dar tik grynai formali religijos 
aptartis. Tiesa, nesykį jai prikišama, kad ji jau pačioje 
pradžioje įvedanti Dievą, kurio samprata juk kiekvienoje 
religijoje esanti vis kitokia: todėl ši aptartis neįstengianti 
išreikšti religijos kaip tokios“. Priekaištas iš tikro būtų 

pagrįstas, jei minėta aptartis jau teiktų Dievui kokį nors 
išskirtinį turinį. Tačiau "Dievas" čia žymi tik anąjį ‘kitką’, 
į kurį žmogus linksta bei svyra, kurdamasis religinę bū- 
seną. Kiekviena religija šį ‘kitką’ aiškinasi, be abejo, 
daugiau ar mažiau savotiškai, tačiau kiekviena pripažįsta 
jo buvimą ir laiko jį anuo antruoju poliumi, kuris įtai- 
gauja žmogų, kad šis atveiktų. Todėl Dievas minėtos ap- 
tarties nė kiek nesiaurina. 

Priešingai, pakeitus žodį ‘Dievas’ kuriuo kitu, yra 
anam “kitkam' kaip tik teikiama jau skirtina prasmė ir 
tuo būdu žalojama pati pradinė religijos apibrėžtis. Sa- 
kysime, religijos aptartyse užuot Dievo neretai sutinkame 
žodžius ‘begalybė’, “galutinybė", ‘gelmė’, “nelygstamybė", 
*neregimybė", ‘šventenybė’, ‘visuma’ ir daugelis kitų, iš 
kur kaip tik ir kyla beveik neaprėpiama religijos api- 
brėžčių daugybė. Bet kiekvienas šis žodis jau nusako aną 
antrąjį santykio polių išskirtine prasme, kuri galioja vie- 
nai religijai, o negalioja kitai, padarydamas ir pačią ap- 
tartį netinkamą religijai kaip tokiai. Tuo tarpu žodis 
‘Dievas’ taria tik tai, kad anas antrasis polius arba anas 
“kitkas? yra ir kad jis yra ne pats žmogus. Štai kodėl žo- 
džiui ‘Dievas mes ir teikiame pirmenybę formalioje reli- 
gijos apibrėžtyje. Jis tinka visoms religijoms, kadangi jose 
visose Dievas yra tikrovinis kitas polius, nepaisant turi- 
ninės šio poliaus sampratų įvairybės. Kiek pačios šios 
sampratos gali būti kritiškai pateisintos ir koks anasai 
‘kitkas’ turi būti, kad įtaigautų žmogų, nepažeisdamas jo 
kaip asmens, svarstysime vėliau gana plačiai. Šioje vieto- 
je tik teigiame, kad žodis ‘Dievas yra pats tinkamiausias 
formaliai religijos apibrėžčiai, kadangi jis yra bendriau- 
sias ir todėl įgalinąs šią apibrėžtį apimti visas religijas. 

Religijos pavadinimas ‘santykiu’ paprastai esti pripa- 
žįstamas. Tik dažnai mėginama santykis, kaip ir Dievas, 
irgi skirtiniau nusakyti, keičiant šį bendro pobūdžio žodį 

kuriais nors siauresniais, pav. ‘atsidavimas’, “bendravi- 
mas’, ‘įsitikinimas’, ‘pagavimas’, ‘patyrimas’, “pergyveni- 
mas’, ‘pripažinimas’, ‘susitikimas’, ‘tarpininkavimas’, ir 
įvedant juos į religijos aptartį. Nėra abejonės, kad visi šie 
pavadinimai išreiškia tą ar kitą žmogaus santykio su Die- 
vu savybę: religijos žmogus Dievui iš tikro ir atsiduoda, 
ir su juo bendrauja, ir jį pripažįsta, ir jį pergyvena, ir 
su juo susitinka, ir vykdo visą eilę dar kitų veiksmų. Ta- 
čiau taip pat nėra abejonės, kad nė vienas iš šių pavadi- 
nimų neišreiškia santykio pilnatvės. Būdama santykis, re- 
ligija savaime yra visuma, vadinasi, nenusakoma jokiu 
skirtinu žodžiu. Mėginant gi bendrinį žodį ‘santykis’ keisti 
kuriuo kitu, religija esti suvedama į vieną kurią savo ypa- 
tybę ir tuo užsklendžiama, netekdama pilnatvės pobūdžio. 
Štai kodėl visos apibrėžtys, kuriose nėra žodžio ‘santykis’, 
yra taip lygiai ydingos, kaip ir tos, kuriose nėra žodžio 
‘Dievas’. Be abejo, tolimesnėje šios formalios apibrėžties 
sklaidoje mėginsime turiniškai atskleisti, ir kas yra Die- 
vas, ir kas yra santykis. Tačiau pradžioje religijos api- 
brėžtis tegali būti tik bendriausio pobūdžio, kad apimtų 
visą ja nusakomą reiškinių plotą. Bendriausia tad prasme 
religija yra Dievo ir žmogaus santykis. 

Imantis nūn kiek įsakmiau sklaidyti šios aptarties tu- 
rinį, visų pirma kyla klausimas, ką reiškia, kad Dievas 
ir žmogus yra susiję tarp savęs santykiu? Kas yra šis san- 
tykis ir kaip jis riša Dievą ir žmogų? 

Santykis yra būtinė kategorija ir todėl viena iš pa- 
grindinių ontologijos problemų”. Tačiau religijos filoso- 
fijoje jis nėra buvęs kiek giliau apmąstomas — gal todėl, 
kad jam vis būdavo teikiamas dorinis pobūdis, aiškinant 
ji pareigos Dievui prasme. Nuo to laiko, kai Tomas Ak- 
vinietis įrikiavo religiją į dorybių eilę, pavadindamas ją 
teisingumo dorybe, reikalaujančia atiduoti Dievui tai, kas 
jam priklauso”, Dievo ir žmogaus santykis aiškiai pakry- 

po antropologijos linkui, netekdamas ontologinio pobū- 
džio ir virsdamas arba dorinių, sielovadinių, kultinių 
veiksmų suma (scholastikoje), arba kategoriniu pareigos 
jausmu (kantizme), arba psichiniu vertės pergyvenimu 
(vertybių filosofijoje). Kiekvienu atveju būdavo žvelgia- 
ma į šį santykį iš žmogaus taško, klausiant, kuriuo būdu 
žmogus jį vykdo, tačiau beveik neklausiant, kokio vaid- 
mens jame turi Dievas. Kitaip sakant, religija buvo pa- 
versta religingumu, nepastebint, kad religingumas Dievo 
ir žmogaus santykio anaiptol negrindžia, o pats yra šiojo 
grindžiamas. Žmogaus pareigos Dievui — garbinimas, au- 
kojimas, įsakymų vykdymas, šventumo puoselėjimas — 
įgyja prasmės tik tada, kai jos esti santykio su Dievu iš- 
raiškos, vadinasi, kai jos šį jau esantį santykį regimai 
vykdo. Pats gi santykis glūdi žymiai giliau, negu visa 
antropologinė jo regimybė. Religija yra “gelmės matmuo" 
(P. Tillichas), o religingumas — tik antropologinis šios 
gelmės paviršius. Jeigu tad norime suvokti, ką reiškia, 
kad žmogus siejasi su Dievu, turime prasilaužti pro šį 
antropologinį paviršių ir leistis į aną gelmės matmenį. 


b. Ontologinė religijos pusė 


Savo visumoje religija gali būti tiriama įvairiais at- 
žvilgiais. Tai rodo gana greitas atsiradimas bei išsivysty- 
mas tokių religijos tirties šakų, kaip religijos fenomeno- 
logija, religijos psichologija, religijos sociologija, religijų 
istorija, religijų etnologija ir tt. Savo santykį su Dievu 
žmogus juk gali pergyventi sieloje, apipavidalinti visuo- 
menėje, išvystyti laiko eigoje; jis gali teikti jam dogmos, 
įstatymo, apeigos lyčių; jis gali kurti šių lyčių pagal 
savo amžiaus ar tautos dvasią; jis gali jas kritiškai vertin- 
ti ir keisti. Visa tai ir tiria įvairūs religijos mokslai. Vis 
dėlto nė vienas religijos mokslų pasirinktas religijos at- 

žvilgis netinka religijos filosofijai, nes nė vienas šis at- 
žvilgis nėra filosofavimo objektas. Tas ar kitas dalykas — 
tegu jis būtų ir santykis su Dievu — gali tapti filosofa- 
vimo objektu tik tada, kai yra susiejamas su pagrindiniu 
ir pradiniu filosofijos klausimu, būtent: su būties klausi- 
mu. Bet kuri skirtina bei dalinė filosofijos šaka visados 
yra tik šio bendriausio klausimo išskleidimas. Tai tinka 
ir religijos filosofijai. Ir religijos filosofja esmėje sklaido 
ne ką kita, kaip būties klausimą: ji tik ryškina šį klausi- 
mą Dievo ir žmogaus santykiu, klausdama, kaip siejasi 
Dievas ir žmogus būties atžvilgiu ir kas yra ši sąsaja bū- 
ties šviesoje. Nes tik ryšys su būtimi atskleidžia religiją 
kaip gelmės matmenį ir tik būties akivaizdoje ryškėja, 
kas yra anie du poliai — Dievas ir žmogus — sujungti 
santykiu kaip būtine kategorija. 

Atsakymas į klausimą, kas yra religija.kaip Dievo ir 
žmogaus sąsaja, pasirodo esąs dvijulė (dilemma): Dievas 
ir žmogus siejasi arba dviejų būtybių arba būties ir bū- 
tybės santykiu. Religijos filosofijoje nėra vietos plačiau 
dėstyti vad. “ontologinę skirtybę' tarp būties ir būtybės: 
tai metafizikos ar ontologijos uždavinys. Todėl čia pasi- 
tenkinsime tik priminę ją pačią ir su ja susijusias arti- 
miausias išvadas. Kiekviena būtybė yra būtybė tuo, kad 
būna. Tai reiškia: kiekviena būtybė yra būtybė ne kuo 
kitu, kaip tik būtimi; tai būtis daro, kad būtybė iš viso 
yra. Kitaip sakant, būtis grindžia būtybę šiosios buvime. 
Tačiau grįsti ir būti grindžiamam anaiptol nėra tas pat 
dalykas: pagrindas neišsisemia pagristuoju, todėl ir būtis 
neišsisemia būtybe; patys jų buvimai nėra tapatūs, ka- 
dangi vyksta ne toje pačioje plotmėje. Tarp būties ir bū- 
tybės esama ontologinio skirtumo. Sykiu tarp jų esama 
ir ontologinio ryšio. Būdamos grindžiąs ir pagrįstasis bu- 
vimai, būtis ir būtybė niekad nesutampa. Bet kaip tik to- 
dėl, kad pagrįstasis buvimas laikosi grindžiančiuoju bu- 

vimu, būtis ir būtybė niekad nė nepersiskiria. Aiškinda- 
miesi toliau Dievo ir žmogaus santykį, atskleisime ryškiau 
būties bei būtybės ir skirtumą, ir ryšį. O tuo tarpu grįž- 
kime prie minėtos dvijulės. 

Jeigu Dievas ir žmogus santykiauja vienas su kitu 
kaip dvi būtybės, tai juodu buvoja toje pačioje ontologi- 
nėje plotmėje ir yra to paties ontologinio rango — net ir 
tuo atveju, jeigu Dievą suvoktume kaip pirmąją, aukš- 
čiausiąją, tobuliausiąją, galutinę būtybę, nes jokia būty- 
bei teikiama savybė ar šių savybių gausa nepakelia jos į 
kitą ontologinę plotmę. Jau Spinoza yra įžvalgiai paste- 
bėjęs, kad žmogaus negalima aptarti, priskiriant jam 
dramblio ar asilo savybes aukščiausiame laipsnyje; net ir 
tobuliausias dramblys ar asilas netaptų žmogumi, nors 
jo tobulybės paverstume ir begalinėmis“". Būtybę galima 
statyti eilės pradžioje ar pabaigoje, kiekvienu atveju ji 
šios eilės neperžengs, nes kiekvienu atveju ji liks būtybė, 
ontologiškai lygi visoms kitoms būtybėms, kadangi būnan- 
ti būtybės buvimu. Buvimo gi laipsniuoti negalima. Buvi- 
mas nėra požymis (praedicatum) ar savybė (gualitas), 
todėl negali būti nei didinamas, nei mažinamas: negalima 
‘daugiau’ ar “mažiau", “geriau? ar "blogiau" būti. Buvimas 
yra visas kartu. Būtybės skiriasi viena nuo kitos ne buvi- 
mu (kad yra), bet esme (kas yra). Esmė, be abejo, gali 
turėti įvairių įvairiausių savybių bei savos išraiškos tobu- 
lumo laipsnių. Tačiau dėl šio įvairumo ji niekad neper- 
žengia esmės matmens ir nepereina į kitoki buvimo mat- 
menį. Vis dėlto esmės savybių laipsniavimas nesyki mus 
suvilioja, ir mes linkstame manyti, esą ir buvimas galįs 
įvairėti, kurdamas ontologinių rangų būtybės kategorijoje. 
Tačiau tai apgaulė, kylanti iš buvimo ir esmės sankaitos. 
Užtat filosofiškai yra nepateisinama kalbėti apie Dievą 
kaip būtybę ir apie jo skirtumą nuo kitų būtybių tuo, kad 
jis suimąs savin jų tobulumą. Net ir būdamas tobuliausia 

būtybė, Dievas liktų vis dėlto būtybė ir stovėtų su mumis 
toje pačioje ontologinėje plotmėje. Dievo ir žmogaus san- 
tykis būtų tokiu atveju tik dviejų būtybių santykis, vargu 
ar vadintinas ‘religija’, kurioje, kaip vėliau matysime, 
garbinimas sudaro esminį pradą. Tačiau kaip gi būtų 
galima garbinti būtybę, kuri yra mums ontologiškai lygia- 
prasmė ir lygiateisė, nors ir pralenkianti mus mūsųjų sa- 
vybių laipsniu? Pirmoji tad minėtos dvijulės pusė yra 
religiškai neįmanoma: ji sunaikina pačią religiją. 
Visiškai kas kita, jeigu Dievo ir žmogaus santykis yra 
būties ir būtybės santykis. Nes būtis, kaip minėta, santy- 
kiauja su būtybe kaip grindėjas su grindžiamuoju, kaip 
nešėjas su nešamuoju, kaip kūrėjas su kuriamuoju. Abu 
jie, tiesa, būna. Tačiau grindėjo buvimas pačiu savimi 
skiriasi nuo pagrįstojo buvimo, taip kad šiuodu nesiduoda 
net palyginamu, kadangi kiekvienas palyginimas reika- 
lauja tapatybės bent vienu kuriuo atžvilgiu. Tuo tarpu 
būties ir būtybės buvimai neturi jokio to paties atžvilgio, 
kadangi buvimo kaip tokio negalima skaldyti atžvilgiais. 
Būdamas vientisas jis ir lyginamas gali būti tik kaip vien- 
tisas. O šitaip lyginamas būties kaip grindėjos buvimas 
visu savimi peržengia buvimą būtybės kaip pagrįstosios. 
Nusakyti teigiamai šį peržengimą yra iš viso neįmanoma, 
nes tai reikštų perskverbti mūsų pagrindą, ko mąstymas 
neistengia, kadangi jis ir pats yra pagrįstas, todėl negali 
suimti savin to, kas jį grindžia. Aną peržengimą galima 
nusakyti tik neigiamai: lyginant būties buvimą su būtybės 
buvimu, šiajam paneigti visa, kas anam teigiama, kaip 
tai yra daręs Augustinas, kuriam daiktai, palyginti su jų 
kūrėju, nėra nei gražūs, nei geri, nei iš viso esantieji: “Cui 
comparata, nec pulchra sunt, nec bona sunt, nec sunt“ 
(Conf, XI, 4, 1). Tai reiškia: nė vienas iš šių buvimų ne- 
gali būti mastas kitam, nes vienas, išmatuotas kitu, pasi- 
rodo esąs niekis. Jei būties buvimas yra tikras buvimas, 

tuomet būtybės buvimas yra nebuvimas, nes pagrindo bu- 
vimas niekad negali rasti atitikmens pagrįstajame buvime. 
Ir atvirkščiai, jei būtybės buvimas yra tikras buvimas, tuo- 
met būties buvimas yra niekis, nes pagrindo buvimas nie- 
kad negali išsitekti pagrįstojo buvime. Tai ir yra M. Hei- 
deggerio pabrėžtoji “ontologinė skirtybė“"", nors jis pats 
jos ligi galo ir neišvystė — kaip tik todėl, kad būtybės 
buvimą laikė mastu ir tuo būdu būties buvimą sutapatino 
su grindimo veiksmu: būtis esanti ne būtybės grindėja, 
būnanti viršum būtybės, o tiktai būtybės grindimas, ne- 
peržengiąs būtybės matmens. Nuosekliai tad, nepaisant 
ontologinės skirtybės tarp būties ir būtybės, Heideggeris 
transcendencijos nepažįsta“. 

Jeigu tad klausiame, kokio pobūdžio yra Dievo ir 
žmogaus santykis, tai tiek filosofiškai, tiek religiškai at- 
sakymas tegali būti vienas: Dievas taip santykiauja su 
žmogumi, kaip būtis su būtybe. Tai reiškia: Dievas yra 
žmogaus buvimo pagrindas, o žmogus Dievo atžvilgiu yra 
pagrįstasis buvimas. Šioje vietoje paliekame dar neaiški- 
nę, kas yra šis grindimas pats savyje. Tai padarysime vė- 
liau, nes tai atskleisti yra iš tikro visos religijos filosofi- 
jos prasmė. Tačiau jau ir šioje vietoje yra pakankamai 
aišku, kad Dievo ir žmogaus santykis yra ontologinio po- 
būdžio, nes tai paties buvimo santykis, kuriame pagrindas 
susitinka su pagrįstuoju. Tai susitikimas tarp žmogaus ir 
tojo, kuris jį grindžia jo buvime; susitikimas kaip nuola- 
tinė abiejų polių būsena: būtis kaip būtybės pagrindas 
buvoja šioje nuolatos, nes kitaip būtybė liautųsi buvusi. 
Kiek būtybė būna, tiek ji būna būtimi. Būtybės buvimo 
trukmė yra jos grindimo būtimi trukmė: būti apskritai ir 
būti grindžiamam yra būtybei vienas ir tas pats dalykas. 
Religijos sampratai tai turi didžios reikšmės. 

Visų pirma, būdama Dievo ir žmogaus kaip būties ir 
būtybės santykis, religija atsiskleidžia kaip pats pradinis 

dalykas. Ji nėra žmogui kokia nors savybė, net jeigu šią 
vadintume ir esmine, kuri jam būtų atėjusi paskiau, negu 
jis pats. Nėra taip, kad žmogus jau būtų — nors ir “na- 
tura prius’ —, o tik paskiau sueitų į santykį su Dievu: 
pats žmogaus buvimas yra šis santykis. Ne žmogus grin- 
džia savo santykį su Dievu, bet santykis su Dievu grindžia 
žmogų jo buvime. Tai suvokti mums truputį kliudo įpras- 
tinė santykio kaip prietapos (accidens) samprata scholas- 
tinėje filosofijoje. Perkeldama santykį į prietapos katego- 
riją““, scholastika jį aptemdė tuo, kad žmoguje perskyrė 
santykio nešėją ir patį santykį: santykio nešėjas esąs sub- 
stancija, pats gi santykis — tik prietapa šiai substancijai. 
Šitokia betgi santykio samprata yra galima ir pateisinama 
tiktai būtybės plotmėje: santykis tarp būtybių iš tikro yra 
šioms prietapa, vėlesnė — bent prigimtimi — už jų sub- 
stanciją. Tačiau šitokia samprata yra visiškai neįmanoma 
būties ir būtybės ryšio plotmėje, nes būtybė būties atžvil- 
giu anaiptol nebuvoja savyje ir savimi: “in se et per se”, 
todėl ir nėra “ens in se stans”, kaip paprastai substancija 
esti aptariama”. Būties ir būtybės ryšio plotmėje būtybė 
ne sueina į santykį, bet yra santykis ir tik šiuo santykiu 
su būtimi ji laikosi savame buvime. Todėl negalima kal- 
bėti apie būtybės santykį su būtimi kaip apie prietapą 
būtybės substancijai: pati būtybės substancija yra santy- 
kis. Būtybės substancija nėra “ens in se stans” (J. B. 
Lotzas), o “ens in relatione stans”. Būtybė būna santy- 
kiškai. Santykis yra jos būsena. 

Nuosekliai tad ir religija kaip Dievo ir žmogaus san- 
tykis jokiu būdu nėra prietapa žmogaus substancijai. At- 
virkščiai, religija yra jo substancijos grindimas ir jos bu- 
vimo trukmė. Žmogui religija nėra kažkas, kas jį papil- 
dytų, patobulintų, atbaigtų, bet jis pats yra religija, vadi- 
nasi, Dievu pagrįstasis buvimas. Per maža yra tarti, kaip 
norėtų M. Scheleris, esą “žmogaus santykis su dievybe“ 

yra “sudedamoji jo esmės dalis (constitutivum)““". Reli- 
gija yra ne sudedamasis pradas (elementum), o pats 
pradmuo (principium, archė), vadinasi, pati žmogiškojo 
buvimo pradžia ir pasiliekanti jo būsena (modus essen- 
di): žmogus būna religiškai, kaip kad būtybė būna san- 
tykiškai. Tik antropologiniu atžvilgiu (apie tai netrukus) 
galima kalbėti, kad žmogus religiją turi arba kad jis jos 
neturi. Ontologiškai tačiau jis visados yra religinis, nes 
visados yra santykyje su Dievu kaip su savo buvimo grin- 
dėju. Ontologiškai nėra įmanomas nei žmogus prieš reli- 
giją, nei žmogus po religijos. Šia prasme religijų istorikai 
yra teisingai įžvelgę, kad “religijos pradžia sutampa su 
žmonijos pradžia“ ir kad “žmonijos tarpsnis be religijos 
yra gryna išmonė"“!, 

Religija kaip santykis riša šio santykio polius tarp 
savęs ir sąlygoja juos šiuo ryšiu. Tai skamba suprantamai 
žmogaus atžvilgiu, tačiau tai skamba neįprastai Dievo 
atžvilgiu. O vis dėlto šitaip yra. Juk jeigu religija yra 
Dievo kaip būties ir žmogaus kaip būtybės santykis, tai 
tik šiame santykyje atsiskleidžia ir Dievas kaip grindėjas, 
ir žmogus kaip grindžiamasis. Be šio santykio Dievas iš 
viso negalėtų būti pažintas, nes, jį esant, sužinome tik iš 
jo grindimo. Dievas yra prieinamas mūsajam suvokimui 
tiktai kaip būtis, grindžianti būtybės buvimą. Atsietas nuo 
grindimo, jis išnyksta iš mūsų akiračio. Šis teiginys taps 
mums aiškesnis, jei užbėgsime saviems svarstymams kiek 
už akių ir pastebėsime, kad būtybės grindimas jos buvime 
yra tapatus kūrimui iš nebūties. Tai reiškia: religija kaip 
santykis padaro Dievą kūrėju, o žmogų — kūriniu. Tai 
sąlyga tiek Dievui sueiti į santykį su žmogumi, tiek žmo- 
gui Dievą pažinti ir jo atžvilgiu atitinkamai nusistatyti. 
Tuo būdu tarp Dievo ir žmogaus susidaro tam tikra są- 
saja, 5ąlygojanti juodu abu: Dievą, kad taptų prieinamas; 
žmogų, kad susivoktų, kas esąs. 

c. Antropologinė religijos pusė 


Žmogus betgi yra būtybė, kuriai savita ne tik būti, bet 
ir sąmoningai būti, vadinasi, atsigręžti į patį save ir susi- 
vokti, kad jis yra ir kas jis yra. Ir ši atogrąža savęspi esti 
žmogaus vykdoma visose jo būklės srityse. Ji esti vykdo- 
ma ir religijoje. Atsigręžęs į religiją, žmogus suvokia, 
kad jis yra pagrįstasis buvimas ir kad Dievas yra šio 
buvimo grindėjas; kad žmogus savimi pačiu yra santykis, 
vadinasi, ne savyje esanti ir savimi besilaikanti uždara 
substancija, bet pati atvirybė savam pagrindui. Nūn, jis 
gali šią religinę savimonę apmąstyti logiškai, skleisti vi- 
suomeniškai, apipavidalinti meniškai. Kitaip sakant, jis 
gali religiją arba savo santykį su Dievu reikšti savoje 
kasdienoje arba vad. kosmologinėje plotmėje, teikdamas 
religijai religingumo pobūdį. Savo buvimu žmogus yra 
religinis, vadinasi, priklausąs santykio su Dievu matme- 
niui ir niekad negalįs iš šio matmens iškristi. Savo sąmo- 
ne jis gali pasidaryti religingas, vadinasi, sava laikysena 
atitikti aną santykį ir jį regimai išreikšti. Tarp ‘religinis 
ir "religingas" esama tokio pat ryšio, kaip ir tarp “vaisinis" 
ir ‘vaisingas’. Vaisinis yra medis, kuris priklauso vais- 
medžių rūšiai. Vaisingas yra medis, kuris šią priklauso- 
mybę apreiškia vaisių gausa kasdienoje. Taip ir su žmo- 
gumi. Religinis yra žmogus, kadangi jis priklauso būtimi 
arba Dievu pagristajam buvimui. Religingas yra žmogus, 
kai jis šią priklausomybę sąmoningai paverčia savos kas- 
dienos būsena. 

Tačiau žmogus, būdamas laisvas, gali šią priklauso- 
mybę ir paneigti. Kitaip sakant, jis gali likti religinis, 
bet netapti religingas. Kadangi religija kaip ontologinis 
santykis yra pirmesnė už bet kokį pažinimą bei apsispren- 
dimą, tai žmogus gali jaustis esąs šio santykio savo kas- 
dienoje nepaliestas ir šią kasdieną taip tvarkyti, tarsi ano 

santykio iš viso nebūtų. Nereikia nė aiškinti, kad religijos 
pripažinimas ar nepripažinimas, vadinasi, jos pavertimas 
religingumu ar nepavertimas, ontologinio žmogaus santy- 
kio su Dievu nei sukuria, nei sunaikina. Net ir įtampiau- 
sio teigimo (šventumas) ar neigimo (ateizmas) atveju re- 
ligija kaip būties santykis su būtybe pasilieka ta pati, 
nes žmogaus laisvė ontologinės plotmės nejtaigauja. Lais- 
vė tik padaro, kad religija kaip ontologinis dalykas antro- 
pologinėje plotmėje įgyja arba religingumo arba bedievy- 
bės pavidalą. Religingumas yra teigiamoji, bedievybė — 
neigiamoji būtybės ryšio su būtimi regimybė. Štai kodėl 
religingumas gali virsti bedievybe, ir bedievybė pereiti į 
religingumą, kadangi anasai ontologinis santykis pasilie- 
ka kiekvienu atveju nepajudintas. 

Pripažindamas religiją, žmogus gelmės matmenį pa- 
verčia kasdienos matmeniu. Religija kaip ontologinis san- 
tykis tokiu atveju pasidaro istorinė, tautinė, individualinė 
žmogiškosios būklės lytis. Ji susiklosto tam tikrų tiesų 
skelbimu, tam tikrų visuomeninių pavidalų organizavi- 
mu, tam tikrų garbinimo bei aukojimo, prašymo bei dė- 
kojimo apeigų kūrimu. Religijoje kaip ontologiniame san- 
tykyje vienintelis veikėjas yra Dievas: tai jis grindžia 
žmogaus buvimą, tuo padarydamas religiją gryna dova- 
na arba malone, kuriai gauti žmogus visiškai nieko ne- 
įneša — ničnieko, kadangi jis pats būna šia malone. Tuo 
tarpu religijoje kaip kosmologinėje kasdienos apraiškoje 
svarbiausias veikėjas jau yra žmogus — tiek mąstyme, 
tiek veikime, tiek estetinėje kūryboje. Antropologinė reli- 
gijos pusė yra paties žmogaus padaras. Tai žmogaus at- 
sakymas į aną jam Dievo suteiktą dovaną bei malonę. 
Šiuo atžvilgiu pagrįstasis buvimas nelieka grynai pri- 
imantysis, kaip jį norėtų suprasti dialektinė teologija. 
Grynai priimantysis jis yra tik ontologinėje plotmėje. Ta- 
čiau suvokęs savo pagrįstumą, žmogus darosi veiklus kos- 

mologinėje plotmėje ir čia prabildo savo pagrįstumą įvai- 
rių įvairiausiais būdais. Religingumas, kaip jis reiškiasi 
istorijoje, yra ne kas kita, kaip pagrįstojo buvimo išsklei- 
dimas kasdienoje. Iš tiesų, juk jeigu esame grindžiami 
savo buvime ir jeigu šį grindimą suvokiame, tai pati žmo- 
giškoji mūsų garbė reikalauja paisyti pagrįstumo sąmo- 
nės ir savą kasdieną taip tvarkyti, jog mūsų buvimo pa- 
grįstumas išeitų aikštėn. Kitaip mėgintume buvoti taip, 
tarsi būtume nepagrįsti, vadinasi, būną patys savimi. Šia 
prasme galima ir reikia kalbėti apie religiją kaip pareigą, 
kuri mūsų kasdieną paverčia tiesa, vadinasi, atitikmeniu 
tarp ontologinės ir antropologinės mūsojo buvimo plot- 
mės. Kitaip ši kasdiena būtų melas. Religingumas kaip 
tik ir yra šios tiesos, o bedievybė — šio melo lytys. 
Antropologinė tad religijos pusė priklauso religijos 
sąrangai taip lygiai, kaip ir ontologinė pusė, nes anoji 
iš itkro yra ne kas kita, kaip šiosios proveržis sąmonės 
švieson bei valinga išraiška regimais pavidalais — visų 
pirma malda kaip sudedamuoju kiekvienos religijos pra- 
du, kuriuo pagrįstasis buvimas geriausiai atskleidžia savą 
pagrįstumą bei jo laikymąsi Dievu kaip pagrindu. Šios 
dvi pusės sudaro vieną vienintelį religinį reiškinį ir ne- 
gali buvoti skyrium viena nuo kitos. Religingumas yra 
religijos regimybė. Atsipalaidavęs nuo religijos, vadinasi, 
nuo ontologinio santykio su Dievu, religingumas virsta 
šmėkla, kaip tai yra, sakysime, Feuerbacho ar dabartinės 
vad. “ateistinės krikščionybės" (D. Solle) atvejais. Reli- 
ginga bedievybė yra iš tikro didžiausia žmogaus išjuoka. 
Bet išjuoka yra ir nereliginga religija, vadinasi, ontologi- 
nio žmogaus santykio su Dievu pripažinimas, nerandąs 
regimos išraiškos kasdienoje. Pirmuoju atveju žmogus el- 
giasi nenuosekliai: neigdamas savo ryšį su Dievu kaip ne- 
sančiuoju, jis vis dėlto pasilaiko šio ryšio kaukę kasdie- 
noje. Antruoju atveju žmogus elgiasi nenuoširdžiai: pri- 

pažindamas savo ryšį su Dievu kaip grindžiančiuoju jo 
buvimą, jis vis dėlto savą kasdieną apipavidalina taip, 
tarsi ano ryšio nebūtų. 

Sujungę nūn ontologinę ir antropologinę religijos pu- 
ses, gausime mūsų ieškomą religijos aptartį: religija yra 
pažintas ir pripažintas santykis tarp Dievo kaip būties ir 
žmogaus kaip būtybės. Vienas tik pažinimas bei pripaži- 
nimas religijos neišsemia, nes religija yra daugiau, negu 
tik sąmoninga bei valinga žmogaus laikysena Dievo atžvil- 
giu, kadangi ir Dievas žmogaus atžvilgiu yra daugiau, ' 
negu tik tikslas, prasmė, laimė, teisybė, atbaiga ir kiti 
antropologinio matmens pradai. Dievas yra žmogui būtis. 
Kas tad išleidžia iš akių ontologinę religijos pusę arba jos 
tinkamai nepabrėžia bei nevertina, tas išsekdina ir antro- 
pologinę jos pusę: tokiu atveju religinga žmogaus būsena 
darosi lėkšta ir net tuščia. Malda kaip ryškiausia antropo- 
loginės pusės išraiška yra prasminga tik tada, kai ji esti 
pagrįstojo buvimo savimonė, o ne tik pagalbos šūksnis, 
siunčiamas į “stipresnę? būtybę. Štai kodėl pilnutinėje re- 
ligijos sampratoje ir žmogus Dievo atžvilgiu yra daugiau, 
negu tik ieškantysis, klystantysis, nelaimingasis, kenčian- 
tysis, netobulasis. Žmogus yra Dievui būtybė. Todėl ir 
žmogaus atžvilgiu ontologinė religijos pusė turi grindžia- 
mosios reikšmės, nes Dievo akivaizdoje būti būtybe yra 
nepalyginamai daugiau, negu būti ieškančiam ar klystan- 
čiam, nusidėjusiam ar atgailaujančiam. Būties-būtybės 
santykyje kaip tik ir slypi mūsų minimas religijos kaip 
gelmės matmuo. O šiame matmenyje keroja šaknys ir re- 
ligijos kaip kasdienybės religingumo pavidalu. 


3. RELIGIJOS FILOSOFIJOS KLYSTKELIAI 


Suvokę, kad religija yra Dievo ir žmogaus santykis, 
galime klausti toliau, kas yra religijos filosofija arba fi- 

losofinis šio santykio apmąstymas. Tai klausimas, kuris, 
kaip ir kiekvienas kitas, esti apsprendžiamas savo objekto 
ne tik materialiai, bet ir formaliai: nuo atsakymo, kas 
yra religija, priklauso ne tik tai, kad mes ją, o ne ką kitą, 
svarstome, bet ir tai, kaip mes ją svarstome, būtent, kaip 
santykį. Šia prasme religijos filosofijai graso tas pat pa- 
vojus, kaip ir religijos sampratai: užuot apmąsčius reli- 
giją kaip santykį, apmąstyti kiekvieną šio santykio polių 
skyrium. Tokiu atveju religijos filosofija ima žygiuoti 
dviem klystkeliais, atsidėdama arba tik Dievui, arba tik 
žmogui ir todėl religijos esmės ne tik neatskleisdama, bet 
ją dar net aptemdindama bei nustumdama į šalį. Nes kaip 
religijos nesudaro nei vienas tik Dievas, nei vienas tik 
žmogus, taip ir religijos filosofijos neišsemia nei vieno 
tik Dievo, nei vieno tik žmogaus svarstymai. Šiuodu klyst- 
keliu vadiname: Dievo metafizika ir religijos fenomeno- 
logija. 


a. Dievo metafizika 


Jau esame minėje, kad Vakarų metafizika, pasiekusi 
tinkamo aukščio, savaime virsdavusi Dievo apmąstymų 
arba “filosofine teologija" (Weischedelis). Kitaip sakant, 
Dievas Vakarų metafizikai tapdavęs šiosios objektu. Tai 
betgi gali reikšti du dalyku: 1. mąstymas peržengia bū- 
tybės plotmę ir pereina į būties matmenį, pereidamas tuo 
pačiu iš metafizikos į ontologiją (apie jų skirtumą kal- 
bėsime truputį vėliau); 2. mąstymas žengia būtybių są- 
rangos laiptais aukštyn ir randa Dievą šios pakopos vir- 
šūnėje, pasilikdamas tačiau metafizikos rėmuose. Vakarų 
mąstymas yra vykęs ir tebevyksta šiuo antruoju būdu. 
Jis neperžengia metafizikos Dievo apmąstymo dėliai; prie- 
šingai, jis nutraukia Dievą į metafiziką ir kuria skirtiną 
filosofijos šaką, vadinamą įvairiais vardais: prigimtoji 
teologija, filosofinė teologija, o nuo Leibnico laikų ir teo- 

diceja. Tuo būdu Dievo metafizika atsistoja šalia gamtos 
metafizikos ir sielos metafizikos. Pasaulis, žmogus ir Die- 
vas — štai Vakarų metafizikos skirtinų klausimų bendra- 
sis laukas arba ana “metafizinė trejybė” (K. Lėwithas), 
kurios rėmuose, pasak M. Heideggerio, sukasi visa, kas 
metafiziškai mąstoma apie būtybę jos visumoje“*. Nevisur 
ir nevisados ši trejybė buvo įgijusi aiškiai išvystytą pa- 
vidalą, tačiau visur ir visados ji yra buvusi gyva problema. 

Kokiu beigi būdu yra galima įjungti Dievą į metafi- 
zikos rėmus, nesusprogdinus jų tokiu objektu? Kokios rū- 
šies yra tasai mąstymas, jei jis, svarstydamas Dievą, susi- 
klosto skirtina metafizikos dalimi šalia kitų dalių, nevirs- 
damas visiškai kitokiu, kaip kad ir Dievas yra visiškai 
kitoks — pasak Augustino: “Aliud est, longe aliud est” 
(Conf. XI, 6, 1)? Šiai klausimas, kurį atsakius paaiškės 
Dievo metafizikos pobūdis ir jos skirtumas nuo religijos 
filosofijos. 


Dievo metafizikos pradininkas yra Aristotelis. Rem- 
damasis savo mąstymo prielaidomis, kad kiekvienas judė- 
jimas turįs turėti judintoją, esantį šalia judančiojo, ir kad 
šių judintojų eilė negalinti eiti ligi begalybės, jis daro 
visiškai logišką išvadą, esą turįs būti pirmasis nejudąs 
judintojas (Met. XII: “próton kinoin akineton“), kurį 
tiek jis pats, tiek vėlesnieji jo aiškintojai bei sekėjai va- 
dina dievybe. Šitoks judintojas turįs būti, nes kitaip ne- 
būtų pasaulyje jokio judėjimo, kuris juk esąs akivaizdy- 
bė; tačiau šisai judintojas turįs būti nejudąs, nes priešingu 
atveju klaustume toliau, kas judina jį patį. Pirmasis tad 
judintojas buvojąs šalia bet kokio judėjimo, užtat įtaigo- 
jąs kiekvieną judėjimą. “Kas yra judėjimo pradžia sie- 
loje?”, klausia Aristotelis ir čia pat atsako: “Aišku Die- 
vas; kaip pasaulyje, taip ir joje" (Eth. Eud. 1248; A 
20-29). 

Tačiau kaip gali dievybė visa judinti, pati buvodama 
šalia bet kokio judėjimo? Atsakymą į tai Aristotelis ran- 
da medžiagos kaip grynos galimybės polinkyje pereiti į 
formą kaip gryną tikrenybę: tapsmas esąs formos sieki- 
mas. Visa stengiasi virsti forma. O kadangi anasai pir- 
masis judintojas esąs pati tikrenybė be jokių galimybių, 
tai jis stovįs visų būtybių akivaizdoje kaip jų siekinys 
(tėlos) ir tikslo trauka judinąs šiąsias savęspi. Dievas 
judinąs pasaulį taip, kaip mus judinanti idėja: mes esame, 
sakysime, judinami gėrio, grožio, teisybės, kadangi visa 
tai mums patinką. Šitaip judinąs visa ir pirmasis judinto- 
jas, kadangi jis, būdamas gryna forma, viskam patinkąs, 
tapdamas visų siekiniu. Vaizdingai tariant, Dievas judina 
pasaulį, ne jį stumdamas, bet jį traukdamas, tarsi būtų 
magnetas medžiagos pasaulyje ar mylimasis bei mylimoji 
dvasios pasaulyje. Platoniškoji eros galia, I. Dueringo pa- 
žiūra, esanti čia jausta į dievybės sampratą“?. Todėl Aris- 
totelis ir galėjo pirmąjį judintoją vadinti protu bei gy- 
venimu, o vidurinių amžių mąstytojai teikti jam net as- 
mens bruožų. 

Tai betgi, kas šioje Dievo metafizikoje yra likę nepa- 
kankamai išmąstyta, yra Aristotelio mintis, esą pirmasis 
judintojas neturįs jokio veiklaus santykio su pasauliu: 
jis nei grindžiąs jo buvimo krikščioniškojo kūrėjo pras- 
me, nei kildinąs jo sąrangos platoniškojo žiedėjo (demiur- 
gos) prasme. Pasaulis, Aristotelio pažiūra, esąs amžinas 
ne tik kaip pirminė medžiaga (prote hylė), bet ir kaip 
regima tvarka su savais dėsniais bei pavidalais. Būtybės 
kilimas iš nebūties Aristoteliui yra neįmanomas ir nerei- 
kalingas, kadangi ir pati nebūtis jam esanti tik gryna ato- 
trauka (ens rationis), neturinti atitikmens anapus sąmo- 
nės. Dievas ir pasaulis stovį šalia vienas kito kaip du 
amžini pradmens, tarp kurių esama tik tobulybės skirtu- 
mo: pasaulis tikrenybe tampąs, Dievas tikrenybė esąs. 

Tačiau ontologiškai, vadinasi, paties buvimo atžvilgiu 
šiedu pradmens yra vienas nuo kito nepriklausomi: tarp 
jų nesą būties ir būtybės skirtumo arba anos, jau minėtos, 
ontologinės skirtybės, kadangi šios skirtybės Aristotelis 
nepažino, nepažindamas nė būtybės grindimo būtimi. 
Klausimas, kurį savo metu kėlė Leibnicas, “kodėl yra 
kas nors, o ne greičiau niekis“, ir kurį M. Heideggeris 
laiko “pagrindiniu metafizikos klausimu““*, Aristotelio 
mąstyme vietos nerado. O kol ontologinė skirtybė tarp 
būties ir būtybės lieka neatskleista, tol Dievas ir pasaulis 
neišvengiamai buvoja toje pačioje plotmėje: juodu abu 
tada yra būtybės, nors ir skirtingos savo tobulybėmis. 
Tačiau tobulybių sankaupa, net ir pakelta į begalybės 
laipsnį, nieko, kaip jau sakyta, nekeičia ontologiškai, nes 
ji įtaigauja tik būtybės esmę, bet ne jos buvimą. Net ir 
be galo tobula būtybė buvoja vis dėlto kaip būtybė. Nuo- 
sekliai tad Aristotelio mąstymas tebevyko būtybės plot- 
mėje ir todėl susiklostė metafizika kaip būtybės mokslu 
(ėpisteme toù óntos hé on). Tai ir įgalino Aristotelį į- 
jungti Dievą į metafizikos plotą. Aristoteliškoji Dievo 
metafizika yra baigiamoji būtybės apmąstymo išvada. 
Čia metafizika iš tikro savaime virsta filosofine teologija, 
vis tiek kokiu vardu ją vadintume. 

Pagrindiniai aristoteliškosios Dievo metafizikos bruo- 
žai yra pasilikę kiekvienoje vėlesnėje Dievo metafizikoje, 
ypač scholastinėje: “Dievo metafizika jai, kaip ir Aris- 
toteliui, yra būtybės mokslo tęsinys“, teigia filosofijos 
istorikas J. Hirschbergeris“. Sakysime: kosmologiniai 
Dievo buvimo įrodymai (ex motu, ex ratione causae suf- 
ficientis, ex possibili et necessario) yra esmėje aristoteliš- 
ki, nors ir papildyti Avicennos ir Maimonides mintimis. 
Nuostabausia tačiau, kad scholastinėje Dievo metafiziko- 
je yra pasilikęs ir Aristotelio teiginys, esą dievybė netu- 
rinti veiklaus santykio su pasauliu. Šį teiginį Tomas Ak- 

vinietis net praplėtė, mokydamas, kad Dievas iš viso ne- 
turįs tikrovinio (realis) santykio su būtybėmis; tokį san- 
tykį turinčios tik būtybės su Dievu, bet ne Dievas su jo- 
mis: “Dievo santykiai su kūriniu nėra jame tikroviniai — 
non sunt realiter in ipso” (S.c. gent. II, 18). Ši mintis, 
nors ir sudarydama nepergalimų sunkenybių, yra išlikusi 
scholastiniame mąstyme ligi pat mūsų dienų: “Iš savęs 
esančioje Būtybėje (in Esse subsistenti), rašo jėzuitas J. 
B. Lotzas, nėra jokio pagrindo tikroviniam santykiui, to- 
dėl nėra nė paties santykio, nes iš savęs esanti Būtybė, 
jungdamasi su aprėžtomis būtybėmis, nekinta ir tuo būdu 
neturi jokio tikroviniam santykiui pagrindo. Savyje esanti 
Būtybė kiekvienu atžvilgiu ir tiesioginiu būdu (smplici- 
ter) yra atsieta (ab-solutum)'“". Kitaip tariant, Dievas 
pasaulio atžvilgiu yra be santykio“". Kaip “atsietasis? (ab- 
solvere — atsieti, atjungti, atrišti) “jis buvoja visiškai tik 
sau pačiam ir nieku būdu ne kitam, todėl nėra nė nu- 
kreiptas į ką nors kita (ad aliud ordinatur)?““". 

Ši mintis, tokia nuosekli Aristotelio mąstyme, nes čia 
Dievas pasaulio buvimo negrindžia ir jo tvarkos nekildi- 
na, yra visiškai svetimas kūnas scholastikai, kuri į savą 
Dievo metafiziką yra įėmusi M. Maimonides teiginį, esą 
kūrimas iš nebūties yra ne tik apreiškimo tiesa, bet ir 
prigimtojo proto išvada iš būtybės sklaidos. Tai reiškia: 
scholastinei Dievo metafizikai Dievas yra ir būtybės grin- 
dėjas jos buvime, o ne tik jos judintojas kaip siekinys. 
Tuo tarpu buvimo grindimas, būdamas kūrimas iš nebū- 
ties ir todėl nesiliaujantis Dievo veiksmas, susieja Dievą 
su kūriniu kuo labiausiai tikroviškai: nėra ir negali būti 
tikroviškesnės ir ankštesnės sąsajos, kaip teikti kam nors 
buvimą arba daryti, kad kas nors būtų. Jeigu tad Dievas 
yra pasaulio kūrėjas jo buvime, tai kaip jis galėtų netu- 
rėti tikrovinio santykio su tuo, ką jis pats iš nebūties pa- 
šaukia ir buvime laiko? Neturint kūrėjui tikrovinio san- 

tykio su savu kūriniu, ir pats kūrimas virstų netikroviniu, 
vadinasi, nesančiu už mūsų sąmonės. Jeigu kuriamasis 
santykis yra tik “ens rationis’, tuomet ‘ens rationis’ yra ir 
pats kūrimas. Tuomet ir kūrinys nėra savarankiška tikro- 
vinė būtybė, o tik Dievo santykio su savimi pačiu apraiš- 
ka. Dievo santykio su pasauliu paneigimas, išmąstytas 
ligi galo, neišvengiamai veda į plotiniškąją emanaciją. 
Visa tai svarstysime vėliau išsamiai. Šioje vietoje norime 
tik parodyti, kad teiginiai “Dievas neturi tikrovinio santy- 
kio su pasauliu" ir ‘Dievas kuria pasaulį iš nebūties’ prieš- 
tarauja vienas kitam ir todėl negali būti suvesti vienybėn 
toje pačioje mąstymo sistemoje. Štai kodėl scholastinėje 
Dievo metafizikoje juodu ir stovi visiškai skyrium ir pa- 
daro šią metafiziką suskilusią savo pagrinduose. 

Dievo metafizika, kaip matome, apmąsto Dievą savy- 
je arba atsietai — net ir tuo atveju, kai jis suvokiamas 
kaip pasaulio kūrėjas. Tiesa, jau nuo Aristotelio laikų 
metafizika priskiria Dievui eilę mūsosios plotmės savybių, 
kaip tiesa, gėris, grožis, meilė, galybė, protas, valia, lais- 
vė ir t.t. Tačiau visos šios savybės yra ir gali būti Dievui 
teikiamos tik analogiškai. Tuo tarpu analogija įgyja pras- 
mės tik tada, kai tai, kam ji taikoma, tam tikru būdu bu- 
voja mūsų plotmėje: kas mūsų plotmės nepaliečia, to nė 
analogija nepaliečia. Kitaip sakant, kalbėti apie Dievą 
analogiškai galima tik tada, kai jis yra santykyje su žmo- 
gumi, iš kurio plotmės juk visos analogijos ir yra imamos. 
Be santykio su žmogumi Dievas būtų svarstomas tik kaip 
grynai transcendentus ir todėl visiškai nesuvokiamas, nes 
transcendencija ir reiškia bet kokio suvokimo bei buvimo 
peržengimą. Žmogus niekaip — net nė mąstymu — negali 
pakilti Dievo plotmėn ir svarstyti Dievą iš jojo pusės. 
Žmogus gali apmąstyti Dievą tik iš savo pusės, vadinasi, 
tik tokiu atveju, kai Dievas nusileidžia žmogaus plotmėn, 

sueidamas su juo į santykį ir kaip tik šiame santykyje 
randamas. Tai reiškia: pažintas gali būti tiktai religijos 
Dievas. Metafizikos Dievas kaip gryna atotrauka greičiau 
išreiškia paties žmogaus, negu Dievo būseną. Visos analo- 
gijos apie Dievą transcendencijoje nieko nepasako, nes 
visos jos Dievo, nesančio santykyje, nepaliečia ir negali 
paliesti. Dievo metafizika yra nesėkmė ne tik istoriškai, 
bet ir esmiškai. Neapmąstydama Dievo ryšium su žmo- 
gumi, ji jo neatskleidžia nė kaip tikrovinio bei gyvojo. 

Šia prasme M. Heideggeris teisingai pastebi: “ Tokiam 
Dievui žmogus negali nei melstis, nei aukoti. Prieš Causa 
sui žmogus negali nei nusižeminęs pulti ant kelių, nei to- 
kio Dievo akivaizdoje groti bei šokti”. Tiesa, Tomas 
Akvinietis mėgino kiekvieną metafizikos prieitą pradmenį 
— pirmąjį judintoją, pirmąją priežastį, būtybę iš savęs, 
būtiną būtybę — tapatinti su Dievu, nuolatos pastebėda- 
mas, esą kiekvieną iš šių pradmenų visi suvokią, nusaką 
ir žymį kaip Dievą: “Hoc omnes intelligunt Deum. .., 
omnes Deum nominant. .., omnes dicunt Deum” (plg. S. 
Th. I, 2). Nepaisant tačiau šių pastangų, liko neatsakytas 
klausimas, kuo gi yra grindžiamas šisai šuolis nuo ati- 
trauktinių pradmenų į gyvąjį Dievą, kuriam meldžiamės, 
aukojame, grojame ir šokame? Kokiu būdu žmogus galėtų 
sueiti į tokį santykį su anais pradmenimis, jog tarp jų ir 
Dievo jis galėtų be niekur nieko dėti lygybės ženklą? 
Kas yra anie pradmens man, jei jie yra mano Dievas, ka- 
dangi religijos Dievas ir tegali būti “mano Viešpats ir 
mano Dievas” (Jn 20, 28)? Šio klausimo Dievo metafi- 
zika neatsakė ir todėl minėto šuolio logiškai nepateisino 
bei nepagrindė. Jei Tomas Akvinietis ir būtų teisus, tvir- 
tindamas, esą pirmąjį judintoją visi vadina Dievu, tai tas 
anaiptol dar nereikštų, kad jis ir yra Dievas. Tai tinka 
visiems metafizikos pradmenims, kurių ji pasiekia, sklai- 
dydama visatą. Kol metafizikos Dievas lieka esmiškai ne- 

susietas su žmogumi, tol jis lieka anapus žmogiškojo 
buvimo ir tuo pačiu anapus religijos. 

Čia tad ir glūdi priežastis, kodėl nuo B. Pascalio lai- 
kų vis aštriau imama skirti religijos Dievą nuo metafizi- 
kos Dievo. “ Abraomo, Jokūbo, Izaoko Dievas, bet ne filo- 
sofų ir mokytojų Dievas? — šis įrašas Pascalio “Me- 
morial'e" (1654) yra virtęs gaire pastarajam mąstymui 
Dievo atžvilgiu. Tai mąstymas, pradėtas Augustino, ėjęs 
per Bonaventūrą, Malebranchą ir Pascalį, o Kierkegaar- 
do, Newmano ir Schelerio mintimi pasiekęs ir mūsų die- 
nas. Jis yra buvęs ir religijos filosofijos šaltinis, nes, kaip 
teisingai sako M. Scheleris, “kol buvo atsidedama skirti- 
nai metafizikos šakai, kurios tiesioginis objektas yra Die- 
vo esmė bei buvimas, tol apie religijos filosofiją nebuvo 
nė kalbos”*. Dievo metafizika yra kliūtis religijos filoso- 
fijai ta prasme, kad ji neįstengia suvesti Dievo į santykį 
su žmogumi ir tuo nutiesti pagrindus apmąstyti šio santy- 
kio esmei bei jo apraiškoms. 


b. Religijos fenomenologija 

Tą patį — tik atvirkštiniu būdu — užtinkame ir pas- 
tangose kurti religijos filosofiją, sklaidant konkrečias re- 
ligijų apreiškas tiek istorijoje, tiek asmeniniame žmogaus 
gyvenime. Eidama šiuo keliu, religijos filosofija, sakoma, 
esanti “reikalinga nefilosofinių mokslų, visų pirma reli- 
gijų istorijos ir religijos psichologijos, į kurias atsirėmusi 
ji mėgina kelti aikštėn tai, kas savita religiniam pergyve- 
nimui bei veikimui"“!. Šiais žodžiais yra tiksliai nusako- 
mas vad. fenomenologinio metodo taikymas religijos sri- 
čiai, būtent: nuo apraiškų (fainomena) sklaidos eiti prie 
esmės sampratos; metodo, kuris, pasivadinęs "religijos fe- 
nomenologija', nustūmė pastaruoju metu Dievo metafizi- 
ką visiškai į šalį, pats užimdamas religijos apmąstymo 
vidurkį. Religijos fenomenologija yra atoveika svarstymui 

Dievo kaip jis yra savyje. Bet ar iš tikro ji pajėgia at- 
skleisti Dievo ir žmogaus atoveiksminį santykį? 
Fenomenologijos pradininkas yra Edmundas Husserlis 
(1859-1936). Buvęs matematikas, vėliau perėjęs į filo- 
sofiją, jis pastebėjo, kad tarp grynosios matematikos ir 
formaliosios logikos esama vidinio giminingumo: abi šios 
žmogaus mąstymo sritys augančios savo pačių dėsningu- 
mu. Ar tad nebūtų galima šitokio dėsningumo rasti ir ki- 
tuose moksluose, tarp jų ir filosofijoje? Nepaisant vir- 
šinių laimėjimų, mokslai, Husserlio nuomone, gyveną vi- 
dinę krizę ta prasme, kad jie neapmąstą savų prielaidų 
ir todėl nesukurią tvirtų pagrindų, ant kurių jie nepaju- 
dinamai rymotų; jie didžiuojasi tik savo duomenimis, 
virsdami tuo būdu pozityvistiniais ir net pragmatistiniais, 
kadangi nesirūpiną kritiškai persvarstyti prielaidų, iš ku- 
rių jie anuos duomenis laimi. Užtat filosofijos uždavinys, 
pasak Husserlio, ir būtų perkratinėti mokslų pagrindus, 
išaiškinti esmines jų sąvokas ir tuo būdu padaryti moks- 
lus tikrais mokslais, o ne tik priemonėmis technikai. Nuo- 
sekliai tad filosofija šiuo atžvilgiu virsta pažinimo kriti- 
ka, “tiksliau sakant, gamtinio pažinimo kritika visų gam- 
tos mokslų atveju; ji įgalina mus gamtos mokslų duome- 
nis interpretuoti būtybės atžvilgiu teisingai ir galutinai"“*. 
Tai įvykdyti filosofija galinti betgi tik tada, kai ji su- 
sikurianti tinkamą šiam kritiniam uždaviniui metodą, ku- 
rio ligi šiol ji vis dar nesanti radusi; griežtai mokslinį 
metodą, vadinasi, galimą patikrinti bei pakartoti, kuria- 
me nebūtų jokios mąstančiojo sauvalės ir kurio duomens 
jungtųsi su praėjusiomis mąstytojų kartomis bei tiestų 
ranką būsimosioms, tuo laiduodamos filosofijai pažangą 
kaip ir visoms kitoms žmogiškojo pažinimo sritims. Hus- 
serlis manėsi tokį metodą radęs: “Fenomenologija reiškia 
mokslą arba visų mokslinių sričių sąsają; fenomenologija 
reiškia tačiau kartu ir net visų pirma metodą bei mąsty- 

seną; tai skirtinai filosofinė laikysena ir skirtinai filoso- 
finis metodas“ (p. 23). 

Kaip šis metodas esti naudojamas? — Visų pirma čia 
klausiama daikto pavadinimo reikšmės. Sakysime: gam- 
tos mokslai naudoja tokius žodžius, kaip ‘medžiaga’, “ener- 
gija’, ‘erdvė’, ‘laikas’; istorijos mokslai kalba apie “asme- 
nis’, ‘tautas’, ‘valstybes’, ‘žmoniją’. Tačiau nei gamtos, nei 
istorijos mokslai nenagrinėja, ką gi galų gale reiškia žo- 
džiai ‘medžiaga’, “energija', "erdvė", ‘laikas’, ‘asmuo’, 
‘tauta’, ‘valstybė’. Užtat šios galutinės bei tikrosios žodžio 
prasmės ir imasi ieškotų fenomenologija. Ji skverbiasi 
pro kalbinių reikšmių įvairybę, kol randa esminę reikš- 
mę, nusakančią patį daiktą. Tai nėra lingvistinis tyrinėji- 
mas; tai “grynoji gramatika“, kaip šį veiksmą vadina 
pats Husserlis (p. 19). Šios ‘gramatikos’ tikslas yra ne 
pats vardas, bet juo žymimas dalykas. Todėl fenomenolo- 
gija ir atsikreipia į dalyką, tačiau į dalyką ne kaip į mūsų 
patyrimo ar pergyvenimo objektą, bet kaip į esmę arba 
idėją, buvojančią tiek kiekviename atskirame dalyke, tiek 
anapus jo ir nepriklausomai nuo jo: net ir visai pasaulio 
masei dingus, traukos dėsnis, pasak Husserlio, nedingtų. 
Tuo būdu atsikreipimas į dalyką virsta fenomenologijoje 
esmės įžvalga (Wesensschau). “Fenomenologija veikia, 
įžvelgdama ir nuššviesdama, prasmę apspręsdama ir ją 
atskirdama. Ji palygina, skirsto, jungia, suveda į santykį, 
skaldo į dalis, atjungia momentus. Tačiau visa tai ji daro 
gryna įžvalga (in reinem Schauen)” (p. 58). Fenomeno- 
logija nėra pojūtinis stebėjimas ar tyrinėjimas, bet grynai 
dvasinis veiksmas, todėl Husserlio ji ir buvo laikoma “iš- 
skirtine filosofijos nuosavybe“ (t.p.). Pažinti ką nors fi- 
losofiškai iš tikro reiškia tai pažinti fenomenologiškai. 
Tarp fenomenologijos ir filosofijos Husserlis dėjo lygybės 
ženklą, kaip kad jis jį dėjo tarp fenomenologijos ir moks- 
liškumo. 

Savaime suprantama, kad fenomenologija stipriai į- 
taigavo ir religijos filosofiją, nes ir šioje srityje, kaip ir 
kitur, vyravo maišatis. G. Niemeieris, kalbėdamas apie 
religijos filosofijos metodus bei klausimus, pastebi, esą 
“vargu ar kurioje kitoje mokslo srityje esama tokio me- 
todinio įvairumo bei skirtingumo, klausimus keliant bei 
juos sprendžiant, kaip religijos filosofijoje““*. Tai patvir- 
tina ir nuostabiai greitas religijos mokslų išsivystymas: 
vieno šimtmečio eigoje dygte pridygo įstaigų, mokymo 
katedrų, veikalų, organizacijų, atsidėjusių religijai tyri- 
nėti įvairių įvairiausiais atžvilgiais. Juo labiau pasaulyje 
plito ateizmas, juo aistringiau religija virto mokslinio ty- 
rimo objektu. Tai buvo aiškus ženklas, kad religinė žmo- 
gaus sąmonė gyvena gilią krizę, nes kol religija nėra abe- 
jojama, tol ji nėra nė tyrinėjama. Suklestėjęs jos tyrimas 
ir sykiu plintąs jos pagrindų neigimas sąlygoja vienas ki- 
tą ir yra pati būdingiausia mūsosios istorijos apraiška. 
Religijos fenomenologija savaime įsijungia į šį bendrą 
religijos tyrimo sąjūdį, mėgindama esmės įžvalga kelti 
aikštėn tikrąją religijos prigimtį. 

To ji tikisi pasieksianti, pasak F. Heilerio, trimis ke- 
liais: 1. apžvalgos keliu, 2. skerspiūvio keliu ir 3. gelmės 
keliu. Pirmoji galimybė “prasiskverbti ligi religijos es- 
mės'' yra “apžvelgti atskiras religijas geografiškai istori- 
niu požiūriu" ir mėginti išlukštenti iš jų tai, kas joms 
yra bendra. “Šis kelias veda labiau į plotį, negu į gylį. 
Jis atskleidžia istorines sajas, atskirų religijų išsivystymą 
ir vienos religijos priklausomybę nuo kitos. Jis parodo 
religijų sistemas, kaip jos buvoja šalia viena kitos ir kuo 
jos skiriasi viena nuo kitos. Bet jis neleidžia aiškiau pa- 
žinti visuotinio joms bendrumo arba religijos esmės""“*. — 
Antrasis kelias “yra skerspiūvio kelias: čia esti ryškina- 
mi įvairūs religijos pavidalai”, būtent: a. pagal sociolo- 
ginį pobūdį — “giminės, tautos, valstybės, žmonijos reli- 

gija; tradiciškai bažnytinė ir kūrybiškai individualinė re- 
ligija""; b. pagal Dievo sampratą — “burtininkiškoji, po- 
lidemonistinė, animistinė, politeistinė, monoteistinė, pan- 
teistinė arba monistinė religija“; c. pagal gyvenimo pa- 
jautimą — “pasaulį teigiančioji, pasaulį neigiančioji, pa- 
saulį valdančioji religija"; d. pagal psichologinį pobūdį 
— “šiapusinė ir anapusinė, pojūtinė ir dvasinė, estetinė, 
protinė, socialinė, dorinė ir mistinė religija" (p. 19). — 
Trečiasis kelias yra skverbimasis gelmėn ratų būdu. “Čia 
žmonijos religija yra imama kaip visuma; žemesnioji ir 
aukštesnioji religija stebima ryšium viena su kita. Kiek- 
viena apraiška yra atsekama nuo pačių paprasčiausių ligi 
pačių dvasingiausių lyčių. Nuo viršinių reiškinių sten- 
giamasi eiti į vidų iki pergyvenimų ir galop ligi mąsto- 
mojo objekto“ (t.p.). Trys ratai esti čia peržengiami: 
“pojūtinis pasaulis" arba “institucinis religijos pradas; 
minčių pasaulis arba protinis pradas; galop psichinio 
pergyvenimo pasaulis“ arba “mistinis religijos pradas“ 
(t.p.). Visų šių ratų vidurkyje, juos peržengus, randamas 
“religijos objektas" arba “dieviškoji tikrovė” (t.p.). Šių 
pastangų išdava esąs atskleidimas “tobuliausios religijos“, 
kurioje “yra sujungti instituciškai kultinis, protinis ir 
mistinis pradai ir kurioje aprėžta būtybė yra pasiekusi 
kuo didžiausio artumo neribotai Paslapčiai“ (p. 21). 
Trumpai tariant, religinis reiškinys istorijoje yra fenome- 
nologijos išeities taškas ir ateities gairė. Nekiekvienas iš 
minėtų trijų kelių yra vienodai vaisingas: tai pripažįsta 
ir religijos fenomenologai. Tačiau kiekvienas siekia to 
paties, būtent: įžvelgti religijos esmę, sklaidant religinį 
reiškinį. 

Kaip šių kelių aprašymas rodo, fenomenologija atsi- 
deda religijai tik tiek, kiek ji yra žmogiškoji apraiška. 
Nes ar mes religiją apžvelgsime geografiškai bei istoriš- 
kai, ar apibūdinsime bei surūšiuosime jos pavidalus, ar 

galop žiūrėsime į jų gausą kaip vienybę ir atseksime šios 
vienybės išsiskleidimą, visur čia turėsime reikalo tik su 
žmogumi bei jo veikla. Dievas kaip religinių apraiškų 
pagrindas ir dalyvis pradingsta iš mūsų akiračio neišven- 
giamai. Nes fenomenologija pradeda juk reiškiniu. Dievas 
tačiau nėra reiškinys, kuris leistųsi sklaidomas bei gval- 
domas. Todėl mes ir teigiame, kad fenomenologija nėra 
pajėgi pasiekti religijos esmės kaip Dievo ir žmogaus 
santykio, kadangi ji pačia savo prigimtimi yra priversta 
išjungti Dievą iš savo įžvalgų ploto. Išjungus gi Dievą, 
religija lieka grynas žmogaus padaras. Be abejo, mes ga- 
lime šį padarą aprašinėti bei tyrinėti. Tačiau kadangi jis 
savo esme yra dvipolis santykis ir buvoja tik šių dviejų 
polių nešamas, tai santykinio jo pobūdžio nepaisymas sa- 
vaime jį iškreipia ir tuo pačiu užtveria fenomenologijai 
kelią į tikrąją jo prigimtį. Iškreiptas reiškinys juk negali 
būti kelias esmės įžvalgai; iškreiptas reiškinys rodo ir iš- 
kreiptą esmę. Kaip Dievo metafizika nieko nepasako apie 
žmogų religijoje, kadangi ji susitelkia tik aplink Dievą, 
taip religijos fenomenologija nieko nepasako apie Dievą, 
kadangi ji susitelkia tik aplinkui žmogų. O religijos nėra 
nei be Dievo, nei be žmogaus. Mes neturime nei tik die- 
viškųjų apraiškų, kurias galėtume suvokti, atsieję jas nuo 
žmogaus; nei tik žmogiškųjų apraiškų, kurias galėtume 
vadinti religinėmis, atsieję jas nuo Dievo. Užtat religijos 
fenomenologija yra toks pat religijos filosofijos klystkelis, 
kaip ir Dievo metafizika: kiekviena iš jų palieka užu 
savo apmąstymo sienų antrąjį religijos kaip santykio po- 
lių. Tai turininis religijos filosofijos trūkumas, kuris visą 
šį metodą galų gale padaro nevaisingą. 

Tačiau religijos fenomenologijoje slypi dar ir loginė 
yda, kuria serga Husserlio pastanga, būtent: galinis šio 
metodo taškas buvoja jau pradiniame taške; esmės įžval- 
ga čia nėra išvada, o prielaidinė išeitis; esmę, kurią sie- 

kiama pažinti, jau naudojama kaip mastą apspręsti pa- 
čiam reiškiniui; pradžia ir pabaiga čia yra viena ir ta 
pati. Tokį gi mąstomąjį vyksmą, kurio pabaiga glūdi jo 
pradžioje, vadiname ratilu (circulus). Ir štai, fenomeno- 
logija pasirodo esanti ištisas didžiulis ratilas. Religijos 
fenomenologijoje šis ratilas išeina aikštėn ypač akivaiz- 
džiai. Religijos fenomenologija imasi, kaip sakyta, sklai- 
dyti religinį reiškinį: tai esąs jos išeities taškas ir eities 
gairė. Iš tikro betgi yra kaip tik atvirkščiai: ne religinis 
reiškinys įgalina religijos esmės įžvalgą, bet jau turima 
— tokia ar kitokia — religijos samprata įgalina tyrinė- 
toją tam tikrą reiškinį suvokti kaip religinį. Šią loginę 
ydą gražiai atskleidžia magijos pavyzdys. 

Ar magija yra religinis reiškinys? — Atsakyti į šį 
klausimą yra įmanoma tik tada, kai visų pirma žinome, 
kas yra religija. Jei religijos esmę regėsime gamtos įsie- 
linime, tai magija bus aiškus religinis reiškinys ir įsiglaus 
į religijos plotą, nes maginiais veiksmais žmogus prabyla 
į gamtą kap į protingą būtybę. Žodis čia yra tarpininkas 
tarp mago ir gamtos, todėl aiškiai rodo, kad gamta ma- 
gijoje yra pergyvenama asmens prasme, nes tik asmuo 
gali būti prakalbintas. Štai kodėl 19 šimtmečio religijos 
mokslininkai magiją ir laikė tikru religiniu reiškiniu: 
animistinė religijos samprata, vyravusi anuo metu, to bū- 
tinai reikalavo. Jeigu tačiau religiją suprasime kaip gar- 
binamąjį žmogaus nusilenkimą absoliutinei Galybei arba 
Būčiai, tai magija anaiptol nebus religinis reiškinys, ka- 
dangi magijoje aiškiai išeina aikštėn žmogaus noras gam- 
tą apvaldyti. Mago žodis yra ne garbinamasis, bet keri- 
masis: magas mėgina gamtą užkerėti, kad ji jam pasi- 
duotų, gydydama ligą, silpnindama priešą, teikdama vai- 
singumo moteriai ir dirvai. Tai, ko aukštesnės kultūros 
žmogus siekia mokslo bei technikos priemonėmis, pirmi- 
nis žmogus bando pasiekti kerimuoju žodžiu. Skiriasi ke- 

liai, bet ne norai ir tikslai: palenkti gamtą žmogaus tar- 
nybai. Dėl šios priežasties dauguma dabartinių religijos 
mokslininkų — tarp jų ir sovietiniai — laiko magiją grei- 
čiau techniniu, negu religiniu reiškiniu: magijoje jie regi 
mokslo užuomazgą. 

Kas čia pasakyta apie magiją, tinka kiekvienam kitam 
reiškiniui, norint sužinoti, ar jis yra religinis. Ar malda, 
sakysime, yra religinis reiškinys, jei ji atliekama kaip 
priemonė susitelkti prieš darbą, kaip tai šiandien siūlo 
įmonių psichologai? Ar pasninkas yra religinis reiškinys, 
jei jo laikomasi, norint pagydyti skrandžio žaizdas? Ar 
išpažintis yra religinis reiškinys, jei ji atliekama, norint 
pašalinti neurozus savistaba bei savisklaida? Nėra jokios 
abejonės, kad į visus šiuos klausimus atsakysime neigia- 
mai. Tačiau kodėl? Kuo gi grįsime mūsąjį ‘ne’, jei ne tuo, 
kad jau žinome, kas yra religinis reiškinys, ir kad minė- 
tuose pavyzdžiuose jo kaip tik pasigendame? Tai reiškia: 
reiškinys yra religinis, jeigu jis turi religijos esmę. Šio- 
sios neradę, tą ar kitą reiškinį ir neigiame kaip religinį. 
Kitaip tariant, ne religijos esmę randame, sklaidydami 
religinius reiškinius, bet reiškinius išmatuojame religijos 
esme. Ieškoti religijos esmės religiniame reiškinyje yra 
loginė yda, vadinama ‘idem per idem — tas pat tuo pa- 
čiu'. Tai lygu žmogaus esmės ieškoti žmoguje. Kur gi ki- 
tur ji galėtų būti, jei ne žmoguje? Tačiau iš kur žinotu- 
me, kad šisai stačiomis vaikščiojąs gyvūnas yra žmogus, 
jei žmogaus esmės iš tikro eitume ieškotų, o ne ją jau 
turėtume ir taikytume kaip mastą apspręsti, kuris gi iš 
gyvūnų yra žmogus, o kuris ne? Jeigu, pavyzdžiui, F. 
Heileris teigia, kad “magija yra profaninė“, kadangi jos 
“objektas niekad nėra šventenybė"; kad magija pasižy- 
minti “visiška pagarbos stoka“ ir kad todėl ji nesanti 
religinis reiškinys*", — tai ši išvada yra galima tik tuo 
atveju, kai jau iš pat pradžios žinome, kas yra šventeny- 

bė. Ne magiją sklaidydami, švenienybę randame ar jos 
nerandame, o turėdami šventenybės bent nuovoką, sklai- 
dome magiją ir šventenybės joje nerandame, todėl magi- 
ją ir vadiname profanine. 

Tuo būdu religijos fenomenologija patenka į keblią 
padėtį: ji ieško reiškiniuose to, ką ji iš tikro jau turi ir 
kuo ji savuose ieškojimuose bei savose įžvalgose vadovau- 
jasi. Štai kodėl šį metodą mes ir vadiname ratilu ir štai 
kodėl šis metodas jokių ypatingų įžvalgų į religijos esmę 
neteikia. Be abejo, fenomenologija turi nemaža nuopelnų, 
religinius reiškinius aprašinėdama bei sistemindama. Ta- 
čiau religijos esmės kaip Dievo ir žmogaus santykio ji 
nepasiekia ir todėl religijos filosofijos atstoti negali. Re- 
ligijos fenomenologija, kiek ji atsideda religiniam reiški- 
niui tirti, yra greičiau religijos mokslas, o ne religijos 
filosofija. 


4. RELIGIJOS FILOSOFIJOS POBŪDIS 


Tikroji religijos filosofijos plotmė, kaip matome, lie- 
ka nepaliesta nei Dievo metafizikos, nei religijos fenome- 
nologijos. Tai savarankiška plotmė, kurią religijos filoso- 
fija savarankiškai ir apmąsto. Tačiau kas yra šis apmąs- 
tymas pats savyje? Kokio pobūdžio jis įgyja bendrame 
filosofavimo plote? Kaip svarsto religijos filosofija savą 
objektą arba aną Dievo ir žmogaus atoveiksmį? 


a. Metafizika ir ontologija 

Jau esame sakę, kad bet kurios filosofinės šakos po- 
būdį apsprendžia jos objektas, religijos filosofijos atveju 
— religija. Nūn, kas yra religija, jau žinome, būtent: pa- 
žintas ir pripažintas santykis tarp Dievo kaip būties ir 
žmogaus kaip būtybės. Šis santykis, kaip minėta, yra on- 
tologinis, nes tai santykis tarp būties ir būtybės. Jeigu tad 

religijos esmė apsprendžia religijos filosofijos pobūdį ir 
jeigu pati religija yra ontologinio pobūdžio, tai tuo pačiu 
ji padaro, kad ir toji filosofijos šaka, kuri religiją ap- 
mąsto, įgyja ontologinio pobūdžio. Trumpai tariant, reli- 
gijos filosofija pačia savo prigimtimi yra ontologija. Šis 
pavadinimas betgi reikalauja dar kiek paaiškinamas bei 
patikslinamas. 

Ontologijos vardas filosofijos istorijoje yra palyginti 
gana jaunas. Tai J. Claubergo (1622-65) darinys, savo 
reikšme tiksliai nusakąs tai, ką Aristotelis vadino “pirmi- 
ne filosofija’ (prote filosofía), skirdamas ją nuo "antri- 
nės filosofijos" (deutėra filosofia), kurią jam sudarė fi- 
zika (fysikė filosofia). ‘Pirminė filosofija’ apmąstė bend- 
rąsias sąvokas bei kategorijas būtybės kaip tokios, vadi- 
nasi, tai, kas tinka visam, kas yra. Vėliau Boethijus (470- 
525) Aristotelio “pirminę filosofiją“ pavadino “metafizi- 
ka’, kadangi jos svarstomas objektas buvoja anapus arba 
viršum fizinės regimybės (mėta ta fysika). Tuo būdu 
bendrieji būtybės kaip tokios klausimai buvo apjungti 
metafizikos vardu ir šimtmečius svarstomi šio vardo prie- 
dangoje. Kadangi tačiau ‘būtybė graikiškai vadinasi “to 
ón’, tai Claubergas buvo visiškai teisus, senąjį terminą 
‘metafizika’ pakeisdamas naujadaru ‘ontologija’, kuris žy- 
miai tiksliau nusako Aristotelio “pirminės filosofijos“ po- 
būdį: “metafizika tik formaliai nurodo, kad jos objektas 
buvoja nebe fizinėje plotmėje arba turi kitą matmenį; 
tuo tarpu ‘ontologija’ jau aiškiai nusako, kas jos objektas 
iš tikro yra, būtent: būtybė kaip būtybė. Tačiau apimties 
arba turinio atžvilgiu abu pavadinimai yra visiškai ta- 
patūs. Aristotelio “pirminė filosofija’, Boethijaus ‘metafi- 
zika? ir Claubergo ‘ontologija’ yra vienas ir tas pats ap- 
mąstymas būtybės kaip tokios. 

Šia prasme, vadinasi, įprastine metafizikos prasme, 
religijos filosofija nėra ir negali būti ontologija, kadangi 

Dievas, kaip anksčiau svarstyta, nėra būtybė ir tuo pačiu 
negali būti metafizikos objektas. Dievo metafizika, nors 
ir trukusi ilgus amžius, yra graikiškoji atgyvena, priešta- 
ringa pati savyje, nes kilusi iš Dievo ir pasaulio kaip 
dviejų lygiagrečiai amžinų pradmenų sampratos. Kadangi 
šitokia lygiagretė yra negalima, tuo pačiu yra negalima 
nė Dievo metafizika kaip skirtinas bendrosios metafizikos 
atvejis. Tačiau net ir formaliai svarstant, nėra įmanoma 
Dievo patalpinti metafizikos rėmuose. Nuo Aristotelio lai- 
kų “pirminė filosofija’ arba ‘metafizika’, arba “ontologija? 
svarsto bendrąsias sąvokas bei kategorijas būtybės kaip 
būtybės. Dievas betgi nejeina į jokią sąvoką ir į jokią 
kategoriją: “non est in genere” (Tomas Akvinietis). Yra 
tiesiog loginis nesusipratimas kalbėti apie “Dievo sąvoką“, 
nes Dievas, būdamas vienas vienintelis, negali turėti są- 
vokos kaip atotraukos: nuo ko gi ir ką gi atitraukę, ga- 
lėtume tokią sąvoką susikurti? Tai būtų įmanoma tik po- 
liteizmo atveju. Tačiau politeizmas yra loginė nesąmonė, 
tuo pačiu ir ontologinė negalimybė. Monoteizmo gi atveju 
‘Dievas’ reiškia ne sąvoką, o vardą, būtent: tikrinį vardą, 
kuriuo yra pavadinamas anas Vienintelis. Neturėdamas 
bendrinės giminės, Dievas negali būti apibrėžtas; jis gali 
būti tik pavadintas. Tai primename čia todėl, kad būtų 
aiškiau, kodėl Dievas jokiu atveju — nei materialiai, nei 
formaliai — negali būti metafizikos objektas. O jeigu 
Dievas negali būti metafizikos svarstomas, tai religijos 
filosofija savaime negali būti ontologija Claubergo arba 
senąja metafizikos prasme. 

Tačiau mūsų laikais žodis “ontologija? įgijo naujos 
reikšmės, būtent M. Heideggerio pastangomis kurti vad. 
"fundamentinę ontologiją (Fundamentalontologie)'. Mat, 
šalia sąvokos ‘būtybė’ (ens, on) Vakarų mąstyme visą 
laiką yra slypėjusi ir sąvoka "būtis" (esse). Tai regėti, 
pavyzdžiui, kad ir tokiame mūsų dienų sakinyje: “In- 

guantum ergo alicui enti esse competit, intantum ei etiam 
unitas competit — taigi kiek kuriai būtybei (enti) pri- 
tinka būtis (esse), tiek jai pritinka ir vienybé”*®. Šimtme- 
čius betgi sąvoka "būtis" buvo suprantama kaip transcen- 
dentalinė, vadinasi, peržengianti visas būtybės savybes ir 
visa apibendrinanti. Būdama bendriausia, ji, sakoma, 
glūdinti visų kitų sąvokų pagrinde ir esanti pirmoji pa- 
žinime. Būdama visuotiniausia, ji savo apimtimi esanti 
plačiausia, savo turiniu betgi tuščiausia, nes nusakanti 
gryną buvimą, neteikdama jam jokio požymio. Šią bend- 
riausią bei visuotiniausią sąvoką ir nagrinėja metafizika 
bendrojoje savo dalyje. Ir štai, ryšium su šitokia būties 
samprata M. Heideggeris kelia didžios svarbos klausimą: 
“Ar būties kaip bendriausios sąvokos taikymas (Anse- 
tzung) atitinka būties esmę... ; ar būtis galioja tiktai kaip 
bendriausia sąvoka. .., o gal būtis yra visiškai kitos es- 
mės?“*". M. Heideggeris neneigia, kad Vakarų mąstymas 
suprato būtį kaip bendriausią sąvoką ir ją savo istorijoje 
nuolatos svarstė. Jis tik klausia, ar šitoks būties kaip 
bendriausios sąvokos svarstymas iš tikro yra galutinis 
mąstymu pasiekiamas dalykas. Kitaip tariant, ar būtis iš 
tikro išsisemia kaip transcendentalinė sąvoka? 

M. Heideggerio atsakymas yra neigiamas: būtis ne- 
gali būti tiktai transcendentalinė sąvoka arba grynai lo- 
ginis būtybės apibendrinimas; ji esanti ir transcendentinis 
būtybės pagrindas, būtent: pagrindas apskritai, kuris at- 
sako į patį pradinį filosofijos klausimą, kodėl yra šis tas, 
o ne niekis, — todėl, kad būtis grindžia būtybę josios 
buvime ir tuo padaro, kad šis tas yra. Šia prasme, vadi- 
nasi, pagrindo apskritai prasme, Vakarų mąstymas, Hei- 
deggerio įsitikinimu, būties nesvarstęs; šia prasme būtį 
svarstę tik mąstytojai, gyvenę prieš Sokratą. O jau nuo 
Sokrato būtis įgijusi bendriausios sąvokos prasmę, ding- 
dama iš Vakarų mąstymo kaip būtybės buvimo pagrindas. 

Čia tad ir glūdi M. Heideggerio priekaištas Vakarų filo- 
sofijai, esą ji pamiršusi būtį““. Sava būties kaip transcen- 
dentalinės sąvokos samprata ji pridengusi būtį kaip pa- 
grindą. Dabar betgi jau laikas grįžti į pradžią ir atskleisti 
būtį, mąstant ją ne kaip bendriausią sąvoką, o kaip tai, 
kas padaro, kad yra šis tas, o ne niekis; atėjęs laikas ap- 
mąstyti patį buvimo pagrindą. 

Šį būties kaip buvimo pagrindo apmąstymą M. Hei- 
deggeris ir vadina ‘ontologija’ apskritai arba “fundamen- 
tine ontologija'. Pamiršę būtį pagrindo prasme, Vakarai 
ėmėsi metafizikos, vadinasi, būtybės svarstymo. Norint 
tačiau atskleisti būtį kaip pagrindą, reikia imtis ontolo- 
gijos — taip lygiai skirtingos nuo metafizikos, kaip būtis 
yra skirtinga nuo būtybės. Reikia “klausti būties esmės" 
ir pačią “būtį prabildinti““", kad ji pasakytų, ar ji esanti 
“grynas žodis, o jos reikšmė — tik dūmelis (Dunst), ar 
žodžiu "būtis" išreikštas dalykas slepia savyje Vakarų li- 
kimą“ (p. 32)“. Pats M. Heideggeris šitokios ontologijos 
plačiau neišvystė; jis norėjo atsisakyti net paties “ontolo- 
gijos’ vardo, kadangi, kaip nusiskundė, “įvairūs mokykli- 
nės filosofijos mokytieji primygtinai jį atmetė" (p. 31): 
jie pripažino ontologiją “tiktai tradicine prasme“ (t.p.), 
vadinasi, metafizikos kaip būtybės svarstymo prasme; ta- 
čiau jie nesuprato ontologijos kaip buvimo pagrindo ar- 
ba būties svarstymo. 


b. Religijos filosofija kaip ontologija 

Šia tad naująja arba, tiksliau sakant, M. Heideggerio 
atnaujintąja prasme religijos filosofija ir yra ontologija. 
Religijos filosofija nėra metafizika, nes Dievas nėra bū- 
tybė. Religijos filosofija gali būti tik ontologija kaip 
svarstymas būties pagrindo apskritai. Nes jeigu būtį svars- 
tome ne bendriausios sąvokos, o pagrindo apskritai pras- 
me, tai turime būti nuoseklūs ir būtį tapatinti su Dievu. 

Nes kas kalba apie būtį ne Dievo prasme, tas kalba arba 
apie būtybę, arba apie transcendentalinę sąvoką. Kalbė- 
damas apie būtį būtybės prasme, mąstymas sujaukia pa- 
grindą su pagrįstuoju ir tuo pačiu terminu vadina du į 
vienas kitą nesuvedamu dalyku. Kalbėdamas apie būtį 
transcendentalinės sąvokos prasme, mąstymas pasilieka 
tradicinės metafizikos rėmuose ir nepasiekia buvimo pa- 
grindo, kadangi jokia sąvoka — taigi nė transcendenta- 
linė — tokiu pagrindu būti negali. Sąvoka visados yra 
atotrauka. Jeigu betgi būtybė kaip pagrįstoji yra tikrovė, 
tai ir būtis kaip būtybės pagrindas yra tikrovė. O tikro- 
vinis pagrindas, kuris darytų, kad būtybė yra ir būna, gali 
būti tik Dievas. Štai kodėl mes tarp būties ir Dievo deda- 
me lygybės ženklą, nes būtis kaip tikrovė, kuri nebūtų 
nei būtybė, nei Dievas, yra išmonė. 

Šitokios išmonės pavyzdys gali mums būti tolimesnis 
teiginys: “Iš tikro yra tik būtis, kuri visa apima, ką tik 
stebime ar mąstome: pasaulį ir Dievą, kūną ir dvasią, 
galimybę ir tikrenybę, laiką ir amžinybę”; Dievas “bū- 
tyje yra tai, kas yra savyje ir iš savęs, tuo tarpu kiekvie- 
na kita būtybė būna iš jo ir juo“; tai yra “modalinės 
skirtybės (modi essendi)''?!. Tai reiškia: esama dviejų 
būties būsenų: vienos, kuri būna iš savęs ir savimi (ens a 
se), ir kitos, kuri būna iš kito ir kitu (ens ab alio); pir- 
moji būties būsena vadinasi Dievas, antroji — pasaulis 
plačiausia prasme. Pati gi būtis esanti bendra tiek Dievui, 
tiek pasauliui ir apimanti juodu abu. Tačiau kaip tik čia 
ir kyla klausimas: kas gi yra būtis, jeigu ji iškyla net 
viršum Dievo? Jeigu ji yra tikrovė, tuomet Dievas yra 
žemesnis už ją, nes sudaro tik vieną jos būseną ir yra jos 
šioje būsenoje laikomas. Kokiu betgi būdu Dievas galėtų 
būti tuomet “iš savęs ir savimi“? Tuomet jis būtų iš bū- 
ties ir būtimi. Tokiu atveju būtis virstų Dievo grindėja, 
padarydama jį būtybe kaip ir visas kitas būtybes ir tuo 

sunaikindama jį kaip Dievą. Kas iškelia būtį viršum Die- 
vo kaip bendrą tikrovinę jungtį, tas paneigia Dievą kaip 
tikrovę. O jeigu būtis yra sąvoka, apjungianti tiek Dievą, 
tiek pasaulį, tuomet Dievas įeina į šią sąvoką arba į bū- 
ties kategoriją, kas reiškia, kad mūsų mąstymas Dievą 
perskverbia kaip jis yra savyje, nes sugeba jam teikti są- 
vokos pavidalą. Šiuo atveju mąstymas iškyla viršum Die- 
vo, padarydamas šį savo objektu tokia pat prasme, kaip ir 
pasaulio dalykus, kadangi teikia Dievui būties kaip visa 
jungiančios sąvokos lytį. Tačiau jau minėjome, kad Die- 
vas sąvokos turėti negali, kadangi jis yra vienas vieninte- 
lis. Savo vieninteliškumu Dievas kaip tik ir peržengia 
visas sąvokas ir visas kategorijas. Užtat nė būties kate- 
gorija jo neapima. 

Būties tad klausimas pastato mus prieš griežtą dviju- 
lę: arba būtis yra tik būtybę apibendrinanti sąvoka, ne- 
turinti jokios grindžiamosios galios bei reikšmės, kadangi 
pati reikalauja būti grindžiama būtybės kaip kiekvieno 
apibendrinimo nešėja; arba būtis yra tikrovinis būtybės 
buvimo pagrindas ir tuo pačiu Dievas. Jokios trečios iš- 
eities iš šios dvijulės nėra ir negali būti. Atskleisti būtį 
reiškia atskleisti Dievą. Būtis kaip pagrindas iš tikro yra 
paskutinis dalykas, kurį galime mąstyti, o santykis su 
būtimi yra paskutinis, į kurį žmogus gali sueiti. Apmąs- 
tydami šį pagrindą ir žmogaus santykį su juo, mes tuo 
pačiu susiduriame su paskutine tikrove, kurios peržengti 
nebegalime. Nuosekliai tad ir tą filosofinę šaką, kuri ap- 
mąsto šią paskutinę tikrovę arba būtį, vadiname ontolo- 
gija. O tai ir yra religijos filosofija. Ji siekia žymiai gi- 
liau, negu tik aprašyti religinį veiksmą ar kritikuoti reli- 
gines apraiškas, kaip tai šiandien norima religijos filoso- 
fijai teikti”. Tikrasis religijos filosofijos uždavinys yra 
atsakyti į klausimą, ką reiškia grįsti būtybę jos buvime 
ir ką reiškia suprasti šį grindimą kaip santykį tarp Dievo 

ir žmogaus. Todėl būties kaip pagrindo ir būtybės kaip 
pagrįstosios klausimas gali būti keliamas bei atsakomas 
tik religijos filosofijos. Užtat ontologinis religijos filosofi- 
jos pobūdis yra jai ne atsitiktinis, bet plaukia iš paties jos 
objekto arba religijos esmės. To nekeičia nė pastaba, esą 
kiekviena religija visų pirma yra išganymas; taigi reli- 
gijos filosofija turėtų ją kaip išganymą ir apmąstyti, kas 
ontologinį jos pobūdį pakeistų aksiologiniu: būtybė čia 
užleistų vietą vertybei. Bet į tai gražiai atsako P. Tilli- 
chas: “Nėra jokios išganomosios ontologijos, tačiau on- 
tologinis klausimas glūdi išganymo klausime; todėl ir yra 
būtina ontologinį klausimą kelti“"*. Vadinasi, net ir tuo 
atveju, jei religiją pabrėžtume kaip išganymą, šiojo sklai- 
da būtų taip pat ontologinė, kadangi ir pats išganymas 
yra būtinio pobūdžio, ką krikščioniškoji religija ypatin- 
gai pabrėžia, kas betgi yra randama ir visose religijose: 
perkeldama išganymą į anapusinę tikrovę, religija tuo 
pačiu jį suontologina tuo, kad jį nukosmologina kaip šioje 
tikrovėje neįvykdomą. Jokiu tad atžvilgiu religijos filo- 
sofija ontologinio savo pobūdžio išvengti negali. 

Šia prasme religijos filosofija kaip tik ir turi pradžio- 
je minėtos ypatingos reikšmės visai filosofijai. “ Religijos 
filosofija, kaip pastebi U. Mannas, nėra apmąstymas kurio 
nors vieno objekto šalia kitų objektų, bet apmąstymas 
visuminio santykio su visuma apskritai. Užtat yra supran- 
tama, kodėl idealizmo laikais, kai visumos mintis turėjo 
grindžiamosios reikšmės, religijos filosofija galėjo tapti 
visą filosofijos statinį vainikuojančiu kupolu““*. Tačiau 
ir mūsų laikais filosofinis mąstymas vis labiau telkiasi 
aplinkui būtį kaip pagrindą: ne būtybė, o būtis virsta pa- 
grindiniu filosofijos klausimu. Nes filosofija įvykdo savo 
prasmę tik tada, kai ji būties klausia ir atsakymą į šį 
klausimą teikia. Būties atskleidimas reiškia galutinį filo- 
sofijos laimėjimą. O kadangi šisai atskleidimas yra įvyk- 

domas tik religijos filosofijoje, suvokiant būtį Dievo pras- 
me, todėl religijos filosofija ir reiškia filosofijos siekio 
įvykdymą. Tačiau tai ji įstengia tik tada, kai suvokia 
save ne kaip Dievo metafiziką scholastine prasme ir ne 
kaip religijos fenomenologiją vertybių filosofijos prasme, 
bet kaip ontologiją, svarstančią būtį būtybės pagrindo 
prasme. Šitaip mes suprantame religijos filosofiją ir ši- 
taip mėginsime ją toliau skleisti. 

Būdama ontologinio pobūdžio, čia dėstoma religijos 
filosofija stipriai skiriasi nuo dabartinio įprasto religijos 
apmąstymo, kadangi jokia religijos filosofija nėra abe- 
jinga savam amžiui: arba ji savo tarpsnio dvasią jima ir 
ją savu pobūdžiu apreiškia, arba jai priešinasi ir skinasi 
naują kelią. Religinė mūsų meto dvasia yra pažymėta iš 
dalies moraliniu, iš dalies psichologiniu, iš dalies socio- 
loginiu, kiekvienu atveju antropologiniu ženklu. Imanen- 
tinė religijos samprata, kurią anksčiau trumpai apibūdi- 
nome, yra mūsų dienomis aiškiai vyraujanti: “pergyveni- 
mas' yra pagrindinė sąvoka, aplinkui kurią šiandien tel- 
kiasi beveik kiekvienas religijos apmąstymas. Tuo tarpu 
*pergyvenimas' yra esmiškai antropologinis dalykas: jis 
žmoguje kyla ir žmoguje pasilieka, negalėdamas būti nei 
kito patiriamas, nei paties pergyvenimo nešėjo pakartoja- 
mas. Kadangi čia dėstoma religijos filosofija eina aiškia 
ontologine linkme, tai tuo pačiu ji atsidaužia į taip pat 
aiškią antropologinę dabarties linkmę kaip šiosios prie- 
šingybė. Tai nėra priešinimasis tyčiomis; tai savaiminga 
išvada iš kitokio pačios religinės problemos kėlimo bei 
sprendimo. Ontologinis žvilgis savaime teikia Dievui pir- 
menybę, nes pagrįstoji būtybė gali būti tinkamai suprasta 
tik pagrindo šviesoje. 

c. Religijos filosofijos apimtis ir metodas 

Ką religijos filosofija apima? Koks yra jos svarstymų 
plotas bei žvilgis į šį plotą? 

Kadangi religijos filosofijos objektas, kaip sakyta, 
yra religija, tai šiosios apimtis savaime sutampa su reli- 
gijos filosofijos apimtimi. Religijos filosofija siekia tiek, 
kiek siekia religija. Religja betgi yra Dievo kaip būties 
santykis su žmogumi kaip būtybe, suprantant šį santykį 
kaip žmogaus buvimo grindimą iš Dievo pusės ir kaip 
šio grindimo pažinimą bei pripažinimą iš žmogaus pusės. 
Kitaip sakant, religijos filosofija apmąsto visa, kas yra 
būties pagrįsta ir todėl santykio su Dievu susieta. Santykis 
su Dievu yra tikrasis formalus religijos filosofijos objek- 
tas arba tasai atžvilgis, kuriuo ji svarsto būtį ir būtybę. 
Kiek būtybė būna ryšium su Dievu, tiek ji ir įsiglaudžia 
į religijos filosofijos turinį. Religijos filosofija nemąsto 
būtybės jos esmėje, vadinasi, kaip šios ar kitos būtybės, 
atsietos nuo santykio su Dievu. Tai uždavinys bendrosios 
metafizikos ar skirtinų jos dalių. Religijos filosofija ap- 
mąsto būtybę jos buvime, kuris ir yra ne kas kita kaip 
santykis su Dievu kaip būtimi. 

Savaime suprantama, kad Dievas kaip buvimo grin- 
dėjas užima pačią pirmąją bei pagrindinę vietą religijos 
filosofijos apmąstymų plote, tačiau — ne Dievas savyje, 
kaip jį svarstė ir tebesvarsto Dievo metafizika, bet Dievas 
santykyje su žmogumi. Religijos filosofijos Dievas yra 
religijos Dievas, vadinasi, su žmogumi susietasis Dievas. 
Tačiau kuo Dievas susisieja su žmogumi, sueidamas su 
juo į nesuardomą santykį? Šiai pagrindinis religijos filo- 
sofijos klausimas. Mūsų atsakymas yra: tuo, kad jis grin- 
džia buvimą žmogaus kaip Aš-būtybės. Šisai grindimas 
yra vadinamas kūrimu. Tuo būdu religijos filosofijos Die- 
vas yra žmogaus kūrėjas. Visos Dievo sampratos, kurios 
nesvarsto jo kaip žmogiškosios Aš-būtybės kūrėjo, nėra 

pajėgios išaiškinti religijos reiškinio ir pagrįsti religijos 
filosofijos. 

Jeigu Dievas kūrimu grindžia žmogų kaip Aš-būtybę 
šiosios buvime, tuo sueidamas su juo į santykį, tai savaime 
klausiame toliau, kas yra šisai grindimas arba kūrimas 
tiek Dievo, tiek žmogaus atžvilgiu. Formaliai žiūrint, kū- 
rimas yra ne kas kita, kaip niekio pakeitimas būtybe. Ta- 
čiau kaip galima kalbėti apie niekį ryšium su Dievu, ka- 
dangi būtis ir niekis išskiria vienas kitą? Kokiu būdu yra 
įgalinamas niekis, kad jis Dievo visagalybės būtų pakeis- 
tas būtybe? Mūsų atsakymas: tuo, kad Dievas pats ap- 
rėžia savo visagalybę, prisiimdamas kenotinę būseną. Ke- 
nozė kaip Dievo-Kūrėjo buvimo būdas sudaro vieną iš 
svarbiausių religijos filosofijos problemų, kurios išspren- 
dimas atskleidžia tiek Dievo buvojimą pasaulyje, tiek 
žmogaus galimybę apsispręsti Dievo akivaizdoje. Be Die- 
vo kenozės būtų negalimas žmogaus tikėjimas, o be tikė- 
jimo būtų negalima religija. 

Kūrimu pagrįstas žmogus kaip Aš-būtybė suvokia sa- 
ve kaip kūrinį. Užtat religijos filosofija ir klausia: kas 
yra žmogus kaip kūrinys, buvojąs iš vienos pusės akivaiz- 
doje Dievo kaip būties, iš kitos — akivaizdoje niekio kaip 
nebūties? Mūsų atsakymas: žmogus buvoja šių dviejų po- 
lių akivaizdoje kaip neaprėžtybė, būdamas atviras tiek 
Dievui, tiek niekiui ir sava laisve sugebąs apspręsti pats 
save. Tuo būdu laisvės problema virsta religijos filosofi- 
jos branduoliu. Ji veda į tikėjimo klausimą kaip apsi- 
sprendimą Dievo atžvilgiu ir į blogio klausimą kaip nu- 
sistatymą niekio atžvilgiu. 

Religijos filosofijoje tad esama dviejų pagrindinių 
klausimų, būtent: Dievo ryšium su žmogumi ir žmogaus 
ryšium su Dievu. Šie du klausimai atitinka pačios religi- 
jos dvilypumą, N. Berdjaevo gražiai išreikštą žodžiais: 
“Religinis reiškinys turi du veidu: tuo pačiu metu jis ap- 

reiškia ir Dievą žmoguje, ir žmogų Dievuje; ir ilgesį, ku- 
ris verčia žmogų judėti Dievo artumon, ir ilgesį, kuris 
veda Dievą žmogaus linkui“"? Šisai dvilypis religijos vei- 
das ir šie neatskiriami Dievo-žmogaus ilgesiai į vienas 
kitą apsprendžia religijos filosofijos metodą svarstyti sa- 
vo objektą visados dvilypumo šviesoje, nepamirštant bet- 
gi, kad žmogaus ilgesys Dievo linkui yra atremtas į Die- 
vo ilgesį žmogaus linkui. Štai kodėl religijos filosofiją 
pradėti Dievu yra ne tik pagarbios pirmenybės, bet ir pa- 
ties metodo reikalavimas. 


5. RELIGIJOS FILOSOFIJA IR APREIŠKIMAS 


Prieš imdamiesi betgi sklaidyti šį dvilypį religijos po- 
būdį turinio atžvilgiu, turime visų pirma išbristi iš anos 
pradžioje minėtos aklavietės, į kurią patenka religijos fi- 
losofija apreiškimo akivaizdoje ir kuri užtveria jai kelią 
į bet kokį religijos svarstymą. Nes, kaip teisingai pastebi 
K. Jaspersas, “tik mokslas neturi su apreiškimu nieko 
bendro, bet ne filosofija“"" Mokslui yra vis tiek, ar ap- 
reiškimo esama ir kokio jo esama, kadangi mokslas, kiek 
jis pasilieka savoje plotmėje, apreiškimo klausimų ne- 
sprendžia ir negali spręsti: mokslo metodu jie yra nepa- 
siekiami, net jeigu savo turiniu kartais ir patektų jo sri- 
tin, sakysime, mirusiojo prikėlimas, dominąs tiek biolo- 
giją, tiek mediciną, neprieinamas tačiau nei biologiniam, 
nei medicininiam tyrimui. Mokslas visų pirma yra meto- 
das, tuo tarpu filosofija visų pirma yra turinys. Todėl 
šiuo turiniu ji ir susisiekia su apreiškimu, rasdama jame 
tų pačių klausimų, nors dažnai ir ne tų pačių atsakymų. 
Ypač religijos filosofija ir apreiškimas turi tų pačių 
klausimų eibę. 

Kaip tad religijos filosofija gali ir turi šio bendro 
turinio atžvilgiu nusistatyti? Jau sakėme, kad jeigu filo- 

sofija apreiškimo turinio nepaiso, tai ji negali nagrinėti 
nė religijos, kadangi kiekviena religija apreiškimu — 
tikru ar tariamu — remiasi. Apreiškimo nepaisydama, re- 
ligijos filosofija sunaikina savą objektą. Padarydama gi 
apreiškimą savu turiniu, ji sunaikina pati save, nes virsta 
teologija. Tai ir yra ana P. Tillicho keliama aklavietė, iš 
kurios turime religijos filosofiją išvesti, kad galėtume ją 
toliau vystyti religijos linkui. 


a. Apreiškimas kaip filosofavimo akiratis 

Kiekvienas filosofavimas vyksta konkrečioje istorinėje 
padėtyje. Nors filosofijos objektas ir yra būtybė kaip to- 
kia, tačiau kelias į šį objektą niekad nėra atsietas nuo is- 
torinių sąlygų, kuriose buvoja filosofas: jis artinasi prie 
būtybės kaip savo laiko ir savo erdvės augintinis. Todėl 
M. Scheleris ir galėjo savo metu kalbėti tiek apie “socia- 
linę pažinimo prigimtį“' apskritai, tiek apie “metafizikos 
sociologiją? skirtinai, pastebėdamas, kad metafizika “yra 
esmiškai palenkta kultūros tipams (kulturkreishaft)““" 
Nors savo šaknimis ji ir esanti “apspręsta asmeniškai“ 
(p. 85), vadinasi, kuriama bei palaikoma ne bendruo- 
menės, net jeigu ši vadintųsi ir ‘filosofų mokykla", o me- 
tafiziko asmens (plg. p. 87), vis dėlto filosofuojąs žmo- 
gus visados jaučiasi “sutariąs su pasauliu“ (p. 86) ir 
dalyvaująs “ligšiolinės istorinės pasaulėjautos visumoje” 
(t.p.). Tai reiškia: filosofas visados mąsto tam tikro isto- 
rinio akiračio rėmuose — vis tiek, ar jis šį akiratį teig- 
damas plėstų, ar neigdamas keistų. Kiekvienu atveju jis 
mąsto savos istorijos matmenyje. 

Ir štai, Vakarų kultūros filosofui šis akiratis ir šis 
istorinis matmuo jau du tūkstančiai metų yra apreiškia- 
mas Krikščionybės lytimi. Laikydama save apreiškimo 
religija išskirtine prasme, Krikščionybė stojo graikiško- 
sios filosofijos akivaizdon kaip iššūkis — juoba, kad ji 

nebuvo Vakarų kilmės. Krikščionybė atėjo iš Azijos neši- 
na helenistinei dvasiai svetima izraeline kultūra. Vaka- 
rams yra būdinga, kad jie išvystė didžių minties sistemų, 
pradėjo bei stūmė priekin mokslą, sukūrė nuostabaus me- 
no paminklų bei stilių, tačiau jie nekildino jokios reikš- 
mingesnės religijos. Palyginta su graikų, romėnų, keltų, 
germanų, baltų, slavų religijomis krikščioniškoji religija 
iš tikro pasirodė kaip “gelmės matmuo“. Todėl Vakarų 
minties galynėjimasis su Krikščionybe virto gyvybiniu fi- 
losofijos klausimu, nes filosofija čia susiėjo akistaton su 
savotiška mąstomojo turinio visuma, kuri savarankiškai 
aiškino pasaulį bei žmogų, skelbdama šį aiškinimą kaip 
galutinę tiesą ir plėsdama šios tiesos vaidmenį ligi visuo- 
tinumo. Niekur apreiškimo reikmės nelygstamumas neiš- 
eina taip griežtai aikštėn kaip Krikščionybėje. Tuo būdu 
apreiškimas įsiveržė Vakarų filosofavimo akiratin visa 
savo galia ir virto mąstymo varikliu ligi pat mūsų dienų; 
varikliu, kuris apsprendžia ne tik filosofinių klausimų 
išvadas, bet ir patį šių klausimų kėlimo būdą: tas pats 
klausimas apreiškimo akivaizdoje yra keliamas kitaip, ne- 
gu jis būtų buvęs ir iš tikro būdavo keliamas, prieš Krikš- 
čionybei pasirodant. “Vakarų filosofija, sako K. Jasper- 
sas, negali neigti, kad koks nors didis jos srities mąsty- 
tojas, neišskiriant nė Nietzschės, būtų filosofavęs, nebūda- 
mas iš pagrindų susipažinęs su Biblija", vadinasi, su 
pagrindiniu krikščioniškojo apreiškimo šaltiniu. Ar jis 
šio šaltinio atžvilgiu buvo nusistatęs teigiamai, ar neigia- 
mai, nė vienu betgi atveju jis nemąstė taip, tarsi ano šal- 
tinio iš viso nebūtų. Filosofijos susidūrimas su apreiški- 
mu virto viena iš didžiųjų Vakarų mąstymo problemų, 
svarstoma bei atsakoma čia neigiamai (Tatjanas Syrietis, 
Tertulijonas), čia teigiamai (Justinas Kankinys, Klemen- 
sas Aleksandrietis); čia palenkiant filosofiją apreiškimui 
kaip jo tarnaitę (Petras Damianas), čia padarant ją ap- 

reiškimo pirmatake ir jo tiesų saugotoja (Jonas Italas)“". 
Nepaisant šių svyravimų, pati problema yra likusi gyva 
ir mūsų dienomis, ką rodo pastarasis jos sklaidymas stam- 
bioje K. Jasperso knygoje “Filosofinis tikėjimas apreiški- 
mo akivaizdoje“ (1963 m.). Trumpai tariant, apreiškimas 
krikščioniškąja lytimi yra Vakarų filosofijai istorinė tik- 
rovė, pro kurią ji nieku būdu negali praeiti, nepaversda- 
ma savo akiračio dirbtine atotrauka. 

Tačiau galynėjimas su apreiškimu filosofijai yra ne- 
išvengiamas ir turinio atžvilgiu. K. Jaspersas, kuris atvi- 
rai prisipažįsta: “Aš netikiu apreiškimu"“““, vis dėlto tvir- 
tina, esą mes negalį būti apreiškimui abejingi “dėl di- 
džios jo turinio svarbos”, kadangi jis yra “nepakeičiamos 
egzistencinės reikšmės ligi šiolei“ (t.p.). Apreiškimas, 
pasak Jasperso, buvęs akstinas kilti “mintims, paskatoms, 
veikalams, veiksmams, kurie vėliau ir be jo pasidarė žmo- 
giškai prieinami sava tiesa“ (t.p.). Tai “galinga įtaka 
istorijai”, kuri paverčia apreiškimą rimtu mūsų mąsty- 
mo objektu (t.p.). Filosofiškai žiūrint, ši įtaka reiškiasi 
visų pirma tuo, kad Krikščionybė teikia visiškai naują 
metatfiizkos sampratą. Ligi Krikščionybės metafizika su- 
kiojosi toje pačioje būtybės kaip tokios plotmėje, kurioje 
visos būtybės būna vienaprasmiškai. Todėl Aristotelis nė 
nenaudojo analogijos būtybei bei jos kategorijoms apra- 
šyti“". Analogija yra skirtinai krikščioniškoji sąvoka, ku- 
ria mėginama reikšti būties ir būtybės arba Dievo kaip 
kūrėjo ir pasaulio kaip kūrinio mąstymas. Išnirus gi bū- 
ties sąvokai, nepažįstamai graikiškajam mąstymui, išsky- 
rus priešsokratinį tarpsnį, jei M. Heideggeris jį teisingai 
aiškina, metafizika pakito iš pagrindų, nes čia atsivėrė 
dvi buvimo plotmės, nesuvedamos viena į kitą: būtis būna 
ne ta pačia prasme kaip būtybė. Todėl ir metafizika, 
Krikščionybės įtaigaujama, savaime buvo verčiama per- 
žengti pati save ir virsti ontologija, norėdama apmąstyti 

ne tik būtybę, bet ir būtį kaip būtybės buvimo pagrindą. 
Ji turėjo atsakyti į klausimą, kas yra būtybės grindimas 
jos buvime. Tuo pačiu išniro ir tasai vėliau Leibnico nu- 
sakytas klausimas, kodėl yra šis tas, o ne greičiau niekis; 
klausimas, kuris šiandien yra laikomas pagrindiniu meta- 
fizikos klausimu ir kuris savo kilme yra įmanomas tik 
krikščioniškajame akiratyje, nes klausti, kodėl būtybė iš 
viso yra, reiškia mąstyti galimybę, kad jos kaip tokios 
galėtų ir nebūti, kas yra įmanoma krikščioniui, bet kas 
buvo neįmanoma graikui: būtybės buvimo atsitiktinybė 
(contingentia) yra taip pat skirtinai krikščioniškoji są- 
voka, savaime išplaukusi iš būtybės grindimo būtimi. 
Šitoks Vakarų metafizikos pakitimas apreiškimo įta- 
koje savaime skatina filosofiją, vienaip ar kitaip atveikti 
į šios įtakos pažadintas sampratas. Filosofijai, pasak W. 
Weischedelio, “yra anaiptol ne vis tiek, kad jos kaimy- 
nystėje kitaip kalbama apie tiesą ar kad kas kita laikoma 
galutine tiesa. Jai nėra vistiek, kad kitas visą tikrovę regi 
kitaip, negu ji pati. Filosofija visu rimtumu turi klausti, 
kaip santykiauja vienas su kitu šie du būdai kalbėti apie 
tiesą ar net šie du pačios tiesos būdai"“". Filosofija pergy- 
vena apreiškimą kaip savotišką varžovą, kuris graso jai 
paneigti patį jos buvimo pateisinimą, nes, apreiškimui 
tarus, kad tai ir tai yra galutinė tiesa, bet koks filosofijos 
tarimas darosi neprasmingas: jis virsta arba kartojimu, ar- 
ba neigimu, t.y. klaida. Jei tu tiki, tai kam dar filosofuoji? 
Bet ir egzistenciniu atžvilgiu apreiškimas supurto fi- 
losofiją ligi pat gelmių. Filoosfija visados juk mėgina 
teikti mums atsakymų į pačius svarbiuosius mūsų būklės 
klausimus. Šiais atsakymais ji įsikūnija gyvenime, tapda- 
ma ne tik teorine pažiūra, bet ir praktine būsena. Tokia 
ji yra buvusi ypač graikuose — pagal Platono perteiktą 
Sokrato dėsnį: “Kas padoriai nefilosofuoja, ir pats nebus 
padorus” (Faidras, 260A-261C). Bet štai, pastebi K. 

Jaspersas, girdime tam tikrus žmones skelbiant, kad jie 
iš jų tikimo apreiškimo patyrę atsakymą į mums kaip 
žmonėms esminius klausimus; tai mus nustebina”®. Filo- 
sofija suklūsta ir kartu suglumsta, išgirdusi šių žmonių 
atsakymą į klausimus, kuriuos ji pati yra kėlusi ir į ku- 
riuos ji yra atsakiusi; suklūsta, kad patirtų, ar apreiški- 
mo atsakymas atitinka jos pačios atsakymą; suglumsta, 
nes šalia jos atsiranda kitas atsakymo šaltinis, kurio ji 
negali nei neigti, nei apeiti, kadangi tiek filosofijos, tiek 
apreiškimo kreipinys yra tas pats žmogus. Čia apreiški- 
mas pasirodo kaip tolimesnis filosofijos varžovas, grasąs 
paveržti iš jos ne tik tai, ką ji kalba, bet ir tai, kam ji 
kalba. Žinomas Tertulijono posakis “nobis curiositate 
opus non est post Jesum Christum nec inguisitione post 
Evangelium — mums nėra reikalo ieškoti po Jėzaus Kris- 
taus ir tyrinėti po Evangelijos” būdingai nusako apreiš- 
kimo vykdomą žmogaus paveržimą iš filosofijos: įtikėję, 
pasak to paties Tertulijono, mes nieko daugiau negeidžia- 
me tik tikėti — “cum credimus, nihil desideramus ultra 
credere” (De praescr. haeret. 7). Susidurdama su apreiš- 
kimu, filosofija susiduria su visiškai tikroviniu veiksniu, 
skelbiančiu tą patį turinį tiem patiem klausytojam. Užtat 
ji ir klausia apreiškimą, kaip kadaise stoikai, filosofijos 
atstovai, klausė Paulių, apreiškimo atstovą, Atėnuose: 
“Norėtume sužinoti, kas tai būtų?" (Apd 17, 20). 

Kokiu tačiau būdu šis filosofijos klausimas, kreipia- 
mas į apreiškimą, galėtų būti atsakytas, kad filosofija ne- 
patektų minėton aklavietėn? Kaip filosofija turėtų šį at- 
sakymą priimti ir su juo elgtis, neprarasdama savęs kaip 
filosofija? 


b. Apreiškimas kaip idėjinis turinys 
Apreiškimas, kaip sakyta, visados pasirodo istorijoje 
nešinas tam tikru idėjiniu turiniu. Šiuo atžvilgiu jis buvo- 

ja taip lygiai, kaip ir visi kiti istoriniai pavidalai: jis yra 
tam tikru metu kilęs, laikosi tam tikro tarpsnio mąstyse- 
na bei tam tikros tautos kalba, skelbia savo turinį mums 
suvokiamų būdu, įsikūnija žodžiu bei papročiu, kad ga- 
lėtų istorijoje pasilikti ir būti perteikiamas iš kartos į 
kartą; apreiškimas pasidaro istorinis, tik prisiėmęs žmo- 
giškąją lytį. Tai betgi, ką ši lytis mums turiniškai teikia, 
yra, sakoma, dieviškosios kilmės; tai esą atėję iš Dievo 
kaip jo paties žodis ar veiksmas. Užtat apreiškimo skel- 
bėjai ir kalba ne savo, o Dievo vardu, grįsdami savą 
skelbimą nelygstamu dieviškuoju autoritetu. Todėl savo 
sąranga apreiškimas yra dvisluogsnis: savo istorine lytimi 
jis yra žmogiškas, sava kilme jis yra dieviškas. Užtat ir 
gnoseologinis mūsų santykis su šiais dviem apreiškimo 
sluogsniais yra kitoks: žmogiškąjį apreiškimo pavidalą 
pažįstame, dieviškąją jo kilmę tikime. Būdamas žmogiš- 
kasis istorine savo būsena, apreiškimas yra palenktas vi- 
siems pažinimo dėsniams, nes yra viena tik logika, būtent, 
žmogiškoji, kuriai paklūsta kiekviena tiesa, net jeigu ji 
būtų ir dieviškos kilmės. Įėjusi istorijon, dieviškoji tiesa 
prisiima loginę mūsojo pažinimo sąrangą; kitaip ji nega- 
lėtų būti nei paskelbta, nei suvokta. Dieviškoji tiesa yra 
dieviška ne gnoseologine savo lytimi, o ontologiniu savo 
šaltiniu. Šį tačiau pažįstame nebe mūsojo pažinimo prie- 
monėmis, o tikime laisvu apsisprendimu. Tikėjimo objek- 
tas apreiškimo atveju yra ne istorinis jo pavidalas, o ant- 
istorinė jo kilmė. Apreiškime susitinka Dievas kaip šal- 
tinis ir žmogus kaip apipavidalintojas to, kas iš šio šalti- 
nio yra ištekėję. Žmogaus suteiktą apreiškimui pavidalą 
pažįstame ir sava logika tikriname: Dievo siųstąją šio pa- 
vidalo tiesą tikime ir nelygstamai jos reikmei nusilen- 
kiame. 

Dvisluogsnė apreiškimo sąranga apsprendžia ir filo- 
sofijos nusistatymą jo turinio atžvilgiu; nusistatymą, ku- 


73 


rį būtų galima šitaip nusakyti: filosofija galynėjasi su 
apreiškimo turiniu, žmogiškuoju jo pavidalu istorijoje, 
bet ji pasilieka už jo ribos kaip dieviškosios kilmės da- 
lyko. Kitaip tariant, apreiškimas patenka į filosofavimo 
plotą, kiek jis yra pažįstamas, ir pasilieka už filosofavimo 
pastangų, kiek jis yra tikimas. Pažįstamas jis yra gnoseo- 
logine savų tiesų sąranga; tikimas jis yra ontologine šių 
tiesų kilme. Apreiškimo tiesų gnoseologinė sąranga yra 
žmogiška ir tuo pačiu filosofijai prieinama. Apreiškimo 
tiesų ontologinė kilmė yra dieviška ir tuo pačiu filosofijai 
nepasiekiama, kadangi ši neturi masto skirti, kuri žmo- 
giškai išreikšta tiesa yra dieviškos kilmės, o kuri ne. To- 
dėl filosofija yra pajėgi svarstyti apreiškimo turinį, tapusį 
istoriniu, nes šis turinys jau turi žmogiškąjį pavidalą. Bet 
filosofija yra nepajėgi ką nors tarti apie šio turinio kil- 
mẹ, nes ši kilmė yra laikoma dieviškąja ir tuo pačiu da- 
rosi prieinama tik tikėjimui, kuris nėra ir negali būti 
filosofijos sandas: filosofijos uždavinys yra pažinti, ne 
tikėti. Užtat apreiškimo atveju filosofija ir apsirėžia tik 
žmogiškuoju jo pavidalu arba idėjiniu jo turiniu istori- 
joje kaip jo buvojimo bei sklidimo erdvėje. 

Šitoks filosofijos elgesys su apreiškimu yra galimas 
todėl, kad tikėjimas ar netikėjimas dieviška jo turinio 
kilme nė kiek neįtaigauja žmogiškos šio turinio išraiškos 
bei sąrangos. Filosofija nepažįsta tokios idėjos ar idėjų 
sistemos, kuri jai būtų neprieinama tuo pagrindu, kad 
kas nors tiki, esą ši idėja ar sistema yra dieviškos kilmės. 
Tai ryškiai rodo Parmenido atvejis. Nors graikų religija 
šventųjų raštų ir neturėjo, vis dėlto atskiri mąstytojai, 
atrodo, buvo įtikėję, kad ta ar kita jų mintis esanti jiems 
iš aukšto — mūzų ar dievų — įkvėpta, kurios jie patys 
nebūtų priėję ir kuri todėl peržengianti žmogaus suvoki- 
mo galią. Parmenido raštas “Apie gamtą” (apie 480 m. 
pr. Kristų) kaip tik ir yra tokio tikėjimo pavyzdys. Pa- 

rašytas epinės poemos būdu, jis turi savotišką įvadą, ku- 
riame Parmenidas pasipasakoja, kaip jis buvęs žirgų ve- 
žamas, lydint saulės mergaitėms (heliadėms), iš nakties 
namų į dienos namus; vežamas saulės, vadinasi, dievybės 
keliu, kurio pats žmogus rasti negalįs. Įvažiavęs į šviesos 
rūmus, jis buvęs meiliai sutiktas deivės — jos vardo ne- 
žinome, — paimtas už rankos ir pamokytas, kame glūdi 
tikrasis pažinimas. Šisai deivės pamokymas ir sudaro vi- 
są tolimesnę poemą““. 

Be abejo, galima šį įvadą aiškinti kaip poetinę prie- 
monę; šitaip jis ir yra dažnai suprantamas. Vis dėlto W. 
Jaegeris įspėja mus nelaikyti jo “gryna metafora”® arba 
“nuolaida epiniam stiliui? (p. 111) ir “lengva ranka“ 
nepastumti jo į šalį (t.p.); taip pat nežiūrėti į jį kaip į 
filosofo norą “save patį įspūdingai įvesti scenon: vizija 
paslaptingo įvykio šviesos karalijoje yra, pasak Jaegerio, 
tikras religinis pergyvenimas“ (p. 114); tai vidinis die- 
vybės patyrimas, kuris verčia filosofą “asmeniškai ap- 
reikštą tikinčiajam tiesą skelbti toliau" (t.p.); tai “reli- 
ginės išraiškos perteikimas filosofine forma“ (p. 115). 

Mūsų reikalui nėra svarbu, ar Parmenidas iš tikro ti- 
kėjo, kad jo rašte reiškiamos mintys, kaip teigia Jaegeris, 
yra gautos “tiesioginiu, vienkartiniu dieviškuoju apreiš- 
kimu” (p. 111). Mums tik svarbu parodyti, kad net ir 
tikras Parmenido tikėjimas dieviškąja savo minčių kilme 
nė kiek nepakeistų filosofijos santykio su šiomis minti- 
mis. Net jeigu dievybė ir būtų jam apsireiškusi ir jį pa- 
mokiusi, kad esama tik būties, o nebūties nėra ir negali 
būti; kad mąstomasis ir esamasis objektai yra vienas ir 
tas pats; kad būtis neturi nei praeities, nei ateities, o tik, 
gryną dabartį; kad yra tik būsmas, o ne tapsmas ir tt., 
— tai visos šios mintys būtų ir liktų tikrasis filosofavimo 
objektas, toksai ir buvęs visą Vakarų mąstymo istoriją. 
Niekam nėra atėję nė į galvą atsisakyti filosofiškai svars- 

tyti Parmenido raštą todėl, kad jis, jo autoriaus įsitikini- 
mu, buvęs dievybės apreikštas. Galimas daiktas, kad ti- 
kėjimas dieviškąja savų minčių kilme turi didžios vidi- 
nės reikšmės pačiam autoriui: jis atitolina savikritiką, 
nes perteikiamos mintys tokiu atveju esti pergyvenamos 
kaip atėjusios iš aukšto, vadinasi, nesavos ir todėl neabe- 
jotinos ir nekritikuotinos. Tačiau objektyviam tokių sub- 
jektyviai įtikėtų minčių svarstymui autoriaus tikėjimas 
neturi nė mažiausios įtakos. Nekeisdamas gnoseologinės 
apreikštojo turinio sąrangos, tikėjimas dieviškąja jo kil- 
me anaiptol nėra kliūtis filosofinei šio turinio sklaidai bei 
filosofiniam jo naudojimui. Štai kodėl apreiškimas žmo- 
giškuoju savo pavidalu gali būti tikras filosofijos, pir- 
moje eilėje religijos filosofijos, objektas. 

Parmenido raštas “Apie gamtą“ nėra vienintelis, ku- 
riame religinis tikėjimas susitinka su filosofiniu svarsty- 
mu. Visos didžiosios pasaulio religijos turi šventųjų raš- 
tų, tikimų dieviška jų kilme: hinduizmas — Bhagavad- 
gitą, budizmas — Palikanoną (Tripitaka), islamas — 
Koraną. Šie raštai apsprendžia tiek tikinčiųjų nusistaty- 
mą Dievo, žmogaus ir pasaulio atžvilgiu, tiek jų elgesį 
gyvenime. Šiuo atžvilgiu jie turi anų religijų išpažinėjams 
tolygios reikšmės, kaip kad Biblija krikščionims — ne tik 
turinio, bet ir kilmės prasme. Nes, Fr. Heilerio teigimu, 
“visose religijose, kuriose yra pripažįstamas raštų kano- 
nas, šie raštai irgi pripažįstami dieviškais, šventais, am- 
žinais ir nekintamais... Kur tik, sakysime, didžiosiose 
religijose, yra buvęs gyvas Dievo įvaizdis (Vorstellung), 
ten šie raštai yra buvę laikomi dieviškosios kilmės““". 

Ir vis dėlto sakralinis visų tų raštų pobūdis nė kiek 
nekliudo filosofijai imtis juos sklaidyti, mėginant susekti 
jų atstovaujamos pasaulėžiūros pagrindus. Tiesa, vyravus 
įsitikinimui, esą filosofija yra skirtinas Vakarų kultūros 
padaras, kitose kultūrose arba iš viso nerandamas, arba 

randamas tik kaip įvežtinis iš Europos, būdavo praeinama 
pro minėtus raštus tylomis taip lygiai, kaip šiandien pra- 
einama pro Naująjį Testamentą. Bet pastebėjus, kad fi- 
losofija anaiptol nėra grynai europinis, o bendrai žmogiš- 
kasis reiškinys, suskasta ją tyrinėti ypatingai Indijos ir 
Kinijos kultūrose. Ir štai, šventieji šių kraštų raštai yra 
dabar tapę pagrindiniu jų filosofijos — tiek istorijos, tiek 
sistemos — šaltiniu“. Jau net ir Senasis Testamentas yra 
naudojamas kaip izraelinės filosofijos versmė“. Kodėl tad 
filosofija turėtų praeiti pro krikščioniškojo apreiškimo 
šaltinį, juo nesidomėdama, ir kokiu pagrindu ji tai dary- 
tų? Juk šio šaltinio idėjos yra tokia pat istorinė tikrovė, 
kaip hinduizmo, budizmo, islamo ir kitų religijų šventieji 
raštai. Krikščionių gi tikėjimas dieviška šios tikrovės kil- 
me nieko nekeičia idėjinėje jos turinio sąrangoje. 

Tuo būdu, atrodo, ir būsime išbridę iš aukščiau mi- 
nėtos aklavietės, kuri graso religijos filosofijai ryšium su 
apreiškimu. Religijos filosofija įglaudžia apreiškimo tu- 
rinį į savo svarstymus taip lygiai, kaip kad ji įglaudžia 
ir kitas žmonijos istorijoje buvojančias religines idėjas. 
Tuo ji atitinka religijos prigimtį, visados atsiremiančią į 
apreiškimą, ir todėl nenutikrovina savo objekto. Tačiau 
dėl to religijos filosofija anaiptol nevirsta teologija, ka- 
dangi apreiškimo turinio kilmės ji nepaverčia šio turinio 
tiesos mastu: apreiškimo turinys, gražiu C. Tresmontant 
posakiu, “yra palenktas metafizikos teismui”®. Apreiški- 
me glūdinčios idėjos religijos filosofijai yra svarbios ne 
viršiniu Dievo autoritetu, kaip teologijai, o vidiniu savo 
pajėgumu išaiškinti tą ar kitą religinį reiškinį. Tuo religi- 
jos filosofija išgelbsti pati save kaip filosofiją. Ji artinasi 
prie apreiškimo vedama ne tikėjimo, bet žinojimo ir el- 
giasi su jo idėjomis kaip ir su visomis kitomis, kadangi 
net ir dieviškos kilmės atveju šios idėjos negali turėti ki- 
tokios gnoseologinės sąrangos, kaip tik žmogiškąją. Filo- 

sofijos elgesys su apreiškimu yra tolygus, vaizdžiai kal- 
bant, elgesiui gydytojo, kuris gydytų Kristų, susirgusį, 
sakykime, plaučių uždegimu. Net jeigu gydytojas ir tikė- 
tų, Kristų esant tikrą Dievą, jis gydytų jį vis dėlto taip, 
kaip gydo ir kitus žmones, kadangi ir liga žmogiškojoje 
jo prigimtyje būtų tokia pat, kaip ir kiekviename kūne. 
itoks elgesys anaiptol nėra dieviškosios apreiškimo kil- 
mės neigimas, kaip ir gydytojo medicininės priemonės 
nebūtų Kristaus dievybės neigimas. Tai tik filosofijos pri- 
sipažinimas, neturint masto išspręsti kilmės klausimui pa- 
žinimo priemonėmis ir todėl paliekant šį klausimą tikėji- 
mui. Nes jeigu filosofija iš tikro būtų pajėgi atpažinti, 
kuri idėja yra Dievo apreikšta, o kuri ne, tuomet ji ne 
tik sunaikintų tikėjimą, padarydama jį nebereikalingą, 
bet ir taptų išganymo vykdytoja žinojimu: “pažinimo me- 
dis’ čia atstotų ‘gyvybės med}. Nenorėdama šio gundymo 
pakartoti”, filosofija tegali atsidėti turiniui, palikdama 
atvirą kilmės klausimą kaip turinio nejtaigaujantį ir to- 
dėl filosofijos neįpareigojantį jį spręsti ar apskritai juo 
rūpintis. 

Šia prasme toliau ir naudosimės ta ar kita krikščio- 
niškojo apreiškimo idėja kaip metafiziškai pagrįsta Dievo 
ir žmogaus santykiui sklaidyti. Apreiškimo turinį supra- 
sime kaip istorinį paminklą, bylojantį žmogiškuoju būdu. 
Užtat juo naudosimės ne savo mintims grįsti, o tam ar 
kitam religijos pradui aiškinti. Tai ypač akivaizdžiai pa- 
sirodys, kai kalbėsime apie kūrimo iš nebūties ir kenozės 
idėjas, kurios vienintelės išaiškina tiek pasaulio sąsają su 
Dievu, tiek Dievo būseną pasaulyje. O antropologinėms 
religijos apraiškoms pavaizduoti krikščioniškasis apreiš- 
kimas kaip istorinis aruodas teiks mums nepakeičiamos 
medžiagos. Tuo būdu tikimės nei nepraeisią negirdomis 
pro apreiškimą, nei nepaversią religijos filosofijos slapta 
teologija. 

PIRMASIS SKYRIUS 


RELIGIJOS 
DIEVO SAMPRATA 


ats pirmasis religijos filosofijos 
uždavinys yra atskleisti, kas yra 
religijos Dievas. Nes nekiekviena 
Dievo samprata pasirodo esanti tin- 
kama bei pajėgi suvesti Dievą į santykį su mumis ir tuo 
padaryti jį religijos Dievu. R. Guardini teisingai pastebi, 
kad “istorinės ir psichologinės sąlygos gali įtaigauti Die- 
vo sampratą, ją praskiesdamos, perdėdamos, iškreipda- 

mos; galima kalbėti net apie Dievo sampratos patalogiją“, 
atsirandančią “ir labai aukštos kultūros metu”. Tai reiš- 
kia: mūsų religijos tiesa priklauso nuo mūsų Dievo tiesos. 
Tik tikras Dievas gali ir mūsų santykį su juo padaryti 
tikrą. Todėl minėtas religijos filosofijos uždavinys at- 
skleisti religijos Dievą savaime virsta uždaviniu atskleisti 
tikrojo Dievo sampratą. Tačiau kur rasti mastą, kuris pa- 
rodytų, ar mūsų religijos Dievas yra tikras Dievas ar tik 
stabas, tuo pačiu ar mūsų vykdomas su juo santykis yra 
tikra religija ar tik stabmeldybė? 

Prieš atsakydami į šį klausimą ir tuo aptardami ieš- 
komą mastą, turime pastebėti, kad šiandien nekartą ma- 
noma, esą filosofija iš viso negalinti pasakyti, “kuri iš 
religijų yra tikra; filosofija kaip filosofija čia turi tylė- 
ti” (p. 37); “ji nėra pajėgi išvaduoti žmogų iš suglumi- 
mo, jį ištinkančio religijų įvairybės akivaizdoje" (p. 42); 
šiuo atžvilgiu filosofija buvoja “tikroje aklavietėje ir pa- 
gal savo metodą, vadinasi, pagal savo galimybes ji negali 
spręsti" (p. 38); “religijų gausos akivaizdoje ji turi atsi- 
sakyti teikti atsakymą į žmogų taip egzistenciškai jaudi- 
nantį tiesos klausimą"*. Istorijos požiūriu šis nusivylimas 
yra visiškai suprantamas. Mat, Apšvieta mėgino rasti tik- 
rąją religiją, eidama atrankos keliu: ji rankiojo iš visų 
religijų tai, kas esą geriausia. Deja, ji nepasiklausė, kas 
gi yra tasai mastas, kuris apsprendžia, kad tas ar kitas 
dalykas toje ar kitoje religijoje esąs geriausias. Todėl 
Apšvietos pastangų vaisius ir buvo, pasak K. Jasperso, 
“ne tikroji tiesa, apvalyta nuo istorinių atsitiktinybių, o 
tiktai Apšvietos praskiestų atotraukų rinkinys. Visuotinio 
tikėjimo šaltiniu tapo kritiškai matuojąs protas; turinys 
betgi dingo; žavingumas pranyko; liko tik nuvalkiotos 
bendrybės“*. Tai atsitiko todėl, kad religijos tiesa glūdin- 
ti, kaip sako Jaspersas, “ne jos teiginių sumoje, bet jos 
kilmėje” (t.p.). Išleidus gi iš akių tos ar kitos religijos 

istorinę pradžią, dingsta ir jos teiginių pagrindas kaip jų 
tiesos nešėjas. 

Vis dėlto ši Apšvietos nesėkmė dar anaiptol neduoda 
mums teisės teigti, esą filosofija esmiškai negalinti turėti 
masto religijos tiesai atskleisti. Jeigu iš tikro taip būtų, 
tai reikštų, kad filosofija, atsisakydama duoti atsakymą į 
tiesos klausimą, paneigia pačią save ir kad religijos filo- 
sofija, prisipažindama esanti nepajėgi susivokti religijų 
gausoje, nustoja buvusi filosofija ir virsta religijų moks- 
lu, kuris pačia savo prigimtimi iš tikro yra aprašomojo 
pobūdžio ir todėl nesiima spręsti apie savo objekto tiesą 
ar netiesą. Jeigu tačiau religijos filosofija nori būti tikra 
filosofinė šaka, o ne praskiestas religijų mokslo pakaita- 
las, tai ji religijų tiesos klausimą neišvengiamai kelia ir 
į jį atsako, ieškodama masto šiai tiesai ir jį rasdama. Be 
abejo, kiekvienas mąstytojas gali šio masto ieškoti ten ar 
kitur; jis gali kito rastą bei siūlomą mastą keisti, tačiau 
jis negali iš principo atsisakyti jo kaip neįmanomo. F. R. 
Schlettė teisingai suvokia, kad tiesos klausimas religijų 
gausos akivaizdoje yra egzistencinis klausimas. Kaip tad 
religijos filosofija pateisintų save pačią, atsisakydama, 
pasak to paties Schlettės, šį klausimą spręsti? Štai kodėl 
mes dabar ir mėginsime religijų tiesos mastą teikti — pa- 
gal aukščiau minėtą dėsnį, kad religijos tiesa priklauso 
nuo mūsų Dievo tiesos; religija yra tikra, kai jos Dievas 
yra tikras. 


1. GARBINIMAS KAIP TIKROJO DIEVO MASTAS 


M. Scheleris, vienas iš religijos fenomenologijos grin- 
dėjų bei atstovų, yra nustatęs tokį, kaip jis pats vadina, 
“esminį dėsnį", būtent: “Kiekviena aprėžta dvasia tiki 
arba Dievą, arba stabą”.* Ji tiki Dievą, kai savam religi- 
niam veiksmui teikia tolygų objektą, būtent, absoliutą; ji 

tiki stabą, kai šiam veiksmui ji teikia suabsoliutintą re- 
liatyvų dalyką: “valstybę, meną, moterį, pinigą, mokslą 
ir tt.”, elgdamasi šios reliatyvybės akivaizdoje taip, “tar- 
si ji būtų Dievas“ (p. 262). Norint atitiesti šią iškrypą, 
reikia, pasak Schelerio, “sudaužyti žmogui stabą, kurį jis 
pasistatė tarp Dievo ir savęs"; tuomet jam atsivers akys, 
ir jis “savaime grįš prie Dievo idėjos bei tikrovės“ (t.p.). 
Kokiu betgi būdu būtų galima tokį stabą sudaužyti, va- 
dinasi, parodyti, kad žmogus tiki netikrą Dievą? Tai ne 
psichologinis klausimas, įvairuojąs pagal kiekvieną asme- 
nį ir todėl nesuvedamas į jokį pastovų atsakymą. Tai fi- 
losofinis klausimas, į kurį atsakius kaip tik ir būtų lai- 
mėtas mūsų ieškomas mastas, turįs atskleisti, kas Dievas, 
o kas stabas. 


a. Teocentrinis garbinimo pobūdis. 

Filosofinį atsakymą tikrojo Dievo mastui aptarti tei- 
kia, mūsų pažiūra, garbinimo sklaida. Tik truputį kitaip 
nusakydami minėtą M. Schelerio dėsnį — užuot ‘tikėti’ 
tarkime ‘garbinti —, galime juk teigti: kiekviena aprėžta 
dvasia garbina arba Dievą, arba stabą. Bet štai, šį dėsnį 
ištarę, staiga suklūstame: ar iš tikro žmogaus dvasia gali 
garbinti stabą? Fakto prasme, taip; nes stabmeldybė yra 
perdaug aiškus dalykas, kad būtų galima neigti šią gali- 
mybę. Ir vis dėlto ji trunka tik tol, kol žmogus suvokia, 
kas jis pats garbinime yra. O tai suvokęs, jis savaime 
įžvelgia, kad garbinti jis gali tik tikrąjį Dievą. Kitaip sa- 
kant, garbinimas reikalauja ypatingos Dievo sampratos. 
Garbinimui yra anaiptol ne vis tiek, kaip Dievas yra su- 
prantamas. O kuo ši garbinimui būdinga Dievo samprata 
pasižymi, žmogui nurodo kaip tik jo paties garbinamoji 
savimonė. Štai kodėl mes ir tikimės garbinime rasią mas- 
tą tikrajai Dievo sampratai, o tuo pačiu ir tikrajai religi- 
jai arba tikram žmogaus santykiui su tikru Dievu. 

Garbinimas yra bet kurio religinio veiksmo pagrindas. 
Religijos filosofijoje jis užtat ir yra vadinamas “visų re- 
liginių veiksmų siela“? ir net pačios “religijos esme““. 
Nes visi kiti religiniai veiksmai — prašymas, dėkojimas, 
aukojimas, atgailojimas — arba veda į garbinimą, arba iš 
garbinimo kyla kaip skirtinos jo lytys, pav. aukojimas. 
Garbinime religiniai veiksmai susijungia vidinėn vieny- 
bėn ir tuo būdu akivaizdžiausiai išreiškia žmogaus santykį 
su Dievu, atverdami pačią jo gelmę. Niekur kitur neregėti 
taip aiškiai, kas yra Dievas žmogui ir žmogus Dievui, 
kaip garbinime. Tik garbinime žmogus stovi prieš Dievą 
kaip prieš Dievą, kreipdamasis į jį dėl jo paties. Jeigu 
prašydamas ir dėkodamas, gailėdamasis ir aigailaudamas, 
žmogus yra daugiau ar mažiau atsikreipęs į kurį nors 
dalyką, kuris nėra Dievas — į savą artimą (gyvą ar mi- 
rusį), į kūną, į sveikatą, į savęs aprūpinimą, į savą kaltę, 
— tai garbinime jis visas yra susitelkęs tiktai aplink Die- 
vą. Garbinime Dievas žmogui yra tik Dievas, neatitvertas 
nuo jo kokiu nors tarpininku, kurio žmogus iš Dievo pra- 
šytų, už kurį jis Dievui dėkotų, kurį jis Dievui pavestų. 
Visi šie nedieviški religinio veiksmo sudedamieji pradai, 
nesykį toki svarbūs žmogaus gyvenimui, garbinime pasi- 
traukia į šalį, kad neužstotų Dievo savo atsitiktinybe. Gar- 
bindamas žmogus žvelgia į Dievą ne per kurį nors dalyką, 
bet tiesiog, kiek Dievas yra santykyje su žmogumi. Vyk- 
dydamas kitus religinius veiksmus, žmogus įterpia ką 
nors trečia — daiktą ar asmenį, dorybę ar ydą, kaltę ar 
nuopelną. Viename tik garbinime šio trečiojo nėra. Viena- 
me tik garbinime buvoja Dievas kaip vienintelis. Štai ko- 
dėl garbinimas yra teocentrinis ne tik savo linkme, kaip 
prašymas, dėkojimas, aukojimas, bet jis yra teocentrinis 
pačia savo esme: garbinimas ne tik krypsta į Dievą, bet 
ir savo turiniu turi tiktai Dievą. Tuo garbinimas skiriasi 

nuo visų kitų religinių veiksmų ir tuo jis peržengia visus 
kitus religinius veiksmus. 

Tas pat atsitinka ir su žmogumi. Ir žmogus garbinime 
išsivelka iš savo reikalų, rūpesčių, lūkesčių, pasilikdamas 
tiktai kaip žmogus gryna savo esme. Garbindamas jis stovi 
prieš Dievą ne kaip prašytojas, ne kaip dėkotojas, ne 
kaip aukotojas, net ne kaip kaltininkas, o tik kaip tasai, 
kuris yra išėjęs iš Dievo, dar nepaliestas jokio trečiojo 
dalyko — gero ar blogo, — įsiterpiančio tarp jo ir Dievo. 
Jeigu, kaip jau trumpai esame minėję ir kaip tai svarsty- 
sime vėliau išsamiai, Dievas grindžia žmogų kaip Aš-bū- 
tybę, tai garbinimas kaip tik ir perkelia šią pagrįstąją Aš- 
būtybę į aną grindimo akimirką, kai Dievas ir žmogus 
stovi vienas priešais kitą tiktai kaip juodu: grindėjas ir 
pagrįstasis. Kaip garbinamas Dievas nėra jungiamas su 
jokiu trečiuoju, taip ir garbinąs žmogus nesineša jokio 
trečiojo: garbintų žmogus eina vienintelis. Todėl garbini- 
mas yra kartu ir giliausias antropocentrinis veiksmas — 
taip pat ir savo esme, o ne tik savo kilme: jis ne tik iš 
žmogaus kyla, bet ir išskleidžia žmogų kaip tokį Dievo 
akivaizdoje. Garbinime žmogus yra netik visas susitelkęs 
aplink Dievą, bet ir visas atsivėręs Dievui: visas kaip žmo- 
gus be jokių jo žmogiškumo atsitiktinybių, net jeigu šios 
būtų jo kasdienai ir labai reikšmingos. Aukščiau minėti 
du religijos poliai — Dievas ir žmogus — garbinime susi- 
tinka vienas su kitu pačia savo artybe todėl, kad susitinka 
toki, koki jie yra vienas kitam, o ne kam nors trečiajam. 

Čia slypi pagrindas, kodėl žodinė garbinimo lytis yra 
grynas tarimas arba sakymas, paprastai susiklostąs himno 
pavidalu. Himno esmę, kaip teigia literatūros žinovai, 
sudarąs “lyrinis vadinimas (Nennen): Aš stovi prieš Tai, 
prieš būtybę, suima ją savin ir vadina“". Garbinime tai 
ypač ryšku. Religinių raštų mums perteikti žodinio gar- 
binimo pavyzdžiai yra visi šios rūšies: visi jie taria, kad 

tas ir tas, taip ir taip — paprasčiausiai yra. Ar imsime 
Senojo Testamento Mozės giesmę (Iš 15, 1-18), ar Debo- 
ros giesmę (Teis 5, 1-31), ar Elkano žmonos Onos giesmę 
(I Sam 2, 1-10), ar Juditos giesmę (Judit 16, 1-17), ar 
trijų jaunikaičių giesmę ugnies krosnyje (Dan 3, 52-90), 
ar garbinamąsias psalmes (plg. 94, 95, 97, 99, 103, 144, 
148, 150), ar Naujojo Testamento Marijos giesmę (Lk 1, 
47-55), ar Zacharijo giesmę (Lk 1, 86-79), ar galop li- 
turgines giesmes, kaip “Gloria”, “Sanctus”, “Te, Deum, 
laudamus”, — visur čia rasime aną sakymą bei tarimą, 
virstantį galų gale Viešpaties savybių bei darbų (magna- 
lia) išskaičiavimu ir net pasakojimu, kaip tai regime 104 
-joje psalmėje, kuri ragina šlovinti Viešpatį ne kuo kitu, 
kaip pasakojimu: “Giedokite jam, skambinkite jam, pa- 
sakokite visus jo stebuklus" (Ps 104, 2). Ir iš tikro ji 
juos išpasakoja, pradėdama Dievo sandora su Abraomu 
ir baigdama Izraelio maitinimu manna ir putpelėmis. O 
kas gi yra Juditos giesmė, jei ne Dievo savybių pasakoji- 
mas: “Aukščiausiasis, Viešpatie, Tu esi didis ir garbina- 
mas dėl savo galybės. Tegu Tau tarnauja visi kūriniai, nes 
Tu tarei, ir jie atsirado; Tu pasiuntei savo Dvasią, ir jie 
buvo sukurti. .. Kalnai pakyla nuo savo pamatų sykiu su 
vandenimis, uolos tirpsta kaip vaškas nuo Tavo veido... 
Niekas negali atsispirti Tavo balsui" (Judit 16, 16-18). 

Būdingiausias betgi garbinimo kaip tarimo bei sakymo 
pavyzdys yra Pranciškaus Asyžiečio himnas “Dievo gar- 
bė” (Lodi di Dio, 1224 m.). Čia žmogaus siela, tarsi stik- 
lo prizmė, suskaldo vieną dieviškąji spindulį į daugybę 
šviesų ir mėgina jas tarti kiekvieną skyrium: “Tu esi 
šventas, Viešpatie Dieve; Tu esi vienintelis Dievas, kuris 
daro didžių dalykų; Tu esi galingas; Tu esi didis; Tu esi 
aukščiausias; Tu esi galingiausias; Tu esi Tėvas, dangaus 
ir žemės Karalius; Tu esi gėris, vienintelis gėris, aukš- 
Čiausiasis gėris, Viešpats, gyvasis Dievas; Tu esi meilė; 

Tu esi išmintis; Tu esi nusižeminimas; Tu esi kantrumas; 
Tu esi gražumas; Tu esi saugumas; Tu esi ramumas; Tu 
esi linksmumas; Tu esi mūsų viltis ir mūsų džiaugsmas; 
Tu esi teisingumas ir saikingumas; Tu esi švelnumas; Tu 
esi gynėjas, apsauga ir globa; Tu esi mūsų priebėga ir 
stiprybė; Tu esi tikėjimas, viltis ir meilė; Tu esi didi mū- 
sų laimė; Tu esi neapsakomas gerumas; Tu esi didis ir 
nuostabus, Viešpatie mano Dieve, galingasis, geraširdis ir 
gailestingasis Išganytojau““. Kaip matome, veiksmažodis 
ʻesi’ čia valdo visą šią pavadinimų srovę, nes Dievas yra; 
todėl ir visa, kas apie jį sakoma, taip pat yra; ir nėra 
kito žodžio žmogui Dievą tarti, kaip tik veiksmažodis “bū- 
ti". Būdamas būtis, Dievas šiuo veiksmažodžiu ir yra ge- 
riausiai išsakomas. Pavadinimų eibe suskilęs žmogiškasis 
Dievo tarimas yra ne kas kita, kaip mūsoji pastanga iš- 
reikšti neišreiškiamybę. Tai mėginimas dalių gausa tarti 
visumą, sykiu betgi žinant, kad visuma anaiptol nėra su- 
ma ir kad todėl joks pasakojimas ar išskaičiavimas pil- 
natvės tolygiai nusakyti negali. Kiekvienas garbinamasis 
tarimas arba vadinimas staiga užlūžta ir nutyla. Tyla gar- 
binime yra ženklas, kad begalybę tarti ligi galo yra prieš- 
taravimas pats savyje. 

Dėl šios priežasties tyla yra sudedamoji kiekvieno kul- 
to kaip garbinamojo veiksmo dalis. “Tyla kulte, sako F. 
Heileris, yra giliausios pagarbos išraiška. Dievo esmė yra 
neištariama; jis pats yra didesnis už kiekvieną žodį; jo 
didybės akivaizdoje žmogus nutyla (p. 335)... Dievybės 
neišsakomybei bei nesuvokiamybei (ineffabile ir incom- 
prehensibile) nėra jokios kitos kalbos kaip tik tyla”. 
Rytų Bažnyčios vad. Jokūbo liturgijoje prieš perkeitimą 
kunigas kviečia tikinčiuosius: “Tenutyla kiekvienas mir- 
tingasis, nes ateina karalių Karalius, valdovų Valdovas, 
Kristus, mūsų Dievas, kad būtų nužudytas ir virstų valgiu 
tikintiesiems“"?. Ankstesniojoje Vakarų Bažnyčios liturgi- 

joje konsekracijos metu taip pat nutildavo choras ir bet 
koks garsus meldimasis: šią akimirką šventykla paskęs- 
davo gilioje tyloje. Tai buvo nuoroda į eschatologinę tylą: 
Avinėliui atplėšus septintąjį antspaudą, “danguje pasida- 
rė pusvalandį tylu“ (Apr 8, 1). Teisingai tad pastebi F. 
Heileris, kad “esama atitikmens tarp švento žodžio ir šven- 
tos tylos”™". Garbinamasis žodis baigiasi tyla, o iš gilaus 
nutilimo Dievo akivaizdoje kyla garbinamasis žodis, ana- 
sai “šventas, šventas, šventas“, kuris “be perstojo, dieną 
ir naktį" (Apr 4, 8) yra tariamas visų būtybių. 

Tai pirmoji garbinimo pusė arba pirmasis sudedama- 
sis jo pradas: žmogus stovi prieš Dievą kaip didybę ir 
prabyla į jį patį tuo, kad jį taria bei vadina, teikdamas 
jo savybėms būties prasmę. Veiksmažodis ‘būti? virsta pa- 
grindiniu garbinimo žodžiu, nes nėra nieko didesnio kaip 
būtis. Sykiu betgi ir žmogus išeina aikštėn garbinime gry- 
nu savo žmogiškumu. Ir jis taria čia save kaip žmogų. 
Užtat dabar ir klausiame: kas yra šisai Dievo akivaizdoje 
stovįs ir jam atsivėręs žmogus. Ką ištaria žmogus savęs 
atžvilgiu, garbindamas Dievą? 


b. Niekybės sąmonė garbinime 

Yra didžiai būdinga, kad garbindamas žmogus taria 
bei vadina Dievą įvairių įvairiausiai, tačiau nutyli patį 
save. Kituose religiniuose veiksmuose, atskleisdamas Die- 
vui savo rūpesčius bei reikalus (prašymas), savo pasise- 
kimus (dėkojimas), savo kaltes (gailėjimasis), žmogus 
kalba apie save beveik be paliovos: “Lydėk mane savo 
teisybėje"" (Ps 5, 9), “nekaltink manęs savo rūstybėje“ 
(Ps 6, 2), “nebūk kurčias mano ašaroms” (Ps 27, 13), 
“paskubėk man padėti” (Ps 39, 14), “artėki prie mano 
sielos ir atpirki ją” (Ps 68, 19), “pamokyk mane vyk- 
dyti tavo valią" (Ps 142, 10)... . Visi šie kreipiniai yra 
kitokio pobūdžio ir turi kitokios prasmės, negu, sakysime: 

“Tu esi didis, Tu esi apsivilkęs didybe bei puošnumu, 
apsisupęs šviesa lyg apsiaustu“; “Tu ištiesei dangų kaip 
skraistę''; “Tu vaikščioji vėjų sparnais“; “Tu pastatei 
žemę ant jos pamatų" (Ps 103, 1-5); “aš skelbsiu Tave, 
mano Dieve, Karaliau, ir šlovinsiu tavo vardą per amžių 
amžius" (Ps 144, 1). Abiem atvejais žmogus kreipiasi į 
Dievą. Tačiau pirmuoju atveju kreipinys, pasiųstas į Die- 
vą, grįžta atgal į patį žmogų: lydėk mane, nekaltink ma- 
nęs, padėk man, išgirski mane, pamokyk mane, artėk prie 
manęs, atpirki mane. .. Antruoju atveju kreipinys į Die- 
vą ir lieka pas Dievą: Tu esi didis, Tu esi apsivilkęs, Tu 
esi apsisupęs, Tu vaikščioji, Tu Dievas, Tu Karalius... 
Garbinamasis kreipinys nesineša su savimi jokio žmogiš- 
kojo rūpesčio, jokios padėkos, jokios kaltės, todėl ir ne- 
grįžta atgal į žmogiškąją būklę, iš kurios anas rūpestis, 
ana padėka, ana kaltė yra kilę. Garbindamas žmogus nie- 
ko iš Dievo nenori, nes nežvelgia į save. Jis tik taria Die- 
vą, dingdamas užu šio tarimo, tarsi paties žmogaus visiš- 
kai nebūtų. Kitaip sakant, garbinime esama tylos ne tik 
Dievo akivaizdoje, bet ir žmogaus akivaizdoje. Dievo aki- 
vaizdoje žmogus nutyla. Savęs akivaizdoje žmogus save 
nutyli. Tyla Dievo akivaizdoje reiškia, kaip sakėme, ne- 
galimybę tarti begalybę ligi galo. Tačiau ką reiškia tyla 
žmogaus atžvilgiu? Kodėl žmogus garbinime, tardamas 
Dievą visokeriopu būdu, nieko nepasako apie patį save? 

Savo “Išpažinimuose"" Augustinas pasakojasi, kaip jis 
su savo motina, netrukus prieš jos mirtį, kalbėjęsis apie 
Dievą bei būsimąjį gyvenimą ir kaip pokalbio metu juodu 
kilę savo mintimi vis aukščiau, kol pasiekę būtybės tylą. 
Tada Augustinas suvokęs, ką ši tyla reiškianti, būtent: 
sava tyla būtybė taria save kaip būtybę. “Jei kam nors, 
rašo Augustinas, nutiltų kūno nerimastis, nutiltų žemės, 
vandenų ir oro vaizdai, nutiltų ir dangaus poliai, nutiltų 
net ir siela, save peržengdama ir savęs nemąstydama; jei 

nutiltų sapnai ir vaizduotės kuždėjimai, nutiltų kiekviena 
kalba, kiekvienas ženklas, kiekviena tampanti praeinamy- 
bė; jei visa nutiltų visiškai, — tai tuomet, kas įsiklausytų 
(į šią tylą, Mc.), išgirstų, kaip visa sako: ‘Ne mes patys 
save padarėme, o Tasai, kuris pasilieka amžinai” (Conf. 
IX, 10, 3). Tai reiškia: būtybės tyla yra jos kūriniškumo 
prabilimas. Peržengusi savo galias, savybes, apraiškas, 
prietapas ir pasiekusi save tiktai kaip esančią, būtybė nu- 
tyla, nes čia ji patiria, kad ji būna ne savimi pačia, o 
Dievu ir kad todėl neturi nieko, ką galėtų vadinti sava 
ir apie ką galėtų tarti, kad ‘yra’. Dievo akivaizdoje būtybė 
gali tarti tik Dievą: “Tu esi. . .”, bet ji nebegali tarti sa- 
vęs: “Aš esu. . **, kadangi buvimas yra ne jos nuosavybė, 
o Viešpaties dovana. Sykiu tačiau ši būtybės tyla anaip- 
tol nėra nebylė; ji kalba, sakydama savą kūriniškumą 
arba aną mūsų jau anksčiau minėtą ontologinę skirtybę 
tarp būties ir būtybės. Būtybės tyla yra šios ontologinės 
skirtybės savimonė. Nutilus visai kosmologinei plotmei, 
— aplinkai, kūnui, sielos veiksmams — prabyla ontolo- 
ginė plotmė kaip pagrįstoji savame buvime ir taria, kad 
ji laikosi ne savimi, o Tuo, kuris yra pagrindas savyje ir 
todėl “pasilieka amžinai”, tuo tarpu ji pati tampa pra- 
eidama: “transeundo fit” (t.p.). 

Štai kodėl žmogus garbinime nutyli patį save. Susitik- 
damas su Dievu tiktai kaip Dievu ir išskleisdamas prieš 
jį save tiktai kaip žmogų be jokio trečiojo prado, žmogus 
iš tikro patiria, kad jis neturi visiškai nieko: Dievo aki- 
vaizdoje žmogus stovi kaip niekybė. Tai daugiau nei psi- 
chologinis pergyvenimas, vadinamas nusižeminimu. Be 
abejo, garbinąs žmogus nėra puikuolis. Tačiau esmėje nie- 
kybės patyrimas yra ontologinė žmogaus savimonė, kuri 
jam atskleidžia, kas jis iš tikro yra kaip būtybė, būtent: 
niekybė, kadangi iš nieko yra kilęs ir niekio “erdvėje? bu- 
voja. Šalia Dievo didybės, kurią žmogus taria eibe pava- 

dinimų, išnyra garbinime ir žmogaus niekybė, kurios žmo- 
gus tarti nebegali ir todėl nutyla. Savęs nutylėjimas Die- 
vo akivaizdoje yra vienintelė įmanoma žmogaus laikyse- 
na. Dar daugiau: niekybės sąmonė yra esminė sąlyga, kad 
žmogus galėtų Dievą tikrai garbinti. Nes tik tada, kai 
žmogus susivokia esąs niekis, jis gali nemeluotai tarti, 
kad Dievas yra viskas, ir mėginti šią visumą skaičiuoti 
bei pasakoti dalimis. Be niekybės sąmonės žmogus niekad 
negalėtų atvirai tarti Dievui “Tu esi didis", nes kažkur 
žmogiškojoje slaptoje tūnotų kuždesys: “Bet ir aš esu ne- 
mažas”. Tik kai žmogus savimi pačiu patiria, kad jis kaip 
būtybė yra niekis, vadinasi, kad pats buvimas yra ne jo, 
ir kai jis šį patyrimą išreiškia tyla savęs atžvilgiu, jis 
puola ant kelių ar ant veido: garbinamieji mostai, kurie, 
F. Heilerio pažiūra, “yra net reikšmingesni, negu žo- 
džiai"“"“, yra anos ontologinės savimonės arba niekybės 
sąmonės regimybė. 


c. Žmogaus atsitiesimas garbinime 

Tačiau čia pat reikia pastebėti, kad ontologinė žmo- 
gaus niekybės sąmonė neturi nieko bendro su jo antropo- 
loginės tikrovės nevertingumu ar žemumu, kas nesykį kaip 
tik ir yra pabrėžiama fenomenologinėse ar dorinėse garbi- 
nimo sklaidose. “Garbinimo veiksme, rašo pav. J. Hes- 
senas, žmogus puola ant kelių. Jis tarsi paskęsta savo nie- 
kybės, negalios, nevertingumo bedugnėje. .. Jis suvokia 
savo bejėgiškumą bei silpnumą, nepergalimą savo esmės 
bei valios nepajėgumą. Šį ontinį savęs nuvertinimą atitin- 
ka aksiologinis: žmogus žinosi neturįs jokios vertės; jis 
jaučiasi Dievo akivaizdoje kaip nevertybė“"*. Tas pat gir- 
dėti ir C. Vagagginio žodžiuose, pasak kurių “pirmasis 
garbinimo jausmas“ esąs “pasivergimas (servitus) šiai 
baisingai būtybei (Dievui, Mc.), kuri žmogų be galo pra- 
šoksta ir prislėgia"'* Tai dažnai sutinkama pažiūra: regė- 

ti ontologinę Dievo didybę antropologinėje žmogaus men- 
kybėje. Šios pažiūros klaida yra ta, kad čia nejučiomis 
esti peršokama iš ontologinės plotmės į antropologinę, 
vadinasi, į žmogiškąją tikrovę, kuri anaiptol nėra nei be- 
jėgė, nei bevertė — net ir Dievo akivaizdoje. Čia prade- 
dama lyginti tai, kas iš viso negali būti palyginama, bū- 
tent Dievas ir žmogus, kurie yra kitokio buvimo ir ku- 
riems todėl nei galios, nei vertės mastas netinka. Kalbė- 
dami apie Dievo didybę ir žmogaus menkybę, mes mąsto- 
me pirmąjį kaip būtį, kuri grindžia, o antrąjį kaip būtybę, 
kuri yra grindžiama. Tai grynai ontologinis santykis, ku- 
rio šviesoje pagrįstoji būtybė iš tikro pasirodo kaip nie- 
kybė, kadangi niekis yra jos kilmės ir jos trukmės ‘erdvė’: 
žmogus buvoja aprėžtas nebūtimi. Būdamas kūrinys, žmo- 
gus neturi nieko sava; todėl kūriniškumo sąmonė ir yra 
niekybės sąmonė. Tačiau šisai kūrinys turi visa, ką jam 
Dievas grindžiamuoju savo veiksmu yra suteikęs, nes Die- 
vo kūrinys anaiptol nėra tuščias. Būdamas iš niekio kilęs, 
Dievo kūrinys yra niekybė. Tačiau būdamas tikrovinė bū- 
tybė, jis yra vertybė jau tuo, kad yra. Todėl ontologinė 
niekybė niekados nėra tolygi kosmologinei nevertybei. 
Dar daugiau: taikydami šių dviejų plotmių skirtybes 
žmogui, turime teigti, kad žmogus kaip antropologinė bū- 
tybė yra pati galingiausia ir pati vertingiausia iš visų bū- 
tybių, kadangi jis yra asmuo, vadinasi, tikslas pats sau ir 
vertybė pati savyje. Šios savo vertės žmogus negali išsi- 
žadėti net nė Dievo atžvilgiu: ir garbinimo veiksme žmo- 
gus stovi prieš Dievą kaip laisvas bei kūrybiškas asmuo, 
kaip tikslas pats sau, negalįs niekam — net nė Dievui — 
būti priemone; jis stovi prieš Dievą kaip vertybė savyje, 
negalinti virsti nevertybe net ir didžiausio nusikaltimo 
atveju. Štai kodėl išmonė yra kalbėti, esą Dievas sava 
didybe prislėgiąs žmogų ar esą žmogus sava niekybe pa- 
sivergiąs Dievui. Garbinimo veiksme yra kaip tik priešin- 

gai: ne bejėgis ir bevertis, ne prislėgtas ir pasivergęs žmo- 
gus taria Viešpačiui “Tu didis“, bet aukščiausios vertės, 
kūrybinės galios ir laisvo apsisprendimo vedamas. Nes 
garbinimo vertas turi būti ne tik garbinamasis, bet ir gar- 
bintojas. Stabas yra nevertas būti garbinamas, vergas ne- 
vertas yra garbinti; abiem atvejais todėl, kad tuo yra iš- 
niekinama antropologinė žmogaus kilnybė — būti asme- 
niu, vadinasi, tikslu savyje ir vertybe savyje. O ši kilnybė 
reikalauja nenulinkti prieš nieką, kas buvoja toje pačioje 
plotmėje. Tik laisvės ir vertės sąmonė padaro, kad garbi- 
nimas yra nemeluotas. Siabą garbinti reiškia meluoti to- 
dėl, kad jo vertė yra arba žemesnė, negu asmens (daikto 
atveju), arba mažų mažiausiai lygi asmeniui (žmogaus — 
sakysime: senovinio karaliaus — atveju). Vergui garbin- 
ti reiškia meluoti todėl, kad jo laisvė yra sutrypta; todėl 
garbinamasis jo veiksmas kyla iš prievartos — bent psi- 
chologine prasme — ir užtat taip pat pažeidžia žmogiš- 
kąjį kilnumą. Garbinimas yra tikras tik tuo atveju, kai jis 
krypsta į tikrąjį Dievą ir kyla iš tikrojo žmogiškumo, 
kuris laikosi savo laisve ir savo verte. 

Štai kodėl garbinimas visados prasiveržia džiūgavimo 
lytimis: giesmėmis, muzika, šokiais, eitynėmis. Čia žmo- 
gus gieda Dievui himną ne tik pats, bet kviečia jį giedoti 
ir kitus pasaulio padarus, kaip tai gražiai nusako 148-ji 
psalmė arba trijų jaunikaičių giesmė, kur šlovinti Vieš- 
patį skatinami saulė, mėnulis ir žvaigždės, “banginiai ir 
visos jūros gelmės; kruša, sniegas, ledai, audros vėjai, 
kalnai ir visi kauburiai, vaismedžiai ir visi kedrai, žvėrys 
ir visi gyvuliai, šliužai ir sparnuočiai" (Ps 148, 7-10); 
“lietūs ir rasos”, “ugnis ir karštis“, “šaltis ir šilima“, 
“žaibai ir debesys”, “naktys ir dienos", “šviesa ir tam- 
sa” (Dan 3, 64-72) — taigi visa gamta su savo jėgomis, 
apraiškomis, pavidalais, daiktais. Džiūgavimas yra savai- 
minga garbinimo lytis, aiškiai rodanti, kad žmogus čia ne 

tik nusilenkia, bet ir atsitiesia; kad Dievo didybė jo kil- 
nybės ne tik nenuslegia, bet jį pakelia ir pastato visos 
kūrinijos priekyje kaip šiosios atstovą bei kalbėtoją jos 
vardu. Džiūgavimas kaip garbinimo regimybė kyla iš žmo- 
giškosios pilnatvės ir visu akivaizdumu apreiškia antro- 
pologinę jos kilnybę. Prasmingai tad J. Hessenas mėgina 
apibrėžti žmogų kaip “ens adorans — garbinančiąją bū- 
tybę“"", vadinasi, kaip būtybę, kuriai garbinimas anaip- 
tol nėra atsitiktinybė, bet priešingai, jos gelmių išraiška, 
apreiškianti šių gelmių galingumą bei turtingumą, kurie 
džiūgavimu kaip tik ir išeina aikštėn visu ryškumu. Nes 
džiūgauti pajėgia tik tas, kas savyje yra vertingas. Ne- 
vertybė visados yra bedžiaugsmė. 

Sklaidydami tad garbinimą kaip religinį veiksmą, 
randame jame du esminius pradus: 1. Dievo kaip grin- 
džiančiosios būties didybę ir žmogaus kaip pagrįstosios 
būtybės niekybę, 2. žmogaus kaip antropologinės būtybės 
kilnybę, kurią sudaro asmens matmuo, esąs tikslas sau ir 
vertė savyje. Garbinimas yra galimas tik ten, kur šiedu 
pradai esti išsaugojami nepaneigti ir nesužaloti. Jie tad 
ir padaro, kad garbinimas virsta mastu tikrojo Dievo sam- 
pratai, o tuo pačiu ir tikram santykiui su juo arba reli- 
gijai, būtent: tikrasis Dievas yra tasai, prieš kurį žmogus 
gali nusilenkti kaip ontologinė niekybė ir atsitiesti kaip 
antropologinė kilnybė. Kiekviena kita Dievo samprata, 
kuri ontologinės skirtybės tarp Dievo ir žmogaus neatsklei- 
džia ar kuri antropologinę žmogaus kilnybę ana ontologi- 
ne menkybe sužlugdo, yra ne Dievo, bet stabo samprata. 
Trumpai tariant, tikrasis Dievas yra tasai, kuris yra ver- 
tas, kad žmogus jį garbintų. Užtat toliau svarstydami, kas 
yra religijos Dievas, mes ir vaduosimės šiuo mastu, nuo- 
latos klausdami, ar tos bei kitos sampratos siūlomas “Die- 
vas’ iš tikro yra vertas žmogaus garbės. 


95 


2. DIEVAS KAIP RŪŠIES SAVIMONĖ 


Religijos filosofija nėra įpareigota atskleisti Dievo 
buvimo: tai metafizikos uždavinys, kyląs, kaip minėta, iš 
jos vidinės slinkties. Religijos filosofija atsiremia į šia 
slinktimi pasiektą Dievą ir apmąsto jį ryšium su žmogu- 
mi. Jos tad objektas yra ne Dievas kaip esąs savyje, bet 
Dievas kaip santykiaująs su žmogumi. Užtat juo labiau 
religijos filosofija saugo, kad šis santykiaująs Dievas iš- 
laikytų savą tikrovę, nedingdamas arba žmogaus, arba 
kurios nors atotraukos dėlei. Nes filosofinis religijos ap- 
mąstymas yra logiškai pateisinamas ne tuo, kad esama 
religijos, bet tuo, kad esama Dievo, kurio akivaizdoje re- 
ligija įgyja prasmės ir pasidaro verta svarstyti. Todėl nors 
religijos filosofija apie Dievo buvimą ir nekalba, tačiau 
ji laiko jį savo prielaida bei išeitimi, be kurios ji būtų taip 
lygiai beprasmė, kaip, sakysime, “astrologijos filosofija’. 
Dievo buvimas stovi ne religijos priekyje kaip siekinys — 


tai metafizikos atvejis, — bet jos užnugaryje kaip laimė- 
jimas. Užtat ji ir rūpinasi, kad šis laimėjimas nebūtų 
prarastas. 


Bet štai, M. Buberis kreipia mūsų dėmesį į būdingą 
dabarties meto apraišką: “iš vienos pusės puoselėti dievy- 
bės idėją kaip tikrąjį religijos reikalą, iš kitos — naikinti 
tikrovinį Dievo idėjos pobūdį, o tuo pačiu ir mūsų san- 
tykio su Dievu tikrovę?'.!* Modernus mąstymas, pasak Bu- 
berio, nebepakelia tokio Dievo, kuris būtų randamas ne 
tik mumyse, bet ir už mūsų sąmonės: “tai dabartinio meto 
ženklas”? (p. 29). Todėl religijos filosofijai ir tenka pa- 
sklaidyti šio ženklo prasmę, klausiant, ką gi reiškia teigti 
Dievo idėją kaip religijos reikalą ir kartu neigti ontolo- 
giškai tikrovinį šios idėjos atitikmenį. 

a. Dievo ir žmogaus tapatybė 

Dievo tikrovė yra pati pirmoji religijos sąlyga: reli- 
gijos Dievas yra tikrovinis Dievas. Pirmu požiūriu šis tei- 
ginys atrodo esąs gryna nuodėva. Argi galėtų žmogus san- 
tykiauti ir su nesamu Dievu, vadinasi, turėti religiją, Die- 
vui nesant? Prisiminus tačiau, kad “tikrove? nesykį yra 
vadinamas ir mūsų sąmonės turinys, net pabrėžiant, esą 
“psichologinė tikrovė yra daug aktualesnė, įtakingesnė ir 
mums artimesnė, negu metafizinės esybės (Entitaeten)““", 
bus suprantama, kodėl religijos Dievo laikymas tikrove, 
peržengiančia mūsų sąmonę, mūsų dienomis nėra savaime 
aiškus dalykas. Modernus mąstymas stipriai linksta pri- 
pažinti Dievą tikrove mūsosios sąmonės turinio prasme, 
bet jis taip lygiai stipriai neigia jį kaip tikrovę sąmonės 
peršokio prasme. Nuolatos klausdamas, ką Dievas "sako" 
manai būklei, šis mąstymas beveik neišvengiamai sutapdo 
Dievą su mūsų vidaus turiniu, kuris iš tikro yra mūsų 
tiesiog patiriamas ir mus tiesiog įtaigauja, vadinasi, visa- 
dos ką nors mums ‘sako’. Tokiu atveju religija virsta mū- 
sų santykiu su Dievu kaip sąmonės turiniu, vadinasi, su 
Dievo idėja mumyse, neklausiant, ar ši idėja turi ontolo- 
giškai tikrovinį atitikmenį anapus mūsų vidaus, ir net 
aiškiai šį atitikmenį neigiant. Tuo būdu kyla vienapolė 
religija, sutelkta tiktai aplink žmogų. Šiame bandyme at- 
skirti religiją nuo Dievo sąmonės peršokio prasme ir slypi 
M. Buberio minima mūsų amžiaus pastanga. Tai pastanga 
kurti vad. “autonominę religiją“, kuri, kaip ją apibūdina 
P. Tillichas, “nepažįsta jokio objektyvaus Dievo”. Kas 
tad yra tokia religija savyje ir kaip ji atitinka žmogaus 
asmens kilnybę? Kitaip tariant, ar yra galimas šioje “au- 
tonominėje religijoje" garbinimas kaip kiekvienos religijos 
pagrindas? 

“Autonominės religijos’ arba religijos be tikrovinio 
Dievo pradininkas yra Liudvikas Feuerbachas (1804- 

1872). Savo jaunystėje jis buvo evangelikų teologas, vė- 
liau tapo Hegelio filosofijos šalininku, galop perėjo į an- 
tropologiją bei psichologiją. Šią savo vidaus kaitą jis pats 
apibūdina trumpu sakiniu: “Dievas buvo mano pirmoji, 
protas antroji ir žmogus trečioji bei paskutinioji mintis”. 
Tai trys Feuerbacho išsivystymo tarpsniai, žymį ir tris 
Dievo sampratas: visų pirma Dievas yra tikrovė savyje, 
vėliau jis susilieja su absoliutine idėja, galop jis virsta 
rūšiniu žmogaus atvaizdu, palikdamas savo būtinį kitoniš- 
kumą ir tapdamas tikrove, kuria esame mes patys. L. 
Feuerbachas buvo pirmutinis, kuris Dievą perkėlė į žmo- 
gų, tikėdamasis, kaip netrukus matysime, tuo padaryti 
žmogų subrendusį arba pilnametį. Tačiau, prasmingai pa- 
stebi B.E. Benktsonas, esą “yra nepaprastai nuostabu, 
kad pati pirmoji priemonė, kurios griebiasi pilnamečiu 
tapęs žmogus, yra paskelbti Dievą nepilnamečiu“"?. Šią 
priemonę betgi suprasime, pažvelgę į pagrindinį klausi- 
mą, kurį ano meto žmogus kėlė religijos atžvilgiu. 

Tasai klausimas buvo: iš kur žmogus yra ėmęs Dievo 
idėją? Patenkinamo atsakymo nesugebėjo duoti nei 19 
šimtmečio tikintieji, nei netikintieji. Dievo idėjos kaip 
įgimtos apriorinės kategorijos samprata, į kurią linko teo- 
loginė Tuebingeno mokykla (A. Guentheris, G. Hermes, 
J. Huhnas ir k.), buvo per subjektyvi, kad patenkintų ti- 
kinčiuosius, ir per pigi, kad įtikintų netikinčiuosius. Nes 
įgymiu galima išaiškinti viską, išskyrus jį patį. Šios sam- 
pratos priešingybė, esą Dievo idėja žmogui yra perteikta 
tradicijos keliu, tik nustūmė minėtą klausimą į praeitį, 
nepaliesdama jo esmės. O aiškinimas, kad Dievo idėja 
yra gaunama iš būtybės pradmenų sklaidos, kaip tai mo- 
kė scholastinė filosofija, buvo tuo metu rimtai nepaisomas 
dėl šios filosofijos nuosmukio: vokiškojo idealizmo didy- 
bės akivaizdoje scholastika atrodė tarsi švebeldžiuojąs 
vaikiūkštis. — Bet ir netikinčiųjų padėtis nebuvo geresnė. 

Tiesa, nuo Apšvietos laikų Europoje buvo jau nemaža ate- 
istų, neigiančių Dievą kaip tikrovę; pasauliui išaiškinti 
“ši hipotezė buvo nebereikalinga" (Laplace). Tačiau ir 
šie neigėjai negalėjo atsakyti į klausimą, kokiu būdu ga- 
lėjo žmonijoje susidaryti Dievo idėja, jeigu jo nėra kaip 
tikrovės, ir kodėl ši idėja vis dar tebesilaiko. Išsilavinimo 
ir apskritai kultūrinės pažangos stoka nieko neišaiškina, 
nes šitoks aiškinimas susikerta su istoriniu patyrimu: lai- 
ko eigoje yra buvę nuostabiai aukštų ir sykiu nuostabiai 
religingų kultūrų, kaip Babilonijos, Egipto, Graikijos, 
Mayos, Kinijos, Indijos ir daug kitų. Nevienur religija 
yra buvusi vienintelis kultūrinės pažangos variklis. Be to, 
istorijoje yra žinoma eilė gilaus mokslo ir kartu gilaus 
religingumo asmenų. Vadinasi, nei kultūrinė pažanga vi- 
suomenėje, nei mokslingumas asmenyje Dievo idėjos ne- 
naikina. Dvasiškių gi apgaulės teorija yra per aiški ne- 
sąmonė, kad galėtų būti iš viso svarstoma: dvasiškiai juk 
yra paskesni, negu Dievo idėja; jie iš jos buvimo kyla, 
o ne ją pačią kildina. 

Tokią surizgusią ano meto padėtį vienu smūgiu kaip 
tik ir pašalino L. Feuerbachas. Savoje 1841 metais išėju- 
sioje knygoje “Krikščionybės esmė” jis pateikė visiškai 
naują Dievo idėjos, o tuo pačiu ir religijos kilmės bei 
trukmės aiškinimą, kuriuo jis neneigė nei Dievo, nei re- 
ligijos, kaip tai darė netikintieji, tačiau jų nė nesuvokė 
taip, kaip norėjo tikintieji. “ Aš niekaip netvirtinu, rašo 
L. Feuerbachas minėto veikalo pratartyje, kad Dievas yra 
niekis, kad Trejybė yra niekis, kad Dievo Žodis yra nie- 
kis ir tt. Aš tik parodau, kad jie yra ne tai, kas jie esti 
teologijos įvaizdžiuose““". Tai reiškia: Dievas ir religija 
yra tikrovės, tik ne tokios, kokiomis jos buvo laikomos 
lig šiolei. Jos yra paslaptys, tačiau, Feuerbacho žodžiais 
kalbant, “ne užsieninės, o čiabuvės paslaptys, žmogiško- 
sios prigimties paslaptys“ (t.p.). Todėl nevalia, pasak 

Feuerbacho, religijos vadinti “nesąmone, niekiu, gryna 
išmonė" (I, 22). Tiesa, “religija yra žmogiškosios dva- 
sios sapnas. Bet juk ir sapno metu esame ne nebūtyje, ne 
danguje, o žemėje — šios tikrovės karalystėje; tik mes 
regime tikrovinius daiktus ne tikrovės ir būtinybės, o ža- 
vingoje vaizduotės ir sauvalios šviesoje. Todėl religijai aš 
nieko nė nedarau; aš tik atveriu jai akis arba, tiksliau 
sakant, jos į vidų atkreiptas akis nukreipiu į lauką; tai 
yra: vaizduotėje esantį objektą pakeičiu tikrovėje esan- 
čiuoju" (t.p.). Kaip vyksta ši pakaita? 

Religijos aiškinimą L. Feuerbachas pradeda pastaba, 
kad “religija remiasi esminiu skirtumu tarp žmogaus ir 
gyvulio, — gyvuliai neturi religijos“ (I, 35). Tai, kas 
kartais girdima apie dramblių ar kitų gyvulių religiją, 
priklauso, pasak Feuerbacho, “pasakų sričiai“ (t.p.). 
“Tačiau kas gi sudaro aną esminį skirtumą tarp žmo- 
gaus ir gyvulio?”, klausia Feuerbachas. Atsakymą jis ran- 
da sąmonėje, bet sąmonėje griežia prasme. Nes bendrą 
juslinę pagavą turi ir gyvuliai. Tuo tarpu sąmonė griežta 
prasme yra skirtina žmogaus savybė: tai rūšies arba es- 
mės suvokimas. “Sąmonės griežta prasme, sako Feuer- 
bachas, esama tik ten, kur būtybei jos rūšis arba esmė 
sudaro jos suvokimo objektą“ (t.p.). To gyvuliui kaip tik 
ir stinga. Gyvulys buvoja tik kaip individas; jis jaučia, 
be abejo, patį save, bet jis niekad nesuvokia savos rūšies. 

mogus tuo tarpu sugeba mąstyti save ne tik kaip indi- 
vidą, bet ir kaip rūšinę būtybę. Tuo būdu žmogus gyve- 
na “dvilypį gyvenimą" (I, 36): rūšies ir individo arba, 
Feuerbacho žodžiais kalbant, “vidinį ir viršinį gyvenimą" 
(t.p.). Vidinis žmogaus gyvenimas esąs “jo santykis su 
sava rūšimi“ arba “su sava esme” (t.p.). Gyvulys irgi 
vykdąs rūšies funkcijas, tačiau šiam reikalui jis privalo 
kito individo. Tuo tarpu žmogus galįs rūšies funkcijas 
“vykdyti ir be kito” (t.p.). Prie rūšies funkcijų Feuer- 

bachas visų pirma priskiria mąstymą ir kalbėjimą. Žmo- 
gus mąstąs pats save ir kalbąs pats sau; jis čia esąs ne tik 
subjektas, kaip gyvulys, bet ir objektas, kuriuo gyvulys 
niekados negalįs tapti. “Žmogus yra sykiu ir Aš, ir Tu; 
jis gali pats save statyti kito vietoje" (t.p.). Tai pats svar- 
biausias Feuerbacho teiginys, kuriuo remdamasis jis ir 
išvysto savąją Dievo bei religijos sampratą. 

Dvilypėje žmogaus sąmonės būsenoje, vadinasi, žmo- 
gaus galioje pergyventi bei mąstyti save ir kaip Aš, ir kaip 
Tu Feuerbachas ir randa Dievo idėjos šaltinį. Rūšies funk- 
cijos, pasak jo, esančios neaprėžtos: mąstymas, norėjimas, 
jautimas esą begaliniai. “Bet koks žmogaus esmės aprėži- 
mas yra apgaulus“ (t.p.). Be abejo, save kaip individą 
žmogus pergyvena esant aprėžtą. Bet ši paties savęs ap- 
rėžtumo sąmonė galinti, pasak Feuerbacho, kilti tik rū- 
šies neaprėžtumo akivaizdoje (plg. I, 43). Kitaip sakant, 
žmogus nešioja savyje begalybės vaizdą. Tai idealinis vaiz- 
das, liečiąs betgi ne žmogų kaip individą, o žmogų kaip 
rūšį. Kaip individas žmogus yra aprėžtas ir netobulas; 
kaip rūšis jis yra neaprėžtas ir tobulas. Kaip rūšis jis yra 
be galo protingas, be galo geras, be galo gražus, be galo 
teisingas. .. Sąmonė kaip rūšies arba esmės suvokimas 
yra, pasak Feuerbacho, “galima tik prisotintoje, atbaigtoje 
būtybėje“', tai yra, “rūšinėje būtybėje“ (t.p.). 

Šią prisotintą bei atbaigtą žmogiškąją rūšinę būtybę 
Feuerbachas ir vadina Dievu. “Dieviškoji būtybė, sako 
jis, yra ne kas kita kaip žmogiškoji būtybė arba, geriau 
sakant, žmogaus esmė, atsieta nuo individo ribų, tai yra, 
nuo tikrovinio, kūninio žmogaus“ (I, 53). Pergyvendami 
bei mąstydami žmogų jo neaprėžtybėje bei tobulybėje, 
mes pergyvename bei mąstome Dievą. Dievas nėra tikrovė 
anapus žmogaus ir pasaulio. “Dievas yra subjektyviausia 
ir nuosaviausia žmogaus esmė” (I, 77); tai “atsiskleidęs 
jo vidus, tai ištartas žmogaus Pats“ (I, 51). “Ką žmogus 

sako apie Dievą, iš tikrųjų jis sako apie save patį? (t.p.). 
“Girdamas Dievo kilnybę, tu giri kilnybę savęs paties“ 
(t.p.). Dievo garbinimas iš tiesų esąs ne kas kita, kaip 
garbinimas žmogiškosios rūšies tobulumo bei didybės. 

Kodėl tačiau žmogus įsitikino, esą Dievas yra kita tik- 
rovė, negu jis pats? Šį žmogaus šuolį nuo savęs paties į 
kitą, už save aukštesnę tikrovę Feuerbachas kaip tik ir 
aiškina minėta žmogaus galia mąstyti bei tarti save kaip 
kitąjį, kaip Tu, kaip objektą. Ilgą laiką, pasak Feuer- 
bacho, žmogus nežinojęs, kad “Dievo sąmonė jame yra jo 
esmės savimonė“ (I, 51). Jis kreipęsis į šią esmę kaip į 
Tu ir galvojęs esą šisai Tu buvojąs šalia jo ar viršum jo 
“kaip kita būtybė" (t.p.). Vienas modernus filmas, vaiz- 
duojąs gervių gyvenimą tolimoje Norvegijos šiaurėje, gali 
gražiai mums paryškinti šią Feuerbacho mintį. Norėda- 
mi ištirti gervių laikyseną jų pačių atžvilgiu, mokslinin- 
kai pastatė ant pievos didžiulį veidrodį ir filmavo, kaip 
gervė elgiasi, išvydusi save pačią. Ir štai, jos elgesys buvo 
“feuerbachiškas" visu plotu. Žingsniuodama pro veidrodį, 
gervė staiga išvysdavo savo pačios paveikslą; nustebusi 
stabteldavo, akimirką jį stebėdavo, o paskui įniršusi jį 
puldavo, snapu kirsdama ir sparnais tvodama. ‘Priešas’, 
žinoma, atsakydavo tuo pačiu, ir taip užvirdavo aštri “ko- 
va’. Kai gervė traukdavosi nuo veidrodžio keletą žingsnių 
atgal naujam smūgiui pasiruoštų, traukdavosi ir ‘priešas’, 
pranykdamas iš gervės akiračio. Tada gervė pašokdavo į 
šalį ir ieškodavo ‘priešo užu veidrodžio. Jo ten neradusi, 
aprimdavo ir grįždavo į seną padėtį prieš veidrodį. Bet 
štai, tą akimirką išnirdavo ir ‘priešas’. Tada “kova? prasi- 
dėdavo iš naujo. Ir tai trukdavo tol, kol gervė pavargdavo 
ir pasitraukdavo iš "kovos" lauko. Dešimtys gervių pra- 
žingsniavo filme pro veidrodį, ir visų jų elgsena jų pačių 
paveikslo akivaizdoje buvo ta pati: nustebti, pulti, ieškoti 
ir vėl pulti. 

Lygiai taip elgęsis ir žmogus savoje istorijoje. Savo 
sąmonėje tarsi kokiame veidrodyje jis paregėjęs savo pa- 
ties kaip rūšinės būtybės paveikslą ir palaikęs jį kita, ša- 
lia jo esančia būtybe. Kadangi šis paveikslas, būdamas 
rūšies arba esmės vaizdas, atrodęs kaip visų tobulybių pil- 
natvė, todėl žmogus ir manęs, esą jis radęs aukštesnę bū- 
tybę — visa galinčią, visa žinančią, visa mylinčią, bau- 
džiančią ar atlyginančią, gelbstinčią ar smerkiančią; jis 
ieškojęs šios būtybės užu savęs ir pasaulio, kaip gervė užu 
veidrodžio; jis kalbėjęsis su ja, daręs su ja sutarčių, jai 
meldęsis ir vadinęs ją Dievu, nė nenujausdamas, kad tai 
jo paties vardas. “Žmogus garbino savo paties esmę“, tei- 
gia Feuerbachas (I, 52). Dabar beigi turį būti kitaip. Žmo- 
gus turįs suprasti savo klaidą ir religijos objektą regėti 
nebe už savęs, bet savyje pačiame. “ Mūsų uždavinys, sako 
Feuerbachas, yra įrodyti, kad priešingybė tarp dieviškumo 
ir žmogiškumo yra išmonė" (I, 52-53). Ką pirmiau reli- 
gija laikiusi objektyviu dalyku, dabar turį būti laikoma 
subjektyviu; “kas buvo regima bei garbinama kaip Die- 
vas, dabar turi būti atpažinta kaip žmogus” (t.p.). Žmo- 
gus turįs įžvelgti, kad ankstesnė religija buvusi tik vaikiš- 
kosios sąmonės išraiška; jis turįs suvokti, kad “Dievo są- 
monė yra ne kas kita kaip rūšies sąmonė" (II, 408); kad 
teologijos paslaptis glūdinti antropologijoje ir kad todėl 
“kiekviena religijos pažanga yra vis gilėjanti žmogaus 
savižina“ (I, 52). Ateityje žmogus turįs tai drąsiai bei 
atvirai pripažinti, būtent, kad užu savęs ar viršum savęs 
jis neturįs jokio Dievo, bet kad žmogus žmogui esąs Die- 
vas: “Homo homini deus” (II, 409). “Šitoks atviras išpa- 
žinimas bei prisipažinimas“ ir būsiąs, pasak Feuerbacho, 
“neišvengiamas istorijos posūkis" (II, 408), kuris atsklei- 
siąs subrendusią žmogaus sąvimonę. 

Tai ir buvo Feuerbacho atsakymas į klausimą, iš kur 
žmogus ėmęs Dievo idėją: jis radęs ją pats savyje, tačiau 

ne kaip idėją objektyvinės tikrovės, esančios kita, negu 
žmogus, bet kaip idėją tikrovės, esančios pačiame žmo- 
guje ir vadinamos rūšimi arba esme. Dievo idėja yra klai- 
dingai suobjektyvinta rūšinė žmogaus savimonė. Ji nėra 
gryna išmonė ar nesąmonė, nes ji turinti tikrovinį atitik- 
menį, būtent, žmogaus rūšį. Bet ji yra įvaizdis bei sapnas 
ta prasme, kad ji manosi atitinkanti ne rūšies vaizdą pa- 
čiame žmoguje, o kažkokį objektą anapus jo sąmonės. 
Savo metu ši Feuerbacho teorija buvo sutikta kaip di- 
džiulis žmogaus išlaisvinimas. “Reikia būti pačiam per- 
gyvenusiam jos įtaką, liudija Fr. Engelsas, kad galėtum 
visa tai suprasti. Susižavėjimas buvo visuotinis. Visi mes 
staiga tapome feuerbachininkais““', Sampratoje, esą Die- 
vas yra ne kas kita, kaip tobulas rūšinis žmogus, buvo įžiū- 
rėtas naujas pradmuo, turėjęs būti žymiai vaisingesnis, ne- 
gu grynas Dievo neigimas. Suvokdamas, kad santykis su 
tariamai anapusiniu Dievu iš tikro esąs tik santykis su 
savimi pačiu, žmogus pasiekiąs naujo savimonės laipsnio. 
Ateizmas virstąs žmonijos brandos tarpsniu, kuriuo atve- 
riamas naujas istorijos laikotarpis kaip pradžia tikrojo 
žmogaus būvio pasaulyje. Nes kol žmogus tikįs į anapu- 
sinį Dievą, ieškodamas jo viršum pasaulio, tol jis visko 
laukiąs iš jo: į jį sudedąs savo viltis, juo grindžiąs savo 
dorovę, jo palaimos prašąs saviems darbams. Tuo tarpu 
suprasdamas, kad visa tai yra tik klaidinga perkėla (pro- 
jectio), kad visa tai buvoja jame pačiame kaip rūšinėje 
būtybėje, kad Dievo didybė, galybė ir išmintis yra iš tik- 
ro paties žmogaus didybė, galybė ir išmintis, — visa tai 
suprasdamas, žmogus susigrąžinąs aną perkėlimą į save 
patį ir tampąs nepriklausomas nuo įsivaizduotos anapusi- 
nės būtybės: jis atsistojąs ant savo paties kojų, pradedąs 
mąstyti save patį, save patį apspręsti ir pagal save patį 
elgtis. Ir iš tikro, jei anapusinio Dievo nėra, tai nėra nė 
anapusinio gyvenimo kaip būklės, kurioje įvyktų mūsų 

viltys; taip pat nėra tokiu atveju nė anapusinio doriniams 
elgesiams pagrindo; galop nėra jokio amžino bei nekin- 
tamo gamtos bei istorijos plano ar tikslo. Dievo kaip ob- 
jektyviosios tikrovės nebuvimo atveju žmogus savaime 
virsta aukščiausia būtybe: vieninteliu pasaulio šeiminin- 
ku, vieninteliu įstatymų leidėju bei vertybių kūrėju, vie- 
ninteliu ateities viešpačiu.. Ar tai nėra žmogaus nepri- 
klausomybės paskelbimas? Todėl galima lengvai suprasti, 
kodėl Feuerbacho teorija ano meto žmoguje žadino stiprų 
išsivadavimo jausmą. Devynioliktojo amžiaus žmogus 
lengviau atsiduso, tarsi vaikas, ką tik patyręs, kad Kalėdų 
Senelis, seniau jį baręs ar apdovanojęs, esąs ne kas kita, 
kaip persirengęs jo paties tėvas. Šis tad laisvės jausmas ir 
sudaro pagrindinę ateizmo stiprybę ir sykiu didžiausią 
pavojų kiekvienai religijai, kuri žmogų su Dievu sieja bet 
kokios nelaisvės ryšiais. 


b. Religija kaip žmogaus santykis su savimi pačiu. 

Kas betgi turėjo atsitikti su religija, kai žmogus įžvel- 
gė, kad Dievas yra jo paties rūšinė esmė ir jo paties idea- 
linis paveikslas, už kurio nėra nieko — tik jis pats? At- 
sakymas į šį klausimą sudaro tikrą staigmeną Feuerbacho 
religijos filosofijoje. Kaip jau minėta, Feuerbachas religi- 
jos anaiptol neneigia. Priešingai, jis nori ją išlaikyti, iš- 
vystyti ir užbaigti kaip tik tuo, kad keičia jos objektą. 
Kol žmogus tikįs, kad begalybės ir absoliuto paveikslas, 
rastas jo sąmonėje, yra kažkokios anapusinės būtybės vaiz- 
das, tol jis santykiaująs su šia būtybe kaip su kita, negu 
jis pats. Tačiau tą akimirką, kai jis suvokiąs, kad anasai 
paveikslas yra tik jo paties kaip rūšinės būtybės vaizdas, 
pakintąs jo santykis objekto atžvilgiu, bet pats santykis 
pasiliekąs ir toliau, būtent: žmogaus santykis su savimi 
pačiu. Todėl Feuerbachas ir apibrėžia religiją kaip “žmo- 
gaus elgseną savo paties atžvilgiu“ (I, 53) arba, tiksliau 

sakant, “savo rūšinės esmės atžvilgiu“ (t.p.). Religijos 
objektas šiuo atveju buvoja nebe anapus žmogaus sąmonės, 
ne kažkur viršum pasaulio, bet pačiame žmoguje kaip rū- 
šinėje būtybėje. Juk jeigu žmogus, kaip teigia Feuerba- 
chas, sugebąs save mąstyti ir tarti kaip objektą, tai jis su- 
gebąs ir sueiti į santykį su savimi kaip objektu. Šis tad 
santykis su savimi pačiu ir esąs religija. Feuerbachas “ne- 
kovoja prieš žmogiškąją religijos esmę“, o tik prieš jos 
antgamtinę esmę; žmogus, suprastas kaip rūšinė būtybė, 
esąs net “rinktinis religijos objektas“ (I, 50-51). 

Šis tad rūšinis žmogus ir esąs, pasak Feuerbacho, ver- 
tas visų tų veiksmų, kurie seniau buvo atlikinėjami Dievui 
kaip kitai būtybei. Skirtumas tik tas, kad dabar tie patys 
veiksmai turėtų būti atlikinėjami pačiam žmogui kaip rū- 
šinei būtybei. Paneigęs Dievą kaip kitą tikrovę, žmogus 
garbinąs paties savęs idealą ir nusilenkiąs savos esmės be- 
galybei. Nuosekliai tad ir visos vertybės, anksčiau religi- 
jos puoselėtos, pasiliekančios galioti ir toliau. Feuerba- 
cho pažiūra, anaiptol nesą būtina, kad ateistas atmestų tie- 
są, teisingumą, gėrį, dorovę. . . Ateistas esąs ne tas, kuris 
neigiąs vertybes, o tas, kuris neigiąs antžmogiškąjį šių ver- 
tybių subjektą (plg. I, 63). Kol žmogus tiks į Dievą kaip 
kitą tikrovę, tol jis ir vertybes grindžiąs anapusiniu Dievu. 
Tačiau kai Dievas pasirodąs kaip klaidinga rūšinės žmo- 
giškosios esmės perkėla į anapus, tai visos vertybės savai- 
me atsiskelidžiančios kaip turinčios pagrindą savyje: jos 
galiojančios “dėl savęs pačių; jos paliudija pačios save” 
(t-p.). “Teisumas, tiesa, gėris turi visur savo šventumo 
pagrindą patys savyje, savoje kokybėje” (II, 414). Todėl 
nors ir sutapdęs Dievą su žmogumi, Feuerbachas vis dėlto 
skelbia: “Tebūna tau šventas draugiškumas, šventa nuo- 
savybė, šventa moterystė, šventa kiekvieno žmogaus gero- 
vė” (II, 410). Šventumas kyląs ne iš anapusinio Dievo, 
o iš pačių šiapusinių dalykų bei santykių esmės. “ Gyve- 

nimas apskritai visomis savo esminėmis sąlygomis yra 
tikrai dieviškosios prigimties. Savo religinį pašventimą jis 
gauna anaiptol ne kunigo palaiminimu (t.p.)... Giliau- 
sios paslaptys glūdi paprastume bei kasdieniškume (II, 
417)... Reikia tik pertraukti paprastų dalykų eigą, kad 
paprastume paregėtume nepaprastą reikšmę ir kad įžvelg- 
tume religinę gyvenimo kaip tokio prasmę" (II, 419). 
Užtat Feuerbachas ir kalba apie šią naująją religiją 
senais sakraliniais žodžiais: šventas, dieviškas, palaimin- 
tas, paslaptis, pašventimas, auka, atsidavimas... Šiuo 
atžvilgiu yra ypač būdinga jo knygos užsklanda — tarsi 
viešas šios naujosios religijos išpažinimas: “Valgymas ir 
gėrimas yra Eucharistijos (Abendmahl) paslaptis; valgy- 
mas ir gėrimas patys savyje yra iš tikro religiniai veiks- 
mai. Todėl su kiekvienu duonos kąsniu, kuris malšina tavo 
alkį, su kiekvienu vyno gurkšniu, kuris džiugina tavo 
širdį, galvok apie Dievą, suteikusį tau šių dovanų — tai 
yra: apie žmogų! Bet dėkodamas žmogui, nepamiršk pa- 
dėkoti ir gamtai! Nepamiršk, kad vynas yra augalo krau- 
jas, o miltai — augalo kūnas, kurie yra aukojami tavo 
būvio gerovei! Nepamiršk, kad augalas vaizduoja gamtą, 
nesavanaudiškai tau atsiduodančią kaip skanėstas! Nepa- 
miršk padėkos, kurios esi skolingas prigimtosioms duonos 
ir vyno kokybėms... Tebūna tad mums šventa duona, 
šventas vynas, taip pat šventas ir vanduo“ (II, 418-419). 
Šia lygiagrete tarp Eucharistijos ir valgymo bei gėri- 
mo kaip paprastų veiksmų Feuerbachas nori aiškiai paro- 
dyti, kaip antgamtinė paslaptis virsta gamtine paslaptimi, 
pasilikdama ir toliau verta religinio pergyvenimo bei re- 
liginių elgesių. Miltų ir vynuogių sunkos pavidalais gam- 
ta pasiaukojanti žmogui taip lygiai nesavanaudiškai bei 
nekaltai, kaip ir Kristus. Valgymas bei gėrimas nurodąs į 
šį pasiaukojimą ir tuo būdu kasdieninius veiksmus paver- 
Čiąs religiniais veiksmais, kurių pagrinde glūdį dėkingu- 

mas ir pagarba. Šių veiksmų kasdieniškumas jų prasmės 
anaiptol nenaikinąs. Tiesa, kasdienybė pridengianti šią 
prasmę, tačiau reikią, pasak Feuerbacho, tik patekti į ku- 
rią nors, moderniškai kalbant, kraštinę padėtį, pav. badą 
ar troškulį, ir žmogus imąs “laiminti bei garbinti prigim- 
tąsias duonos ir vyno kokybes" (II, 419). Užtat Feuer- 
bachas ir mėgina visas krikščioniškąsias paslaptis — jsi- 
kūnijimą, Dievo kančią, Trejybę, Dievo Motiną, apvaizdą, 
pasaulio sukūrimą, stebuklus, prisikėlimą, sakramentus — 
rasti, kaip jis sako “paprastuose dalykuose (im Gemei- 
nen)” ir aiškinti jas kaip šių paprastų dalykų perkėlimą 
į anapus. Visas žmogaus gyvenimas Feuerbacho religijos 
filosofijoje apsisupa šventumu bei prasmeniškumu, virs- 
damas viena didžiule nuoroda į... Į ką gi? 


c. Religijos be Dievo negalimybė 

Ieškant atsakymo į šį trumputį klausimą, kaip tik ir 
atsiveria mirtina Feuerbacho religijos filosofijos spraga, 
niekais paverčianti visą jo teoriją. Marksizmo grindėjai 
pirmieji šią spragą pastebėjo ir todėl religiją be Dievo 
griežtai paneigė. Jie mielai priėmė Feuerbacho aiškinimą, 
esą Dievas yra žmogiškosios rūšies arba esmės savimonė, 
tačiau jie ryžtingai atmetė jo pastangą pasilaikyti santykį 
su šia savimone. Jeigu nėra Dievo kaip tikrovės, tai sa- 
vaime negali būti nė religijos kaip santykio. Norėti pasi- 
laikyti religiją, suvokus, kad Dievas yra tikrai žmogaus 
esmės vaizdas, reiškia, pasak Fr. Engelso, norėti pasilai- 
kyti alchemiją kartu su chemija: “Jeigu religija gali bu- 
voti be savo Dievo, tai ir alchemija gali buvoti be savo 
išminčių akmens“"?*. Mat, alchemija rėmėsi tuo, kad me- 
talų perkeitimas į auksą vykstąs išminčių akmens galia. 
Kadangi tačiau šisai išminčių akmuo pasirodė esąs gryna 
išmonė, o ne tikrovė, tai tuo pačiu ir alchemija virto iš- 
mone, nustodama būti prasmingas bei tikslingas veikimas. 

Argi tad galėtų protingas žmogus atsidėti alchemijai, su- 
vokęs, kad nėra jokio tikrovinio išminčių akmens ir kad 
tuo pačiu alchemija neturi jokio tikrovinio pagrindo? 
Chemija yra amžinai nugalėjusi alchemiją. Taip yra, pa- 
sak Engelso, ir su religija. Netekusi anapusinio Dievo 
kaip savo objekto, religija tuo pačiu nebeteko nė prasmės 
buvoti toliau kaip tam tikrų žmogaus elgesių visetas. — 
Tą patį sako ir K. Marksas: “Nusikreipdamas prieš Dievo 
buvimą, žmogus tuo pačiu nusikreipia ir prieš savo pa- 
ties religingumą””. Religingumas juk ir yra ne kas kita, 
kaip žmogaus santykio su Dievu antropologinė regimybė. 
Jeigu betgi Dievo kaip tikrovės nėra, kokiu būdu galėtų 
išsilaikyti ši regimybė, netapdama kauke, vadinasi ap- 
gaule? 

Čia tad ir išeina aikštėn Feuerbacho nenuoseklumas. 
Pasak jo, nesama jokio užu sąmonės buvojančio Dievo, 
bet esama religijos, vadinasi, žmogaus santykio su savimi 
pačiu. Tačiau jei net ir sutiktume, kad žmogus sugeba 
santykiauti pats su savimi kaip su objektu, tai kodėl šis 
santykis turėtų vadintis “religija? ir kodėl jis turėtų būti 
vykdomas religiniu būdu? Iš kur kiltų tasai šventumas, 
kurį Feuerbachas regi mūsojoje kasdienoje? Ir ką gi Die- 
vo nebuvimo atveju reikštų teiginys, esą gyvenimas gauna 
“religinį šventumą pats iš savęs”? Kad ne kunigas pa- 
švenčia gyvenimo reiškinius, tai žinoma visiems, nes ku- 
nigas veikia Dievo vardu; kitaip sakant, kunigo veiksmu 
pats Dievas nužengia į gyvenimo sritis ir savo buvojimu 
padaro jas šventas. Nes šventa yra visa, kame Dievas bu- 
voja. Tačiau jeigu Dievo nėra, kas ir kodėl tada yra šven- 
ta? Ką reiškia ‘šventas’ draugiškumas, ‘šventa’ nuosavybė, 
‘šventa’ moterystė, ‘šventa? visų žmonių gerovė? R. Otto 
yra pastebėjęs, kad “šventumas yra skirtina kategorija“, 
randama “tiktai religinėje sirtyje““*. Tiesa, ji greitai per- 
eina ir į kitas sritis, pav. į dorovę, “tačiau ji pati iš kitų 

sričių nekyla“ (t.p.). Todėl bet kokia kalba, sakysime, 
apie pareigos ar įstatymo šventumą, išreiškiantį pareigos 
ar įstatymo galiojimą, yra grynai analoginė kalba, savo 
ruožtu atremta į Dievą, kuriuo šis galiojimas kaip tik ir 
yra grindžiamas. Mes galime kalbėti apie pareigų ar įsta- 
tymų šventumą tik todėl, kad laikome juos Dievo valios 
išraiška. Jeigu betgi Dievo nėra, tuomet šventumo sąvoka 
visiškai sutampa su dorumo sąvoka ir virsta grynai antro- 
pologiniu dalyku, išsisemiančiu žmogiškąja sritimi ir pa- 
lenktu žmogaus apsisprendimui. 

Tačiau dorumas, atpalaiduotas nuo ryšio su Dievu, 
nieku būdu nepajėgia pakilti viršum asmens, kad galėtų 
šį apspręsti jame pačiame. Dievo nebuvimo atveju žmogus 
kaip sąmoninga bei laisva būtybė, vadinasi, kaip asmuo, 
yra pats aukščiausiasis. Kokiu tad būdu galėtų kuri nors 
neasmeninė, atitrauktinė norma įpareigoti asmenį jo są- 
žinėje? Be abejo, asmuo gali bet kokios normos paisyti ir 
pagal ją elgtis. Tačiau tai yra laisvas jo paties apsispren- 
dimas, o ne vidinis jo įpareigojimas. Kalbėti apie dorovi- 
nę pareigą tikra šio žodžio prasme, nesant Dievui tikrove 
užu žmogaus sąmonės, reiškia nesuvokti asmens ontologi- 
nio rango būtybių sąrangoje. Nes įpareigoti žmogų jo są- 
žinėje gali tik ontologiškai už jį aukštesnis Tu, vadinasi, 
Dievas, bet niekad ne kitas žmogus, o tuo labiau ne koks 
nors daiktas, nors jis ir vadintųsi dorinė norma ar dorinis 
dėsnis. Jeigu žmogus Dievo nebuvimo atveju leidžiasi 
būti apsprendžiamas savo viduje kokios nors atitrauktinės 
kategorijos, tai tuo pačiu jis kaip asmuo pasijungia daik- 
tui. Jeigu jis leidžiasi būti savo viduje apsprendžiamas 
rūšies, kaip nori Feuerbachas, tai tuo pačiu jis kaip asmuo 
pasivergia kolektyvui. Kiekvienu atveju jis nuasmenina 
pats save, psichologiškai atsisakydamas ontologinio aukš- 
čiausios būtybės rango. Dievo nebuvimo atveju žmogui 
belieka rinktis: arba pačiam būti save apsprendžiančia 

norma, arba virsti vergu, paklūstančiu čia daiktinei ato- 
traukai, čia kolektyvinei valiai. Štai kodėl L. Feuerbacho 
antropologija yra aiškiai kolektyvinio pobūdžio. 

Dar svaresnį priekaištą Feuerbacho religijai be Dievo 
yra padaręs marksizmo teoretikas G. Plechanovas ryšium 
su rusiškaisiais “dievdirbiais" (bogostroiteli)“?, kurie, sek- 
dami Feuerbachu, taip pat mėgino gyvenimą aiškinti re- 
ligiškai ir religijoje regėti praktinį “žmogaus vietos pa- 
saulyje išsprendimą“ — vis tiek “su Dievu ar be Die- 
vo”, Dievas rusų “dievdirbiams", kaip ir L. Feuerbachui, 
nėra jokia objektyvi tikrovė; tai tik aukščiausio laipsnio 
žmogiškumas kaip bet kokio grožio visuma. Kodėl tad 
žmogus turėtų atsisakyti šios visumos, nors Dievo kaip 
tikrovės ir nebūtų? Kodėl jis turėtų visa tai neigti? “Liū- 
desys yra juk žmoguje gyvas nuolatos, rašo A. Lunačars- 
kis, ir kas nesugeba mąstyti pasaulio religiškai, yra pa- 
smerktas pasimizmui, jei dar nėra visiškai sumiesčionėjęs" 
(I, 41). Rusų “dievdirbiai" todėl ir kvietė marksistus pa- 
silikti prie šios žemiškojo grožio visumos ir tuo susikurti 
Dievą, kurį galėtų vėl mylėti bei garbinti. Nes, Dievui su- 
tapus su žmogumi, bet koks tolimesnis jo ieškojimas ne- 
betenka prasmės. Užtat juo reikalingesnis darosi Dievo 
susikūrimas. “Nėra ko ieškoti ten, kur nėra ko rasti“, 
rašo M. Gorkis, vienas iš veikliausių rusiškųjų “dievdir- 
bių'; “kas nesėja, tas nė nepjauna; dievų neieškoma; die- 
vai sukuriami; gyvybė yra ne išmąstoma, o pagimdoma’™. 
Tai reiškia: žmogus Dievo rasti negali, kadangi jo nėra. 
Tačiau jis gali Dievą susikurti kaip žmogiškumo idealą 
visa jo grožio pilnatve. Tuomet jis vėl turėtų objektą, ku- 
riam galėtų nusilenkti, kurį galėtų apsupti garbe bei šlo- 
ve, kuriam galėtu net aukotis, nes “religija, pasak Luna- 
čarskio, yra ir liks gyva: ji keičia tik savo pavidalą“ (I, 
42). Užuot buvusi santykis su transcendentiniu Dievu, ji 
virsta dabar santykiu su žmogiškuoju idealu. 

Šitoje vietoje kaip tik ir įsijungia G. Plechanovas sa- 
va kritika. “Sudievinimas, sako jis, remiasi religine lai- 
kysena sudievinto objekto atžvilgiu?“*. Jeigu žmogiškumas 
yra sudievinamas, tai žmogus savaime privalo tokio su- 
dievinto žmogiškumo atžvilgiu elgtis taip, tarsi šis būtų 
transcendentinis ir asmeninis, nes “sudievinti reiškia su- 
asmeninti" (t.p.). Bet kaip tik todėl žmogus ir patenka, 
pasak Plechanovo, į dvigubą klystkelį: 1. jis laiko trans- 
cendentiniu dalyku tai, kas yra visiškai imanentu, būtent: 
žmogiškumą; 2. jis laiko asmeniniu dalyku tai, kas yra 
esmiškai bendra, būtent: žmogiškąją rūšį. Tuo būdu pats 
žmogus klastoja savą tikrovę ir pats save apgaudinėja. 
Pirmykščiame žmonijos tarpsnyje religija irgi buvusi ap- 
gaulė, tačiau nesąmoninga, kadangi ano meto žmogus ne- 
suvokęs, kad Dievas esąs tik jo paties rūšinė savimonė. 
Tuo tarpu dabar, religiją pasilaikant, ana nekalta apgaulė 
virstanti jau sąmoningu savęs paties apgaudinėjimu. Da- 
bartinis žmogus juk žinąs, kad Dievas esąs tik idealinio 
žmogiškumo vaizdas, o vis dėlto norėtų elgtis taip, tarsi 
šis vaizdas būtų objektyvios ir aukštesnės tikrovės idėja. 
Tai esąs savęs paties išniekinimas, kurį Leninas vėliau pa- 
vadino savęs paties apsispiaudymu: “Kiekvienas žmogus, 
kuris atsideda kokiam nors Dievui kurti ar tokį kūrimą 
pakenčia, apspiaudo save pačiu biauriausiu būdu”. Tai 
esanti nyki žmogiškojo bailumo apraiška, neleidžianti at- 
viromis akimis pažvelgti į Dievo nebuvimą, padaryti iš 
to atitinkamų išvadų, jas prisiimti ir pakelti. Išauklėtas 
religinės tradicijos, žmogus bandąs gelbėti bent religinį 
jausmą, nors protu ir žinąs, kad toks jausmas neturįs tik- 
rovinio atitikmens. Šį Feuerbacho ir rusiškųjų “dievdir- 
biy’ nenuoseklumą marksistiniai mąstytojai aiškiai matė ir 
todėl atmetė Lunačarskio siūlymą išvystyti marksizmą li- 
gi pasaulinės religijos šalia hinduizmo, budizmo, islamo 
ir Krikščionybės. “Be Dievo nėra nė religijos” (III, 377), 

tai Plechanovo teiginys, tiksliai nusakąs ryšį tarp Dievo 
kaip tikrovės ir religijos kaip santykio su šia tikrove. Din- 
gus Dievui kaip tikrovei, žmogus turįs turėti drąsos bei 
jėgos išsivilkti ir iš visų religinių lyčių. 

‘Autonominė religija’, kaip ją skelbė L. Feuerbachas, 
rusų 'dievdirbiai' ir vienas kitas humanistinis Vakarų są- 
jūdis, tebegyvena ir mūsų dienomis’: tai pastanga pa- 
versti Dievą, kalbant K. Jasperso žodžiais, žmogaus šifru 
įvairiose jo būklės padėtyse — tai ryšium su juo pačiu, 
tai su jo artimu, tai su jo rūšimi. Visa, kas antgamtiška, 
įgyja šioje religijoje prigimtojo pobūdžio. Religinės tiesos 
bei paslaptys nebetenka objektyvios tikrovės matmens, 
tapdamos žmogiškojo gyvenimo — jo apraiškų bei veiks- 
mų — prasmenimis. Jos nėra neigiamos, bet perprasmina- 
mos antropologine linkme. Budinga “autonominės religijos? 
savybė yra ne ta, kad čia būtų ypatingai pabrėžiamas 
žmogus kaip vienas religijos polius, bet ta, kad čia yra 
nutikrovinamas Dievas kaip kitas religijos polius, sulie- 
jant jį su pirmuoju poliumi, būtent su žmogumi. Kitaip 
sakant, “autonominė religija’ neigia Dievą kaip tikrovę, 
tačiau pasilaiko jo kaukę žmogiškumo pavidalu. Kadangi 
šios Dievo kaukės akivaizdoje žmogus turėtų atlikti eilę 
tokių veiksmų, kuriuos jis atlikinėjo Dievo tikrovės aki- 
vaizdoje, tai subrendusi žmogaus sąmonė su tokiu savęs 
pažeminimu sutikti negali ir religiją be Dievo teisingai 
neigia. Arba religijos Dievas yra ontologinė tikrovė, bu- 
vojanti anapus sąmonės, arba jokios religijos nėra ir ne- 
gali būti. Šia prasme gili yra H. Thieleckės pastaba ry- 
šium su Dievo kaip šifro samprata: “Visur, kur tik Die- 
vas yra šifras, vadinasi, kur jis atstovauja kam kitam, o 


ne pats sau, jis ir yra pakeičiamas šiuo kitu"“". 

3. DIEVAS KAIP VERTYBĖ IR PRASMĖ 


Ta pačia linkme, nors ir visiškai kitokių prielaidų ve- 
dama, eina ir Dievo kaip vertybės bei prasmės samprata, 
kurios aidų jau girdėti ir L. Feuerbacho, o ypač A. Luna- 
čarskio teorijose. Teigdamas, esą ateistas žmogus pasilai- 
kąs religijos puoselėtas vertybes, Feuerbachas savaime 
perkelia religiją į vertės plotmę: religija neturinti tikrovės 
anapus sąmonės, užtat ji turinti vertę sąmonėje; vertę, ku- 
rią pripažįstą bei palaiką net ir tie, kurie neigią Dievo 
tikrovę. Vadindamas Dievą “amžino grožio įvaizdžiu“““, 
Lunačarskis taip pat eina vertės keliu: galima neigti Die- 
vą kaip būtį, tačiau reikią jį teigti kaip vertybę. Visa tai 
betgi buvo dar tik užuomazgos, kurias po pirmojo pasauli- 
nio karo išvystė vad. vertybių filosofija, prasidėjusi, tiesa, 
jau Feuerbacho laikais (B. Bolzanas, F. Brentanas, H. 
Lotzė), išsiskleidusi tačiau tik pokariniais metais (M. 
Scheleris, N. Hartmannas, J. Hessenas). Vertybių filoso- 
fija nėra Feuerbacho filosofijos tęsinys, tačiau ji yra 
Feuerbacho lygiagretė, pažadinta to paties istorinio vyks- 
mo ir tos pačios laiko dvasios. Kas tad yra Dievas šioje 
filosofijoje? 


a. Dievo idėja kaip vertė 

Vakarų mąstymo istorijoje galima pastebėti aiškią 
slinktį nuo būties į būtybę, nuo būtybės į vertybę. Būtis, 
pasak M. Heideggerio, domino mąstytojus prieš Sokratą; 
todėl šie kūrė ontologiją, kaip ją aprašėme, kalbėdami 
apie religijos filosofijos pobūdį (Įv. 4a). Būtybė apvaldė 
vėlesnį mąstymą po Sokrato; todėl šiuo metu buvo kuria- 
ma metafizika — net ir Kanto filosofijos, kurią tik labai 

lygstamai galima vadinti “metafizikos triuškintoja“. Ver- 
tybė įsiveržė į Vakarų mąstymo vidurkį pastarojo šimto 
metų eigoje ir dabar yra būdingiausias šio mąstymo ob- 
jektas. Visais tarpsniais Dievas yra buvęs mąstomas, bet 
kiekvieną sykį vis kitaip. Būties vyravimo metu Dievas 
buvo suvokiamas kaip pradmuo (archė), todėl vadinamas 
bevardės giminės žodžiu ‘tò tein, galimu sulietuvinti 
tiktai būdvardžiu (dieviška), bet ne daiktavardžio lytimi. 
Grindžiamasis šio pradmens vaidmuo — visa iš jo kyla ir 
visa į jį grįžta — čia buvo gana aiškus. Persisvėrus mąs- 
tymui būtybės pusėn, ir Dievas buvo suprantamas kaip 
būtybė, nors ir žymima aukščiausio laipsnio savybėmis: 
būtybių sąrangoje Dievas stovįs šiosios viršūnėje, vis tiek 
ar šią sąrangą suprasime statiškai (Aristotelis, Tomas Ak- 
vinietis), ar dinamiškai (P. Teilhard de Chardinas). Nūn, 
apvaldžius mūsų laikų mąstymą vertybei, Dievas perėjo 
vertės sritin: jo buvimas virto jo galiojimu, pagal būdingą 
E. Bornės posakį: “Dievas absoliučiai yra todėl, kad jis 
absoliučiai galioja (absolument vaut)““*. Galiojimas iš 
buvimo ne kyląs, bet buvimą grindžiąs: yra tai, kas yra 
verta, kad būtų. Vertybė ir būtybė nėra vertybių filosofijai 
tolygios, kaip scholastikai, teigusiai, esą būtybė ir gėris 
yra tapatūs: ens et bonum convertuntur. Vertybių filosofi- 
jai būtybė tampa vertybe, tik įgijusi tam tikros kokybės 
arba tapusi verte. Vertė betgi būtybės atžvilgiu reiškia, 
pasak N. Hartmanno, “kvietimą ir privalomumą, bet ne 
būtinybę ar tikrovinę prievartą. Vertė sava idėja buvoja 
anapus būtybės ar nebūtybės““?. Užtai “ar vertė bus įkū- 
nyta ar ne, tai nė kiek jai nekenkia" (t.p.). Būdama kvie- 
timas ir privalomumas, ji galioja kiekvienu atveju, net ir 
tada, kai būtybė šio kvietimo nepaklauso ir lieka bevertė. 
Būtybės ir vertybės perskyrimas yra pats būdingiausias 
vertybių filosofijos bruožas, kaip tik ir žymįs pastarąjį 
Vakarų mąstymo tarpsnį. 

Visa tai iš sykio atrodo labai atsaju. Tačiau vertybių 
filosofijos teiginiai tučtuojau pagyvėja, kai tik esti tai- 
komi Dievui. Jeigu Dievas yra mąstomas vertės matmeny- 
je, tai anaiptol nėra būtina, kad jis būtų būties ar būty- 
bės prasme, nes jis galioja kiekvienu atveju, būtent kaip 
kvietimas ar privalomumas, kaip šauksmas kuriam nors 
uždaviniui. Vertybių filosofijoje net jausti savotiška at- 
grasa Dievo buvimui, sykiu betgi ir didžiulis polinkis 
Dievo reikšmei: Dievas mums ką nors sako net ir nebuvi- 
mo atveju. Nes, persiskyrus vertybei ir būtybei ir šiai pas- 
tarajai atsidūrus šalia vertės (wertfrei), mąstymas savai- 
me nusigręžė nuo buvimo į galiojimą. “ Vertybių atveju, 
teigia H. Rickertas, negalima klausti, ar jos iš tikro yra, 
o tik, ar jos galioja"““. Vertybės mąstyme “susiduriame 
tik su klausimu ‘galioja’ ar ‘negalioja’, bet niekad ne su 
klausimu “yra? ar ‘nėra’ ”*7. Tuomet, be abejo, Dievas kaip 
kvietimas, raginimas, šauksmas galioja visados. Dabarti- 
nis, toksai įtampus domėjimasis Dievu kaip tik ir yra do- 
mėjimasis juo kaip verte, kuriai visai vis tiek, ar ji tik- 
roviškai buvoja, ar nebuvoja. Nuosekliai tad ir Dievas 
kaip mūsų sąmonę peržengianti tikrovė šiandien nė nėra 
apmąstomas. Senesnieji metafizikos ginčai, ar Dievas yra, 
ar jo nėra, atrodo esą pasibaigę, paskelbus, kad Dievas 
yra vertybė ir kad todėl jis tegali būti mąstomas bei ap- 
tariamas ne buvimo, o tik vertės kategorijomis. 

Dievo kaip vertybės mąstymo pradininkas yra Max 
Scheleris (1874-1928), perkėlęs fenomenologinį metodą 
į religijos sritį ir religinį veiksmą paskelbęs skirtinu žmo- 
giškuoju veiksmu. Jau pirmojo pasaulinio karo metu 
(1916 m.) išėjusioje vertybių etikoje jis teigia, esą norė- 
dami paregėti žmogaus esmę, turime atsiremti į Dievo 
idėją: Žmogus “yra Dievo ieškotojas”; todėl tik suradę 
tai, ko jis ieško, pažinsime, kas jis pats yra. Tai skamba 
labai augustiniškai, tarsi senas “cor inguietum"' motyvas. 

Iš tikro tačiau tai neturi su Augustinu nieko bendro, nes 
Scheleris čia pat priduria: “Ne Dievo idėja pozityviai 
apspręstos tikrovės prasme yra tai, į ką mes remiamės, 
norėdami paregėti žmogaus esmę, o tiktai dieviškumo ko- 
kybė" (p. 306). Dievo idėja, paaiškina jis toliau, esanti 
“galutinė, būtent aukščiausioji vertės kokybė vertybių 
hierarchijoje; ji vadovauja visoms Dievo sampratoms, 
idėjoms ir sąvokoms susidaryti" (t.p.). Žiūrint į šias sam- 
pratas bei sąvokas “istoriškai ir psichologiškai“, jos at- 
rodančios labai skirtingos ir esančios ankštai susijusios 
“su atsitiktinio istorinio tautų gyvenimo turiniu“ (t-p.). 
Tačiau žvelgdami pro šį viršinį lukštą giliau, pastebime, 
kad Dievo idėją sudaro “vertės kokybė: bet koks Dievas 
yra mąstomas bei įsivaizduojamas pagal jo vertės esmę” 
(t.p.). Kitaip tariant, “vertės pradas sudaro ne jau duo- 
tos Dievo idėjos požymį (Praedikat), bet giliausią jos 
branduolį"? (t.p.). Visoki šios idėjos kaip tikrovės įvaiz- 
džiai “telkiasi aplinkui šį branduolį tik antroje vietoje“ 
(t.p.). Tai reiškia: Dievo idėją grindžia ne Dievo buvi- 
mas, o Dievo vertė. Dievo grindimas verte pasiliktų, pa- 
sak Schelerio, net ir tuo atveju, jei Dievo kaip tikrovės 
ir nebūtų: “ Grynas tikrovės paneigimas visiškai nieko ne- 
keičia vidinėje paneigto Dievo idėjos turinio vertės są- 
rangoje" (p. 590). Šiuose žodžiuose girdime A. Luna- 
čarskį labai aiškiai, nors Scheleris, be abejo, Lunačarskio 
teorijos nepažino. Užtat ir ateizmą Scheleris supranta ne 
metafiziškai, o aksiologiškai, būtent kaip Dievo vertės pa- 
neigimą: ateizmas esąs sukilimas “prieš vyraujančios 
Dievo idėjos turinio vertės sąrangą" (t.p.). Dievo nesą to- 
dėl, kad turima jo idėja esanti bevertė: Mes neigiame tam 
tikro ‘Dievo’ tikrovę todėl, kad neigiame šios tikrovės die- 
viškąjį (t.y. vertinį, Mc.) pobūdį“ (t.p.). 

Dievo kaip vertybės samprata grindžia ir griežtą reli- 
gijos Dievo ir metafizikos Dievo skyrimą Schelerio filoso- 

fijoje. Šis skyrimas, kaip minėta, yra žinomas jau nuo B. 
Pascalio laikų. Tačiau joks mąstytojas jo taip neišryškino 
bei nesusistemino, kaip Scheleris. Metafizikos Dievas esąs 
suvokiamas kaip pasaulio pagrindas, religijos Dievas esąs 
pergyvenamas kaip žmogaus išganylojas. Galimas daiktas, 
kad religijos Dievas ir metafizikos Dievas savyje esąs vie- 
nas ir tas pats; Scheleris to neneigia“". Bet jis neigia, kad 
šios dvi sampratos galėtų kilti viena iš kitos: niekad ne- 
būsią galima “išganymo nešėjo idėjos“ išvesti “iš absoliu- 
čios tikrovės idėjos“ (p. 135) ir atvirkščiai. Nes šie du 
dalykai “kaip intencionaliniai objektai" esą “esmiškai 
skirtingi" (p. 130). Aiškumo dėliai reikia čia pridurti, 
kad “intencionaliniu objektu? fenomenologijoje yra vadina- 
mas sąmonės atsikreipimas į objektą, ne kiek jis yra pa- 
čioje sąmonėje pažinimo pavidalu, o kiek jis yra užu jos 
pačios buvimo pavidalu. Ir štai, žmogaus sąmonei atsi- 
kreipiant į Dievą, šisai virstąs jos siekiniu (intentio) ne 
kaip esąs, o kaip išganąs. “ Religijos tikslas, sako Schele- 
ris, yra ne protinis pasaulio pagrindo pažinimas, bet žmo- 
gaus išganymas gyvenimo sąjungoje su Dievu arba sudie- 
vinimas” (t.p.). Todėl religija Scheleriui ir yra “visų 
pirma išganymo kelias“, kuriuo žygiuoja “tiek pats žmo- 
gus, tiek visi daiktai" (p. 134). Nuosekliai tad ir pirma- 
eilis religijos siekinys yra “summum bonum, o ne abso- 
liutinė tikrovė bei jos esmė” (t.p.). Vertybės ir būtybės 
perskyrimas čia yra labai aiškus: religija teigia Dievą 
kaip vertybę, metafizika — kaip būtybę. “Išganymo klau- 
simas yra antraeilis metafizikui, absoliučios tikrovės paži- 
nimas yra antraeilis religininkui"? (p. 135). 

Tačiau čia pat kyla klausimas: kokiu pagrindu religija 
lauktų iš Dievo išganymo, jeigu Dievas nebūtų visų pirma 
suvokiamas kaip absoliutinė tikrovė? Juk argi išganymo 
viltis būtų protinga, jei Dievas būtų tik idėja, tegu ir pati 
vertingiausioji savyje, tačiau neturinti tikrovės? M. Sche- 

leris sako, kad “religijos kelias visados prasideda absoliu- 
čiai šventojo ir išganyti pajėgiojo turiniu, o tik antroje 
vietoje esti parodoma, kad šisai Ens a se yra taip pat ir 
absoliutinis daiktų pagrindas“ (t.p.). Bet ar nėra kaip tik 
priešingai? Iš kur religija žinotų, kad Dievas yra pajėgus 
mus išganyti, jeigu jis nebūtų visų pirma pažintas kaip 
absoliutinis viso ko, vadinasi, ir mūsų pačių — išganymo 
trokštančiųjų bei ieškančiųjų — pagrindas? Juk tik tuo 
atveju, kai Dievas mus grindžia mūsų buvime, galime pro- 
tingai tikėtis, kad jis mus sustiprins ir mūsų silpnume. 
Kitaip religijos siekinys pakibtų ore ir būtų išduotas vi- 
sokios rūšies Dievo sampratų aikštims, nieku nepateisinan- 
čioms ano siekinio. Ir Augustinas buvo gundomas išgano- 
majai Dievo galiai teikti pirmenybę ryšium su jo pažini- 
mu, todėl “Išpažinimuose" ir rašė: “Leisk man, Viešpa- 
tie, pažinti ir suprasti, ar man pirmiau Tavęs šauktis (kad 
išvaduotum, Mc.), ar Tave garbinti” (Conf, I, 1). Tačiau 
čia pat jis suvokė, kad nei šaukimasis, nei garbinimas nė- 
ra grindžiamieji veiksmai, užtat toliau ir rašė: “Bet kas 
gi Tavęs šauksis, Tavęs nepažindamas? Tavęs nepažinda- 
mas, jis galėtų šauktis visai ko kito” (t.p.). Tik Dievo pa- 
žinimas nutiesia pagrindus tiek šaukimuisi, tiek garbini- 
mui, nes teikia šiems religiniams veiksmams aiškią kryptį, 
kad jie eitų tikrojo Dievo, o ne stabo — ano “visai ko ki- 
to" — kryptimi. Ši Augestino pastaba ir yra geriausia 
Schelerio ir visos vertybių filosufžios kritika: be pažinimo 
Dievo kaip absoliučios tikrovės, kuri visa grindžia, Die- 
vas-išganytojas neturi atramos, kad būtų pajėgus gelbėti. 
Visa tai mus verčia abejoti, ar Dievas kaip vertybė iš tik- 
ro gali būti laikomas tikruoju religijos Dievu, kaip to no- 
rėtų vertybių filosofijos atstovai. Vertės pirmenybė prieš 
būtį, perkelta į Dievo apmąstymą, sužlugdo, mūsų pažiū- 
ra, bet kokią religinę viltį ir tuo būdu paneigia tai, ką ji 
norėtų taip stipriai pabrėžti, būtent išganymą““. 

b. Dievo mirtis vertiniame jo mąstyme 

Ką gi iš tikro reiškia mąstyti Dievą kaip vertybę? 
Mąstyti Dievą kaip būtį reiškia mąstyti jį kaip viso ko 
pagrindą, kuriuo laikosi būtybė savo buvime. Mąstyti jį 
kaip būtybę reiškia teikti jam visokeriopą pirmenybę bū- 
tybių sąrangoje. Mąstyti jį kaip vertybę reiškia mąstyti jį 
kaip kokybę platoniškosios idėjos prasme, nes “vertybės 
sava būsena yra platoniškosios idėjos“, — šitaip jas ap- 
taria N. Hartmannas*'. Tai rodo, kad minėtoji Vakarų 
mąstymo slinktis nuo būties per būtybę į vertybę buvo 
kartu ir slinktis Dievo sampratos nuosmūkio linkui: pa- 
grindas, pirmenybė, kokybė — štai aiškūs šio nuosmukio 
laiptai. Užtat yra suprantama, kodėl M. Heideggeris šią 
slinktį laiko slinktimi į nihilizmą, kuris esąs “pagrindinis 
Vakarų istorijos vyksmas"'“*. Paskutinė šio vyksmo apraiš- 
ka buvusi, pasak Heideggerio, F. Nietzschės paskelbtoji 
‘Dievo mirtis", nes Dievas miręs ne savaime: jis buvęs 
žmogaus nužudytas. Kokiu tačiau būdu? Ką padaręs žmo- 
gus, kad Dievas mirtų, vadinasi, kad netektų gyvybinės 
reikšmės? Heideggerio atsakymas skamba labai savotiš- 
kai: Dievas mirė tą akimirką, kai buvo paskelbtas aukš- 
čiausiąja vertybe. “Paskutinis smūgis Dievui ir antjusli- 
niam pasauliui glūdi tame, kad Dievas, būtybių būtis, bu- 
vo nužemintas į aukščiausiąją vertybę. Ne tai buvo pats 
smarkiausias smūgis Dievui, kad jis buvo laikomas nepa- 
žįstamu, kad jo buvimas buvo skelbiamas esąs neįrodomas, 
bet tai, kad Dievas, pripažintas tikrai esąs, buvo pakeltas 
į aukščiausios vertybės rangą" (p. 239-240). Pirmu žvil- 
giu šisai teiginys atrodo esąs prieštaravimas: kaip gi gali 
paskelbimas aukščiausiąja vertybe virsti galutiniu nuže- 
minimu ir net pasmerkimu myriop? Tai suprato ir pats 
Heideggeris, klausdamas: “Argi galima ką nors dar la- 
biau pagerbti, kaip kad pakeliant jį į pačios vertės ran- 
gą?” (p. 228). Bet kaip tik šiame pakėlime ir slypi anas 

nužeminimas ir, pasak Heideggerio, net “didžiausias pik- 
tažodžiavimas"*?. Kodėl? 

Dievo kaip vertybės samprata apima du vieno ir to 
paties dalyko atžvilgiu: 1. Dievo palenkimą žmogui ir 2. 
žmogaus iškilimą viršum Dievo. Nes čia žmogus yra tasai, 
kuris Dievą apsprendžia. 

Kol Dievas yra mąstomas kaip būtis ar net ir kaip 
būtybė, tol jis būna nepriklausomai nuo žmogaus, nes, 
gražiu Heideggerio posakiu, “žmogus nėra būties vieš- 
pats” (p. 29). Jei būtis yra, žmogui telieka tarti taip; jei 
būties nėra, jis tegali tarti ne. Nei būties, nei nebūties at- 
žvilgiu žmogus neturi galios: esančio buvimo jis nesunai- 
kina, nesančio buvimo jis nepagrindžia. Buvimo akivaiz- 
doje žmogus tegali nusilenkti. Todėl kiekvienas būtinis 
sprendimas (Seinsurteil) yra šitoks nusilenkimas arba 
žmogaus apsprendimas būtimi, palenkiant šiai savą sąmo- 
nę. Tardamas: “Ši moteris yra mano motina“, savaime 
nusilenkiu jos būviui, nė mažiausiai neįtaigaudamas jo 
paties: mano sprendimas yra man jos būvio pateiktas būti- 
nu būdu. Štai kodėl Dievo kaip būties mąstymas, išvysty- 
tas ligi galo, baigiasi garbinimu: pagrįstasis buvimas sa- 
vaime klumpa prieš savo pagrindą. 

Visa tai virsta betgi savo priešingybe, jei Dievas yra 
mąstomas kaip vertybė. Būtis yra savyje ir sau. Tuo tarpu 
vertybė visados yra keno ir kam. Vertybių filosofijos pa- 
stangą įrodyti vertybių objektyvumą, atskleidžiant kažko- 
kią nuo būtybės nepriklausomą “vertybių karaliją' (apie 
tai nuolatos kalba M. Scheleris ir N. Hartmannas), Hei- 
deggeris laiko išmone: “ji nežino, ką daranti" (p. 35). 
Nes bebūtė vertybė yra taip lygiai neįmanoma, kaip ir 
bevertė būtybė. Jei tad Dievas yra vertybė — tegu ir aukš- 
čiausioji, — tai jis yra vertybė keno nors ir kam nors. 
Kas šiuo atveju yra tasai ‘kas nors’? Be abejo, žmogus. 

Vadinasi, Dievas, mąstomas kaip vertybė, neišvengiamai 
virsta žmogaus reikalu. Jis yra įtraukiamas į žmogiškojo 
būvio matmenį ir palenkiamas šiojo eigai, nes “kiekvienas 
vertinimas, pasak Heideggerio, net jeigu vertinama ir tei- 
giamai, yra susubjektyvinimas“' (t.p.). Kiekvienas vertinis 
sprendimas (Werturteil) yra vertinamojo dalyko apspren- 
dimas vertinančiojo subjekto sąmone. Tardamas: “Ši mo- 
teris yra graži“, aš tuo pačiu palenkiu jos būvį manai są- 
monei, nes ji yra graži man; kitam ji gali būti abejinga ir 
net negraži — tai irgi jos būvio apsprendimai kitų sąmo- 
ne. Nes, pasak Heideggerio, “kainuojant ką nors kaip ver- 
tybę, įvertinamasis darosi įmanomas tik kaip žmogaus 
kainojimo objektas“ (p. 34). Vertinti reiškia ne leisti bū- 
tybei būti, o tik jai galioti (plg. p. 35). Perkėlus vertini- 
mą į Dievą, šisai pradeda būti man ir būna tiek, kiek jis 
man yra vertas, kadangi vertybės tikrovė glūdi jos galio- 
jime. 

Tai ir yra Nietzschės skelbtoji ‘Dievo mirtis’. Nes ne 
tai yra svarbu, kad žmogus Dievą teigiamai vertina, skelb- 
damas jį aukščiausiąja vertybe; svarbu čia yra tai, kad 
žmogus iš viso imasi Dievą vertinti, pasidarydamas jo tei- 
sėju ir net kainotoju ir nustatydamas, ar jis vertas (verty- 
bė) ir kiek jis vertas (aukščiausioji). Žmogus nuspren- 
džia, kad Dievas galioja. Betgi Dievas, kuris žmogaus 
sprendimu galioja ar negalioja — komunisto žmogaus 
sprendime Dievas yra nevertybė ir todėl negalioja, — 
yra nebe Dievas. Jeigu šiandien primygtinai yra kartoja- 
ma, esą įrodytas Dievas yra nebe Dievas, kadangi būnąs 
proto malone, tai tuo labiau ši mintis tinka įvertintam 
Dievui: įvertintas Dievas iš tikro būna žmogaus malone, 
kadangi jo tikrovė yra jo galiojimas, kaip ir kiekvienos 
vertybės. O šį galiojimą — teigiamai ar neigiamai — ap- 
sprendžia juk žmogus, nes tik jis vienintelis vertina. Die- 
vo vertinimas yra todėl ne tik jo klausimo įtraukimas į 

žmogiškąji matmenį ir tuo jo suantropologinimas, bet ir 
sykių — nors dažnai ir nesąmoningas — žmogaus virše- 
nybės pabrėžimas. Vertiniu sprendimu žmogus pasikelia 
viršum Dievo. Štai kodėl Dievo vertinimą Heideggeris ir 
vadina piktažodžiavimu, stebėdamasis, kad jį ištarė “ne 
šalia stovintieji, kurie į Dievą netiki, o tikintieji ir jų 
teologai""**. Vertinis mąstymas esąs, pasak Heideggerio, 
“radikalus žudymas“, kadangi čia būtis, “kur dar ji rei- 
kalinga, galioja tik kaip vertybė“ (p. 241-243). “Dievo 
mirtis’ užtat ir yra nuosekli Vakarų mąstymo slinkties 
užbaiga. Dievo kaip vertybės mąstymas, išvystytas ligi ga- 
lo, baigiasi Dievo paskelbimu nevertybe, kas komunizme 
kaip tik ir yra įvykę — pagal Lenino žodžius: “Kiekvie- 
na religinė idėja, kiekviena kiekvieno dieveklio (bo- 
ženjke) idėja... yra neapsakoma šlykštybė““". Tai teigi- 
nys, prieitas lygiai tuo pačiu Dievo idėjos sklaidos keliu, 
kuriuo eina ir vertybių filosofija. Jis, tiesa, yra griežtai 
neigiamas. Tačiau kodėl žmogus, imąsis ką nors vertinti, 
turėtų būtinai vertinti tik teigiamai? Teiginiai: “Dievas yra 
pati vertybė’ (Scheleris) ir “Dievas yra pati nevertybė" 
(Leninas) kyla metodiškai iš to paties šaltinio. 


c. Dievo klausimas kaip prasmės klausimas 

Dievo kaip vertybės naujausioji atšaka yra Dievas 
kaip prasmė. Dievas kaip troškulys traukiąs savęspi mūsų 
būtybę, yra buvęs žinomas visais laikais. Jau psalminin- 
kas dūsavo, kad jo “siela trokšte trokšta gyvojo Dievo” ir 
todėl jo ieško “tarsi stirna vandens upelio" (Ps 41, 1-2). 
Augustinas savo “Išpažinimuose" yra įrašęs niekad nepa- 
miršsimus žodžius: “Tu mus sau susikūrei, užtat ir nera- 
mi yra mūsų širdis, kol ras poilsio Tavyje“ (Conf. I, 1). 
Kryžiaus Jonas eilėraštyje “Tamsi naktis“ vertina naktį 
labiau, negu dieną, kadangi ji pagelbėjusi jo sielai, tam- 
soje niekeno nepastebėtai, išslinkti iš jau miegančių namų 

Didžiojo Sužadėtinio susitiktų. Ir vis dėlto anas nuolatinis 
Dievo ilgesys turi visai kitokio pobūdžio, negu mūsų die- 
nų pastanga atkelti Dievą į prasmės matmenį. Senojo 
troškulio verčiamas, žmogus išėjo iš savęs, iš anų, Kry- 
žiaus Jono žodžiais tariant, “nutilusių namų“, vedamas 
ne kurios kitos šviesos, “kaip tik tos, kuri dega širdyje": 
čia žmogus tarsi peržengė pats save. Tuo tarpu naujojo 
prasmės akstino skatinamas, žmogus Dievą nuleisdina į 
savo paties klausimą kaip šiojo atsakymą: mūsasis pras- 
mės matmuo virsta šiuo atveju Dievo gyvenviete. 
Nevieno įsitikinimu ši gyvenvietė, vadinasi, Dievo per- 
kėlimas į prasmės matmenį, kaip tik ir sudaro “būdingą 
lytį", kuria šiandienos žmogus “nauju rimtumu bei svaru- 
mu kelia Dievo klausimą"““. Norint, kad mūsų dienomis 
Dievo svarstymas apskritai turėtų kokios nors reikšmės, 
reikią jį kildinti “iš žmogiškojo buvimo patirties gelmių 
bei visumos, kuriose atsiskleidžia prasmės pilnybė“, va- 
dinama Dievu (p. 366). Kitaip sakant, “Dievo klausimas, 
turint galvoje antropologinę teologinio mąstymo sąrangą, 
šiandien yra įkurdintas visų pirma žmogiškojo prasmės 
klausimo srityje“*'. Žmogus keliąs prasmės klausimą, o 
atsakymą duodąs Dievas savimi pačiu: Dievas ne nurodąs 
prasmę, bet jis pats esąs prasmė. Štai kodėl šiandien, sa- 
koma, “Dievo problema yra mažiau buvimo, o daugiau 
prasmės problema““*: aplenkiant prasmę, esąs aplenkia- 
mas ir Dievas. Dar daugiau: grynai ontologinis kelias, 
vadinasi, kelias nuo būtybės į būtį, yra laikomas nebe- 
įmanomu; jis esąs net nemetafizinis tikra prasme, kadan- 
gi “aplenkti prasmę arba vertę reiškia išdurti protui akis“ 
(p. 89). O aklas protas Dievo rasti nebepajėgia. Tuo tar- 
pu prasmės klausimas esąs proto žiburys kelyje į Dievą, 
nes protą jaudiną ne tai, kad kas nors yra, bet tai, kam 
visa tai yra. Senasis Leibnico klausimas, kodėl yra šis tas, 
o ne niekis, čia esti apkreipiamas visu plotu: kilmės klau- 

simas užleidžia vietą prasmės klausimui; causa efficiens 
pasitraukia į šalį causa finalis naudai. 

Pagrindas visiems šiems teiginiams yra prasmės klau- 
simo slinktis. Mat, prasmės klausimas sudaro tam tikrą 
grandį, kurios nariai, klausimui slenkant, vis platėja savo 
apimtimi ligi visuotinumo. Klausiant, kokią prasmę turi 
tas ar kitas mūsų būklės reiškinys, atsakymą rasti gana 
lengva, kadangi prasmės grandyje antras jos narys įpras- 
mina pirmąjį, trečias antrąjį ir tt. Sakysime: mokinio išsi- 
lavinimas įprasmina mokytojo darbą; būsimos profesijos 
pareigų atlikimas įprasmina mokinio išsilavinimą; visuo- 
meninės santvarkos palaikymas bei išvystymas įprasmina 
profesines pareigas. Tuo būdu ir susidaro minėta grandis. 
Tačiau kaip tik todėl prasmės klausimas ir neišsisemia nė 
vienu šios grandies nariu. Jis rieda vis toliau, nes vis to- 
liau klausiame, kokią prasmę turi visuomenės išvystymas, 
valstybės palaikymas, kultūros kūrimas, istorijos eiga, 
žmogiškasis gyvenimas apskritai. .. Kiekvienas tolimesnis 
įprasmintojas yra klausiamas savo prasmės reikalu ir to- 
dėl esti verčiamas nurodyti vis į tolimesnį šios grandies 
narį, kol galop, loginės negalimybės eiti ligi begalybės 
verčiami, turime pripažinti, kad esama visuotinės bei ne- 
lygstamos prasmės ir kad kiekviena dalinė bei lygstama 
atskiro reiškinio prasmė esanti ne kas kita, kaip dalyva- 
vimas šioje visuotinėje bei nelygstamoje prasmėje. 

Ši tad visuotinė bei nelygstama prasmė šiandien ir yra 
vadinama Dievu: “ Tasai paskutinysis ir nelygstamasis pra- 
das, kuris sudaro mūsų buvimo prasmės pagrindą bei 
prasmės vidurkį, ir yra turimas galvoje, kai savo kalbos 
negalia bei dužlumu tariame žodį ‘Dievas’ **". Tai reiškia: 
ne esantis Dievas yra laikomas viso ko įprasmintoju, bet 
visuotinumo pasiekusi prasmė yra laikoma Dievu. Priėjus 
šią visuotinę prasmę, manoma radus Dievą. Užtat dabar, 
kaip ir aukščiau vertybių atžvilgiu, klausiame: ar iš tikro 

visuotinė bei nelygstama prasmė ir Dievas yra tapatūs? 
Ar galima su šia prasme megsti religinį santykį? Trumpai 
tariant, ar prasmės klausimas iš tikro yra kelias į religi- 
jos Dievą, kaip tai šiandien teigia nevienas religijos filo- 
sofas? 

Prasmes sąvoka yra artima tikslo sąvokai, tačiau šiai 
netolygi. Tikslas žymi daugiau viršinį siekinį, kartais net 
nesąmoningą, kaip tai regime gyvių gyvenime, pav. paukš- 
čiui sukant lizdą ar vorui spendžiant tinklą. Tikslas buvo- 
ja šalia veiksmo kaip jo pasėka. Tuo tarpu prasmė yra 
vidinis dalykas. Tai veiksmo kokybė, nuo šiojo neatskiria- 
ma ir todėl niekad jo neperžengianti, kad buvotų šalia jo 
ar pasiliktų, jam pasibaigus. Todėl filosofijoje prasmė ir 
yra apibrėžiama kaip “imanenti ir galutinė būtybės ver- 
tė'**?. Imanentus šios vertės pobūdis yra jai esminis: ji ne- 
gali būti atsieta nuo jos nešėjo; ji glūdi šiojo viduje bū- 
tinu būdu. Statant, pavyzdžiui, šventyklą, esti naudojami 
įvairūs daiktai bei veiksmai kaip priemonės tikslui, būtent 
šventyklai. Šventykla yra visų šių daiktų bei veiksmu 
siekinys, atsirandąs galop šalia jų visų ir buvojąs nepri- 
klausomai nuo jų. Šventyklą pastačius, vadinasi, tikslą pa- 
siekus, visi daiktai ir veiksmai kaip priemonės pasitraukia 
šalin. Tuo tarpu šventyklos prasmė būti Viešpaties Namais 
pasilieka joje pačioje visados. Ši prasmė niekad negali at- 
sidurti šalia šventyklos: šventykla nėra savai prasmei prie- 
monė, bet savos prasmės regimybė. Ji neša šią prasmę 
tol, kol išlieka pati. Net ir ateistiniu muziejumi paversta 
šventykla savos prasmės — būti Viešpaties Namais — 
nepraranda: jos prasmė tokiu atveju yra tik išniekinama, 
kaip išniekinamas yra aklatikio spiaudomas bei mindžio- 
jamas kryžius. Tai tinka ne tik skirtinai prasmei, esančiai 
atskirame reiškinyje, bet ir visuotinei bei nelygstamai 
prasmei, glūdinčiai visatoje. Ir visuotinė bei nelygstama 

prasmė buvoja ne šalia gamtos ar žmogaus, bet juose pa- 
čiuose, kaip galutinė jų vertė. 


d. Dievo kaip prasmės kritika 

Ką tad reiškia skelbti, šią prasmę esant Dievą? Ne ką 
kitą, kaip padaryti Dievą visatos kokybe. Vėliau, kalbė- 
dami apie religijos Dievą kaip Kūrėją, matysime, kad kū- 
rėjas iš tikro yra kūriniui imanentus kaip jo buvimo pa- 
grindas. Tačiau grįsti buvimą yra visai kas kita, negu 
teikti kūriniui tam tikrą vidinę vertę, vadinamą prasme. 
Kūriniui imanentus Dievas gali būti tik tuo atveju, kai jis 
yra jam vsų pirma transcendentus, vadinasi, kai jis buvo- 
ja nepriklausomai nuo kūrinio ir kaip tik šiuo nepriklau- 
somumu laiko jį buvime. Tuo tarpu būti visatos kokybe 
arba vidine jos verte reiškia paneigti transcendentinį sa- 
vo nepriklausomumą ir susilieti su gamta bei žmogumi, 
kadangi prasmė, kaip sakėme, niekad negali buvoti šalia 
savo nešėjo. Jei visata yra prasmės nešėja, o prasmė yra 
Dievas, tai reiškia, kad Dievas yra visatos tiek į šią įsiurb- 
tas, jog apie kokį nors nepriklausomą jo buvimą negali 
būti nė kalbos. Dievas kaip visatos prasmė yra vidinė vi- 
satos pusė, o visata yra viršinė Dievo regimybė. Tai aksio- 
loginis panteizmas. Kaip Dievas, laikomas aukščiausia 
vertybe, esti palenkiamas gnoseologiniam žmogaus spren- 
dimui, taip Dievas, laikomas visuotine prasme, esti pa- 
lenkiamas ontologiniam visatos buvimui: abiem atvejais 
Dievas nustoja buvęs Dievas, vadinasi, būtis, peržengianti 
bet kokį sprendimą ir bet kokį buvimą. Abiem atvejais 
Dievas buvoja keno nors malone: kaip vertybė žmogaus 
malone, kaip prasmė visatos malone. Megsti religinį san- 
tykį su tokiu Dievu, buvojančiu kito malone, reiškia klaup- 
tis arba prieš patį save, arba prieš neasmeninę visatą ir 
tuo pačiu išniekinti save kaip asmenį. 

Antras priekaištas visuotinės prasmės sutapdymui su 

Dievu liečia pačią prasmės slinktį. Pirmu požiūriu atrodo, 
kad minėta prasmės slinktis nusako tą patį kelią, kuriuo 
Aristotelis yra ėjęs nuo atskirų reiškinių judėjimo prie 
pirmojo nejudančio judintojo: kaip vienas judąs daiktas 
nurodo į kitą kaip savo judintoją, taip lygiai vieno reiš- 
kinio prasmė nurodanti į kitą kaip savo įprasmintoją. Ir 
vis dėlto šis panašumas yra apgaulus. Jeigu judėjimas, 
priėmus teiginį, esą visa, kas juda, yra kito judinama, 
iš tikro sudaro nepertraukiamą grandį, tai prasmės slink- 
tyje pertrūkio kaip tik esama. Būdama imanenti savo es- 
me, prasmė dažnu atveju pasilieka to ar kito reiškinio 
viduje, sutapdama su juo pačiu ir todėl nebenurodydama 
į tolimesnės grandies narį; dažnu atveju prasmės grandis 
užsisklendžia, grįždama į išeities tašką. Sakysime: juslinį 
pažinimą įprasmina protinis pažinimas, protinį pažinimą 
įprasmina tiesa. O tiesą? kas įprasmina tiesą? Tačiau ar 
tiesa iš viso gali turėti prasmę, kuri nebūtų ji pati? Tie- 
sos prasmė juk ir yra būti tiesa. Vadinasi, prasmės slink- 
tis čia ir baigiasi, nes prasmė ir jos nešėjas tiesa šiuo at- 
veju yra vienas ir tas pats dalykas. Pridurkime kaip pa- 
vyzdį estetinę St. Šalkauskio slinktį: “Menas grožiui, gro- 
žis gyvenimo tobulumui"“!. Tai reiškia: meninę kūrybą 
įprasmina grožis, grožį įprasmina gyvenimo tobulumas. 
O tobulumą? Kas jį įprasmina? Bet ir vėl: ar tobulumas 
apskritai gali turėti kokią kitą prasmę, negu jis pats? 
Tobulumo prasmė ir yra būti tobulumu. Ir šiuo atveju 
prasmės slinktis baigiasi, pasiekusi tapatybės su savo ne- 
šėju. Tokių prasmės slinkties pertrūkių esama eibės. O net 
ir atvedus prasmės grandį ligi paties buvimo kaip tokio 
ir paklausus, kokia yra šiojo prasmė, galėtume duoti tik 
vieną vienintelį atsakymą: buvimo prasmė yra būti. Ir čia 
nešėjas susilietų su savo prasme, neleisdamas prasmei jo 
peržengti ir tuo pasiekti transcendencijos kaip Dievo. 
Prasmės tad slinktis anaiptol nėra aristotelinis kelias Die- 

vop. Nesama nė vieno judančio daikto, kuris judintų pats 
save. Tačiau esama eibės reiškinių, kurių prasmė yra jie 
patys: tiesa, gėris, grožis, meilė, džiaugsmas, tobulumas, 
laimė, buvimas... Teikti prasmę kaip vienintelį kelią 
Dievop šių dienų mąstymui reiškia todėl eidinti šį mąsty- 
mą klystkeliu. 

Trečia sunkenybė, kuri mums kliudo prasmės keliu 
žengti ligi religijos Dievo, yra žmogaus galia ne tik duotą 
prasmę pažinti, bet ir ją pačią duoti. Teisingai yra sako- 
ma, kad žmogus visa savo būtybės sąranga yra apspręstas 
prasmei. Jis negali pakelti neprasmingo veiksmo ar ne- 
prasmingos būsenos. Tačiau tai kaip tik ir rodo, kad žmo- 
gus turi nepergalimą polinkį prasmę ne tik priimti, bet 
ir pats ją teikti, vadinasi, elgtis prasmės atžvilgiu ne tik 
imliai, bet ir veikliai. Juk daugelis mūsų būklės reiškinių 
prasmės požiūriu yra abejingi: patys savyje jie prasmės 
neturi, užtat jie yra pajėgūs prasmę priimti. Visas gamti- 
nis pasaulis yra šio pobūdžio. Jis visas buvoja šalia pras- 
mės, kadangi prasmė yra skirtinai dvasinė kategorija. Bet 
štai, kultūrine savo veikla žmogus gamtą kaip tik įpras- 
miną: Virtusi kultūriniu veikalu, gamta esti įtraukiama į 
žmogiškąją sritį ir padaroma jo matmens dalimi, o tuo 
pačiu ir dalyve prasmėje. Kiekvienas gamtinis daiktas 
buvoja anapus prasmės, bet kiekvienas kultūrinis kūrinys 
jau buvoja prasmės plotmėje. Kitaip tariant, žmogus pa- 
sirodo esąs didžiulis gamtinio pasaulio įprasmintojas. Ir 
juo plačiau kultūrinė veikla apima gamtą, juo labiau 
gamta tampa prasminga savo buvojimu. Gamtos paverti- 
mas kultūra yra betgi žmogaus uždavinys ir žmogaus 
veiklos padarinys. Tuo pačiu ir gamtai teikiama prasmė 
yra žmogaus dalykas. Ji nenurodo į jokią antžmogiškąją 
buvimo plotmę. 

Žmogaus galia teikti prasmę neapsirėžia betgi tik vie- 
nu gamtiniu pasauliu. Žmogus teikia prasmę ir savai būk- 

lei tuo, kad įvairiose jos srityse — šeimoje, auklėjime, la- 
vinime, visuomenėje, valstybėje, ūkyje, technikoje, mene, 
moksle. .. — įkūnija tą ar kitą idėją kaip vidinę šių sri- 
čių vertę, kuri ir tampa šių sričių prasme. Žmogaus gyve- 
nimas yra vienas didžiulis jo paties kūrinys ir tuo pačiu 
prasmės laukas, įdirbamas paties žmogaus pastangomis. 
Kalbėti tad apie prasmę kaip kažką, kas būtų nuo žmo- 
gaus atsieta, ko žmogus ieškotų ir ką jis tiktai rastų, yra 
atotrauka, neturinti atitikmens tikrovėje, nes kiekviena 
mums prieinama prasmė yra duota paties žmogaus. Užtat 
ir į dažnai keliamą klausimą, kokia yra mūsų gyvenimo 
prasmė, galime atsakyti: tokia, kokią mes patys gyveni- 
mui teikiame. Juk galima gyventi ir neprasmingai; gali- 
ma, lietuviškai kalbant, “gyvenimą prašvilpti". Gyvenimo 
prasmė yra sudėta į mūsų pačių rankas. O gyvenimas, 
kuris būtų kažkokia bendrybė, vadinasi ne mano ir ne 
tavo gyvenimas, — toks gyvenimas yra gryna atotrauka, 
kuriai prasmės kategorija negali būti taikoma, kaip ji ne- 
taikoma nė vienai atotraukai. Būdama dvasinis dalykas, 
prasmė savaime yra ir asmeninis dalykas: prasmė visados 
yra mano prasmė. O mano prasmė priklauso nuo manęs 
paties: teikti vidinę vertę manam veikalui yra mano pa- 
ties uždavinys. 

Bet kaip tik todėl, kad kiekviena mūsų suvokiama 
prasmė yra mūsų pačių duota mūsų darbams ir net visam 
mūsų gyvenimui, ji ir nurodo tiktai į žmogų, o ne į kažką, 
kas būtų anapus žmogaus ir ką būtų galima, kaip šian- 
dien nevienas nori, vadinti Dievu. Žmogaus prasmės ke- 
lias veda tiktai į jį patį. Ir čia prasmės slinktis grįžta į 
savo išeities tašką. Iš žmogaus kaip jo duomuo kilusi, 
prasmė ir lieka žmogaus veiklos rėmuose. Tuo pačiu da- 
rosi labai abejotina visuotinės bei nelygstamos prasmės 
tikrovė. Kiek ši visuotinė prasmė reiškia paties buvimo 
prasmę, tiek ji, kaip minėta, sutampa su pačiu buvimu: 

buvimas neturi jokios aukštesnės vertės, negu jis pats. 
Buvimas niekad nėra kam kitam, o visados tik pats sau. 
O kiek visuotinė prasmė reiškia atskirų prasmių apibend- 
rinimą, tiek ji yra atotrauka, vadinasi, grynai gnoseolo- 
ginė kategorija. Kokiu būdu ši atotrauka galėtų būti vadi- 
nama Dievu ir pergyvenama kaip Dievas? Galop jeigu ir 
sutiktume, kad tokios visuotinės bei nelygstamos prasmės 
esama, tai ji neturėtų mums jokios reikšmės, kadangi ji 
liktų mums nepažįstama. Mūsų veiklos bei gyvenimo pras- 
mė anaiptol nebūtų nei jos atšvaita, nei dalyvavimas jo- 
je, nes to, kas pasilieka anapus mūsų pažinimo, mes nega- 
lime nei atšviesti, nei jame dalyvauti. Vadinti tad šią mū- 
sų pažinimui užsklęstą prasmę ‘Dievu’ reikštų ne ką kitą, 
kaip statyti aukurą 'nežinomam Dievui". Tačiau nežinomas 
Dievas nėra religijos Dievas, kadangi savo nežinomybe jis 
kaip tik ir neturi santykio su žmogumi. 

Prasmės tad klausimas nėra Dievo klausimas. Jis toks 
nėra žmogaus teikiamos prasmės atveju, nes veda atgal į 
patį žmogų. Jis toks nėra nė tariamai esančios visuotinės 
prasmės atveju, nes veda į nežinomybę, kurios negalime 
nei garbinti, nei mylėti. 


4. DIEVAS KAIP NEASMENINĖ TIKROVĖ 


Religijos filosofija, kaip sakyta, nėra Dievo buvimo 
atradėja; užtat ji yra jo sargė, budinti, kad Dievas kaip 
tikrovė nebūtų paaukotas kokiam nors prasmens stabui, 
kaip tai aiškiai matyti L. Feuerbacho teorijoje. Nes tik 
Dievo tikrovės atveju galima pateisinti religiją Žmogaus 
kilnumo bei vertingumo akivaizdoje. Kitaip religiniai mū- 
sų veiksmai darosi tušti ir pažemina mus kaip asmenis. 
Štai kodėl religijos filosofija ir pabrėžia Dievą kaip tik- 

rovę visu įtaigumu. Tačiau kas gi yra šis Dievas-tikrovė? 
Tai klausimas, siekiąs ne patirti, kas yra Dievas pats sa- 
vyje, bet atskleisti, kokia tikrovė gali būti dieviškoji ir 
todėl pajėgi sueiti santykin su žmogumi, vadinasi, pa- 
grįsti religiją. Juk galima laikyti Dievą tikrove ir vis dėl- 
to teikti šiai tikrovei tokio pobūdžio, jog religinis santykis 
su ja darosi neįmanomas. 


a. Dievo kaip tikrovės prasmė 

Ligi šiol svarstytos Dievo sampratos laiko Dievą tik- 
rove ta prasme, kad jis buvoja mūsų sąmonėje, vadinasi, 
yra šis tas, o ne niekis, ką Feuerbachas įsakmiai ir pa- 
brėžia. Tačiau būti sąmonėje idėjos, vertės, prasmės pa- 
vidalu anaiptol nereiškia būti tikrove tiesiogine ir įprasta 
šio žodžio prasme, nes šių dviejų tikrovių būsenos yra 
esmiškai skirtingos. Tikrovė sąmonėje buvoja šiosios grin- 
džiama: dingus sąmonei, dingsta ir jos turinys, vadinasi, 
jos laikoma bei nešama tikrovė. Jeigu tad Dievas buvoja 
sąmoninės tikrovės būdu, tai galima apskaičiuoti jo “am- 
žių': Dievas atsirado, atsiradus žmogaus sąmonei, ir Die- 
vas išnyks, išnykus žmogaus sąmonei. Tokiu atveju iš tik- 
ro galima kalbėti apie “Dievo mirtį. Čia dar sykį visu 
ryškumu išnyra Dievo priklausomybė nuo žmogaus, neiš- 
vengiamai atsirandanti tada, kai Dievas esti tapatinamas 
su kuriuo nors sąmonės turiniu — rūšies idėja, vertybe, 
prasme, laime... Nes tokiu atveju ne Dievas grindžia 
žmogaus buvimą, bet žmogus pašaukia Dievą būti; ne to- 
dėl yra žmogus, kad Dievas taria savo ‘fiat’, bet todėl yra 
Dievas, kad žmogus jį šia ar kita lytimi mąsto, kad jis 
jo šiuo ar kitu būdu trokšta bei ieško. Kiekvienai šitokiai 
Dievo “tikrovei" tinka K. Markso žodžiai: “Žmogus kildi- 
na religiją, o ne religija kildina žmogų"““. Kiekviena ši- 
tokia Dievo ‘tikrovė’ yra psichologinio, dorinio ar socio- 
loginio, bet ne ontologinio pobūdžio. Ontologine prasme 

tikrovė yra sąmonės priešybė. Ji buvoja sąmonei prieš- 
priešiais, būdama nuo šiosios nepriklausoma savo buvime 
ir todėl nedingdama, sąmonei dingstant. Ar ši tikrovė kaip 
sąmonės priešprieša bus nusakoma prieveiksmiu ‘viršum’ 
(sąmonės), ar ‘šalia? (sąmonės), ar ‘aukščiau? (sąmo- 
nės), ar ‘už’ (sąmonės), nėra svarbu, kadangi visa tai yra 
tik vaizdinės išraiškos apibūdinti anai kitokiai būsenai, ku- 
rią turi tikrovė, palyginta su sąmonės turiniu: tikrovės 
buvimas yra sąmonės ne grindžiamas, o tik jos pažinimu 
randamas. 

Šisai bendras dėsnis tinka ir Dievui kaip tikrovei. Ir 
Dievas tikrovės prasme būna kaip sąmonės priešybė. Kaip 
tikrovė Dievas nėra tolygus jokiam sąmonės turiniui. Kaip 
tikrovė Dievas yra man ne-Aš tikriausia bei giliausia pras- 
me. Aš galiu sueiti su juo į santykį tik todėl, kad jis bu- 
voja man priešpriešiais, nesutapdamas su manuoju Aš 
jokiu atžvilgiu ir todėl iš manojo Aš neišvedamas jokiu 
atveju. Dievas nėra jokia sąmonės turinio perkėla į mūsą- 
ją būklę. Klausti tad Dievo kaip tikrovės reiškia klausti 
jo kaip būnančio užu mūsų sąmonės, kuri jį savo veiks- 
mais — pažinimu, meile, tikėjimu, viltimi — pasiekia, 
bet kurio ji jokiu savo veiksmu jo buvime negrindžia ir 
neapsprendžia. Tai pabrėžiame todėl, kad šiandieninis 
toks įtampus atsigrįžimas į ‘Dievą mumyse yra nuolatos 
tykomas pavojaus pamiršti Dievo priešybę sąmonei. O juo 
labiau Dievą kaip sąmonės priešybę stumiame šalin, juo 
labiau jį nutikroviname. “Dievas mumyse’ gali būti vaisin- 
gai mąstomas tik tuo atveju, kai jis visų. pirma yra mąs- 
tomas kaip “Dievas viršum mūsų'. Tik transcendentinis 
Dievas gali nužengti mūsų sąmonėn, bet niekad ne sąmo- 
ninis Dievas pakilti transcendencijon. P. Tillicho posakis 
“kas suvokia gelmę, suvokia ir Dievą““* yra būdinga šios 
pavojingos ir jau net atvirkštinės mąstymo linkmės iš- 
raiška. 

Pabrėždami Dievą kaip tikrovę, būnančią nepriklauso- 
mai nuo sąmonės, mes betgi dar neatsakome į aukščiau 
keltą klausimą, kokio pobūdžio yra ši dieviškoji tikrovė, 
kad žmogus galėtų megsti su ja religinį santykį. Šį gi 
klausimą sklaidydami, tuojau susiduriame su dviem tik- 
rovės plotmėmis: su daiktais ir su asmenimis. Tikrovė 
kaip sąmonės priešybė buvoja arba kaip daiktas, arba 
kaip asmuo. Jokios trečios kategorijos, kuri nebūtų nei 
daiktas, nei asmuo nėra ir negali būti. Tiesa, idėja nėra 
nei daiktas, nei asmuo. Užtat ji nėra nė tikrovė mūsąja 
prasme, vadinasi, buvojanti sąmonei priešpriešiais nepri- 
klausomai nuo šiosios. Platoniškoji idėjų karalija yra ne 
kas kita kaip sąmonės turinio perkėla į transcendentinę 
plotmę. Štai kodėl idėja ir negali sudaryti trečiosios ka- 
tegorijos tikrovės sąrangoje, kurioje randame tik arba 
daiktą, arba asmenį. Katrai nūn iš šių dviejų tikrovės 
kategorijų priklauso Dievas kaip tikrovė? 


b. Asmeninio ir neasmeninio pradų įtampa 

Religijų istorijoje yra pastebima aiški įtampa tarp 
sampratų Dievo kaip daiktinės ir Dievo kaip asmeninės 
tikrovės. Pagrindas šiai įtampai yra pažiūra, esą asmuo 
nėra pats pirmykštis dalykas, o kilęs iš kažkokio šaltinio, 
kuris esąs už asmenį gilesnis sava esme ir pirmesnis sava 
kilme. Todėl mąstant Dievą kaip galutinę tikrovę, mąsto- 
mas yra kartu ir šisai šaltinis, ieškant “Dievo užu Dievo” 
(S. Bulgakovas) kaip paties Dievo pradmens, vokiečių 
mistikoj vadinamo “prodieviu — Urgottheit“ (Eckhart, 
Boehme), iš kurio turėtų būti išriedėjęs ir pats Dievas 
kaip asmuo. Nuosekliai tad “grumtynės tarp asmenišku- 
mo ir neasmeniškumo, sako F. Heileris, eina per visą re- 
ligijų istoriją. Jau pačiame pirmykščiame tarpsnyje kry- 
žiuojasi tikėjimas neasmeninę galią, numen, su tikėjimu 

asmeninę dvasinę būtybę. Įspūdingiausią bandymą išryš- 
kinti neasmeninį dievybės pradą sutinkame Indijoje. Kraš- 
tutiniu neasmeniškumo pavidalu Dievo idėja pasirodo se- 
najame budizme, kuriame yra neigiamas bet koks absoliu- 
to nusakymas, nors nirvana kaip išganymo siekinys ir esti 
aprašinėjama labai panašiais žodžiais kaip mistikų die- 
vybė“"*, Iš kitos betgi pusės, pasak Heilerio, tiek Upani- 
šadų ‘brahman’, tiek ‘nirvana’ slepia savyje ir asmeninio 
Dievo bruožų: “Ramajana kovoja už Dievo asmenybę“ 
(p.468), o Mahayanos budizme “absoliutas pasirodo kaip 
asmeninis “pro-Buddha", arba kaip “didysis Buddha’, arba 
kaip “saulės Buddha?” (p. 469). Be abejo, Dievas kaip 
neasmeninė tikrovė čia persveria asmeninį šios tikrovės 
pobūdį, visiškai betgi šiojo nesunaikindamas. — Graikų 
religijoje ši įtampa yra ypatingai ryški. Mitologiniuose 
graikų religijos įvaizdžiuose dievai reiškiasi kaip tikros 
asmenybės, turinčios visas žmogiškąsias savybes, veikian- 
čios žmogiškuoju būdu, pasirodančios kiekviena savu pa- 
vidalu, vykdančios savus uždavinius ir buvojančios sava 
būsena. Tuo tarpu graikų filosofijoje Dievo samprata yra 
visiškai neasmeninė: čia Dievas yra arba bendrasis dėsnis 
(Heraklitas), arba darna (Xenofanas), arba gėrio idėja 
(Platonas), arba nejudąs judintojas (Aristotelis), arba 
daiktų vidinis logos (stoikai), arba galop vienis (Ploti- 
nas). Graikų religijos numitinimas, sąmoningai pradėtas 
Platono (plg. Theaitetas 152E; Politeia 379A, 383A, 
386B), yra buvęs kartu ir Dievo nuasmeninimas. — Ta 
pati įtampa regėti ir Izraelio religijoje. Nors Senojo Tes- 
tamento Jahve- ir yra neabejotinai asmeninio pobūdžio, 
sudarąs su sava tauta sutartį ir jai vadovaująs jos istori- 
jos kelyje, tačiau savo santykiuose su žmonėmis jis kiek- 
vieną kartą reiškiasi gamtinės, vadinasi, neasmeninės jėgos 
pavidalais: debesimis, žaibais, griausmais, ugnimi, kurie 
graso mirtimi ne tik žmogui, bet ir gyvuliui (plg. Iš 3, 2-4; 

13, 21; 19, 16-19). Tarp Dievo ir žmogaus Izraelio reli- 
gijoje dar tebetvylo bedugnė. 

Asmeninį Dievo pradą visu įtaigumu iškėlė bei įtvir- 
tino krikščioniškoji religija: įsikūnijimo idėja ji pergalė- 
jo dievybės neasmeniškumą nebegrįžtamai. Dievas, pasak 
krikščioniškojo mokslo, tapo žmogumi, gyveno, kentėjo ir 
mirė kaip atperkamoji auka už žmonių nuodėmes. Tai 
padaryti jis įstengė todėl, kad pats buvo be nuodėmės: 
tai esminė pataisa graikiškojo dievybės asmeniškumo, nes 
graikų dievai buvę toki pat nusidėjėliai, kaip ir žmonės, 
todėl ir neįstengę išganyti puolusios žmonijos. Gal būt čia 
ir slypi priežastis, kodėl graikų filosofai, pirmoje eilėje 
Platonas, nusigrįžo nuo asmeninio Dievo sampratos, per- 
keldami ją į neasmeninę idėją, kuri iš viso negali būti 
nuodėminga. Juk 'nuodėmingas Dievas" yra prieštaravimas 
savyje. Jeigu tad dievybės sampratoje glūdi nuodėmės ga- 
limybė ar tikrovė, tuomet aišku ši samprata yra atmestina. 
Graikų filosofijoje tai ir buvo padaryta. Sykiu tačiau 
Krikščionybė pakeitė ir graikiškąją filosofinę dievybės 
sampratą, sutapdydama bendrinę logos idėją kaip dėsnį, 
darną, protą su Logos dieviškuoju asmeniu. Ir krikščioniš- 
kajai religijai, kaip ir stoikams, pradžioje yra logos, bet 
šisai krikščioniškasis Logos jau yra nebe bendrinis pa- 
saulio pagrindas, o antrasis Trejybės asmuo, būnąs nebe 
šalia Dievo, o pats esąs Dievas (plg. Jn 1, 1). Šisai Logos 
asmuo įsikūnija žmogiškojoje prigimtyje ir apsireiškia is- 
toriškai kaip Jėzus iš Nazareto. Pasak Krikščionybės, Jė- 
zus yra vienintelė tikroji bei galutinė teofanija, vadinasi, 
Dievo apsireiškimas žmogui. Krikščionybei Dievas kaip 
tikrovė sąmonės priešpriešos prasme reiškiasi ne daikto — 
vis tiek ar tai būtų gamta kaip stabmeldybėje, ar istorija 
kaip Izraelyje, — o asmens pavidalu, būtent: Kristumi. 
Tuo būdu Krikščionybė virsta asmenine religija giliausia 
šio žodžio prasme. 

Ir vis dėlto Dievo kaip neasmeninės tikrovės samprata 
nėra visiškai išnykusi nė Krikščionybėje. Kaip budizme 
esama asmeninio Dievo užuomazgų, taip Krikščionybėje 
esama neasmeninio Dievo likučių. Krikščioniškojoje reli- 
gijoje, pastebi F. Heileris, “nuolatos yra buvę slapto galy- 
nėjimosi tarp asmeniškumo ir neasmeniškumo“"". Tai 
jausti ypač mistikoje. Juk ir krikščioniškoji mistika kalba 
apie Dievą kaip gelmę, naktį, tamsą, jūrą, ugnį, kuriose 
žmogus paskęsta ligi savojo Aš pamiršimo. Išsivilkti iš 
savojo Aš ir pasinerti dievybėje yra net ir krikščioniško- 
sios mistikos kelias: kosminis P. Teilhard de Chardin 
Kristus taip pat priklauso šiam keliui. Tačiau pasinerti 
kitame galima tik tuo atveju, jei tasai ‘kitas’ yra pergy- 
venamas kaip neasmuo, kadangi asmuo negali nei savęs 
pamiršti, nei kitame asmenyje pasinerti, net jeigu šis ir 
būtų dieviškas. Vis dėlto neasmeninio Dievo likučiai Krikš- 
čionybėje yra stipriai nustumti užnugarin ir suvesti ligi 
paties mažiausiojo kiekio. Prasiveržę bent kiek ryškiau, 
jie tuoj pat susilaukia neigiamo atoveikio. Tuo galima iš- 
aiškinti didžiulį Krikščionybės atsargumą visokiems mis- 
tiniams atvejams: krikščioniškoji religija yra blaiviausia 
iš visų religijų. Ji mistikos neneigia, tačiau ji reikalauja, 
kad ir mistikas pergyventų Dievą kaip asmenį ir kad tuo 
ar kitu neasmeniniu įvaizdžiu nenuslėgtų ar neaptemdintų 
asmeninių jo bruožų: kiekvienas neasmeninis žodis apie 
Dievą gali būti Krikščionybėje tiktai prasmuo — ne dau- 
giau. O kur jis yra tariamas kaip dieviškoji tikrovė, ten, 
Krikščionybės pažiūra, mistika virsta pseudomistika. 
Krikščioniškasis Dievas gali būti mąstomas ir pergyvena- 
mas tiktai kaip asmeninė tikrovė. 

Dievo kaip tikrovės pobūdis “suskaldo religijas, tei- 
singa U. Manno pažiūra, i dvi stovyklas, kurių vienai re- 
liginis objektas yra aukščiausias dėsnis, o kitai — aukš- 
Čiausias asmuo. Šios stovyklos skiriasi vėliava, kuriai yra 

prisiekusios: ar religija visų pirma ir galutinai klauso as- 
meninio Dievo, ar ji jaučiasi esanti įpareigota neasmeni- 
niam dėsniui?“""“. Mūsų laikais, pasak Manno, daugėja 
ženklų, kad religija vis labiau esti suvokiama kaip nepa- 
keičiama pilnutiniam žmogiškumui, sykiu tačiau kad 
Dievas kaip asmuo vis labiau esti laikomas mitine atlai- 
ka, taip jog savaime kuriasi "ateistinė religija’, vadinasi, 
religija be asmeninio Dievo (plg. t.p.). Tai reiškia: da- 
barties žmogus vis labiau jaučiasi esąs įpareigotas neas- 
meninio dėsnio. Todėl ir yra būtina kiek arčiau pažvelgti 
i šią Dievo kaip neasmeninės tikrovės sampratą ir pasi- 
klausti, ar iš tikro neasmeniškai suvokta dievybė galinti 
pagrįsti religiją kaip sąlygą pilnutiniam žmogiškumui ir 
ar neasmeninis dėsnis galis būti asmeninio įpareigojimo 
subjektas, nes įsipareigojama visados kam nors: pareigos 
be ‘kam nors’ nėra; pareiga savo esme yra santykinė są- 
voka, vadinasi, reikalaujanti ‘kito’. Ar gali tad neasmeni- 
nis dėsnis būti asmeniui šisai ‘kitas’? 


c. Visata kaip Dievas 

Neasmeninio Dievo samprata yra religijų istorijoje 
išėjusi aikštėn įvairiais pavidalais. Ryškiausias iš jų yra 
panteizmas arba pasaulio ir Dievo tapatybė: Deus sive 
natura, kalbant Spinozos žodžiais, kuriais jis metafiziškai 
nusakė šią tapatybę. 

Panteizmas yra deizmo priešingybė, išaugusi tačiau iš 
tos pačios klaidos, būtent: neregėti skirtumo tarp būtybės 
buvimo ir jos esmės arba' tarp būtybės ontologinės ir kos- 
mologinės plotmės, vadinasi, neskirti, kad būtybė yra ir 
kas ji yra. Išnykus šiam skirtumui ar jo nepaisant, Dievo 
santykis su pasauliu virsta arba grynai transcendentiniu, 
arba grynai imanentiniu; Dievas arba pasitraukia iš pa- 
saulio buvimo, arba virsta pasaulio esme. Pirmu atveju tu- 
rime deistinę, antru — panteistinę šio santykio sampratą. 

Deizme Dievas pasaulio atžvilgiu yra vienkartinis veiks- 
nys; jis buvimą jam, tiesa, yra suteikęs, tačiau tuo savą 
santykį su juo ir baigęs. Dabar pasaulis ir būna, ir veikia 
savarankiškai. Pasaulio kūrimas yra deizmo suvokiamas 
kaip praėjęs veiksmas. Kūrimas kaip pasiliekanti dabartis 
(creatio continua) deizmui yra nepažįstamas. Nepažįsta- 
ma todėl yra jam ir Dievo dabartis arba jo imanencija 
pasaulio buvime. Deizmo Dievas yra tarsi Putino Rex, 
kuris, “į purpurą įsivyniojęs“, žiūri, “kaip žvaigždės vai- 
nikan jam klojas“, kartu pykdamas, kam tie žmonės, “rūs- 
čiai šaukdami tame klonyje“, ardo “pasaulio harmoniją" 
(“Rex", 1916 m.). 

Panteizmas eina priešinga linkme ir mėgina pergalėti 
Dievo tolybę tuo, kad atkelia Dievą į pasaulio esmę arba 
į kosmologinę jo plotmę, padarydamas šiąją Dievo buvo- 
jimo apraiška. Dievas esąs visas visame pasaulyje ir visas 
kiekvienoje jo dalyje. Gamtos daiktai bei veiksmai esą iš 
tikro Dievo veiksmų būdai. Averroės terminais, kuriuos 
vėliau prisiėmė Spinoza, kalbant, Dievas esąs natura na- 
turans, o pasaulis — natura naturata; tai dvi to paties da- 
lyko būsenos: veiklioji ir imlioji. Pasaulis savarankišku- 
mo neturįs, nes jo esmė esanti Dievas. Kūrimo iš nebūties 
sąvoka panteizme iš viso dingsta. Čia ji esti pakeičiama 
arba plotiniškąja emanacija, kurioje dieviškoji substanci- 
ja išleidžia iš savęs vis silpnėjančius pavidalus, arba pla- 
toniškąja demiurgo veikla, kurioje Dievas yra tik regimų 
pasaulio pavidalų žiedėjas (apie tai plačiau antrajame 
šios knygos skyriuje). Tačiau panteizme kitaip nė būti ne- 
gali. Sutapdęs Dievą su pasaulio esme, panteizmas tuo 
pačiu užkerta kelią būtybei kilti iš nebūties, nes tai reikš- 
tų, kad ir pats Dievas kyla iš nebūties, kas yra aiški nesą- 
monė. Nuosekliai tad panteizme dingsta ir Dievo trans- 
cendencija. Deizme slypįs Dievo ir pasaulio perskyrimas 
virsta panteizme Dievo ir pasaulio tapatybe. Deizme ne- 

galima Dievo niekur rasti, panteizme jis buvoja visur. Tei- 
singai užtat pastebi E. Berggravas, kad Dievas galįs pra- 
pulti dvejopu būdu: jis galįs pranykti tolybėje ir galįs 
būti įčiulptas artybės". Goethės žodžiai, esą Dievui pritin- 
ką “save puoselėti gamtoje, o gamtą savyje“, yra poetinis 
Dievo įčiulpimo į pasaulį vaizdas. 

Panteizmo metafizikas yra Benediktas Spinoza (1632 
-1677). Vis didesnis ir vis pavojingesnis Dievo ir pasau- 
lio artėjimas prie vienas kito yra jaučiamas jau visame 
naujųjų amžių mąstyme. Jeigu scholastinė filosofija, sek- 
dama Aristoteliu, galėjo skelbti, esą pasaulis yra aprėžtas, 
kadangi begalybė esanti tik galima, o niekad ne tikra, tai 
N. Cusanas jau aiškiai moko tikrovinę pasaulio begalybę 
kaip Dievo begalybės atvaizdą, ką vėliau gražiai nusakė 
G. Bruno, pradėdamas apsigynimo kalbą inkvizicijos teis- 
me Venecijoje: “ Aš skelbiu begalinį pasaulį kaip begali- 
nės Dievo galybės pasėką'""“. Begalinio pasaulio samprata 
yra pati pirmoji ir būtinoji sąlyga, kad Dievas galėtų būti 
sutapdytas su pasaulio esme, nes į aprėžią pasaulį bega- 
linis Dievas juk įsilieti negali. Praplėtus gi pasaulį ligi 
begalybės, išnyksta loginė kliūtis Dievui tapti pasaulio 
esme. Ir ši Cusano pradėta mąstyti pasaulio begalybė, H. 
Heimsoetho liudijimu, “pasiliko metafizikoje, nugalėda- 
ma senąjį jo aprėžtumą" (t.p.) ir “artindama pavojų, kad 
juodu abu (Dievas ir pasaulis, Mc.) galop susilies" (p. 
78). Spinozos filosofijoje tai ir įvyko. Čia pasaulis yra 
jau ne todėl begalinis, kad jis būtų Dievo atvaizdas, bet 
todėl, kad pats Dievas yra pasaulis. Nuo judaizmo nutolęs, 
Krikščionybės betgi nepasiekęs, Spinoza virto abiejų re- 
ligijų apreiškimo kritiku, pasiryžusiu Dievo ir pasaulio 
santykį persvarstyti iš naujo ir šiam reikalui “sugriauti 
visą statinį ir suręsti naują“ (Ethica, supl.). O šis nauja- 
sis statinys turėjęs, pasak Spinozos, rymoti ant teiginio: 
“Visų gamtos daiktų galia yra ne kas kita kaip paties 

Dievo galia, kuria vienintele viskas vyksta ir esti apspren- 
džiama” (Eth. IV, 4). Abu — ir gamta, ir Dievas — yra 
iš savęs: causa sui; gamta yra mūsų nusakoma tomis pa- 
čiomis savybėmis, kaip ir Dievas: “ji yra amžina vieny- 
bė, buvojanti pati savimi, begalinė, visagalė ir tt.” (Eth. I, 
29). Nuosekliai tad “gamtos daiktai bei veiksmai yra 
Dievo reiškimosi būdai” (Eth. I, 25). Formulė “Deus sive 
natura — Dievas arba gamta” yra Spinozos pažiūrų es- 
minė santrauka. 

Dievo ir pasaulio tapatybė savaime patraukia paskui 
save ir dvasios bei medžiagos tapatybę. Spinoza aiškiai 
teigia: “ Atsiminkime, kad mąstanti substancija ir tįsą tu- 
rinti substancija (tai Descarto terminai, kuriais jis nusakė 
dvasią ir medžiagą, Mc.) yra viena ir ta pati substancija, 
tik suvokiama čia vienos, čia kitos savybės atžvilgiu“ 
(Eth. II, 7). Kai substanciją mąstome jos pažinimo galios 
atžvilgiu, ji yra dvasia; kai tą pačią substanciją mąstome 
jos tįsumo atžvilgiu, ji yra medžiaga. Jeigu Descartas me- 
džiagą ir dvasią ne tik skyrė, bet ir atskyrė, tai Spinoza 
jas ne tik sujungė, bet ir sutapatino: juodvi esančios tos 
pačios vienos vienintelės pradinės substancijos dvi būsenos 
arba du jos apmąstymo atžvilgiai. 

Panteizmas tad, kaip matome, yra aiškus monizmas: 
jame nėra dviejų ploimių — būties ir būtybės, Dievo ir 
žmogaus, dvasios ir medžiagos, — bet visa yra tik viena 
vienintelė substancija, kurią galima vadinti dieviška bei 
dvasine, taip pat lygia teise ir gamtine bei medžiagine. 
Panteizmas yra spiritualizmas ir materializmas kartu. 
Štai kodėl jis nesykį ir yra laikomas ateizmu. Nes kai 
Dievas yra visur, tai iš tikro jo nėra niekur. Tapęs pasau- 
lio esme, jis tiek susipasaulina, jog apie skirtiną jo buvi- 
mą nebetenka kalbėti. Susiliejęs su gamtos veikimu, Die- 
vas virsta nieko nebeišaiškinančia ir niekam nebereika- 
linga hipoteze arba filosofinio mąstymo pertekliumi — 

pagal žinomą dėsnį: “non sunt multiplicanda entia sine 
necessitate — nereikia dauginti dalykų be reikalo”. Pras- 
mingai todėl pastebi K. Loewithas, baigdamas apibūdinti 
Spinozos vietą bei reikšmę naujųjų amžių mąstymo isto- 
rijoje: “Spinozos “Deus sive natura’ stovi kaip tik ant ri- 
bos, kur gęsta pasitikėjimas Dievu ir kur žengiama į pri- 
pažinimą visatos be Dievo, be tikslo, vadinasi, be prasmės 
ir be vertės"*". Pats Spinoza šią ribą peržengė ta prasme, 
kad padarė Dievą kosmologinės pasaulio plotmės vidine 
priežastimi (causa immanens). Tačiau to pakako, kad to- 
limesnis Dievo ir pasaulio santykių apmąstymas persisver- 
tų aiškion pasaulio pusėn ir kad Dievas išnyktų iš šio ap- 
mąstymo akiračių. 

Ar Dievas, būdamas tapatus visatai, gali būti religijos 
Dievas? Kitaip tariant, ar panteizmas yra religija? N. 
Berdjaevas yra gražiai apie panteizmą pasakęs, kad šis 
visų pirma yra “erezija žmogaus atžvilgiu"“" todėl, kad 
jis reiškia “žmogaus pavergimą ir jo asmens bei jo laisvės 
paneigimą“ (p. 99). Ir iš tikro. Panteizmo atveju žmogus 
buvoja priešpriešiais Dievui kaip daiktinei tikrovei, ka- 
dangi pasaulis su visais savo padarais ir veiksmais yra 
daiktas, o ne asmuo. Tuo tarpu daiktinė tikrovė visados 
yra valdoma būtinybės; daiktinėje tikrovėje nėra nei as- 
meniškumo, nei tuo pačiu laisvės. Jeigu tad ši būtinybė 
yra Dievo išraiška arba Dievo būsena, tuomet žmogus, 
jai nusilenkdamas ir net ją garbindamas, savaime išsižada 
savojo Aš su jo laisve, nes prisiima būtinybę kaip dieviš- 
kumą. Garbinimas, tasai pagrindinis religijos veiksmas, 
panteizme virsta žmogaus susinakinimu: prisiimti būtiny- 
bẹ kaip dieviškąjį objektą reiškia paneigti laisvę kaip 
priešybę dievybei, kurią garbiname; negalima juk garbin- 
ti būtinybės ir sykiu būti bei jaustis laisvam. Tai reiškia 
daiktą iškelti viršum asmens ir šįjį galop paneigti. Pan- 
teizmas todėl ir yra visų pirma antižmogiškas, nes neigia 

kaip tik tai, kuo žmogus prašoka kiekvieną daiktą. Pan- 
teizmo garbinama visatos galybė yra, be abejo, stipresnė 
už žmogų fiziškai, tačiau ji yra žmogaus neverta dvasiš- 
kai, kadangi joks daiktas nėra vertas asmens. Kitaip ta- 
riant, panteizme žmogus garbina tai, kas nėra verta gar- 
binti. Jis stovi prieš visatą kaip aklą jėgą, veikiančią pa- 
gal griežtus gamtos dėsnius, nežinančius nei meilės, nei 
nuodėmės, o tuo pačiu nei pasigailėjimo ar atleidimo. Ne- 
asmeninė visata mus triuškina savo būtinybės svoriu, ir 
visi asmeniniai mūsų veiksmai jos akivaizdoje darosi be- 
prasmiai.“ Trumpai sakant, panteizme žmogus nusilenkia 
neasmeninei galybei, nebeįstengdamas atsitiesti kaip as- 
meninė kilnybė. Tai ir yra ženklas, kad jis nusilenkia ne 
tikram Dievui, o stabui. 

Todėl yra visiškai suprantama, kodėl panteizmas nie- 
kad negali išsilaikyti kaip religinis santykis. Nes žmogus, 
įsisąmoninęs, kad visata veikia pagal būtinus dėsnius, tuo- 
jau sunaikina ją kaip Dievo išraišką arba būseną tuo, kad 
ima šiuos dėsnius tyrinėti, suseka jų veikseną, perorgani- 
zuoja juos pagal savus reikalus ir tuo būdu visatą palen- 
kia pats sau. O žmogui palenkta visata savaime netenka 
dieviškojo pobūdžio. Niekur tad mokslas nėra toks griež- 
tas bei teisingas religijos priešas, kaip panteizme. Štai ko- 
dėl panteistinis Dievo ir pasaulio santykis naujųjų amžių 
mąstyme ir buvo neišvengiamas kelias — ne į religiją, 
bet į ateizmą. “Panteizmas yra tik mandagesnė ateizmo 
forma“ (A. Schopenhaueris). Juk jeigu žaibą galima per- 
kūnsargiu nuleisti į žemę ir padaryti nebepavojingą, tai 
jis anaiptol nėra dieviškosios būsenos išraiška. O jeigu jis 
iš tikro toks būtų, tuomet perkūnsargis reikštų priemonę, 
kuria žmogus iškyla aukščiau už Dievą ir tuo pačiu at- 
skleidžia, kad Dievo iš viso nėra, nes Dievas, kurį žmogus 
apvaldo sava technika, nėra joks Dievas. Religijai todėl 
yra pavojingas ne Dievo ir pasaulio skyrimas, kaip to ne- 

sykį būkštauja sielovadiškai nusiteikę mąstytojai, o Dievo 
ir pasaulio suliejimas — tiek ontologinėje, tiek kosmolo- 
ginėje srityje. Religija gali išsilaikyti tik tada, kai Dievas 
yra pasauliui imanentus ontologinėje plotmėje, vadinasi, 
pačiam pasaulio buvimui, bet jam transcendentus kosmo- 
loginėje plotmėje, vadinasi, pasaulio esmei bei veikimui. 
Panteizmas, kaip ir deizmas, šios skirtybės nesuvokia ir 
todėl religinio santykio pagrįsti negali, kadangi šis san- 
tykis esmiškai reikalauja tiek priklausomybės (buvime), 
tiek savarankiškumo (veikime). Kas vieną kurį iš šių pra- 
dų sunaikina, tas sunaikina ir religiją. 


d. Paslaptis ir absoliutas kaip Dievas 

Neasmeninės tikrovės būdu Dievas esti mąstomas ne 
tik tada, kai tapatinamas su visata, bet ir tada, kai suvo- 
kiamas kaip bendrinė kategorija, buvojanti, tiesa, tikro- 
viškai, tačiau neturinti asmeninės būsenos, nes asmuo nie- 
kad negali būti bendrybė: asmuo ir bendrybė išskiria vie- 
nas kitą. Tokių taikomų bendrinių kategorijų esama ne- 
vienos. Vakarų mąstymo istorijoje jos yra kituosios pagal 
tai, kokios vyravusios to ar kito tarpsnio metafizikoje, pra- 
dedant platoniškąja gėrio idėja, einant per scholastinę pir- 
mąją priežastį ligi kantiškosios dorinės prielaidos (postu- 
latum) ir hegeliškosios absoliutinės dvasios. Mūsų dienų 
būdingos kategorijos, kuriomis mėginama Dievą mąstyti, 
yra paslaptis ir absoliutas. Jas tad čia trumpai ir apžvelg- 
sime, klausdami, ar jos galinčios būti kelias į religijos Die- 
vą ir ar religijos Dievas gali būti jomis išreiškiamas. 

Kokiu būdu paslaptis esanti kelias į religijos Dievą, 
gali gražiai pavaizduoti šie K. Rahnerio žodžiai, kuriais 
jis pradeda mūsų dienų žmogui jo siūlomą naują krikščio- 
niškojo tikėjimo tiesų santrauką (Kurzformel): “ Dvasi- 
niame savo būvyje žmogus visados esti kreipiamas į šven- 
tą paslaptį kaip savo buvimo pagrindą, vis tiek ar jis apie 

tai kalbėtų, ar ne; ar leistų šiai tiesai pasireikšti, ar ją 
nuslėptų. Šią paslaptį mes ir vadiname Dievu““?. Tą pa- 
čią mintį randame ir kiek ankstesnėje Rahnerio studijoje 
apie įsikūnijimo teologiją, kurioje teigiama, esą “žmogus 
yra paslaptis sava būtybe ir sava prigimtimi" — ne ta 
prasme, kad jis pats būtų “begalinė pilnybė“, o ta, kad 
“savo tikrąja esme, savo pradiniu pagrindu, savo prigim- 
timi jis yra skurdi, vis labiau įsisąmoninanti nuoroda į 
šią pilnybę““". Tai reiškia: savame būvyje žmogus susidu- 
ria su paslaptimi, kuri ir esanti ne kas kita, kaip Dievas. 
Paslapties patyrimas esąs Dievo patyrimas. Paslaptis ir 
Dievas esą vienas ir tas pats dalykas. Kur susiduriame su 
paslaptimi — patys savyje ar užu savęs — ten susidu- 
riame ir su Dievu. Štai kodėl šiandien mielai kalbama 
apie paslapties patyrimą, viliantis, esą jame atsiskleis Die- 
vas, nesigriebiant senųjų mąstymo kategorijų. Bet ar tai 
iš tikro yra įmanoma? 

Paslaptis kaip gnoseologinė kategorija anaiptol nėra 
nežinomybė, vadinasi, tai, kas nepažistama, tačiau kas vis 
dėlto gali būti pažinta. Ar tai kada nors iš tikro ir bus 
pažinta, čia neturi reikšmės. Čia svarbu tik tai, kad ne- 
žinomybė neperžengia mūsojo pažinimo plotmės ir todėl 
yra jo apimama -— bent savo galimybe, nors ir nevisados 
savo tikrenybe. M. Scheebenas laiko nežinomybę net “pa- 
žinimo tobulybe“, nes isisąmoninę, kad nevisa pažįstame, 
išvengiame pavojaus vieną kurią tikrovės dalį ar jos at- 
žvilgį laikyti visuma“*. Tuo tarpu paslaptis yra nesuvokia- 
mybė, vadinasi, tai, kas prašoka mūsų pažinimo plotmę ir 
todėl lieka šiajam iš viso neprieinama ir todėl niekad ir 
niekaip nepažįstama. Šis “niekad? ir ‘niekaip’ reiškia ne 
laiko eigą ir ne priemones, o paties objekto buvojimą ki- 
toje buvimo plotmėje, į kurią mūsasis pažinimas pačia sa- 
vo sąranga negali pakilti ir ano objekto pasiekti. Paslap- 
tis buvoja ontologiškai kitoje plotmėje, negu mes patys. 

Nūn, ši kita buvimo plotmė tinka betgi tik Dievui. Tik 
Dievas kaip būtis peržengia pačiu buvimu mus kaip bū- 
tybę. Todėl tik į Dievo plotmę mes pažinimu negalime 
pakilti. Nuosekliai tad tik Dievas ir yra paslaptis. Visa, 
kas nėra Dievas, savaime nėra nė paslaptis, nes visa tai 
yra to paties buvimo, kaip ir mes. Visa, kas nėra Dievas, 
gali būti nežinomybė, tačiau niekad ne nesuvokiamybė. 

Iš to plaukia didžios svarbos išvada mūsajam klausi- 
mui: nedieviškojoje srityje mes niekur ir niekad nesusi- 
duriame su paslaptimi, kadangi šioje srityje jokios paslap- 
ties nėra ir negali būti. Kol neatskleidžiame Dievo, tol ne- 
patiriame nė paslapties. Nes be Dievo mes sukiojamės to- 
kioje buvimo plotmėje, kuri yra mūsoji. Joje mes galime 
daug ko nežinoti, bet joje mes galime visa suvokti. Teigti 
tad, kad kas nors, neišskyrus nė paties žmogaus, šioje plot- 
mėje galėtų būti paslaptis ir kad mes galėtume šią paslap- 
tį pergyventi, reiškia nežinomybę tapatinti su nesuvokia- 
mybe ir nedieviškajam buvimui priskirti dieviškųjų savy- 
bių. Norint susidurti su paslaptimi, reikia visų pirma su- 
sidurti su Dievu. O kol aiškiai nežinome, kad tai ir tai 
yra dieviška, tol neturime jokio pagrindo tai ir tai laikyti 
paslaptimi. Todėl teiginys, esą paslapties pergyvenimas 
yra Dievo pergyvenimas, yra logiškai ydingas ratilas: čia 
siekinys (Dievas) yra tas pats, kas ir išeities taškas (pa- 
slaptis), nes šalia Dievo nėra jokios paslapties, ir neper- 
gyvendami Dievo, mes negalime pergyventi nė paslapties. 
Teisingas yra tad tik priešingas teiginys: Dievo pergyve- 
nimas yra ir paslapties pergyvenimas. Ne paslaptį vadi- 
name Dievu, o Dievą vadiname paslaptimi. Jį tad ir reikia 
visų pirma pergyventi, kad galėtume pergyventi paslaptį. 
Paslapties patyrimas Dievu ne baigiasi, o juo prasideda ir 
juo remiasi. Teikti paslapties pergyvenimą kaip Dievo per- 
gyvenimą reiškia sukiotis ratile ir nieko nepasiekti. Štai 
kodėl paslaptis ir nėra kelias į Dievą, kadangi ji jau pri- 

leidžia Dievo turėjimą. Kas neturi Dievo, tam nėra nė jo- 
kių paslapčių. Šia prasme dialektinio materializmo gno- 
seologija yra labai nuosekli, teigdama, kad nėra negalimų 
pažinti dalykų; yra tik nepažintų dalykų. Ateizmo negali- 
ma nugalėti, nurodant į žmogaus būvyje slypinčią “šventą 
paslaptį", kadangi Dievo nebuvimo atveju nėra nei šven- 
tumo, nei paslapties. 

Tas pat tenka tarti ir apie absoliutą, kuris dabarties 
mąstyme irgi yra laikomas nuoroda į Dievą. Absoliutas 
yra labai savotiška sąvoka jau vien todėl, kad ji nusako 
priešingybę to, kas yra religijos Dievas: ‘absolutum’ reiš- 
kia tai, kas atsieta, atjungta, atrišta, nesąlygojama, nepri- 
klausoma; tuo tarpu religijos Dievas, būdamas pačia savo 
būsena santykinis, yra kaip tik su žmogumi susietas, su- 
jungtas, surištas, jo prigimties sąlygojamas — krikščio- 
niškojoje religijoje net tiek, jog yra suėjęs su juo neišar- 
domon asmeninėn vienybėn Kristuje. Apskritai nėra jokios 
religijos, kuri garbintų “atsietinį Dievą“, vadinasi, abso- 
liutą žodine prasme. Štai kodėl, apmąstant religiją, abso- 
liutas visados išnyra kaip svetimas kūnas, kuris greičiau 
Dievą nuo mūsų atitolina, negu priartina. Nes kai tik mė- 
giname mąstyti Dievą be santykio, vadinasi, kilti ligi ab- 
soliuto plotmės, tuojau visa darosi pilka ir nebegyva. Šį 
savotišką absoliuto vaidmenį religijoje gražiai yra apibū- 
dinęs N. Berdjaevas, kalbėdamas apie žmogaus pasivergi- 
mą Dievui: “ Absoliuto sąvoka, sako jis, sudaro kraštutinę 
atitrauktos ir objektyvuojančios minties ribą bei pasėką. 
Absoliute dingsta bet koks egzistencijos pėdsakas, bet koks 
gyvybės ženklas. Į absoliutą juk negalima kreipti maldų, 
su juo neįmanoma susitikti dramatiškai. Absoliutu juk va- 
diname tai, kas yra be santykio su kitu ir kas nėra kito 
reikalingas. Todėl absoliutas nėra nei būtybė, nei asmuo, 
nes šis visados atsiremia į galimybę išeiti iš savęs ir eiti 
kito pasitiktų. Tuo tarpu absoliutas nėra pajėgus išeiti iš 


147 


savęs, kad kurtų pasaulį; jam negalima priskirti nei ju- 
desio, nei kaitos"“?. Todėl Berdjaevas ir teigia, esą “Die- 
vas nėra absoliutas, nes jame vyksta laisvės ir meilės dra- 
ma“ (p. 93). Tik Aristotelio filosofijos įtakoje Vakarų 
mąstymas, pasak Berdjaevo, išjungęs iš Dievo sampratos 
“bet kokį vidinį judėjimą ir bet kokį tragiškąjį pradą“ 
(p. 92). 

Nors šie Berdjaevo žodžiai ir atspindi abejotiną jo re- 
ligijos filosofijos pagrinduose glūdinčią Dievo “vidinės 
dramos" prielaidą, vis dėlto jie yra teisingi vienu atžvil- 
giu, kad nusako negalimybę mąstyti Dievą kaip absoliutą 
'atsietinio Dievo’ prasme. Dėl šios priežasties tiek pats 
Berdjaevas (plg. p. 92), tiek kiti mąstytojai laiko abso- 
liuto sąvoką ne religijos filosofijos, o metafizikos sąvoka, 
kuri netenkanti reikšmės, susidūrusi su religijos Dievu. 
“Filosofas, pasak M. Buberio, turėtų pažinti ir pripažinti, 
kad jo turima absoliuto idėja baigiasi ten, kur absoliutas 
yra gyvas; kad ji baigiasi ten, kur absoliutas yra myli- 
mas”®®, Nes klausimas, ar galima absoliutą mylėti, kadan- 
gi jis yra idėja, kaip tik ir sunaikina šią idėją. Tiesa, neo- 
kantininkas H. Cohenas mėgina absoliutą gelbėti priešingu 
klausimu: “Ar galima mylėti ką nors kitą, negu idėją?“, 
būdamas įsitikinęs, esą ir mylimajame asmenyje mes my- 
lime ne jį patį, o tik jo idėją arba vad. 'idealinį asmenį'“". 
Tačiau Cohenas nepastebi, kad asmuo niekad nevirsta idė- 
ja, nes idėja esmiškai yra bendrybė, tuo tarpu asmuo yra 
esmiškai vienkartybė, vadinasi, du vienas kitą išskirią da- 
lykai. Priešingai Cohenui, turime teigti, kad asmenyje my- 
lime kaip tik jo vienkartybę, vadinasi, tai, kas niekur ir 
niekad nesikartoja. Mylimas asmuo mums yra neatstoja- 
mas todėl, kad jis yra vienintelis. O jei taip, tuomet abso- 
liutas, būdamas idėja, nė negali būti mylimas. Jis negali 
būti nė garbinamas, nes jis kaip idėja yra mūsų proto ob- 
jektas. Jam nėra reikalo nė apsireikšti, kadangi jį mes jau 

turime savo pažinimu; be to, jis nė negalėtų apsireikšti, 
kadangi apsireikšti reiškia sueiti į santykį ir tuo pačiu 
tapti susijusiu, vadinasi, nebe absoliutų. Užtat E. Brunne- 
ris teisingai vadina absoliutą pasauliui imanenčiu: “jis 
nėra viršum pasaulio, o šiojo amžina imanenti prielaida; 
mąstomas absoliutas nėra nė paslaptis, kadangi jis gali 
būti mąstomas“““. Visa tai ir padaro, kad absoliutas iš 
tikro yra metafizikos, o ne religijos filosofijos sąvoka. Šia 
prasme jis anaiptol nėra kelias į religijos Dievą, kadangi 
religija kaip santykis yra absoliuto kaip nesantykinio pra- 
do priešingybė. 

Tačiau absoliutas gali būti mąstomas ir kaip pilnybė, 
vadinasi, ne tik neigiamai kaip atsietas nuo visko, bet ir 
teigiamai kaip telkiąs savyje visa. Jau net ir anos neigia- 
mosios absoliuto sąvokos pagrinduose slypi santykis, va- 
dinasi nurodymas į pilnybę. Juk norėdami mąstyti abso- 
liutą kaip atsietąjį, turime kartu mąstyti ir tai, nuo ko jis 
atsietas; tai yra, turime mąstyti ir antrąjį polių, nuo kurio 
absoliutas yra, tiesa, nepriklausomas, kurio buvimo betgi 
absoliutas reikalauja, kad būtų nepriklausomas. Kitaip ab- 
soliuto sąvoka liktų gryna išmonė, nereiškianti jokios tik- 
rovės. Priėmus gi kitą polių, absoliuto sąvoka savaime 
virsta pilnybės sąvoka: absoliutas yra nepriklausomas nuo 
kito poliaus kaip tik todėl, kad suima savin visa, ką šisai 
polius turi. Pilnybės prasme tad galima ir reikia kalbėti 
apie Dievą kaip absoliutą: ne kaip atsietą nuo visko, bet 
kaip pasiturintį viskuo. 

ia prasme mūsų dienų mąstymas ir mėgina absoliu- 
tines kategorijas laikyti nuorodomis į Dievą ir net pačiu 
Dievo buvojimu mūsų matmenyse. “Kur tik žmogus pri- 
siima absoliutinį atsakingumą už savo būklę, sako K. Rah- 
neris, kur tik jis galutinės savo prasmės ieško bei laukia, 
ten jis jau yra Dievą radęs, vis tiek, kaip jis jį vadintų""". 
Kitaip sakant, absoliutinis atsakingumas ir absoliutinė 

prasmė esą tapatūs Dievui. Kur šios kategorijos turimos, 
ten turimas ir Dievas. Dar vienas šios rūšies pavyzdys. 
Pokalbyje su marksizmo atstovais K. Rahneris teigia: 
“Absoliutinės žmogaus ateities klausimas jima savin Die- 
vo klausimą, taip kad žmogus, atsivėręs absoliutinei atei- 
čiai, patiria, kas iš tikro manoma, tariant žodį ‘Dievas’ ”™, 
nes “absoliutinė ateitis yra tik kitas vardas to, kas reiš- 
kiama žodžiu “Dievas"" (p. 15). Nors palyginta su abso- 
liutiniu atsakingumu kaip vidine kategorija, absoliutinė 
ateitis yra viršinė kategorija, vis dėlto ir ji esanti tik ki- 
tas Dievo vardas, ir kas jai atsiveriąs, tuo pačiu atsive- 
riąs Dievui. Bet ir vėl: ar absoliutinių kategorijų tapati- 
nimas su Dievu yra logiškai pateisinamas? Ar tai nėra 
šuolis iš vienos buvimo plotmės į kitą, tuo pačiu žodžiu 
vadinant du vienas į kitą nesuvedamus ir vienas iš kito 
neišvedamus dalykus, būtent: Dievą ir žmogų? 

Juk kas gi yra “absoliutinis atsakingumas“ ir “abso- 
liutinė ateitis“? Ką reiškia visais šiais atvejais žodis “ab- 
soliutinis'? Ne ką kitą kaip pilnybę: tai pilnutinis arba 
visiškas atsakingumas ir pilnutinė arba visiškai atbaigta 
ateitis. Žodis “absoliutinis? čia turi teigiamosios — visa 
apimančios, o ne neigiamosios — atsietinės prasmės. Ta- 
čiau ar tai reiškia, kad atsakingumo ar ateities pilnybė 
būtų tapati Dievui kaip būties pilnybei? Juk absoliuto ka- 
tegorija pilnybės prasme žmogaus būklėje visados yra bū- 
tybės kategorija ir tuo pačiu reliatyvi savo esmėje. Ji reiš- 
kia tik pilnutinį būtybės išsiskleidimą. Betgi būtybės es- 
mės pilnutinis išsiskleidimas anaiptol neperžengia būtybės 
buvimo plotmės ir niekados nepereina į būties arba Die- 
vo ploimę. Kitaip pilnutinis išsiskleidimas reikštų, kad 
žmogus tampa Dievu. Nuosekliai tad imtis absoliutinio 
atsakingumo už savą būklę dar anaiptol nereiškia rasti 
Dievą, ir laukti absoliutinės savo ateities dar nereiškia 
laukti Dievo. Būdama būtybės pilnatvės sąvoka, absoliuto 

kategorija čia nėra ir negali būti kitas Dievo vardas. Čia 
tik tuo pačiu žodžiu vadiname tai, kas nėra tolygu, o tik 
analogiška. Kaip būtybė nėra būtis, taip ir jos pilnybė 
nėra būties pilnybė. Turėti tad būtybės pilnybę dar anaip- 
tol nereiškia būti radus Dievą. 

Šia prasme atsako K. Rahneriui ir jo pokalbio dalyvis 
marksizmo ideologas R. Garaudy. Prieš K. Rahnerio “ab- 
soliutinės ateities” kaip Dievo sampratą jis stato marksis- 
tinę tos pačios ateities kaip žmogiškosios veiklos sampra- 
tą. “ Transcendencija, sako Garaudy, krikščioniui yra Die- 
vo veikimas, kurio jis laukia ir kuris jį kviečia. Tuo tarpu 
marksistui ji yra matmuo žmogiškojo veikimo, kuriuo 
žmogus peržengia dabartį tolimosios savo būtybės reika- 
lui: tai gamtos peržengimas kultūros linkui. Ši tolimoji 
būtybė, slypinti betgi visų mūsų apmatų akiratyje, ir yra 
absoliutinė ateitis“"'. Tai “ateitis, kuri pagal mūsų pa- 
žangos mastą vis labiau išsivysto, vis auga bei platėja“ 
(p. 88), nes “begalybė yra marksistui stoka ir todėl rei- 
kalavimas“ (p. 87). Kitaip tariant, absoliutinė ateitis 
marksistui yra ne kas kita, kaip begalinė kultūrinė pa- 
žanga. Ji nėra statmeninis kilimas į anapus, o gulstinis 
plėtimasis šiapus; nėra laiko peržengimas, o nuolatinė 
trukmė. Be abejo, galima su šia samprata galynėtis, nu- 
rodant į begalinės pažangos prieštaravimą savyje. Tačiau 
net ir griuvus pažangos begalybei ir priėmus pažangos 
galą , anaiptol nesudūžta Garaudy absoliutinės ateities 
kaip žmogiškosios veiklos samprata, kadangi nėra jokios 
loginės būtinybės žmogaus esmės skleidimąsi ligi pilnat- 
vės sudėti į kažkokio transcendentinio veiksnio rankas. 
Žinoma, jeigu Dievas yra ir jeigu žmogus yra santykis 
su juo, tuomet, aišku, Dievas įtaigauja ir žmogiškosios 
esmės skleidimąsi, kaip jis įtaigauja ir visą jo būvį. Ta- 
čiau tam reikalinga Dievą jau turėti ir tik ryšium su šiuo 
jau turimu Dievu apmąstyti ir savo ateitį. Pati viena ši 

ateitis, atitraukta nuo Dievo, tegu ir būtų vadinama ab- 
soliutine, nėra tolygi Dievui, nes ji lygia teise, kaip rodo 
Garaudy pavyzdys, gali būti suprasta ir kaip žmogaus 
veikimas. Tuo būdu absoliutinė ateitis anaiptol nėra tik 
kitas Dievo vardas. Tai tinka ir visoms kitoms kategori- 
joms, žymimoms “'absoliutinių savybių“ žodžiu. 


e. Neasmeninio Dievo negalimybė 

Užtat mums dabar ir kyla sprendžiamosios reikšmės 
klausimas: ar Dievas, suvokiamas bendrinės kategorijos 
būdu, gali būti religijos Dievas? Pasak U. Manno, šis 
klausimas esąs “paskutinysis religijos filosofijos klausi- 
mas'"*; paskutinysis ta prasme, kad, jį išsiaiškinus, gali- 
ma toliau be kliūčių sklaidyti tikrąjį religijos Dievą, 
klausiant jo būsenos bei veiksenos ryšium su žmogumi. 

F. Heilerio pažiūra, asmeninis Dievo pobūdis esąs re- 
ligijai nebūtinas; dar daugiau: “vienašališkas asmenišku- 
mo pabrėžimas nuskurdina dievybę”, nes neišreiškia vi- 
so jos turtingumo, slypinčio užu jos asmens. Dievybės as- 
muo esąs tik tai, kas į mus atgręžta: tai lyg ir jos veidas. 
Tačiau už šio veido glūdinti neišsemiama gelmė, kuri 
mums dingstanti “amžinosiose tamsybėse" (R. Otto). Štai 
kodėl net ir krikščioniškieji mistikai (pav. Eckhart) esą 
linkę mieliau kalbėti apie dievybę (deitas), negu apie 
Dievą. Ir pačiam garbinimo veiksmui, pasak Heilerio, 
“asmeninis garbinamojo objekto pobūdis nėra jokiu at- 
veju esminis""*. Nes šalia asmeninio Dievo yra garbina- 
ma “gyvybę teikianti saulė, gimdanti bei maitinanti žemė, 
grožyje išeinanti aikštėn vienybė ir begalybė" (t.p.), va- 
dinasi, įvairūs įvairiausi neasmeniniai objektai. Tos pa- 
čios nuomonės yra ir M. Buberis. Ir jam atrodo, kad “ne 
asmeninė dieviškumo išraiška apsprendžia religijos tikru- 
mą, o tai, kad aš santykiauju su dieviškumu kaip buvo- 
jančiu man priešpriešiais. Nors žmogus tikėtų ir neaprėž- 

tą, bevardę, jokio asmeniškumo neapimamą būtybę, jei 
tik ši būtų suvokiama kaip tikinčiojo priešybė, tai toks 
tikėjimas būtų tikras““". Todėl Buberis ir teigia, esą ir 
“nežinomasis Dievas yra teisėtas religijos objektas“ (p. 
35). Čia aiškiai regėti, kad Buberis atmeta tik Feuerba- 
cho bei jo sekėjų teoriją, suvedančią Dievą į sąmonės tu- 
rinį ir tuo paneigiančią jį kaip buvojantį mums priešprie- 
šiais. Nuosekliai tad Buberiui Dievo tikrovė priešybės są- 
monei prasme ir yra vienintelis religijos tikrumo mastas, 
neklausiant, ar ši tikrovė yra asmeninė, ar daiktinė. 

Tuo tarpu M. Scheleris yra visiškai priešingos pažiū- 
ros. Kalbėdamas apie žmogiškojo asmens laisvę kaip bū- 
tiną sąlygą atsiskleisti dieviškajam apreiškimui, Scheleris 
pagrindinius religijos veiksmus laiko baigtinio asmens 
santykiavimu su Dievu kaip begaliniu asmeniu“““. Prie 
šių pagrindinių veiksmų priklauso, pasak Schelerio, “gar- 
binimas ir malda“ (t.p.), kuriuodu yra neįmanomu Die- 
vo kaip neasmeninės tikrovės akivaizdoje. “ Garbinimas, 
skirtingas nuo pagarbaus apmąstymo, yra galimas kreipti 
tik į asmenį, o ne į daiktą. Malda, būdama atremta į gar- 
binimą ir besireiškianti kaip “pokalbis su Dievu", turi sa- 
vo prielaida visa mylintį asmenį, vadinasi, ne tik Dievą 
kaip asmenį, bet net jau ir vieną dieviškąjį asmenį, kuris 
nebetyli, o kurio esmėje slypi noras atsiskleisti" (p. 325 
-236). Štai kodėl panteizme, Schelerio pažiūra, joks gar- 
binimas ir jokia malda yra negalimi: čia yra galimas tik 
“pagarbus apmąstymas", vadinasi, daugiau filosofinis, o 
ne religinis veiksmas tikra prasme (plg. p. 236). 

Katra iš šių dviejų priešingų nuomonių gali būti pa- 
teisinta religijos Dievo sampratoje? Ar iš tikro yra galima 
religija, vadinasi, Dievo ir žmogaus santykis, jei Dievas 
yra neasmeninė tikrovė — vis tiek kokiu pavidalu ji būtų 
suvokiama? Kitaip sakant, ar yra galimas religinis san- 
tykis tarp žmogaus kaip asmens ir Dievo kaip daikto? 

Nes neasmeninė tikrovė pačia savo esme visur ir visados 
yra daiktinė: jos pavadinimas ‘Dievu’ daiktinio jos po- 
būdžio anaiptol nenaikina. 

Kalbėdami apie panteizmą, minėjome, kad daiktinė 
tikrovė visados yra valdoma būtinybės, nes laisvė yra ga- 
lima tik asmeninėje tikrovėje: tik asmuo yra laisvas. As- 
muo išskiria būtinybę, daiktas išskiria laisvę. Jeigu tad 
Dievas yra suvokiamas kaip neasmeninė, vadinasi, daik- 
tinė tikrovė, tai tuo pačiu jis yra palenkiamas būtinybei, 
netekdamas savai būsenai laisvės kaip skirtinai asmeninės 
kategorijos. Neasmeninis Dievas nėra nei pats laisvas, nei 
gali kitam laisvės teikti. Būdamas daiktinė tikrovė, jis yra 
ir pats valdomas būtinų dėsnių, ir šiems dėsniams palen- 
kia žmogų, santykiaujantį su juo. Tai įspūdingai yra išėję 
aikštėn graikiškojoje likimo sampratoje: likimas kaip ne- 
asmeninė galybė valdęs visa, kas asmeniška: dievus ir 
žmones, taip kad niekas iš jo apsprendimo ištrūkti nega- 
lėjęs. Esant šitokiai galybei tikrove, laisvė virsta apgauliu 
žmogaus įvaizdžiu: jis manosi esąs bei veikiąs laisvai, o 
iš tikro visi jo elgesiai yra apsprendžiami būtinų anos 
galybės dėsnių. Kiekvienas tad neasmeninis Dievas yra 
likimas, tai yra aukščiausioji akla jėga, naikinanti laisvę 
visame mūsų būvyje. 

Betgi religija be laisvės yra nebe religija. Išjungus iš 
religijos kaip santykio su Dievu laisvę, visi religiniai mū- 
sų veiksmai virsta šmėkliškais, vadinasi, turinčiais tikro- 
vės išvaizdą, bet neturinčiais pačios tikrovės. Malda ir 
auka, kaltė ir gailestis, prašymas ir dėkojimas nebetenka 
prasmės, nes visa tai gali būti pateisinama tik tuo atveju, 
jei laisvas žmogus stovi laisvo Dievo akivaizdoje, kadan- 
gi tik laisvas žmogus gali nusikalsti bei atgailauti, prašyti 
bei dėkoti ir tik laisvas Dievas gali išgirsti maldą, priimti 
auką, teikti malonės, atleisti kaltę. Religija kaip dvipusis 
santykis atsiremia į abipusę laisvę: į žmogaus laisvę Die- 

vo atžvilgiu ir į Dievo laisvę žmogaus atžvilgiu. Kur bent 
viena šios dvilypės laisvės pusė yra pažeidžiama ar su- 
naikinama, ten yra pažeidžiama ar sunaikinama ir religi- 
ja. Dievas gali būti religijos Dievas tik tada, kai jis žmo- 
gaus niekur ir niekam neverčia — nei tiesioginiu būdu 
kaip regima jėga, nei netiesioginiu kaip neregima įtaka. 
Taip pat ir žmogus gali būti religijos žmogus tik tada, kai 
jis žino, kad savo veiksmus jis vykdo savu apsisprendimu, 
o ne kažkokia — tegu ir nejaučiama — prievarta. Laisvės 
tikrumo sąmonė yra pagrindinė sąlyga religijos tikrumui. 

Visa tai darosi neįmanoma, jei Dievas yra neasmeninė 
tikrovė ir jeigu žmogus yra palenktas šios tikrovės būti- 
nybei. Nes tokiu atveju žmogus stovi ne Dievo-asmens, o 
Dievo-daikto akivaizdoje, ir bet koks laisvas jo apsispren- 
dimas šio daikto atžvilgiu yra neįmanomas. Nes kaip pats 
daiktas neturi laisvės, taip ir žmogus neturi laisvės jo at- 
žvilgiu: apsisprendimas daikto atžvilgiu visados vyksta 
pagal daikto dėsnius. Daikto tiesa yra proto atitikimas jį 
patį. Jokios laisvės apsispręsti čia nėra. Laisvas apsispren- 
dimas yra galima tik kitos laisvės akivaizdoje. Bet Die- 
vas, jeigu jis yra neasmeninė tikrovė, tokios laisvės kaip 
tik neturi, tuo pačiu jos neturi nė žmogus Dievo-daikto 
atžvilgiu. O jeigu žmogus vis dėlto manytųsi šiuo atveju 
veikiąs laisvai, atlikdamas eilę religinių veiksmų, tai jis 
tik apgaudinėtų pats save, paversdamas šiuos veiksmus 
religinės tikrovės kaukėmis. Suvokti tad Dievą kaip ne- 
asmeninę tikrovę reiškia nutikrovinti religiją, paverčiant 
ją šmėkla, neverta žmogiškojo asmens. Užuot atskleidusi 
giliausią mūsų kaip asmens kilnybę, šios rūšies religija“ 
atskleistų didžiausią mūsų pažeminimą bei pavergimą. 

Štai kodėl neasmeninio Dievo samprata niekad negali 
būti tikrojo Dievo samprata, o ja paremta religija niekad 
negali būti tikroji religija. Religijos tikrumui nepakanka, 
kaip norėtų M. Buberis, kad žmogus pergyventų dievybę 

tik kaip savos sąmonės priešybę. Religijos tikrumui rei- 
kia, kad dievybės akivaizdoje žmogus galėtų atsiskleisti 
kaip laisvas asmuo. O tai jis gali padaryti tik Dievo irgi 
kaip laisvo asmens atveju. Šiuo atžvilgiu yra didžiai pras- 
mingi G. Marcelio žodžiai, įrašyti metafiziniame jo die- 
noraštyje 1918 m. liepos 28 dieną: “Dievas, suprastas 
kaip neasmeninė tiesa, yra pati skurdžiausia ir pati negy- 
viausia išmonė (fiction)““". Nes jeigu Dievas, sako Mar- 
celis, “yra jis, kuris niekad negali virstu tu, tuomet jis 
yra niekis man, ir aš esu niekis jam” (t.p.). Dievas gi 
niekad negali virsti tu, jeigu jis yra daiktinė tikrovė. Iš 
tikro, koks gi gali būti santykis tarp daikto ir asmens? 
Religija kaip santykis su Dievu-daiktu gali laikytis tik 
tol, kol šis daiktas yra įasmeninamas. Taip yra visose re- 
ligijose, kurios garbina saulę, mėnulį, žemę, gyvybę... 
Kadangi tačiau jasmeninimas yra grynai psichologinio 
pobūdžio, nė kiek nekeičiąs paties garbinamojo daikto 
prigimties, tai, išsivysčius žmogaus sąmonei, ir suvokus 
daiktinį garbinamojo objekto pobūdį, religinis santykis 
su tokiu objektu neišvengiamai žlunga. 

Grįždami tad prie klausimo, katrai iš dviejų tikrovės 
sričių — daikto ar asmens — priklauso Dievas, kad ga- 
lėtų būti religijos Dievas, vadinasi, žmogaus garbinamas 
bei mylimas, turime aiškiai atsakyti: Dievas, su kuriuo 
žmogus gali vertai sueiti į religinį santykį, tegali būti as- 
meninė tikrovė. 


5. DIEVAS KAIP KITAS AŠ 


Teigdami, kad religijos Dievas tegali būti asmuo, mes 
dar neatsakome į aną pradinį klausimą galutinai. Mums 
dar reikia išsiaiškinti, kas yra šis Dievas-asmuo žmogui 
taip pat kaip asmeniui. Tiesa, religija tegali būti tikra tik 
dviasmenio santykio lytimi. Tačiau kas gi yra šie du as- 

mens — dieviškasis ir žmogiškasis — vienas kitam? Tai 
klausimas, kurio paprastai net nekeliame, kuris tačiau 
yra esminis, nes tik jis religijos filosofijoje iš tikro yra 
sprendžiamasis ir pats paskutinysis. Todėl tik į jį atsakius, 
galima leistis svarstyti religijos Dievą žmogaus atžvilgiu, 
kadangi tik tada žinome, kas yra Dievas žmogui ir žmo- 
gus — Dievui. 


a. Dviejų Aš santykiausena 

Asmuo gali santykiauti su asmeniu dvejopu būdu: ar- 
ba kaip kitas Aš, arba kaip manasis Tu. Tai skirtybė, ypač 
pabrėžtina Dievo ir žmogaus santykyje, nes esame įpratę 
manyti, kad kiekvienas mūsų sutinkamas asmuo jau pa- 
čiu savo buvojimu yra mūsasis Tu. Mums atrodo, kad Tu 
esąs toks pat duomuo, kaip ir Aš. Užtat M. Scheleris, 
svarstydamas subjekto ir Aš santykį naujųjų amžių filo- 
sofijoje, ir sako: “Kiekvienas Aš yra iš esmės ir būtinai 
individualus; kiekvienai būtybei, kuri yra Aš, buvoja 
priešpriešiais ir galimas Tu“““. Jeigu pirmasis Schelerio 
teiginys iš tikro nekelia abejonių, kadangi bet koks “su- 
telktinis Aš’ visados yra tik metafora, tai antrasis jo tei- 
ginys prašosi patikslinamas, o šis patikslinimas — pa- 
aiškinamas. Tiesa, kiekvienos kalbos gramatika sekdina 
‘tu’ po "aš" tiek įvardžio, tiek veiksmažodžio srityse, įtai- 
gaudama mums objektyvią šių dviejų asmeninių plotmių 
sąsają. Atrodo, kad jau pačioje kalbos sąrangoje slypi Aš 
ir Tu artimybė vienas kitam. Iš kitos betgi pusės reta kal- 
ba vartoja “tu? kaip kreipinį į kiekvieną asmenį: paprastai 
‘tu? esti aprėžiamas tokiais asmenimis, kurie su mumis 
yra ypatingai susiję. Asmuo, vadinamas ‘tu’, jau turi tam 
tikrą savybę, skiriančią jį nuo to, į kurį kreipiamės ki- 
taip. Ir beveik visos kalbos turi šios kitokios rūšies krei- 
pinių: tai trečiasis vienaskaitos asmuo (jis), kaip ispa- 
niškai; tai trečiasis daugiskaitos asmuo (jie) kaip vokiš- 

kai; tai antrasis dangiskaitos asmuo (jūs), kaip lietuviš- 
kai, prancūziškai, rusiškai. Visi šios rūšies kreipiniai nu- 
sako tam tikrą nuotolį, esantį tarp Aš ir Tu, nes ‘jis’, ar 
‘jie’, ar ‘jūs’ yra anaiptol ne ‘tu’. Taigi pati kalba taip 
pat nurodo, kad nekiekvienas asmuo yra mūsų Tu. Ki- 
taip tariant, Aš ir Tu gyvena tam tikrą įtampą: juodu 
yra apspręsti vienas kitam, sykiu tačiau juodu gali taip 
buvoti šalia vienas kito, jog pajėgia vienas kitą vadinti 
net ‘jis’ kaip ir bet kurį daiktą. 

Asmens buvojimas šalia asmens ir yra santykis tarp 
vieno Aš ir kito Aš. Tai būdingas santykis, kurį yra apra- 
šęs J. P. Sartre savo veikale “Būtis ir nebūtis" (1943). 
Šiame veikale esama skyriaus, pavadinto “Žvilgis" ir 
skirto sklaidai vieno Aš laikysenos kito Aš atžvilgiu. Kas 
yra man kitas žmogus? — klausia Sartre. “Ši moteris, 
kurią matau besiartinančią; šis vyras, kuris gatvėje eina 
man pro šalį; šis elgeta, kurį girdžiu giedant už mano 
lango, — visi jie yra man objektai (p. 172)... Žmones, 
kuriuos regiu, aš sustingdau į objektus”™. Pavertimas ob- 
jektu yra pirmasis bruožas, žymįs vieno Aš santykį su ki- 
tu Aš: kiekvienas Aš žvelgia į kitą Aš kaip objektą. Ką 
gi tačiau reiškia šis mano žvilgis į kitą Aš kaip objektą? 
Sartre prasmingai pastebi, kad “aš negaliu būti objektas 
objektui" (178). Tai reiškia: objektas iš viso nežvelgia 
į objektą. Kad kitas žvelgtų į mane kaip objektą, yra bū- 
tina, kad pats save jis laikytų subjektu. Vadinasi, žmo- 
gaus virtimas objektu vieno Aš santykyje su kitu Aš yra 
vienapusis: kiekvienas Aš laiko tik kitą objektu, bet nie- 
kad ne pats save. Užtat šitokia laikysena ir yra savotiška. 
Juk kiekvienas Aš gerai žino, kad kitas Aš yra toks pat 
Aš, kaip ir jis pats. “Kitas negali žvelgti į mane taip, 
kaip jis žvelgia į pievelę“, sako Sartre (p. 178). Kitas 
Aš aiškiai suvokia, kad esama esminio skirtumo tarp ma- 
nęs ir pievelės ar kurio nors kito daikto, kuris nėra asmuo. 

Objekto plotmė, į kurią jis mane savo žvilgiu perkelia, 
glūdi todėl ne manyje, bet jame: tai jis — šisai kitas Aš 
— padaro mane objektu, nors pats savyje aš ir nesu ob- 
jektas. Pats savyje aš lieku ir toliau Aš. Bet kitas Aš, 
buvojąs šalia manęs, mėgina sunaikinti mano asmenišku- 
mą ir elgtis su manimi — bent savo žvilgiu — taip, tarsi 
ašen iš tikro ir būčiau objektas. Štai kodėl Sartre kitą Aš 
ir vadina “slaptu manojo Aš žudiku”, nes kitas Aš “ty- 
kojąs manęs užmuštų" (p. 188). Tačiau lygiai taip el- 
giuosi ir ašen su kitu Aš: vieno Aš elgsena su kitu Aš 
yra vienoda abipusiai. Iš to kyla įtampa ir net kova, ku- 
rios metu kiekvienas Aš stengiasi pakilti viršum savojo 
bendro, teigti savą viršenybę bei jėgą, kitam betgi šiąją 
paneigti. Kito Aš nuslėgimas yra antrasis dviejų Aš san- 
tykio bruožas. 

Kito Aš nustūmimas į objekto kategoriją ir jo nuslė- 
gimas kasdienoje kelia abejuose šio santykio nariuose sa- 
votišką nejaukumą: du Aš jaučiasi nemaloniai bendroje 
savo buvojimo erdvėje. “Faktas, kad esama kito, man tie- 
siog gildo širdį? (p. 203), sako Sartre; gildo todėl, kad 
kitas Aš išnyra mano buvojimo akiratyje kaip mane nei- 
gianti priešybė. Pasilikdamas šiame akiratyje ir versda- 
mas mane dalintis su juo buvojimo erdve, jis savaime ug- 
do mano nejaukumą ligi neapykantos kaip jausminės ato- 
veikos į buvojimą drauge su juo. Nes kiekvienas Aš trokš- 
ta būti vienintelis subjektas buvojimo erdvėje, todėl ir 
žemina kitą į objektą. O kadangi anasai nejaukumas yra 
abipusis, todėl iš jo išaugusi neapykanta irgi yra abipusė. 
Neapykanta yra pagrindinis jausmas dviejų Aš vienas kito 
atžvilgiu. Vienas Aš pergyvena kitą Aš kaip savo būvio 
grobiką. Tokią būseną Sartre teisingai vadina pragaru — 
pagal garsų jo posaki: “Pragaras — tai kiti". 

i Sartre pažiūra į žmogu, kuris drauge su juo buvo- 
jantįjį kitą Aš laiko savo būvio grobiku ir todėl jo ne- 

kenčia, nėra, istoriškai žiūrint, nauja. Jau daugiau, negu 
prieš 120 metų ją yra išreiškęs F. Dostoevskis viename 
laiške N.D. Fonvizinai (1854). Būdamas paleistas iš ka- 
lėjimo, bet paimtas kariuomenėn ir išsiųstas į Semipala- 
tinską, Dostoevskis rašo, kad, ten būdamas, jis netrokštąs 
jokių žemiškųjų gėrybių, o tik knygų ir “keletos valandų 
vienatvės", kuri sudaranti jam daugiausia rūpesčio. Nes 
“jau penkeri metai, kai esu nuolatos sergimas ir gyvenu 
drauge su daugeliu, negalėdamas nė valandėlės pabūti 
vienas. Tuo tarpu vienatvė yra toks pat prigimtas reikalas, 
kaip ir valgymas ar gėrimas. Kitaip, buvojant nuolatos 
šiame priverstiniame komunizme, neišvengiamai tampama 
žmonių priešu. Nuolatinė žmonių draugė veikia kaip nuo- 
dai ar antkrytis. Tai mane pastaruosius ketverius metus 
kaip tik labiausiai ir kankino. Būdavo akimirkų, kai aš 
kiekvieno žmogaus — gero ar blogo — neapkenčiau ir 
žiūrėjau į jį kaip į vagi, kuris nebaudžiamai grobia ma- 
no gyvenimą““". Vėlesnis Dostoevskio romanas “Velniai” 
(1871) ir yra literatūrinė žmogaus kaip buvojimo vagies 
išraiška: čia vienas veikėjas naudoja kitą kaip objektą 
saviems planams bei savoms idėjoms. Todėl yra beveik 
tikra, kad J.P. Sartre sąmoningai perėmė aname laiške 
Fonvizinai atvaizduotą kito Aš pergyvenimą ir jį filoso- 
fiškai apipavidalino, nes Sartre, kaip pats prisipažįsta, 
yra perėmęs ir nevieną kitą Dostoevskio idėją, sakysime, 
jo pažiūrą, kad, Dievui nesant, dorovė yra negalima“!. 
Asmens kaip kito Aš samprata paprastai susilaukia 
nemaža priekaištų: joje stingą bendravimo, atsidavimo, 
meilės, vadinasi, kaip tik tokių savybių, kurios žymi as- 
menų buvojimą drauge. Tačiau visi šie priekaištai išlei- 
džia iš akių tai, kad asmenų buvojimas drauge nėra vie- 
naprasmis: Aš ir Aš buvoja drauge visiškai kitaip, negu 
Aš ir Tu. Nėra abejonės, kad minėtos savybės iš tikro yra 
esminės Aš ir Tu santykiui. Tačiau taip pat nėra abejo- 

nės, kad Aš ir Tu santykis anaptol nėra tapatus Aš ir Aš 
santykiui. Kaip nekiekvienas Aš jau tuo pačiu yra mano 
Tu, taip lygiai ir nekiekviena asmenų draugė yra Aš ir 
Tu draugė. Asmuo visų pirma buvoja man kaip kitas Aš, 
ir aš jam esu taip pat tik kitas Aš. O kad iš šių dviejų 
Aš susikurtų Aš ir Tu draugė, reikia skirtino nusistatymo 
bei santykio tarp anų dviejų Aš; reikia, kad vienas Aš 
nežiūrėtų į kitą kaip į objektą, bet kaip į sau lygų sub- 
jektą ir tuo būdu pasidalintų su juo savo buvojimo erdve, 
jį įimdamas į šią erdvę, o ne iš jos jį stumdamas ir tuo 
jį apgrobdamas pačiame jo būvyje; reikia, kad užuot ne- 
jaukumo atsirastų šilima, ir užuot neapykantos išaugtų 
meilė vienas kitam. Tačiau visa tai yra ne duotis, bet 
užduotis. Asmuo kaip Tu negema; jis gema tik kaip Aš. 
Asmuo kaip Tu pasidaro savo paties ir kito Aš pastan- 
gomis, atverdami vienas kitam savo būvį. Užtat Sartre 
apibūdinta Aš ir Aš santykiausena, pasižyminti asmens 
pavertimu į objektą, jo nuslėgimu, jo neapykanta, jo kaip 
grobiko pergyvenimu, anaiptol neneigia Aš ir Tu draugės, 
o tik porodo, kad šioji nėra Aš ir Aš draugė. 


b. Dievo kaip kito Aš apraiškos 

Skirtumas tarp asmens kaip kito Aš ir asmens kaip 
mano Tu yra reikšmingas ne tik santykiui tarp žmogaus 
ir žmogaus, bet ir santykiui tarp žmogaus ir Dievo arba 
religijai. Nes žmogus gali suvokti bei pergyventi Dievą 
kaip kitą Aš savęs atžvilgiu ir jis gali taip pat ir save 
patį suvokti bei pergyventi kaip kitą Aš Dievo atžvilgiu. 
Tarp žmogaus ir Dievo gali susikurti dviejų Aš santykis 
su visomis minėtomis tokio santykio pasėkomis. Tada ir 
religija kaip tokio santykio regimybė įgyja savotiškų 
bruožų. 

Dievas, pergyvenamas kaip kitas Aš manęs atžvilgiu, 
paverčia mane objektu, nepakęsdamas manęs kaip subjek- 

to ir tuo nepripažindamas man asmeniškumo. Tai ypač 
aiškiai regėti Indijos Upanišadų Dievo sampratoje. Čia 
jis yra, tiesa, asmuo, kuris pasivadina net "Aš", tačiau, 
kaip rašo V. Bagdanavičius, “šitas Aš stovi didelėje vie- 
numoje, nes šalia jo nėra nieko kito”; o nėra todėl, kad 
“šis asmuo bijo šalia savęs kito asmens. Jis ne tik jo ne- 
pripažįsta, su juo nesantykiauja, bet jį naikina”®. Šiame 
apibūdinime gražiai išeina aikštėn Sartre aprašytas vieno 
Aš nusistatymas kito Aš atžvilgiu, perkeltas į Dievo sam- 
pratą. Štai kodėl “upanišadininkai neturi kuriančiojo 
Dievo”, pastebi Bagdanavičius (t.p.). Nes kurti reiškia 
teikti buvimą kitam, kuris visų pirma būtų ne daiktas, o 
asmuo, ir kuriam kūrėjas būtų ne kitas Aš, o Tu: kam 
gi jis kurtų tą, kurio nepripažįsta ir net naikina? Kurti 
galima tik iš meilės kitam. Kūryba iš tikro yra ne tiek 
Dievo visagalybės, kiek Dievo meilės veiksmas, kuriame 
visagalybė yra daugiau, sakytume, ‘techninė’ kūrimo pu- 
sė: reikia būti visagaliu, kad galėtum kurti; bet reikia 
būti meile, kad norėtum kurti. Betgi ten, kur Dievas yra 
pergyvenamas kaip vienišas Aš, nepakenčiąs šalia savęs 
kito Aš, negali būti Dievo-Meilės, o tuo pačiu nė Dievo- 
Kūrėjo. Dievas kaip kitas Aš pasiekia Upanišadose pačią 
viršūnę. Jeigu tad budizme, kaip aukščiau minėjome, ir 
esama asmeninio Dievo užuomazgų, tai jos susibėga į as- 
mens kaip kito Aš sampratą, nužeminančią žmogų į daik- 
to matmenį. 

Dievo kaip kito Aš esama ir Senojo Testamento reli- 
gijoje. Ir čia Dievas yra asmuo, kuris įsakinėja (plg. Pr 
12, 1), laimina žmogaus ateitį (plg. Pr 12, 2), ištaria 
savo vardą (plg. Iš 3, 13), išvaduoja savo tautą iš Egipto 
vergijos, aprūpina ją žeme bei galia. Sykiu betgi jis bu- 
voja kažkaip atstu nuo žmogaus, nuolatos pabrėždamas 
savo viršenybę ir savo nepriklausomybę, taip kad, pasak 

A. Deisslerio, Senojo Testamento Dievas iš tikro yra “su- 

verenus Pats apskritai"“*. Jis aiškiai teigia tiek savo die- 
viškumą: “Aš esu Jahve, tavo Dievas" (Iš 20, 2), tiek 
valdoviškumą: “ Aš noriu būti jūsų karalius" (Iš 20, 33), 
tiek galop savavališkumą: “ Aš pasigailėsiu to, kurio pa- 
sigailėsiu" (Iš 33, 19). Psalmėse, kuriose izraelinis Die- 
vo pergyvenimas geriausiai išeina aikštėn, nuolatos šau- 
kiamasi Dievo kaip galingojo, kuris “savo priešams triuš- 
kina galvas“ (Ps 67, 22), o savo garbintojams leidžia 
“paveldėti žemę" (Ps 60, 6). Čia yra pagrindas, kodėl 
Izraelio religija buvo ir liko pagrįsta įstatymu, apspren- 
dusiu visą žmogaus santykį su Dievu ir vėliau išsigimu- 
siu į gryną paviršutinybę. Juk suvokiant bei pergyvenant 
Dievą kaip “kariuomenių Viešpatį“ — epitetas, toks daž- 
nas psalmėse, — žmogui nelieka nieko kito, kaip tik nu- 
silenkti jo įsakymams, kurių aiškintojai bei taikintojai iš 
pradžios yra buvę Aarono kilties kunigai, retkarčiais pra- 
našai, o vėliau farizejai, sadukėjai ir įvairūs kiti sektų 
bei sąjūdžių atstovai. Izraelio religija pačia Dievo sam- 
prata yra elgesio religija, nes Dievo kaip Valdovo aki- 
vaizdoje žmogui reikia mokėti elgtis, net jeigu šis elgesys 
būtų tik įsakymo raidės taikymas, sakysime, draudimas 
subatos dieną gydyti ligonį (plg. Mk 3, 1-4) arba skintis 
laukuose varpų (plg. Mt 12, 1-2). 

Dievo kaip kito Aš religinė regimybė yra valdovo kul- 
tas, kaip jis yra buvęs vykdomas dažnoje Rytų ir net ro- 
mėnų religijoje. Žemiškasis valdovas juk geriausiai išreiš- 
kia Dievo kaip kito Aš atstumą žmogaus atžvilgiu, šiojo 
pavertimą objektu ir elgesį su juo kaip objektu. Kaip že- 
miškasis valdovas niekad savo valdinio nelaiko savuoju 
Tu, o tik niekingu kitu Aš, taip ir dieviškajam Aš žmogus 
niekad nesąs jo Tu: jaustis Dievo-draugu būtų šiose reli- 
gijose didžiausias piktažodžiavimas. Todėl nors, sakysime, 
graikų religijoje žmogus ir buvo vadinamas esąs “dieviš- 
kosios giminės”, kaip tai Paulius priminė Atėnų areopage, 

cituodamas poetą Aratą (Apd 17, 28-29), tačiau jam sti- 
go, teisinga S. Franko įžvalga, “vidinio vieningumo“, ku- 
ris jį rištų su Dievu; jam stigo “vidinio sąlyčio, galimo 
tik visiško pasitikėjimo, vienybės ir dalyvavimo bendrame 
gyvenime pagrindu““*. Senasis pasaulis, teigia Frankas, 
buvęs giliai religingas, tačiau šis pasaulis nuolatos klau- 
sęs, ar dievai domįsi žmogaus likimu, ar galima laukti 
jų pasigailėjimo bei pagalbos: dievai turį savų reikalų ir 
savų tikslų; žmonės jiems esą iš principo abejingi. “ Die- 
vų ir žmonių valstybė, sako Frankas, buvo panaši į feo- 
dalinę santvarką, kurioje žmonės priklausę žemesniajai 
kilmingųjų klasei, o dievai buvę visagalintieji senjorai" 
(p. 144). 

Tuo paliečiame paties žmogaus savimonę Dievo kaip 
kito Aš atžvilgiu. Pažemindamas mane į objektą, Dievas 
kaip kitas Aš savaime žadina manyje, R. Otto žodžiais 
tariant, jo “kaip galybės, jėgos, antjėgės jausmą, galimą 
nusakyti žodžiu “majestas-didybė? ”%. Tai ne visatos — 
žvaigždėto dangaus skliauto, jūros, kalnų — didybė; tai 
didybė asmens: valdovo ir viešpaties. Šios didybės aki- 
vaizdoje žmogus jaučiasi “kaip negalia prieš antjėgę, 
kaip menkybė prieš galybę" (p. 24), kuri triuškina žmo- 
gų savo baisa, kas jausti net ir psalmėse: “Tikrai mes 
esame sunaikinti tavo rūstybės — vere consumati sumus 
ira tua” (Ps 89, 7). Susidūręs su šia galybe, žmogus dre- 
ba: “Prieš tavo didybę drebu tarsi lapas" (Ps 118, 120), 
nes bijosi būti ištiktas anos rūstybės, žinomos visose reli- 
gijose, kuriose Dievas yra suvokiamas kaip didybė bei 
jėga, nepakenčianti šalia savęs kito Aš. “Kas lankosi In- 
dijos panteone, sako R. Otto, gali rasti dievų statulų, ku- 
rios atrodo esančios nužiestos iš gryno pykčio" (p. 21). 
Tai, pasak Otto, neturi nieko bendro su doriniu žmogaus 
elgesiu, dėl kurio žmogus užsitrauktų dievų pyktį. Tai 
esanti paties Dievo savybė: Dievas esąs staigus, neapskai- 

čiuojamas, savavalis, “tarsi slaptinga gamtos jėga ar 
elektros srovė, žaibu nutrenkianti kiekvieną, kuris prieina 
per arti” (t.p.). Svarbiausia betgi, kad žmogus negali šiai 
galybei atsispirti, kadangi ji yra asmeninė, vadinasi, ne- 
pasiduodanti jokiam dėsningumui, kurį žmogus galėtų iš- 
tirti, pertvarkyti ir apvaldyti, kaip tai jis daro su pasaulio 
jėgomis. Būdama asmeninė, ši dieviškoji galybė yra visa- 
žinanti, laisva, todėl nukreipta tiesiog į žmogų. Visagalis 
asmuo čia stovi aprėžtam asmeniui priešpriešiais ir šį 
nuslėgia bei nustumia į daikto matmenį. Asmens nuslėgi- 
mas, kyląs iš kito Aš manęs atžvilgiu, pasireiškia Dievo 
atveju ypač sukrečiančiu būdu, kadangi nuo dieviškojo 
Aš neįmanoma pabėgti: “Kur bėgsiu nuo tavo veido?“, 
klausia psalmininkas, nerasdamas niekur saugios vietos 
— nei danguje, nei požemiuose, nei užu marių, nei nak- 
ties tamsybėse, kadangi Dievui ir “naktis šviečia tarsi 
diena” (Ps 128, 7-12). Dievas kaip kitas Aš yra grėsmė, 
ir ši grėsmė tampa nuolatine žmogaus būsena jo santyky- 
je su dieviškuoju Aš, jei šis nevirsta manuoju Tu. Nuosek- 
liai tad religija, pagrįsta Dievu kaip kitu Aš, visados yra 
baimės religija, ir baimė yra nuolatinis žmogaus palydo- 
vas Dievo kaip kito Aš akivaizdoje. 


c. Žmogaus atoveika į Dievą kaip kitą Aš 

Ar gali tad žmogus turėti su Dievu, pergyvenamu kaip 
kitas Aš, tokį santykį, kurį būtų galima vadinti religija? 
O jei tokį santykį jis turi, ar galima jį pagrįsti bei patei- 
sinti? Istoriškai šis klausimas yra atsakomas gana leng- 
vai: tokios rūšies religijų yra buvę ir tebėra; Dievo kaip 
grėsmės likučių bei pėdsakų esama net pačioje Krikščio- 
nybėje; net jos teologija, visų pirma protestantiškoji, nuo- 
latos pabrėžia Dievą kaip pasigailintįjį valdovą (gnaedi- 
ger Herr), o žmogų kaip jo veikimo objektą. “Savo apsi- 
reiškimu, teigia, pavyzdžiui, E. Brunneris, Dievas tampa 

mano Viešpačiu, o aš — jo nuosavybe“““. Tai būdingas 
posakis dviem atžvilgiais: jame žmogus yra mąstomas 
kaip objektas, nes nuosavybė gali būti tik daiktas, o nie- 
kad ne asmuo; jame apsireiškimas yra mąstomas kaip 
Dievo valdoviškumas. Tuo tarpu vėliau regėsime, kad 
Dievo ir žmogaus santykis anaiptol nėra savininko-nuosa- 
vybės santykis ir kad apreiškimas anaiptol nėra Dievo- 
valdovo regimybė: Dievas yra valdovas kurdamas, bet 
tarnas apsireikšdamas. Tačiau ši esminė protestantiško- 
sios teologijos paklaida kaip tik ir nurodo į Dievo kaip 
kito Aš sampratos buvojimą net ir naujausioje krikščio- 
niškojoje sąmonėje. Betgi religijų istorija, kaip ir istorija 
apskritai, neišsprendžia minėto klausimo antropologiškai: 
ar Dievas kaip kitas Aš yra vertas žmogaus? Kitaip sa- 
kant, ar Dievas kaip kitas Aš yra tikrasis Dievas ir todėl 
vertas garbinti? Nes pulti ant veido iš baimės dar nereiš- 
kia vertai garbinti. Jau minėjome, kad stabas yra never- 
tai garbinamas, o vergas nevertai garbina. Šia prasme, 
atrodo, kalba ir psalmininkas, klausdamas: “Argi dulkė 
garbins tave ir skelbs tavo ištikimybę?" (Ps 29, 10). 
Antropologiškai šis klausimas gali būti atsakytas tik 
žmogiškosios savimonės išsivystymu. Kol žmogaus savi- 
monė yra nesubrendusi, vadinasi, kol žmogus nejaučia sa- 
vęs kaip giliausios ir nelygstamos vertybės, tol kitas Aš 
gali jį laikyti objektu ir elgtis su juo kaip su objektu, 
nesulaukdamas vidinio atospyrio, o tik retkarčiais prasi- 
veržiančio viršinio nepasitenkinimo, kuris siekia ne savi- 
monę pakeisti, o tik savąjį Aš pastatyti kito Aš vietoje. 
Tai gražiai paryškina G. Plechanovo nuoroda į vergų su- 
kilimą Romoje (73-71 m. pr. Kristų): “Spartako vado- 
vaujami maištaują vergai kovojo prieš savo ponus, bet ne 
prieš vergiją, ir jeigu jiems būtų pasisekę laimėti laisvę, 
jie ramia sąžine būtų virtę vergų savininkais““". Čia būtų 
tik pasikeitę vergai ir ponai savo vietomis: vergai būtų 

užėmę ponų padėtį ir šiuosius pavertę vergais, o žmogaus 
savimonė, kad kito Aš yra lygus manajam Aš, nebūtų dėl 
to nė kiek pažengusi priekin. Šioje tad nesubrendusioje 
asmens savimonėje ir keroja baimės religijos šaknys. 

Tačiau kai tik žmogus suvokia nelygstamą savęs kaip 
asmens vertę ir pergyvena save kaip nepakartojamą, tuoj 
pat jis pasipriešina bet kokiam mėginimui nukelti jį į 
daikto matmenį ir ten jį doroti tarsi daiktą. Nes asmuo 
niekur, niekad ir niekam negali (ontologiškai) ir nepri- 
valo (etiškai) būti daiktas. Žmogaus asmuo nieku būdu 
nėra objektas, bet visur ir visados tiktai subjektas. Ir kai 
savimonė virsta savęs kaip subjekto sąmone, ji pradeda 
neigti visas tas gyvenimo lytis bei sąrangas, kurios buvo 
susikūrusios jo kaip objekto sampratos įtakoje. Nes visos 
šios lytys bei sąrangos yra klaidingos pačiuose savo pa- 
grinduose: jos rymo ant žmogaus-daikto, tuo tarpu iš tik- 
ro žmogus yra asmuo. Tai tinka ir despotizmui, ir vergi- 
jai, ir rasių, tautų bei klasių nelygybei, ir kultūrinei prie- 
spaudai, ir galop religijai. Kur tik vienas Aš yra nuslė- 
gęs kitą Aš, žvelgdamas į jį kaip objektą, visur ten suky- 
la nelygstama asmens vertė bei vienkartybė ir sunaikina 
šios vertės bei vienkarlybės neatitinkančius gyvenimo pa- 
vidalus. Žmogaus laisvėjimas istorijos eigoje yra ne kas 
kita, kaip jo savimonės brendimas nelygstamos asmens 
vertės bei vienkartybės kryptimi. 

Tai tinka ir religijos sričiai. Ir religija, kurioje Die- 
vas yra žmogui ne jo Tu, o tik kitas Aš, negali išsilaikyti 
subrendusios asmens vertės šviesoje. Nes ir savo santykyje 
su Dievu žmogus tegali pergyventi save kaip subjektą ir 
leisti elgtis su juo irgi tik kaip su subjektu. Užtat jeigu 
kuri nors religija skelbia Dievą kaip kitą Aš, nužemin- 
dama žmogų į objektą, tai tokiu atveju žmogus yra savo 
nelygstamos vertės tiesiog ipareigotas tokią religiją neigti 
ir tokį santykį su Dievu nutraukti: tokios religijos skel- 


167 


biamas Dievas yra netikras ir todėl žmogaus garbinimo 
nevertas. Tai būtina atoveika, kad žmogus galėtų išsiva- 
duoti iš daikto matmens, į kurį jis esti nustumiamas Die- 
vo kaip kito Aš. Ši atoveika reiškiasi dviem būdais: kova 
su Dievu ir Dievo paneigimu apskritai. Suvokęs save kaip 
nelygstamą vertybę bei vienkartybę, žmogus arba stoja 
kovon su grėsmingu dieviškuoju Aš, arba iš viso paneigia 
tokio Aš buvimą. Šias dvi atoveikos lytis vadiname: pro- 
meteizmu, ir ateizmu. 

Prasmeninė kovos su Dievu išraiška yra Prometejo 
mitas. Jo turinys yra visiems žinomas: Dzeusui nutarus 
išnaikinti žmonių giminę, vadinasi, nepakenčiant šalia 
savęs kito Aš, Prometejas pavogė iš dangaus ugnies, at- 
nešė žemėn, išmokė žmones mokslų bei menų ir tuo iš- 
gelbėjo juos iš gręsiančios žūties, nors už tai ir buvo pri- 
kaustytas prie Kaukazo uolos, o paskui nutremtas į po- 
žemius. Paprastai šis mitas yra aiškinamas kaip nuodė- 
mingas sukilimas prieš Dievą, tiesiant lygiagretę krikščio- 
niškojoje religijoje žinomam liuciferio sukilimui. Iš tikro 
betgi šio mito prasmė yra kita: Prometejas sukyla ne prieš 
Dievą kaip tokį, o prieš savavalį Dievą, kuris tik valdo, 
bet ne tarnauja, vadinasi, kuris yra tik kitas Aš, bet niekad 
ne Tu. Tiesa, Aischilo tragedijoje “ Prikaltasis Promete- 
jas” okeanidžių choras būdingai klausia: “Kas gi tinka 
Dievui, jei ne amžinai valdyti?”. Tačiau Prometejas at- 
sako, kad Dievas pakisiąs. Dabartinis Dzeusas esąs rūstus 
ir smurtingas valdovas, bet ateisiąs laikas, kai šis dievas 
pasidarysiąs nuolankaus bei švelnaus nusistatymo; jis pa- 
tirsiąs “kaip didžiai skirtingi dalykai yra valdyti ir tar- 
nauti”. Ir šitokaim nuolankiam, tarnaujančiam bei my- 
linčiam Dievui Prometejas yra pasiryžęs nusilenkti. Okea- 
nidžių choras atstovauja dar anai nesubrendusiai žmogaus 
savimonei, tikinčiai, esą Dievui tinka tik valdyti. Tuo 
tarpu Prometejo pranašystė yra išraiška jau subrendusios 

savimonės, kuri Dievuje regi nebe atstu nuo mūsų buvo- 
jantį kitą Aš, bet prie mūsų priartėjusį ir mums tarnau- 
jant; mūsąjį Tu. Visa tai rodo, kad savame santykyje su 
Dievu žmogus nepasitenkina tik samprata, kad Dievas yra 
asmuo, nusakomas įvardžiu ‘jis’; žmogus ieško Dievo, ku- 
ris jam būtų Tu, vadinasi, asmuo, turįs ypatingą su juo 
ryšį, neleidžiantį Dievui buvoti atstu nuo žmogaus. Die- 
vas ir aš visados esava mudu, ir tik šiame ‘mudviejų’ san- 
tykyje atsiskleidžia tikrasis Dievas ir tikrasis jo garbi- 
nimas, vadinasi, tikroji religija. 

Tačiau žmogaus atoveika į Dievą kaip kitą Aš gali 
būti ir žymiai aštresnė, negu prometeizmas. Žmogus šiuo 
atveju gali paneigti ne tik Dievo sauvalią, bet ir patį jo 
buvimą. Kaip tik šitoje atoveikoje P. Tillichas regi gi- 
liausias ateizmo šaknis. “Nes Dievas kaip subjektas, sako 
Tillichas, padaro mane objektu, nieku daugiau, kaip tik 
objektu. Jis atima man subjektyvumą, kadangi jis yra vi- 
sagalis ir visažinis. Tada aš sukylu prieš jį ir mėginu pa- 
versti jį taip pat objektu. Tačiau sukilimas nepasiseka ir 
baigiasi nusivylimu. Dievas pasirodo esąs nenugalimas 
tironas, kurio akivaizdoje visos kitos būtybės yra belais- 
vės ir besubjektės. Tai Dievas, apie kurį Nietzschė kalbė- 
jo, esą jis turįs būti nužudytas, nes niekas negali pakelti, 
kad jis absoliutaus žinojimo ir absoliučios galios būtų 
paverčiamas grynu objektu. Čia slypi giliausios ateizmo 
šaknys. Ateizmas yra pateisinamas kaip atoveika į teolo- 
ginį teizmą su žlugdančiomis jo pasėkomis”®™. Užtat Til- 
lichas siūlo peržengti asmeninę Dievo sampratą ir prieiti 
grynai “neasmeninę dabartį“ kaip žmogaus teigimą iš 
būties pusės (p. 185). Betgi šitoks siūlymas klausimo ne- 
išsprendžia ir ateizmo pavojaus nepašalina, nes “neasme- 
ninė dabartis”, būdama pati objektas, vadinasi, daiktas, 
negali būti narys santykyje su žmogumi kaip asmeniu. Tuo 
pačiu ji negali pagrįsti nė religijos. “ Neasmeninė dabar- 

tis” negali būti garbinama, kadangi asmuo negarbina 
daikto, nepažeisdamas savo kilnybės. Jeigu tad žmogus, 
kaip to norėtų Tillichas, atsisakytų Dievo kaip asmens ir 
nusilenktų “neasmeninei dabarčiai“, jis išduotų save kaž- 
kokiam neaiškiam bei neaprėžtam objektui, kuris, kaip ir 
kiekvienas kitas objektas, buvodamas pagal būtinybės dės- 
nius, savaime įtrauktų žmogaus asmenį į savo sritį ir tuo 
paneigtų jo laisvę bei asmeniškumą gal net dar labiau, 
negu Dievas-tironas. P. Tillicho siūloma “neasmeninė da- 
bartis” esmėje yra ne kas kita, kaip grįžimas į neasme- 
ninio Dievo sampratą, kuri ateizmo ne tik nenugali, bet 
jį savaime skatina, nes Dievo kaip neasmeninės tikrovės 
žmogus iš tikro priimti negali. 

Naujausioji lytis, kuria šiandien reiškiasi žmogaus 
pastanga išsivaduoti iš Dievo kaip kito Aš priespaudos, 
yra "Dievo mirtis". Paskelbęs Dievą mirus, žmogus tikisi 
jį kaip kitą Aš nugalėjęs galutinai. Nes objekto būsena 
niekur kitur neišeina tiek vaizdžiai aikštėn, kaip mirusia- 
jame. Virtęs lavonu, Dievas nebetenka galios grėsti žmo- 
gui, ir šis išsitiesia tuomet visu savo ūgiu — irgi kaip ki- 
tas Aš Dievo atžvilgiu. Ateizme žmogus apsireiškia anaip- 
tol ne kaip paprastas neigėjas, bet kaip anasai J.P. Sartre 
“slaptas žudikas” arba F. Dostoevskio “buvimo vagis" — 
ne kurio nors žmogiškojo Aš, bet Dievo kaip kito Aš at- 
žvilgiu. Ateizmas yra esmiškai dviejų Aš kova: žmogiš- 
kojo ir dieviškojo, ir žmogiškasis Aš tariasi nugalėjęs 
dieviškąjį Aš, sunaikindamas šiojo asmeniškumą savo 
žvilgiu į jį kaip objektą ir paskelbdamas šį objektą esant 
negyvą daiktą. ‘Dievo mirtis" yra šio naikinančiojo žmo- 
giškojo žvilgio antropologinė pasėka. Tuomet, be abejo, 
žmogus pasilieka aukščiausiasis būtybių sąrangoje. Todėl 
ne be pagrindo ateizmas ir yra laikomas ne tiek Dievo 
neigimu, kiek žmogaus teigimu: žmogaus kaip kito Aš 
Dievo atžvilgiu. Užuot tapęs Dievui Tu, žmogus ateizme 

pasilieka tik kitas Aš, savaime negalįs pakęsti, kad vir- 
šum jo buvotų kitas Aš, vadinamas Dievu. Todėl žmogus 
kaip kitas Aš tiek susiaurina buvojimo erdvę, jog Dievui 
joje vietos nebelieka: Dievo kaip subjekto negalį būti, nes 
žmogus yra šioje erdvėje vienintelis subjektas. Užtat Die- 
vas ir ‘miršta kaip subjektas, nužudomas žmogaus žvil- 
giu į jį kaip objektą. Aš ir Aš santykiausena, perkelta į 
Dievo ir žmogaus santykį, neišvengiamai baigiasi “Dievo 
mirtimi’. Tačiau tokia baigmė yra neišvengiama, jei su- 
brendusi žmogaus savimonė pasilieka Dievo kaip kito Aš 
sampratos rėmuose. 


d. Teigiamoji Dievo kaip kito Aš pergalė 

Prometejo lūkestis yra įvykęs ir tuo pačiu žmogiško- 
sios savimonės branda yra visiškai apsireiškusi Krikščio- 
nybėje. Tiek prometeizmas, tiek ateizmas yra grynai nei- 
giamosios Dievo kaip kito Aš pergalės lytys: jos paneigia 
Dievą kaip kitą Aš, tačiau jos nepadaro Dievo manuoju 
Tu. Tuo tarpu krikščioniškoji religija pasirodo istorijoje 
kaip teigiamoji tos pačios pergalės lytis. Dievo įsikūniji- 
mo mintimi ši religija peržengia ne tik Dievą kaip neas- 
meninę tikrovę, bet ir Dievą kaip asmenį kito Aš prasme, 
vadinasi, Dievą kaip grėsmingąjį valdovą ar net tironą. 
Kristaus aprašymas Naujajame Testamente yra ištisas 
himnas jau tarnaujančiajam Dievui, kuris yra “romus ir 
nuolankios širdies” (Mt 11, 29), prisiėmęs “tarno išvaiz- 
dą” (Fil 2, 7) ir atėjęs “ieškotų bei gelbėtų, kas buvo 
pražuvę“ (Lk 19, 10). Kristaus vaizdas yra Dzeuso vaiz- 
do priešingybė. Krikščionybė yra religija, kurios Dievas 
žmogaus nežudo, bet jį gaivina; jis nepažemina jo iki ob- 
jekto, bet pakelia jį ligi savęs paties, nebevadindamas jo 
tarnu, o draugu ir aukodamas už jį savo gyvybę kaip di- 
džiausios meilės ženklą (plg. Jn 15, 13-15). Kristaus 
skelbiama Dievo karalystė yra ne organizuotas jėgos vyk- 

dymas, bet Tėvo Namai, į kuriuos grįžta sūnus palaidū- 
nas, dideliu džiaugsmu pasitinkamas ir pavaišinamas 
(plg. Lk 15, 11-32). Plaudamas savo mokiniams kojas, 
Kristus iš tikro parodė, koks didžiulis yra skirtumas tarp 
tarnauti ir viešpatauti, apie ką Prometejas kaip tik ir 
buvo kalbėjęs. Krikščionybėje valdovas nusilenkia prieš 
valdinį, padarydamas tarnavimą abipusiu santykiu: “ Jūs 
vadinate mane ‘mokytoju’ ir ‘viešpačiu’ ir gerai darote, 
nes aš toks ir esu. Jei tad aš, Viešpats ir Mokytojas, maz- 
gojau jums kojas, tai ir jūs turite vieni kitiems kojas maz- 
goti” (Jn 13, 13-14). Kristus anaiptol neneigia, kad jis 
yra Viešpats ir Mokytojas; jis ir kojas plauna ne kaip 
tarnas, o kaip valdovas. Tuo pačiu betgi, kad Viešpats 
pasilenkia prie žmogaus kojų, jis sulaužo Dievo-tirono 
sampratą bei pergyvenimą ir pagrindžia Dievo-tarno bei 
Dievo-draugo sampratą bei pergyvenimą. Tuo būdu Krikš- 
čionybė virsta esmiškai Dievo-Meilės religija. 

Nuosekliai tad, pasirodžius Krikščionybei istorijoje, 
negali išsilaikyti jokia kita religija, kurioje Dievas yra ne 
meilė, o galybė. Dievui nuplovus žmogaus kojas, šisai ne- 
bedreba jo akivaizdoje ir nebepuola ant veido prieš jokį 
žemiškąjį valdovą. Bet koks valdovo kultas Krikščionybės 
šviesoje, atsiskleidžia kaip nevertas žmogiškojo asmens 
kilnybės ir todėl reiškia šio asmens pažeminimą. Abipusis 
tarnavimas kaip meilės regimybė Krikščionybės yra pa- 
darytas tiek Dievo-žmogaus, tiek žmogaus-žmogaus santy- 
kio pagrindu. Krikščionybės Dievas yra mylintis ir gelsbs- 
tintis Dievas, išsivilkęs iš savo didybės, kad priartėtų prie 
žmogiškojo būvio, dalindamasis jo likimu nuo gimimo 
ligi mirties. Todėl šis Dievas neprievartauja žmogaus jo- 
kiu atveju ir jokiu atžvilgiu, nes nelaužo laisvės, kuri yra 
būtina sąlyga, kad žmogus galėtų būti Dievo draugas. 

Štai kodėl prometejinė atoveika į krikščioniškąjį Die- 
vą kaip žmogaus draugą ir net tarną yra iš viso neįmano- 

ma. Krikščioniškasis Dievas nebegali būti pakeistas kitu 
dievu, kaip to laukė Prometejas ryšium su grėsmingu bei 
savivaliu Dzeusu, kadangi meilė yra pats aukščiausiasis 
asmenų santykiavimo laipsnis. Meilė negali būti perženg- 
ta; meilė gali būti tik atstumta. Tai reiškia: krikščioniš- 
kajame istorijos tarpsnyje yra įmanomas nebe prometeiz- 
mas, bet tiktai ateizmas. Atstūmęs manąjį Tu kaip mane 
gelbstintįjį, nes mylintįjį, aš jį paneigiu iš viso. Aukščiau 
minėtame metafiziniame savo dienoraštyje G. Marcelis 
yra teisingai įrašęs: “Jei patirtinis Aš gali būti paverstas 
‘juo’, tai Dievas kaip absoliutinis Tu niekad negali tapti 
‘juo’ ”®, Nes Dievo kaip manojo Tu nustūmimas į tre- 
čiojo asmens (jis) matmenį reiškia jo pavertimą daiktu 
ir tuo pačiu jo dieviškumo paneigimą, vadinasi, paneigi- 
mą jo vertės būti garbinamam. Tuo pačiu tai reiškia Die- 
vo paneigimą apskirtai, nes krikščioniškojo tarpsnio žmo- 
gus nebegali grįžti į neasmeninio Dievo religiją, kadangi 
išsivysčiusia savo asmens savimone jis nebegali garbinti 
daikto. Sukilimo prieš Dievą atveju šiam žmogui belieka 
tik Dievą, kalbant Nietzschės žodžiais, ‘nužudyti — be 
vilties, kad jis prisikeltų kokiu nors tobulesniu pavidalu. 
Po Krikščionybės gali eiti tiktai ateizmas. Kiekviena kita 
Krikščionybės vietoje siūloma religija susikerta su išsi- 
vysčiusia žmogiškąja savimone ir gali būti tik šios savi- 
monės apgaulė — ne daugiau. Čia glūdi pagrindas, ko- 
dėl Nietzschė, paskelbęs “Dievo mirtį“, savaime atidarė 
kelią į nihilizmą kaip istorinę būseną po Krikščionybės. 

Sykiu čia taip pat glūdi pagrindas, kodėl Krikščiony- 
bė primygtinai teigia save kaip paskutinę religiją laiko 
atžvilgiu ir galutinę esmės atžvilgiu. Be abejo, akivaizdo- 
je tebetrunkančios istorijos šitoks teiginys nevienam at- 
rodo kaip tuščia savigyra ir net įžulumas. Juk argi galima 
būtų aprėžti Dievo veiklą tiek, jog jis santykiautų su žmo- 
gumi tik krikščioniškuoju būdu? Argi eibė religijų, kilu- 


173 


sių istorinio vyksmo eigoje, nėra įrodymas, kad ir po 
Krikščionybės būtų bent galima nauja religija? Argi šia 
prasme Krikščionybė nėra tik viena — tegu lig šiol ir to- 
buliausia — tarp daugybės Dievo ir žmogaus santykio 
lyčių? Kodėl tad ji turėtų būti paskutinė ir galutinė? Ar 
tuo nesusiaurinamas pats Dievo apsireiškimas? Kas gi ga- 
lėtų nustatyti Dievui kelią į žmogų? 

Ir vis dėlto šis priekaištas nė kiek neįtaigauja Krikš- 
čionybės savimonės, kad ji esanti paskutinė bei galutinė 
religija ir kad po jos yra galimas tiktai ateizmas, o ne 
kokia nors nauja religija. Teigdama, kad ji esanti pasku- 
tinė bei galutinė, vadinasi, nebeperžengiama ir nebepakei- 
čiama, Krikščionybė anaiptol neišsijungia iš religijų is- 
torijos: ji iš tikro laiko save viena iš ligšiolinių Dievo ir 
žmogaus santykio lyčių. Tačiau ji teigia, kad kaip tik 
joje šisai santykis yra pasiekęs tokio aukščio, kuris esąs 
nebeperkopiamas. Nors istorija truktų ir neaprėžtą laiką, 
ji nebegalėtų kildinti jokio santykio žmogaus su Dievu, 
kuris peržengtų krikščioniškąjį santykį, kadangi šiame 
Dievas ir žmogus yra susitikę toki, koki jie yra pačia jų 
esme. Pakeisti krikščioniškąjį santyki reikštų pakeisti 
Dievo ir žmogaus esmę, ko nepajėgia jokia, net ir milijar- 
dus metų trunkanti istorija. Tai gerai suvokė M. Schele- 
ris, klausdamas, kodėl yra neįmanoma nauja religija. No- 
rint šį klausimą išspręsti, reikią, pasak Schelerio, pasi- 
klausti, ar kartais pačioje religijos esmėje bei kilmėje 
nesama priežasčių, neleidžiančių Krikščionybės pakeisti 
kuria kita nauja religija. Tokių priežasčių Scheleris ran- 
da dvi: “pati Dievo idėjos esmė" ir “žmogiškosios dva- 
sios išsivystymo linkmė““". Šios priežastys esančios “vi- 
siškai nepriklausomos nuo tikėjimo požiūrio ir suvokia- 
mos proto“ (t.p.); tai yra, jos esančios ne teologinio, o 
grynai filosofinio pobūdžio. 

M. Schelerio nurodytos priežastys visiškai atitinka 

mūsąją religijos Dievo sampratų sklaidą. Scheleris teisin- 
gai pastebi, kad kol Dievas yra suvokiamas kaip neasme- 
ninė tikrovė — “kaip idėja neasmeninės visuotinės dva- 
sios, arba pasaulio tvarkos, arba visuotinės gyvybės, arba 
neasmeninės substancijos, arba kaip daiktas ar idėja aps- 
kritai” (p. 330), — tol visados yra galima, kad istorijoje 
atsirastų naujų Dievo sampratų, kurios teiktų jam kitokių 
savybių ar giliau įžvelgtų jo buvimą bei esmę ir tuo būdu 
pralenktų ligtolines sampratas. Taip esą su kiekvienos ne- 
asmeninės tikrovės pažinimu; taip esą ir su Dievo kaip 
pasaulio pagrindo pažinimu: ir čia kaupiasi žmogiškosios 
pažintys, ir čia “mokinys stiebiasi ant mokytojo pečių“ 
(t.p.). Bet koks didžiulis posūkis padaromas tada, sako 
Scheleris, “kai aukščiausiojo gėrio idėjon jimame asme- 
niškumą kaip esminę jos savybę” (t.p.), vadinasi, kai 
Dievą suvokiame nebe kaip daiktą, o kaip asmenį! Tokiu 
atveju ne jau esančios Dievo sampratos esti patobulina- 
mos, jas pratęsiant, papildant, pagilinant, bet pats žmo- 
gaus pažinimas Dievo atžvilgiu duoda šuolį iš vieno mat- 
mens į kitą, būtent: iš daikto matmens į asmens matmenį. 
Nes asmuo yra ne daikto tęsinys, išvystant šį ligi jo gali- 
mybių ribos, o visiškai nauja buvimo kategorija: net ir 
genialiausiai išskleista daikto samprata niekados nevirs 
asmens samprata, kaip kad ir labiausiai ištobulintas daik- 
tas nevirs asmeniu. Užtat ir religija, kuri Dievą suvokia 
kaip asmenį ir juo grindžia žmogaus santyki su Dievu, 
nėra ir negali būti laikoma buvusių religijų pratęsimu ar 
patobulinimu, bet ligtolinio Dievo ir žmogaus santykio 
pertrūkiu (cezūra) ir naujo santykio apraiška. Dievo kaip 
asmens samprata yra ne paprastas tolimesnio religijų is- 
torijos išsivystymo tarpsnis, o Dievo ir žmogaus santykio 
perversmas. 

Krikščionybė todėl ir laiko save tokiu šuoliu ir tokiu 
perversmu. Minėta Dievo įsikūnijimo idėja ji ne tik per- 

žengia Dievo kaip daiktinės tikrovės sampratą, bet ir Die- 
vą kaip asmeninę tikrovę ji suvokia nebe kaip kitą Aš 
žmogaus atžvilgiu, o kaip žmogaus Tu, kuris jį myli ir 
jam tarnauja. Krikščioniškasis Dievo ir žmogaus santykis 
yra, kaip jau sakyta, nebe Aš ir Aš, bet Aš ir Tu santy- 
kis, kuriame kiekvienas asmuo — dieviškasis ir žmogiš- 
kasis — savęs paties atžvilgiu yra Aš (taigi: ne daiktas), 
o kito atžvilgiu yra Tu (taigi: ne kitas Aš), susiję vienas 
su kitu meile ir tarnavimu. Kokiu tad būdu būtų įmano- 
ma šitokį santykį peržengti? Ir kas užu šitokio santykio 
dar būtų galima rasti? Juk asmeniškumas tiek Dievui, 
tiek žmogui yra galutinė jų buvimo kategorija: užu asmens 
nėra nieko, kas būtų galima mąstyti ar kas tikroviškai 
buvotų. Visa, kas kalbama apie Dievo ar žmogaus pri- 
gimtį, buvoja žemiau, negu asmuo, kadangi asmuo yra 
prigimties subjektas bei nešėjas, o ne atvirkščiai. Stai 
kodėl krikščioniškoji religija ir tvirtina, kad Dievo apsi- 
reiškimas Jėzuje iš Nazareto, būdamas dieviškosios ir 
žmogiškosios prigimties sujungimas vienu dieviškuoju 
Logos asmeniu, ir yra galutinis apsireiškimas, nes čia 
Dievas atsiskleidė žmogui kaip asmuo Tu prasme ir to- 
dėl tarė paskutinį Žodį — nebe garso, o savęs paties pa- 
vidalu: “Žodis tapo kūnu ir gyveno tarp mūsų” (Jn 1, 
14). Kokia tad Dievo samprata galėtų peržengti šiąją 
sampratą ir ką naujo ji galėtų tarti apie Dievą ir žmogų 
kaip asmenis ar apie jų vienybę? Atsiskleidus Dievui 
kaip žmogaus Tu ir įvykdžius šį atsiskleidimą asmenine 
vienybe su žmogaus prigimtimi, yra pasiektas toks atsi- 
skleidimas, kuris išreiškia pačią tiek Dievo, tiek žmogaus 
esmę. Užtat šitokio atsiskleidimo ir negalima pralenkti. 
O jeigu kas vis dėlto mėgintų Krikščionybę keisti kita re- 
ligija, o ne ateizmu, tai Jis turėtų grįžti prie neasmeninės 
Dievo sampratos, suvokdamas Dievą kaip daiktinę tikro- 
vę, kas reikštų nepaprastai gilią žmogiškojo asmens savi- 

monės krizę ir tuo pačiu atkritimą barbarybėn, nepaisant 
net ir labai aukštos techninės civilizacijos. Savu teiginiu, 
kad Krikščionybė yra paskutinė ir galutinė religija, ji 
kaip tik visu įtaigumu ir nurodo į jos pakeitimo negali- 
mybę. Religijų istorijoje Krikščionybė yra šuolis į kitą 
Dievo sampratos matmeni, kuris visą tolimesnę žmonijos 
istoriją pastato neišvengiamos dvijulės akivaizdon: arba 
Krikščionybė, arba ateizmas. Tai nėra jokia savigyra, o 
tik nuosekli bei būtina išvada iš negalimybės kitaip mąs- 
tyti Dievo, negu asmens manojo Tu prasme. 


6. DIEVAS KAIP MANASIS TU 


Religijos Dievas, kaip matome, negali būti suprastas 
bet kaip. Norint sueiti su juo į santykį ir ši santykį pa- 
teisinti asmens vertės bei vienkartybės šviesoje, reikia, kad 
Dievas visų pirma būtų suvoktas kaip tikrovė, buvojanti 
žmogui priešpriešiais, o ne tik jo sąmonėje, ir kad ši tik- 
rovė buvotų laisvės, o ne būtinybės būdu, vadinasi, kad 
ji būtų asmeninė tikrovė. Tačiau ir asmens matmuo sa- 
vyje yra religijos Dievui dar per platus, kadangi ir asme- 
ninis Dievas nėra religijos Dievas, jeigu jis yra žmogui 
tik kitas Aš. Tuo būdu religijos Dievas susiveda į vieną 
vienintelį matmenį, būtent: į Tu matmenį. Dievas yra re- 
ligijos Dievas tik tada, kai jis yra mano Tu. Nes tik tada 
jis yra ir tikrovė sąmonės priešybės prasme, ir asmuo 
nebe kito Aš prasme, vadinasi, nebežvelgiąs į mane kaip 
objektą, bet esąs mano būvio dalyvis, saugąs mano laisvę 
ir mano apsisprendimą, net jeigu šis būtų nukreiptas ir 
prieš jį patį. Dievo kaip manojo Tu sampratoje susibėga 
visos esminės religijos Dievo žymės, taip kad Dievas kaip 
manasis Tu tampa tiek tikrojo Dievo, tiek tikrojo su juo 
santykio arba tikrosios religijos mastu. Kalbant vaizdin- 

gais M. Buberio žodžiais, žmonės savo istorijos eigoje 
“yra piešę daug biaurių veidų ir vis po jais rašę ‘Dievas’; 
tačiau kai visos šios pabaisos bei apgaulės žlunga, kai 
žmonės atsiduria prieš jį vienišoje tamsoje ir nebesako 
“jis", ‘jis’, o ‘Tw’, ‘Tu’ ir priduria ‘Dieve’, tuomet jis yra 
tikrasis Dievas, kurio jie šaukiasi, šio vienintelio Gyvo- 
jo"?! 

Kokiu tačiau būdu Dievas gali tapti manuoju Tu? 
Kitaip sakant, kokiu būdu vienas Aš tiek priartėja prie 
kito Aš, jog virsta jo būvio dalyviu? Kame glūdi tokio 
priartėjimo esmė ir kaip vyksta pats šis priartėjimas? Tai 
galutinis klausimas religijos Dievui suprasti ir mūsajam 
santykui su juo pagrįsti bei pateisinti. Nes tik Dievui kaip 
manajam Tu aš galiu nusilenkti, tik Dievą kaip manąjį 
Tu aš galiu garbinti, neišduodamas savo žmogiškojo oru- 
mo ir nepažemindamas savojo asmens dieviškojo asmens 
akivaizdoje. 


a. Kito Aš virtimas Tu 

Tu yra kito Aš priešingybė. Jei kitas Aš, kaip sakyta, 
žvelgia į mane kaip objektą, tai Tu pergyvena mane kaip 
subjektą. Trumpai tariant, manęs pakėlimas į subjekto 
plotmę paverčia kitą Aš manuoju Tu. — Kaip tai įvyksta? 

Jau minėjome, kad kiekvienas Aš pergyvena save kaip 
subjektą, į kitą betgi žvelgia kaip į objektą, nors ir gerai 
žino, kad kitas Aš savyje taip lygiai yra subjektas, kaip 
ir jis pats. Tačiau šios ontologinės lygybės jis nepripažįs- 
ta egzistenciškai, todėl ir santykiauja su kitu Aš kaip su 
daiktu, o ne kaip su asmeniu, kurio matmeniui abu pri- 
klauso. Jei šitoks vieno Aš santykis su kitu įsikūnija vi- 
suomenine sąranga, gema vergija: vergas esti perkamas 
ir parduodamas, laikomas gyvas ar nužudomas, plakamas 
ar žalojamas — pagal jo savininko įgeidžius, nes vergas 
yra objektas, aptariamas nuosavybės sąvoka. Kitas Aš 

kaip mano nuosavybė, — štai giliausias asmens nusmuk- 
dymas daikto plotmėn. Bet kaip tik šis nusmukdymas ir 
atskleidžia, kokiu būdu vyksta manęs pakėlimas į Tu mat- 
menį ir kaip kinta kitas Aš šio pakėlimo vyksme. 
Sakysime, vergas yra paleidžiamas laisvėn. Tai reiš- 
kia: jis pasidaro toks pat asmuo, kaip ir jo savininkas. 
Suteikiant laisvę, yra vergui atstatomas žmogiškasis jo 
orumas kaip bendra savybė tiek vergui, tiek savininkui. 
Vergas liaujasi buvęs vergas, nes nustoja būti laikomas 
daiktu: jis tampa asmeniu, kuris nebegali būti kito as- 
mens nuosavybė. Tuo būdu vergas ir savininkas atsiduria 
toje pačioje plotmėje, kurioje nebėra nei vergo, nei savi- 
ninko, o tik du to paties žmogiškojo rango asmens. Jeigu 
betgi laisvės suteikimas vergui yra grynai visuomeninio 
pobūdžio, vadinasi, turįs galios tik socialiniu atžvilgiu, 
tai vergas ankstesniam jo savininkui anaiptol nevirsta jo 
Tu, o tiktai kitu Aš — ypač tuo atveju, kai laisvės sutei- 
kimas yra įstatymų išreikalautas, kaip tai yra buvę, pa- 
vyzdžiui, Amerikos pietinėse valstijose A. Lincolno pas- 
tangomis (1862). Tiesa, ir tokiu atveju vergas esti pake- 
liamas į asmens rangą, bet tiktai teisiškai. Antropologiš- 
kai buvęs savininkas ir toliau žvelgia į buvusį savo ver- 
gą kaip į objektą, nors įstatymas jam ir neleidžia šio 
žvilgio įvykdyti kasdienoje, vadinasi, valdyti asmenį kaip 
daiktinę nuosavybę. Kitaip sakant, šiuo atveju buvęs savi- 
ninkas santykiauja su buvusiu vergu ne kaip su savuoju 
Tu, o tik kaip su kitu Aš, kuris yra ištrūkęs iš visuome- 
ninės jo galios. Tačiau antropologiškai jis jo iš šios savo 
galios ir toliau nebepaleidžia; jis ir toliau pergyvena jį 
kaip objektą, pratęsdamas tuo būdu jo pavergimą — nors 
ir nebe socialine lytimi. Be abejo, vergas elgiasi buvusio 
savininko atžvilgiu tolygiai: ir savininkas vergui yra ne 
jo Tu, o tk kitas Aš, kurį jis niekina ir net jo nekenčia, 
žvelgdamas į jį irgi kaip į objektą. Tuo būdu susidaro 

labai savotiškas santykis: ir vergas, ir jo savininkas yra 
laisvi visuomeniškai, tačiau jie yra vienas kitą pavergę 
antropologiškai, nes kiekvienas žvelgia į kitą kaip į ob- 
jektą, neigdami vienas kitam subjekto rangą. Ir šitokia 
“antropologinė vergija' jausti ne tik savininko-vergo san- 
tykyje, bet ir visur ten, kur tik susiduria du Aš. Savininko 
-vergo santykis šią 'antropologinę vergiją? tik vaizdžiai 
išryškina mūsų sąmonėje. 

Ir vis dėlto šis santykis gali esmiškai pakisti. Sakysi- 
me, vergas išgelbėjo savo ponui gyvybę. Jis galėjo leisti 
jam mirti, pavyzdžiui, maudantis prigerti. Tačiau jis to 
nepadarė. Jis nežiūrėjo ramiai, kaip jo ponas kovoja su 
mirtimi, bet šoko jo gelbėtų ir išgelbėjo. Tai sukrėtė visą 
pono būtybę, ir šis ne tik dovanojo vergui laisvę, bet jį 
dar ir įsūnijo. Kas atsitiko šiuo atveju? Siuo atveju vergo 
asmeniškumo atstatymas nuėjo žymiai toliau, negu pir- 
muoju atveju. Čia vergas liovėsi buvęs ne tik vergas, bet 
ir apskritai svetimasis. Užuot kreipęsis į savo savininką 
žodžiu ‘pone’, dabar jis sako jam “tėve?. Ankstesnis jo sa- 
vininkas taip pat jam sako “mano sūnau'. Vergą įsūnyda- 
mas, jo savininkas pripažįsta jį ne tik asmeniu, kaip tai 
esti laisvės suteikimo atveju, vadinasi, tik visuomeniškai 
bei teisiškai, bet jis įjungia buvusį vergą į savo paties 
būvį, atskleisdamas jam šį būvį kaip jo buvojimo erdvę. 
Įsūnytas vergas buvoja nebe šalia savo savininko, bet jis 
buvoja dabar kartu su juo, gyvendamas jiems abiems 
bendrą likimą. Buvęs savininkas perkėlė vergą ne tik į 
visuotinę asmeniškumo plotmę, bet jis įėmė jį ir į indivi- 
dualinę savo paties plotmę, atiduodamas jam pats save 
tėvo vardu. Dabar buvęs vergas buvusiam savininkui ne- 
bėra objektas jokia prasme. Jis nėra kitas Aš, bet naujojo 
savo tėvo Tu, ir naujasis tėvas jam irgi nėra kitas Aš, bet 
jojo Tu. Santykis “ponas-vergas"' ar “Aš-Aš" yra dabar vir- 
tęs santykiu “Tu-Tu*. 

Šio pavyzdžio sklaida leidžia mums teigti: kitas Aš 
tampa manuoju Tu, atiduodamas man patį save. Tai tin- 
ka tiek kitam Aš manęs atžvilgiu, tiek ir man pačiam 
kito atžvilgiu. Santykio Tu-Tu esmę sudaro abipusis atsi- 
davimas. Kol žmogus save pasilaiko tik sau, tol jis yra 
tiktai kitas Aš, bet niekad ne Tu. Tik tada, kai žmogus 
kitam atsiskleidžia, kai įsileidžia kitą į save patį, kai 
kitam atiduoda visą save — ne kaip savininkui, o kaip 
bendro būvio dalyviui, ir kai kitas elgiasi lygiai taip pat, 
— tik tada miršta Aš-Aš ir gema Tu-Tu santykis. Dviejų 
būvių suliejimas į vienį yra kelias kitam Aš tapti Tu. 
Tačiau čia pat reikia pabrėžti, kad šis būvių suliejimas 
arba Aš tapimas Tu yra anaiptol ne vienkartinis veiksmas, 
o nuolatinis vyksmas, kadangi mūsų būvis, pratįsdamas 
laike, nesileidžia suliejamas iš sykio visas, kadangi jo 
viso iš sykio nė nėra. Tapti Tu reiškia tad ne pasibai- 
giančią padėtį, bet niekad nesibaigiantį uždavinį. Norė- 
damas buvoti Tu-Tu santykyje, manasis Aš turi nuolatos 
laužti savo užsisklendimą, nieko nepasilaikyti tik sau, 
visa dovanoti kitam. Ir kiek žmogus pajėgia atverti kitam 
savo visumą bei pilnumą, tiek jis ir tampa kitam Tu. 
Kiekvienas užsisklendimas Tu-Tu santykį žaloja ir išduo- 
da, nes apgauna bendro būvio dalyvį: šisai, atsiskleisda- 
mas visas ir visiškai, tiki ir iš kito gaunąs taip pat viską 
ir visiškai; iš tikro betgi jis gauna tik dalį ar net tik tru- 
pinius. Neatvirumas savo būvio dalyviui tučtuojau grą- 
žina žmogų į kito Aš plotmę: neatvirumas yra Tu mirtis. 
Šisai neatvirumas arba Tu mirtis virsta tikra tragika ten, 
kur būvių suliejimas esti pats pilniausias, būtent: mote- 
rystėje. 


b. Abipusis Dievo-žmogaus atsidavimas 
Ką visa tai nūn reiškia religijai kaip Dievo ir žmo- 
gaus santykiui? Žmogaus atžvilgiu šis klausimas yra at- 

sakomas gana lengvai. Žmogus turi tikrą religiją, vadi- 
nasi, buvoja tikrame santykyje su Dievu tada, kai pergy- 
vena Dievą kaip savąjį Tu ir kai šį pergyvenimą jis ati- 
tinkamai išreiškia; vadinasi, kai jis Dievui atsiveria visas 
ir visiškai, kai atiduoda jam patį save, savimi pačiu jį pa- 
sitinka ir priima jį į savą būvį kaip šiojo dalyvį. Dievo 
kaip manojo Tu atveju manasis būvis virsta Dievo buvo- 
jimo erdve arba Dievo gyvenviete. Todėl bet koks užsi- 
sklendimas iš mano pusės, bet koks noras pasilaikyti ką 
nors tik sau pačiam, bet koks abejingumas Dievui kaip 
manojo būvio bendrui naikina religiją, nes silpnina Tu - 
Tu santykį ir jį galop sužlugdo. Visiškas bei pilnutinis 
savo būvio atvėrimas Dievui yra pagrindinė sąlyga turėti 
tikrąją religiją, vadinasi, buvoti tikrame santykyje su 
Dievu. Tai yra teigiamoji šio santykio pusė. 

Neigiamai kalbant, reikia pastebėti, kad jeigu Dievas 
yra mano Tu, tai aš neprivalau su juo elgtis taip, tarsi jis 
būtų objektas — ne tik ta prasme, kad jį valdyčiau kitų 
objektų būdu, bet ir ta, kad jį naudočiau kaip priemonę 
kokiam nors objektyviam reikalui, kadangi asmuo negali 
būti nei valdomas, nei naudojamas. Nuosekliai tad kiek- 
vienas šaukimasis Dievo kaip teorinės ar praktinės užkam- 
šos objektyviam trūkumui pašalinti yra jo kaip manojo 
Tu piktnaudojimas ar net išdavimas. Tai anaiptol nereiš- 
kia, kad savame varge neieškočiau Dievo, kaip kad tokiu 
atveju ieškau ir kiekvieno žmogiškojo Tu. Šitai savaime 
plaukia iš visiško atvirumo dieviškajam Tu: prieš Dievą 
kaip manąjį Tu aš išsiskleidžiu visą save ne tik laimėje 
bei džiaugsme, bet ir nelaimėje bei suspaudime. Tačiau 
kas kita yra stoti Dievo akivaizdon ir išskleisti jam savą 
subjektyvinį būvį, pilną vargo bei rūpesčio, ir kas kita 
laikyti Dievą objektyvinio pasaulio trūkumų užkamša. 
Yra visiškai suprantama, jei maro metu, netekęs žmonos 
ar vaikų, aš juos apraudu dieviškajam Tu: būdamas ma- 

no būvio dalyvis, Dievas savaime esti įjungiamas ir į šio 
būvio negandus. Bet nepateisinama yra laikyti Dievą ob- 
jektyvia apsauga nuo maro antkryčio, nes tokiu atveju 
žmogaus santykis su Dievu virsta maginiu, vadinasi, daik- 
tiniu, nes čia Dievas yra pergyvenamas kaip priešnuodis 
maro baciloms naikinti. Deja, tokių maginių Dievo sam- 
pratos likučių esama nemaža net ir Krikščionybėje, ku- 
rioje Dievas jokiu atžvilgiu nebėra daiktinė jėga, o ma- 
nasis Tu. 

Klausimas, kokiu būdu žmogus tampa Dievui Tu, yra 
tad atsakomas dviem atžvilgiais: teigiamuoju — Dievui 
visiškia atsiveriant, ir neigiamuoju — nepaverčiant Dievo 
objektyvinės stokos (teorinės ar praktinės) užkamša. Abi 
šios prielaidos jokių ypatingesnių sunkenybių nesudaro. 


Jau žymiai betgi kebliau yra suvokti, kokiu būdu 
Dievas tampa žmogui Tu, vadinasi, kokiu būdu Dievas 
kaip asmuo, būdamas kitas Aš, tiek priartėja prie žmo- 
gaus, jog esti pergyvenamas bei vadinamas “Tu, Dieve’. 
O jis turi būti šitaip pergyvenamas bei vadinamas, jei 
norime, kad religija būtų abipusis santykis. Nes tikra re- 
ligija yra ne tik žmogaus atsiskleidimas Dievui, bet ir 
Dievo atsiskleidimas žmogui. Aristotelio nejudąs judinto- 
jas yra nereliginė ir net antireliginė sąvoka kaip tik to- 
dėl, kad jis, kaip aukščiau sakyta (plg. Įv. 3a) neturi jo- 
kio santykio su žmogumi: jis judina šį kaip gryna tikre- 
nybė, tačiau jis neatsiskleidžia ir nepasilenkia prie žmo- 
gaus kaip asmuo. Tuo tarpu tikrojoje religijoje kaip san- 
tykyje ir Dievas yra žmogui Tu, ir žmogus yra Dievui Tu. 
Ir tik šis abipusiškumas laiduoja, kad religija išlieka on- 
tologinė savyje ir kad jos veiksmai nevirsta tuščiais mos- 
tais, o yra pagrįstojo mūsų buvimo regimybė. Kas tad 
yra šis Dievo artumas žmogui? 


Jau sakėme, kad kitas Aš tampa manuoju Tu, atiduo- 


183 


damas man patį save. Kelias arba būdas, kaip šis atsida- 
vimas vyksta, yra dviejų būvių suliejimas į vienį: vieno 
Aš būvis virsta kitam Aš šiojo gyvenviete. Šis suliejimas 
gali tačiau būti įvykdytas tik tada, kai du asmens susi- 
tinka. Žmogus, kurio savo gyvenime niekad nesu sutikęs, 
lieka anapus mano būvio: jis nėra man kitas Aš, nes nei 
aš, nei jis nežvelgiame į vienas kitą kaip objektą, kadangi 
neturime šiam žvilgiui erdvės, kuriamos tik susitikus. Bet 
šitoks žmogus nėra nei mano Tu, kadangi taip pat nei aš, 
nei jis neatsiveriame vienas kitam — irgi todėl, kad ne- 
turime erdvės atsiverti. Susitikimas yra būtina sąlyga 
tiek būti kitu Aš, tiek tapti manuoju Tu. Susitikimo ne- 
gali atstoti pasakojimas apie asmenį, kaip išalkusiojo ne- 
gali pasotinti pasakojimas apie duoną. Tiesa, pasakojimas 
perkelia pasakojamąjį į mūsų būvį, bet tiktai vaidinio bū- 
du: jis buvoja mūsų sąmonėje, bet ne mums priešpriešiais, 
todėl ir nepajėgia susilieti su mumis kaip būtybė su bū- 
tybe. Keleivis dykumoje miršta troškuliu prie miraže re- 
gimo šaltinio. Visa tai yra savaime aišku, kol kalbame 
apie žmogaus santykį su žmogumi. 

Bet tučtuojau atsiranda keblumų, taikant šį dėsnį Die- 
vo ir žmogaus santykiui. Žmogų sutinkame, jau būdami: 
vienas jau esantysis Aš susitinka su kitu taip pat jau esan- 
čiuoju Aš. Susitikimas buvimo negrindžia; priešingai, 
buvimas įgalina susitikimą. Susitikimas tik padaro, kad 
du jau esantieji asmens stoja vienas prieš kitą, kad arba 
išsiskirtų kaip Aš-Aš, arba susijungtų kaip Tu-Tu. Visiš- 
kai kitaip betgi yra tada, kai kalbame apie Dievo ir žmo- 
gaus susitikimą. Žmogus sutinka Dievą kiekviename reli- 
giniame savo veiksme, nes kiekvienas šis veiksmas yra 
Dievui. Šia prasme M. Scheleris yra teisus, tvirtindamas, 
kad “religinio veiksmo objektas yra kartu ir jo priežas- 
tis""*, Mes veikiame religiškai todėl, kad atveikiame į 
Dievo veiksmą: užtat pradžioje ir teigėme, kad religija 

pačia savo esme yra atoveiksmis. Tačiau kada gi Dievas 
įvykdo savo veiksmą, kad galėtume į jį atveikti? Kitaip 
sakant, kada Dievas sutinka mus? Žmonių susitikimas, 
kaip sakėme, jų buvimo negrindžia; žmonių susitikimas 
jų buvimo reikalauja. Tačiau ar taip yra ir Dievo-žmo- 
gaus susitikimo atveju? Juk jeigu Dievas yra būtis, o žmo- 
gus — būtybė, tai reiškia, kad tarp jų susidaro grindžia- 
masis santykis, būtent: būtis grindžia būtybę šiosios bu- 
vime; vadinasi, Dievas grindžia žmogų, kad šis būtų. Už- 
tat Dievo atžvilgiu mes negalime sakyti, esą Dievas su- 
tinka mus jau esančius. Jeigu Dievas žmogų sutinka, tai 
jis sutinka jį pačiu jo grindimu. Nes be šio grindimo iš 
Dievo kaip būties pusės žmogaus iš viso nebūtų, ir apie 
bet kokį jo susitikimą su Dievu negalėtų būti nė kalbos. 
Iš to plaukia būtina išvada: Dievo ir žmogaus susitikimas 
reiškia žmogaus buvimo pagrindimą. Pirmoji akimirka, 
kai Dievas sutinka žmogų, reiškia ir pirmąją žmogaus 
buvimo akimirką. Dievo-žmogaus susitikimas yra esmiš- 
kai ontologinis. Mes esame Dievo Tu ne todėl, kad jis 
būtų mus ‘kada nors’ mūsų buvimo trukmėje sutikęs ir 
mums atsivėręs, bet todėl, kad jis šią mūsų buvimo truk- 
mę savu susitikimu kaip tik yra pradėjęs. Dievo-žmogaus 
susitikimas visados yra Dievo veiklos vaisius. Dievas gali 
būti mano Tu tik todėl, kad aš jau nuo pat savo buvimo 
pradžios esu jojo Tu. Tai reiškia: Dievas kaip manasis 
Tu yra man ne tik psichologinis bei moralinis, bet kartu 
ir ontologinis mano būvio dalyvis: mano santykis su juo 
ir jo santykis su manimi yra pagrindas, kuriuo laikausi 
savo buvime. Jeigu nebūčiau Dievo Tu, iš viso nebūčiau. 
Tai išvada, būtinai plaukianti iš būdo, kuriuo Dievas su- 
tinka žmogų, būtent: jį įbūtindamas. Tapdamas Dievo Tu, 
aš tampu esančiuoju apskritai. Būti ir būti Dievo Tu yra 
žmogui vienas ir tas pats dalykas. Žmogaus įbūtinimas 
yra tad tasai veiksmas, kuriuo prasideda Dievo-žmogaus 

susitikimas ir į kurį žmogus atveikia kiekvienu religiniu 
savo veiksmu. 

Susitikimas tačiau yra tik sąlyga atiduoti save kitam, 
iš dviejų būvių sukuriant vieną. Šis dviejų būvių sujungi- 
mas arba suliejimas yra slaptingas vyksmas jau grynai 
žmogiškoje plotmėje. Tapdamas kitam Tu, žmogus atiduo- 
da jam save patį, nė kiek betgi savęs neprarasdamas. 
Priešingai, savęs atidavimas kitam mane tik stiprina bei 
praturtina — pagal prasmingą posakį: “Kas turi draugą, 
turi antrą save“ (J. Chrysostomas). Nebūties grėsmė, į- 
austa į mūsų buvimą kaip vispusiška šiojo riba, netenka 
didžios savo nejaukumo dalies, jei mums pasiseka kitame 
Aš rasti mūsąjį Tu, nes Tu visados reiškia mums prie- 
bėgą, užuovėją, tėviškę. “Mano tėviškė esi Tu”, sako And- 
rius savo mylimajai N. Gogolio pasakojime “Taras Bul- 
ba” (1842). Todėl atsidavimas niekad nėra nuostolis, o 
visados laimėjimas. Kaip tai įvyksta, sunkiai galime nu- 
sakyti sąvokiškai, nes susitikimas bei atsidavimas yra es- 
miškai asmeniniai veiksmai, nesileidžią apibūdinami 
bendrinėmis kategorijomis. Vis dėlto patys savyje jie yra 
toki tikroviški, jog jų buvimas bei vaidmuo mums yra 
pačios akivaizdybės. 

Dar slaptingesnis ir todėl dar sunkiau suvokiamas yra 
Dievo atsidavimas žmogui; atsidavimas, be kurio nė Die- 
vas negalėtų būti žmogui Tu. Atsidavimas kaip dviejų 
būvių suliejimas į vienį, kuriuo kitas Aš tampa manuoju 
Tu, sąlygoja kiekvieną susitikimo dalyvį — tiek žmogų, 
tiek Dievą. Bet ką gi reiškia, kad Dievas susitikimo aki- 
mirką atiduoda žmogui patį savę? Jeigu Dievas yra būtis, 
tai susitikimo akimirką Dievas teikia žmogui ne ką nors 
atskira, ne kokią nors savo paties savybę, bet save patį 
kaip būtį. Būtis yra tai, ką žmogus gauna iš Dievo susi- 
tikimo akimirką. Jeigu betgi Dievo susitikimas su žmo- 
gumi yra šiojo pagrindimas jo buvime, tai reiškia kad 

žmogaus pagrndimas yra ne kas kita, kaip Dievo atsidavi- 
mas žmogui. Žmogus būna todėl, kad Dievas jam atsi- 
duoda kaip būtis. Štai kodėl ši būtis ir padaro, kad žmo- 
gus iš viso yra ir buvoja toliau. Būtis yra tai, kas Dievą 
sujungia su žmogumi Tu-Tu vienybėn, tuo betgi skirtumu, 
kad Dievas yra grindžiamoji būtis, o žmogus — pagrįsto- 
ji; Dievas būtį teikia, o žmogus ją gauna; Dievui būtis 
yra nuosavybė, žmogui — dovana. Todėl šią dovanotąją 
būtį mes ir vadiname nebe būtimi apskritai, bet būtybe, 
kadangi ši, nors ir būdama tikrovinė, vis dėlto buvoja 
kitaip, negu nuosavioji arba grindžiamoji būtis. 


c. Dievo atsidavimas kaip manęs kūrimas 

Atsiduodamas žmogui, Dievas, kaip minėta, atsiduoda 
ne jau esančiam kitam Aš — tai esti tik žmogaus ir žmo- 
gaus santykyje, — bet savo atsidavimu Dievas pagrindžia 
žmogų jo buvime: prieš Dievo atsidavimą žmogaus iš viso 
nėra. Tuo tarpu tokį veiksmą, kuris nesantįjį padaro esan- 
tį ir kuriuo nebūtis tampa būtybe, vadiname kūrimu. Ki- 
taip tariant, Dievo atsidavimas yra esmiškai kūrybinis 
veiksmas: Dievas sutinka žmogų tuo, kad jį sukuria. Su- 
kūrimas yra tad tikrasis Dievo tapimas žmogaus Tu. Nes 
tik kūrimo veiksmų Dievas įgalina žmogų būti jo prie- 
šybe, kurią Dievas prakalbina ir kuri Dievui atsako. Kaip 
Dievas žmogaus atžvilgiu buvoja šiam priešpriešiais, taip 
ir žmogus Dievo atžvilgiu yra jo esmės priešybė, vadina- 
si, ne koks nors šios esmės tęsinys išspinduliavimo pavi- 
dalu, o visiškai savarankiška, sau pačiai tapati būtybė, 
buvojanti kitaip, negu Dievas. Ir tik šis Dievo-žmogaus 
kaip priešybių buvojimas kuria tarp jų santykį, vadina- 
mą religija. Religija būtų gryna išmonė, jeigu žmogus 
būtų dieviškosios esmės “kibirkštėlė', kaip tai nesykį už- 
tinkame mistiniuose svaičiojimuose. Aukščiau mūsų teig- 
tas ontologinis religijos pobūdis čia išeina aikštėn visu 

ryškumu: bet koks egzistencinis religijos skleidimasis ar 
istoriniai jos pavidalai yra tiktai šio ontologinio jos po- 
būdžio regimybė, būtent: regimybė laikysenos žmogaus, 
sukurto Dievo kaip būties atsidavimu. 

Iš to plaukia išvada, kad religijos Dievas yra Dievas 
- Kūrėjas. Apie tai kalbėsime kitame skyriuje gana išsa- 
miai. Šitoje vietoje minime tai tik kaip nuorodą, kad, J. 
Hesseno žodžiais tariant, “kūrimas yra pagrindinė reli- 
ginė kategorija”. Kur Dievas nėra suvokiamas bei per- 
gyvenamas kaip žmogaus kūrėjas, ten žmogus neturi Die- 
vo kaip savojo Tu, o tuo pačiu negali turėti nė santykio 
su juo arba religijos, galimos pagrįsti bei pateisinti žmo- 
giškosios vertės šviesoje. Nes religija, kaip tai įtaigauja- 
me visą metą, gali laikytis tik Dievo kaip manojo Tu 
samprata. Tuo tarpu Dievas tampa manuoju Tu tik tada, 
kai man atsiduoda; o jis man atsiduoda tada, kai dova- 
noja man save patį kaip būtį, kitaip sakant, kai mane 
sukuria. Todėl kūrimas anaiptol nėra grynai metafizinė 
sąvoka, kilusi, norint išaiškinti buvimą būtybės, galinčios 
nebūti ir vis dėlto būnančios. Kūrimas yra sykiu ir reli- 
ginė sąvoka, įgalinanti Dievą tapti žmogaus Tu ir tuo 
būdu pagrindžianti santykį tarp žmogaus ir Dievo: kūri- 
mas esmiškai pergali Dievo atstumą nuo žmogaus. Būda- 
mas įsitikrovinęs Dievo atsidavimas, žmogus darosi tiek 
susietas su Dievu, jog ši sąsaja virsta pačiu jo buvimu. 

Tačiau Dievo atsidavimas žmogui yra ne tik kūrybi- 
nis veiksmas apskritai, bet ir asmeninis veiksmas skirti- 
nai: Dievas tampa manuoju Tu, vadinasi, mano būvio 
dalyviu tuo, kad jis atsiduoda man, kad dovanoja save 
kaip būtį irgi man. Užtat religija ir yra vadinama dvi- 
asmeniu santykiu, kuriame ir Dievas yra asmuo, ir žmo- 
gus yra asmuo. Čia yra visiškai nesvarbu, kaip suprasi- 
me asmens esmę: kaip substanciją (Tomas Akvinietis), 
kaip savimonę (Hegelis), kaip mūsų veiksmų vidurkį 

(Scheleris). Šia prasme N. Berdjaevas teisingai pastebi, 
kad “tardamas "Aš", dar neskelbiu jokios filosofinės teo- 
rijos ir jokia nesiremiu. Nes “Aš" yra pirmapradis; jis iš 
nieko nėra išvedamas ir į nieką nesuvedamas?“*. Kiek- 
vienu atveju žmogiškoji būtybė yra asmeninė būtybė. Būti 
žmogumi ir būti asmeniu yra vienas ir tas pats dalykas. 
Užtat ir Dievo atsidavimas žmogui reiškia atsidavimą ne 
bendrinei žmogiškajai kategorijai, rūšiai ar giminei, bet 
žmogui kaip asmeniui, žmogui kaip Aš — vis tiek, kaip 
mes šį Aš metafiziškai aiškinsimės. Atsidavimas yra es- 
miškai asmeninis veiksmas: iš asmens kyląs ir į asmenį 
krypstąs. Dievas gali tapti manuoju Tu tik todėl, kad ir 
jis yra Aš, ir aš esu Aš. 

Iš to kyla didžiai svarbi įžvalga suprasti kūrimui kaip 
religinei kategorijai. Juk jeigu Dievo atsidavimas žmo- 
gui yra asmeninis, vadinasi, jeigu Dievas atsiduoda man 
kaip šiam konkrečiam vienkartiniam Aš ir jeigu Dievo 
atsidavimas yra kuriamasis veiksmas, grindžiąs žmogaus 
buvimą, tai savaime aišku, kad dieviškasis kūrimas yra 
esmiškai asmeninis: savęs kaip būties atidavimu Dievas 
kuria mane kaip asmenį, vadinasi, kaip šitą vienkartinį, 
nepakartojamą, neatstojamą Aš. Religijos Dievas nėra 
kažkoks tik bendrinis “dangaus ir žemės“ kūrėjas; ne, jis 
yra ir asmeninis manęs kaip Aš kūrėjas. Šį asmeninį kū- 
rimo pobūdį mes dažnai nustelbiame metafiziniais svars- 
tymais, nepastebėdami, kad kaip tik jis yra esminis Die- 
vo ir žmogaus santykiui, nes jis vienintelis laiduoja mano 
susitikimą su Dievu, tai yra, mano kilmę iš Dievo, be 
kurios Dievas man liktų kažkoks tolimas pradmuo, grin- 
džiąs buvimą apskritai, tačiau ne mano buvimą skirtinai. 
Dievas kaip “dangaus ir žemės“ kūrėjas gali mane ste- 
binti savo protu; jo akivaizdoje galiu drebėti dėl jo ga- 
lybės; tačiau jeigu jis nėra atidavęs savęs paties man pa- 
čiam, jis nėra mano Tu; todėl ir mano santykis su juo 

tada yra tik valdovo-vergo arba Aš-Aš, bet anaiptol ne 
Tu-Tu santykis, vienintelis vertas tiek Dievo, tiek žmo- 
gaus, taigi religinis pačia savo prigimtimi. 

Betgi šitoks santykis gali kilti tik tuo atveju, kai Die- 
vas man atsiduoda tiesiog, tai yra, be tarpininko, nes tik 
tokiu tiesioginiu atsidavimu jis subendrina savąjį būvį su 
manuoju. Jau anksčiau sakėme, kad jei Dievas yra, tai jis 
yra ne kažkoks bendrinis Dievas, bet visados mano Dievas. 
O mano Dievas jis yra tik tada, kai yra manęs paties 
Kūrėjas. Kiekvienas tarpininkas tarp Dievo ir manęs nei- 
gia Dievą kaip mano Dievą, ardydamas tiesioginę sąsają 
su juo ir tuo pačiu padarydamas religiją negalimą. Kas 
žmogų kaip Aš kildina, sakysime, iš evoliucijos vyksmo, 
o ne iš tiesioginio, netarpinio, kūrybinio dieviškojo veiks- 
mo, tas nepajėgia religijos nei pagrįsti, nei turimos patei- 
sinti. Religiją išgelbsti tik Dievo kaip tiesioginio manęs 
paties kūrėjo samprata. Nes tik šitokį Dievą aš galiu gar- 
binti ir mylėti: jis atidavė man save patį, kad pašauktų 
mane būti, tad ir aš atiduodu jam save patį kaip iš jo 
gautąją vispusišką dovaną. Dievas kaip manęs paties Kū- 
rėjas yra vienintelis Vertasis, kad pulčiau prieš jį ant 
kelių, tardamas: “Mano Viešpats ir mano Dievas“. Reli- 
gija yra pagrįsta tik tada, kai aš kaip Aš esu Dievo pa- 
grįstas. Užtat jei kurioje nors religijoje ar jos teorijoje 
šio asmeninio pagrindimo neregėti ar jei jis yra apeina- 
mas ir net neigiamas, tai tokia religija ar jos teorija yra 
tik nesubrendusios žmogiškosios savimonės apraiška, ku- 
rią reikia ne puoselėti, o pergalėti, kadangi ji neišsilaiko 
žmogiškojo asmens vertės bei kilnybės šviesoje. 

Šitoje vietoje todėl ir tenka papildyti jau minėtą tik- 
rosios religijos mastą, būtent: Dievo kaip manojo Tu sam- 
pratą. Aukščiau sakėme, kad religija yra tikra, kai Die- 
vas yra suvokiamas kaip asmuo manojo Tu prasme. Da- 
bar gi regime, kad manuoju Tu Dievas tampa, pagrįsda- 

mas mano kaip Aš buvimą arba sukurdamas mane kaip 
šitą konkretų vienkartinį Aš. Tuo yra nusakoma skirtina 
Dievo kaip manojo Tu savybė, išreiškianti begalinį jo 
atsidavimą ir tuo pačiu begalinį jo man artumą, sudarantį 
ontologinį pagrindą mudviejų santykiui. Tuo nusakomas 
yra ir pilnesnis tikrosios religijos mastas: religija yra 
tikra, kai ji Dievą suvokia kaip tiesioginį manęs Kūrėją. 
Be abejo, religijos filosofija nesiima sklaidyti atskirų re- 
ligijų ir ieškoti, kurioje šitokia Dievo samprata yra skel- 
biama ar bent slypi jos pagrinduose. Tai jau uždavinys 
religijų mokslo ar atitinkamos teologijos. Tačiau ir nesi- 
imant vykdyti šio uždavinio, lengva įžvelgti, kad religijos 
filosofijos teikiamas tikrosios religijos mastas visu plotu 
tinka krikščioniškajai religijai. Krikščionybė ir šiuo at- 
žvilgiu patenkina religijos filosofjos rekalavimą būti Die- 
vo kaip žmogiškojo Aš Kūrėjo religija, nes, pasak jos 
mokslo, Dievas ir yra tiesioginis manęs kaip Aš Kūrėjas. 
Šia Dievo samprata Krikščionybė kaip tik ir pakyla į 
tikrosios religijos rangą. 


d. Dievas kaip meilė 

Kūrimas kaip savęs atidavimas veda mus į dar giles- 
nį religijos Dievo atskleidimą, būtent: į Dievą kaip meilę. 
Nes meilės esmę ir sudaro savęs atidavimas kitam, savęs 
perkėlimas į kitą, savos būties perteikimas kitam. Tai 
buvojimas ne šalia vienas kito, bet vienas kitame, kas kū- 
rimo veiksmu kaip tik ir įvyksta giliausia šio žodžio pras- 
me. Kūrimas yra ne tik asmeninis veiksmas, bet ir meilės 
veiksmas. Atiduodamas save kaip būtį, Dievas apsireiškia 
esąs meilė, o žmogus, būdamas įkūnytas Dievo atsidavi- 
mas, tuo pačiu pasirodo esąs įkūnyta Dievo meilė. Užtat 
žmogaus atžvilgiu, kaip tai užsiminėme ir aukščiau, kūri- 
mas yra ne tiek Dievo visagalybės, kiek jo meilės veiks- 
mas: pašaukti savąjį Tu buviman yra galima tik meilės 

vedamam. Nuosekliai tad meilė kūrime yra taip lygiai 
sudedamasis pradas, kaip ir visagalybė. Dar daugiau: 
Dievo visaglybė virsta regimybe tik jo meilėje, vadinasi, 
tik tada, kai jis save atiduoda žmogiškajam Aš, pats virs- 
damas šiajam Tu ir žmogų padarydamas savuoju Tu. 
Tiesa, metafizika meilės prado kūrime yra taip lygiai ne- 
išryškinusi kaip ir asmeninio prado. Užtat religijos filo- 
sofija meilės pradą kelia aikštėn visu įtaigumu, kadangi 
jis savaime atsiskleidžia kaip giliausioji religijos Dievo 
samprata; atsiskleidžia logiškai būtinu būdu, žvelgiant į 
Dievą kaip asmeninę tikrovę. Priėję išvados, kad Dievas 
religijoje tegali būti asmuo ir kad šis asmuo tegali būti 
manasis Tu, savaime įžvelgiame, kad tapti manuoju Tu 
reiškia atiduoti man save patį, kas Dievo atveju reiškia 
mane sukurti kaip Aš, o mane sukurti kaip Aš reiškia 
įkūnyti manuoju buvimu savo meilę. Religijos Dievas yra 
Dievas-Kūrėjas, o Dievas-Kūrėjas savaime yra Dievas- 
Meilė. Dievo kaip meilės samprata geriausiai išaiškina, 
kodėl Dievas žmogų sutinka ir kodėl šis sutikimas reiškia 
žmogaus buvimo pagrindimą. Todėl tik iš dalies yra tei- 
sus E. Brunneris, tvirtindamas, esą “racionalinio teizmo 
Dievas yra meilė tik per accidens ir be garantijos"“". Tai 
tinka įvade nagrinėtai Dievo metafizikai, kadangi ši svars- 
to Dievą kaip ‘atsietąj} (absolutum), tačiau tai netinka 
religijos filosofijai, kuri sklaido Dievą ryšium su žmogu- 
mi, o šio ryšio sklaida neišvengiamai veda į Dievą-Meilę. 
Dievo kaip meilės samprata meta visiškai naujos švie- 
sos ir žmogui, esančiam santykyje su Dievu arba religijos 
žmogui. Išmąsčius ši santykį ligi galo, jis atsiskleidžia, 
kaip matome, -esąs meilės santykis. Buvoti betgi meilės 
santykyje su Dievu yra žmogui nepaprastos reikšmės da- 
lykas, esmiškai įtaigaująs tiek jo savimonę, tiek jo būklę 
pasaulyje, tiek galop jo trukmę buvime. 
mogaus savimonę, kylančią iš jo meilės santykio su 

Dievu, vadiname atsitiesimu. Santykiaudamas su Dievu- 
Meile, žmogus galutinai išsivaduoja iš objekto matmens, 
nes meilės santykyje nė vienas jo narys nėra ir negali būti 
objektas kitam; kiekvienas čia yra dalyvis, vadinasi, sub- 
jektas tiesiogine šio žodžio prasme. Meilės santykiu žmo- 
gus buvoja Dievo akivaizdoje kaip Aš priešais Aš, jungia- 
mi abipusio atsidavimo ir todėl tapę vienas kitam Tu. 
Dievas kaip galybė čia nebegresia žmogui sava jėga ir 
todėl jo nebeslėgia; meilė tramdo galybę, jos nė kiek ne- 
naikindama, tik keisdama jos pavidalą: užuot buvęs ga- 
lingas savo atstumu, Dievas-Meilė darosi galingas savo 
artumu, vadinasi, savo atsidavimu žmogui, einančiu, pa- 
gal krikščioniškąją sampratą, ligi kojų plovimo ir net ligi 
gyvybės aukos (plg. Jn 15, 13). Todėl Dievas kaip “gąs- 
dinanti paslaptis — mysterium tremendum”, kurią taip 
dažnai aprašinėja religijos fenomenologija“, meilės san- 
tykyje yra nebeįmanoma. O kur ji tuo ar kitu religiniu 
veiksmu prasiveržia, ten Dievas dar nėra pakankamai gi- 
liai suprastas bei pergyvenamas kaip meilė. Meilės san- 
tykyje Dievo baimė virsta savęs paties baime — ta pras- 
me, kad sava laisve neišduočiau dieviškojo Bendrininko, 
atstumdamas jo meilę ir tuo atsisakydamas būti jam jojo 
Tu. Baimė tapti neištikimam yra vienintelė, kuri gali ir 
turi lydėti žmogų jo santykyje su Dievu-Meile. Nes Die- 
vas, atidavęs man save patį ir savo meilę įkūnijęs mano 
buvime, lieka man ištikimas amžinai: Dievo neištikimybė 
reikštų jo pasitraukimą iš mano būtybės ir tuo pačiu ma- 
no grįžimą į nebūtį. Tai būtų manęs išdavimas ligi ma- 
nęs sunaikinimo, kas Dievo-Meilės atveju kaip tik ir yra 
neįmanoma. Todėl baimė, kad Dievas pasidarys man ne- 
ištikimas, meilės santykyje neturi jokio pagrindo. Užtat 
tuo labiau yra pagrįsta baimė, kad ašen galiu tapti neišti- 
kimas Dievui. Laisvai atsakydamas meile į meilę, kiek- 
vieną akimirką galiu atsakyti neigiamai ir tuo išduoti 

bendros meilės dalyvį. Meilės santykyje dieviškoji “ mys- 
terium tremendum” virsta žmogiškąja “mysterium iniqui- 
tatis”, padarydama aną santykį nesaugų nuo išdavikiško 
mano paties apsisprendimo. 

Ir vis dėlto ši laisvės grėsmė anaiptol nenaikina ir net 
nesilpnina žmogaus atsitiesimo Dievo-Meilės akivaizdoje. 
Priešingai, galimybė atmesti Dievo atsidavimą ir nusigrįžti 
nuo savo grindėjo kaip tik ir atskleidžia žmogaus didybę, 
kurios jis pasiekia, suėjęs meilės santykin su Dievu. Nes 
kol Dievas yra suvokiamas bei pergyvenamas kaip galybė, 
tol žmogus yra prilenktas prie žemės ir negali nė galvoti 
apie šios galybės atmetimą. Galybei juk negalima tapti 
neištikimu, nes galybė neklausia ir nesisiūlo; galybė tik- 
tai verčia. Dievo-Galybės akivaizdoje žmogus yra iš tikro 
“drebantis padaras’, nepajėgus tarti ‘ne’ jo atžvilgiu. Tik 
tada, kai žmogus suvokia Dievą kaip meilę, jis kartu su- 
vokia ir save kaip didybę dėl savo dalyvavimo šioje mei- 
lėje; tik tada jis gali savo dalyvavimą teigti ar neigti — 
kiekvieną sykį betgi jau laisvai, galybės nebegrasomas ir 
nebegniuždomas. Nuosekliai tad žmogaus galimybė tapti 
Dievui neištikimam kaip tik ir yra neigiamoji jo atsitie- 
simo pusė: neištikimybė yra galima tik meilės santykyje. 
Užtat meilės santykis su Dievu kiekvienu atveju — teigia- 
mu ir neigiamu yra žmogaus išaukštinimas bei jo atitiesi- 
mas. Tai aukščiausia žmogaus savimonė, nes tai apsi- 
sprendimas galutinės tikrovės atžvilgiu. 

Tačiau meilės santykis atitiesia žmogų ne tik ryšium 
su Dievu, bet ir ryšium su pasauliu, kuriame tenka žmo- 
gui buvoti. Būdamas Dievo atsidavimas arba įkūnyta jo 
meilė, aš pergyvenu save kaip norėtąjį vienintelio bei 
vienkartinio Aš prasme. Tai reiškia: aš esu ne atsitiktinis 
pasaulio išsivystymo padaras, bet, vaizdingai kalbant, 
Dievo-Kūrėjo suplanuotas bei įvykdytas jo paties noras. 
Atiduodamas man save patį ir tuo pagrįsdamas mano bu- 

vimą, Dievas trokšta, kad ašen būčiau, bet ne kaip bend- 
ros žmogiškosios prigimties ar rūšies individuali išraiška, 
o kaip nepavaduojamas ir neatstojamas Aš. Kurdamas 
mane tiesiog, Dievas ir nori manęs tiesiog, vadinasi, nori 
manęs kaip manęs, kaip šio visiškai konkretaus Aš: kaip 
Jono, Petro, Pauliaus. .. Nes ir meilės santykis tarp Dievo 
ir žmogaus kuriasi ne žmogiškosios rūšies, bet žmogiškojo 
asmens pagrindu: ne žmogiškoji rūšis, prigimtis, idėja 
myli Dievą, o ašen kaip šisai asmuo, kuris visados yra 
konkretus, dabartinis, vienkartinis, turįs vardą ir savos 
vienkartybės sąmonę. Būti tad meilės santykyje su Dievu 
reiškia būti ne atsitiktinybe, o tikslu, vadinasi, paties Die- 
vo trokšta, siekta ir pasiekta būtybe. Kaip įvykdytas Die- 
vo tikslas aš esu atitikmuo ne ko kito, o tik paties savęs. 
Būdamas Dievo tikslas, tuo pačiu peržengiu visus kitus 
tikslus, kurių atžvilgiu galėčiau būti laikomas priemone, 
ir tampu tikslu pats sau. Tai išvaduoja mane iš priemonės 
ar funkcijos kategorijų: žmogiškasis asmuo buvoja pats 
sau, nebūdamas niekam kitam — nei gamtos vyksmui, nei 
visuomenės sąrangai, nei žmonijos pažangai. Meilės san- 
tykis su Dievu atitiesia žmogų iš po evoliucijos, kolekty- 
vo ir ateities naštos. Užtat ir mano buvojimas pasaulyje 
yra ne manęs nusviedimas į jo būtinybę, bet pasiuntimas 
į jo eigą: kaip Dievo norėtasis bei įvykdytasis aš esu tuo 
pačiu ir pašauktasis bei pasiųstasis. Pasaulis neužgoži 
manęs savo platybe, ir aš nedingstu jo įvairybėje, nes sa- 
vo vienkartybe kaip tik iškylu viršum jo platybės ir įvai- 
rybės. Pasauly nėra nieko į mane panašaus (plg. Pr 2,20). 

Iš šios žmogaus vienkartybės kaip įkūnytos Dievo 
meilės plaukia dar viena išvada žmogaus savimonei, bū- 
tent: jo asmens nemirtingumas. Būdamas tiesioginis ma- 
nęs kaip Aš kūrėjas, įvykdęs savo meilę manyje kaip esan- 
čiajame, Dievas tuo pačiu daro, kad aš ir buvočiau kaip 
nenykstamybė, jo meilės buvime laikoma bei nešama. Me- 

tafizika žmogaus nemirtingumo paprastai ieško jo sielos 
dvasingume: būdama vientisa būtybė (ens simplex), sie- 
la negalinti mirti, nes negalinti suirti į dalis, kadangi ji 
šių dalių iš viso neturinti. Neneigdama šos pažiūros, reli- 
gijos filosofija betgi pastebi, kad tokia mirties bei nemir- 
tingumo samprata neperžengia kosmologinės plotmės: 
mirtis šiai sampratai yra sudėtinės būtybės suirimas, o 
nemirtingumas — vientisos būtybės būsena. Tačiau čia 
yra išleidžiamas iš akių ontologinis tiek pačios mirties, 
tiek nemirtingumo atžvilgis, būtent: buvimo laikymasis 
savame pagrinde. Ontologiškai žiūrint, mirties yra graso- 
ma kiekviena pagrįstoji būtybė, nes kiekviena reikalauja 
pagrindimo savam buvimui ir kiekvienai šis pagrindimas 
gali būti atimtas; todėl kiekviena būtybė gali grįžti ne- 
būtin. Kosmologinė jos esmės sąranga — sudėtinė ar vien- 
tisa — Čia neturi reikšmės. Vientisa būtybė pagrindimo 
yra taip lygiai reikalinga, kaip ir sudėtinė būtybė; todėl 
vientisai būtybei ontologinė mirtis taip lygiai graso, kaip 
ir sudėtinei. Šia prasme žmogaus siela neturi nieko pra- 
našesnio, negu, sakysime, medžiaga. Ontologinis nemirtin- 
gumas, vadinasi, nuolatinis buvojimas savame pagrinde, 
gali būti pateisintas tik pagrįstosios būtybės grindimo 
amžinumu. Jei šis grindimas nesiliauja, tuo pačiu nesi- 
liauja ir būtybės buvimas — vis tiek kokia ši būtybė būtų 
savo esmės sąranga. Nes ne esmė neša buvimą, bet buvi- 
mas neša esmę. O būtybės buvimas pats turi būti nešamas. 
Todėl jis su būtybės esmės pobūdžiu ir neturi sąlyginio 
ryšio. 

Ir štai, žmogaus asmens grindimas kaip tik ir yra ne- 
siliaujančios trukmės. Būdamas Dievo norėtas bei įvyk- 
dytas tiesiog kaip šis konkretus asmuo, žmogus kaip Die- 
vo Tu ir pasilieka, būdamas ikūnytos Dievo meilės regi- 
mybė. Nes atitraukti jo buvimo grindimą reikštų nustoti 
Dievui jį mylėjus, kas Dievo-Meilės sampratoje yra ne- 

galimybė. Metafiziniame savo dienoraštyje (1914 m. vas. 
7 d.) G. Marcelis yra gražiai pastebėjęs, kad “meilė 
krypsta tik į tai, kas yra amžina; ji įtvirtina mylimąjį, 
iškeldama jį viršum pasaulio kaitų bei svyravimų“““, 
Trumpai tariant, meilė įamžina mylimąjį. Be abejo, žmo- 
gaus atveju, šis įamžinimas yra tik sąmonės troškimas, 
nes žmogus nepajėgia padaryti, kad jo Tu pasiliktų tik- 
roviškai. Tačiau Dievo atveju mylimojo įamžinimas yra 
savaiminga išvada iš kuriamojo veiksmo, kuriuo Dievas 
įkūnija savo meilę, pats save atiduodamas žmogui kaip 
savajam Tu. Kurdamas manąjį Aš kaip savąjį Tu, Dievas 
kuria jį ne praeinamybei, kas reikštų ir praeinančią pa- 
ties Dievo meilę, bet amžinybei kaip nekintamos savo mei- 
lės išraišką. Manasis Tu yra todėl amžinas, kad jis yra 
amžinos Dievo meilės laikomas buvime kaip jo paties do- 
vanoje. Užtat ir ontologinio nemirtingumo pagrindas yra 
ne mano prigimties sąranga, bet mano santykis su Dievu 
kaip manuoju Tu. Būdamas nenutrūkstamas pats savyje, 
šis santykis padaro, kad ir mano asmens buvimas yra ne- 
nutrūkstamas. Net psichologiškai šį santykį ir atsakęs iš 
savo pusės, aš vis tiek pasilieku būti, nes Dievas man savo 
meilės ir tuo pačiu mano grindimo buvime niekad neat- 
sako. Todėl aš kaip asmuo lieku nemirtingas ir savo ne- 
ištikimybės Dievui atveju, kadangi Dievas visados yra iš- 
tikimas: psichologinė mano neištikimybė negali sugriauti 
ontologinės Dievo ištikimybės. Įkūnijęs manyje save kaip 
meilę, Dievas amžinai lieka mano buvimo nešėjas, kaip 
Jis amžinai lieka ir Dievas-Meilė. 

Šia prasme religijos filosofija pagilina ir net peržen- 
gia metafiziką, nes suvokia tiek mirtį, tiek nemirtingumą 
ne atsietai nuo Dievo ir todėl tik kosmologiškai, bet ry- 
šium su Dievu-Meile, žvelgdama į tai pagrįstojo buvimo 
požiūriu. Nemirtingumo sąmonė yra pats aukščiausias 
žmogaus atsitiesimo laipsnis. 

Žmogaus atsitiesimą Dievo, pasaulio ir laiko atžvilgiu 
reikia suprasti ne grynai psichologiškai ar morališkai, o 
ontologiškai tiesiogine šio žodžio prasme, būtent: atsitie- 
simas yra pati žmogiškosios būtybės būsena. Žmogus bu- 
voja kaip atsitiesęs, vadinasi, laisvai apsisprendžiąs Die- 
vo akivaizdoje, jaučiąsis pasiųstas pasaulio akivaizdoje ir 
nemirtingas sava trukme. Apsisprendimas, pasiuntinybė 
ir nemirtingumas yra žmogiškosios būtybės buvimo būdai 
(modalitates), prabyla jo laisve ir vienkartybe. Tai būti- 
nės arba ontologinės savybės pačia esme. Užtat ir meilės 
santykis, iš kurio šios savybės kyla ir kuriame jos laikosi, 
yra būtinio arba ontologinio pobūdžio. Dievo ir žmogaus 
meilėje susitinka ne du psichologiniai ar moraliniai nusi- 
statymai — dieviškasis ir žmogiškasis, — bet dvi būtys, 
teikiamos viena kitai taip, jog viena (Dievas) virsta bu- 
vimo pagrindu kitai (žmogui). Nuosekliai tad būti meile 
yra Dievui ne kokia nors išvestinė jo savybė, bet pati die- 
viškoji būsena: Dievas buvoja, atsiduodamas kitam arba 
mylėdamas. Tas pat pasakytina ir apie žmogų. Priimti 
meilę yra žmogui irgi ne atsitiktinybė, bet pati jo būse- 
na: žmogus buvoja, priimdamas kitą, todėl taip pat my- 
lėdamas. Savęs kitam neatiduodąs Dievas būtų ne Dievas, 
ir savin kito nepriimąs žmogus būtų ne žmogus. Meilės 
santykis apreiškia tiek Dievo, tiek žmogaus atvirybę vie- 
nas kitam. Tai pačios būties atvirybė, niekados negalinti 
užsisklęsti Dievo atveju ir galinti užsisklęsti tik grynai 
psichologiškai žmogaus atveju, savo laisve atstumdama 
dieviškąją meilę. Ontologiškai betgi nėra nei “uždaro Die- 
vo", nei ‘uždaro žmogaus’. 

Augustino “cor inguietum"' yra vaizdinga šios abipusės 
atvirybės išraiška. Kurdamas žmogų sau (“fecisti nos ad 
Te”), Dievas atskleidžia savą atvirybę: jis trokšta pri- 
imti žmogų į save. Tai ataidi žmogaus būtybėje nerimu 
Dievop (et inguietum est cor nostrum”), išreiškiančiu 

žmogaus atvirybę. Be Dievo atvirybės nebūtų jokio grin- 
džiamojo arba kuriamojo veiksmo; be žmogaus atvirybės 
nebūtų jokio santykio arba religijos. Religija kyla tik ta- 
da, kai šios dvi atvirybės — kuriančioji ir sukurtoji — 
susiduria viena su kita kaip paskatinančioji ir pasitikin- 
čioji: “ Tu excitas, ut laudare Te delectet — Tu paskatini, 
kad Tavęs garbinimas džiugintų“ (Conf I, 1). Religija 
kaip tik ir laikosi šia dieviškąja paskata (“tu excitas”) 
ir šiuo žmogiškuoju džiaugsmu (“delectet"). Tai yra 
meilės santykio esminės žymės, padarančios paskatą ir 
džiaugsmą šio santykio regimybėmis, susiklostančiomis 
istorijoje liturginėmis lytimis. Liturgija esmėje ir yra ne 
kas kita kaip dieviškosios paskatos ir žmogiškojo džiaugs- 
mo įkūnijimas bendruomeniniu pavidalu. Šia prasme 
krikščioniškoji religija irgi pasiekia tikrosios religijos 
rangą, nes savo liturgijoje ji švenčia ne ką kitą, kaip tik 
pilnutinį Dievo atsidavimą žmogui — Kristaus kryžiaus 
auką kaip didžiausios meilės išraišką — ir kartu žmogaus 
džiaugsmą, kad šiuo atsidavimu jis yra pakeltas į Dievo 
draugo plotmę (plg. Jn 15, 13-15). 


e. Dievo apsireiškimas žmogui 

Dievo atvirybėje žmogui glūdi ir jo apsireiškimo ga- 
limybė bei būtinybė. Jau pradžioje (plg. Įv.) esame mi- 
nėję, kad apreiškimo sąvoka yra tokios pat apimties kaip 
ir Dievo sąvoka, vadinasi, kad visos religijos tikinčios, 
esą Dievas byloja žmogui. Be abejo, šis tikėjimas negali 
turėti tikrovinio atitikmens ten, kur Dievas yra suvokia- 
mas kaip neasmeninė tikrovė: kaip visata, kaip vertybė, 
kaip prasmė ar kaip kuri kita bendrinė kategorija, nes 
neasmeninė tikrovė apsireikšti negali. Būdama valdoma 
būtinybės, ji yra nebyli iš esmės ir todėl galima tik ištirti, 
o ne išgirsti. 

Visai kitaip yra tuo atveju, kai Dievas yra suvokiamas 
kaip asmuo. Šiuo atveju apreiškimo galimybė darosi įma- 
noma ir net įtikima, kadangi asmuo savimi pačiu yra 
kalbus, vadinasi, tariąs pats save. Apreiškimas kaip reli- 
ginė sąvoka reiškia anaiptol ne žmogaus supažindinimą 
su kuria nors jam dar nepažįstama pasaulio sritimi. Ne- 
žinomybės apreiškimas būtų ne kas kita, kaip žmogaus 
pastangų užuobėga, neatskleidžianti esmėje nieko, ko ir 
pats žmogus negalėtų susirasti. “Apreikšti", sakysime, nau- 
jo žemyno buvimą už Atlanto ar žemės sukimąsi aplinkui 
saulę reikštų tik, kad Dievas čia stoja Kolumbo ar Koper- 
niko vietoje. Apreiškimo objektas todėl yra ne nežinomy- 
bė, bet nesuvokiamybė arba paslaptis. Kadangi tačiau, 
kaip sakėme (plg. I, 4d), tiktai Dievas yra paslaptis, to- 
dėl apreiškimas tikrąja prasme ir yra paties Dievo atsi- 
skleidimas žmogui. Apsireikšdamas Dievas patį save, 
mums jau ontologiškai atiduotą kūrimo veiksmu, perkelia 
dabar į antropologinę mūsojo būvio plotmę. Būdama san- 
tykis, religija yra ne tik Dievo veiksmas, bet ir žmogaus 
atoveiksmis. Tačiau kad žmogus galėtų atveikti į Dievo 
atsidavimą, jis turi jį kokiu nors būdu patirti, vadinasi, 
būti Dievo vienaip ar kitaip prakalbintas. Apreiškimas 
kaip tik ir yra toksai žmogaus prakalbinimas. Religijos 
filosofija negali apspręsti šio prakalbinimo būdų. Tačiau 
ji gali prasiskverbti ligi jo galimybės, suvokdama, kad 
Dievo prabilimas į žmogų yra prigimtimi pirmesnis, ne- 
gu Žmogaus atoveika. Mes kreipiamės į Dievą tada, kai 
jis pats jau yra į mus kreipęsis. Kaip ontologiškai Dievas 
yra mūsų buvimo pradmuo, taip ir antropologiškai jis yra 
kiekvieno religinio mūsų veiksmo pradininkas. Juk jeigu 
Dievas yra mano Tu, tai jis savaime perkelia save į mane 
taip, kad aš jį patiriu savo būvio matmenyje, nes tik tokiu 
atveju aš galiu jo atžvilgiu apsispręsti ir ši apsisprendi- 
mą įkūnyti religinėmis lytimis. Apreiškimas tad esmiškai 

priklauso asmens plotmei, ir jeigu Dievas yra asmuo, tai 
ir apreiškimas yra vienas iš jo santykiavimo su žmogumi 
būdų. Štai kodėl Dievo kaip asmens samprata yra neat- 
skiriama nuo apreiškimo kaip savęs atskleidimo sampra- 
tos. Dieviškojo apreiškimo galimybė yra loginė išvada iš 
dieviškojo asmeniškumo. 

Tačiau apreiškimas kaip dieviškojo Tu prabilimas į 
žmogų yra ne tik galimas, bet ir būtinas. M. Scheleris, 
kalbėdamas apie asmeninio Dievo idėją, pastebi, kad 
“asmuo gali tylėti”, vadinasi, kad jis “pažinimą to, ką 
mąsto, sprendžia ar ko nori, gali padaryti priklausomą 
nuo savo laisvo veiksmo bei nuožiūros”: savoje tyloje as- 
muo gali pasislėpti; užtat “asmuo gali būti pažintas tik 
tada, kai leidžiasi pažįstamas, atskleisdamas patį save”®. 
Tai, pasak Schelerio, priklausą pačiai “asmens esmei” 
(t.p.), ir tai tinką ne tik žmogiškajam, bet ir dieviškajam 
asmeniui: ir Dievas kaip asmuo “galėtų nutylėti ir paslėp- 
ti ne tik savo dvasios turinį, bet net ir patį savo buvimą“ 
(p. 332). Kaip savo metu Descartas būgštavo Dievo-ap- 
gaviko (Deus deceptor), kuris galėtų uždaryti mus mūsų 
įvaizdžių pasaulyje, neleisdamas mums patirti tikrovės, 
taip Scheleris prileidžia galimybę tokio pasaulio, kurį 
Dievas, tiesa, valdytų, kuris tačiau Dievo visiškai nepa- 
žintų — ne dėl kokio nors savo paties trūkumo ar savos 
kaltės, o tik todėl, “kad Dievui patiktų nesileisti būti pa- 
žįstamam“' (t.p.). Be abejo, ši Schelerio prielaida yra tik 
išmonė, kadangi ji yra nesuderinama su Dievu-Meile: to- 
kiu atveju Schelerio Dievas-slapukas prilygtų Descarto 
Dievui-apgavikui ir sunaikintų patį save. Nekalbus Die- 
vas būtų ne asmuo ir tuo pačiu ne Dievas. Vis dėlto ši, 
nors ir tiktai išmoninė prielaida rodo, kad Dievo kaip 
asmens pažinimas priklauso nuo jo paties laisvės leistis 
būti pažįstamam, vadinasi, netylėti ir nesislėpti. Dievo 
prabilimas į mus yra būtinas, kad galėtume suvokti kas jis 

yra ir kaip jis yra, ir kad tuo būdu galėtume apsispręsti, 
ar perkelti ontologinį su juo santykį į antropologinę plot- 
mę. Kitaip tariant, mūsajam religingumui arba antropo- 
loginei religijos pusei Dievo apsireiškimas yra būtina 
sąlyga. 

Apsireiškimo būtinybė remiasi ne tik Dievu kaip as- 
meniu, kuris gali būti kito pažintas, tik pats save atskleis- 
damas, bet ir Dievu kaip paslaptimi, kuri yra nesuvokia- 
mybė ir todėl gali būti įimta į mūsų žinijos sritį tik ap- 
reiškimo būdu. Aukščiau (plg. I, 4d) esame pasisakę 
prieš paslaptį kaip kelią į Dievą, nes tokį kelią laikome 
logiškai ydingu ratilu, kadangi šalia Dievo nėra jokios 
paslapties. Kas tad pradeda paslaptimi, tuo pačiu prade- 
da Dievu. O Dievu pradėti, ieškant Dievo, yra loginė klai- 
da, nes Dievas čia yra kelias į Dievą, vadinasi, pradžia 
to, kas turi būti tik pabaiga. Paneigdami šias logiškai 
klaidingas pastangas, pabrėžiame betgi, kad Dievas yra 
paslaptis — jau tik todėl, kad jis kaip būtis buvoja kitoje 
plotmėje, negu žmogus kaip būtybė. Būtis kaip būtybės 
pagrindas niekad neišsisemia būtybe kaip pagrįstąja ir 
todėl negali būti šiosios suvokta. Žmogus kaip būtybė gali 
pažinti, kad jis yra pagrįstas savo buvime ir kad todėl 
buvoja ir jo grindėjas arba Dievas. Užtat Dievo buvimas 
nė nėra paslaptis, nes kitaip ir mūsų buvimo pagrįstiumas 
būtų paslaptis arba nesuvokiamybė, ir mes manytumės 
laikąsi patys savimi. Iš kitos tačiau pusės, mes negalime 
suvokti paties mūsų buvimo pagrindo, kaip jis yra savyje, 
nes tai reikštu pakilti į pagrindo plotmę, kas pagrįstajai 
būtybei niekad nėra įmanoma. Pagrindo plotmė pagrįsta- 
jam buvimui yra tikra nesuvokiamybė, vadinasi, paslap- 
tis tiesiogine šio žodžio prasme. Nuosekliai tad ji ir gali 
būti atskleista tik paties pagrindo prabilimu. Apreiškimas 
užtat ir yra Dievo kaip paslapties atsiskleidimas. Paslap- 
tis ir apreiškimas taip santykiauja vienas su kitu, kaip 

turinys ir forma: apreiškimas neša paslaptį, kurios aki- 
vaizdoje apsisprendžiame — priimti ją kaip tiesą ar ne- 
priimti, kadangi paslaptis mūsų proto neverčia. Būdama 
nesuvokiamybė savyje, ji stovi priešais mūsų pažinimo 
galią kaip laisvas kvietimas — teikti jai tiesos pobūdį ar 
neteikti. Paslapties kaip tiesos priėmimas įvyksta tikėji- 
mu, kurio esmę bei reikšmę religijai nagrinėsime vėliau. 


Prabildamas į žmogų, Dievas savaime įsijungia į ant- 
ropologinę plotmę ir virsta šiosios dalyviu. Aukščiau tei- 
gėme, kad Dievo kaip manojo Tu atveju manasis būvis 
tampa Dievo buvojimo erdve arba jo gyvenviete (plg. I, 
6b): aš atsiskleidžiu Dievui, kad jį priimčiau, ir Dievas 
nužengia į mane, kad manyje gyventų. Tai įvyksta dviem 
veiksmais: ontologiškai kūrimu ir antropologiškai apsi- 
reiškimu. Apreiškimas šia prasme yra Dievo buvojimas 
žmogiškojoje plotmėje ir žmogiškuoju būdu. Nes apsi- 
reikšti Dievas gali tik žmogiškai. Šį Dievo “susižmogini- 
mg’ krikščioniškoji religija vadina kenoze; ją svarstysime 
plačiau bei išsamiau kitame skyriuje, kalbėdami apie 
Dievą-Kūrėją. Šitoje vietoje ją paminime tik kaip apsi- 
reiškimo būdą. Apreiškime Dievas atskleidžia, tiesa, patį 
save, tačiau jis tai daro žmogui; todėl atsiskleidžia taip, 
kad žmogus galėtų šį atsiskleidimą suvokti bei priimti. 
O tai jis gali tik tuo atveju, jei dieviškasis atsiskleidimas 
įvyksta žmogiškuoju būdu. Apreiškime ne žmogus pakyla 
į Dievo plotmę, bet Dievas nusileidžia į žmogaus plotmę, 
prisiimdamas žmogiškąją išraiškos lytį. Tai vienintelė ga- 
limybė Dievui tapti mūsojo būvio dalyviu. Dievas buvoja 
maname būvyje taip, kaip jame buvoju ir aš pats. Ir tik 
todėl jis yra mano bendrininkas, kad apsireikšdamas jis 
manąją plotmę padaro savąja. 


Antropologinė plotmė yra betgi ir istorinė žmogiško- 
sios būklės plotmė, vykstanti laike bei erdvėje. Todėl ir 

apreiškimas, būdamas Dievo nužengimas į antropologinę 
plotmę, tuo pačiu virsta ir Dievo nužengimu į istoriją. 
Tarp apreiškimo ir istorijos esama gilaus vidinio ryšio: 
tik asmeninis Dievas gali apsireikšti ir tik apsireiškiantis 
Dievas gali tapti istorinis. Kitaip sakant, istorija yra as- 
meninio Dievo kalbos bei veiklos erdvė. Kas tad neigia, 
kaip K. Jaspersas“, galimybę Dievui turėti istoriją, tas 
tuo pačiu neigia ir Dievą kaip asmenį, vadinasi, Dievą, 
kuris byloja žmogui ir tuo įsijungia į jo būvį. Negalėti 
turėti istorijos giliausia prasme reiškia negalėti būti as- 
meniu. Ir atvirkščiai, kas teigia asmeninį Dievą, tas sa- 
vaime teigia ir apsireiškiantįjį, o tuo pačiu ir istorinį Die- 
vą. Šiai kodėl Krikščionybė yra ne tik asmeninio, bet ir 
istorinio Dievo religija, kadangi jos sampratoje glūdi Die- 
vas-Meilė, vadinasi, manuoju Tu tapęs Dievas, kuris ati- 
duoda žmogui save, ne tik jį sukurdamas, bet ir į jį pra- 
bildamas įsikūnijusiu, vadinasi, istorijon įėjusiu Žodžiu. 
Asmuo — apsireiškimas — istorija yra neatskiriamos ir 
viena kitą sąlygojančios sąvokos. Asmuo yra nemąstomas 
be savęs atskleidimo, vadinasi, be apsireiškimo, o apsi- 
reiškimas yra nemąstomas be žmogiškosios plotmės, vadi- 
nasi, be istorijos. Jeigu tad religija būtinai reikalauja as- 
meninio Dievo, kad būtų tikra, tai tuo pačiu ji reikalauja 
ir apsireiškiančiojo arba istorijon įėjusiojo Dievo. Čia ir 
vėl patiriame, kaip labai krikščioniškoji religija patenki- 
na religijos filosofijos išvadas, nes Krikščionybė yra ti- 
kėjimas ne kokią bendrinę tiesą ar kategoriją, o visiškai 
vienkartinį istorinį įvykį, turintį savą subjektą (Kristų), 
savą erdvę (Palestiną) ir savą laiką (imperatoriaus Au- 
gusto amžių). Todėl ir šiuo atžvilgiu Krikščionybė pasi- 
rodo esanti tikroji religija todėl, kad ji išskleidžia savą 
asmeninio Dievo sampratą ligi pilnatvės, būtent: ligi Die- 
vo įsijungimo istorijon ne tik žodiniu prabilimu, bet ir 
pačiu bylojančiuoju Asmeniu. Krikščioniškasis Dievas 

yra istorinis ne tik tuo, kad istorijoje kalba, bet ir tuo, 
kad istorijoje būna — “kaip visi žmonės” (Fil 2, 7). 


f. Meilės santykio virtimas bendruomene 

Religijos Dievas kaip manasis Tu būtų individualisti- 
nis ir net subjektyvistinis ‘sielos kamarėlės'? Dievas, jei 
tiek dieviškasis, tiek žmogiškasis asmens, suėję į Tu-Tu 
santykį, liktų uždari ar apsirėžtų tik patys savimi, vadi- 
nasi, jei šis santykis vestų asmenį ne į kitą, bet grąžintų 
jį į jį patį ir užsklęstų jį jo vienkartybėje. Tačiau yra 
kaip tik priešingai. Kol vienas asmuo buvoja ryšium su 
kitu asmeniu tik kaip kitas Aš, tol jis iš tikro lieka užsi- 
sklendęs, nes žvilgis į kitą kaip objektą savaime atskiria 
vieną Aš nuo kito Aš, o iš šio žvilgio kyląs jausmas, esą 
kitas Aš yra manojo būvio grobikas, šį atsiskyrimą tik dar 
labiau stiprina: kitas Aš buvoja tarsi Leibnico monada, 
“neturinti langų“. Tačiau kai tik asmuo virsta kitam Tu, 
jis savaime atsiveria, nes tapti Tu juk ir reiškia, kaip sa- 
kyta, atiduoti kitam save ir kitą priimti į save. Tai atsi- 
skyrimo ar užsisklendimo priešingybė ir visiškas jo per- 
galėjimas, einąs ligi pačių būvių suliejimo į vienį. To- 
dėl asmuo kaip Tu niekados nėra uždaras. Atvirumas 
glūdi pačioje Tu sąvokoje. 

Šis Tu-Tu santykis neapsirėžia betgi tik vienu asme- 
nių tiek žmogaus, tiek Dievo atvejais. Žmogaus atveju 
savęs atidavimas kitam liečia kiekvieną, kurį sutinku ma- 
nojoje buvojimo erdvėje, net jeigu jis, pasak krikščioniš- 
kosios religijos, būtų ir mano priešas, tai yra, kitas Aš 
aukščiausiame laipsnyje. Daugelio religijų skelbiama ar- 
timo meilė esmiškai yra visuotinė: ji — bent principe — 
apima kiekvieną žmogų. Kitaip tariant, santykis Tu-Tu 
niekad nėra vienatinis, nukreiptas tik į vieną asmenį. Jis 
savaime kuria bendruomenę, nes Tu-Tu yra sąjunga, o ne 
vientulystė. Tas pat yra ir Dievo atveju. Atiduodamas 

save žmogui ir tuo jį kurdamas, Dievas irgi neapsiriboja 
tik vienu asmeniu, bet išplečia šį atsidavimą į kiekvieną: 
neaprėžto žmonių skaičiaus galimybė kaip tik ir yra be- 
galinės dieviškojo atsidavimo apimties išraiška. Dievo at- 
sidavimas yra taip pat bendruomeninės prigimties. Jis 
irgi kuria bendruomenę, tiek ankštai susijusią tarp savęs, 
jog tik priešingas apsisprendimas savo Kūrėjo atžvilgiu 
gali perskelti ją į dvi bendruomenes, kurios tokiu atveju 
elgiasi viena kitos atžvilgiu kaip du Aš, neigdamos viena 
kitą. Tai pagrindas religinių persekiojimų istorijoje ir vi- 
sos tos nepakantos, kur viena Dievo samprata priešinasi 
kitai, naikindama ir jos atstovus. Tačiau net ir šiuo nei- 
giamu atveju aiškiai matyti, kad meilės santykis anaiptol 
nesudaro uždaro rato tarp dviejų, bet šį uždarumą pra- 
laužia, kadangi meilė, kaip aukščiausias gėris, tuo pačiu 
yra ir labiausiai sklidi: “bonum est diffusivum sui”. 
Tai minime todėl, kad nesusidarytų įspūdžio, esą Die- 
vas kaip manasis Tu skurdinąs bendruomeninę religijos 
pusę, telkdamas mane tik aplinkui manąjį Tu, gyvenantį 
maname būvyje — pagal žinomą Augustino pokalbį su 
savimi pačiu: “Deum et animam scire cupio. Nihilne 
plus? Nihil omnino — Aš trokštu pažinti Dievą ir sielą. 
Ar nieko daugiau? Visiškai nieko" (Soliloguia I, 2). Juk 
jei Tu-Tu santykis tarp Dievo ir žmogaus reiškia abipusį 
atsidavimą arba meilę, tai šis atsidavimas sklinda irgi 
abipusiškai, apimdamas visus žmones. Kitaip sakant, re- 
ligija kaip bendruomeninė apraiška yra ne kas kita, kaip 
Tu-Tu santykio proveržis į visuomeninę plotmę. Nes Die- 
vas kaip manasis Tu yra sykiu ir manojo artimo Tu; ir 
šis dieviškasis Tu jungia mane su artimu į garbinimo 
bendruomenę. Dievas kaip bendrasis dviejų, trijų, dešim- 
ties, šimto, tūkstančio, milijono. .. Tu riša mane su arti- 
mu taip ankštai, jog padaro mus vienos širdies broliais 
(plg. Apd 4, 32). Kas tad manytų, esą Dievo kaip manojo 

Tu samprata reiškianti atsiskyrimą ar užsidarymą savyje, 
sujauktų Tu matmenį su kito Aš matmenimi: kitas Aš iš 
tikro buvoja tik savyje. Tuo tarpu Tu, savo esme būdamas 
atsiskleidimas ir meilė, niekad negali reikšti uždarumo, 
neatkrisdamas į kito Aš plotmę ir nesuardydamas meilės 
santykio. Spinduliuodamas į kitą savęs atidavimu, Tu kaip 
tik ir padaro, kad religija virsta bendruomene. Bendruo- 
meninė religijos pusė, tokia ryški kiekvienoje religijoje, 
Dievo kaip manojo Tu ne tik neneigia, bet ji šiuoju Tu 
kaip tik laikosi ir yra jo regimybė laike bei erdvėje. 

Ir vis dėlto reikia pabrėžti, kad pati religijos esmė 
glūdi ne bendruomeninėje jos regimybėje, o dviejų asme- 
nų — dieviškojo ir žmogiškojo — susitikime. Tai reiškia: 
religija yra galima ir be bendruomeninio jos pavidalo, 
bet ji yra negalima be Dievo ir žmogaus kaip Tu-Tu susi- 
tikimo. Kas šio susitikimo netenka, tas netenka ir religi- 
jos, net jeigu bendruomeninį jos pavidalą ir pasilaikytų. 
Ir priešingai, kas bendruomeninio religijos pavidalo ne- 
tenka, tas anaiptol dar nepraranda pačios religijos. 

Pirmasis atvejis išeina ryškiai aikštėn ten, kur religi- 
ja esti sutapatinama su "gražaus elgesio’ taisyklėmis, rei- 
kalaujamomis laiko dvasios, vietos papročių, luomo tra- 
dicijų, asmens padėties... Šiuo atveju žmogus vykdo 
bendruomeninę religijos pusę ta pačia prasme, kokia jis 
vykdo ir įvairius kitus šeiminio, luominio, visuomeninio 
gyvenimo reikalus, nesijausdamas esąs Dievo Tu ir ne- 
pergyvendamas Dievo kaip savojo Tu. Tokį atvejį krikš- 
Čioniškoji religija apibūdina žodžiais: “Tave vadina gy- 
vu, o tu esi lavonas" (Apr 3, 1). Nes kaip lavonas yra 
tik asmens išvaizda, o nebe pats asmuo, taip ir bendruo- 
meninė religijos pusė, netekusi Dievo kaip manojo Tu, 
yra tik religijos kaukė, bet ne pati religija santykio su 
Dievu prasme. Nes santykis su Dievu čia yra virtęs “vie- 
šąja nuomone’, kuri bendruomeninį religininką vadina 

gyvu, o iš tikro jis yra lavonas, kadangi jame yra miręs 
Dievas kaip jo Tu. Šis atvejis yra visiems gerai žinomas, 
nuolatos sutinkamas ir visų religijų peikiamas, nors ir 
per maža apmąstomas. Tačiau jis kaip tik patvirtina tei- 
ginį, kad religijos esmė glūdi ne bendruomeniniame reli- 
gijos pavidale. Bendruomeninis religijos pavidalas yra 
savaiminga Tu-Tu santykio išplauka; likusi tačiau viena, 
ši išplauka nepajėgia nešti religijos esmės, kaip net ir iš- 
balzamuotas bei išpuoštas lavonas nepajėgia reikšti žmo- 
giškosios asmenybės. 

Antrasis atvejis, kai, dingstant bendruomeniniam reli- 
gijos pavidalui, religija ne tik kad nedingsta, bet pasiekia 
aukščiausios įtampos, yra mirtis, atsiskleidžianti kaip 
griežčiausia kiekvieno ‘gražaus elgesio’ priešingybė. Mir- 
tis relegine prasme yra būdinga visų pirma tuo, kad žmo- 
gaus santykį su Dievu ji padaro buvimo vidurkiu. Jeigu 
gyvenime šis santykis nekartą buvoja buvimo pakraštyje, 
tai mirtyje jis pasistūmi į buvimo vidurkį tiek, jog iš čia 
pašalina visa kita: mirties valandą žmogus lieka vienut 
vienas su Dievu. Visa, kas anksčiau yra buvę bendruome- 
niška, šią valandą nustoja ne tik reikšmės, bet ir tikrovės; 
mirtis juk ir yra ne kas kita, kaip žmogaus apiplėšimas, 
netenkant visko, ką jis turėjo, o liekant tik tuo, kas jis yra, 
būtent: Dievo pagrįstuoju buvimu. Todėl mirties valandą 
žmogus ir atsiduria Dievo akivaizdoje kaip grynas Aš 
prieš gryną Tu, tarp kurių — kaip ir kūrimo akimirką — 
nėra jokio tarpininko, jokio trečiojo. Kaip kūrimo aki- 
mirką žmogiškasis Aš būna vienų vienas su dieviškuoju 
Aš, taip ir mirties akimirką jis lieka vėl vienų vienas su 
Dievu kaip savo grindėju. Skirtumas tarp šių dviejų aki- 
mirkų yra tik tas, kad kūrimo akimirka yra Dievo šūks- 
nis, o mirties akimirka yra žmogaus atoliepis — teigiamas 
ar neigiamas atsakas į aną šūksnį. Tačiau šis atsakas kaip 
paskutinis bei galutinis apsisprendimas visa savo galia 

yra galimas tik tuo atveju, jei žmogus kaip grynas Aš 
visiška savo laisve stovi prieš Dievą kaip gryną Tu visiš- 
ku šiojo atsidavimu, vadinasi, kai nėra įtaigaujamas jokių 
anksčiau jo gyvenime buvusiųjų apraiškų. Kūrimo aki- 
mirką žmogus Dievo atsidavimu kyla kaip grynas jis pats. 
Mirties akimirką jis vėl grįžta į šį gryną save patį, kad 
jį kaip įkūnytą Dievo meilę priimtų ar atmestų. Apsi- 
spręsti mirties akimirką žmogui reiškia: arba teigti save 
kaip kitą Aš Dievo atžvilgiu ir tuo būdu save Dievui už- 
sklęsti, arba teigti save kaip Dievo Tu ir tuo būdu save 
Dievui atverti. Pirmuoju atveju žmogus lieka šalia Die- 
vo, antruoju atveju jis įima Dievą į save. Anas pirmykš- 
tis ontologinis santykis, Dievo pagrįstas žmogaus sukūri- 
mu, mirties akimirką yra žmogaus arba galutinai priima- 
mas, arba galutinai atmetamas. Mirtis įtempia šį santykį 
ligi tokio laipsnio, jog jis virsta tolimesne, tai yra, po- 
mirtine žmogaus asmens būsena: po mirties žmogus buvo- 
ja taip, kaip jis laikosi mirties akimirką savo dieviškojo 
Tu atžvilgiu. 

Šia tad prasme ir kalbame apie bendruomeninių re- 
ligijos pavidalų dingimą mirties metą. Tuo anaiptol nėra 
neigiama jų reikšmė gyvenime. Būdami Dievo ir žmogaus 
santykio išraiška, jie perkelia šį santykį į visuomeninę 
plotmę, padarydami dieviškąjį Tu žmonių jungtimi ir 
praturtindami žmogiškąjį Tu artimo apgyvendinimu sa- 
vyje. Tačiau mirties valandą visa ši religijos regimybė 
nustoja buvusi. Patsai gi santykis su Dievu kaip manuoju 
Tu ne tik pasilieka, bet auga ligi nepaprastos įtampos, 
tapdamas vienokia ar kitokia amžina žmogaus būsena. 
Mirtis užtat ir yra pats ryškiausias atvejis, kuris rodo, 
kad religijos esmė glūdi ne bendruomeniniame jos pavi- 
dale, o žmogaus ir Dievo kaip Tu-Tu susitikime. Mirtyje 
šis susitikimas pasidaro gryniausias, todėl ir religijos es- 
mė čia suspindi ryškiausiai. Štai kodėl, tiek religiją ap- 

mąstant, tiek ją vykdant, reikia turėti šį susitikimą gal- 
voje, kad kasdieninė religijos regimybė nebūtų palaikyta 
ontologine jos esme. Religijos filosofijai juk yra svarbu 
ne praeinančios religijos apraiškos, o amžina jos esmė, 
pasiliekanti, net ir peržengus mirties slenkstį. O tokia es- 
mė kaip tik ir yra Dievo ir žmogaus kaip Tu ir Tu san- 
tykis, mirties anaiptol ne sunaikinamas, o pakeliamas į 
aukščiausią laipsnį, pateikiant jį žmogaus laisvės spren- 
dimui. Šiame gi sprendime atsiskleidžia žmogiškojo as- 
mens vertė bei didybė visa savo galia: nuo žmogaus apsi- 
sprendimo priklauso amžina jo būsena, jo paties ištarta 
ir šiuo ištarimu susikurta. Mirtis šiuo atžvilgiu yra įtam- 
piausias kūrybinis žmogaus veiksmas, apreiškiąs jo laisvę 
kaip didžiausią kūrybinę galią, sukuriančią jam jo paties 
buvimo būdą anapus laiko. Kūrimo akimirką žmogus gau- 
na iš Dievo buvimą. Mirties akimirką jis pats susikuria 
šio buvimo būdą. Štai kodėl Dievo kaip manojo Tu sam- 
prata yra mirties patvirtinama visu plotu bei gyliu, pa- 
grįsdama galutinai šios sampratos tiesą. 

ANTRASIS SKYRIUS 


RELIGIJOS 
DIEVAS 
KAIP KURĖJAS 


arp daugybės Dievo sampratų, susi- 
klosčiusių religijos ir filosofijos 
istorijoje, radome tik vieną vienin- 
telę, kuri atitinka žmogiškojo as- 
mens kilnybę bei vertę ir todėl gali būti pateisinta proto 
šviesoje, būtent: Dievas yra manasis Tu, kuris, atiduoda- 
mas man savo būtį, grindžia mano buvimą ir tuo būdu 
tampa manęs kaip Aš-būtybės kūrėju. Šią sampratą pri- 

pažinome tikrojo Dievo, o tuo pačiu ir tikrosios religijos 
samprata, kadangi Dievą kaip manęs kūrėją aš galiu gar- 
binti, nepažemindamas pats savęs, vadinasi, nenusilenk- 
damas prieš stabą. 

Šia betgi samprata mes laimime religijai dar tik for- 
malų pagrindą. Tai reiškia: tikram santykiui su Dievu 
yra būtina suvokti bei pergyventi jį kaip manęs paties 
kūrėją; tačiau pats šis suvokimas bei pergyvenimas ne- 
teikia dar turinio; jis nenusako, ką mūsų buvimo grindi- 
mas reiškia tiek pačiam Dievui, tiek mums kaip pagrįs- 
tiesiems. Tuo tarpu norėdami iš tikro atskleisti religiją 
kaip gelmės matmenį, turime išsiaiškinti kaip tik šį klau- 
simą, nes tik jo sklaida gali nušviesti ontologinį mūsų 
santykio su Dievu pobūdį, peržengdama tiek psichologi- 
nę, tiek sociologinę religijos plotmę. Užtat dabar ir im- 
simės apmąstyti religijos Dievą, kiek jis yra mūsosios 
Aš-būtybės kūrėjas, apsvarstydami sykiu ir svarbiausias 
išvadas, savaimingai plaukiančias iš kuriamojo veiksmo. 
Aukščiau minėta skirtybė tarp būties ir būtybės čia iškils 
visu svarumu: sava galimybe ir sava tikrenybe. 

Tačiau ar Dievo-Kūrėjo idėja iš viso yra filosofinė? 
Kas bus tolimesnieji mūsų svarstymai: kūrimo filosofija 
ar kūrimo teologija? Tai nėra nereikalingas klausimas. 
Nes Krikščionybė kaip vakarietiškojo mąstymo akiratis 
yra kūrimo idėją tiek įtvirtinusi savo moksle bei skelbime, 
jog šiandien tik labai nenoromis imamasi ją apmąstyti, 
užuot grynai ją tikėjus. Mūsų meto žmogus, atrodo, dar 
sutiktų šią idėją laikyti tikėjimo objektu, bet jis kratosi 
ja kaip filosofavimo objektu. Būtybės pradžios klausimas 
yra keliamas arba tik probėgomis, dažniausiai kosmolo- 
gine prasme, arba, jį keliant, jaučiama atgrasa aiškinti 
pradžią kūrimo prasme. Iš kitos pusės gamtamokslinė 
evoliucijos teorija, ypač P. Teilhard de Chardino įtaigau- 
jama, yra kūrimo idėją stipriai aptemdžiusi ir suprasti- 

nusi: užuot reiškusi būtybės grindimą jos buvime, ji čia 
reiškia tik tampančios būtybės būseną jos išsiskleidime; 
šios rūšies mąstyme kūrimas esąs išsivystymo būdas. 

Iš dviejų tad pusių kūrimo idėja šiandien yra filoso- 
fijos atžvilgiu nepalankiai dorojama: tikėjimas ją per- 
vertina kaip teologinę, mokslas nuvertina ją kaip kosmo- 
loginę. Pirmu atveju ji atrodo esanti filosofijai neprieina- 
ma, antru — nieko nereiškianti. Užtat pats pirmasis mūsų 
uždavinys ir bus atskleisti kūrimo idėjos tikrąjį pobūdį 
ir tuo įrikiuoti ją į mūsojo pažinimo sąrangą. 


1. KŪRIMO IDĖJOS POBŪDIS 


Kas yra kūrimo idėja pati savyje? Ne kas kita, kaip 
vienas iš filosofinių atsakymų į religijų įsitikinimą, kad 
pasaulis yra atsiradęs, veikiant Dievui. Nėra religijos. 
kuriai pasaulis būtų “lygiaamžis* su Dievu ar kilęs nepri- 
klausomai nuo jo. Pasaulis ir Dievas visados esti religijų 
siejami kilmės ryšiu: “ Pasaulio pradininko idėja, pastebi 
E. Brunneris, išnyra visur™. Be abejo, klausimas, kokio 
pobūdžio yra šis pradininkas pasaulio atsiradimo atžvil- 
giu — gimdytojas, žiedėjas, kūrėjas, — yra įvairių reli- 
gijų atsakomas įvairiai. F. Heileris yra sutelkęs šiuos at- 
sakymus į tris pagrindines rūšis: 1. “gimimas iš dievy- 
bės", 2. “esamos pradinės medžiagos apdirbimas“ ir 3. 
“kūrimas iš nebūties". Nėra abejonės, kad šie atsaky- 
mai reiškia kartu ir vis kitokį pasaulio kildintojo santykį 
su savo kildiniu. Kiekvienu betgi atveju pasaulis yra ki- 
lęs. Aristotelio pažiūros, esą pasaulis yra amžinas ne tik 
pirmykšte medžiaga, bet ir regima sąranga, kurioje vyks- 
tąs judėjimas ratu kaip amžinybės išraiška, — šitokios 
pažiūros, rodos, nė viena religija nepažįsta. 

Mūsų betgi reikalui yra būdingiausia, kad kiekvienas 
minėtas atsakymas turi savą atitikmenį ir filosofijos isto- 
rijoje. Kitaip tariant, pasaulio kilmės klausimas yra bu- 
vęs žmogaus ir filosofiškai apmąstytas, o ne tik religiškai 
tikėtas. Nes tai esmėje klausimas, kokiu būdu atsiranda 
naujas dalykas. Nūn sava patirtimi žmogus susiduria tik 
su dviem veiksmais, kurie vieninteliai mūsų tikrovėje kil- 
dina šį tą nauja, būtent: gamtinis gimdymas ir kultūrinis 
veikimas. Iš pirmojo kyla nauji gamtos padarai, iš antro- 
jo — nauji žmogaus kūriniai. Šie veiksmai skiriasi tiek 
savo prielaidomis, tiek savo vykdymu. Gimdymas atsire- 
mia į gimdantįjį ir yra šiojo pratęsimas, todėl reikalauja 
tik vieno prado, kad galėtų būti įvykdytas. Tuo tarpu kul- 
tūrinis veikimas atsiremia ir į veikėją, ir į medžiagą, kuri 
esti veikėjo apipavidalinama; todėl, kad būtų įvykdytas, 
jis reikalauja jau dviejų pradų. Jeigu tad šią patirtį pa- 
versime mąstomuoju modeliu pasaulio kilmei aiškinti, 
savaime gausime dvijulę: arba pasaulis gema iš dievybės 
(monizmas), arba yra šiosios nužiedžiamas iš kokios nors 
medžiagos (dualizmas). Aplink šią dvijulę tad ir sukasi 
tiek mitiniai, tiek filosofiniai pasaulio kilmės aiškinimai 
žmonijos istorjoje. 

Trečiasis aiškinimas, būtent pasaulio sukūrimas iš ne- 
būties, jau yra anos dvijulės peržengimas, klausiant pa- 
čios pradžios, kadangi nei gimdymas, nei kultūrinis vei- 
kimas į pradžią kaip tokią neveda: tiek gamtinis gimdi- 
nys, tiek kultūrinis kūrinys yra kilę iš ko nors, o ne iš 
niekio, vadinasi, absoliutinės pradžios neturi. Ir tik šį "iš 
ko nors’ paneigus, darosi galima kūrimo iš nebūties idėja. 
Betgi šio "iš ko nors’ paneigimas jau nebeturi patirtinio 
pagrindo, kadangi mes niekad ir niekur neregime, kad 
kas nors kiltų iš niekio. Nuosekliai tad kūrimo iš nebū- 
ties idėja ir yra patirties peržengimas. Kodėl šis peržen- 
gimas yra reikalingas ir kuo jis logiškai pateisinamas, 

paaiškės, tik pasvarsčius pirmąsias dvi pasaulio kilmės 
teorijas. 


a. Pasaulis kaip Dievo ištaka 

Pasaulio gimimas iš dievybės yra ne kas kita kaip 
gyvybės dauginimosi perkėla į transcendentinę sritį. Kaip 
pasaulyje visa atsiranda gimimo keliu, taip ir pats pasau- 
lis esąs kilęs dievišku gimdomuoju veiksmu: dvi dievybės 
susijungusios, ir šio susijungimo vaisius buvęs pasaulis 
(japonų mitas); viena dievybė susijungusi pati su savimi 
ir pagimdžiusi pasaulį (indų mitas); dievybės kūnas iš- 
siskleidęs įvairiais pasaulio būtybių pavidalais (Rama- 
yana)?. Filosofinis pasaulio kilmės kaip dieviškojo gim- 
dymo atitikmuo yra vad. emanacijos teorija, kurios auto- 
rius yra Plotinas (204-269), paskutinysis didis stabmel- 
diškosios senovės mąstytojas, filosofiją ne tik skelbęs, bet 
ja ir gyvenęs: savo namuose globojęs būrį vaikų, buvęs 
neturtingas, nevalgęs mėsos, miegojęs maža, likęs nevedęs 
ir neleidęs vaizduoti savo veido (Porphyrius). 

Plotino metafizika* yra sutelkta aplinkui vienio-daugio 
klausimą. Vienis (tò hén) esąs galutinis, todėl neperžen- 
giamas pagrindas ir vienintelis viso ko pradmuo (archė). 
Plotinas vadina jį arba “Dievu? apskritai, arba “pirminiu 
Dievu’ (theos prėtos). Šalia vienio esama betgi ir dau- 
gio: tai pasaulis, kurio tikrovinės būsenos Plotinas anaip- 
tol neneigia, kaip tai savo metu buvo daręs Parmenidas, 
neregėdamas nei tapsmo, nei daugybės. Koks tad mezgasi 
santykis tarp vienio ir daugio arba tarp Dievo ir pasau- 
lio? Plotinui yra aišku, kad šis santykis esąs kilmės san- 
tykis, vadinasi, kad daugis yra kilęs iš vienio arba pa- 
saulis iš Dievo. Betgi kaip tai galima? Tai pagrindinis 
Plotino filosofavimo klausimas, atsakomas ištakos arba 
emanacijos sąvoka: daugybė ištekanti iš vienio, tai yra, 
pasaulis ištekąs iš Dievo. Žodis ‘ištaka’ (gėnnesis) yra 

Plotinui, be abejo, tik prasmuo, kurį jis mėgina padaryti 
mums suprantamą, pasinaudodamas kasdienos vaizdais: 
kaip upelis teka iš šaltinio, kaip medis auga iš šaknų, 
kaip šviesa sklinda iš saulės, kaip kibirkštys spragsi iš 
ugnies, kaip šaltis dvelkia iš ledo, — taip daugis arba 
pasaulis kyla iš vienio arba Dievo. Pats šis kilimas esąs, 
pasak Plotino, antlaikinis ir anterdvinis. Tai pačios die- 
vybės vyksmas, apimąs ją kaip pilnatvę, todėl jos neįtai- 
gaująs nuosmūkio prasme. Būdamas pilnatvė, vienis iš- 
leidžiąs iš savęs daugį, pats dėl to nė kiek nemenkėdamas. 
Pasaulio kilmė nėra dievybės skaldymasis, bet jos vyks- 
mo proveržis. Visų pirma ištekanti iš vienio dvasia 
(nous), iš dvasios ištekanti siela (psychė), o paskiausiai 
iš to paties vienio ištekanti medžiaga (hyle). Plotino me- 
tafizika yra įrėminta vienio kaip absoliutinės vienybės ir 
medžiagos kaip absoliutinės daugybės sąvokomis. 

Ar tad Dievas ir pasaulis yra tas pats? Anaiptol, at- 
sako Plotinas. Kas tačiau juodu skiria, jei pasaulis yra 
Dievo ištaka, vadinasi, jo esmės arba substancijos sroveni- 
mas tolyn (diexodos)? Juk upelio vanduo ar šviesos spin- 
dulys, naudojant paties Plotino vaizdus, yra tos pačios 
prigimties, kaip ir šaltinis ar saulė. Tai Plotinas mėgina 
paaiškinti pastaba, kad kas iš vienio kyla, nebūtinai turi 
būti pats vienis. Su tuo galima sutikti. Tačiau kas gi pa- 
daro, kad vienio ištakos nebėra tos pačios esmės, kaip ir 
jų versmė? Į šį klausimą Plotinas atsako žemyneigos są- 
voka (prės to katė): kiekviena tolimesnė vienio ištaka 
smunka vis žemyn, nes vienis Plotinui yra gėris savyje, 
o daugis — blogis savyje. Todėl juo labiau daugis auga, 
juo labiau jo išraiškos blogėja: daugybė esanti blogesnė 
už trejybę, trejybė už dvejybę. Skiriumas tarp vienio ir 
jo ištakų yra, mūsiškai kalbant, vertinis (aksiologinis). 
Kaip upelis, toldamas nuo savo šaltinio, esti vis labiau 
užteršiamas, prarasdamas savos versmės skaidrumą, taip 

esą ir su ištakomis iš vienio arba Dievo: savo kilmės ei- 
goje jos menkėjančios pačios savyje. 

Pirmoji ištaka yra dvasia. Kadangi ji siejasi su vieniu 
dar betarpiškai, sudarydama su juo tik dvejybę, todėl ji 
esanti pati tobuliausia ištaka. Dvasia, žinoma, jau nebėra 
vienis. Tačiau iš jo ištekėjusi, ji pasak Plotino, nebeno- 
rėjusi žengti tolyn, o tuo pačiu ir žemyn, bet atsigrįžusi 
į vienį, į jį įsižiūrėjusi ir tuo būdu jį atspindėjusi. Užtat 
Plotinas ir vadina dvasią vienio antgaminiu (mimesis) 
arba atvaizdiniu (eikėn). Dvasia esanti tapati vieniui tuo, 
kad jį atspindinti; bet ji esanti ir skirtinga nuo vienio, kad 
jį tik atspindinti, o ne juo esanti. Įžengusi į dvejybės mat- 
menį, dvasia tuo pačiu yra netekusi vienio tobulumo ir 
pasidariusi šiajam palenkta. 

Antroji ištaka, kaip sakyta, yra siela. Tačiau ji yra 
ištekėjusi jau nebe tiesiog iš vienio, o iš dvasios. Dvasia, 
pasak Plotino, esanti pats brandumas, todėl turinti gim- 
dyti, ir šis jos gimdinys esanti siela. Tačiau siela esanti 
jau menkesnė už dvasią, kaip kad dvasia esanti menkesnė 
už vienį. Tarp abiejų ištakų — dvasios ir sielos — Ploti- 
nas veda ankštą lygiagretę, kuri betgi eina ne gulstiniu, 
o statmeniniu būdu, būtent — žemyn. Dvasia atspindinti 
dar vienį, tuo tarpu siela atspindinti jau tik dvasią: siela 
esanti atspindžio atspindys. Palyginta su vieniu, siela yra 
nusileidusi jau į trejybės matmenį, todėl buvoja toli nuo 
vienio ir jungiasi su juo nebe tiesiog, kaip dvasia, bet tik 
per tarpininką, būtent dvasią. Tuo būdu siela esanti toli- 
mesnė daugio apraiška ir todėl blogesnė už dvasią. 

Trečioji vienio ištaka yra medžiaga, tačiau nebe iš 
sielos, kaip lauktume pagal bendrąją plotiniškųjų ištakų 
lentelę, o tiesiog ir būtinai iš paties vienio: vienis meta- 
fiziškai įgalinąs medžiagą kaip savo vyksmų užbaigą. 
Kadangi, pasak Plotino, vienio ištakos slenkančios vis že- 
myn, todėl turinti būti ir paskutinioji arba žemiausioji 

ištaka kaip vienio priešingybė, kaip pats šių ištakų galas: 
o tai ir esanti medžiaga. Būdama vienio priešingybė, me- 
džiaga tuo pačiu esanti ir pati daugybė; o būdama pati 
daugybė, ji savaime esanti ir pati blogybė. Medžiaga ne- 
turinti jokio gėrio, jokios šviesos, jokios būties (mè ón), 
todėl buvojanti tik kaip vienio neiginys. Tai tuštuma sa- 
vyje, tačiau kaip tik todėl galinti visa priimti. Plotinas 
todėl ir vadina ją “priimtuvu' (hypodochė), išreikšdamas 
tuo bendrą graikų mąstymo polinkį teikti viskam kažko- 
kį bendrą patiesalą (hypokėimenon), kuris, pats nieko 
neturėdamas, sudarytų galimybę viskam regimai buvoti 
bei reikštis. 

Ši tad medžiagos savybė būti patiesalu viskam, netu- 
rinti nieko pačiai, ir įgalina regimą pasaulį. Mūsasis pa- 
saulis anaiptol nėra anų trijų vienio ištakų suma, nes šios 
ištakos, kaip minėta, yra gryni metafiziniai paties vienio 
veiksmai, antlaikiniai, ir anterdviniai. Net ir medžiaga 
yra pirmesnė už pasaulį, nes ir ji esanti metafizinė vienio 
ištaka. Pasaulis atsirandąs, Plotino pažiūra, tik medžia- 
gos įsielinimu, vadinasi, kai siela įsravi į medžiagą, į ją 
įsiveržia, jos tuštumą pripildo, jos tamsą nušviečia, jos 
imlumą veikdo. Pasaulis yra ne nauja vienio ištaka, o 
dviejų pastarųjų ištakų — sielos ir medžiagos — jungi- 
nys. Kadangi tačiau medžiaga esanti blogis savyje, todėl 
siela yra jos įtaigaujama blogio linkme: medžiaga virs- 
tanti sielai našta; ji silpninanti sielos veikimą; ji mėginan- 
u įsibrauti net į vidinę sielos šventovę ir šiąją suteršti. 
Pati savyje siela, pasak Plotino, nesanti bloga; ji esanti 
tik mažiau tobula, negu dvasia. Užtat ir blogis kyląs ne iš 
sielos; jis esąs jai viršinis dalykas; jis veržiąsis į mus iš 
lauko, nes jis yra buvęs anksčiau, negu mes. Jeigu vienio 
ištakos būtų liovusiosios su siela, nebūtų blogio, nes ne- 
būtų medžiagos kaip žemiausios ir tuo pačiu blogiausios 
ištakos. Medžiaga kaip visų pasaulio pavidalų patiesalas 

yra todėl ir šių pavidalų blogybės šaltinis. Visi pasaulio 
pavidalai yra blogi, nes visi jie laikosi medžiagoje kaip 
pačiame blogyje. 

Plotino metafizika yra “paskutinis senovinės (stab- 
meldiškosios, Mc.) filosofinės teologijos žodis“". Šis žo- 
dis, kaip netrukus matysime, yra prieštaringas savyje, 
todėl pasaulio kilmės iš Dievo išaiškinti nepajėgia. Ta- 
čiau jis, teisinga W. Weischedelio pastaba, visu griežtumu 
yra iškėlęs klausimą, “kaip yra galimas absoliuto aki- 
vaizdoje aprėžtas pasaulis” (p. 68). Plotino atsakymas į 
šį klausimą paprastai yra vadinamas monizmu. Nes nors 
vienio ištakos ir smunka kiekvieną kartą vis žemyn, nors 
medžiaga pasiekia net tokį nuosmūkio laipsnį, jog yra 
vadinama “nebūtybe", vis dėlto šio smukimo eigoje niekur 
nesusiduriame su kuo nors visiškai kitu vienio atžvilgiu: 
minėtos ištakos visur yra to paties vienio vyksmai jame 
pačiame. Medžiaga Plotino filosofijoje nėra nepriklauso- 
ma nuo vienio: kaip jo paties vidinė ištaka ji negali be 
vienio nei buvoti, nei būti mąstoma. H. R. Schlette užtat 
ir pastebi, kad tarp vienio ir medžiagos esama “slapto tęs- 
tinumo, kuris vienį visuomet jungia su medžiaga; tiesa, 
šis tęstinumas nėra tapatybė ar atitikmuo, tačiau jis vis 
dėlto pašalina absoliučią skirtybę““ — juo labiau, kad 
medžiaga išteka iš vienio, pasak Plotino, būtinu būdu: tai 
esąs likimo lėmimas. Kitaip sakant, medžiaga yra vienis 
savo priešingybėje — nuostabi lygiagretė tarp gamtos ir 
absoliutinės dvasios Hegelio mąstyme. Nuosekliai tad ir 
pasaulis, būdamas sielos ir medžiagos junginys, virste 
virsta vienio tęsinių regimybe. Jis yra daugybė, vadinasi, 
nebe vienis kiekybiškai; jis yra nutolęs nuo vienio, va- 
dinasi, menkesnis už jį vertybiškai; tačiau jis vis dėlto nė- 
ra visai kas kita, negu vienis, ontologiškai. Ontologinė 
vienio ištakų skirtybė, kuri vienį padarytų būtimi, o jo 
ištakas būtybėmis, yra Plotino filosofijai nepažįstama, 

kaip kad ji buvo nepažįstama ir visai graikų filosofijai. 
Štai kodėl ontologinis monizmas ir yra tinkamiausias Plo- 
tino metafizikos apibūdinimas, kiek jis liečia pasaulio 
kilmę iš Dievo ir pasaulio buvojimą šalia absoliuto. 

Bet kaip tik šiai monistinei metafizikai ir galima pa- 
daryti svarbių priekaištų, neleidžiančių Plotino atsakymo 
laikyti tikru. 

Visų pirma: jeigu sielos ir medžiagos ištakos yra gry- 
ni metafiziniai paties vienio arba Dievo veiksmai, kokiu 
būdu jų susijungimas gimdo pasaulį kaip kosmologinę 
regimybę? Kaip gali antlaikinis ir anterdvinis vyksmas 
tapti laikiniu bei erdviniu pavidalu, kokiu kaip tik ir yra 
pasaulis? Šis klausimas pagriežtėja, prisiminus, kad sie- 
la yra vienio atspindžio (dvasios) atspindys ir todėl, pa- 
sak Plotino, regi vienį dvasioje ir per dvasią. Kodėl tad ši, 
vieniu besigėrinti siela, įėjusi į medžiagą kaip visišką im- 
lumą bei tuštumą esti šiosios sumenkinama ir užteršiama 
— ir tai iš viršaus, kaip pastebi Plotinas, tarsi medžiaga 
būtų kokia nors jėga ar turėtų kokio nors turinio, kurio ji 
galėtų sielai primesti ir tuo ją sugadinti? Būdama “nebū- 
tybė' ir tik gryna galimybė arba “priimtuvas', medžiaga 
pati juk turėtų prisiimti sielos savybių ir patobulėti. Tuo 
tarpu Plotino filosofijoje yra kaip tik priešingai. 

Antra: jeigu vienis yra gėris savyje, kaip tat atsitinka, 
kad šis gėris savyje ištekina iš savęs blogį savyje, būtent 
medžiagą? Nes, pasak Plotino, blogis glūdįs ne dalinėje, 
o visiškoje gėrio stokoje; jei kas nors stokojąs gėrio tik 
iš dalies, tas dar nesąs blogas; tas galįs būti net ir tobulas 
pagal savo prigimties saiką. Tačiau kam gėrio stinga vi- 
siškai, tas yra jau patsai blogis (tò óntos kakėn). Šitaip 
ir esą medžiagos atveju, kuri esanti tiek apiplėšta (stė- 
resis), jog neturinti net būties. Bet kaip gi yra įmanoma, 
kad vienis, būdamas būties, o tuo pačiu ir gėrio pilnatvė, 
išleidžia iš savęs blogi nebūties pavidalu? Ar tai reiškia, 

kad Dievas būtų būties bei gėrio ir nebūties bei blogio 
junginys? Ir apskritai: kodėl gėrio ištakos smunka sava- 
me tobulume, tarsi gėris neturėtų jėgos išlaikyti savo pa- 
ties gerumo savuose gimdiniuose? Juk iš Dievo gali gimti 
ar kilti tik Dievas: Deus de Deo, kaip tai visu logiškumu 
teigia krikščioniškoji religija, kalbėdama apie Dievo gim- 
dinį Logos ir kildinį Dvasią. Kuo tad pagrįsti bei patei- 
sinti šį vienio ištakų nuosmūkį būties bei vertės atžvilgiu 
— net ligi nebūties ir blogio savyje? 

Trečia: jeigu vienio ištakos vyksta būtinu būdu, vadi- 
nasi, yra apspręstos likimo, valdančio ir vienį, kur čia 
esama erdvės laisvei, reikalingai žmogaus elgesiams, apie 
kuriuos kalba ir Plotinas, prisiėmęs stoikų etiką ir todėl 
teigiąs, esą yra galima blogiui atsispirti, tik nevisi žiną, 
kaip tai padaryti? Kas yra šis žinojimas bei sugebėjimas 
veikti prieš blogį: irgi likimo sprendimas ar laisvas pa- 
ties žmogaus apsisprendimas? Jeigu likimo sprendimas, 
kaip ir vienio ištakų atveju, tuomet apie jokius dorinius 
žmogaus elgesius kalbėti netenka: dorovė likimo akivaiz- 
doje darosi beprasmė; jeigu gi paties žmogaus apsispren- 
dimas, tai kur čia laisvė galėtų buvoti, kadangi siela yra 
būtinybės pagimdyta ir būtinybės su medžiaga sujungta? 
O visuotinės būtybės erdvėje vietos laisvei juk nėra. Užtat 
H. R. Schlette ir sako, kad Plotinas, “reikalaudamas lais- 
vės, nori išlaikyti skirtumą tarp Dievo ir žmogaus, tačiau 
metafiziškai jis šio skirtumo nušviesti nepajėgia”, todėl 
“pasidaro panteistas nenoromis’”. 

Visos šios prieštaros plotiniškojoje vienio-daugio me- 
tafizikoje ir padaro, kad ji religijų skelbiamos pasaulio 
kilmės iš Dievo filosofiškai neišaiškina ir pasaulio bu- 
vojimo šalia Dievo nepagrindžia. Arba pasaulis yra au- 
tentiška tikrovė, tuomet jis negali būti Dievo ištakų jun- 
ginys; arba jis yra Dievo ištakų junginys, tuomet jis nėra 
autentiška tikrovė, o tik Dievo išvaizda, tegu ir virtusi 

jo paties priešingybe. Pasaulio tikroviškumo klausimas 
yra tai, kas emanacijos teoriją sužlugdo pačiose jos prie- 
laidose, nekalbant jau apie nepaprastą pasaulio reiškinių 
bei daiktų nuvertinimą, žvelgiant į medžiagą kaip į blogį 
savyje. 


b. Pasaulis kaip Dievo žiedinys 

Pasaulio kilimas iš žiedžiamojo dievybės veikimo yra 
kultūrinės kūrybos perkėla į transcendentinę sritį. Kaip 
žmogus žemėje įsirengia savą buvojimo erdvę tuo, kad 
grumdamasis su jam priešiška gamta, pasigamina iš jos 
naujų, sau reikalingų padargų, taip ir dievybė kovoja tai 
su pirmykščiu žalčiu (babiloniečių mitas), tai su pir- 
mykščiu jaučiu (Mitros religijos mitas), tai su slibinu 
(germanų mitas), juos nužudo ir iš jų lavonų padaro pa- 
saulį“. Visi šie mitologiniai pradmens — žaltys, jautis, 
slibinas — yra gamtiniai ir atstovauja pradinio chaoso 
jėgoms: chaosas, vadinasi, kažkoks išskidęs, netvarkingas 
ir net maištingas pradas esti dievybės apipavidalinamas 
ir paverčiamas kosmu, tai yra tvarka, darna, grožiu. Pa- 
saulio kilimas šios rūšies mituose visados yra įrengimas 
vietos žmogui buvoti. Ir Izraelio religijoje tokios sampra- 
tos būta, ką aiškiai rodo Pradžios knygoje aprašytas ro- 
jaus atsiradimas. Jeigu pati žemė, nors ir chaotiškos bū- 
senos, kyla Viešpaties žodžiu savaime — (plg. Pr 1, 3- 
26), tai rojus yra aiškiai įrengiamas iš jau esančių gam- 
tinių dalykų — medžių, paukščių, žvėrių, upių (plg. Pr 
2, 8-20). Šios rūšies sampratai priklauso ir dabartinis pa- 
saulio evoliucijos tapdymas su jo sukūrimu, vadinant šį 
taip pat “įrengimo vyksmų — processus d'arrangement” 
(P. Teilhard de Chardin). 

Filosofinis šios sampratos atitikmuo yra demiurgo teo- 
rija Platono mąstyme, kuris — iš dalies dar mitinis, iš 
dalies jau racionalinis — dievybės veikseną pasauliui kilti 

kaip tik ir aiškina įrengimo prasme. Pasaulio kaip kos- 
mos, vadinasi, kaip tvarkos bei darnos akivaizdybė yra 
Platonui kartu ir dievybės buvimo akivaizdybė. Dialoge 
“Nomoi-Įstatymai" pokalbio dalyvis Kleinijas teigia, esą 
nesunku suvokti tiesą sakinio “dievai yra” kaip tik todėl, 
kad “yra žemė, saulė, daugybė žvaigždžių ir tokia puiki 
laiko tvarka, suskirstyta į metus ir mėnesius” (886A). 
Platonas atmeta “kai kurių gudruolių“ (888D) pažiūrą, 
kad tiek sudedamieji pasaulio pradai: “ugnis, vanduo, 
žemė ir oras“ (889C), tiek jų santvarka: “visas dangus 
ir kas jame yra“ (t.p.) būtų kilę “ne iš mąstančiosios 
dvasios (nous)“, o “iš gamtos bei atsitiktinybės" (t.p.). 
Tvarka nurodanti į tvarkdarį, o šisai, pasak Platono, esąs 
ne kas kita kaip Dievas: “Dievas yra tai, kas, pagal seną 
patarlę, visų daiktų ir pradžią, ir vidurį, ir pabaigą laiko 
savo rankose" (716A). Tai jis pajėgia todėl, kad yra šių 
daiktų autorius, kaip tai Platonas pabrėždamas teigia dia- 
loge “Sofistas"": visa, ką gamta kildina, iš tikro yra “die- 
viškojo meno pagaminta. ..; ir mes patys, ir kiti gyvū- 
nai, ir visa, iš ko kylantieji daiktai susideda — ugnis, 
vanduo ir tai, kas šiems priklauso; visa tai, kaip žinoma, 
yra Dievo padarai” (265E). Kildinamoji bei tvarkomoji 
Dievo veikla pasaulyje nurodo į tikrovinį jo buvimą — 
argumentas, vėliau gausiai naudotas stoikų, o scholastinės 
filosofijos išvystytas į Dievo buvimo įrodymą “ex guber- 
natione mundi”. 

Kokiu betgi būdu Dievas tampa pasaulio autoriumi? 
Kokia prasme galima tarti, kad visa yra Dievo padarai? 
“Sofisto” dialoge Platonas pastebi, kad “kildinamoji jė- 
ga yra toji, kuri yra priežastis pirmiau nebuvusios būty- 
bės, kad šioji vėliau būtų" (265A). Tai skamba labai on- 
tologiškai, ir mes linktume teikti persvarą žodžiui "būtų", 
tarsi Platonas turėtų čia galvoje paties buvimo kildinimą. 
Tačiau nuo šitokio aiškinimo mus sulaiko anos Dievo jė- 

gos vadinimas “kildinamuoju menu” ir šio meno (tėchne) 
skirstymas į dvi rūšis: “žmogiškąjį ir dieviškąjį"? (t.p.). 
Iš dieviškojo meno kylą, kaip sakyta, gamtos padarai; o 
tai, “ką iš jų susidėsto žmogus“, yra “žmogiškojo meno” 
dalykai (265E). Vadinasi, ‘menas’ yra bendroji giminė 
tiek Dievo, tiek žmogaus veiklai — tuo tik skirtumu, kad 
dieviškasis menas yra pirminis, o žmogiškasis antrinis. 
Todėl kai Platonas teigia, kad kildinamoji galia yra prie- 
žastis būtybės, kurios anksčiau nebuvo, tai jis čia turi 
galvoje ne būtybę kaip tokią, vadinasi, kaip nebūties prie- 
šingybę, o tik būtybę kaip šią ar aną: kaip ugnį, vandenį, 
orą, gyvį, žmogų. .. Nes tik šia prasme ir žmogaus kildi- 
namąją galią galima vadinti priežastimi būtybės, kurios 
anksčiau nebuvo: juk visi žmogaus sukurti dalykai nėra 
buvoję prieš jų sukūrimą — tačiau ne būtybės buvimo 
prasme, o tik būtybės tokio ar kitokio pavidalo prasme. 

Ši tad ankšta lygiagretė tarp dieviškojo ir žmogiškojo 
‘meno’ ir įgalina mus teigti, kad abiejų šių menų esmę, 
Platono pažiūra, sudaro apipavidalinimas. Žmogiškojo 
meno atveju tai yra aišku savaime. Klausiame tik, kaip 
yra su dieviškuoju menu. Ar ir šis yra apipavidalinimas? 
Atsakymą į tai teikia mums Platono dialogas “ Timajas“, 
kuriame yra sprendžiamas klausimas, ar pasaulis yra ki- 
lęs ir kaip jis yra kilęs. Kad pasaulis yra kilęs, Platonas 
neabejoja, nes jis esąs “tapsmo karalystė" (29D), o 
“kiekvienas tampantis dalykas turi turėti kokią nors prie- 
žastį, nes yra neįmanoma, kad kas nors kiltų be priežas- 
ties” (t.p.). Kokios betgi rūšies yra šis pasaulio kilimas? 

Pasaulio autorių Platonas pakartotinai vadina ‘demi- 
ūrgos-žiedėjas" ir jo veikimui teikia aiškų žiedimo pobū- 
dį. Demiurgas veikia tarsi architektas, vienydamas bei 
jungdamas įvairius sandus (elementus) pagal proporci- 
jos dėsnį (plg. 30C-32A). Tuo būdu pasaulis pasidaro 
“regimas bei apčiuopiamas" (33A); jis įgyja “rutulio 

pavidalą" (33A); jo paviršius tampa “gludus ir lygus" 
(34A). Demiurgo veikimo aprašymas “Timajuje" yra 
gana smulkmeniškas (plg. 32A-48E), tačiau visur čia 
aiškiai išnyra žiedimo vaizdas. Vis tiek ar tai būtų “visa- 
tos sielos” kildinimas (41C), ar šios sielos padalinimas 
atskiroms pasaulio būtybėms, kaip žvaigždėms ir žmo- 
nėms (plg. 42B), — visur čia vienas daiktas ar jų grupės 
yra spaudžiami “į tuos pačius lietuvus” (41C), kad įgy- 
tų “galimo tobulumo pavidalą“ (46D). Į apipavidalina- 
mąjį demiurgo veikimą nurodo ir nuolatinis Platono pa- 
brėžimas, esą mūsasis pasaulis “būtinai yra kažko atvaiz- 
das" (29A), vadinasi, jo autorius savo veiklos metu 
“žvelgė į tai, kas visados lieka tas pat, ir naudojosi kuria 
nors šios srities esybe kaip pirmavaizdžiu, kad pagal jį 
kildintų daikto pavidalą ir jo jėgų visumą“ (28A; plg. 
29A). Platonas svarsto, “kokia gyva būtybė galėtų būti 
buvusi Dievui pavyzdžiu, kad jis padarytų pasaulį į ją 
panašų" (30C), ir čia pat nurodo, esą demiurgo žvilgis 
krypęs į amžinąją sritį (plg. 29A), vadinasi, į idėjų ka- 
raliją, nes idėja pačia savo esme yra juk forma, todėl ir 
galinti būti vaizdu bei pavyzdžiu daiktams apipavidalinti. 
Kitaip tariant, — tai Platonas dėsto “Sofiste", — die- 
viškajame mene esama dviejų pradų: “paties daikto ir šį 
daiktą lydinčio vaizdo“ (266C). Sakysime: patį namą, 
pasak Platono, kildinąs statybos menas, tačiau braižybos 
menas visų pirma kildinąs kitą namą “tarsi žmogiškąjį 
sapną“, kuris tarnaująs vaizdu pirmajam (t.p.). Toks pat 
santykis esąs ir tarp regimojo pasaulio bei idėjų karalijos 
demiurgo veikime: šis padaręs pasaulį “pagal pirmavaiz- 
džio prigimtį" (“ Timajas", 40A). Užtat idėjų karalija ir 
atsispindinti pasaulyje: gamtos sąrangoje, žmogaus sielos 
darnoje, dorybėse, valstybinėje santvarkoje, padarydama 
pasaulį “gražiausiuoju iš visų kildinių" (29A). Nes juk 
“buvo ir yra teisinga, kad geriausiasis kildintų gražiau- 

siąjį” (30C). O demiurgas yra juk geriausiasis: tai “vi- 
satos tėvas” (37B); tai “tėvas, kuris pagimdė visatą“ 
(37B; plg. 41C). Todėl H. Schwarzas teisingai tapatina 
demiurgą su platoniškąja gėrio idėja: demiurgas esąs ne 
kas kita, kaip gėrio idėjos įasmeninimas ir jos suveikli- 
nimas; ji esanti pasaulio pirmavaizdis, padaranti, kad 
pasaulis kyląs kaip vertybė; apipavidalinimas esąs bever- 
čio objekto įvedimas į vertybės kategoriją". Apipavidalin- 
tas daiktas esąs tobulesnis ir tuo pačiu vertingesnis už 
neapipavidalintąjį. Pavidalas kaip idėjos išraiška mūsų 
regimybėje yra vertybė savyje. Baigdamas “Timąją, Pla- 
tonas užtat ir sako, kad pasaulis tapo “kūrėjo atvaizdu ir 
pojūtiškai regimu dievu, didžiausiu, geriausiu, gražiausiu 
ir atbaigčiausiu, koks tik galėtų būti? (92B). 

Tačiau visa tai sudaro tik vieną pasaulio kilimo pusę. 
Juk jeigu pasaulis yra demiurgo kildinys apipavidalina- 
muoju būdu, tai šis jo veikimas yra reikalingas ne tik 
idėjos, pagal kurią jo kildinys būtų apipavidalinamas, bet 
ir kažkokio objekto, kuris būtų apipavidalinamas. Nes jau 
pačioje apipavidalinimo sąvokoje slypi tokio objekto bū- 
tinybė: pavidalas kaip idėjos perkėlimas į regimybės 
matmenį visados yra keno nors pavidalas. Kas tad yra 
Platono teorijoje šis “kas nors'? Į ką kreipia demiurgas 
savo veiklą? Platonas kelia šį klausimą visu įtaigumu ir 
aiškiai atsako, kad nė vienas iš graikų mąstyme įsitvirti- 
nusiųjų pradmenų — ugnis, vanduo, oras, žemė — negalį 
būti anasai objektas (plg. Timajas“, 51A), kadangi kiek- 
vienas iš jų jau turįs savą pavidalą, vadinasi, jau esąs ki- 
lęs. Demiurgo veiklos objektas turįs būti kažkas, kas yra 
be jokio pavidalo ir kaip tik todėl esąs tinkamas priimti 
kiekvieną pavidalą, šiojo nekliudydamas savuoju, jau tu- 
rimuoju (plg. 50B-50E). Šį kažką Platonas vadina “be- 
forme, visa priimančiąja gimine (51D), kurią sudaran- 
čios trys skirtingos rūšys: “būtis, erdvė ir tapsmas" (52 

C). Būtis padaranti, kad ana beformė giminė nesanti 
niekis; erdvė teikianti jai vietos buvoti; tapsmas paverčiąs 
ją maišatimi. Šios trys rūšys, pasak Platono, “yra buvu- 
sios pirmiau, negu kilo pasaulis” (t.p.). Tačiau jos bu- 
vojusios be pusiausvyros, daužiusiosios į visas puses “tar- 
si sijojami grūdai“ (t.p.); nepanašiausios dalys atsidūru- 
sios toliausiai nuo viena kitos, panašiausios gi susispau- 
dusios viena prie kitos; tačiau “jos neturėjusios jokios 
tvarkos ir jokio masto" (29D). Trumpai tariant, tai bu- 
vusi visuotinė maišatis, esanti pradžioje kaip išeities taš- 
kas demiurgo veiklai. Platonas šią maišatį kartais vadina 
“motina bei aukle to, kas yra pasidarę regima" (51D), 
kartais “tešla, į kurią turėjo būti įspausta visokia įvai- 
rybė” (50E). Kiekvienu atveju tai buvęs grynas imlumas, 
į kurį Dievas ir kreipęs apipavidalinčiąją savo veiklą ar- 
ba, kaip pats Platonas sako, “pridėdamas savo ranką vi- 
satai gaminti” (53A). Apie šios maišaties kilmę Platonas 
nebekalba. Ir visiškai nuosekliai, nes neturėdama jokio 
pavidalo, ji negali būti nė kilusi. Ji buvoja amžinai šalia 
demiurgo ir yra ankstesnė už pasaulį. 

Platoniškoji pasaulio kilimo teorija yra vadinama 
dualizmu ta prasme, kad joje esama dviejų vienas nuo 
kito nepriklausomai buvojančių pradų, būtent: dievybės 
ir maišaties. Jeigu dievybę dar galima sutapatinti su gėrio 
idėja, teikiant šiai, kaip minėjome, asmeniškumo bei veik- 
lumo ir tuo išvengiant trijulės (maišatis-dievybė-idėja), 
tai maišaties jokiu būdu negalima tapatinti su nebūtimi, 
nesužalojant pagrindinės Platono sampratos, nes demiur- 
gas neteikia niekam buvimo — būtis, pasak Platono, yra 
pirmesnė už pasaulį (plg. “ Timajas", 52C), — bet tik 
tvarką bei darną “pagal skaičių ir pavidalą" (53A). Ne- 
būties sąvoka, o tuo pačiu ir buvimo kaip kilusiojo sam- 
prata yra buvusi graikiškajam mąstymui visiškai svetima 
todėl, kad ji neigia aną viskam bendrą patiesalą (hypo- 

kėimenon), iš kurio visa kyla, kuris patsai betgi iš nieko 
nekyla. Tuo tarpu tai šis patiesalas yra atrama graikų 
mąstymui apskritai. Užtat nė vienas graikų mąstytojas nė 
nebandė jo neigti, nors kiekvienas jį vadino vis kitu vardu, 
pradedant Thales “drėgnumu-ta hygra' ir baigiant Ploti- 
no “nebūtine medžiaga (hylė kaip mè ón). Šio patiesalo 
giminei priklauso ir Platono “maišatis', ir Aristotelio “pir- 
minė medžiaga'. Padarius gi aną patiesalą būtina prielai- 
da bet kokiam atsiradimui bei tapsmui, dualizmas darosi 
neišvengiamas, kadangi tokiu atveju buvoja drauge du 
nekilę, vadinasi, amžini pradmens: dievybė ir patiesalas. 

Bet kaip tik todėl dualizmas nė neišaiškina pasaulio 
kilimo Dievo veiksmu. Visų pirma dėl to, kad jis atveda 
mūsų mintį tik ligi pasaulio pavidalo kilmės, o ne ligi jo 
buvimo pradžios. Pavidalas gi yra jau kosmologinė są- 
voka. Ontologinio pobūdžio jis neturi, užtat nė pasaulio 
pradmės kaip tokios neatskleidžia. Platono mąstyme, kaip 
ir kitose graikų filosofijos sistemose, Dievas buvoja aki- 
vaizdoje kažkokio prado, kuris yra be pradžios. Todėl 
savo veikimu Dievas šios pradžios anam patiesalui ir ne- 
teikia. Platono demiurgas nedaro, kad pasaulis būtų; jis 
tik daro, kad pasaulis šitoksai būtų: tvarka, darna, gėris, 
grožis. Tai yra suprantama kosmologiškai, tačiau tai ne- 
gali būti išaiškinta ontologiškai. Nes, neklausiant maiša- 
ties kilimo, tuo pačiu neklausiama galutinai nė pasaulio 
kilimo. Platoniškoji teorija sava esme yra tolygi dabarti- 
nei gamtamokslinei teorijai, pasak kurios pasaulis esąs 
kilęs maždaug prieš 10 milijardų metų iš pradinės mole- 
kulės arba iš “pasaulio diego” (P. Jordan), kuriame 
erdvė, laikas ir medžiaga sudarę neišskiriamą vienybę. 
Bet iš kur yra kilęs ir ar iš viso yra kilęs šisai “pasaulio 
diegas', nebeklausiama, kaip ir Platono atveju toliau ne- 
beklausiama, iš kur yra kilusi anoji “bendra giminė“, su- 
skilusi į tris rūšis — būtį, erdvę ir tapsmą. Religijų įsi- 

tikinimas bei skelbimas, esą pasaulis nėra lygiaamžis Die- 
vui, platoniškosios filosofijos tėra atsakomas pasaulio pa- 
vidalo, bet ne paties jo buvimo atžvilgiu. Buvimo atžvilgiu 
pasaulio patiesalas virsta iš tikro Dievui lygiaamžiu, kas 
yra kaip tik priešinga tikrajai religinei sąmonei, niekad 
nesutinkančiai, kad kas nors kokiu nors atžvilgiu būtų 
toks pat, kaip Dievas. 

Svarbiausia betgi Platono teorijoje yra tai, kad jo 
dualizmas sunaikina paties Dievo sampratą ir tuo pačiu 
jo buvimo galimybę: Platono demiurgas yra neįmanomas 
logiškai ir todėl yra netikrovinis ontologiškai. Kad jis iš 
pradinės maišaties žiedžia įvairių pavidalų, tai rodo tik 
etinį jo gerumą bei estetinį gabumą, bet anaiptol ne onto- 
loginę jo būties pilnatvę ir tuo pačiu ontologinę jo galią, 
kurios vienintelės gali pagrįsti bei proto šviesoje pateisinti 
Dievo buvimo galimybę. Nebūdamas pačios maišaties au- 
torius, demiurgas savaime yra jos aprėžiamas savo bū- 
tyje bei sąlygojamas savo veikloje. Ontologine buvimo 
"erdve" jis turi dalintis su maišatimi ir kosmologinę savo 
veiklą derinti prie maišaties pobūdžio: būties, erdvės ir 
tapsmo buvojimas anksčiau už pasaulį nurodo, kaip de- 
miurgas privalo šiuos pradus apipavidalinti, kad iš jų 
kiltų tas ar kitas pasaulio daiktas. Apie tai Platonas kal- 
ba gana išsamiai, pasinaudodamas savo laiko matematika 
(plg. “ Timajas", 53A-58D). Tai reiškia: maišatis yra 
kažkas, kas demiurgą aprėžia tiek ontologiškai, tiek kos- 
mologiškai. Tuo tarpu aprėžtas Dievas yra ne Dievas. 
Dievas, kaip matysime vėliau, gali save aprėžti savo paties 
laisve. Tačiau jis negali būti niekeno aprėžiamas šiojo 
būtinybe. Tuo tarpu Platono teorijoje Dievo aprėžimas 
kažkuo kitu yra labai aiškus. Jeigu betgi prileidžiama, kad 
tokio Dievą aprėžiančiojo prado iš viso esama, tai Dievo 
buvimas tokiu atveju darosi nebeįjmanomas: arba Dievas 
yra ir yra neaprėžtas, arba jo iš viso nėra. Užtat ir “So- 

fisto" dialogo tvirtinimas, esą nesunku suvokti tiesą sa- 
kinio, kad “dievai yra”, Platono atveju pakimba ore, nes 
pasaulio tvarka veda mūsų mintį tik į kosmologinį tvark- 
darį arba šios tvarkos žiedėją, bet jokiu būdu ne į onto- 
loginį kūrėją, kuris kildintų patį buvimą, tuo apreikšda- 
mas savą nepriklausomybę ir neaprėžtybę. 


c. Priekaištai kūrimo idėjai 

Nei gamtinis gimdymas, nei kultūrinis veikimas, kaip 
matome, nėra tinkami mąstymo modeliai suprasti pasau- 
lio kilimui iš Dievo. Gimdymas kaip dieviškasis pasaulio 
kildinimas nepasiekia pasaulio tikrovės: Plotino mąstyme 
pasaulis virsta Dievo kauke. Apipavidalinimas kaip die- 
viškasis pasaulio kildinimas nepasiekia Dievo tikrovės: 
Platono mąstyme Dievas virsta kultūrininko pamėgdžio- 
toju. Pirmuoju atveju ontologinis dievybės vyksmas nusle- 
gia kosmologinės srities tikrenybę ir sunaikina jos vertę. 
Antruoju atveju kosmologinis dievybės veikimas nepaky- 
la į ontologinį aukštį ir sunaikina galop jos pačios buvi- 
mą. Iš šių dviejų negalimybių plaukia būtina išvada: 
jeigu pasaulis negali būti nei Dievo gimdinys, nei Dievo 
žiedinys, tai jis gali būti tiktai Dievo kūrinys iš nebūties. 
Tai paskutinė galimybė, kadangi jokių kitų veiksmų, ku- 
rie kildintų ką nors nauja — šalia gimdymo, kultūrinio 
veikimo ir kūrimo iš nebūties — nėra ir negali būti“. 
Kartu tai yra ir vienintelė galimybė atskleisti pačiai pa- 
saulio pradžiai, neapmąstytai kitų teorijų: kūrimo iš ne- 
būties idėjoje pasaulis turi absoliutinę pradžią, nes kyla 
iš niekio absoliutinio neiginio prasme. 

Tačiau kaip tik čia ir susiduriame su priekaištais, 
kreipiamais į kūrimo idėją ir siekiančiais atgrėsti mus 
nuo filosofinio šios idėjos apmąstymo: 1. kūrimo iš ne- 
būties idėja yra biblijinės kilmės ir todėl esanti ne filo- 
sofinė, o teologinė; 2. kūrimas iš nebūties yra žmogiška- 

jam mąstymui iš viso neprieinamas. Pirmasis priekaištas 
yra metodinis: jis norėtų, kad kūrimas iš nebūties būtų 
tik religiškai tikimas, o ne filosofiškai mąstomas. Antrasis 
priekaištas yra gnoseologinis: kūrimą iš nebūties jis laiko 
“prasimanytu klausimu — Scheinproblem" (R. Carnap), 
vadinasi, tokiu, kuris iš viso negali būti patikrinamas jo- 
kiomis mums prieinamomis priemonėmis ir kurį todėl 
kelti nėra jokios prasmės. Jeigu šie priekaištai iš tikro 
būtų pagrįsti, jie paverstų kūrimo idėją svetimkūniu reli- 
gijos filosofijoje, sužlugdydami Dievo-Kūrėjo sampratą, 
mūsų laikomą vienintele tikrojo Dievo, o tuo pačiu ir tik- 
rojo su juo santykio arba religijos samprata. Šią gi sam- 
pratą sužlugdžius, religijos filosofija netektų kritiškai pa- 
teisinamo objekto, be kurio religijos svarstymas būtų tik 
psichologinė ar sociologinė, bet nieku būdu nebe ontolo- 
PENNAN Štai kodėl mums ir tenka galynėtis su mi- 
nėtais priekaištais, mėginant atskleisti jų vertę. 

Kūrimo iš nebūties idėja yra vienas iš Biblijos turinio 
sandų: tuo niekas ir niekad nėra abejojęs. Religijos filo- 
sofijai yra visiškai vis tiek, ar izraelitai savo religijoje 
yra šią idėją turėję iš pat pradžių, ar ją yra įėmę į savąjį 
‘Credo’, besiaiškindami savo istoriją kaip Dievo ir jų tau- 
tos sandorą''. Kiekvienu atveju Senasis Testamentas al- 
suote alsuoja Dievo-Kūrėjo pergyvenimu. Ir Pradžios kny- 
gos teikiamas pasaulio atsiradimo vaizdas (plg. Pr 1, 1- 
30), ir pasaulio santykis su Dievu psalmėse (plg. Ps 18, 
91, 92, 103, 148) ar Jobo knygoje (plg. 38-41) aiškiai 
liudija Dievą-Kūrėją, kuris savarankiškai kildina pasaulį 
ir jį valdo. Tiesa, kai kuriose Senojo Testamento knygose, 
aprašytose graikų filosofijos įtakoje (pav. Patarlių knyga, 
Išminties knyga, Jėzaus Siracho knyga), kuriančioji Die- 
vo išmintis yra vadinama “visatos menininke" (Išm 7, 
21), turinčia savo veikloje platoniškojo demiurgo bruožų 
(plg. Pat 8,22-23). Užtat visu svarumu iškyla Dievas 

kaip Kūrėjas iš nebūties antrojoje Makabejų knygoje, ku- 
rioje aiškiai pabrėžiama, kad visa — ir dangų, ir žemę, 
ir žmonių giminę — “Dievas yra iš niekio padaręs” (2 
Mak 7, 28). Naujasis Testamentas atsiremia į šią Dievo- 
Kūrėjo sampratą kaip savaime aiškią, visur ją naudoja, 
įjungdamas į ją ir Kristų kaip įsikūnijusį Logos (plg. 
Kol 1, 16). Šisai kuriamasis Dievo veikimas yra laikomas 
net pagrindu pažinti jo buvimui bei jo galybei: “iš jo kū- 
rinių" (Rom 1, 20). Taigi nuo pat pirmųjų Biblijos žo- 
džių “pradžioje Dievas sukūrė dangų ir žemę” (Pr 1, 1) 
ligi galutinio nurodymo, kad jis tai padarė per Kristų ir 
Kristui — “per jį ir jam (Kol 1, 16) — ištisai eina vie- 
na ir ta pati mintis: Dievas yra pasaulio autorius kūrimo 
iš nebūties prasme. Biblijinė šios minties kilmė Vakarų 
mąstymo akiratyje yra neabejotina. 

Ką betgi visa tai reiškia filosofijai? Būti tai ar kitai 
minčiai biblijinės kilmės reiškia du dalyku: 1. buvoti 
Biblijos knygose kaip rašytiniuose šaltiniuose ir 2. būti 
Dievo apreikštai kaip tikėjimo tiesai. Pirmasis dalykas 
yra prieinamas kiekvienam žmogiškojo pažinimo būdui: 
kalbiniam, literatūriniam, istoriniam, sociologiniam, tai- 
gi ir filosofiniam, nes Biblijos knygos turi savą tekstą, 
savą dėstymo lytį, nesyki net žinomą autorių; jos yra ki- 
lusios tam tikrą metą, tam tikroje geografinėje erdvėje, 
tam tikroje dvasinėje kultūroje bei tam tikroje tautoje. 
Todėl ir jų idėjos yra išreikštos žmogui prieinamu bei su- 
vokiamu pavidalu: istoriniu aprašymu, poetiniu vaizdu, 
prasminiu palyginimu. Visos šios knygos yra mums atvi- 
ros kaip ir kiti istorinio žmonijos gyvenimo šaltiniai. Jei- 
gu tad jose yra randama kūrimo iš nebūties idėja, tai fi- 
losofija žiūri į šią idėją kaip ir į visas kitas istorines 
idėjas; ji visiškai teisėtai laiko ją vienu iš atsakymų į re- 
ligijų įsitikinimą, kad pasaulis yra kilęs Dievo veikimu. 
Nuosekliai tad filosofija gretina šią idėją su kitais atsa- 

kymais ir tiria metafizinį jos svorį. Šiuo atžvilgiu kūrimo 
iš nebūties idėja filosofijai stovi toje pačioje plotmėje, 
kaip ir emanacijos ar demiurgo idėjos. Ar ji yra šioms 
tolygi ir metafiziškai? Tai klausimas, kurį atsakyti filo- 
sofija kaip tik ir imasi. Tuo būdu kūrimo iš nebūties idė- 
ja savaime patenka į filosofinio apmąstymo sritį. Bibliji- 
nė jos kilmė jos iš filosofijos ne tik neišskiria, bet, prie- 
šingai, į filosofiją ją įtraukia, kaip kad, sakysime, psal- 
mių buvimas Biblijoje įtraukia jas į izraelinės lyrikos 
istoriją bei kritiką. Biblija juk stovi ne šalia istorinio 
žmonijos kelio, o yra kaip tik vienas šio kelio tarpsnis. 
Todėl ir idėjinis jos turinys nėra šalia žmogaus pažinimo. 
Kodėl tad filosofija neprivalėtų ar negalėtų šiuo turiniu 
domėtis ir klausti metafizinės jo vertės? 

"Be abejo, izraelitai ir krikščionys laikė ir tebelaiko 
kūrimo iš nebūties idėją apreikšta tiesa: tai yra jų tikė- 
jimo objektas. Tačiau tikėjimas, kaip aiškinomės jau aukš- 
čiau (plg. Įv 5b), nė kiek neįtaigauja gnoseologinio šios 
idėjos pobūdžio, kuris visa savo sąranga yra žmogiškasis, 
vadinasi, palenktas žmogiškajai logikai ir todėl atviras 
metafizinei sklaidai. Filosofija nesiima spręsti, ar kūri- 
mo iš nebūties idėja yra dieviškosios kilmės. Ji tik klau- 
sia, kiek ši idėja yra pateisinama metafiziškai ryšium su 
pasaulio ir Dievo santykiu. Tarti tad, esą kūrimo iš ne- 
būties idėja yra biblijinės kilmės, reiškia kalbėti dvipras- 
miškai: tai nurodyti į istorinį šios idėjos šaltinį, palenktą 
filosofiniam pažinimui, ir kartu į dieviškąjį tos pačios 
idėjos šaltinį, palenktą religiniam tikėjimui. Atskleidus 
betgi šį dviprasmiškumą, biblijinė kūrimo iš nebūties 
idėja pasirodo esanti savo turiniu kaip tik iškilnus filo- 
sofijos objektas, nė kiek nekliudomas būti sykiu ir tikėji- 
mo objektu. Kūrimo iš nebūties idėjoje filosofija iš tikro 
susitinka su teologija, tačiau ne tuo pačiu atžvilgiu, todėl 
viena kitos nė neneigia. Dar daugiau: tik perėjusi per 

metafizikos teismą, kalbant anksčiau minėtais C. Tres- 
montant žodžiais, ši idėja tampa atvira laisvam apsispren- 
dimui tikėti dieviškąja jos kilme. 

Iš kitos betgi pusės reikia pabrėžti, kad kūrimo iš ne- 
būties idėja nėra skirtinai biblijinė, kaip kad yra buvę 
manyta anksčiau, kol religijų istorijos mokslas yra buvęs 
dar tik vystykluose. Arčiau susipažinus su Azijos ir Af- 
rikos religijomis, pasirodė, kad ši idėja yra randama ir 
nevienoje iš jų. Sakysime, senojoje indų religijoje, pasak 
F. Heilerio, pasaulis yra kuriamas iš nebūties dievybės 
žodžiu, jos auka ar giesme““. Ir V. Bagdanavičius cituoja 
šiuo atžvilgiu būdingą pirmosios upanašidų knygos saki- 
nį: “Pardžioje nebuvo nieko, visiškai nieko”; buvusi tik 
Mirtis, kuri “garbinimo keliu” — tur būt, ana Heilerio 
minima giesme — sukūrusi pasaulį (t.p.). Dar ryškiau 
kūrimo iš nebūties idėja išnyra Afrikos religijose. J. S. 
Mbiti, Ugandos universiteto profesorius, aprašinėdamas 
tąsias Afrikos religijas, kurios “nėra buvusios nei Krikš- 
čionybės, nei Islamo įtakoje“ (p. VII), teigia: “Visoje 
Afrikoje pasaulis yra pripažįstamas kaip didžiausias Die- 
vo veikalas... Apskritai tikima, kad nebuvo nieko, kol 
Viešpats nebuvo pasaulio sukūręs. Tai reiškia, kad pir- 
mykštis kūrimo veiksmas buvo kūrimas iš niekio, nors 
vėliau Dievas ir naudojęsis kitais daiktais savai kūrybinei 
veiklai pratęsti. Ši kūrimo ex nikilo sąvoka yra randama 
Nuer, Ruanda, Šona religijose; atydžiau patyrinėjus kitų 
tautų religijas, tikriausiai ši sąvoka irgi būtų atskleista 
jų kosmologijose?"*. Tuo būdu religijų istorija atitiesia 
pažiūrą, esą šalia biblijinio apreiškimo Dievo ir pasaulio 
santykis yra suvokiamas tik arba monistiškai, arba dua- 
listiškai (M. Schmaus). Greičiausiai kūrimo iš nebūties 
idėja yra buvusi pirmykštis ir bendras žmonijos įsitikini- 
mas, tik vėliau pridengtas bei aptemdintas įvairiais miti- 
niais įvaizdžiais. “ Būties pradžia, prasmingai pastebi V. 

Bagdanavičius, yra toks klausimas, kuris nepaliauja do- 
minęs jokio mąstančio žmogaus"““. Tos pačios pažiūros 
yra ir M. Scheleris. Nors kūrimą iš nebūties jis ir laiko 
mitu, vis dėlto pripažįsta, kad “šis mitas yra galingesnis 
ir labiau perskverbiąs visus žmones, negu paprastai ma- 
noma“"“. Ir iš tikro, jeigu visose religijose vyrauja įsiti- 
kinimas, kad pasaulis yra Dievo padaras, tai klausimas, 
kas yra šio padaro pradžia: šis tas ar niekis, pasidaro 
neišvengiamas savaime. O kūrimas iš nebūties ir yra at- 
sakymas, atremtas į antrąjį šios dvijulės narį: niekis. 
Šis atsakymas veda mus į tolimesnį priekaištą, būtent: 
kūrimo iš nebūties idėja yra žmogaus mąstymui iš viso 
neprieinama. Griežčiausias tokio teiginio šalininkas yra 
E. Brunneris. “Kūrimas ir Dievas-Kūrėjas, rašo jis, yra 
jokt-teoriniai (Theoreme), joki filosofiniai (Philosophou- 
mena), joki mitiniai (Mithologoumena) teiginiai. Griež- 
tas mąstytojas žino, kad kol apskritai mąstoma, tol negali 
būti kalbos apie kūrimą ir Kūrėją. Kūrimas ir asmeninis 
Dievas reiškia mąstymo ribą. Pasiekti juos mąstymo ke- 
liu yra contradictio in adjecto (prieštaravimas savyje, 
Mc.)”™. Kaip pagrindą, kodėl šitaip yra, Brunneris nu- 
rodo tiek realizmo, tiek idealizmo negalią išaiškinti tikro- 
vės buvojimą šalia absoliutinės dvasios. “Realizmas nie- 
kad nesupranta, kaip tikrovė galėtų kilti iš dvasios arba 
valios; idealizmas niekad nesupranta, kaip galėtų buvoti 
iš dvasios kilusi ‘tikra’ tikrovė“ (t.p.). Tai reiškia: jeigu 
absoliutinė dvasia arba Dievas yra valia, tai esą nesupran- 
tama, kaip ši valia įgalinanti tikrovę šalia savęs. Juk 
realizmas kaip gnoseologija visados ieškąs priežasties, iš 
kurios kylanti pasėka. Betgi absoliutinė valia nesanti jo- 
kia priežastis metafizine prasme: ji tarianti, ir įvykstą tai, 
ką tarianti, kad įvyktų: “Fiat lux, et lux facta est” (Pr 
1, 3). Dievo tarimas ir tikrovės kilimas anaiptol nesą su- 
sieti priežasties-pasėkos ryšiu, nes nebūtis nėra objektas, 

į kurį kryptų Dievo žodis ir jį įtaigautų, kaip tai mėgina 
pasiekti žmogiškasis magijos žodis gamtos atžvilgiu. Užtat 
realistinė gnoseologija, reikalaujanti priežasties bet ko- 
kiam kilimui, ir nežinanti, Brunnerio pažiūra, ką veikti 
su šiuo Dievo valios žodžiu. 

Tas pat esą ir su idealizmu. Jeigu idealizmas teigiąs, 
kad pati tikrovė esanti absoliutinė dvasia, tik buvojanti sau 
pačiai priešinga būsena (Anderssein), tai čia irgi tuoj 
pat klausiame, kas gi yra tasai savęs paties neigimas, 
jeigu jis pajėgia absoliutinę dvasią paversti mūsų regima 
tikrove. Tačiau nei realizmas, nei idealizmas jam kelia- 
mų klausimų neatsako ir tuo pačiu kūrimo iš nebūties 
nepasiekia. Štai kodėl, pasak Brunnerio, “ Aristotelio 
mokslas (Brunneris jį laiko realizmo provaizdžiu, Mc.) 
nepažįsta nei asmeninio Dievo, nei creatio ex nihilo” (p. 
41). Juo mažiau apie kūrimą iš nebūties galima kalbėti 
Hegelio sistemoje, šiame idealizmo provaizdyje. Kūrimas 
tad esąs ir liekąs “tikras mąstymo papiktinimas“ (p. 40), 
“ir kur filosofija savos galios rėmuose savinasi kūrimo 
idėją, ten visados nukenčia jos abi” (t.p.). 

Maždaug tokių pat pažiūrų randame ir katalikų teolo- 
gu mąstyme. Sakysime, L. Scheffczykas teigia, esą “žmo- 
gaus protas gali kūrimo idėją pasiekti bei prileisti kaip 
ribą, tačiau vargu ar jis savo paties pastangomis pajėgtų 
šią ribą peržengti ir pakilti ligi vidinės kūrybinio, nie- 
kam neprilygstamo veiksmo esmės'“. Tą patį girdime ir 
J.G. Deningerio žodžiuose: “Kūrimo idėja arba, teolo- 
giškai kalbant, kūrimo paslaptis nesiduoda galutinai su- 
imama į sąvokas“ (p. 72), nors “ją geriau suprasti bei 
išreikšti ir nėra žaisti tik žodžiais""?. Tiesa, katalikų teo- 
logai — tai jaučiame ir Scheffczyko, ir Deningerio posa- 
kiuose — nėra toki greiti, kaip protestantai, neigti filoso- 
finį kūrimo iš nebūties pažinimą. Turėdami prieš akis jų 
pačių įsitikinimą, kad prigimtuoju protu (lumine natu- 

rali) galima pažinti Dievo buvimą, jie sunkiai gali atmes- 
ti galimybę tuo pačiu prigimtuoju protu pažinti ir Dievo 
kūrimą, kadangi šiedu dalykai yra esmiškai susiję vienas 
su kitu: pažinti Dievą galima tik kaip kūrėją, o Dievą- 
Kūrėją metafiziškai pateisinti galima tik kaip kūrėją iš 
nebūties, jokiu būdu ne kaip platoniškąjį demiurgą. To- 
dėl kai kurie iš katalikų teologų, pav. J. M. Scheebenas 
ir M. Schmausas, sekdami Tomu Akviniečiu, ir mano, 
esą Dievo buvimo pažinimas logine būtinybe jima į save 
ir kūrimo iš nebūties pažinimą. Betgi naujausios katalikų 
teologijos atstovai labiau linksta į protestantiškąjį kūrimo 
iš nebūties kaip filosofiškai neprieinamos idėjos doroji- 
mą”. Kaip tad žiūrėti į šį teologiškai nuspalvintą nepasi- 
tikėjimą žmogiškuoju pažinimu kūrimo iš nebūties at- 
žvilgiu? 

Kūrimas iš nebūties būtų žmogiškajam mąstymui sa- 
vaime neprieinamas, jeigu jis būtų loginė negalimybė, 
vadinasi, tokia sąvoka, kurios vienas sandas savimi pačiu 
neigtų kitą sandą, pav. karštas šaltis, medinė geležis. .. 
Tačiau kūrimas ir nebūtis kaip tik nėra tokie vienas kitą 
neigiantieji loginiai sandai. Priešingai, kūrimas kaip nau- 
jo daikto kildinimas reikalauja nebūties, nes daiktas yra 
tiek naujas, kiek jo anksčiau nebuvo. Išvysčius gi šį ‘ne- 
buvo? ligi absoliutinio laipsnio, savaime atsiduriame ne- 
būtyje: absoliučiai naujas daiktas gali kilti tik iš abso- 
liutaus ‘nebuvo’ arba iš nebūties. Tačiau absoliučiai nau- 
jo daikto sąvoka nėra joks prieštaravimas. Tuo pačiu nė- 
ra prieštaravimas nė kūrimo iš nebūties sąvoka. Nuosek- 
liai tad, klausiant pasaulio pradžios, yra visiškai logiška 
mąstyti šią pradžią kaip absoliutinę ir tuo pačiu mąstyti 
pasaulį kaip kilusį iš nebūties dieviškuoju veiksmu. čia 
prasme žmogiškasis mąstymas visiškai pajėgia kūrimą iš 
nebūties pasiekti, būtent: kaip filosofinį atsakymą į reli- 
ginį įsitikinimą, esą pasaulis yra kilęs iš Dievo. Palygin- 

tas gi su kitais atsakymais — emanacijos ir demiurgo 
teorijomis — kūrimas iš nebūties pasirodo esąs metafiziš- 
kai daug tvirtesnis bei įtikinamesnis, negu anieji, kadangi 
jis vienintelis išaiškina (apie tai kiek vėliau) pasaulio 
kaip autentinės tikrovės buvojimą kartu su Dievu kaip 
absoliutu, nevirstant šiai tikrovei nei Dievo kauke kaip 
monizme, nei neaprėžiant Dievo būties kaip dualizme. 
Užtat ir nėra galima įžvelgti tikro pagrindo, kodėl 
mąstymo pastanga pasiekti kūrimą iš nebūties ir jį meta- 
fiziškai pasklaidyti turėtų būti ‘contradictio in adjecto’, 
kaip tai tvirtina Brunneris. Nes nurodymas, kad nei realiz- 
mas Aristotelio mąstyme, nei idealizmas Hegelio mąstyme 
nėra kūrimo iš nebūties priėję, yra ne mąstymo negalios 
pagrindimas, o tik istorinė tikrenybė, išaiškinama tuo, 
kad Aristotelio mąstymas buvo įsišaknijęs dualizme: jam 
buvoja be pradžios tiek pirminė medžiaga, tiek dievybė, 
o Hegelio — monizme: jam buvoja tik viena vienintelė 
absoliutinė dvasia dialektinėse savo būsenose. Abiejuose 
šiuose mąstymo provaizdžiuose absoliutinės pasaulio pra- 
džios klausimas iš viso nekyla, kadangi negali kilti: pa- 
ties šio mąstymo prielaidos padaro tokį klausimą bepras- 
mj. Kas amžinai buvoja — vis tiek ar tai būtų vienas, ar 
du pradmens — negali būti klausiamas savos pradžios 
atžvilgiu. Jeigu tačiau mąstome ne Aristotelio ir ne He- 
gelio kategorijų rėmuose, tuomet absoliutinės pasaulio 
pradžios klausimas kyla savaime, o vienintelis metafiziš- 
kai pateisinamas į jį atsakymas ir yra kūrimas iš nebūties. 
Antroji šio priekaišto pusė liečia gnoseologinį kūrimo 
iš nebūties gylį, būtent: ar žmogiškasis pažinimas įstengia 
aprėpti bei išsemti dieviškojo kūrimo veiksmą. Abejonė, 
kad jis tai įstengtų, kaip tik ir girdėti minėtuose Scheff- 
czyko ir Deningerio žodžiuose, kuriais jie, tiesa, pripažįs- 
ta protui galimybę pasiekti kūrimą kaip mąstymo ribą, 
tačiau neigia, kad mąstymas galėtų šią ribą peržengti, su- 

imdamas kūrybinio veiksmo esmę į sąvokas. Ši abejonė 
gali būti visiškai pateisinta, tačiau ne todėl, kad ji liestų 
dieviškąjį kūrimą skirtinai, bet todėl, kad ji nusako kiek- 
vieno laisvo veiksmo pažinimą apskritai: ligi galo mes 
pažįstame tik tai, kas kyla iš būtinybės. Kadangi būtinybė 
veikia dėsningai, tai, pažinę jos dėsnius, — dėsnis visados 
yra galimas pažinti; kitaip jis nebūtų dėsnis ir nebūtų su- 
vokiamas kaip dėsnis, — mes tuo pačiu pažįstame, kaip 
jie veikia ir kas iš jų veikimo kyla. Gamtos pažinimas ir 
gamtamokslio pažintys kaip tik ir remiasi šia gnoseologine 
savybe. Ja remiasi kiekvieno mokslo pažanga. Tačiau tai, 
kas kyla iš laisvės, yra ir lieka savo esme anapus mūsų 
pažinimo, nes pažinimas, pats būdamas dėsningas, negali 
perskverbti laisvės, kuri yra nedėsninga. Užtat laisvė gno- 
seologiškai gali būti nusakoma tik neigiamuoju būdu, va- 
dinasi, kas ji nėra. Teigiamas jos nusakymas reikštų dės- 
ningos jos sąrangos atskleidimą ir tuo pačiu jos paneigi- 
mą, nes “dėsninga laisvė' yra prieštaravimas. Nuosekliai 
tad, kur ir kiek laisvė apsprendžia veikimą ar veikalą, 
ten ir tiek mūsų mąstymas atsidaužia į savo ribą. Laisvės 
mokslo nėra. Todėl nėra nė pažangos ten, kur laisvė yra 
apsprendžiamasis veiksnys. 

Bet tai tinka ne tik dieviškajai, bet ir žmogiškajai lais- 
vei. Niekas nėra, sakysime, pakilęs ligi estetinės kūrybos 
esmės ir išsėmęs ją sąvokomis; niekas nėra suėmęs į ko- 
kią nors sąvoką dorinio veiksmo esmės; niekas nėra nu- 
sakęs sąvokiškai tikėjimo esmės. Nes visų šių veiksmų 
šaltinis yra laisvė. Suvokti juos ligi galo būtų galima tik 
tuo atveju, jeigu jie vyktų pagal tam tikrus dėsnius. Tuo- 
met, pažinus šiuos dėsnius, būtų galima jų valdomus veiks- 
mus pakartoti bei ištirti. Tuomet būtų galima išmokti būti 
poetu, dorovininku ir net šventuoju — taip lygiai, kaip 
galima išmokti būti fiziku, biologu, mediku. Todėl nėra 
nė kiek nuostabu, kad ir dieviškasis kūrimas, būdamas 

esmiškai laisvas veiksmas — tuo niekas neabejoja — sa- 
va gelme išsprūsta iš mūsojo pažinimo rėmų. Jis išsprūsta 
tuo labiau, kadangi dieviškasis kūrimas vyksta grynos 
laisvės erdvėje, tuo tarpu laisvi mūsų veiksmai, kaip ma- 
tysime vėliau, kalbėdami apie laisvę kaip kūriniškąjį ato- 
liepį žmogaus būtybėje, gali reikštis tik būtinybės erdvėje 
ir todėl gali būti pažinti bent tiek, kiek jie yra būtinybės 
sąlygojami, kad galėtų būti regimai vykdomi. 

Ir vis dėlto teisus yra Deningeris, sakydamas, kad 
stengtis geriau pažinti kūrimo iš nebūties idėją “nėra tik 
žaisti žodžiais” (t.p.). Kaip žmogiškosios, taip ir dieviš- 
kosios laisvės kūrybiniai veiksmai virsta juk regimybe, 
vadinasi, tam tikrais veikalais, nešamais jau būtinybės: 
būtinybė sudaro laisvei kūną; laisvė įsikūnija būtinybėje. 
Ir taip yra ne tik su žmogaus kūriniais; taip yra ir su pa- 
sauliu kaip Dievo kūriniu. Ir štai, sklaidydami šią būti- 
nybę kaip laisvės regimybę bei nešėją, mes atsekame ke- 
liq, kuriuo laisvė tapo kūnu; mes pažįstame prielaidas, 
kurios sąlygoja laisvę, kad ji pajėgtų įsikūnyti; mes su- 
vokiame kūrėjo būseną, kuri įgalina jį padaryti savo lais- 
vę regimą. Be abejo, mes negalime šioje sklaidoje rasti 
galo, kadangi laisvė galo neturi: ji yra beribė ir bedugnė. 
Todėl iš jos kilęs veikalas, nors ir nešamas bei reiškiamas 
būtinybės, buvoja vis dėlto kaip neaprėžtybė, tuo skirda- 
masis nuo būtinybės padaro kaip aprėžtojo iš esmės. Tuo 
tarpu neaprėžtybė savaime negali būti pažinta ligi gel- 
mių, kadangi ji tokių gelmių užbaigos prasme neturi. Bet 
jau pati mąstymo įžvalga, kad kūrimo plotmėje jis negali 
eiti ligi galo, yra didžiulis filosofijos laimėjimas. Štai ko- 
dėl gnoseologinė kūrimo idėjos neaprėpiamybė anaiptol 
nėra kliūtis filosofiškai apmąstyti šią idėją. Noras gno- 
seologinį “eiti ligi galo" padaryti mastu tam ar kitam fi- 
losofijos objektui yra ne kas kita, kaip gamtamokslio per- 
kėla i dvasios pažinimą; perkėla neteisėta, nes sujaukian- 

ti būtinybę, kuri valdo gamtos plotmę, su laisve, kuri 
valdo dvasios sritį. 

Abu tad priekaištai, kaip matome, nėra tiek svarūs, 
jog pajėgtų kūrimo iš nebūties idėjai paneigti filosofinį 
pobūdį ir perkelti ją į teologijos plotmę. Šių priekaištų 
šalininkai nepastebi, kad teologinis kūrimo idėjos svars- 
tymas be metafizinio jos apmąstymo yra iš viso neįmano- 
mas. Teologija juk neturi savų pažinimo priemonių, ka- 
dangi tikėjimo apsisprendimas už to ar kito dalyko tiesą 
liečia tik šios tiesos tikrybę (factum), bet ne jos sąrangą 
savyje. Tikėjimas tik taria, kad tai yra tiesa, bet jis ne- 
taria, kas yra ši tiesa. Atskleisti gi apreikštosios tiesos tu- 
rinį yra jau filosofinio apmąstymo uždavinys. Štai kodėl 
teologija, palyginta su filosofija, nė neturi gnoseologinės 
pirmenybės. Atvirkščiai, teologija pačia savo eiga galop 
įteka į filosofiją, kad šiosios priemonėmis išskleistų tai, 
ką tikėjimas yra priėmęs kaip tiesą. Be tokio filosofinio 
išskleidimo tikėjimo tiesa niekad neperžengtų pirmykštės 
savo būklės, o tokio išskleidimo atsisakius, ji atkristų at- 
gal į šią pirmykštę būklę. Čia slypi prasmė St. Šalkauskio 
minties: barbariškoje tautoje ir religija yra barbariška. 
Kitaip tariant, nemąstantis tikintysis yra prietarininkas. 
Užtat kūrimo iš nebūties idėja, jeigu ji tikėjimo ir yra 
priimama kaip Dievo apreikštoji tiesa, ne tik kad neužsi- 
sklendžia nuo filosofinio apmąstymo, bet tiesiog tokio ap- 
mąstymo šaukiasi, kad iškeltų aikštėn ontologinį savo 
svorį, be kurio ji būtų arba tik pamaldi mintis tikintie- 
siems, arba tik mitas netikintiesiems, kiekvienu atveju ne- 
pajėgi nešti religijos filosofijos statinio. 


2. ONTOLOGINĖS KŪRIMO PRIELAIDOS 


Kūrimo iš nebūties idėja sudaro ištisą ontologiją, ku- 
rios vidurkyje tačiau stovi ne laikina pasaulio pradžia, 

kaip paprastai manoma, o būtinis jo kilimas arba paties 
buvimo grindimas, vadinasi, nesiliaujanti pasaulio prad- 
mė. Laikinos pasaulio pradžios pabrėžimas jau yra savo- 
tiškas šios idėjos suseklinimas, perkeliant ją iš ontologinės 
ploimės į kosmologinę ir svarstant ją laiko matmenyje. 
Tuo tarpu nėra jokio loginio prieštaravimo, kad pasaulis 
laikinos pradžios galėtų ir neturėti: šios pažiūros buvo 
Tomas Akvinietis”, o ypatingai jo amžininkas Boetijus iš 
Dacijos, teigęs ne tik pasaulio amžinumo galimybę, bet 
net ir jo tikrybę““. Remdamasis pačių krikščionių įsitiki- 
nimu, kad pasaulis kaip būtybė yra amžinas ateities at- 
žvilgiu, Boetijus nuosekliai tvirtino, esą ta pati jėga (vir- 
tus), kuri gali išlaikyti ką nors amžinai ateities atžvilgiu 
(in futuro), gali tai išlaikyti amžinai ir praeities atžvil- 
giu (in praeterito, p. 35-36). Vis dėlto jeigu pasaulis ir 
amžinai buvotų visų laiko matmenų atžvilgiu, tai tas 
anaiptol dar nereikštų, kad jo buvimas būtų nepagrįstas; 
tai tik reikštų, kad šio buvimo grindimas vyksta, neper- 
keliant paties grindimo į laiko matmenį ir tuo būdu ne- 
teikiant jam nei laikinos pradžios, nei laikinos pabaigos. 
Štai kodėl kūrimo iš nebūties idėjoje pagrindinis dalykas 
yra ne pasaulio buvimo siejimas su laiku, o pats jo buvi- 
mo grindimas. Užtat mums dabar ir tenka kiek arčiau 
įsižiūrėti į šį buvimo grindimą, visų pirma atskleidžiant 
ontologines jo prielaidas, ant kurių jis rymo ir kurios jį 
įgalina. 


a. Nebūtis kaip kūrimo erdvė 

Pats pirmasis klausimas, kuris kyla ryšium su kūrimu 
iš nebūties, yra jo galimybė apskritai. Ar kūrimas iš ne- 
būties kaip būtybės grindimas jos buvime iš viso yra ga- 
limas? Kasdieninė sąmonė tuoj pat atskuba su atsakymu: 
kodėl ne? juk Dievas yra visagalis! Taičau mūsų klausi- 
mas liečia ne ontologinę Dievo visagalybę, bet loginę kū- 

rimo sąvokos sąrangą. Kitaip tariant, šiuo klausimu nori- 
me patirti, ar kūrimas iš nebūties nėra prieštaravimas. 
Nes kas yra prieštaravimas logiškai, tas yra negalimybė 
ontologiškai, nenuveikiama nė Dievo visagalybės. Nes 
prieštaros kūrimas reikštų kartu ir jos naikinimą. Tuo 
pačiu veiksmu, kuriuo Dievas grįstų prieštarą jos buvime, 
jis kartu ir atšauktų šį grindimą, kadangi prieštara yra 
teigimo ir neigimo vienybė. Vykdant prieštarą ontologiš- 
kai, reiktų tad vykdyti šią vienybę: kuriamasis teigimas 
turėtų būti sykiu ir naikinamasis neigimas, kas kaip tik ir 
nekildintų jokios pasekmės. Negalimybė buvoti prieštarai 
glūdi tad ne Dievo negalioje, o pačioje prieštaros sąran- 
goje. Užtat klausdami, ar kūrimas iš nebūties yra galimas, 
mes kaip tik ir norime patirti, ar kūrimo iš nebūties idė- 
joje nėra tokių sandų, kurie teigtų ir neigtų tą patį tuo 
pačiu atžvilgiu, padarydami šios idėjos įvykdymą ontolo- 
giškai neįmanomą nė pačiam Dievui. 

Tačiau kodėl mes šį klausimą keliame? Ar esama pa- 
grindo manyti, kad kūrimo iš nebūties idėja galėtų būti 
prieštaravimas savyje? Sklaidydami priekaištus šiai idė- 
jai, minėjome, kad kūrimas iš nebūties kaip naujo daikto 
kilimas nėra jokia prieštara: absoliučiai naujas daiktas 
gali kilti tik iš nebūties. Taip pat jau minėjome, kad kū- 
rimo iš nebūties idėja yra atsakymas į Dievo ir pasaulio 
sambūvį, suvokiant šį kaip kūrėjo ir kūrinio santykį. Ir 
ši samprata nėra jokia prieštara, nes kūrėjo sąvoka reika- 
lauja kūrinio sąvokos ir atvirkščiai: kūrėjas ir kūrinys 
negali būti mąstomi vienas be kito. Kūrimo iš nebūties 
idėjoje slypi betgi dar vienas atžvilgis, būtent: santykis 
tarp absoliutybės ir reliatyvybės. Nes Dievas pasauliui 
yra ne tik jo autorius, bet ir absoliutas, vadinasi, pilnybė 
savyje (plg. I, 4d). Taip pat ir pasaulis yra Dievui ne tik 
jo veikalas, bet ir reliatyvybė, vadinasi, aprėžtybė savyje. 
Užtat čia pat ir kyla klausimas: kaip yra įmanomas sam- 

būvis tarp visa apimančio absoliuto ir visokeriopai baig- 
tinio pasaulio? Ar įmanoma ontologinė erdvė, kurioje pa- 
saulis kaip baigtybė galėtų tikroviškai buvoti, neįčiulpia- 
mas absoliuto kaip pilnybės ir nevirsdamas absoliutui ri- 
ba, kas paneigtų jį patį, nes absoliutas ribos turėti negali? 
Ar posakis “absoliutas ir pasaulis’ nėra toks pat logiškai 
ydingas kaip ir posakis ‘kūnas ir koja’? Štai klausimo, 
ar kūrimas iš nebūties apskritai yra galimas, tikroji pras- 
mė; klausimo, kuris ir yra pažadinęs monizmo bei dualiz- 
mo ontologijas. 

Abi šios ontologijos remiasi prielaida, esą absoliutybė 
ir reliatyvybė negalinčios buvoti kartu kaip tikrovės. Tuo- 
met, be abejo, belieka teigti, kad arba reliatyvybė esanti 
absoliuto tęsinys jo ištakų pavidalu (monizmas), arba ji 
pati esanti antrasis absoliutas, buvojąs nepriklausomai 
nuo pirmojo (dualizmas). Tačiau dviejų absoliutų buvoji- 
mas yra logiškai neįmanomas, kadangi jau pati sąvoka 
‘du’ reiškia aprėžtybę, vadinasi, pilnybės paneigimą kiek- 
vienam: kitaip jie nebūtų ‘dw’. Šia prasme Plotinas teisin- 
gai įžvelgė, kad pilnybė gali būti tik vienis. Abi šios onto- 
logijos teikia aiškios persvaros absoliutui ir tuo pačiu 
nutikrovina pasaulį kaip reliatyvybę. Jeigu tad norime 
išgelbėti pasaulio tikroviškumą, nepaversdami jo absoliu- 
to išvaizda ar būsena, turime parodyti, kad kūrimo iš ne- 
būties idėja, pasisiūlanti suvesti sambūvin absoliutybę su 
reliatyvybe, nenaikina nė vienos jų autentiškumo ir nėra 
slaptas prieštaravimas, o logiškai pateisinama bei priim- 
tina sąvoka. Kūrimo iš nebūties galimybė yra giliausia 
prasme pasaulio kaip reliatyvios tikrovės galimybė. Patei- 
sinti kūrimą iš nebūties reiškia apginti pasaulį jo tikrovėje. 

Kūrimo iš nebūties idėja nėra tad, kaip iš sykio ga- 
lėtų atrodyti, kažkokia tuščia atotrauka, tik be reikalo 
varginanti mūsų protą; priešingai, ji yra tikroji ir vie- 
nintelė kosmodiceja, vadinasi, pasaulio tikrovės — jo ver- 

tės bei jo prasmės — pateisinimas, nes pateisinti reikia ne 
tik Dievą pasaulio akivaizdoje (teodiceja), bet ir pasaulį 
Dievo akivaizdoje. Teodiceja yra Dievo pateisinimas pa- 
saulyje esančio blogio atžvilgiu, kuris kėsinasi paneigti 
Dievą kaip meilę; kosmodiceja yra pasaulio pateisinimas 
Dievo atžvilgiu, kuris savo gėriu kėsinasi užgožti pasaulį 
kaip vertybę. Dažnoje religijoje — net ir nevienoje Krikš- 
čionybės atšakoje — glūdinti atgrasa pasauliui kaip tik 
ir remiasi dažniausiai monistine Dievo bei pasaulio sam- 
būvio samprata, kurioje pasaulis kaip tikrovė pasirodo 
esąs tik šešėlis, nešvarybė, kliūtis, tamsa. Kūrimo iš ne- 
būties sklaida atitiesia šį iškreiptą absoliuto santykį su 
pasauliu kaip reliatyvybe, įgydama tuo religinio ir net 
dorinio pobūdžio. Nes religijai yra anaiptol ne vis tiek, 
kaip pasaulis yra pergyvenamas ir kokį santykį mezga su 
juo žmogus, dalyvaudamas santykyje su Dievu. Jei san- 
tykis su Dievu virsta santykio su pasauliu neigiamybe, jis 
galop sunaikina ir patį save, kadangi tokiu atveju žmogus 
pergyvena Dievo ir pasaulio sambūvį — tegu dažnai ir 
nesąmoningai — monistine prasme. Monizme gi jokios 
religijos būti negali. Štai čia ir glūdi kūrimo iš nebūties 
reikšmė religijos filosofijai. 

Reliatyvybė, būdama absoliuto priešingybė, nieku bū- 
du negali būti kildinama iš paties absoliuto kaip šaltinio, 
nes tai reikštų, kad absoliutas savoje ontologinėje sąran- 
goje slepia savęs paties neiginį ir todėl buvoja kaip prieš- 
tara, kas yra aiški beprasmybė. Todėl kiekviena pasaulio 
kaip Dievo gimdinio, kaip jo spindulio, kaip jo ištakos 
samprata yra neįmanoma. Absoliutas nėra ontologinė re- 
liatyvybei erdvė, iš kurios pasaulis kiltų ir kurioje jis kaip 
tikrovė buvotų. Kur tad ieškoti šios erdvės? Jeigu relia- 
tyvybė yra absoliuto priešingybė, tai ji savaime nurodo, 
kad tasai šaltinis, iš kurio ji kyla, ir toji erdvė, kurioje 
ji buvoja, tegali būti tai, kas yra ne-absoliutas. Nūn ne- 

absoliutas yra tik arba reliatyvybė, arba nebūtis. Tačiau 
reliatyvybė kaip kilmės šaltinis bei buvojimo erdvė kitai 
reliatyvybei yra joks atsakymas, kadangi čia pat klausia- 
me toliau: kas gi yra šaltinis bei erdvė anai pirmajai, 
antrajai, trečiajai. .. reliatyvybei? Negalėdami eiti į be- 
galybę (regresus ad infinitum), turime arba reliatyvybę 
suabsoliutinti, atsidurdami dualizme, arba reliatyvybės 
kilmės bei buvojimo erdvės ieškoti nebūtyje, savaime pa- 
sukdami į kūrimo iš nebūties kelią. Nebūtis tad yra vie- 
nintelė galimybė būti reliatyvybei jos šaltiniu ir erdve. 
Kitaip tariant, tik iš nebūties kilusi ir tik nebūtyje buvo- 
janti reliatyvybė arba pasaulis yra įmanomas kaip auten- 
tiška tikrovė. Tik nebūtis įgalina, kad pasaulis nėra nei 
absoliuto kaukė, nei antrasis absoliutas. 

Nebūtis, būdama pati būties stoka, neturi jokios es- 
mės ir jokios būsenos, kurią ji galėtų perteikti būtybei, 
kylančiai iš jos dieviškuoju veiksmu. Tai yra visai kas 
kita, negu Plotino ontologijoje, kuri pasaulį kildina iš 
vienio ištakų, būtent: iš sielos ir medžiagos susijungimo. 
Šio susijungimo pasėka arba pasaulis užtat ir yra apspręs- 
tas susijungusiųjų sandų — sielos ir medžiagos — sąran- 
gos. Jis neturi tiesioginio sąlyčio su Dievu, nes jo neturi 
nė siela; jis yra visomis savo apraiškomis blogas, nes me- 
džiaga yra blogis savyje. Mūsasis pasaulis čia aiškiai ne- 
šasi savo kilmės šaltinio savybes. Tas pat regėti ir Plato- 
no ontologijoje, pasak kurios pasaulis yra demiurgo žie- 
dinys iš pradinės maišaties pagal idėjas kaip pirmavaiz- 
džius, kurie betgi šios maišaties visiškai nepergali, todėl 
pasaulio daiktuose atsispindi tik tarsi drumstame vande- 
nyje: pasaulis virsta šešėliu. Tai irgi nevisiškai laimėtos 
pirmavaizdžių kovos su maišatimi pasėka. Kiekvienoje 
šioje ontologijoje pasaulis išreiškia tai, kas nėra jis pats, 
nešdamasis su savimi savo šaltinio pobūdį ir būdamas 
šiojo apsprendžiamas, netekdamas tuo savos tapatybės. 

Tuo tarpu kūrimo iš nebūties ontologija šios ydos kaip 
tik išvengia. Laikydama nebūtį pasaulio kilmės šaltiniu, 
ji išvaduoja jį iš bet kokio apsprendimo iš anksto (a prio- 
ri), nes nebūtyje nėra nieko, kas pasaulį kokia nors pras- 
me ar kokiu nors atžvilgiu įtaigautų. Būdama absoliutinis 
neiginys, nebūtis tuo pačiu yra ir absoliutinė negalia 
teikti pasauliui ką nors teigiamo, kas jį atitrauktų nuo jo 
paties. Iš nebūties kildamas, pasaulis kyla tolygus tik pats 
sau, todėl nesąs jokia kaukė ir joks šešėlis, o autentiška 
tikrovė: “Teesie šviesa, ir pasidarė šviesa" (Pr 1, 3); ne 
absoliuto atspindys, ne pirmavaizdžio suterštas vaizdas, o 
šviesa kaip šviesa savyje, kaip tikrovė, buvojanti pati sa- 
vyje; ne reikšmuo, o būtybė. Nebūtis tad yra pati pirmoji 
ontologinė kūrimo prielaida. Tai vienintelė loginė kate- 
gorija, išgelbstinti kūrimą iš prieštaravimo ir tuo įgali- 
nanti jį ontologiškai. Užtat kiekviena ontologija, kuri ne- 
būties nepažįsta, neįstengia pateisinti pasaulio kaip au- 
tentiškos tikrovės. Tai pabrėžiame visu įtaigumu, kad į- 
žvelgtume, kokiu būdu pasauliui kaip reliatyvybei gali 
būti laiduotas jo tikroviškumas ir tuo pačiu jo sambūvis 
su Dievu kaip absoliutu. 

Dėl šios priežasties nebūtis sudaro ne tik ontologijos 
apskritai, bet ir ontologiškai suprastos religijos filosofijos 
pradmenį. Nes apmąstyti religiją verta tik tuo atveju, kai 
ji yra santykis tarp Dievo kaip tikrovės ir žmogaus kaip 
tikrovės. Religijos filosofijai nepakanka tarti, kad Dievas 
kuria — šitaip taria ir Platonas; — jai reikia tarti, kad 
Dievas iš nebūties kuria, kadangi tik šitokio pobūdžio 
kūrimas apsaugo Dievo veiksmą nuo savos substancijos 
išsrovenimo ar nuo kažkokio bendro patiesalo žiedimo, o 
žmogų — nuo absoliuto ištakos ar maišaties žiedinio bū- 
senų. Čia užtat ir pasitvirtina ankstesnis mūsų teiginys, 
kad kūrimas iš nebūties nėra tik grynai metafizinė, bet 
kartu ir religinė sąvoka (plg. I, 6c). Religijos filosofijoje, 

kaip ir ontologijoje apskritai, nebūtis reiškia ne kokį nors 
pirminį patiesalą, ne pradinę medžiagą, ne suskidusį dau- 
gi maišaties prasme, vadinasi, ne kokį nors “šį tą", kuris 
stovėtų pačioje pradžioje ir į kurį kryptų Dievo veiksmas, 
bet patį niekį arba absoliutinį bet kokio “šio to' paneigi- 
mą. Dievas kuria ne iš ‘ko nors", vis tiek kaip šį ‘ką nors’ 
vadintume, bet iš niekio kaip pačios būties neiginio. Žode- 
lis “iš? čia nurodo ne į kokį nors pradinį objektą, kuris 
būtų apipavidalinamas ar vienijamas, o į absoliutinę bū- 
tybės pradmę. Niekio kaip absoliutinės nebūties erdvėje 
kyla ir buvoja tai, kas tariama, kad kiltų ir būtų. Tai ir 
yra prasmė posakio “kurti iš nebūties". 

Nuosekliai tad kiekviena nebūties ar kaip tikrovinės 
galimybės (potentia realis), ar kaip užuomazgos, ar kaip 
pradinės maišaties, ar kaip pakrikusio daugio samprata 
kūrimo mūsąja prasme nepagrindžia, nes kiekvienoje to- 
kioje sampratoje slypi ne absoliutinė būties stoka, o dau- 
giau ar mažiau pridengtas “šis tas. Kūrimo ontologija 
šiuo atžvilgiu yra labai griežta: nebūtis jai nėra joks bū- 
ties šešėlis, joks būtybės daigas, bet absoliutinė tuštuma. 
Ir štai, šioje tuštumoje atsiranda reliatyvi būtybė kaip 
esanti savimi pačia. Ji kyla iš niekio, bet ji nėra niekis; 
ji kyla absoliuto valia, bet ji nėra absoliutas. Pasaulio 
kilimas ir buvimas yra įrėminti nebūtimi ir absoliutu, 
sudarydami jam jo buvojimo ribas. Abi šios ribos glūdi 
anapus pasaulio buvimo, todėl pasaulis negali jų perženg- 
ti ir virsti arba niekiu arba absoliutu. 


b. Nebūties mąstymo sunkenybės 

Kad nebūtis kaip būties stoka įgalina pasaulio auten- 
tiškumą ir tuo pagrindžia tikrovinį jo sambūvį su Dievu, 
suprasti nėra sunku. Sunkenybės prasideda, kai klausia- 
me, kaip galima yra pati nebūtis — tiek kaip sąvoka, tiek 
kaip patirtis, tiek kaip ontologinė erdvė. 

Nebūties sąvokos sunkenybių jausti jau minėtame 
(plg. Įv. 5b) Parmenido rašte “Apie gamtą”, kuriame 
deivė pamokanti mąstytoją, esą “nebūties nėra ir tai bū- 
tinai nėra; jos tu negali nei pažinti, nei mąstyti" (B2); 
tiktai “būtybė gali būti mąstoma ir įsivaizduojama“ (B6). 
Tai reiškia: nėra perėjimo iš nebūties į būtį ir atvirkščiai, 
nes kaip “būtybė yra ir negali nebūti" (B2), taip ir ne- 
būtis: “ko nėra, nėra" (B6), “ir tu niekad nepriversi, 
kad būtų tai, ko nėra" (B7; plg. B8, 5). Tą patį mūsų 
dienomis girdime iš P. Teilhard de Chardino lūpų, ku- 
riam “grynas niekis yra tuščia sąvoka ir pseudoidėja"??. 
Ilgoje tad filosofijos istorijoje yra išsilaikiusi pažiūra, 
kad “iš niekio bus tik niekis’. 

Ir vis dėlto ši pažiūra yra apgauli. Jau Aristotelis yra 
atkreipęs mūsų dėmesį į tai, kad būtybės sąvoka, nors ir 
negalima apibrėžti logiškai, kadangi buvimas niekam nė- 
ra esmė (ousia), vis dėlto esanti pažinime pirmoji, tačiau 
santykinė, ne daiktinė: “Žodis "būti" ar ‘nebūti? nenusako 
jokio daikto" (De interpr. 16b, 22)“. Tai svarbus nuro- 
dymas, kadangi santykis visados reikalauja dviejų narių. 
Kas tad yra šie nariai būtybės sąvokoje, jeigu ji yra san- 
tykinė? Būtybės sąvoka, būdama bendriausioji, apima vi- 
sa, apie ką galima tarti, kad yra, išskyrus tai, ko nėra. 
Kitaip sakant, anasai kitas narys, su kuriuo būtybė būna 
santykyje, yra ne-būtybė. Tai žinojo jau Augustinas: “ Bū- 
tybė neturi priešingybės, išskyrus ne-būtybę — esse non 
habet contrarium nisi nonesse" (De moribus manich. II, 
1). Tai kartoja šiandien ir M. Heideggeris: “Tasai visiš- 
kai kas kitas būtybei yra ne- būtybė" Vadinasi, būtybės 
sąvoka savimi pačia krypsta į nebūtį ir kaip santykis ji 
kuriasi tik buvimo-nebuvimo priešingybėje. Jeigu nesu- 
voktume, kad ‘nėra’, negalėtume suvokti nė, kad ‘yra’. 
Būtybės buvimas “krinta į akj’, vadinasi, pradeda būti ap- 
mąstomas tik tada, kai dingsta. Jeigu vaikas niekad ne- 

patirtų, kad motina išeina iš kambario ('nėra'), jis nie- 
kad nesuvoktų, kad ji kambaryje ‘yra’. Tik nebuvimas 
atskleidžia buvimą ir tuo įgalina būtybės sąvoką. Užtat 
teigiant, esą būtybės sąvoka yra pati pirmoji ir sykiu 
santykinė, šis pirmumas savaime apima ir nebūtį, taip 
kad gnoseologiškai pirmoji sąvoka yra tiek būtybė, tiek 
nebūtybė kaip santykis. Tik pirmu žvilgiu atrodo, esą rei- 
kia pirmiau būti, kad galėtum nebūti, ir kad todėl niekio 
sąvoka esanti paskesnė už būtybės sąvoką (J. B. Lotz). 
Iš tikro betgi buvimas neturi gnoseologinės pirmenybės 
prieš nebuvimą, nes lygiai logiškai galime tarti, kad rei- 
kia pirmiau nebūti, kad galėtum būti. Vaikas, tiesa, su- 
vokia savo motinos buvimą tuo, kad ji iš kambario išeina 
(buvimo pirmenybė). Tačiau tas pats vaikas suvokia nau- 
jo savo broliuko atsiradimą tuo, kad jo anksčiau nebuvo 
(nebuvimo pirmenybė). Sąvoka būtis-nebūtis yra iš tikro 
viena ir ta pati sąvoka, nes tai santykis, kurio narius ga- 
lime mąstyti tik ryšium vieną su kitu, kadangi jie sąlygoja 
vienas kitą. Būtybės neigimas (motina dingo iš vaiko 
akių) pažadina jos buvimo suvokimą. Nebūties neigimas 
(naujas broliukas atėjo į pasaulį) kildina pačią būtybę 
ir žadina nuostabą, kodėl būtybė yra, kadangi jos gali 
nebūti ir iš tikro nebuvo. “Kodėl yra šis tas, o ne greičiau 
niekis” (Leibnicas) -— štai klausimas, kreipiamas ne į 
nebūtį, o į būtybę, nes, kaip paaiškina tas pats Leibnicas, 
“niekis yra paprastesnis ir lengviau pažįstamas, negu šis 
tas”, ir ne tai yra “stebuklų stebuklas“, kad ko nors ne- 
ra, bet tai, “kad būtybė yra", 

Nebūties sąvoka yra tad ne tik galima, bet ir būtina 
kaip antroji būtybės sąvokos pusė. Tiesa, ši pusė yra nei- 
giamoji. Bet kaip tik dėl to ji ir nurodo į tikrovinę mū- 
sojo pasaulio sąrangą: loginio neiginio galimybė atsklei- 
džia ontologinę nebūties galimybę. Parmenidas, neigda- 
mas šią galimybę, savaime surentė tokį pasauli, kuris tyso 


252 


“surištas galingais pančiais be pradžios ir be galo" ir 
kuriame todėl “kilimas yra pranykęs ir žlugimas dingęs” 
(“Apie gamtą", B21). Pasaulis buvoja čia kaip grynas 
būsmas; tapsmas esąs pojūčių apgaulė. Užtat ir neiginys 
tokiame pasaulyje yra neįmanomas, nes kiekvienas neigi- 
nys yra kaitos išraiška: jis nusako tai, kuo būtybė nebėra 
ar dar nėra. Nuosekliai neiginys yra galimas tik tapsmo 
pasaulyje. Mes galime neigti ką nors tik todėl, kad šis 
“kas nors’ kinta, vadinasi, kyla ir žlunga. Kilimas ir žlu- 
gimas yra tapsmo būdai. Loginė jų lytis yra neiginys, 
ontologinė — nebūtis. Jeigu tad mūsąjį pasaulį suvokia- 
me kaip būsmo-tapsmo vienybę, tai turime pripažinti ne 
tik būtį, bet ir nebūtį, kurios vienintelės erdvėje tapsmas 
yra galimas. Paneigus nebūties galimybę, viskas sustings- 
ta visiškai, nes būtybė, suvokta kaip grynas būsmas, “lie- 
ka ta pati ir rami savyje“ (Parmenidas, op.cit. B8, 26): 
ją likimas “surišo, kad buvotų viena ir nejudanti" (B8, 
36). Nesant galimai nebūčiai, nėra galimi nei daugybė, 
nei judėjimas. 

Tapsmas yra betgi mūsų patiriamas; mes nelaikome 
jo pojūčių apgaule ar proto išmone, o tikrovine tiek mūsų 
pačių, tiek mus apsupančio pasaulio būsena. Jeigu nūn 
šią būseną įgalina nebūtis, tai, loginio nuoseklumo veda- 
mi, ir klausiame: ar nėra galima ir nebūties patirtis? Šis 
klausimas tačiau yra dviprasmis, kadangi pats žodis “pa- 
tirti yra dviprasmis. “Patirti" reiškia visų pirma priimti 
ką nors į save ir pasilaikyti kaip savo vidaus turinį: tur- 
tingas patirtimi žmogus. Bet ‘patirti reiškia ir patekti į 
tam tikrą būklę, kurią mumyse kas nors pažadina: paty- 
rėme džiaugsmo, skausmo, liūdesio. . . Patirtis kaip pasi- 
laikytas turinys gali savo šaltiniu turėti tik teigiamybę, 
vadinasi, būtybę. Nebūtis, būdama neigiamybė savyje, 
negali teikti jokio turinio, todėl šia prasme negali būti 
nė patiriama. Nebūties kaip prisiimto bei pasilaikyto tu- 

rinio patirtis yra prieštaravimas. Tačiau patirtis kaip mu- 
myse sudaryta būklė gali savo šaltiniu turėti tiek teigia- 
giamybę, tiek neigiamybę: kūdikio gimimas yra mūsų 
džiaugsmo šaltinis, kūdikio mirtis yra mūsų liūdesio šal- 
tinis. Tiek kilimas, tiek žlugimas yra pajėgūs sukurti 
mumyse patirtį būklės prasme. Šiuo tad atžvilgiu ir gali- 
ma iš tikro kalbėti apie nebūties patyrimą, kadangi ne- 
būtis, būdama neigiamybė, gali mus taip lygiai giliai įtai- 
gauti, kaip ir visos kitos negiamybės, ir todėl sukurti 
mumyse tam tikrą būklę. Sklaidydami šią būklę, ir gali- 
me atskleisti nebūtį kaip anos būklės šaltinį. 
Egzistencinė filosofija — visų pirma S. Kierkegaardo, 
o vėliau ir M. Heideggerio raštuose — kaip tik ir yra 
tokią būklę atradusi" ir ją metafiziškai išnagrinėjusi: tai 
baimės būklė. Be abejo, baimė yra buvusi žmogui žinoma 
visais laikais. Tačiau, kaip teisingai pastebi Heideggeris, 
ji yra buvusi nuolatos siejama su išgąsčiu, nes “juodu yra 
giminingi kaip reiškiniai". Jų esmės betgi yra visiškai 
skirtingos. Tai, ko išsigąstame, yra, pasak Heideggerio, 
“kiekvieną sykį imanentinė, iš tam tikros aplinkos į mus 
besiartinanti grūmojanti būtybė, kuri tačiau gali pakeliui 
ir sustoti” (t.p.). Mūsų atoveika į šią būtybę yra arba 
trauktis ir tuo jos išvengti, arba pulti ir ją atremti. Trum- 
pai tariant, išgąstis apima du dalyku: aprėžtą — tikrą ar- 
ba tik įsivaizduotą — objektą ir galimybę jo išvengti. Jei- 
gu nūn išskirsime aną objektą ir aną galimybę, palikda- 
mi tiktai pačią grėsmę, tai šitokios grėsmės sukurta mu- 
myse būklė ir bus baimė. Baimė neturi aprėžto objekto, 
tuo pačiu ji neturi nė galimybės nuo jo pabėgti arba jį 
atremti. Mes bijomės ne to ar kito grūmojančiojo, bet 
grėsmės kaip tokios, todėl negalime nei nuo jos trauktis, 
nei jos pulti, kadangi ji buvoja mumyse pačiuose ir eina 
su mumis visur kartu, niekur pakeliui nesustodama. Bai- 
mėje pergyvename grėsmę kaip neišvengiamybę. Todėl ir 

mūsų atoveika baimės būklėje yra ne bėgimas ar puoli- 
mas, 0, pasak Heideggerio, “savotiška rimtis"“*. Išgąstis 
kraštutiniu atveju išsivysto į siaubą. Baimė gi kraštutiniu 
atveju virsta stinguliu. Posakis “sustingo iš baimės? reiškia 
daugiau, negu tik vaizdą. 

Į ką kėsinasi grėsmė kaip tokia? Grūmojanti būtybė 
kaip išgąsties subjektas grąso mums tuo ar kitu atžvilgiu: 
jos grėsmė visados yra dalinė, kadangi ir ji pati yra baig- 
tinė. Tuo tarpu dingus anai grūmojančiosios būtybės ap- 
rėžtybei ir iškilus grėsmei kaip tokiai, šiosios kėslas iš- 
auga ligi visumos. Todėl Heideggeris ir sako, kad baimėje 
“būtybė yra iš viso pastumiama šalin“, kad “ji paslysta 
kaip visuma”; tai kelia mumyse klaikų jausmą, tarsi bū- 
tume netekę atramos (t.p.) arba, gražiu S. Kierkegaardo 
posakiu, “tarsi žvelgtume žemyn į bedugnę, ir imtų mums 
suktis galva“*". Vadinasi, grėsmė kaip tokia kėsinasi į bu- 
vimą kaip tokį. Baimėje patiriame, kad gali žlugti ne šis 
tas, bet visa, tai yra: mes kaip būnantieji. Mums darosi 
klaiku todėl, kad atsiduriame akivaizdoje galimybės ne- 
būti apskritai. 

Ir štai, šį klaikumą baimėje egzistencinė filosofija ir 
suvokia kaip nebūties atsiskleidimą. “Pagrindinėje bai- 
mės nuotaikoje, sako Heideggeris, mes pasiekiame tokį 
buvimo vyksmą, kuriame atsiskleidžia niekis“ (p. 30). 
Tai nereiškia, pasak Heideggerio, kad baimė niekį kokiu 
nors būdu sučiuptų, tarsi jis būtų koks nors objektas, kaip 
kad jį vadino dar Kierkegaardas, sakydamas, esą “niekis 
yra baimės objektas“ (p. 61). Anaiptol! Baimėje atsi- 
skleidžia niekis kaip būtybės galimybė nebūti, kaip buvi- 
mo riba, kurią peržengusi būtybė virstų niekiu. Metafiziš- 
kai yra nesvarbu, kad nebūties atsiskleidimas baimėje 
būtybės nesunaikina. Čia tik svarbu, kad vyksta pats atsi- 
skleidimas ir kad būtybė tirte patiria, jog jos gali ir ne- 
būti ir jog ši galimybė yra ne teorinis apmąstymas, o 

tikras vidinis patyrimas, apsireiškiąs net jausmine bei po- 
jūtine stingulio lytimi. 

Egzistencinės filosofijos šalininkai yra įsitikinę, esą 
nebūties atsiskleidimas baimėje gali mus ištikti kiekvieną 
akimirką: kiekvieną akimirką gali mums pasidaryti nuo- 
stabiai aišku, kad galime nebūti. Jeigu ir sutiktume, kad 
tokių akimirkų gyvenime reta, tai jau nedvejodami turi- 
me pripažinti, kad tikrai nebūtį atskleidžia baimė mirties 
akivaizdoje: savos mirties, svetimos mirties, mirties pavo- 
jaus metą. Nes mirtis iš tikro yra buvimo riba, ir šią ribą 
turime peržengti neišvengiamai. Todėl grėsmė kaip tokia, 
nesusijusi su jokiu objektu, ir sykiu visiška negalimybė 
nuo šios grėsmės pabėgti ar ją pergalėti, mirties akivaiz- 
doje apsireiškia ryškiausiai ir pasiekia įtampiausio laips- 
nio. Užtat ir nebūties patirtis mirties akivaizdoje yra pati 
didžiausia. Mirtis kaip kėslas gresia ne kokiai nors mūsų 
būtybės daliai, bet pačiai būtybei kaip esančiajai, todėl 
atveria niekį kaip tuštumą, į kurią esame stumiami. Mir- 
ties baimėje žmogus žvelgia į tamsiąją arba neigiamąją 
savos būtybės pusę ir patiria, kad nebūties grėsmė kėsinasi 
į patį buvimą visiškai tikroviškai ir kad šią grėsmę jis 
turi neišvengiamai prisiimti. Mirties baimė todėl yra pa- 
vyzdinis nebūties atsiskleidimas ir pavyzdinė jos patirtis. 


Šios patirties negali pašalinti net nė stipriausias tikė- 
jimas anapusinį gyvenimą. Atvirkščiai, tikėjimas tik su- 
stiprina patirtį, kad būtybės gali nebūti ir kad ši galimy- 
bė mirtyje yra priartėjusi tiesiog pojūtiniu būdu. Nes ti- 
kėjimas mums sako, kad jeigu mirtis nėra grįžimas nebū- 
tin, tai tik todėl, kad mus buvime grindžia Dievas kaip 
būtis ir kad šis grindimas pergali nebūties kėslą. Kitaip 
sakant, tikėjimas atskleidžia nebūties grėsmę visu aišku- 
mu, tik jis skelbia, kad ši grėsmė mūsų neištiksianti — 
ne pačios mūsų būtybės, bet absoliutinės būties galia. 

Todėl nesykį girdimas teiginys, esą tikėjimas nugalįs 
mirties baimę, yra grynai psichologinio pobūdžio ir todėl 
anaiptol nepaneigia egzistencinės filosofijos teiginio, kad 
mirties biamėje nebūtis kaip grėsmė pačiam buvimui atsi- 
skleidžia ypatingu būdu. Tikėjimas mūsų būtybės sąran- 
gos anaiptol neperstato. Baigtinė mūsų būtybė mirtyje pri- 
eina savo ribą kaip tik todėl, kad ji yra baigtinė. O jeigu 
ji šios ribos neperžengia, tai jau dėka kitos Galios, kurios 
ji iš nebūties yra šaukiama ir kuriai šis šauksmas, kaip 
regėsime kiek vėliau, visados yra dabartinis. 

Svarbiausias tačiau religijos filosofijai yra nebūties 
kaip ontologinės erdvės klausimas. Įgalindama, kaip sa- 
kyta, tiek reliatyvybės tikroviškumą, tiek jos sambūvį su 
absoliutybe, nebūtis savaime susisieja ir su pasauliu, ir 
su Dievu. Pasauliui ji yra ontologinė erdvė, iš kurios jis 
kyla; Dievui ji yra ontologinė erdvė, kurioje jis pasaulį 
kildina ir jį — apie tai vėliau — laiko. Tačiau kokiu 
būdu yra galima pati ši erdvė kaip absoliutinis būties nei- 
ginys? Pasaulio atžvilgiu mąstyti būtybės neigimą galima 
nėsunkiai: mums, kaip minėta aukščiau, net lengviau su- 
prasti, kad nieko nebūtų, negu tai, kad šis tas yra. Tačiau 
kaip mąstyti būties neigimą Dievo atžvilgiu? Pasaulio at- 
žvilgiu nebūtis yra jo buvimo riba. Ar ji yra riba ir Die- 
vo atžvilgiu? Jau pats šis klausimas yra kartu ir neigia- 
mas atsakymas: Dievas yra juk absoliutas, o absoliutas 
yra beribis ne tik savo sąvoka, bet ir savo tikrybe. Abso- 
liutas yra būties pilnybė (plg. I, 4d). Tačiau “ribota pil- 
nybė' yra prieštaravimas ir tuo pačiu ontologinė negali- 
mybė. Nuosekliai tad nebūtis nieku būdu negali būti Die- 
vui riba. Dievo atžvilgiu mąstyti nebūtį kaip būties ribą 
arba neiginį yra visiškai neįmanoma. Tačiau kaip tada 
nebūtis siejasi su Dievu? 

Paprastai yra manoma, kad buvoja Dievas kaip abso- 
liutas, o ‘šalia jo arba ‘užu? jo esąs niekis kaip būties 

stoka arba jos tuštuma. Tai mintis, randama ne tik kasdie- 
nos sąmonėje, bet ir filosofiniuose apmąstymuose. Saky- 
sime, H. Heimsoethas, aprašydamas Dievo ir pasaulio 
santykį filosofijos istorijoje, sako, kad kūrimas iš nebūties 
reiškia: “Čia nėra apipavidalinama kokia nors medžiaga, 
bet čia šalia Dievo yra niekis absoliutine prasme, iš kurio 
kaip iš duomens (als Vorgegebenem) Dievas kuria““". 
Tą patį girdime ir M. Deutingerio žodžiuose: “Šalia Die- 
vo gali būti tik niekis... Todėl kiek Dievas reiškiasi, jis 
reiškiasi niekiui, teikdamas jam būtį ir niekio neigimu 
šią būtį aprėždamas"““'. Dar aiškiau tą pačią mintį reiškia 
F. A. Staudingeris: “Dievas laisvai stovi viršum niekio ir 
savo laisve įstengia tiek niekį teigti, tiek jį neigti; teigti 
tuo, kad jis jį palieka ir pakenčia; neigti tuo, kad kūrimu 
jis jį pašalina“?*. Šitokia niekio kaip duomens, kurį Die- 
vas teigiąs, neigiąs, pakenčiąs, pašalinąs, samprata, yra 
kilusi iš scholastinės Dievo metafizikos, skiriančios Die- 
vuje dviejų rūšių veiksmus, krypstančius į vidų (ad intra) 
ir į išlaukę (ad extra). Veiksmai, krypstantieji į paties 
Dievo vidų, pav. dieviškasis pažinimas ar dieviškoji mei- 
lė, sudarą Trejybės asmenų santykius. Veiksmai krypstan- 
tieji į išlaukę, esą “visų pirma pasaulio sukūrimas, jo 
palaikymas ir valdymas""*, vadinasi, tokie veiksmai, ku- 
rie liečia ne patį Dievą, o arba nebūtį, pasaulį kuriant, 
arba kūrinį, pasaulį sukūrus. Kūrimas tad esąs pats pir- 
mykštis Dievo veiksmas išlaukės linkui, o ši išlaukė kūri- 
mo atveju esanti nebūtis. Nebūtis tad pasirodo čia kaip 
duomuo, kad Dievas galėtų kurti: kaip išlaukė jo veiklos 
krypčiai ir kaip ontologinė erdvė pačiai jo veiklai. 
Šitaip betgi suprasta nebūtis neišvengiamai virsta Die- 
vo riba. Juk jeigu nebūtis yra “šalia? Dievo išlaukės būdu, 
tai ji loginiu būtinumu aprėžia Dievą, nes būti išlauke 
reiškia būti tokiu matmeniu, kuriame absoliutas nebuvoja; 
kitaip jis neturėtų jokios išlaukės. O tai, kame absoliutas 

nebuvoja, ir yra jo riba. Betgi kiekviena riba absoliutą 
aprėžia ir sunaikina jo pilnybę. Užtat reikia įsakmiai pa- 
brėžti, kad niekas negali būti “šalia? Dievo: Dievas kaip 
absoliutas negali turėti jokios ribos — nei teigiama, nei 
neigiama prasme. Absoliuto riboti negali nė pats niekis; 
ypač ne niekis, kadangi jis yra tiesioginis Dievo kaip bū- 
ties neiginys. Mąstydami nebūtį ‘šalia’ Dievo kaip jo iš- 
laukę, mes padarome būties neigimą Dievo priešybe ir 
tuo nesąmoningai kuriame kažkokį “neigiamąjį dievą“. 
Manichejizmo “blogasis dievas’ ir yra ne kas kita, kaip 
įasmeninimas niekio, suvokto ‘šalia Dievo buvojančios 
išlaukės prasme. 

Ar tai reiškia, kad niekis yra Dievo ‘viduje’? Ar Die- 
vas kaip būties pilnybė ir niekis kaip būties stoka buvoja 
vienybėje? Mistinių polėkių vedamas mąstymas visados 
buvo ir tebėra linkęs atsakyti į šiuos klausimus teigiamai. 
Kadangi Dievas kaip būtis ir pasaulis kaip būtybė yra 
kitokio buvimo, tai šiam kitoniškumui nusakyti ir yra fi- 
losofijos istorijoje susikūręs vad. “neigiamasis kelias’ (via 
negationis), kuriuo vieninteliu einant esą galima Dievą 
ištarti, kuris tačiau, perkeltas į žmogiškojo tarimo plot- 
mę, sumenkina ar net pridengia būties-nebūties skirtingu- 
mą: Dievas esąs “ne, ne” (Upanišados), “visiška tuštu- 
ma” (Mahayana budizmas), “viskas ir niekis” (D. Areo- 
pagita), “neištariamas niekis“ (M. Eckhartas), “esąs ir 
nesąs” (N. Cusanus), “pats niekis“ (J. Boehmė)... Be 
abejo, jeigu šie posakiai yra išraiška pastangų ištarti Die- 
vą kaip paslaptį, jie gali būti pateisinti, nes iš tikro leng- 
viau yra kalbėti apie paslaptį neigiamai, negu teigiamai, 
kadangi kiekvieną Dievui priskiriamą teigiamybę lydi 
pavojus pažeminti Dievą į būtybės rangą. Jeigu betgi šie 
posakiai mėgina ontologiškai nusakyti Dievą, jie virsta 
beprasmybėmis, nes padaro Dievą prieštara, kuri, kaip 
sakyta, yra teigimo-neigimo vienybė ir tuo pačiu ontolo- 

ginė negalimybė. “Neigiamasis kelias’ į Dievą, tapęs onto- 
logija, Dievo ne tik nepasiekia, bet padaro jį iš viso nega- 
limą. Šiai kodėl graikiškieji krikščionių mąstytojai teikė 
pirmenybę ne neigimo, o “pranašumo keliui (via eminen- 
tiae), kalbėdami apie Dievo savybes kaip esančias anapus 
(epėkeina) arba viršum (hyper), lietuviškai galimas nu- 
sakyti priešdėliu “ant': Dievas yra antgėris, antgrožis, ant- 
tiesa, antbūtis... (plg. Gregorijaus Nazianziečio himnus). 
Ontologinė skirtybė tarp būties ir būtybės šiais priešdė- 
liais — “viršum? arba “ant — nusakoma tiksliau, negu 
kuria nors neigiamybe, nes anoji skirtybė nėra vienos 
katros pusės — būties ar būtybės — neigimas, bet jų bu- 
vimo skyrimas, vadinasi, buvimo perkėlimas kiton plot- 
mėn, kuri Dievo atžvilgiu ir yra reiškiama kaip “antbuvi- 
mas’ arba “buvimas viršum? mūsojo buvimo. 

Apžvelgę tad abi pažiūras Dievo ir nebūties santykio 
atžvilgiu, aiškiai regime, kad nebūtis negali būti nei “ša- 
lia Dievo kaip duomuo, nei “viduje? Dievo kaip sandas. 
Nebūtis “šalia? Dievo reiškia absoliuto ribą ir tuo pačiu 
jo paneigimą. Nebūtis “viduje? Dievo reiškia prieštarą ir 
taip pat Dievo paneigimą. Iš to plaukia logiškai būtina 
išvada: Dievo atžvilgiu nėra nebūties. Posakis "Dievas ir 
nebūtis’ yra neįmanomas nei gnoseologiškai, nei ontolo- 
giškai. Jis yra neįmanomas gnoseologiškai, nes nebūtis 
kaip sąvoka kyla, tik paneigus būtį, šiuo atveju Dievą; 
paneigus gi Dievą, dingsta bet kokia šio posakio prasmė, 
nes dingsta patsai santykis. Jis yra neįmanomas ontolo- 
giškai, nes veda į du pradmenis — Dievą ir nebūtį — esan- 
čius ‘šalia’ vienas kito ir tuo aprėžiančius vienas kitą, kas 
yra gryna išmonė, nes aprėžti nebūtį reiškia paversti ją 
būtimi, o aprėžti Dievą reiškia paversti jį nebūtimi. Po- 
sakis ‘Dievas ir nebūtis" yra ne kas kita kaip perkėla bū- 
tybės ryšio su nebūtimi į Dievo plotmę. Būtybė iš tikro 
buvoja būties tuštumoje ir yra niekio ‘apgaubta’; ji turi 

ir savo vidų, ir savo išlaukę; ji būna, tačiau ji būna ne- 
būtyje. Jeigu betgi šį būtybės santykį su nebūtimi perke- 
liame į dieviškąjį buvimą, gauname gryną beprasmybę: 
tuomet ir Dievas buvoja nebūties ‘apgaubtas’; tuomet ir 
Dievo išlaukėje" yra niekis, į kurį Dievas kreipiąs savo 
veiksmus. Tačiau naudodamiesi šia perkėla, pamirštame, 
kad Dievas kaip būtis ir pasaulis kaip būtybė turi visiškai 
kitokį santykį su buvimu (grindėjas-pagrįstasis) o tuo pa- 
čiu ir visiškai kitokį santykį su nebūtimi. Dievas yra bū- 
ties pilnybė, todėl negali būti nebūties ‘apsuptas’; Dievas 
yra visa visame, todėl negali būti niekio “aprėžtas", vadi- 
nasi, negali turėti jo kaip duomens. Trumpai sakant, Die- 
vui nebūties nėra. 

Bet kaip tuomet yra galimas kūrimas iš nebūties? 
Nebūtis juk yra, kaip sakėme, būtina prielaida, kad pa- 
saulis kaip reliatyvybė būtų autentiška tikrovė, vadinasi, 
ne absoliuto kaukė ar būsena. Todėl kūrimo ontologija, 
o tuo pačiu ir religijos filosofija, pabrėžia nebūtį visu 
įtaigumu ir negali be jos išsiversti, kalbėdama apie Dievą 
-Kūrėją. Tuo tarpu dabar matome, kad Dievui nebūties 
kaip duomens būti negali. Kokiu tad būdu Dievas kuria, 
nevirsdamas plotiniškuoju pasaulio gimdytoju ar platoniš- 
kuoju pasaulio žiedėju? Ar neigdami nebūtį kaip duome- 
nį Dievo atžvilgiu, neatkriniame arba į monizmą, arba į 
dualizmą? O jei ne, tai kaip tuomet suderinti nebūties 
būtinybę pasaulio atžvilgiu su nebūties negalimybe Dievo 
atžvilgiu? “Kur yra niekio vieta?“, klausiame su M. Hei- 
deggeriu“*. 


c. Nebūties įgalinimas 

Kokiu atveju nebūtis būtų Dievo atžvilgiu galima? 
Prieš atsakydami į šį klausimą, paryškinkime anksčiau 
mūsų keltą mintį, kodėl nebūtis yra Dievo atžvilgiu nega- 
lima. Niekis kaip būties tušiuma ‘šalia? Dievo yra nega- 

limas todėl, kad absoliutui jokio ‘šalia? nėra: objektyvios 
išlaukės absoliutas neturi. Niekis kaip būties stoka ‘viduje’ 
Dievo yra taip pat negalimas, nes jis paverčia Dievą prieš- 
tara, neįmanoma ontologiškai. Abi šios Dievo ir nebūties 
santykio sampratos yra beprasmės todėl, kad jos niekį 
padaro duomeniu, vadinasi, kažkuo, kas Dievui yra duota 
tarsi "iš anksto" ir todėl buvoja tarsi be jo ‘žinios’. Nors 
Dievas su niekiu ir elgtųsi visiškai laisvai, jį apvaldyda- 
mas savo galybe, tačiau tai nepaneigtų niekio kaip duo- 
mens ir nepašalintų įspūdžio, kad niekio kaip duomens 
sampratoje prabyla slaptas platonizmas, padaras Dievą 
visagaliu demiurgu (Platono demiurgas yra tik geradaris, 
ne visagalis), turinčiu niekį “iš anksto ir juo aprėžiančiu 
kuriamą būtybę, kaip tai aiškiai įtaigauja anksčiau minėti 
M. Deutingerio žodžiai (plg. II, 2b). M. Cusano posakis 
“Deus in nihilo”, kuriuo jis mėgina nusakyti pasaulio 
įvairybę, gal būt geriausiai išreiškia šią niekio kaip duo- 
mens sampratą. Dievas buvojąs nebūtyje, kuri skaldanti 
jo buvimą įvairių įvairiausiais pavidalais ir tuo kildinanti 
pasaulio būtybių daugybę. Tai pagrindinė šios sampratos 
klaida. Dievui nėra nebūties todėl, kad jam kaip abso- 
liutui nėra jokio duomens, kuriuo nebūtų jis pats. Jeigu 
tad nebūtis yra būtina ontologinė kūrimo prielaida, tai ji 
negali būti mąstoma Dievo atžvilgiu kaip duomuo. 

Bet kaip tik ši negalimybė ir veda mus į tikrąją Dievo 
ir nebūties santykio sampratą. Jeigu nebūtis nėra ir ne- 
gali būti Dievui duomuo, tai esama tik vienos vienintelės 
išeities Dievui ir nebūčiai suderinti, būtent: mąstyti nebū- 
tį kaip paties Dievo kildinį. Nėra nieko nuo Dievo nepri- 
klausomo. Yra tik Dievas kaip būties pilnybė. Tačiau 
Dievas kaip absoliutas, kad kurtų pasaulį kaip reliatyvy- 
bę, pats įgalina nebūtį, kadangi reliatyvybė gali tapti bei 
būti autentiška tikrove tik niekio erdvėje. Užtat ši erdvė 
ir yra absoliuto kildinama. Ji anaiptol nėra absoliutui 

duomuo, kurį jis "iš anksto’ turėtų. Ji yra paties absoliuto 
kildinys kaip pradinė prielaida kūrimui. Šia prasme D. 
Areopagita yra pasakęs, esą Dievas yra sukūręs ir niekį. 
Posakis, be abejo, netikslus, nes kurti reiškia kildinti ką 
nors teigiama, tuo tarpu niekis nėra jokia teigiamybė. Ta- 
čiau šiuo posakiu Areopagita nori nurodyti į visišką visko 
priklausomybę nuo Dievo, taigi priklausomybę ir anos 
niekio erdvės, būtinos kuriamajam veiksmui. Dievas ap- 
valdo niekį absboliučiai — ne tik ta prasme, kad jis bū- 
tybę kildina iš nebūties, bet kad jis kildina ir pačią ne- 
būtį. Nėra nieko ‘anksčiau’ už Dievo laisvės ryžtą kurti. 
Tuo būdu kūrimas visa savo pilnatve yra perkeliamas į 
dieviškosios laisvės plotmę. Niekio kildinimas sudaro ku- 
riamojo veiksmo momentą. 


Kas gi yra tačiau patsai šis niekio kildinimas? For- 
maliai kalbant, tai būties stokos įgalinimas. Betgi būties 
stokos absoliuto atžvilgiu, kaip sakėme, būti negali, nes 
stoka čia reikštų ribą ir tuo būdu absoliuto pilnybės pa- 
neigimą, paneigiant ir patį jo buvimą: “apribotas absoliu- 
tas' yra negalimybė savyje; šie du sandai neigia vienas 
kitą, kaip ‘karštas šaltis“. Tai būtina išvada, jei būties 
stoką arba nebūtį mąstome kaip duomenį “šalia? Dievo 
arba Dievo išlaukėje. Įprastinėje niekio sampratoje jis 
šitaip ir yra mąstomas: Dievas niekio nekildina, neįgali- 
na, o paprasčiausiai ‘turi’ arba ‘randa’. Tuomet, be abejo, 
nebūtis iš tikro sudaro absoliutui ribą ir todėl Dievo at- 
žvilgiu yra neįmanoma, nes Dievui ribos niekas nubrėžti 
negali. 


Tačiau yra visiškai įmanoma, kad pats Dievas nubrėž- 
tų savo galiai ribą. Absoliutas negali būti aprėžtas (ob- 
jektyvinė riba), bet absoliutas gali apsirėžti (subjektyvinė 
riba). Kitaip sakant, absoliutas gali veikti reliatyviai. 
Pirmu žvilgiu šie teiginiai atrodo keistoki, mažų mažiau- 

siai netikėti. Iš tikro tačiau jie glūdi kiekvienos religijos 
— visų pirma krikščioniškosios — Dievo sampratoje bei 
pergyvenime. Jau esame sakę (plg. Įv. pradžią), kad 
kiekviena religija remiasi Dievo apreiškimu. Religijos fi- 
losofija, be abejo, negali nuspręsti, ar šis rėmimasis tuo 
ar kitu konkrečiu atveju yra istorinė tikrybė, ar tik psi- 
chologinis įsitikinimas. Tačiau Dievo sąvoka yra neatski- 
riama nuo apreiškimo sąvokos. Kas betgi yra apreiškimas, 
jei ne reliatyvios absoliuto veiklos lytis? “ Apreiškimas 
visados yra stebuklas, bet niekad ne stebalas" (E. Brun- 
ner). Jis neša su savimi dieviškąją paslaptį, tačiau patei- 
kia ją mūsuoju būdu. Dievas, būdamas savyje visai kas 
kita, apreiškime pasirodo toks pat, kaip ir mes; apreiški- 
mas yra Dievo kenozė (apie tai vėliau). Užtat jis mus 
stebina sava gelme, bet ne savu pavidalu: žodžiu, veiks- 
mu, vaizdu. Jis yra stebuklas savo turiniu, bet ne stebalas 
savo išraiška, kadangi ši išraiška visados yra mūsojo mat- 
mens dalykas. Apsireikšdamas Dievas nusileidžia į mūsą- 
ją būklę. Betgi absoliutui nusileisti į reliatyvinę būklę ir 
yra aprėžti savą galią, nes kaip gi kitaip absoliutas galė- 
tų būti mūsų suvokiamas, patiriamas, pergyvenamas, jei- 
gu jis nesireikštų reliatyviai? O kaip gi jis galėtų reikštis 
reliatyviai, neaprėždamas savos absoliutybės? Jeigu tad 
kiekviena religija remiasi apreiškimu, tai tuo pačiu ji 
remiasi ir apsiribojusiuoju Dievu, nes apsireiškiantysis 
Dievas yra jau apsiribojęs Dievas, o ne absoliutas savo 
neaprėžtybėje bei galybėje. Ši apsiribojusiojo Dievo są- 
voka išeina ypatingai ryškiai aikštėn krikščioniškosios re- 
ligijos skelbiamoje įsikūnijimo idėjoje, pasak kurios Die- 
vas žmonijai yra apsireiškęs ne tik žodžiu, bet ir kūnu, 
prisiimdamas žmogaus prigimtį ir įeidamas jo istorijon. 
Tiek prigimtis, tiek istorija yra betgi reliatyvūs matmens, 
tapę buvojimo erdve tik todėl, kad Dievas aprėžia pats 
save. 

Apsiribojusiojo Dievo idėja yra tad viena iš pagrin- 
dinių religinių idėjų. Bet ji nėra metafiziškai apmąstyta 
ir todėl neišvystyta ligi galo; ji nėra pratęsta į visuotinį 
Dievo ir pasaulio santykį, nes bet koks Dievo santykis su 
savu kūriniu — ne tik apsireiškimas žodžiu ar kūnu — 
reikalauja absoliuto apsiribojimo, kad įgalintų kūriniui 
jo buvojimo bei veikimo erdvę. O kadangi šis santykis 
prasideda kūrimu, tai juo prasideda ir Dievo apsiriboji- 
mas. Štai kodėl kūrimo ontologijoje mes ir mėginame jį 
atskleisti kaip sudedamąjį kūrimo pradą. Nes absboliuto 
negalia apsiriboti reikštų, kad Dievo veikla yra ne lais- 
vės, o būtinybės pasekmė ir kad todėl kiekvienas Dievo 
veiksmas turėtų būti absoliutinio pobūdžio. Negalint ab- 
soliutui apsiriboti ir tuo pačiu veikti reliatyviai, nebūtų 
įmanoma nė reliatyvybė kaip autentiška tikrovė; kiekvie- 
nas absoliuto veiksmas tokiu atveju būtų teogonija, kaip 
tai regime Plotino ontologijoje, kurioje vienis kaip gėris 
savyje, veikdamas absoliučiai, pagimdo medžiagą kaip 
blogį savyje, vadinasi, neigiamąją absoliutybę. Jeigu ta- 
čiau laikome pasaulį ne absoliuto ištaka, ar kauke, ar bū- 
sena, o autentiška tikrove, esančia pačia savimi, tuomet 
turime nedvejodami pripažinti, kad absoliuto veikimas 
gali būti reliatyvus, būtent, kad jis aprėžia savo absoliu- 
tinę galią, iš kurios, jai veikiant sava pilnybe, kyla tik 
absoliutybė: Deus de Deo. Scholastinė Dievo metafizika 
klysta, Dievo veiksmus į išlaukę (ad extra) suvokdama 
taip, tarsi šie veiksmai turėtų išlaukę savo objektu; klysta, 
neregėdama šių veiksmų reliatyvybės. Tačiau ji labai tei- 
šingai Dievo veiksmus į vidų (ad intra) laiko absoliutybės 
išraiška ir todėl regi juose dieviškųjų hypostazių šaltinį: 
absoliutinis Dievo veiksmas kildina tik Dievą. 

Nubrėždamas savo galiai ribą arba susilaikydamas 
nuo absoliutinės veiklos, Dievas tuo kaip tik ir kildina 
nebūtį. Nes šiuo apsiribojimu bei susilaikymu iš tikro at- 

siranda Dievui išlaukė, vadinasi, tai, kas yra ‘užu arba 
‘anapus’ anos ribos, suprantant tai, be abejo, ne kosmolo- 
giškai, bet ontologiškai. O tai, kas gali būti ‘už? Dievo 
veikimo ribos, yra tik niekis: ten nieko negali būti. Mes 
neigiame, kad niekis galėtų būti Dievui išlaukė objekty- 
vine prasme, vadinasi, kaip duomuo pačiu savimi, kurį 
Dievas ‘rastų’, "turėtų", ‘valdytų’. Tačiau mes teigiame, 
kad niekis yra įgalinamas kaip Dievo išlaukė subjektyvi- 
ne prasme, vadinasi, atsisakant Dievui veikti absoliutiniu 
būdu, tai yra, aprėžiant savo galią savo paties laisve. Šiuo 
atveju ‘anapus’ anos ribos yra niekis ne kaip objektyvinis 
duomuo, bet kaip paties Dievo kildinys, todėl jam pa- 
lenktas visokeriopa prasme ir todėl nenaikinąs absboliuto 
pilnybės. Priešingai, galia aprėžti patį save yra absoliuto 
pilnybės išraiška, atskleidžianti abu jo veiklos atžvilgiu: 
absoliutinį ir reliatyvinį. Absoliutas, kuris negalėtų veikti 
reliatyviai, vadinasi, pats savęs apriboti, būtų ne būties 
pilnybė, o tik kažkoks statinis graikiškasis likimas, kaž- 
kokia neasmeninė jėga, veikianti būtinybės būdu ir jokiu 
atveju negalinti tapti manuoju Tu. Savos galios apriboji- 
mas yra todėl ne tik absoliuto pilnybės, bet ir jo kaip 
asmens išraiška. Nuosekliai tik apsiribojęs Dievas yra re- 
ligijos Dievas, vadinasi, Dievas, kuris pats savo laisve 
kildina nebūtį, kad joje kildintų būtybę. 

Ontologinė tad kuriamojo veiksmo sąranga yra trina- 
rė: absoliuto apsiribojimas, nebūties įgalinimas, būtybės 
kildinimas. Tai nėra trys veiksmai ir net ne trys vieno 
veiksmo tarpsniai ar laiptai. Tai vienas vienintelis antlai- 
kinis veiksmas: vienu ir tuo pačiu savo laisvės ryžtu Die- 
vas ir apsiriboja, ir įgalina nebūtį, ir kildina būtybę. Tik 
logiškai sklaidydami šį vieną vienintelį veiksmą, galime 
rasti jame anuos tris sandus. Dievo apsiribojimas sudaro 
jų pagrindą, nes be apsiribojimo reliatyvi būtybė neturėtų 
ontologinės erdvės nei kilti, nei būti, kadangi neapsiribo- 

jęs absoliutas įsiurbtų ją į save būtinu būdu arba leistų 
jai buvoti tik kaip savo paties ištakai. Neapsiribojusio ab- 
soliuto atveju būtų įmanomas ne reliatyvios būtybės sukū- 
rimas, o tik absoliuto substancijos ištekinimas Plotino 
prasme. Tik tuomet, kai Dievas aprėžia savo absboliuty- 
bę, kyla niekis kaip neigiamoji erdvė, kurioje Dievas vei- 
kia jau teigiamai, kildindamas tai, kas jo tariama, kad 
kiltų. Dievo apsiribojimas yra tad atsakymas į klausimą, 
kaip yra galima nebūtis Dievo atžvilgiu: ji yra galima ne 
kaip duomuo “iš anksto’, o tik kaip paties Dievo kildinys 
laisvu dieviškosios galios aprėžimu. Tuo būdu yra perga- 
lima aklavietė, kurion patenka mąstymas, suvokdamas ne- 
būtį kaip būtinybę kūrimui ir sykiu kaip negalimybę ry- 
šium su Dievu. Ši negalimybė nyksta, teikiant nebūčiai die- 
viškojo kildinio prasmę; negatyvinio kildinio, nes įgalinto 
irgi neigiamuoju apsirėžimo arba susilaikymo veiksmu. 
Tačiau šis negatyvinis kildinys arba niekis įgalina teigia- 
mą kildinį arba būtybę. Apsiribojimas apvalo kūrimo iš 
nebūties idėją nuo bet kokio prieštaravimo ir leidžia mąs- 
tymui ją sklaidyti pagal žmogiškojo pajėgumo laipsnį. 
Apsiribojusiojo Dievo samprata yra pagrindinė religi- 
jos filosofijoje tiek metafiziškai, tiek religiškai. Metafi- 
ziškai ji yra pagrindinė todėl, kad padaro galimą mąstyti 
Dievą ir nebūtį, kas be apsiribojimo, kaip matome, yra 
neįmanoma. Neapsiribojęs absoliutas nebūties neturi ir 
kaip tik todėl yra negalimas kaip kūrėjas. Užtat ir kūrimo 
apmąstymas, negalėdamas apsieiti be nebūties, neapsieina 
nė be Dievo apsiribojimo. Tik apsiribojęs Dievas yra Die- 
vas-Kūrėjas, vadinasi, religijos Dievas, nes tik apsiribojęs 
Dievas sueina į tikrovinį santykį su pasauliu ir tuo įgali- 
na religiją kaip dvipolį santykį. Dievas kaip neapsiribo- 
jęs absoliutas buvoja anapus bet kokio santykio todėl, kad 
jis yra “atsietasis (absolutum)? pačia savo sąvoka. Čia yra 
pagrindas, kodėl scholastinė Dievo metafizika neigia Die- 

vo santykio su pasauliu tikrenybę: nejimdama į savo pa- 
grindus Dievo apsiribojimo, ši metafizika savaime palie- 
ka Dievą jo atsajume. Tačiau pasilikęs savo atsajume, 
Dievas savaime pasilieka ir savo neveiklume. Jis pajėgia, 
kaip anasai Aristotelio nejudąs judintojas, traukti savęspi 
jau esantį pasaulį, tačiau jis nepajėgia kurti naujo pasau- 
lio. Neapsiribojęs Dievas yra Dievas be santykio, o Die- 
vas be santykio yra nekūrybinis Dievas. 

Religiškai apsiribojusio Dievo samprata yra pagrindi- 
nė todėl, kad ji suveda vienybėn metafizikos Dievą su reli- 
gijos Dievu. Jau sakėme, kad nuo B. Pascalio laikų tvylo 
bedugnė tarp mąstomojo Dievo ir gyvojo Dievo arba tarp 
filosofų Dievo ir Abraomo Dievo. Nes mąstomasis Dievas 
esąs ne kas kita kaip absoliutas, o gyvasis Dievas esąs ne 
kas kita, kaip manasis Tu. Užtat ir klausiama jau gana 
seniai, kaip absoliutas gali tapti manuoju Tu. Į šį klausi- 
mą mėginome atsakyti tuo, kad Dievas tampa manuoju 
Tu, mane sukurdamas — ne kaip žmogiškosios rūšies eg- 
zempliorių, o kaip vienkartinį Aš. Nūnai gi regime, kad 
kurti Dievui yra įmanoma tik tada, kai jis apsiriboja, nes 
tik tada jis įgalina nebūtį, iš kurios kildina mane kaip 
mane patį, vadinasi, kaip Aš-būtybę. Absoliutas tampa 
manuoju Tu, mane sukurdamas; tačiau jis sukuria mane, 
tik save apribodamas. Save apsiribojęs absoliutas tampa 
kūrėju, o kūrėjas tampa manuoju Tu. Todėl kiekviena re- 
ligijos filosofija, kuri neįstengia sutapatinti absoliuto su 
Dievu kaip manuoju Tu ir kuri šios tapatybės logiškai 
nepateisina, nepajėgia nė aprėpti Dievo ir žmogaus san- 
tykio arba religijos visumos. Ji pasilieka suskilusi pačiuo- 
se savo pagrinduose todėl, kad teikia persvaros arba ab- 
soliutui kaip mąstomajam Dievui, arba manajam Tu kaip 
gyvajam Dievui, negalėdama atskleisti jų tapatybės. Scho- 
lastinė Dievo metafizika ir naujoji religijos fenomenolo- 
gija yra du tokios suskilusios religijos filosofijos pavyz- 

džiai. Scholastinė ‘theologia naturalis’ kaltina religijos 
fenomenologiją subjektyvizmu, kadangi ši neprieina prie 
absoliuto. Religijos fenomenologija savo ruožtu kaltina 
scholastinę Dievo metafiziką racionalizmu, kadangi ši ne- 
nusileidžia ligi Dievo kaip mūsojo Tu. Abi jos mėgina tai 
daryti — būtent: nužengti į gyvąjį Dievą (Tomas Akvinie- 
tis) ir pakilti ligi absoliuto (M. Scheleris), — tačiau 
kiekvieną kartą šuolio būdu: juodvi peršoka bedugnę tarp 
absoliuto ir gyvojo Dievo (plg.) Įv. 3a-3b). 

Jeigu tačiau kuriamąjį veiksmą suvokiame kaip abso- 
liuto apsiribojimą, tuomet tokios bedugnės iš viso neatsi- 
randa. Kūrimas reikalauja, kad absoliutas apsiribotų, ir 
kartu padaro, kad kūrėjas teikia man save kaip būtį, virs- 
damas manuoju Tu. Tai nuoseklus absoliuto judėjimas 
manęs linkui; judėjimas, kuriame nėra jokios bedugnės 
ir kuris todėl mąstymo neverčia šokti per šią bedugnę. 
Ir apsiribojusiojo Dievo sampratos vidurkyje stovi nebū- 
tis, tačiau ne kaip duomuo, o kaip paties Dievo kildinys, 
įgalinamas absoliutybės apsirėžimu. Ir čia reliatyvybė 
yra absoliuto kūrinys, tačiau nebe atsietojo savo visaga- 
lybėje bei garbėje, o kaip atsikreipusiojo į reliatyvybę ir 
tapusiojo jos santykio dalyviu. Apsiribojusiojo Dievo sam- 
prata pateisina bei logiškai pagrindžia tiek Dievo sam- 
būvį su pasauliu, tiek kūrimą kaip pagrindinę religijos 
kategoriją. Štai kodėl ši samprata religijos filosofijoje ir 
turi pagrindinės reikšmės. Ji, kaip matysime vėliau, iš- 
aiškina nevieną mūsų santykio su Dievu klausimą, kuris 
neapsiribojusiojo absoliuto akivaizdoje lieka mįslė žmo- 
gaus atžvilgiu ir sauvalia Dievo atžvilgiu. Mes per dažnai 
pamirštame, kad absoliutas veikia reliatyviai — pasak 
gražių Gregorijaus Didžiojo žodžių: “Viešpats atskuba 
teisti, bet prieš tai pasibeldžia dar į duris — venit guippe 
Dominus, cum ad iudicium properat, pulsat vero” (Hom. 
13 in Evang.). 

3. KŪRIMAS KAIP BUVIMO TEIKIMAS 


Nors kalbėdami apie priekaištus kūrimo idėjai (plg. 
II, lc), ir pripažinome, kad kūrimo kaip laisvo veiksmo 
nesą galima išsemti mūsų pažinimu, vis dėlto anaiptol 
tuo nepaneigėme galimybės atskleisti tam tikrų gnoseolo- 
ginių bei ontologinių šio veiksmo atžvilgių, slypinčių jo 
sąrangoje. Nes kūrimas yra ne tik laisvas, bet ir protin- 
gas bei prasmingas veiksmas. Būdamas laisvas, jis yra 
ligi gelmių neprieinamas, nes yra bedugnis, kaip ir pati 
laisvė yra bedugnė. Būdamas tačiau protingas, jis turi 
savą logiką ir tuo pačiu savą gnoseologinę sąrangą, ga- 
limą protu atsekti bei sklaidyti. Štai kodėl su J. G. Denin- 
geriu ir teigėme, kad apmąstyti kūrimą, stengiantis jį gi- 
liau pažinti, nėra tik žaisti žodžiais. Tokio apmąstymo 
keliu dabar ir norėtume žengti bent keletą žingsnių. 


b. Kūrimo apibrėžtis 

Kūrimas paprastai yra aptariamas kaip kildinimas 
daikto, nebuvusio nei kaip tokio, nei kaip medžiagos: 
“Productio rei ex nihilo sui et subjecti". Kai dailidė pa- 
gamina stalą, tai savu veikimu jis kildina naują daiktą, 
kurio nebuvo kaip tokio, būtent kaip stalo (nihilum sui); 
tačiau jis nekildina naujo daikto kaip medžiagos (nihilum 
subjecti), kadangi jį pagamina iš jau esančių lentų. Šiuo 
išankstiniu medžiagos buvimu yra būdingi visi Žmogaus 
kūriniai: visi jie yra nauji kaip tokie, tačiau visi jie yra 
jau esantieji kaip medžiaga. Šia prasme yra būdingas ir 
platoniškojo demiurgo nužiestas pasaulis: ir jis yra nau- 
jas tik savo pavidalais, bet ne anuo bendru visiems šiems 
pavidalams pagrindu. Tuo tarpu kūrimo iš nebūties idė- 
ja kūrinio naujumą išplečia abiems jo pradams: dieviš- 
kojo kūrimo veiksmu kyla naujas daiktas ir kaip toks, ir 

kaip medžiaga; jis kyla iš nebūties visa savos tikrovės 
pilnatve, todėl yra absoliučiai naujas ir sau tolygus. 

Ši apibrėžtis savo esme yra teisinga. Tačiau ji lenkia 
mūsų dėmesį daugiau į tai, kas daiktas yra, o mažiau į 
tai, kad jis iš viso yra. Apmąstymo svoris čia gula ne tiek 
ant buvimo, kiek ant esmės. Iš tikro betgi kūrimo iš nebū- 
ties idėjai yra būdinga ne esmės, o buvimo kildinimas. 
Be abejo, buvimas visados yra keno nors buvimas; jis rei- 
kalauja subjekto ir tuo pačiu esmės. Tačiau apmąstant 
kūrimą, esmė kaip tokia nėra pirmaeilis objektas. Čia ne 
tai yra, kalbant M. Heideggerio žodžiais, stebuklas, kad 
buvoja smiltelė ar žmogus, bet tai, kad yra šis tas, o ne 
niekis, vadinasi, kad nebūtis yra pakeičiama būtybe, ku- 
rios vienintelis skirtumas nuo nebūties ir yra buvimas: 
kad ji yra. Jau antrinis yra klausimas, keno šis buvimas, 
vadinasi, esmės klausimas. Tai klausimas, sprendžiamas 
skirtinų metafizikos šakų, o ne ontologijos apskritai. Onto- 
logijai kaip tokiai rūpi ne tos ar kitos esmės sklaida, bet 
būtybės santykis — iš vienos pusės su nebūtimi, iš kurios 
ji kyla, iš kitos pusės su būtimi, kuriai veikiant ji kyla 
ir būna. Šis santykis ir yra vadinamas “buvimu", nes jis 
būtybę skiria nuo nebūties ir jis būtybę sieja su būtimi. 

Štai kodėl mes teikiame pirmenybę ne minėtai įprasti- 
nei scholastinės filosofijos kūrimo apibrėžčiai, o rečiau 
sutinkamai, užtat tikslesnei M. Eckharto aptarčiai, būtent: 
kūrimas yra buvimo teikimas — creatio est collatio es- 
se”, Buvimas čia sudaro skirtiną šios apibrėžties žymę 
(differentia specifica), nes teikti galima daug ką, tarp 
kitko ir esmę. Tačiau kūrimas kaip tik tuo ir skiriasi nuo 
bet kurio kito teikimo (bendroji giminė), kad jis teikia 
buvimą (rūšinis skirtumas). Teikti gi buvimą reiškia ne- 
būtį keisti būtybe — vis tiek kokia ši būtybė būtų savo 
esme; kiekvienu atveju ji būna, o tai, kad ji būna, ir yra 
kūrimo pasekmė ontologiškai ir būdinga žymė gnoseolo- 

giškai. Todėl atrodo, kad M. Eckhartas sava aptartimi yra 
visiškai tiksliai nusakęs Tomo Akviniečio kūrimo sampra- 
tą: pasak jo, kūrimą galima mąstyti, tik atitraukus nuo 
kūrinio bet kokią jo savybę — kitimą, judėjimą, išsisklei- 
dimą ir tt.; tuomet pasiliekąs “tik grynas kūrinio santy- 
kis su kūrėju” (S. Th. I, 45, 3c); santykis, kurį ir sudaro 
ne kas kita kaip buvimas: kūrinys būna kūrėjo noru, kad 
būtų. Buvimo teikimas šį santykį pagrindžia bei palaiko. 
Buvimas užtat ir yra būtybės ir būties santykio regimybė. 
Tai regimybė santykio tarp Dievo ir pasaulio: pasaulis 
apreiškia Dievą ne tuo, kas ar koks jis yra, bet tuo, kad 
jis yra. Pasaulis kaip esmių sąranga — tvarka ir darna 
galėtų apreikšti ir platoniškąjį demiurgą, nes juk ir šisai 
teikia esmę, įkūnydamas į bendrą patiesalą vienokią ar 
kitokią idėją ir tuo padarydamas, kad šis patiesalas virs- 
ta tuo ar kitu daiktu. Tačiau demiurgas neteikia buvimo, 
todėl jis tik žiedžia, bet nekuria. Štai kodėl kiekvienas 
Dievo buvimo įrodymas, kuris sklaido ne pasaulio buvi- 
mą, o pasaulio esmę bei jos savybes — tikslingumą, tvar- 
ką, prasmę. .. — niekad negali pasiekti Dievo-Kūrėjo, o 
tik dievą-žiedėją platoniškąja prasme. 

Pakanka čia tik probėgomis pastebėti, kad buvimą 
teikti gali tik absoliutas, kadangi tik jis, kaip sakyta, ap- 
valdo nebūtį pilnutine prasme — tiek kildindamas ją pa- 
čią, tiek ją keisdamas būtybe. Nuosekliai tad kuriamoji 
galia negali būti nei kam nors patikėta, nei būti vykdoma 
per tarpininką. Nes absoliutybės deleguoti negalima. Ne- 
būčiai kaip absoliutinei būties stokai apvaldyti reikia būti 
josios priešingybe, vadinasi, absoliutinė būties pilnybe. 
O absoliutinė būties pilnybė yra tik Dievas. Todėl tik 
Dievas yra vienintelis kūrėjas iš nebūties. Kūrimas esmiš- 
kai yra tiesioginis Dievo veiksmas. Užtat tokie mūsų die- 
nomis girdimi posakiai, kaip: “Dievas mažiau daiktus 
kuria, o daugiau leidžia jiems patiems kurtis" (P. Teil- 

hard de Chardin) arba: “yra didingiau ir dieviškiau leis- 
ti daiktams patiems darytis, negu juos daryti" (P. Smul- 
ders) — gali liesti tik jau esančios būtybės skleidimąsi 
jos esmės galimybėse, bet nieku būdu ne jos kilimą iš ne- 
būties, jos kūrimą. Taikomi kūrimui kaip buvimo teiki- 
mui, šios rūšies posakiai virsta beprasmybėmis, nes įtai- 
gauja absoliutybės išplėtimą į reliatyvybės matmenį arba 
daiktų pavertimą ‘dievais’, kas yra aiški nesąmonė. Be 
abejo, kaip matysime vėliau, kalbėdami apie laisvę, žmo- 
gus pats padaro, kas ir koks jis savo būklėje yra, vadinant 
šią jo veiklą “savęs susikūrimu?. Vis dėlto šis “savęs susi- 
kūrimas' remiasi jau turimu buvimu ir vyksta turimuose 
rėmuose. Galimas daiktas, kad laisvos būtybės būklėje šie 
rėmai išplinta ligi jo esmės neaprėžtybės ir kad J. P. 
Sartre nėra visiškai neteisus, teigdamas, esą žmogus savą 
esmę teikia sau pats. Tačiau ir Sartre antropologijoje bu- 
vimas yra pirmesnis už esmę: buvimas yra žmogui duo- 
muo, o ne jo paties padarinys. Tai tinka kiekvienai būty- 
bei kaip tokiai. 

Tas pat reikia tarti ir apie tokią kūrimo sampratą, 
kuri kūrimą sukeičia vietomis su pasaulio priklausomybe 
nuo Dievo. Sakysime: “Biblijoje, teigia E. Brunneris, 
Dievas yra Viešpats ne todėl, kad yra kūrėjas, bet todėl 
jis yra kūrėjas, kad yra Viešpats”, Jeigu šitoks santykis 
tarp “viešpaties' ir ‘kūrėjo’ Biblijoje iš tikro būtų, tai 
būtų ženklas, kad izraelinis mąstymas yra buvęs labai ne- 
logiškas ir kartu nuostabiai subjektyvus: nuo izraelinio 
pergyvenimo esą priklausoma Dievo savybės tikrovė. Ka- 
dangi Izraelis pergyvenęs Jahve kaip Viešpatį, tai šis dėl 
to turėjęs būti ir pasaulio kūrėjas. Tai būtų tokia pat 
logika, jeigu kas nors tvirtintų: “Aš perku šį paveikslą 
ne todėl, kad jis yra gražus, bet jis pasidaro gražus todėl, 
kad aš jį perku". Manasis apsisprendimas įsigyti kūrinį 
apsprendžiąs ir objektyvinę jo vertę. Taip būtų buvę ir 

Izraelyje. Nes tarp nebūties Viešpaties ir istorijos Vieš- 
paties esama bedugnės. Istorijos kaip reliatyvaus matmens 
įvykiai — Dievo pagalba Izraeiliui — nieku būdu nerodo 
į buvimo teikėją ir todėl nebūties Viešpatį. Juk siųsdinti 
išalkusiai tautai putpelių dykumose ar ištroškusiems žmo- 
nėms atverdinti uoloje šaltini pajėgtų ir Platono demiur- 
gas. Dievas yra istorijos Viešpats tik todėl, kad jis visų 
pirma yra buvimo Viešpats; buvimo, kurio istorija yra 
tik vienas pavidalas, reiškiąsis jau kosmologinėje srityje 
ir todėl nereikalaująs apvaldyti nebūtį. Kas savo tikėjime 
šiuodu matmenis sukeičia vietomis, tas padaro savo tikė- 
jimą ydingą logiškai. O logiškai ydingas tikėjimas gali 
laikytis tik tol, kol jo yda nėra pastebima bei įsisąmoni- 
nama. Reikia betgi manyti, kad ši yda slypi ne Senojo 
Testamento tikėjime, o egzegetų interpretacijoje. 


b. Kuriamojo veiksmo savybės 

Buvimo teikimas negali būti vienkartinis, baigtas ir 
todėl praėjęs veiksmas, nes tai reikštų, kad būtybė, sykį 
kilusi iš nebūties, toliau buvoja, arba pati save grįsdama, 
arba gavusi grindžiamąją galią iš Kūrėjo. Abi prielaidos 
yra neįmanomos, nes kas buvimo neduoda savai kilmei, 
tas negali jo duoti nė savai trukmei. O galia grįsti buvi- 
mą negali būti, kaip minėta, absoliuto perleista jokiai re- 
liatyvybei. Iš to plaukia būtina išvada, kad kūrimas kaip 
buvimo teikimas yra nuolatinė dabartis tiek Dievo, tiek 
būtybės atžvilgiu. Apie kūrimą negalima filosofiškai kal- 
„bėti baigties veikslu; apie jį galima kalbėti tik trukmės 
veikslu, būtent: būtybė būna ne sukurta, bet būtybė būna 
kuriama. Buvimą teikti ir buvimą turėti yra vienas ir tas 
pats veiksmas, tik svarstomas čia Kūrėjo (teikti), čia kū- 
rinio (turėti) atžvilgiu. Būtybė buvimą turi tik todėl, kad 
jį gauna. Bet kaip buvimo turėjimas yra visados dabartis, 
taip yra dabartis ir jo teikimas, vadinasi, kūrimas. Užtat 

kūrimo ontologijoje ar Dievo metafizikoje randama sąvo- 
ka “pasaulio palaikymas (conservatio mundi)' reiškia 
anaiptol ne naują, pakartojamą ar nuo kūrimo skirtingą 
Dievo veiksmą, o tą patį buvimo teikimą arba tą pačią 
kūrimo dabartį, neįtaigaujamą jokiu laiko praeities ar 
ateities matmeniu. 

Tuo remiasi tiek Dievo buvojimas pasaulyje, tiek pa- 
saulio priklausomybė nuo Dievo. Kurdamas būtybę visa- 
dos dabar, Dievas yra jai visados ir dabartinis, o pati 
būtybė yra tiek susijusi su Dievu, jog be tiesioginės Dievo 
dabarties joje ji čia pat virstų niekiu — “omnes res eodem 
momento in nihilum reciderent“ (S. Thomas) —, vadina- 
si, liautųsi buvusi apskritai. Todėl ontologinė būtybės 
plotmė yra Dievo buvojimo plotmė iš esmės. Pasaulio san- 
tykis su Dievu čia visados yra dabartinis, niekados ne- 
pertraukiamas, niekados nesiliaujantis, niekados neuž- 
baigtas. Dievas kaip buvimo teikėjas niekados nuo pasau- 
lio nepasitraukia: Dievas-Kūrėjas nėra pasauliui tiktai 
transcendentinis, bet kartu ir imanentinis, buvojąs pasau- 
liui taip artimai, kaip artimas yra jam pats buvimas. 
Pasaulis laikosi Dievu ne kaip šioks ar kitoks, vadinasi, 
ne kaip tokios ar kitokios esmės, prigimties, tvarkos, bet 
jis laikosi Dievu kaip esąs apskritai, vadinasi kaip būty- 
bė: “esame todėl, kad esame sukurti (tiksliau: kuriami, 
Mc) — ideo sumus, quia facti sumus” (Augustinas, Conf. 
XI, 4). Štai kodėl kur tik kūrimas mąstomas baigtybės 
prasme ir kur pasaulio palaikymas yra suvokiamas kaip 
kas kita, negu kūrimas, arba kur pasaulio palaikymas 
eina jau po kūrimo (net ir grynai logiškai), ten, teisingu 
L. Duempelmanno posakiu, “žingsnis į deizmą yra jau 
žengtas"“““. 

Kūrimo dabarties samprata neturi betgi nieko bendro 
su paplitusia pažiūra, esą kūrimo dabartis reiškianti vis 
naujų būtybių atsiradimą ir tuo būdu esanti kiekybinis 

kūrimo tęsinys. Šitaip kūrimo dabartį yra suvokęs net ir 
Kantas. Kosmologinėje savo studijoje “ Allgemeine Natur- 
geschichte und Theorie des Himmels — Bendroji gamtos 
istorija ir dangaus teorija“ (1755) Kantas skelbia, esą 
“kūrimas niekad nėra baigtas. Jis, tiesa, yra kartą prasi- 
dėjęs, tačiau jis niekad nesibaigs. Jis visados tebėra veik- 
lus ir kildina vis naujų daiktų bei naujų pasaulių?““*. Mū- 
sų meto evoliucijos filosofijoje bei teologijoje šis kieky- 
binis kūrimo pratęsimas esti tapatinamas su pasaulio iš- 
sivystymu ir paverčiamas šiojo lytimi: evoliucija esanti 
“kūrimo išraiška“; “Dievas mus sukuria, veikdamas į 
mus per evoliuciją“ (P. Teilhard de Chardin)”. Be abejo, 
nėra jokio prieštaravimo, kad kūrimo dabartis negalėtų 
būti ir kiekybinė, vadinasi, kad Dievas kildintų iš nebū- 
ties vis naujų daiktų ar pasaulių. Tačiau tai yra ne onto- 
loginis, o tikrovinis klausimas — ar iš tikro Dievas tai 
daro, — į kurį niekas atsakyti negali. Tai gryna prielai- 
da, neatremta nei į patyrimą, nei į loginę būtinybę, nei į 
apreiškimą. Savos gi būklės erdvėje mes niekur ir niekad 
nesusiduriame su būtybės kilimu iš nebūties: “Mūsų pa- 
tyrimas rodo, kad kiekvienas daiktas yra kito daikto įve- 
damas: jis “gema?"**?, Šiai kodėl filosofija anos prielai- 
dos, kad kūrimo dabartis reiškianti kiekybinį kūrinijos 
gausėjimą, nė nesvarsto. Tuo tarpu teigdama, kad kūrimas 
yra visados dabartinis, ji turi galvoje ne kiekybinį dau- 
ginimą, o nesiliaujantį dieviškojo kūrimo vykdymą jau 
esančios būtybės buvime. Apie naujos būtybės kilimą iš 
nebūties filosofija privalo kalbėti tik tuo atveju, kai pati 
šios būtybės sąvoka loginiu būtinumu reikalauja jos ki- 
limo iš nebūties, sakysime, žmogaus asmuo, kuris, būda- 
mas vienkartinis, neturi rūšies ir todėl negali būti į buvi- 
mą įvedamas kito daikto*'. Vienkartybės šaltinis gali būti 
tik nebūtis, o vienkartinė būtybė gali buvoti tik kuriama, 
bet ne gimdoma ar išvystoma. Tačiau tai yra jau ne tiek 

religijos filosofijos, kiek filosofinės antropologijos klau- 
simas. 

Būdamas vientisas, buvimas reikalauja, kad ir jo tei- 
kimas būtų vientisas. Kaip buvimo negalima padalinti, 
taip ir jo teikimo arba kūrimo negalima ištęsti: Dievas 
kuria staiga — “be judėjimo: sine motu” (S. Thomas, S. 
Th. I, 45, 2 ad 3), vadinasi, nepereidamas į laiko matme- 
nį ir nekildindamas būtybės ‘dalimis’ ar ‘laipsniais’, nes 
tarp ‘būti’ ir "nebūti" nėra ir negali būti tarpo. Būtybė 
arba jau yra, arba jos dar nėra. Šį staigų kūrimo būdą 
kaip tik ir išreiškia žodis “tebūnie-fiat', kuriuo Vakarų 
mąstymas paprastai nusako šį dieviškąjį veiksmą. Užtat 
buvimo laipsnių nėra nei kiekybine, nei kokybine prasme; 
niekas nebūna nei mažiau ar daugiau, nei stipriau ar silp- 
niau. Nes šitoks buvimo laipsniavimas būtų įmanomas tik 
ryšium su nebūtimi ir reikštų, kad viena būtybė nebūties 
atžvilgiu yra stipresnė už kitą. Betgi tai yra išmonė, ka- 
dangi nebūties akivaizdoje visos būtybės yra lygios: visos 
yra iš nebūties kilusios ir visos reikalauja lygaus dieviš- 
kojo grindimo savame buvime. Buvoti kuriai nors būtybei 
‘stipriau’ reikštų, kad ji grindimo iš Dievo pusės reika- 
lauja ‘mažiau’; o ji jo reikalauja ‘mažiau’, kadangi ji 
pati jo turinti ‘daugiau’ iš savęs, vadinasi, jau yra buvusi 
prieš sukuriama. Tačiau visa tai yra vienas didžiulis 
prieštaravimas. 

Juo kaip tik ir yra pagrįsta M. Schelerio “būties 
laipsnių sąvoka“, susikurta Duns Scoto įtakoje ir norima 
pateisinti tuo, esą viena būtybė būna mažiau savimi, o 
daugiau kitu, kita gi — daugiau savimi, o mažiau kitu“*. 
Iš tikro betgi niekas nebūna savimi nė vieną akimirką 
(trukmė) ir nė vieną kiekio laipsnį (galia); niekam bu- 
vimas nėra savastis, o dovana pilnutine prasme. Iš būtybės 
pusės žiūrint, jai sava (proprium) yra ne stipresnis ar 
silpnesnis buvimas, o tiktai nebūtis. Todėl nors būtybės 


277 


ir labai tarp savęs skirtųsi savo esmėmis bei jų savybė- 
mis, jos visos būna lygiomis. “Jei yra tiesa, gražiai šiuo 
atžvilgiu sako ispanų religijos filosofas J. Todoli OP, kad 
esama daugybės būtybių (seres), taip pat yra tiesa, kad 
nesama daugybės buvimo (ser). Esama daug būtybių, 
daugiau būtybių, bet nesama nei daug buvimo, nei dau- 
giau jo tobulumo“““. Buvimo laipsniavimas yra ne kas 
kita kaip esmės skleidimosi perkėla į buvimo sritį. Esmė 
iš tikro skleidžiasi pamažu ir gali būti išsiskleidusi dau- 
giau ar mažiau. Tuo tarpu buvimas yra visas kartu. Nuo- 
sekliai tad ir jo teikimas arba būtybės kūrimas yra visas 
iš karto, ką Tomas Akvinietis nusako žodžiu “be judėjimo 
-sine motu" ir ką mes aptariame žodžiu ‘staigus’. Kūrimas 
kaip nuolatinė dabartis neturi nei praeities, nei ateities: 
“prasens nullum habet spatium” (Augustinas). Sąvoka 
*dar-ne-būtybė" yra arba prieštaravimas savyje, arba — 
nebūtis. 

Tuo yra atsakoma į vad. “tęstinio kūrimo sampratą 
dabartinėje evoliucijos filosofijoje. Ši samprata yra stai- 
gaus kūrimo priešingybė, būdingai išreikšta P. Teilhard 
de Chardino: “Visagalio kūrimas neprivalo būti mūsų 
suprastas kaip staigus veiksmas, bet kaip vyksmas arba 
sintetinąs veikimas (ką gi galima būtų nebūtyje sintetin- 
ti?, Mc.)... Pasaulis nuolatos išnyra (emerge), nors ir 
nepastebimai, vis truputį viršum niekio““*. Tai reiškia: 
staigus kūrimas yra veiksmas (actus), tęstinis kūrimas 
yra vyksmas (processus); staigus kūrimas vyksta dabar- 
tyje, tęstinis kūrimas yra eiga ateitin; staigus kūrimas 
kaip buvimo teikimas yra visas iš karto; tęstinis kūrimas 
kaip lėtas pasaulio išnirimas viršum nebūties vyksta tam 
tikrais kiekiais. Tačiau šioje sampratoje kaip tik visu ryš- 
kumu ir išeina aikštėn buvimo maišymas su esme. Visa, 
kuo yra būdingas tęstinis kūrimas, gerai tinka esmės sklei- 
dimuisi ar jos kaitai (mutatio substantialis). Bet visa tai 

nė kiek netinka buvimo kilimui iš nebūties. Posakiai “tęs- 
tinis kūrimas", “evoliucinis kūrimas’, “kūrybinė evoliuci- 
ja’ nusako kosmologinę esmės plotmę, tačiau jie nenusa- 
ko ontologinės buvimo plotmės. Žodis ‘kūrimas šiuose po- 
sakiuose yra gryna analogija ar net tik madinis kevalas, 
praradęs tiesioginę bei tikrąją savo prasmę. Tai, kas yra 
išsiskleidimas, išsivystymas, kitimas ir kas todėl niekad 
negali būti kilimas iš nebūties, čia yra vadinama "kūrimu" 
— ir tai net dieviškuoju, — kuris yra galimas bei suvo- 
kiamas tik kaip kildinimas būtybės iš nebūties: nebūtis 
yra mastas skirti kūrimui nuo išsiskleidimo ar kitimo. 
Apibūdinant kuriamojo veiksmo savybes, reikia dar 
pabrėžti, nors tai esame truputį palietę ir anksčiau (plg. 
II, 1c), kad kūrimas kaip buvimo teikimas yra absoliuti- 
nės pradžios sąvoka. Gaudama buvimą, būtybė pradeda 
būti pilnutine šio žodžio prasme: ir kaip tokia, ir kaip 
medžiaga. Aukščiau pateiktoji scholastinė kūrimo aptartis 
kaip tik ir nusako šią absoliutinę pradžią. Prieš buvimą 
būtybė nėra buvojusi jokiu atžvilgiu, nes užu buvimo nė- 
ra nieko, kas jį pranoktų. Tai savaime aišku ir apie tai 
nereikėtų nė kalbėti, jei mūsų dienomis nebūtų jausti mąs- 
tymo atgrasos absoliutinės pradžios klausimui. Sakysime, 
P. Teilhard de Chardinas teigia, esą “menkiausio maž- 
možio visiška pradžia taip lygiai sugriautų patirtinės mū- 
sų visatos statinį”? kaip ir “daiktų atsivėrimas erdviniam 
niekiui”*. Tai reiškia: pasaulis negali turėti nei absoliu- 
tinės pradžios laiko atžvilgiu, nei absoliutinės ribos erd- 
vės atžvilgiu, nes kiekvienas atsivėrimas niekiui būtų, pa- 
sak Teilhardo, “iš pagrindų (radicalement) priešingas 
vidinei visatos sąrangai” (p. 56). Užtat Teilhardas apie 
būtybės kilimą iš nebūties nė nekalba. Jis tik kalba apie 
jos atsiradimą, vienijant daugį ir vedant šį vienijimą pa- 
laipsniui ligi visatos susijungimo su Dievu. Evoliucijos 
filosofijoje kūrimo sąvoka sutampa su vienijimo sąvoka 

— pagal žinomą Teilhardo apibrėžtį: “kurti tai vienyti — 
créer c'est unir”. Nuosekliai tad šioje filosofijoje kūrimas 
yra ne pradžios, o pabaigos sąvoka: “ Apie kūrimo veiks- 
mą turėtume spręsti ne pagal jo pradžią, bet pagal jo pa- 


baigą'"“". Nes tik susijungus visatai galutinai su Dievu, 
būtų galima pasakyti, kas šis susijungimas — tai yra: 
kūrimas — yra, kokios jis turi prasmės ir kokia yra bu- 


vusi jo eiga. Kūrimo kaip vienijimo apmąstymas šiai fi- 
losofijai yra apsprendžiamas galo (ėschaton), o ne pra- 
džios. Pradžia čia dingsta kažkokiuose rūkuose. 

Į tai betgi teisingai atsako R. Spaemannas: “Dievas 
kaip atvira žmogaus ateitis, Dievas kaip gyvenimo prasmė 
yra graži, bet tuščia formulė, jei šis Dievas nėra kartu 
mąstomas ir kaip pradžia. Dievas, kuris nėra alfa, negali 
būti nė omega. Be kūrimo nėra jokios eschatologijos“'“". 
Juk atbaiga, apie kurią kalba evoliucijos filosofija, tegali 
būti ne kas kita, kaip pradžios pilnatvė. Nes buvimas, 
kaip sakyta, visados yra visas. Tuo tarpu esmė yra visa 
tik savo galimybėje, tačiau ne tikrenybėje. Kiek buvimas 
yra visados dabartis, tiek esmė visados yra dar tik ateitis. 
Būtybės atbaiga įvyksta tada, kai ir esmė tampa dabarti- 
mi, vadinasi, kai ji visa savo pilnatve išsiskleidžia buvi- 
me, su juo sutapdama. Tuomet būtybė būna tik dabartimi 
arba yra dabartis abiem savo pradais — tiek buvimu, tiek 
esme; tiek ontologine, tiek kosmologine savo plotme. Šią 
būtybės būseną ir vadiname eschatologine būsena arba 
atbaiga. Eschatologija yra esmės virtimas buvimo apimti- 
mi. Tai pradžios regimybė. 

Užtat kur pradžia yra neapmąstoma arba net neigia- 
ma, ten ir atbaiga virsta kažkokiu neaiškių lūkesčiu, nes 
tokiu atveju nežinia, kas gali būti atbaigta ir ko reiktų 
laukti. Štai kodėl Dievas-Kūrėjas yra Dievo-Atbaigėjo pa- 
grindas, o ne atvirkščiai, kaip tai šiandien regime evoliu- 
cijos filosofijoje ir teologijoje. Atbaigimas visados pri- 

klauso esmės, bet niekad ne buvimo kategorijai. Tik bu- 
vimas įgalina esmę skleistis jo tikrovėje ir artėti prie sa- 
vos pilnatvės. Buvimo atbaigti negalima, nes jis yra visa- 
da visas. Atbaigti galima tik esmę, tačiau ne jai vis trupu- 
tį išnyrant viršum niekio, bet jos jau esančiai galimybei 
vis truputį labiau virstant tikrenybe. Šio skirtumo neda- 
rant, pradžia atrodo nereikšminga ir net kenksminga, kaip 
Teilhardo atveju, perkeliant visą mąstymo svorį į pabai- 
gą ir manant, kad čia slypi tikrasis kūrimas ir kad čia 
randamas Dievas-Kūrėjas. 

Religijos filosofijai šitoks esmės ir buvimo sujaukimas 
yra pavojingas ta prasme, kad jis religiją padaro ateities 
matmeniu; tuo tarpu ji esmiškai yra dabarties matmuo, 
nes tai dabartinis mano santykis su mano Kūrėju. Todėl 
K. Lehmannas pagrįstai klausia: “Ar gali būti Dievas, 
kuris yra susijęs su žmogaus gyvenimo atvira ateitimi bei 
jo prasme, bet kuris neturi nieko pasakyti mūsų pradžiai 
ir mūsų dabarčiai?““*. Jo atsakymas yra aiškus: “Dievo 
transcendencija ir ateitis gali būti tik tada suprasta, kai 
kartu yra pažįstamas jo buvimas pasaulyje ir jo artumas 
pasauliui" (p. 136). O šis Dievo artumas bei buvojimas 
ir yra kūrimo dabartis, ir tik ši kūrimo dabartis pagrin- 
džia mano santykį su manoje dabartyje buvojančiu Dievu. 


c. Pirmavaizdžių teorija 

Kūrimo iš nebūties idėja aiškiai neigia tiek pasaulio 
kilimą iš dieviškosios substancijos, tiek jo žiedimą iš ko- 
kios nors esančios medžiagos — vis tiek, ar ši būtų su- 
geometrinta Platono erdvė, ar be galo praskidęs Teilhardo 
daugis. Tačiau ryšium su kūrimu iš nebūties lieka dar 
neatsakytas klausimas, kaip ši samprata santykiauja su 
pirmavaizdžiais arba ana idėjų karalija, kuri Platono fi- 
losofijoje užima tokią svarbią vietą ir kurios atoaidžių 
girdėti visoje Vakarų mąstymo istorijoje. Kūrime iš nie- 

kio nėra jokios “causa materialis’. Bet kaip yra su “causa 
exemplaris’? 

Vakarų filosofija, mąstanti Krikščionybės akiratyje, 
platoniškųjų pirmavaizdžių atžvilgiu yra elgusis dvejopai: 
ji sujungė juos su Dievu, bet ji nesujungė jų su nebūtimi. 
— Kadangi Dievui nėra ir negali būti nieko nuo jo ne- 
priklausomo, todėl ir idėjų karalija negalinti buvoti “ša- 
lia? Dievo, kaip kad ji buvojo Platono metafizikoje šalia 
demiurgo. Tačiau idėjų karalija vis dėlto buvojanti, bū- 
tent Dievuje. Idėjos arba pirmavaizdžiai nebuvo paneigti, 
tik perkelti į dieviškąją būtį. Tai samprata, Augustino“? 
įtvirtinta vėlesnėje Dievo metafizikoje ir kūrimo ontolo- 
gijoje. Idėjas (formae, species, rationes) kaip tikrąsias 
daiktų esmes, amžinas bei nekintamas, Augustinas vertino 
tiek, jog net teigė, esą “niekas negali būti išmintingas, kas 
jų nesuvokia" (De divers. guest. 46). Jos apsprendžian- 
čios daiktų kitimą bei valdančios visą jų būklę; jos api- 
pavidalinančios tiek gamtos padarus, tiek žmogaus kūri- 
nius; jos esančios tiesos, gėrio ir grožio mastas. Tačiau 
šią galią jos turinčios ne iš savęs, kaip Platono atveju, 
bet iš Dievo: “jos nėra sukurtos, todėl amžinai lieka to- 
kios pat, buvodamos Dievo dvasioje; jos pačios neatsi- 
randa ir nepranyksta, bet tai, kas pagal jas padaryta, 
gali atsirasti bei pranykti ir iš tikro atsiranda bei pra- 
nyksta“ (t.p.). Tuo būdu, priešingai manichejams, Augus- 
tinas galėjo tvirtinti, kad “visi baigtiniai dalykai" yra 
Dievuje, tačiau “ne tarsi kokioje vietoje, o tuo, kad jis 
juos “savo ranka laiko tiesoje" (Conf. VII, 15), vadinasi, 
sieja su idėja. Štai kodėl Augustinas dar toli prieš scho- 
lastinę filosofiją ir galėjo teigti, kad “visa yra tiesa, kiek 
yra — omnia vera sunt, inquantum sunt“ (t.p.). 

Vis dėlto aiškaus santykio tarp idėjų ir Dievo Augus- 
tinas neišvystė. Kartais susidaro įspūdis, kad idėjos jo 
mąstyme net susilieja su Amžinuoju Logos: “Pradžioje, 

Viešpatie, sukūrei dangų ir žemę savame Žodyje, savame 
Sūnuje, savoje Jėgoje, savoje Išmintyje, savoje Tiesoje“ 
(Conf. XI, 9). Arba truputį aukščiau: “Tu kvieti mus su- 
prasti tavąjį Žodį, Dievą pas tave Dievą; Žodį, kuris am- 
žinai yra tariamas ir kuriuo visa yra tariama, visa kartu 
ir amžinai" (Conf. XI, 7). Tiesa, Augustinas čia pat pri- 
duria: “Tau lygiaamžiam Žodžiui tari visa kartu ir am- 
žinai, ką tari; o ką tari, ir tampa tuo, ką tari, kad taptų. 
Nes kuri ne kitaip, kaip tardamas; ir vis dėlto ne kartu 
ir ne amžina tampa tai, ką tardamas kuri“ (t.p.). Tai 
reiškia: kurdamas Dievas taria daikto idėją; ši idėja yra 
amžina ir kažkokiu “nuostabiu būdu” (Conf. XI, 9) susi- 
jusi su Amžinuoju Logos, kuriam ji tariama ir visa, ir 
kartu, ir amžinai. Šio betgi tarimo pasekmė nėra nei visa, 
nei kartu, nei amžina. Čia slypi Augustino skelbiamas 
pasaulio išsivystymas ir jo praeinamumas; čia slypi ir 
laiko problema, kuriai spręsti Augustinas yra taip įtam- 
piai mąstęs. Tačiau kodėl amžinas ir visas kartu (simul) 
dieviškasis tarimas virsta pamažu išsiskleidžiančiu bei 
praeinančiu daiktu? To Augustinas išaiškinti nepajėgia, 
atrodo, todėl, kad jis šį tarimą, net pabrėždamas, perke- 
lia į Logos kaip Dievą — “in Verbo tuo, in Filio tuo” 
(t.p.), — vadinasi, į absoliutinį matmenį, o ne į nebūtį, 
ir kad kaip tik dėl to kuriamasis Dievo žodis Augustino 
mąstyme nėra aiškiai atribotas nuo Amžinojo Žodžio. 
Nepaisant šių neaiškumų bei sunkenybių, Augustino 
pastanga platoniškuosius pirmavaizdžius jungti su Dievu 
yra pasilikusi Vakarų filosofijoje visą laiką. Šią pastangą 
perėmė ir net sustiprino Tomas Akvinietis (plg. De ver. 
q. 3, a. 1), teigdamas, esą būtina pripažinti idėjas Dievo 
dvasioje, nes idėja esanti ne kas kita, kaip daikto forma, 
buvojanti šalia daikto jį kuriančioje ir pažįstančioje dva- 
sioje; ši forma kaip pirmavaizdis esanti būtina kiekvienai 
būtybei, kylančiai ne atsitiktiniu, o sąmoningu bei pla- 

ningu būdu. Toksai gi kaip tik ir esąs pasaulio kilimas. 
Pasaulis esąs ne atsitiktinybės padaras, bet Dievo sukur- 
tas sąmoningai bei valingai. Todėl jis ir turįs turėti Die- 
vuje savą idėją, vadinasi, buvoti Dievuje idealiniu būdu 
pirmiau, negu pradeda buvoti realiniu būdu (plg. S. Th. 
I, 15, 1). Tuo Tomas aiškina ir pasaulio panašumą į Die- 
vą, kadangi panašumas glūdįs “dalyvavime formoje“ (S. 
Th. I, 4, 3c): būdamas dieviškosios idėjos regimybė, pa- 
saulis ir pats esąs dieviškas kaip tik šia idėja. Tai Augus- 
tino mintis, nusakyta baimės-žavesio priešingybe: “ Bijau- 
si ir žaviuosi — inhorresco et inardesco. Bijausi, kiek esu 
į jį (į Dievą, Mc.) nepanašus; žaviuosi, kiek esu į jį pa- 
našus” (Conf. XI, 9). 

Nesunku betgi įžvelgti, kad platoniškųjų idėjų perkė- 
la į Dievą esmėje yra ne kas kita, kaip graikiškojo kū- 
rybos modelio pasilaikymas; modelio, kuris Dievo-pasau- 
lio santykį tebemąsto menininko (technites, artifex) veik- 
los pavyzdžiu. Tiesa, čia, kaip sakyta, yra išskiriama bet 
kokia medžiaga (causa materialis), iš kurios dieviškasis 
‘menininkas’ pasaulį kurtų; tačiau čia visu įtaigumu yra 
ir toliau pasilaikoma forma arba pirmavaizdis (causa for- 
malis arba exemplaris), pagal kurį Dievas pasaulį kuria, 
Ši forma arba pirmavaizdis esąs būtinas tiek žmogiška- 
jam, tiek dieviškajam kūrėjui, kadangi abu, kalbant To- 
mo Akviniečio žodžiais, kuria ne atsitiktiniu, o planingu 
bei sąmoningu būdu. Užtat kaip tokį pirmavaizdį turi ku- 
riąs Žmogus, taip jį turįs turėti ir kuriąs Dievas. Dar 
daugiau: Augustino pažiūra, menininkas kaip tik perimąs 
dieviškojo kūrimo būdą; jis stengiąsis “suteikti formą, 
kurią regi savo vidaus akimi. O iš kur gi jis ją turėtų, 
jeigu tu (Dieve, Mc.) nebūtum jos padaręs?" (Conf. XI, 
5). O kad žmogiškojoje kūryboje pirmavaizdis tampa tik- 
rove, apipavidalindamas jau esančią medžiagą — “impo- 
nit speciem jam existenti“ (t.p.), — tuo tarpu dieviško- 


284 


joje kūryboje jis tampa tikrove kartu su jį išreiškiančia 
medžiaga, — tai betgi nekeičia nei pirmavaizdžio būtiny- 
bės, nei jo vaidmens kūrimo veiksme. Kiekvienu atveju 
kūrimas esąs Dievuje esančios idėjos arba daikto pirma- 
vaizdžio pavertimas pačiu daiktu — kaip ir meniškojoje 
žmogaus veikloje. Ši lygiagretė tarp meniškosios ir dieviš- 
kosios kūrybos yra ypač išvystyta Tomo Akviniečio jo 
veikale “De veritate — Apie tiesą” (plg. q. 2, a.5, a.8; 
g.3, a.l, a.2). 

Bet kaip tik šio graikiškojo modelio šviesoje nublun- 
ka ir net dingsta nebūties reikšmė dieviškajam kūrimui. 
Platono demiurgas idėjų savyje neturėjo: jos buvojo šalia 
jo; jis jas tik stebėjo ir pagal jas žiedė tikrovinių pavi- 
dalų; todėl jam buvo reikalingos ir idėjos, ir medžiaga. 
Tuo tarpu Dievas, turėdamas idėją pats savyje ir sykiu 
būdamas absoliutas taip pat savyje, pajėgia šią idėją tarti 
taip, kad, Augustino žodžiais kalbant, “kūrinio judesys 
ją išreiškia" (Conf. XI, 6) arba, pasak Tomo, “daikto 
pirmavaizdis (exemplar), esąs Dievuje, kildina daiktą“ 
(De ver. q. 2, a. 5). Todėl Dievui pasidaro nebereikalingi 
ne tik anas graikiškajam mastymui toks svarbus bendrasis 
patiesalas, bet ir nebūtis. Pirmavaizdžių teorijoje nebūtis 
kaip ontologinė kūrimo prielaida esti tarsi apeinama ar 
peršokama. Be abejo, jos neneigia nei Augustinas, nei 
Tomas; tačiau jie jos nė nepabrėžia. Palygintas su mūsų 
dienų egzistencine filosofija, tiek patristinis, tiek ir scho- 
lastinis mąstymas atsideda nebūčiai labai maža; tik egzis- 
tencinėje filosofijoje nebūtis, tariant H. Kuhno žodžiais, 
pašoksta tarsi iš ramaus guolio išbaidytas žvėrelis“". 

Tai mus nustebina, kadangi pasaulis kaip baigtinė 
būtis (ens finitum) yra viena iš pagrindinių ir patristinio, 
ir scholastinio mąstymo sąvokų. Tuo tarpu kuo gi baigtinė 
būtis yra ‘baigtinė’, jei ne nebūtimi? Baigtybė tuo ir ski- 
riasi nuo nebaigtybės, kad anoji jima į save nebūtį — 

pasak J. B. Lotzo: “finitum differt ab infinito ut inclu- 
dens non-esse“"'. Tas pats Lotzas teigia, kad “scholastinė 
filosofija telkiasi (vertitur) aplinkui kūrimą iš nebūties 
(p. 65) ir kad “krikščioniškasis apreiškimas, visų pirma 
sklaidydamas (pandens) kūrimo esmę, žymiai labiau at- 
kreipė žmonių dėmesį į nebūtį, negu tai buvo buvę anks- 
čiau” (t.p.). Todėl atrodo, kad nebūtis šiame mąstyme 
turinti sudaryti kaip tik pirmaeilę problemą. Iš tikro ta- 
čiau nebūties apmąstymas čia yra pats šykščiausias. O 
taip yra todėl, kad pirmavaizdžių teorija, padariusi juos 
dieviškosios dvasios turiniu, aptemdo nebūties būtinybę 
kūrimui, nes teikti tikrovinį buvimą idėjoms, jau turin- 
čioms idealinį buvimą, atrodo, esąs nebe kuriamojo veiks- 
mo sąrangos, o tik kūrėjo galybės klausimas. Mąstant 
pasaulio kūrimą pagal graikiškąjį modelį, atremtą į me- 
niškąją žmogaus veiklą, siūlyte siūlosi mintis, kad ir die- 
viškasis kūrimas esąs ne kas kita, kaip idėjos perkėlimas 
iš idealinės amžinosios plotmės į realinę laikiną plotmę. 
Nebūtis kaip ontologinė prielaida čia neberanda pateisi- 
namos vietos ir net nebetenka reikšmės, o kartais pirma- 
vaizdžių teorijos šalininkų yra net aiškiai neigiama, kaip 
tai visu ryškumu savo metafizikoje yra išvystęs Vladimi- 
ras Solovjovas (1853-1900). 

Dievas, pasak Solovjovo, yra ne tik absoliutinis sub- 
jektas trijose hypostazėse, bet ir absoliutinis objektas, lai- 
kąs savyje viso ko turinį, kurį Solovjovas vadina “amži- 
nuoju pasauliu” arba “Dievo kūnu” bei “dievybės me- 
džiaga""*. Tuo, kaip pats Solovjovas pabrėžia, jis anaip- 
tol nenori įvesti Dievan kokio nors medžiaginio prado, o 
tik nurodyti, kad Dievas nėra tuštuma, bet būties pilnybė, 
apimanti ir idealinį realinio pasaulio vaizdą bei planą. 
Nuosekliai tad turime du vienas priešais kitą buvojančius 
pasaulius: amžinąjį pasaulį Dievuje ir laikinąjį pasaulį 
aplinkui mus ir mumyse pačiuose. Kaip tad santykiauja 

šiedu pasauliai vienas su kitu? Kas yra amžinasis pasau- 
lis laikinajam ir atvirkščiai? Skirtingai nuo kitų rusų 
mąstytojų, kaip N. Berdjaevas, S. Bulgakovas, S. Frankas, 
N. Losskis, Solovjovas neigia kūrimo iš nebūties idėją ir 
ją net pašiepia. Paskutiniajame savo veikale “Trys po- 
kalbiai" (1900) jis rašo, kad 21 šimtmetyje “tokios są- 
vokos kaip kūrimas iš nebūties nebus mokomos net pra- 
džios mokyklose“, nes “vaikiška galia tikėti naiviai bei 
nesąmoningai jau bus peržengta“ (Soč. VIII, 560). Bet 
kokiu būdu tuomet yra kilęs mūsasis pasaulis, jei kūri- 
mas iš nebūties yra tik vaikiško tikėjimo įvaizdis? Ir štai, 
čia Solovjovas labai nuosekliai ir atskleidžia pirmavaiz- 
džių teorijos ryšį su kūrimu; ryšį, kuris tiek patristikoje, 
tiek scholastikoje buvo pasilikęs lyg ir slapta prielaida. 

Amžinasis pasaulis kaip Dievo dvasios turinys nepa- 
tenkinąs, pasak Solovjovo, nei Dievo, nei paties ano pa- 
saulio. Jis nepatenkinąs Dievo, kadangi “dieviškajam 
pradui yra jo per maža (Soč. III, 126-127). Idealinis 
arba amžinasis pasaulis Dievuje esąs tiek šiajam palenk- 
tas, jog atskiri jo vienetai (edinicy) neturį jokio savaran- 
kiškumo: šių vienetų valia visiškai išreiškianti Dievo va- 
lią, jų meilė visiškai sutampanti su Dievo meile, jų veikla 
esanti tiktai Dievo veiklos būdas (plg. p. 125-126). Tuo 
būdu amžinasis pasaulis nesąs Dievui antrininkas ir ne- 
galįs sueiti su juo į tikrovinį santykį. Tuo tarpu Dievas, 
pasak Solovjovo, trokštąs, kad jo paties turinys būtų sa- 
varankiškas, vadinasi, kad galėtų “atveikti į dieviškąjį 
pradą“ (p. 126); Dievas trokštąs kitos, šalia jo buvojan- 
čios prigimties. Tačiau ir patys ano idealinio pasaulio 
vienetai stengiąsi savarankiškai būti bei savarankiškai 
veikti — pagal savą valią, pagal savą meilę, pagal savą 
pažinimą. Užtat Solovjovas ir kalba apie “begalinį būties 
troškulį (žažda bytija)" Dievuje amžinojo pasaulio atžvil- 
giu ir kartu apie tokį pat “nenumaldomą būties troškulį" 

pačiame amžinajame pasaulyje savęs paties atžvilgiu (p. 
125). Dievas trokšta savą antrininką turėti, o amžinasis 
pasaulis trokšta Dievo antrininku būti. 

Šį abipusį būties troškulį, pasak Solovjovo, Dievas nu- 
maldąs tuo, kad paleidžiąs amžinąjį pasaulį iš absoliuti- 
nės savo priklausomybės, suteikdamas jam savarankišku- 
mo. Tai ir yra, Solovjovo pažiūra, pasaulio sukūrimas: 
“Šisai dieviškosios valios veiksmas (ar veiksmai), kuriuo 
dieviškojo proto idealiniai objektai arba vaizdai įgyja 
realinį buvimą, ir yra tikrasis dieviškojo kūrimo veiks- 
mas“ (p. 127). Tai nėra būtybės kildinimas iš nebūties 
būties stokos prasme, nes amžinasis pasaulis jau būna 
idealine būsena; tai tik šios idealinės būsenos Dievuje 
pavertimas realine būsena šalia Dievo. Pats šis veiksmas 
yra atliekamas grynu Dievo noru: “Šisai antrininkas ima 
buvoti tiktai laisvu dieviškosios valios veiksmu" (p. 128). 
Tačiau jo buvojimas kyla vis dėlto ne iš nebūties, o iš 
ano amžinojo turinio, jau esančio Dievuje idealiniu būdu. 
Tai nėra buvimo teikimas, kaip kūrimą apibrėžėme anks- 
čiau; tai tik vieno buvimo būdo arba būsenos (idealinės) 
pakeitimas kitu buvimo būdu arba būsena (realine): Die- 
vuje esąs vaizdas stoja šalia Dievo kaip daiktas. Pirma- 
vaizdžių teorijoje — tai paprastai nutylima ar nesuvokia- 
ma — nėra naujo daikto kaip tokio (nihilum sui); čia 
yra daugių daugiausia tik naujas daiktas kaip medžiaga 
(nihilum subjecti). Nes daiktas realinėje plotmėje ir jo 
idėja idealinėje plotmėje yra savo esme vienas kitam ta- 
patūs. Čia nėra nė tikro “buvimo teikimo — collatio esse’, 
kadangi daikto pirmavaizdis kaip jo esmė jau yra buvęs 
ir prieš savo įkūnijimą medžiagoje arba virtimą daiktu. 
Nuosekliai tad pirmavaizdžių teorijoje nėra nebūties ab- 
soliutinio niekio prasme. 

Kam reikalingi yra anie pirmavaizdžiai, taip ryškiai 
pabrėžiami krikščioniškųjų Rytų mąstyme, ypatingai ru- 

sų filosofijoje, kurioje yra susikūrusi ištisa teorija, vad. 
“sophiologija" pirmavaizdžiams pateisinti (Sophia čia yra 
suprantama kaip Dievuje esančių idėjų visetas)? Į tai 
atsako pirmavaizdžių šalininkai, nurodydami, kad kūrimo 
iš nebūties teorija nepajėgianti atskleisti Dievo sąsajos su 
pasauliu. Jeigu Dievas kildinąs pasaulį iš nebūties abso- 
liutine niekio prasme, tuomet kūrimo veiksmas esąs tik 
dvinaris: jis apimąs nebūtį kaip pradmę (terminus a guo) 
ir kūrinį kaip baigmę (terminus ad guem). Tuo tarpu 
pats Dievas liekąs kažkaip šalia šių dviejų polių, tarsi 
pasitraukiąs į šalį, pasilikdamas anapusinis tiek nebūčiai, 
tiek kūriniui. Todėl ir nesą galima įžvelgti, kokiu būdu 
Dievas galįs buvoti pasaulio viduje arba būti jam ima- 
nentinis. Kūrimo iš nebūties sampratoje, būtybė, prieš 
būdama sukurta, nebuvojanti jokia prasme — nei kaip 
tokia, nei kaip medžiaga, nei kaip idėja, nei kaip daiktas. 
Ji pilnutine savo būtimi kylanti iš nebūties. Nuosekliai 
tad ji ir neturinti savyje nieko, kas ją iš vidaus sietų su 
Dievu. Tarp Dievo kaip Kūrėjo ir pasaulio kaip kūrinio 
dingstąs ryšininkas; tarp jų atsiverianti praraja. Iš ne- 
būties kilęs pasaulis esąs, tiesa, savarankiškas bei origi- 
nalus, tačiau jis nesąs susijęs su Dievu, todėl liekąs pro- 
faninis ir net deistinis. Tai pagrindinis pirmavaizdžių 
teorijos priekaištas kūrimo iš nebūties sampratai. 

Visai kitoks susidarąs santykis tarp Dievo ir pasaulio, 
jei kūrimas esąs suvokiamas kaip amžinojo pasaulio per- 
kėlimas į laikinybės matmenį. Tokiu atveju amžinasis pa- 
saulis arba Dievo dvasios turinys tampąs laikinojo pa- 
saulio pagrindu: dieviškasis pradas kūrimo veiksmu įei- 
nąs į kūrinį ir liekąs jame kaip dieviškoji idėja, sudaran- 
ti daikto esmę ir sykiu ryšį tarp Kūrėjo ir kūrinio. Mūsa- 
sis pasaulis, pasak Solovjovo, esąs ne kas kita, kaip am- 
žinojo pasaulio atvaizdas. Kaip atvaizdas jis, tiesa, ski- 
riąsis nuo amžinojo pasaulio Dievuje, tačiau, sako So- 

lovjovas, jis skiriąsis “ne esme, o tik būsena" (Soč. III, 
122). Esme jiedu esą tapatūs: mūsoji tikrovė “nėra nau- 
jas, nuo dieviškojo pasaulio atskirtas pasaulis“ (t.p.); ji 
neturinti “jokių savų pradų, iš kurių ji susidėtų: ji yra 
tik kitokia, neprivaloma (nedolžnoe, vadinasi, laisvu Vieš- 
paties noru kilusi, Mc.) tų pačių pradų sąveika, kurie su- 
daro ir dieviškojo pasaulio būtį? (t.p.). Kiek kūrinys 
esąs patirtinė tikrovė, tiek jis buvojąs šalia Dievo; kiek 
tačiau jis esąs amžinojo pasaulio įsikūnijimas, tiek jis 
buvojąs ir toliau Dievuje. Iš to rusų mąstytojai daro svar- 
bią išvadą, būtent: pasaulis savo gelmėse esąs šventas, ir 
šis jo šventumas esąs jam ne atsitiktinis, ne viršinis, bet 
esminis, negalįs būti sekuliarizuotas jokia prasme. Tai 
reiškia, kaip šią išvadą yra nusakęs V. Zenkovskis, “kad 
užu viršinės daugybės, užu baigtybės ir kūriniškumo sly- 
pi vieningas, begalinis ir absoliutinis pagrindas, vadinasi, 
tikrosios (podlinnyj) būties pilnybė*"““. 

d. Pirmavaizdžių teorijos vertė 

Kūrimas, suvoktas kaip amžinojo arba idealinio pa- 
saulio, esančiojo Dievuje, perkėlimas iš amžinybės į lai- 
kinybės maimenį iš tikro akivaizdžiai susieja Kūrėją su 
kūriniu; jis taip pat ryškiai parodo, kodėl kūrinys yra 
šventas savo esmėje; metafiziškai betgi pateisintas jis būti 
negali, būtent todėl, kad šitokia kūrimo samprata neap- 
mąsto pirmavaizdžių santykio su pačiu Dievu ir kad ji 
savo esme yra manichejinė atgyvena. 

Yra labai lengva mąstyti dieviškąjį kūrimą kultūrinės, 
pirmoje eilėje meniškosios, žmogaus veiklos pavyzdžiu ir 
teikti jam idėją arba pirmavaizdį kaip sudedamąjį jo pra- 
dą, kurio idealinis buvimas esti paverčiamas realiniu bu- 
vimu — taip lygiai, kaip tai vyksta kiekviename žmogiš- 
kajame kūrybiniame veikime: sakysime, menininkas turi 
savyje idėją ir perkelia ją į marmorą, drobę, garsus, žo- 

džius... Jeigu jis būtų visagalis, tai jo idėja iš karto 
(simul, sine motu) virstų statula, paveikslu, simfonija, 
poema ar romanu. Tiktai aprėžta jo galia verčia jį ieško- 
tis medžiagos, kad turima jo dvasioje idėja galėtų pasi- 
daryti patirtinė regimybė. Tačiau kaip tik čia ir kyla 
klausimas: ar žmogiškasis kūrėjas skiriasi nuo dieviško- 
jo Kūrėjo tik šia — beveik ‘technine’ — galybe? Ar šis 
graikiškasis modelis neiškreipia kartais pasaulio kilimo 
iš pagrindų? Ką gi reiškia, kad Dievuje buvoja idėjos 
arba daiktų formos bei jų esmės, sudarydamos ištisą, So- 
lovjovo žodžiais kalbant, “amžinąjį pasaulį''? Solovjovas 
teisingai sako, kad Dievas nėra tuštuma, o būties pilnybė. 
Tačiau kaip tik todėl, kad jis nėra tuštuma, mes negalime 
perkelti į jį be niekur nieko platoniškosios idėjų karalijos, 
nepasiklausdami, koks gi yra santykis tarp Dievo prigim- 
ties bei jo esmės ir anos idėjų karalijos kaip pasaulio 
esmių viseto? 

Pirmavaizdžių teorija yra gražiai atsakiusi į klausimą, 
kas yra dieviškosios idėjos pasaulio atžvilgiu, būtent: jos 
esančios pasaulio daiktų formos arba esmės, pasaulio dar- 
nos pagrindas, jo gėrio, grožio ir tiesos mastas. Tai visiš- 
kai suprantama, kadangi ir žmogiškosios idėjos turi tokios 
pat reikšmės ryšium su jo paties kūriniais. Tačiau pirma- 
vaizdžių teorija niekad nėra išsamiau aiškinusis, kas anos 
idėjos yra Dievo atžvilgiu. Ji yra tik teigusi, esą idėjos 
esančios amžinos, todėl pasiliekančios visad tos pačios. 
Betgi teigti idėjų amžinybę dar nereiškia nustatyti jų san- 
tykį su Dievo prigimtimi, kadangi amžinybė nusako tik 
trukmę, o ne buvimo pobūdį: amžinybė yra buvimo da- 
bartis. Tačiau ir būdamas nuolatos dabartinis, buvimas 
reikalauja būti grindžiamas, vadinasi, kildinamas iš ne- 
būties. Šitaip kūrimo iš nebūties idėja suvokia buvimą 
kiekvienos būtybės, net jeigu ji savo trukme ir būtų am- 
žina. Ar tai tinka ir Dievuje esančioms idėjoms? Kokiu 

buvimu buvoja Dievuje anasai “amžinasis pasaulis": Die- 
vo kaip grindėjo ar būtybės kaip pagrįstosios? Kitaip sa- 
kant, kas yra idėja Dievuje: jo paties substancijos ištaka 
ar jo kūrinys? Jeigu ji yra Dievo ištaka, tuomet jos išta- 
rimas patirtine regimybe yra plotiniškoji emanacija, o 
pasaulis — paties Dievo įsikūnijimas arba Dievo regimy- 
bė. Tuomet kūrimas yra teogonija, ir jokio tikrovinio pa- 
saulio nėra; pasaulis yra tik Dievo išvaizda arba kaukė 
Tuomet turime panteizmą pačia gryniausia jo lytimi, ka- 
dangi pasaulio daiktų esmę šiuo atveju sudaro Dievo sub- 
stancija, idėjos pavidalu įėjusi į daiktą. O jeigu idėjos 
Dievuje yra kūriniai, tai reiškia, kad jos buvoja pagrįs- 
tuoju buvimu, vadinasi, yra kilusios iš nebūties; tuomet 
samprata kūrimo iš nebūties tinka ir joms visu plotu, kaip 
ir kiekvienai kitai pagrįstojo buvimo būtybei. Tuomet am- 
žinojo pasaulio buvojimas yra tokios pat kokybės kaip ir 
patirtinio pasaulio, nes būti pagrįstam savame buvime 
arba kilusiam iš nebūties yra tas pat tiek idėjai, tiek daik- 
tui kaip idėjos regimybei. Kūrimo atžvilgiu tuomet am- 
žinasis pasaulis neturi jokios pirmenybės ryšium su lai- 
kinuoju pasauliu. 

Nūn, nenorėdami grįžti prie plotiniškosios ontologijos, 
kuriai pasaulis yra Dievo ištaka, ir nepripažindami pla- 
toniškosios ontologijos, kuriai pasaulis yra nužiestas de- 
miurgo iš kažkokio bendro patiesalo, turime rinktis kūri- 
mą iš nebūties taip pat ir pirmavaizdžių arba idėjų atžvil- 
giu. Jeigu esama amžinojo pasaulio Dievuje, tai jis anaip- 
tol nėra dieviškosios substancijos ištaka, o yra kilęs iš ne- 
būties kuriamuoju Dievo veiksmu. Tai vienintelis meta- 
fiziškai priimtinas atsakymas, pateisinąs patirtinio pasau- 
lio tikrovės autentiškumą. Štai kodėl ir pirmavaizdžių teo- 
rijos šalininkai, išskyrus Solovjovą, norėdami išvengti 
panteizmo, yra priversti pripažinti “kūriniškąjį pasaulio 
pirmavaizdinio (sofijnyj) pagrindo pobūdį“"“. V. Zen- 

kovskis užtat ir teigia: “Žiūrint metafiziškai, pasaulis yra 
sukurtas savo visuma: ir idealiniu savo pagrindu, ir pa- 
tirtine savo įvairybe (p. 34)... Sukurtoji būtis yra su- 
kurta perdėm (p. 35)... Pirmavaizdinis pasaulio pagrin- 
das yra visiškai ir ligi galo kūriniškas" (p. 36). Tą patį 
randame ir S. Bulgakovo teorijoje, kurioje jis skiria “su- 
kurtąją Sophia“ kaip amžinųjų idėjų visumą bei nešėją 
nuo “dieviškosios Sophios“ arba Amžinojo Logos“. Atro- 
do, kad ir Augustinas laiko idėją Dievo kūriniu, klausda- 
mas iš kur menininkas būtų ją pasiėmęs, jei Dievas ne- 
būtų jos padaręs: “unde hoc valeret, nisi quia tu fecisti 
eam (speciem, kurią menininkas teikia “tai akmeniui, 
tai medžiui, tai auksui", Mc.) (Conf. XI, 5). Kiekvienu 
atveju kūriniškasis idėjų pasaulio buvimas Dievuje yra 
vienintelis metafiziškai pateisinamas, nenorint paversti 
pasaulio ir Dievo esmių tapatybe. 

Pripažinus gi idealinį arba amžinąjį pasaulį esant su- 
kurtą iš nebūties, jis pasirodo esąs iš viso nereikalingas. 
Jau sakėme, kad pirmavaizdžių įvedimas į Dievo dvasios 
turinį yra grindžiamas noru rasti ryšį tarp Dievo ir pa- 
saulio: pirmavaizdis arba idėja susieją Dievą su patir- 
tine tikrove ir padarą ją šventą jos esmėje. Mintis graži, 
tačiau nereikalinga. Nes sąsajos klausimas tarp Kūrėjo ir 
kūrinio lygiai taip kyla ir amžinojo pasaulio arba pirma- 
vaizdžių atžvilgiu. Juk jeigu yra reikalingas kažkoks tar- 
pininkas tarp Dievo ir patirtinio pasaulio, kodėl jis būtų 
nereikalingas tarp Dievo ir amžinojo pasaulio, jeigu šis 
yra toks pat Dievo kūrinys, kaip ir regimasis pasaulis? 
O jeigu Dievas gali sietis tiesiog, vadinasi, be tarpininko, 
su amžinuoju idėjų pasauliu kaip savo paties kūriniu, 
tai kodėl jis negalėtų irgi tiesiog sietis su patirtiniu pa- 
sauliu, kuris taip pat yra jo kūrinys? Dievo atžvilgiu tiek 
amžinasis pasaulis, tiek patirtinis pasaulis yra tolygūs 
kūriniai, tai yra, Dievo pašaukti iš nebūties ir būną kaip 

tik šiuo jo šaukimu. Kodėl tad su vienu savo kūriniu Die- 
vas sietųsi tiesiog, būtent tuo, kad jį nuolatos kuria, o su 
kitu tiktai per tarpininką? Ir kam šis tarpininkas būtų 
reikalingas? Argi kuriamasis Dievo veiksmas, būdamas, 
kaip sakėme, ne praeinantis, o nuolatinė dabartis, nesu- 
sieja kūrinio kuo ankščiausiai su Kūrėju? Koks gi ryši- 
ninkas galėtų Dievą padaryti pasauliui labiau imanentų, 
negu paties Dievo dabartis kūrinyje, kildinanti šiojo bu- 
vimą ? 

Atskleidus kūrimo dabartį kūrinyje, atkrinta bet koks 
ryšininkas, kadangi kūrimo dabartimi Dievas buvoja pa- 
saulyje pačiu tiesioginiausiu būdu. Prileidus gi kokį nors 
ryšininką ar tarpininką — tegu šisai būtų ir amžina Die- 
vuje buvojanti idėja, — Kūrėjas ir kūrinys kaip tik būtų 
jo perskirti arba bent vienas nuo kito nutolinti. Sakysime: 
jeigu žmogaus asmuo kaip Aš-būtybė susisiektų su Dievu 
tik per savo amžinąjį pirmavaizdį Dievuje, tuomet Dievas 
man nebūtų mano Tu, ir ašen nebūčiau jam jo Tu, nes 
Tu-Tu, santykis yra pati tiesioginybė, išskirianti bet kokį 
tarpininką ar ryšininką pačia šio santykio esme. Nes tai, 
kaip jau sakyta, yra meilės santykis, o nesąmonė yra my- 
lėti per tarpininką. Pirmavaizdžių teorija, išmąstyta kiek 
išsamiau, pasirodo esanti religijos priešininkė, kadangi ji 
atitolina žmogų nuo Dievo, ardydama meilės tiesioginy- 
bę, be kurios religija negali būti nei pagrįsta, nei pateisin- 
ta. Ši teorija nieko neišaiškina, o tik aptemdo: tiek patį 
kūrimo veiksmą, tiek kūrinio santykį su Kūrėju. Tarp 
kūrinio ir Kūrėjo negali būti jokio ryšininko, jeigu ne- 
norime eiti ligi begalybės, klausdami: o kas riša su Dievu 
aną ryšininką? Kurdamas pasaulį, Dievas grindžia jo bu- 
vimą pačiu savimi kaip būtimi, ir bet koks tarpininkas 
čia yra tiek gnoseologiškai nereikalingas, tiek ontologiš- 
kai neįmanomas, nes tarp grindėjo ir pagrįstojo negali 
būti jokio intarpo. 

Ieškojimas sąsajos tarp Dievo ir patirtinio pasaulio 
ir šios sąsajos radimas pirmavaizdžiuose atskleidžia pir- 
mavaizdžių teorijos užnugarį, būtent: užu šios teorijos 
slypi panieka medžiagai ir kūnui. Ši panieka jaučiama 
tiek Platono ontologijoje, pasak kurios pasaulio regimy- 
bė teršianti amžinąsias idėjas, taip kad jos spindinčios 
tik tarsi drumstame vandenyje; tiek Plotino ontologijoje, 
kurioje medžiaga esanti blogis savyje ir todėl gadinąs 
sielą savo įtaka; tiek galop manichejizme, pasak kurio 
blogis esąs skirtino absoliutinio prado padaras ir reiškią- 
sis visur, kur tik kas nors kyląs iš medžiagos ar gyvybės 
ar esąs su jomis susietas. Pirmavaizdžių teorijoje ši panie- 
ka bei atgrasa yra pasilikusi tarsi požeminis šaltinis, ku- 
rio, tiesa, neregėti metafiziškai, kuris betgi maitina šią 
teoriją psichologiškai bei morališkai. Patirtinė būtybė 
esanti neverta, kad Dievas sietųsi su ja tiesiog. Jis galįs 
rištis su ja tik netiesiog, vadinasi, per jos idėją, kadangi 
tik idėja, neturėdama pojūtinės tikrovės, esanti ‘švari’, 
todėl galinti buvoti Dievo dvasioje. Todėl Dievas ir kil- 
dinąs regimą pasaulį, ne tiesiog jį šaukdamas iš nebūties, 
o savyje turimą aną ‘švarią’ idėją paversdamas daiktu, 
jau būnančiu atstu nuo Dievo ir todėl jo nepaliečiančiu 
"nešvariąja" savo puse. Pirmavaizdis, stovįs tarp Dievo ir 
daikto, saugąs Dievą nuo patirtinės bei pojūtinės tikrovės 
nevertumo. 

Nuosekliai tad pirmavaizdžių teorijos šviesoje pasau- 
lis ir atrodo ne tiek kaip autentiška tikrovė arba būtybė 
savyje, o daugiau kaip ženklas arba prasmuo, nurodąs į 
anapus, į aną amžinąjį pasaulį Dievuje, kurio atvaizdas, 
pasak Solovjovo, jis esąs ir kurio pradus — savųjų mūsa- 
sis pasaulis juk neturįs — jis jaukiąs. Tomas Akvinietis 
aiškina, kad pati Dievo esmė esanti daikto idėja, bet ne 
kaip esanti savyje, o kaip pažinta (secundum intellectum 
suum) ir kad todėl sukurtieji daiktai atvaizduoją dieviš- 

kąjį būtį, tačiau visada netobulai, nes kiekvienas vis sa- 
vaip: čia glūdįs daiktų daugingumo ir sykiu jų skirtingu- 
mo nuo Dievo pagrindas (plg. De ver. q. 3, a. 2). Tuo 
Tomas išvengia panteizmo, tačiau tuo jis paverčia pasaulį 
Dievo ženklu, kurio būtis lieka abejotina, kadangi ženklo 
prasmė yra reikšti, bet ne savystovia tikrove būti. Mūsojo 
pažinimo uždavinys ir galutinis jo tikslas esąs suvokti šį 
ženklą, kitaip sakant, rasti užu patirtinės tikrovės jos 
idėją, buvojančią Dievuje. Patirtinė tikrovė nesąs tikrasis 
pažinimo objektas, o ypač ne pažinimo tikslas. Tai tik 
kelias į aną amžinąjį pasaulį, kurį mūsasis pasaulis ne- 
tobulai atvaizduojąs ir tuo mus raginąs žengti pirmavaiz- 
džių sritin. Paskui psichologinį patirtinės tikrovės kaip 
nešvarios bei nevertos pergyvenimą eina, kaip matome, ir 
gnoseologinis jo nuvertinimas. Klausimas: kas gi yra ši 
regimoji, patirtinė, pojūtinė tikrovė, lieka neatsakytas ir 
net iš viso nekeliamas, nes čia visas dėmesys susitelkia 
ne apie tikrovę kaip būtybę, o apie ją kaip reikšmenį. 
Ne tai svarbu ir nuostabu, kad pasaulis esąs, bet tai, kad 
jis kažką reiškiąs. O šią reikšmę jis atskleidžiąs ne patir- 
tine savo regimybe, bet užu jos glūdinčia dieviškąja idėja. 
Šios tad idėjos ieškoti esąs pažinimo uždavinys, o ją ras- 
tą savo gyvenimu vykdyti — žmogaus pašaukimas žemė- 
je. Pirmavaizdžių perkėlimas į Dievą nėra nė kiek pakei- 
tęs platoniškojo jų pobūdžio, būtent: atgrasos patirtinei 
tikrovei. Iš šios atgrasos kilusi ir jos iš vidaus gaivinama, 
pirmavaizdžių teorija visą Vakarų filosofijos istorijos 
metą yra stipriai įtaigavusi tiek psichologiją, tiek etiką, 
tiek sociologiją, nekalbant jau apie teologiją. Ji ir šian- 
dien daugeliui vis dar neleidžia atviromis akimis pažvelg- 
ti į pasaulio tikrovę kaip esančią savimi pačia. 

4. KŪRIMAS KAIP DIEVO KENOZĖ 


Šio skyriaus pradžioje klausėme, ką reiškia buvimo 
grindimas arba kūrimas tiek Dievui, tiek žmogui. Nūn 
regime, kad žmogui jis reiškia visa: tiek absoliutinę jo 
pradmę iš nebūties, tiek jo buvojimą nebūties akivaizdo- 
je. Kokių išvadų iš to plaukia pačiai religijai, svarstysime 
vėliau, kalbėdami apie žmogaus laisvę ir tikėjimą kaip 
apsisprendimą savo Kūrėjo atžvilgiu. Šitoje vietoje norė- 
tume apmąstyti kūrimo reikšmę Dievui. Nes šis veiksmas, 
toks nuostabus savo sąranga ir toks lemtingas savo pasek- 
mėmis, negali būti Dievui bereikšmis — jau vien dėl to, 
kad jis nėra praeinantis. Kurti juk reiškia, kaip sakėme, 
grįsti būtybės buvimą, o grįsti buvimą reiškia daryti, kad 
būtybė būtų. Būdamas gi dabartinis, būtybės buvimas 
savaime nurodo ir į jo grindimo arba kūrimo dabartį. 
Būti kuriamai yra būtybės būsena. Tačiau kaip tik todėl 
kurti yra Dievo būsena: Dievas buvoja kurdamas. Kaip 
mes buvojame kūrinio būsena, taip Dievas buvoja Kūrėjo 
būsena. Dievas yra Kūrėjas visados — ne ta prasme, kad 
‘kūrėjo’ vardą jis būtų laimėjęs dėl sykį atlikto savo žy- 
gio, bet ta, kad šis jo žygis esti nuolatos vykdomas, bū- 
damas visados dabartinis. Tai ypatinga būsena, kurion 
Dievas įeina kūrimo veiksmu ir kurios jis niekados nebe- 
palieka, kadangi niekados nenutraukia kuriamojo veiks- 
mo. 

Todėl dabar ir klausiame: kas yra ši Dievo kaip kū- 
rėjo būsena? Ką reiškia Dievui buvoti kūrėjo būdu? Ka- 
dangi būti kūrėju reiškia esmiškai sueiti į santykį su kū- 
riniu — kūrėjas-kūrinys juk yra santykinės sąvokos, — 
tai atsakymas į šį klausimą savaime liečia ir žmogų: 
Dievo-Kūrėjo būsena yra kartu ir žmogaus-kūrinio būse- 
na. Kūrimo reikšmė Dievui ataidi ir žmogaus būvyje. 
Žmogus pergyvena Dievą-Kūrėją visiškai kitaip, negu Die- 

vą- -Absoliutą, vadinasi, atsietąjį nuo kuriamojo veiksmo 
ir tuo pačiu nuo manęs kaip Aš-būtybės. Šie tad du atžvil- 
giai ir bus tolimesnio mūsų apmąstymo turinys. 


a. Kenozės sąvoka 

Jau esame sakę, kad kūrimas iš nebūties remiasi Die- 
vo apsiribojimu: be laisvo absoliutinės galios aprėžimo 
būtų neįmanoma nebūtis, o be nebūties būtų neįmanomas 
sukūrimas būtybės kaip autentiškos tikrovės. Dievo apsi- 
ribojimas yra būtina ontologinė kūrimo iš nebūties prie- 
laida. Tačiau kas gi yra šisai Dievo apsiribojimas pats 
savyje? Kas įvyksta Dievo būsenoje, aprėžiant jam abso- 
liutinę savo galią? Nes jau iš anksto galima spėti, kad 
absoliutas kitaip būna savo vienatvėje, ir vėl kitaip, su- 
ėjęs kuriamuoju savo veiksmu į santykį su būtybe ir šia- 
me santykyje nuolatos buvodamas. Kuo tad yra būdinga 
ši apsiribojusiojo Dievo būsena. Tai klausimas, kuris 
sklaido jau nebe kuriamąjį veiksmą, o apmąsto patį Kū- 
rėją, vadinasi, religijos Dievą tiesiogine prasme. 

Apsiribojusiojo Dievo idėja Vakarų mąstyme yra ži- 
noma kenozės vardu. Tai graikiškojo veiksmažodžio “ekė- 
nostai' vedinys. Pats gi šis veiksmažodis reiškia: atsisa- 
kyti, pasižeminti, išsivilkti, save apiplėšti. “Kenozė" tad 
yra atsisakymas arba išsivilkimas aukštesnės būsenos, 
garbingesnės bei galingesnės, žemesniosios dėliai. Jos es- 
mę sudaro pirminės būklės pažeminimas. Kenotinėje bū- 
senoj buvojąs asmuo yra palikęs aukštesnįjį savo rangą. 
Krikščioniškųjų Vakarų mąstyme kenozės sąvoka yra iš- 
nirusi, norint išaiškinti Krikščionybės tikimą Dievo su- 
sijungimą su žmogiškąja prigimtimi ir jo įėjimą žmogiš- 
kojon istorijon. Abi šios plotmės yra reliatyvios. Kaip tad 
jos galėtų priimti į save absoliutą? Jos pačios tapti ab- 
soliutinėmis negali. Vienintelė tad išeitis yra absoliutui 

susireliatyvinti. Tačiau savaime aišku, kad absoliuto įsi- 
jungimas į prigimties ir istorijos matmenis virsta ankstes- 
nės jo būsenos priešingybe: garbės bei galios būsena čia 
pasikeičia pažeminimo būsena. Štai kodėl Naujasis Tes- 
tamentas ir vaizduoja Dievo įėjimą į prigimtį bei istoriją 
kaip nusileidimą žemyn: Kristus, “turėdamas Dievo pri- 
gimtį, nesilaikė godžiai savo lygybės su Dievu, bet api- 
plėšė pats save, prisiimdamas tarno išvaizdą ir tapdamas 
panašus į žmones. Jis ir išore tapo kaip visi žmonės; jis 
nusižemino, tapdamas klusnus iki mirties, iki kryžiaus 
mirties“ (Fil 2, 6-8). Tai vaizdai, turį gilios metafizinės 
prasmės, nes tik “tarno išvaizda“ įgalina Dievą pasiekti 
kūrinijos sritį, nesužlugdant jos absoliutinė galybe. Vė- 
lesnė krikščionių tikėjimo išpažinimo formulė “nužengė 
iš dangaus — descendit de coelis” yra Dievo kenozės for- 
mulė ir kartu vienintelis loginis absoliuto sąjungos su re- 
liatyviu kūriniu išaiškinimas: Dievas palieka absoliutinę 
savo garbės bei galios būseną (coelum) ir nužengia į mū- 
sąją reliatyvią plotmę, tapdamas “kaip visi žmonės”, va- 
dinasi, buvodamas mūsuoju būdu. 

Kenozės idėjos akivaizdoje kyla tas pat klausimas, 
kurį svarstėme ir kūrimo iš nebūties atveju. (plg. II, 1c), 
būtent: kenozės idėja yra biblijinės kilmės. Tačiau tai, 
kas buvo sakyta apie biblijinę kūrimo iš nebūties idėjos 
kilmę, visiškai tinka ir kenozės idėjos biblijinei kilmei: 
ši kilmė kaip buvojimas istoriniuose šaltiniuose anaiptol 
nenaikina metafizinio idėjos pobūdžio. Religijos filosofi- 
ja svarsto kenozę tiktai kaip mąstomąjį turinį, esantį Va- 
karų minties istorijoje, neklausdama, ar šis turinys yra 
dieviškosios kilmės. Galimas daiktas, kad Paulius, apra- 
šydamas būdą, kuriuo Dievas jungiasi su žmogiškąja pri- 
gimtimi bei istorija, tikėjo, esą kenozės idėja kaip šio 
jungimo išaiškinimas esanti jam Dievo apreikšta — taip 
lygiai, kaip kad ir Parmenidas greičiausiai tikėjo, kad ir 

jo skelbiamas mokslas apie būtį bei tikrąjį pažinimą esąs 
jam deivės patikėtas. Filosofija šio tikėjimo negali nei 
teigti, nei neigti, nes ji neturi priemonių nustatyti, kuri 
idėja esanti dieviškosios kilmės, vadinasi, apreikšta, o 
kuri ne (plg. Įv. 5b; II, 1c). Filosofija svarsto tik pačios 
idėjos turinį; o tai ji daro todėl, kad tikėjimas, kaip sa- 
kyta, nė kiek nekeičia gnoseologinės biblijinių idėjų są- 
rangos ir neišjungia jų nei iš filosofijos istorijos, nei iš 
filosofijos kritikos. Užtat kiekviena biblijinė idėja gali 
būti kartu ir filosofinė idėja. 

Tai tinka ir kenozės idėjai. Juk jeigu filosofinė idėja 
yra Dievo buvimas, tai tuo pačiu yra filosofinė idėja ir 
kūrimas, nes Dievas kaip esąs gali būti pažintas tik kaip 
kuriąs. O jeigu filisofinė idėja yra kūrimas, tai filosofinė 
idėja yra ir kenozė, nes kūrimas yra galimas tik kenozės 
būsenoje, vadinasi, Dievui aprėžus savą galią. Dievo bu- 
vimas-kūrimas-kenozė yra trys pačia savo esme susijusios 
idėjos, loginiu būtinumu plaukiančios viena iš kitos ir 
todėl neatskiriamos viena nuo kitos. To nė kiek nekeičia 
tikrybė, kad visos šios idėjos yra randamos krikščioniš- 
kojo apreiškimo šaltiniuose, vadinamuose Biblija. Štai 
kodėl mes kenozės idėją ir įimame į religijos filosofiją, 
kadangi ji, mūsų pažiūra, sudaro esminį kuriamojo veiks- 
mo sandą, išaiškindama Dievo-Kūrėjo būseną ir tuo pa- 
čiu jo santykiauseną su jo paties kūriniu. Nes, teisinga E. 
Biserio pastaba, “krikščioniškosios Naujienos paskelbta- 
sis ‘descendit de coelis’ buvo, tiesa, tikimas, bet liko ne- 
įjungtas į Dievo sąvoką taip, jog ši, ir ją apmąstant (spe- 
kulativ), atsivertų pasauliui bei žmogui"“““. 

Kas tad yra Dievo kenozė savyje? Formaliai žiūrint, 
ji yra Dievo santykiavimo su pasauliu būdas. Kiekvienas 
Dievo santykis su kūriniu yra kenotinis, nes kiekvienas 
reikalauja nužengimo “iš dangaus", vadinasi nusileidimo į 
reliatyvinę plotmę. Nes kol absoliutas pasilieka savo at- 

sajume, tol jis neturi jokio santykio. O į santykį suėjęs 
absoliutas, jau nebėra atsajus (absolutum), bet kaip tik 
susijęs bei susijungęs (solutum). Šis tad absoliuto susiji- 
mas su reliatyvybe ir yra kenozės esmė: reliaiyvybė tam- 
pa absoliutybės išraiška. Dievas pats savyje arba savo 
esme yra visados absoliutas. Tačiau savo veikimu jis nu- 
silenkia reliatyvybei, paklūsta jos dėsniams bei sąrangai, 
prisiima jos būseną ir todėl veikia taip, kaip ir ji. Užtat 
jeigu absoliuto būseną savo atsajume esame įpratę vadin- 
ti didybe (majestas), tai kenozę turime vadinti didybės 
atsisakymu; jeigu absoliuto laikysena mūsų atžvilgiu yra 
pergyvenama kaip nepasiekiamybė bei neprieinamybė, 
tai kenozė savaime virsta Dievo artybe bei jo gyvenimu 
su mumis ir mumyse. Kenozė yra būdas, kuriuo Dievas 
tampa mūsuoju Tu. Nes santykis Tu-Tu gali kurtis tik toje 
pačioje plotmėje. O kol Dievas gyvena absoliuto būsena, 
tol jis buvoja anapus mūsų plotmės ir todėl nesubendrina 
su mumis savęs paties, kas tapimui Tu yra esmiška. Mes 
gi pakilti į absoliuto plotmę negalime. Dievas kaip abso- 
liutas ir žmogūs kaip reliatyvybė yra perskirti neperžen- 
giama praraja. Ir kol ši praraja tvylo, tol apie Dievą 
kaip manąjį Tu negali būti kalbos. Užtat visos tos religi- 
jos, kurios nepažįsta Dievo kenozės, nepažįsta nė Dievo 
kaip mūsojo Tu (hinduizmas, mahometonizmas, iš dalies 
judaizmas): čia Dievas yra žmogui tik kitas Aš, nepasie- 
kiamas savo nuotoliu ir baisingas savo galybe. Tik tuo- 
met, kai Dievas nužengia "iš dangaus’, vadinasi, kai pri- 
siima kenotinę būseną, jis užgrindžia aną prarają, paša- 
lina aną nuotolį ir tampa mūsų Dievas mūsojo Tu prasme. 
Norėdami jam tarti “Tu, mūsų Dieve’, mes nebeprivalome 
palikti savosios plotmės ar laukti kokių ypatingų teofani- 
jų, vadinasi, Dievo apsireiškimų: kenotinis Dievas yra 
čia pat, susibendrinęs su mumis, taip, kad, Augustino žo- 
džiais tariant, mes esame lauke (foras), o jis viduje (in- 

tus). Jis pats pasilenkia prie mūsų, kad pakeltų mus tarsi 
pamestą drachmą ir nešiųsi ant savo pečių tarsi pakly- 
dusią, tačiau jo paties rastą avelę. Gelbstinčiojo bei tar- 
naujančiojo Dievo idėja, kuri krikščioniškosios religijos 
yra taip įsakmiai skelbiama, gali būti metafiziškai pa- 
grindžiama tik kenozės sąvoka. 

Nuosekliai tad kenozė Dievo atžvilgiu yra absoliuto 
nusižeminimas — ne dorine prasme kaip mums teikiamas 
pavyzdys, o ontologine prasme kaip savos didybės išsiža- 
dėjimas mūsų būtybės kūrimo bei santykiavimo su ja dė- 
liai. Šia prasme S. Bulgakovas teisingai pastebi, kad “kū- 
rimas yra absoliuto neišmatuojamo nusižeminimo veiks- 
mas, kuriuo jis išsivelka iš savo absoliutybės: meilė-nusi- 
žeminimas, ši didžiausia ir visuotiniausia krikščioniškoji 
dorybė, yra ontologinis kūrimo pagrindas. Duodamas vie- 
tos pasauliui buvoti šalia savęs, absoliutas nusižemina 
savo meile kūrinio akivaizdoje". Bet nusižeminimas vi- 
sados yra ir auka, Dievo atveju begalinė auka, kaip ir jis 
pats yra begalinis. Aprėždamas save kaip absoliutą, atsi- 
sakydamas absoliutinės savo veikimo galios, savo didybės, 
vadinasi, visų tų savybių, kurios žymi jo absoliutybę, Die- 
vas aukojasi, kad atvertų kelią į žmogų ir taptų šiojo Tu. 
Kenozėje Dievas atiduoda pats save. Užtat Bulgakovas kū- 
rimą ir vadina “absoliuto auka reliatyvybės dėliai, lais- 
va save paneigiančios meilės auka“, absoliuto Golgota, 
sudarančia “metafizinę kūrimo esmę” (p. 201). Pasaulis, 
pasak Bulgakovo, esąs “sukurtas nuo kryžiaus, kurį Die- 
vas prisiėmė meilės vardan. Kūrimas yra ne tik Dievo 
visagalybės bei išminties, bet ir pasiaukojančios meilės 
veiksmas, įvykdytas džiaugsmo dėliai, kad ‘kitas’ būtų. 
Nes Dievas yra meilė, o meilės gyvybė ir džiaugsmas yra 
auka” (t.p.). Žmogaus auka, sudaranti kiekvieno religi- 
nio kulto esmę, yra ne kas kita, kaip atoveikis į Dievo 
auką: Dievo auka žmogaus auką pagrindžia ir įprasmina 


302 


kaip žmogiškąjį atsakymą. Ir tik šia abipusia auka ku- 
riasi Tu-Tu santykis tarp Dievo ir žmogaus. 

Kaip Dievo-Kūrėjo sąsaja su kūriniu kenozė yra ne- 
siliaujanti absoliuto būsena. Jau esame sakę, kad kūrimas 
būtybei nėra praeinantis veiksmas, o nuolatinė jos buvi- 
mo dabartis, tuo pačiu ir Kūrėjo nuolatinė būsena būty- 
bėje: Dievas buvoja mumyse tuo, kad mus kuria. Nūn 
regime, kad mūsų kūrimas vyksta kenotiniu būdu, Dievui 
nusižeminant ir aukojantis mūsų dėliai. Iš to plaukia re- 
ligijos filosofijai didžios svarbos išvada: Dievo kenozė 
yra nesiliaujanti. Ji nėra koks nors vienkartinis veiksmas, 
bet būsena, į kurią absoliutas įžengia kūrimo veiksmu ir 
kuri niekados nedingsta, kaip nedingsta nė pats kūrimas. 
Nėra taip, kad Dievas vienkartiniu veiksmu apsirėžtų, 
įgalintų nebūtį, sukurtų pasaulį, o paskui vėl atleistų savo 
apsiribojimą ir grįžtų į savo atsajumą kaip absoliutas. Tai 
samprata deizmo, kuris kūrimą suvokia "techniškai", pa- 
versdamas Dievą amatininku, atlikusiu savą darbą ir grį- 
žusiu atgal ‘namo’ į savo uždarumą. Tačiau tuo deizmas 
nepaprastai suseklina kūrimo sampratą, tarsi būtybė bū- 
tų savo buvime sykį pagrįsta ir nebereikalautų šio grindi- 
mo dabarties. Deizmas nesuvokia, kad būtybės buvimas 
yra nuolatinis nebūties pergalėjimas, kurio betgi iš savęs 
ji kildinti negali. Jeigu būtybė pati įstengtų pergalėti ne- 
būtį savo buvime, tuomet ji sugebėtų ją pergalėti ir savo 
kilime: tuomet ji pati save susikurtų, kas yra aiški nesą- 
monė. O jeigu ji reikalauja Dievo kaip tikrojo ir vienin- 
telio nebūties pergalėtojo, tiek būtybei kylant, tiek jai 
buvojant, tai tuo pačiu ji skelbia ir kenozę kaip nuolati- 
nę Dievo būseną jo sąsajoje su pasauliu. Kaip amžinas 
yra Dievas-Kūrėjas, taip amžina yra ir kenotinė jo bū- 
sena. 

b. Kenozės pagrindas 

Kodėl Dievas-Kūrėjas prisiima kenotinę būseną ir ja 
buvoja? Tai klausimas, kurį kūrimo ontologija nuolatos 
yra kėlusi, kurio ji tačiau niekados nėra patenkinamai 
atsakiusi. Nes tai esmėje klausimas, ką kūrinys reiškia 
Kūrėjui. Dievas atsisako savos didybės bei galybės kūri- 
nio dėliai. Ar tai reiškia, kad absoliutas, būdamas pilny- 
bė, yra reikalingas reliatyvybės? Parmenidiškai-aristote- 
linė Dievo kaip nejudančiojo judintojo samprata nedvejo- 
dama atsako: ne, Dievas nesąs pasaulio reikalingas jokiu 
atžvilgiu; Dievas esąs pati tobulybė, o tuo pačiu ir pati 
laimė, taip kad pasaulis negalįs čia nieko pridėti. Šia 
mintimi scholastinė filosofija ir grindžia savo įsitikinimą, 
esą iš Dievo pusės nesama jokio tikrovinio santykio su 
pasauliu; tokio santykio esama tik iš pasaulio pusės, nes 
tik šis esąs Dievo reikalingas, ne atvirkščiai. Išvysčius 
šią mintį kiek platėliau, pasaulis pasirodo esąs tik Dievo 
kliuvinys: Dievas turįs apsiriboti, kad jį kildintų; turįs 
nužengti į reliatyvinę plotmę, kad išlaikytų jo buvimą; 
turįs atsisakyti savo garbės bei galybės, kad jame veiktų. 
Kokios prasmės visa tai turi, jei Dievui pasaulis ničnieko 
nereiškia? Tokiu atveju, kurdamas pasaulį, Dievas susi- 
kūręs tik savo paties “apsunkinimą", ypač jei kūrinys esąs 
laisvas, kaip tai yra žmogaus atveju. Į klausimą tad, ar 
kūrinys turįs kokios nors Dievui reikšmės, reikią atsakyti 
neigiamai. Dievas turis tik ‘nemalonumų’ su savo kūri- 
niu, taip kad jis ne be pagrindo kartais pašokstąs pykčiu 
ir tariąs: “ Nušluosiu nuo žemės paviršiaus žmones, ku- 
riuos sukūriau; žmones ir galvijus, šliužus ir dangaus 
paukščius, nes aš gailiuosi juos padaręs“ (Pr 6, 7). 

Tačiau ar šitaip suprasdami kūrinio reikšmę Kūrėjui, 
nepaverčiame pasaulio šmėkla? Juk jeigu pasaulio reikš- 
mė Dievui išsisemia jo kliudymu bei neigimu, tai tuomet 
pasaulis iš tikro negali turėti ontologinės rimties bei 

svarbos. Tuomet jis yra Dievui, kaip pastebi S. Bulgako- 
vas, “tik kažkokia ontologinė išmonė“““, kažkoks žaislas 
ar pokštas, žiaurus pokštas, kadangi pilnas kūrinijos kan- 
čios. Tokia išvada yra, be abejo, nesąmonė logiškai ir 
slogutis psichologiškai. Tačiau ji plaukia neišvengiamai, 
jei remiamės prielaida, esą pasaulis neturįs Dievui tei- 
giamosios reikšmės. Pasaulio kaip teigiamybės Dievo at- 
žvilgiu neigimas nutikrovina patį pasaulį. Pasaulio gi nu- 
tikrovinimas savaime patraukia paskui save ir kuriamojo 
veiksmo nutikrovinimą, paversdamas jį dieviškojo “laisva- 
laikio' žaismu. O pats Dievas pasirodo tokiu atveju kaip 
žiaurus tironas, randąs malonumo žaisti kūrinių kančia 
bei mirtimi. Dar kartą pabrėžiame: tokia išvada yra gry- 
na beprasmybė, bet ji kyla loginiu būtinumu, jei pasilie- 
kame aristoteliškai-scholastinės Dievo sampratos rėmuose, 
esą Dievas yra nieko nesiekiantis, nejudantis, savo pilny- 
bėje laimingas absoliutas. Aukščiau keltas klausimas, ką 
kūrinys reiškia Kūrėjui, atrodo, virstąs nebeišbrendama 
aklaviete. 

Šioje aklavietėje mūsų mąstymas atsiduria todėl, kad 
klaidingai kelia patį klausimą, būtent: ką kūrinys reiškia 
Kūrėjui. Šitaip betgi klausdami, žvelgiame į Dievą iš kū- 
rinio pusės ir todėl nerandame nieko, ką gi kūrinys galė- 
tų Kūrėjui reikšti, sykiu betgi nerandame nė pagrindo, 
kam gi Kūrėjas būtų jį susikūręs. O taip įvyksta todėl, 
kad minėtasai klausimo būdas reikalauja perskirti kūrinį 
ir Kūrėją, perkelti juos kiekvieną į savą plotmę ir paskui 
juos palyginti tarp savęs, tarsi jie būtų vienas nuo kito 
nepriklausomi dydžiai. Iš tikro gi absoliutas kaip Kūrė- 
jas ir reliatyvybė kaip kūrinys negali būti perskirti nei 
logiškai, nei ontologiškai: Kūrėjas ir kūrinys sudaro ir lo- 
ginę vienybę mąstant, ir ontologinę vienybę būnant. Už- 
tat ir minėtas klausimas tegali būti atremtas į šią vieny- 
bę. Tai yra: negalima klausti, ką kūrinys reiškia Dievui 

kaip būties pilnybei, bet atvirkščiai, reikia klausti, kas 
yra kūrinys Dievo pilnybės šviesoje. Kitaip sakant, rei- 
kia apgręžti patį klausimą, apmąstant ne Dievo pilnybę 
kūrinio atžvilgiu, o kūrinį Dievo pilnybės atžvilgiu. 


Būdamas būties pilnybė, absoliutas negali būti mąs- 
tomas taip, tarsi jis turėtų kažką objektyvaus, kas jį arba 
neigiamai aprėžtų (nebūtis), arba teigiamai papildytų 
(būtybė). Kaip nebūtis esti įgalinama tik laisvu absoliu- 
to galybės apsiribojimu, taip ir kūrinys kyla tik laisvu 
absoliuto pilnybės teigimu niekio erdvėje. Kūrinys nėra 
Kūrėjui atėjęs “iš šalies’, tarsi koks priedas. Kūrinys yra 
Kūrėjo pilnybės išraiška niekio erdvėje. Kuriamuoju 
veiksmu Dievas ištaria patį save, tačiau ne absoliuto, o 
niekio matmenyje. Plotino ontologijos klaida yra ne ta, 
kad jis mąsto absoliutą kaip veikdinantį patį save, bet ta, 
kad jis šį veikdinimą palieka absoliučioje plotmėje, nepa- 
žindamas nebūties matmens ir todėl šio veikdinimo pa- 
sekmes paversdamas tos pačios esmės absoliuto ištakomis. 
Nes jeigu absoliutas veikdina save absoliučiame matme- 
nyje, tai ir pats šis veikdinimas tuomet yra absoliutinis. 
Tuomet nekyla nieko reliatyvaus: absoliuto veikdiniai ab- 
soliutinėje plotmėje nėra kūriniai kaip autentiškos būty- 
bės, o tik to paties absoliuto būsenos. 


Visai kitaip yra, jei absoliutas išsako save nebūties 
matmenyje. Nebūtis kiekvienu atveju yra būties riba. Nors 
ši riba ir būtų įgalinta paties Dievo laisve, tačiau ji vis 
tiek lieka riba. Užtat nebūties įgalinimas tegali atsirasti, 
tik Dievui apsiribojant, vadinasi, nubrėžiant absoliutinei 
savo galiai ribą. Jeigu tad absoliutas išsako save kaip būtį 
nebūtyje, šio jo veiksmo pasekmė savaime virsta reliaty- 
vybe, nes yra nebūties aprėžiama visuose josios matmeny- 
se. Štai kodėl Dievas negali sukurti Dievo, nes kurti gali- 
ma tik nebūtyje, o kurti nebūtyje reiškia teikti buvimą 

būtybei, aprėžtai nebūties erdvės, kurioje ji kyla. “Kurti 
Dievą? reikštų kurti 'aprėžtą pilnybę', kas yra prieštaravi- 
mas savyje ir todėl negalimybė ontologiškai. Dievas gali, 
kaip tai giliai metafiziškai yra įžvelgusi Krikščionybė, 
Dievą tik pagimdyti, vadinasi, teigti ar tarti save absoliu- 
to, bet nieku būdu ne niekio matmenyje. Išreikšdamas gi 
save niekio plotmėje, Dievas kildina: tik reliatyvybę. Ta- 
čiau kaip tik todėl, kad šis kildinys yra tariamas niekio 
plotmėje, jis yra ne-dievas; jis yra visa kas kita, negu 
Dievas, vadinasi, visai kita būtybė, būnanti kaip tokia, 
tapati pačiai sau, o ne kokia nors Dievo išvaizda ar kaukė. 

Iš kitos betgi pusės, būdama Dievo išraiška arba išta- 
ra, nors ir nebūties erdvėje, ji visados nešasi su savimi 
Kūrėjo pobūdžio, kuris religijoje dažnai vadinamas Die- 
vo ‘atvaizdu’, ‘paveikslu’, “panašumu". Kūrinys nėra Die- 
vas, bet jis yra dieviškas — kaip tik todėl, kad jis yra 
nebūties aprėžta Dievo pilnybės išraiška, vadinasi, Die- 
vui savas bei artimas. Krikščioniškojoje religijoje randa- 
ma mintis, esą įsikūnydamas žmogiškojoje prigimtyje ir 
įsijungdamas į žmogiškąją istoriją, Dievas nužengia ne į 
kažkokią jam svetimybę, o ateina “pas savuosius" (Jn 1, 
11), tik vaizdingai nusako aną ontologinį kūrinio savumą 
Dievui. Kūrinys neturi nieko, kas būtų ne iš Dievo; gi 
visa, kas yra iš Dievo, yra dieviška. Tačiau šis dieviška- 
sis duomuo buvoja nebūties matmenyje ir todėl yra visai 
kas kita, nei Dievas. Kūrinio ontologinė sąranga yra są- 
lygojama nebūties, todėl aprėžta, vadinasi, baigtinė. Bet 
ši sąranga yra iš Dievo — ne tik ta prasme, kad Dievas ją 
yra kildinęs iš nieko, bet ir ta, kad Dievas yra kildinęs 
ir patį niekį, kaip kūrinio sąrangos galimybės erdvę. 
Dievas-Kūrėjas todėl yra kūrinio autorius absoliutine 
prasme: ir jo galimybės (nebūtis), ir jo tikrenybės (būty- 
bė). Dievas būtybę ne tik sukuria, kaip platoniškasis de- 
miurgas, bet jis įgalina ir patį jos sukūrimą. Štai kodėl 

Dievas yra kūriniui absoliutinė jo pradmė, ir štai kodėl 
kūrinys yra Dievo savastis absoliutine prasme. 

Čia tad ir išeina aikštėn esminė kūrinio teigiamybė. 
Kūrinys yra ne todėl Dievui reikšmingas, kad papildytų 
jo pilnybę — “papildyti pilnybę' yra prieštaravimas, — 
bet kad ją skleistų ir neštų nebūties matmenyje. Kūriniu 
Dievas ištaria ne tik tai, kad jis yra, bet ir tai, kas jis yra. 
Savęs ištarimas absoliuto matmenyje įsitikrovina absoliu- 
tybe, pasak krikščioniškosios religijos, dieviškosiomis hy- 
postazėmis, o nebūties matmenyje — kūriniškosiomis bū- 
tybėmis. Kūrinys yra tad dieviškosios pilnybės ištara ne- 
būtyje. Vis dėlto ši kūrinio samprata Dievo pilnybės švie- 
soje yra dar per formali. Ji neatsako į klausimą, ką gi 
kūrinys išreiškia, kildamas iš nebūties ir buvodamas joje. 
O tai paaiškės, tik konkrečiau pasiaiškinus, kas yra ana 
Dievo pilnybė. 

Kalbėdami apie religijos Dievą kaip manąjį Tu, sa- 
kėme, kad Dievas manuoju Tu gali būti tik tuo atveju, 
kai jis yra Meilė, ir kad todėl Dievo-Kūrėjo atskleidimas 
yra sykiu ir Dievo-Meilės atskleidimas. Tačiau anoje vie- 
toje (plg. I, 6d) Dievą-Meilę svarstėme daugiau žmogaus 
atžvilgiu, nurodydami į jo savimonės pakaitas, kylančias 
iš jo santykio su Dievu-Meile. Šitoje vietoje reikia mums 
kiek pagilinti ankstesnę Dievo-Meilės sampratą, pasiklau- 
siant, kas gi yra ta Dievo pilnybė, kurią jis kūriniu ištaria 
nebūties erdvėje. Paprastai vadiname ją “būties pilnybe", 
ir teisingai, nes absoliutas mūsų mąstymo visų pirma esti 
suvokiamas kaip neturįs nebūties duomens prasme, todėl 
būnąs neaprėžtas jokiu atžvilgiu. Tačiau šitokia absoliu- 
to kaip pilnybės samprata yra statinio pobūdžio ir todėl 
tik grynai formaliai nusako kuriantįjį Dievą, nenusakyda- 
ma pobūdžio tosios veiklos, kuria jis sueina į santykį su 
pasauliu. O ši veikla, kaip visur teigėme, yra kūrimas. 
Save apsiribodamas, kad kurtų, absoliutas atsiskleidžia 

ne tik kaip paprastai esąs (esse simpliciter), bet ir kaip 
veikiąs (actus) sava galia (dynamis). Užtat ir klausiame: 
kas yra ši Dievo-Kūrėjo galia? 

Kenozės šviesoje atsakymas yra gana aiškus: kurda- 
mas, Dievas prisiima kenotinę būseną; kenotinė būsena 
yra nusižeminimo ir aukos būsena; gi nusižeminimas ir 
auka yra meilės apraiškos. Todėl ir toji galia, kuria Die- 
vas kuria esmėje yra meilės galia, ir toji pilnybė, kurią 
Dievas teigia arba taria nebūties matmenyje, yra meilės 
pilnybė. Nes būti ir būti meile yra Dievui vienas ir tas 
pats dalykas. Dievo būtis yra jo meilė, ir Dievo meilė yra 
jo būtis. Dievo atžvilgiu, kalbant scholastinės filosofijos 
žodžiais, “ens et amor convertuntur”. Jeigu tad Dievo me- 
tafizika teigia — ir visiškai teisingai, — kad Dievo esmę 
sudaro buvimas ir kad todėl Dievo negali nebūti, tai taip 
lygai metafiziškai turime teigti, kad Dievo esmę sudaro 
meilė ir kad todėl Dievas negali nemylėti. Meilė yra Die- 
vui ne kuri nors jo savybė, skirtinga nuo jo būties, bet 
meilė yra pati Dievo būtis, o tuo pačiu ne tik religinė, 
bet ir ontologinė idėja, randama, sklaidant kūrimo idėją. 
Dievas-Kūrėjas yra Dievas-Meilė, ir visi jo veiksmai yra 
meilės veiksmai: “totus es charitas” (Simonas Teologas). 

Šitaip suprastos Dievo pilnybės šviesoje aiškėja ir kū- 
rinio reikšmė. Jeigu kūrinys yra dieviškosios pilnybės iš- 
tara nebūtyje, tai iš tikro jis yra Dievo-Meilės ištara: kū- 
riniu Dievas išsako save kaip meilę nebūties matmenyje. 
Absoliuto matmenyje Dievo meilė gali būti ištarta tik ab- 
soliutybe: krikščioniškoji religija šį absoliutinį Meilės 
išreiškimą vadina Dvasia arba trečiąja Trejybės hyposta- 
ze, prieinama nebe žinojimui, bet tikėjimui ir todėl ne- 
įtraukiama į religijos filosofijos rėmus. Nūn nebūties 
matmenyje Dievo meilė igyja kūrinio pavidalą, vadinasi, 
išsireiškia reliatyvia būtybe. Todėl ir anasai Dievo-Kūrėjo 
‘paveikslas’ bei ‘panašumas’, kurį kūrinys neišvengiamai 

neša sava ontologine sąranga, yra Dievo-Meilės atvaizdas. 
Savo buvime kūrinys galutinai yra grindžiamas ne kuo 
kitu, kaip tik Dievo meile. “Dieviškoji meilė, pastebi S. 
Bulgakovas, yra kūrinijos logika ir estetika“"*; logika 
todėl, kad kūrinijos kilimas yra apspręstas ne kokios nors 
dieviškosios būtinybės, o laisvės kaip meilės proveržio 
į kitąjį, kuris būtų Dievui Tu ir kurio tiesa būtų ne pa- 
prastai būti, bet mylėti — pasak Sofoklio Antigonos žo- 
džių: “Kad mylėčiau, aš esu”; estetika todėl, kadangi 
pasaulis, būdamas grindžiamas meile, savaime įgyja gro- 
žio bei džiugesio bruožų, regimai apsireiškiančių garbi- 
nimo lytimis Dievo atžvilgiu ir meninės kūrybos lytimis 
žmogaus atžvilgiu. Žmogaus būtybėje, kaip regėsime ki- 
tame skyriuje, ši Dievo meilė kaip kūrinijos logika bei 
estetika, susitelkia visu įtaigumu, ir tikroji antropologija 
gali būti sukurta tik šių dviejų pradų šivesoje. Trumpai 
tariant, Dievo pilnybės šviesoje kūrinys atsiskleidžia kaip 
Dievo-Meilės regimybė. Šį kūrinio atžvilgį metafizika yra 
visiškai pamiršusi, svarstydama jį tik kaip Dievo būties 
išraišką. Todėl religijos filosofijos uždavinys ir yra at- 
kreipti dėmesio į kūrinį kaip Dievo meilės išraišką, nes 
Dievo meilė, būdama sklidi begaliniu mastu (diffusivum 
sui), prasiveržia ne tik absoliuto, bet ir nebūties matme- 
nyje. Kokiu būdu Dievas-Meilė atsivaizduoja kūrinyje, 
regėsime vėliau, interpretuodami šį atvaizdą laisvės 
prasme. 

Sklaidant tad kūrimo idėją kenozės šviesoje, savaime 
prieinama nuostabi pasaulio teigiamybė. Dievo metafizi- 
ka, apmąstydama Dievą, atsietą nuo pasaulio ir todėl už- 
darą savo vienišume, ir palygindama pasaulį su šiuo at- 
sietiniu absoliutu, paverčia kūrinį nevertybe ir net kliu- 
viniu Dievui. Tuo tarpu religijos filosofija, apmąstydama 
Dievą kenozėje, vadinasi, kaip susietąjį su pasauliu “tarno 
išvaizda', randa, kad kūrinys yra Dievo meilės išraiška 

ir todėl turi nepakeičiamos vertės. Kenozės idėja todėl 
reiškia ir Dievo nusižeminimą ir pasaulio išaukštinimą. 
Apribodamas patį save ir prisiimdamas reliatyvios būty- 
bės būseną, Dievas apiplėšia save kaip absoliutą ir tampa 
savos meilės auka. Tačiau padarydamas šią reliatyvinę 
būseną savąja ir pasilikdamas aukanešys amžinai, Dievas 
pašlovina pasaulį aukščiausiu būdu, paversdamas jį savos 
meilės regimybe. Kūrimo ontologija užtat pakerta bet ko- 
kias manichejizmo šaknis, slaptu aidu vis dar tebesiskar- 
denančias įvairių įvairiausiose dorinėse pratybose. Pasau- 
lis Dievo ne tik neaptemdo, bet jį kaip tik paryškina. Nu- 
žengdamas į kūrinio plotmę ir buvodamas jo matmenyse, 
Dievas tampa mums be galo artimas. Tai žadina didžiai 
nuoširdų, šiltą, vidinį santykį su mūsų Kūrėju, kuris kaip 
tik mūsų dėliai yra aprėžęs savo absoliutumą, atsisakęs 
savo atsajumo ir tapęs kaip ir mes, suprantant šį ‘mes’ 
pilnutine mūsosios būklės prasme. Kenotinis Dievas iš 
tikro yra mūsų Viešpats ir mūsų Dievas, su kuriuo gali- 
me megsti kuo tampriausią ryšį, patikėdami jam visą sa- 
ve, nes jis gyvena su mumis toje pačioje plotmėje. Užtat 
kenotinis Dievas ir yra religijos Dievas pačia žmogiškiau- 
sia prasme. Kenozė yra kelias, kuriuo pasiekiame Dievą 
arba, tiksliau kalbant, kuriuo Dievas pasiekia mus, kad 
būtų mūsų Dievas. Jeigu tad Krikščoinybė vadina žmogų 
Dievo draugu, broliu, sūnumi, tai visi šie pavadinimai 
kaip tik ir yra kenozės metafiziškai pagrindžiami; visi jie 
prašoksta poetines metaforas ar dorines savybes, nurody- 
dami į ontologinį Dievo-žmogaus artimumą, kilusį iš to, 
kad Dievas yra nužengęs į žmogaus plotmę ir joje buvoja 
bei veikia “kaip visi žmonės“. 


c. Kenozės svarba Dievo pažinimui 


Dievo kenozė turi reikšmės ne tik Dievo ir pasaulio 
santykiui pagrįsti, bet ir pačiam šiam santykiui pažinti; 

kitaip sakant, kenozės sąvoka yra religijos filosofijai 
svarbi ne tik metafiziškai, bet ir gnoseologiškai. Ji pa- 
gelbsti atsakyti į tokius klausimus, kurie be jos būtų arba 
visiškai neatsakomi, arba jų atsakymas liktų nepatenki- 
namas. Tokių klausimų esama gana daug. Tačiau šiuo 
tarpu mums svarbus yra tik vienas iš jų, būtent: galimybė 
kalbėti apie Dievą kaip pirmasis laiptas Dievui pažinti 
ir šį pažinimą mūsosiomis sąvokomis išreikšti. 

Kaip galima ir ar iš viso galima kalbėti apie Dievą? 
Tai klausimas, šiandien pasidaręs tiesiog deginantis: “Ar 
mes kaip filosofai, vadinasi, kaip mąstantieji žmonės ga- 
lime iš viso kalbėti apie Dievą, girdėdami bei rimtai im- 
dami mūsojo pasaulio ir laiko balsą?” klausia B. Weltė“". 
Kodėl betgi toksai klausimas šiandien kyla? Ne tik todėl, 
kad Dievas dabar yra dažniausiai neigiamas kaip mūsų 
sąmonei priešybinė tikrovė, pasikliaujant L. Feuerbachu 
(plg. I, 2-3); bet visų pirma todėl, kad, pasak Weltės, 
tie, kurie nuosekliai mąstydami, sklaido kalbą, randa, esą 
“jau pats žodis "Dievas" yra beprasmis” (t.p.); bepras- 
miai tad esą ir visi teiginiai, tarią ką nors apie Dievą 
arba ką nors ryšium su juo. Žodis ir sakinys reiškią juk 
tikrovę, kurios buvimą bei sarangą galima vienaip ar ki- 
taip patirti ir tuo būdu kalbėjimo prasmingumą patikrinti. 
Kokiu betgi būdu galėtume patikrinti prasmę to, ką ta- 
riame apie Dievą? Todėl šiandien ir klausiama, ar mūsų 
ištaros, liečiančios Dievą, turinčios kokios nors prasmės. 
O jei turinčios, tai kaip jos privalančios būti išreikštos, 
kad ši prasmė būtų galima pateisinti logikos šviesoje. 
Dievo klausimas virstąs tad visų pirma “kalbos klausimu’: 
kaip galima bei reikia prasmingai kalbėti apie Dievą?" 

Tik paviršium žiūrint atrodo, kad prasmingo apie 
Dievą kalbėjimo klausimas yra įsižiebęs dabartyje, įtai- 
gaujamas — visų pirma anglosaksų kraštuose — L. Witt- 
gensteino pozityvizmo. Iš tikro gi tai yra nuolatinis Vaka- 

rų mąstymo rūpestis, ypač paaštrėjęs, pasirodžius šio mąs- 
tymo akiratyje Krikščionybei, skelbiančiai Dievą, buvo- 
jantį “visiškai netoli nuo kiekvieno iš mūsų" (Apd 17, 
27) ir sykiu negyvenantį “rankų darbo šventyklose" (17, 
24); mus apsupantį tiek ankštai, jog “jame gyvename, 
judame ir esame” (17, 28), ir sykiu reikalaujantį, kad 
žmonės jo “ieškotų ir tarytum apgraibomis jį atrastų“ 
(17, 27). Tai priešgyniaujantieji apibūdinimai, kurių 
paskesnysis neigia tai, ką taria pirmesnysis. Paulius, ku- 
rio kalbai Atėnuose šie posakiai priskiriami, mėgina su- 
vesti juos vienybėn, pasigaudamas graikų poeto Arato (3 
šimt. pr. Kr.) žodžių: “Mes esame iš jo (Dievo, Mc.) 
giminės" (17, 28). Nes būti dieviškosios giminės reiškia 
būti tolygiam ir skirtingam kartu: kažkoks bendras pra- 
das jungia mus su Dievu, taip kad mes nesame Dievui 
visiškai svetimi; mes nesame tokie, su kuriais jis neturė- 
tų nieko bendro; sykiu tačiau, būdamas “dangaus ir že- 
mės valdovas" (17, 24), Dievas savaime buvoja viršum 
mūsojo buvimo ir todėl yra nereikalingas nei mūsosios 
plotmės kaip gyvenvietės — šventykla yra tokios gyven- 
vietės prasmuo, — nei būti mūsų “rankomis aptarnauja- 
mas, tarsi jam ko nors trūktų" (17, 25). Kaip mūsų gimi- 
nė Dievas yra mums toks artimas, jog jame net esame. 
Kaip “pasaulio ir visko, kas jame yra, Kūrėjas" (17, 24) 
Dievas yra mums toks tolimas, jog turime jo ieškoti ir ga- 
lime jį tik apgraibomis rasti. Šią tad savotišką Dievo san- 
tykio su mumis priešingybę Paulius ir ištaria posakiu 
“mes esame iš jo giminės”. Tai yra, atrodo, pats pirmasis 
krikščioniškųjų mąstytojų mėginimas prasmingai kalbėti 
apie Dievą, priešingaujantį viskam, kas tik apie jį taria- 
ma, kadangi visa, ką apie jį sakome, yra kiekvieną sykį 
vis ne taip — “longe aliud” (Augustinas). 

Poetinis Arato žodis “giminė? vėliau buvo pakeistas 
filosofiniu žodžiu "analogija". Tačiau priešgyniškas jo po- 

būdis pasiliko ir analogijos sąvokoje. Nes analogija yra 
toksai kalbėjimo būdas, kuris nusako objektą ne tiesiog 
pagal šiojo prigimtį, o išeidamas iš kito dalyko prigim- 
ues, netobulai panašios į pirmąjį, ir todėl apibrėžia jį iš 
dalies neigiamai -— “qui objectum non directe secundum 
propriam suam formam et naturam, sed procedendo a 
natura alterius rei, guae cum eo habet similitudinem im- 
perfectam, partim negative determinat"“*. Panašumas-ne- 
panašumas sudaro analogijos esmę. Analogija nėra prieš- 
taravimas, vadinasi, vieno tos pačios sąvokos sando nei- 
gimas kitu sandu (“medinė geležis’); analogija yra pas- 
tanga vieną objektą mąstyti kito šviesoje, ieškant tarp jų 
panašumo, kuris leistų abu juos nusakyti tuo pačiu žo- 
džiu (‘giminė’). Čia slypi pirmoji analogijos galimybės 
pusė. Sykiu betgi analogija remiasi ir anų objektų nepa- 
našumu bei jų netolygybe: analogiškai nusakomi, juodu 
nesutampa taip, kad iš tikro vienas ir tas pats žodis juodu 
išreikštų vienaprasmiškai. Net ir jų panašume esama 
daugiau skirtybės, negu tolygybės. Čia glūdi antroji ana- 
logijos galimybės pusė. Ir tik šias abi puses turint, gali- 
ma kalbėti analogiškai. Tai reiškia: analogija yra kalbė- 
jimo būdas apie tokį objektą, kuris buvoja ir nebuvoja 
toje pačioje plotmėje. Nūn, apmąstant daiktų esmę, gali- 
ma pripažinti, kad analogija yra visuotinis gnoseologinis 
reiškinys ir kad todėl žmogiškasis pažinimas pačiu savimi 
yra analogiškas, kadangi jis yra santykis, vadinasi, atsi- 
remia į dviejų objektų palyginimą, rasdamas tarp jų pa- 
našumo-nepanašumo. Apmąstant betgi daiktų buvimą, rei- 
kia įsakmiai pabrėžti, kad apie kiekvieną pagrįstąjį buvi- 
mą galima kalbėti tik vienaprasmiškai, nes buvimas vi- 
siems pasaulio daiktams yra tolygus. Čia nėra jokio pa- 
našumo-nepanašumo. Kitaip sakant, analogija čia yra ga- 
lima, apmąstant, kas ar koks daiktas yra, bet ji yra ne- 
galima, apmąstant, kad daiktas yra. Būtybės buvimas vi- 

sur ir visados yra sau pačiam tapatus. Užtat visu plotu 
analogija tinka, tik apmąstant Dievą ir jo santykį su pa- 
sauliu, nes tik čia išeina aikštėn panašumas-nepanašumas 
ne tik esmės, bet ir buvimo atžvilgiu: visos mūsų ištaros 
apie Dievą tegali būti analogiškos. 

Tai seniai žinomas ir Vakarų mąstyme nebeišrauna- 
mai prigijęs teiginys. Betgi metafizinis jo pagrindas yra 
likęs neišaiškintas. Juk jeigu analogiją sudaro kurio nors 
objekto nusakymas, išeinant ne iš jo paties, o iš kito ob- 
jekto prigimties — “procedendo a natura alterius rei” 
(J. de Vries), — tai reiškia, kad, kalbėdami apie Dievą, 
mes kalbame apie jį, išeidami (procedendo) iš mūsų pa- 
čių būklės. Kitaip sakant, savą plotmę padarome šaltiniu 
mūsų ištaroms apie Dievą, semdamiesi iš šio šaltinio ne 
tik pačių žodžių, bet ir jų reikšmės ir šiąją priskirdami 
Dievui. Kokiu betgi pagrindu mes tai darome? Kokiu at- 
veju tokia mūsų žodžių prieskyra Dievui galėtų būti pa- 
teisinta? Tik tokiu, aišku, kai mūsų ištaros Dievą iš tikro 
paliestų. Mes sakome: medis yra, namai yra, tėvas yra... 
Jeigu tad norime tarti, kad ir Dievas yra, tai šisai Dievui 
priskiriamas ‘yra’ turi turėti kažkokios tolygybės su me- 
džio, namų, tėvo ‘yra’. Kitaip mūsų kalbėjimas būtų be- 
prasmis. Tačiau argi ne visą laiką tvirtiname, kad Die- 
vas kaip būtis pačiu buvimu peržengia mūsų kaip būty- 
bės buvimą? Kokios tad tolygybės galėtume rasti tarp die- 
viškojo ‘yra ir mūsosios būklės objektų ‘yra’? Kokia yra 
prasmė aną visiškai kitoki būties buvimą mėginti nusa- 
kyti būtybės buvimo kategorijomis? Kur čia slypi minėta 
pirmoji analogijos galimybės pusė, būtent panašybė? 

Iš tikro, mąstant Dievą kaip absoliutą savyje negali- 
ma rasti jokios panašybės: absoliutybė yra visai kas ki- 
ta, negu reliatyvybė jau pačia savo sąvoka, nes tai nuo 
visko atsietas, nieko nereikalaujantis, pilnutinis buvimas, 
kuriam bet kokia sąsaja ar tolygybė su kitu būtų duomuo 

ir tuo pačiu riba, vadinasi, jo paties paneigimas. Todėl 
absoliutas nė negali būti nusakytas jokia analogija, ka- 
dangi analogija atsiremia į panašumą, o šiojo absoliutui 
priskirti neįmanoma. Absoliutas yra galimas nusakyti tik 
neigiamai. Anksčiau minėtas (plg. II, 2b) neigiamasis 
kelias į Dievą (via negationis) iš tikro yra vienintelis bū- 
das, kuriuo absoliutas gali būti nusakomas, tiksliau kal- 
bant, iš viso nenusakomas, kadangi neigiamoji ištara ne- 
turi jokio turinio. Tarti, kad Dievas yra ne-medžiaga, ne- 
gyvybė, ne-dvasia, ne-būtybė, reiškia nieko apie jį nepa- 
sakyti. Absoliuto akivaizdoje mes galime tik tylėti. Tyla 
religiniame kulte (plg. I, la) ir yra išraiška pergyveni- 
mo, kad, buvodami priešais absoliutą, jo negalime ištarti 
jokiu žmogiškuoju žodžiu. Mąstant Dievą kaip absoliutą, 
analogija neturi į ką atsiremti ir todėl negali būti pras- 
mingai naudojama. Absoliutą — kaip pati sąvoka to rei- 
kalauja — galima mūsąja kalba tik nuo visko atsieti, sa- 
kant ‘ne’. Tačiau neiginys yra visados įvadas į tylą. 

Bet štai, absoliutas, kad būtų Dievas-Kūrėjas, apribo- 
ja pats save, atsisako savo absoliutinio veikimo ir prisi- 
ima reliatyvinę būtybės būseną. Tai Dievo kenozė, esanti 
anaiptol ne kokia apgauli Dievo priedanga ar išvaizda, 
po kuria absoliutas slėptųsi: kenotinis Dievas nėra persi- 
rengęs Kalėdų Senelis. Visi pavidalai, kuriuose Dievas 
būna bei veikia, kurie jį mums apreiškia bei skelbia, yra 
savitos tikrenybės; tai mūsosios plotmės tikrenybės, ne 
kaukės ar tariamybės. Mūsojo buvimo plotmė kenotiniam 
Dievui yra taip pat ir jo gyvenvietė. Bet kaip tik tuo ir 
susikuria tolygybė ar panašybė tarp mūsų ir Dievo plot- 
mių: absoliutas veikia reliatyviai, Kūrėjas veikia kūriniš- 
kai, Dievas veikia pasauliškai, kad būtų mums artimas 
ne tik ontologiškai, bet ir gnoseologiškai, vadinasi, kad 
galėtume jį nusakyti mūsuoju žodžiu, nepraeidami pro jį, 
kaip tai neišvengiamai atsitinka, kalbant apie absoliutą 

jo atsajume. Dievo kenozė sukuria analogijos reikalauja- 
mą objekto buvojimą mūsojoje plotmėje. Užtat tik keno- 
tiniam Dievui tinka analoginės ištaros ir tik Dievo ke- 
nozės akivaizdoje galima apie jį kalbėti analoginiu būdu. 
Nuosekliai tad, mąstydami Dievą mūsų pačių būklės ka- 
tegorijomis ir nusakydami jį savo žodžiais, mes nedaro- 
me klaidos, kadangi pats Dievas buvoja mūsojoje plotmė- 
je, buvoja kaip ir mes patys, todėl ir yra ištariamas taip, 
kaip yra ištariama ir pati mūsų būklė. Prasminga tad yra 
tarti ne tik, kad Dievas yra, bet ir kad Dievas gimė, kad 
Dievas mirė, kad Dievas teisia, baudžia, atlygina; kad jis 
yra tiesa, gėris ir grožis — kaip kad apie jį kalba krikš- 
čioniškoji religija. Nes buvodamas mūsąja būsena, Die- 
vas iš tikro yra visų mūsosios būklės veiksmų bei savybių 
tikrovinis subjektas. 

Vis dėlto šis subjektas, nors ir buvodamas tikroviškai 
mūsojoje plotmėje, yra ir lieka absoliutas pats savyje. Tai 
reiškia: jis peržengia mūsąją plotmę, su ja nesusilieda- 
mas ir todėl būdamas visai kitaip, negu mes. Dievo kenozė 
pakeičia absoliutinę Dievo būseną reliatyvine būsena ar- 
ba ana ‘tarno išvaizda’, kuri jį priartina prie mūsų, pa- 
darydama jį panašų į mus ir net tolygų mums. Tačiau 
Dievo kenozė anaiptol nepaverčia Dievo pasauliu, Kūrėjo 
kūriniu ir Būties būtybe. Jau pati “apsiribojusiojo Dievo’ 
sąvoka nusako, kad yra tai, kas apsiriboja, būtent abso- 
liutas, ir tai, ką jis apriboja, būtent savo veikimą. Veiki- 
mo gi apribojimas anaiptol nekeičia esmės bei prigimties. 
Dievas lieka savyje absoliutas net ir didžiausios kenozės 
metu, būtent: savo mirtyje kaip pačioje kraštinėje mūso- 
sios būklės padėtyje. Kenotinis Dievas yra nusižeminęs, 
bet ne žemas; jis yra išsivilkęs iš savo galybės bei garbės, 
bet jis nėra bejėgis ar negarbingas. Dievo nužengimas į 
mūsąją plotmę anaiptol jo neišsemia; mūsoji būklė jo ne- 
sutalpina; savo kenozėje Dievas būna ir viršum mūsojo 

buvimo. Jis yra vienintelis, kuris mūsojoje plotmėje ir 
buvoja kaip Kūrėjas, ir nebuvoja kaip absoliutas. 

Čia tad ir slypi antroji analogijos galimybės pusė, bū- 
tent: nepanašumas ir netolygybė. Analogija nėra viena- 
prasmė ištara, kuri atsiremtų tik į tolygybę. Bet ji nėra 
nė kitaprasmė ištara, kuri išreikštų tik netolygybę. Ana- 
logija yra tokia ištara, kuri jungia savimi panašumą -ne- 
panašumą, tolygybę-netolygybę, užtat pačia savimi reika- 
lauja, kad ja nusakomas objektas ir buvotų mūsų plotmė- 
je, ir sykiu joje nebuvotų. Save aprėždamas, absoliutas 
nusileidžia mūsojon plotmėn ir tuo būdu pasidaro į mus 
panašus ar mums net tolygus; likdamas betgi savyje ir 
toliau absoliutas, jis peržengia mūsų plotmę ir todėl yra 
į mus nepanašus ir mums netolygus. Nuosekliai tad ir vi- 
sos ištaros apie Dievą yra tokios, kad jos Dievo-žmogaus 
santykio niekad nenusako tik vienaprasmiškai (univoce) 
ir niekad tik kitaprasmiškai (aeguivoce, pav. šalčio ar 
karščio ‘laipsnis’ ir geografinės platumos ‘laipsnis’. Kal- 
bėdami apie Dievą mūsų pačių būklės žodžiais, mes ne- 
klystame, tačiau žinome, kad ši kalba jo tolygiai neiš- 
reiškia, kadangi ir jo buvojimas mūsų būklėje jo tolygiai 
nesutalpina. Užtat kiekvienas kalbėjimas apie Dievą vi- 
sados yra jo radimas apgraibomis: radimas, vadinasi, ne 
praėjimas visiškai pro jį, kaip tai įvyksta, mąstant abso- 
liutą savyje; apgraibomis, vadinasi, neištariant Dievo ta 
pačia prasme, kokia ištariame savą būklę, ir todėl neiš- 
semiant jo ligi gelmių. Tai vienintelis prasmingas kalbė- 
jimo apie Dievą būdas. Analogija yra kalbinė bei loginė 
šio būdo išraiška. Tarp kenozės ir analogijos esama vidi- 
nio ir būtino ryšio: kenotinis Dievas įgalina analogiją, o 
analogija įgalina mąstantį žmogų prasmingai ištarti ke- 
notinį Dievą. 

Religijos filosofijai tai turi nepaprastos svarbos, nes 
religija yra pilna žmogaus kalbos su savo dieviškuoju Tu: 

tai malda įvairių įvairiausiomis savo lytimis. Visa gi ši 
kalba arba malda, sudaranti visuotinį religijos reiškinį, 
būtų iš tikro beprasmė, jeigu žmogaus žodis arba Dievo 
visiškai neištartų, jo nepaliesdamas, arba ji ištartų tik 
kaip mūsų pačių tikrovę, jį su mumis suliedamas. Anks- 
tesnis klausimas, kaip galima prasmingai kalbėti apie 
Dievą, šiandien kyla tik todėl, kad tiek religijos filosofi- 
ja, tiek net ir teologija per maža kreipia dėmesio į Dievo 
kenozę, vadinasi, į Dievą “tarno išvaizdoje', kurį vienin- 
telį galime ištarti ir todėl į kurį vienintelį galime kreipti 
savo maldos žodį. Išleidus gi iš akių kenozę, Dievas virs- 
ta arba gryna žmogiškosios sąmonės idėja, apie kurią 
kalbame tik vienaprasmiškai, arba grynu absoliutu, apie 
kurį kalbame tik kitaprasmiškai. Šiandieniniame religijos 
apmąstyme abi linkmės yra gana ryškios, užtat savo iš- 
taromis jos ir nesugauna gyvojo Dievo, kuris nėra nei tik 
žmogaus sąmonės idėja, nei tik nuo visko atjungtas ab- 
soliutas. Gyvasis Dievas arba religijos Dievas yra Dievas- 
Kūrėjas, vadinasi, suėjęs į neišardomą santykį su kūriniu, 
todėl ir galimas ištarti tik žodžiais, iš šio santykio kilu- 
siais ir šio santykio prasmę savimi nešančiais. Dievo ke- 
nozė įgalina ne tik mūsų buvimą, gaunamą kuriamuoju 
veiksmu; ne tik mūsų atsidavimą Kūrėjui kaip mūsajam 
Tu, nužengusiam mūsojon plotmėn; bet ji įgalina ir Die- 
vo ištarimą mūsuoju žodžiu — tiek filosofine analogija, 
tiek religine malda. 

Užsklanda 
PEREINANT Į ŽMOGAUS ATOVEIKSMĮ 


Analogija ir malda kaip kalbėjimo apie Dievą ir su 
Dievu lytys yra esmėje ne kas kita, kaip žmogiškasis ato- 
veiksmis į dieviškąjį veiksmą. Jau įvade esame minėję 
(Įv. 4c), kad religijoje glūdinčios dvi slinktys: Dievo 
slinktis žmogaus linkui ir žmogaus slinktis Dievo linkui. 
Religijos kaip santykio pradininkas visados yra Dievas. 
Tai jis padaro, kad religija turi ontologinį pagrindą ir kad 
ji reiškiasi kaip amžina dieviškoji ištikimybė žmogui. Vi- 
sas ligšiolinis mūsų apmąstymas ir buvo Dievo kaip reli- 
gijos pradininko sklaida. Ja mėginome nusakyti sampratą 
Dievo, kurį galėtume garbinti, nenusilenkdami stabui; ja 
stengėmės parodyti, kaip kuriamuoju savo veiksmu Die- 
vas sueina į santykį su žmogumi, susiedamas jį su savimi 
nuolatine jo būtybės grindimo dabartimi. Nuo tikrojo 
Dievo kaip mūsosios Aš-būtybės Kūrėjo idėjos žengėme 
į tikrovinę šio Kūrėjo slinktį žmogaus linkui ligi pat jo 
kenozės kaip paskutiniojo šios slinkties žingsnio, padaran- 
čio Dievą panašų į mus ir tuo mus įgalinančio jį ištarti 
bei į jį kreiptis mūsuoju žodžiu. Tuo baigėsi — bent mū- 
sajame apmąstyme — religiją grindžiančio, ją palaikan- 
čio ir ją įkvepiančio dieviškojo veiksmo apibūdinimas. 

Nūnai mūsų dėmesys savaime krypsta į žmogiškąjį 
atoveiksmį arba į žmogaus slinktį Dievo linkui. Kokiais 
pavidalais šis atoveiksmis susiklosto ir kokia yra šios 
slinkties regimybė tiek žmogaus būtybėje, tiek jo būklėje? 
Kas yra pats žmogus Dievo-Kūrėjo šviesoje? K. Jaspersas 
yra prasmingai pastebėjęs, kad “kokį Dievą žmogus tikė- 
damas prieš akis turi, toks atitinkamai darosi ir jis pats... 
Kokį Dievą žmogus regi, tokia susidėsto ir pati žmogiš- 
koji būtis““*. Be abejo, Jaspersas čia turi galvoje Dievą 

tik kaip šifrą“, vadinasi, kaip nuorodą į anapusinę tikro- 
vę, o ne pačią šią tikrovę, kadangi ji, Jasperso įsitikini- 
mu, yra mūsų protui tiesioginiu būdu nerandama. Jeigu 
betgi jau Dievas kaip šifras apsprendžia žmogų jo būvio 
tapsme, tai tuo labiau jį apsprendžia Dievas, pripažįsta- 
mas tikrove. Savų apmąstymų eigoje visą laiką turėjome 
prieš akis Dievą kaip Kūrėją — ne tik bendrine ‘dangaus 
ir žemės" prasme, bet visų pirma mūsų kaip asmens arba 
kaip Aš-būtybės prasme. Užtat dabar ir klausiame: kaip 
ši Dievo-Kūrėjo samprata įtaigauja mūsų atoveiksmį san- 
tykyje su mūsų buvimo Pradininku? Nėra abejonės, kad 
Dievo-Kūrėjo akivaizdoje žmogus gali save nusakyti tik 
kūrinio sąvoka. Tačiau ką gi reiškia būti kūriniu? Kas 
yra šis kūriniškasis buvimas ir kaip jis apipavidalina 
žmogiškąją būtybę bei jos būklę? Jeigu, kaip sakėme 
(plg. Įv. 2b), žmogus ne tiek turi religiją, kiek yra reli- 
gija, tai būti kūriniškai ir būti religiškai yra vienas ir 
tas pats dalykas. Tačiau ir vėl: kas yra religinis buvimas? 

Į šį klausimą mėginsime atsakyti laisvės ir tikėjimo 
sklaida. Nes būti religiškai reiškia, formaliai žiūrint, at- 
liepti į kuriamąjį Dievo veiksmą. Tačiau šisai atoliepis 
yra įmanomas tik laisvės pagrindu. Jeigu žmogus yra 
Dievo Tu ir Dievas yra žmogaus Tu, tai savaime žmogus 
negali būti šokinėjanti lėlė Dievo rankose. Laisvė yra Tu- 
Tu santykio būtina sąlyga. Nėra religijos, jei nėra laisvės, 
pradedant visuomenine jos lytimi ir baigiant ontologine 
žmogiškosios būtybės sąranga. Užtat Dievo-Kūrėjo aki- 
vaizdoje žmogus suvokia save visų pirma kaip esmingai 
laisvą būtybę, kurios atvirybė yra pagrindinė jos žymė 
bei savybė. Todėl laisvės sklaida ir bus pirmasis tolimes- 
niojo mūsų apmąstymo uždavinys. 

Iš laisvės kilęs ir laisve laikąsis žmogaus atoliepis į 
Dievo-Kūrėjo slinktį yra tikėjimas. Religijos filosofijoje 
tikėjimas turi ypatingos reikšmės todėl, kad kenotinis 

Dievas, šisai gyvasis ir tikrasis religijos Dievas, buvoda- 
mas mūsų būsena ir veikdamas mūsų veiksena, tegali būti 
pažįstamas kaip Dievas tiktai tikėjimu. Tikėjimas įglau- 
džia mūsų žinijos sritin dieviškąją paslaptį, be kurios mū- 
sų pažinimas turėtų sustoti pusiaukelėje, nepakildamas 
ligi tiesos pilnatvės. Paslaptis atbaigia tiesą, o paslaptį 
kaip tiesą priima tikėjimas. Tikėjimas peržengia tiek pa- 
tyrimą, tiek loginį protavimą, tačiau jis neperžengia žmo- 
gaus žinijos ploto. Jis yra vienas jos sandas, savotiškas 
sandas, nes kyląs laisvu apsisprendimu laikyti — ne pa- 
tirti ir ne išprotauti — ką nors tiesa. Kasdieninėje žmo- 
gaus būklėje tikėjimas, atkreiptas į Dievą, išsiskleidžia 
įvairių įvairiausiais pavidalais, kurių apmąstymas apima 
religingumo turinį arba antropologinę religijos pusę ir 
tuo pačiu sudaro antrąjį religijos filosofijos uždavinį. 

Laisvės ir tikėjimo klausimai, sklaidomi jų pagrin- 
duose bei jų išvadose, ir sudarys šios knygos antrosios 
dalies objektą. Apmąstę, bent bendriausiais bruožais, Die- 
vo slinktį žmogaus linkui, dabar imsimės kiek arčiau pa- 
žvelgti ir į žmogaus slinktį Dievo linkui. Pirmojoje da- 
lyje, žvelgdami į Dievą, klausėme Augustino žodžiais: 
“Ar reikia pirmiau Tave pažinti, ar Tavęs šauktis?" 
(Conf. I, 1). Atsakėme irgi Augustino žodžiais: “Kas gi 
Tavęs šaukiasi, Tavęs nepažindamas“ (t.p.). Užtat ir 
sklaidėme Dievą, kad nesišauktume kažko kito, vadinasi, 
stabo. Dabar ateina laikas pasklaidyti, ką reiškia Dievo 
šauktis, vadinasi, atsakyti į jo atsidavimą mums savo mei- 
le ligi pat išsižadėjimo savos garbės bei galybės. 


322 


NUORODOS 


ĮVADAS 


1. 


2. 


an 


10. 
11. 


Friedrich Heiler, Erscheinungsformen und Wesen der Religion, Stutt- 
gart 1961, p. 1. 

Emil Brunner, Religionsphilosophie evangelischer Theologie, Muen- 
chen 1927, p. 3. 

Wilhelm Weischedel, Der Gott der Philosophen, Darmstadt 1972, t. I, 
p. 38. 

Ingemar Duering, Aristoteles. Darstellung und Interpretation seines 
Denkens, Heidelberg 1966, p. 213-214; plg. H. Schwarz, Der Gottes- 
gedanke in der Geschichte der Philosophie, Heidelberg 1913. 

W. Weischedel, op. cit. p. 25. . 

Plg. W. Weischedel, op. cit. p. XXI. 

W. Weischedel, op. cit. p. 25. — Nors W. Weischedelis filosofinės teo- 
logijos ir netapatina su religijos filosofija, šiai pastarajai skirdamas 
apmąstyti “religinį žmogaus elgesį", o pirmosios “savita tema“ laiky- 
damas Dievą kaip tokį (plg. p. 9-11), tačiau savaime juk aišku, kad 
žmogaus elgesys virsta religiniu tik ryšium su Dievu. Religijos filoso- 
fija, kuri atsisakytų svarstyti Dievą kaip savitą temą, būtų tuščia, nes 
apmąstytų elgesius, neturinčius objekto. Tai būtų greičiau religijos 
psichologija, kuriai iš tikro nėra esmiška klausti, ar sąmonės veiksmai 
turi atitikmenį užu sąmonės ir kas šis atitikmuo yra. Tuo tarpu reli- 
gijos filosofijai šis klausimas yra pagrindinis. Todėl Weischedelio mi- 
nima filosofinė teologija’ savaime įsijungia į religijos filosofijos plo- 
tą pačia savo tema. 

Religijos ir Krikščionybės skirtumą ir net priešingybę ypatingai pa- 
prėžia: Karl Barth (plg. Kirchliche Dogmatik, Zuerich 1960, t. 1/2/, 
Dietrich Bonhoeffer (plg. Widerstand und Ergebung, Muenchen 1951), 
Friedrich Gogarten (plg. Verhaengnis und Hoffnung der Neuzeit, 
Stuttgart 1958). Apie religijos ir Krikščionybės santykį dialektinėje 
teologijoje plg. Heinz Zahrnt, Die Sache mit Gott. Die protestantische 
Theologie im 20. Jahrhundert, Muenchen 1966; Benkt-Erik Benktson, 
Christus und die Religion. Der Religionsbegriff bei Barth, Bonhoeffer 
und Tillich, Stuttgart 1967. 

Plg. Ulrich Mann, Einfuehrung in die Religionsphilosophie, Darm- 
stadt 1970, p. 22-25. — Kartu su religijos filosofijos suskurdinimu 
šiandien yra pastebimas ir metafizikos suskurdinimas, filosofijai vis 
labiau formalėjant ir vis labiau save suprantant kaip 'mokslo teoriją’. 
Abu vyksmai yra susieti bendru šaltiniu, būtent: atsisakyti ieškoti 
pradmens. 

Paul Tillich, Religionsphilosophie, Stuttgart 1962, p. 7 

Emil Brunner, Offenbarung und Vernunft, Zuerich 1961, p. 14, 31-32; 


323 


12. 


13. 


14. 


15. 
16. 


17. 
18. 


19. 
20. 
21. 
22. 


31. 


plg. Mircea Eliade, Das Heilige und das Profane, Hamburg 1957, p. 
8-9; Gerhard Oberhammer, Offenbarung — geistige Realitaet des Men- 
schen. Arbeitsdokumentation eines Symposiums zum Offenbarungs- 
begriff in Indien, Wien 1974. 

Plg. Norbert Schiffers - Hans Walter Schuette, Zur Theorie der Re- 
ligion, Freiburg/Br. 1973, p. 120-124; Paul Schebesta, Ursprung der 
Religion, Berlin 1961, p. 36-41. 

Plg. Nicolai Hartmann, Grundzuege der Metaphysik der Erkenntnis, 
Berlin 1965, p. 100-102; Emmerich Coreth, Metaphysik, Innsbruck 
1964, p. 96-110. 

Martin Heidegger, Einfuehrung in die Metaphysik, Tuebingen 1953, 
p. 41, 11. 

Edmund Husserl, Ideen zur reinen Phaenomenologie, Haag, 1953, p. 94. 
Plg. Dabartinės lietuvių kalbos žodynas, Vilnius 1972, p. 44. — Lie- 
tuviškieji veiksmažodžių priešdėliu 'at“ vediniai turi, pasak žodyno, 
net 10 reikšmių. Viena iš jų — grąžinamojo veiksmo reikšmė — ir ati- 
tinka lotyniškąjį 're-. 

F. Heiler, op. cit. p. 516. 

Paul Tillich, Die Frage nach dem Unbedingten, Stuttgart 1964, p. 37; 
plg. Emil Brunner, Erlebnis. Erkeniniss. Glaube, Tuebingen 1923, p. 90. 
P. Tillich, Religionsphilosophie, p. 8. 

D. Bonhoeffer, Widerstand und Ergebung, p. 241. 

Plg. J.B. Lotz, Ontologia, Barcelona 1962, p. 319, 

Šitokį priekaištą daro, sakysime, Ulrich Mann (plg. Das Christentum 
als absolute Religion, Darmstadt 1971, p. 2), siūlydamas užuot 'Die- 
vas" sakyti "visuma" ir apibrėždamas religiją kaip “visuminį santykį su 
visuma" (p. 3). Mes betgi teikiame pirmenybę 'Dievui', kadangi jis 
visų religijų nuovokoje slepia transcendencijos pobūdį; tuo tarpu 'vi- 
suma' gali būti grynai imanentinis dalykas ir tuo būdu religijai kaip 
ir nebūdingas. 

Plg. Gottfried Martin, Allgemeine Metaphysik, Berlin 1965, p. 74-82. 


„ Plg. Erich Heck, Der Begriff 'religio' bei Thomas von Aquin, Muen- 


chen 1971, p. 70-115. 


„ Pig. Karl Loewith, Gott, Mensch und Welt in der Metaphysik von 


Descartes bis zu Nietzsche, Goettingen 1967, p. 209. 


„ Plg. Martin Heidegger, Vom Wesen des Grundes, Frankfurt/M. 1949: 


Was ist Metaphysik?, Frankfurt/M. 1949. 


„ Plg. Karl Heinz Haag, Die Lehre vom Sein in der modernen Philo- 


sophie, Frankfurt/M. 1963, p. 5-6. 


„ Plg. J.B. Lotz, op. cit. p. 292, 318-334. 
. J.B. Lotz, op. cit. p. 297. 


Max Scheler, Vom Ewigen im Menschen. Werke, Bern 1954, t. V, p. 
171; plg. E. Coreth, op. cit. p. 529. 
P. Schebesta, op. cit. p. 14, 15. 


324 


49. 


50. 


5L 


52. 


53. 
54. 


55. 


56. 


. Pig. Martin Heidegger, Nietzsche, Pfullingen 1961, t. II, p. 59. 


Plg. I. Duering, op. cit. p. 211. 


„M. Heidegger, Was ist Metaphysik?, p. 20. 
„ Johannes Hirschberger, Geschichte der Philosophie, Freiburg/Br. 1949, 


t. I, p. 411. 
J. B. Lotz, op. cit. p. 311. 

Plg. Leo Duempelmann, Kreation als ontisch-ontologisches Verhaelt- 
nis. Zur Metaphysik der Schoepfungstheologie des Thomas von Aquin, 
Freiburg/Br. 1969, p. 62-79; Walter Brugger, Theologia naturalis, 
Barcelona 1965, p. 301-307. 


„ Plg. J.B. Lotz, op. cit. p. 331. 


Martin Heidegger, Identitaet und Differenz, Pfullingen 1957, p. 70-71. 
M. Scheler, op. cit. p. 126. 


„ Anton Neuhaeusler, Grundbegriffe der philosophischen Sprache, 


Muenchen 1963, p. 192. 


„ Edmund Husserl, op. cit. p. 22. 


G. Niemeier, Die Methoden und Grundauffassungen der Religions- 
philosophie der Gegenwart, Berlin 1930, p. 6. 

F. Heiler, op. cit. p. 18. 

F. Heiler, op. cit. p. 27 


. J.B. Lotz, op. cit. p. 77. 


M. Heidegger, Einfuehrung in die Metaphysik, p. 31. 

Plg. Martin Heidegger, Sein und Zeit, Tuebingen 1949, p. 21; Ein- 
fuehrung in die Metaphysik, p. 14-15. 

M. Heidegger, Einfuehrung in die Metaphysik, p. 31. 

Būties pamiršimas būtybės naudai, vedė, pasak M. Heideggerio, Vaka- 
rų mąstymą į nihilizmą, savo viršūnės pasiekusį Nietzschės posakyje 
“Dievas yra miręs" (plg. Martin Heidegger, Holzwege, Frankfurt/M. 
1950, p. 193-247). Plačiau apie tai kalbėsime, svarstydami Dievo kaip 
vertybės sampratą (plg. L, 3a-3b). 

Johannes Hirschberger, Gottesbeweise, sudėtin. veikale “Denkender 
Glaube”, Frankfurt/M. 1966, p. 146, 

Pig. Heinz Robert Schlette, Skeptische Religionsphilosophie, Darm- 
stadt 1972, p. 43. 

P. Tillich, Die Frage nach dem Unbedingten, p. 183-184. 


. Ulrich Mann, Einfuehrung in die religionsphilosophie, Darmstadt 1970, 


p. 74. 

Nikolai Berdjajev, Existentielle Dialektik des Coettlichen und Mensch- 
lichen, Muenchen 1951, p. 15; plg. p. 108. 

Karl Jaspers, Der philosophische Glaube angesichts der Offenbarung, 
Muenchen 1963, p. 103. — Čia glūdi M. Schelerio pažiūros pagrindas, 
kad "vyraujanti metafizika yra pašalinama ne pozityvaus mokslo, o 
tiktai arba naujos metafizikos, arba religijos" (Die Wissensformen 
und die Gesellschaft. Werke, Bern 1960, t. VIII, p. 88) 


325 


57. 
58. 


59. 


60. 


61. 


62. 


63. 
64. 


65. 


66. 


67. 


68. 


69. 


70. 


M. Scheler, op. cit .p. 19, 85: 

K. Jaspers, Der philosophische Glaube, Muenchen 1948, p. 85 (neta- 
patinti su aukščiau cituotu veikalu!). 

Kiek plačiau šį svyravimą autorius yra aprašęs straipsnyje “Krikščio- 
nybė ir filosofija" (“Aidai" 1968, nr. 1 ir 3); plg. E. Brunner, Offen- 
bahrung und Vernunft, p. 338-350. 

K. Jaspers, Der philosophische Glaube angesichts der Offenbarung, 
p. 35. 

Plg. Pierre Aubengue, Le problème de lEtre chez Aristote, Paris 
1966, p. 199. 

Helmut Gollwitzer - Wilhelm Weischedel, Denken und Glauben. Ein 
Streitgespraech, Stuttgart 1965, p. 18. 

K. Jaspers, op. cit. p. 35. 

Plg. Parmenides, Ueber die Natur — Peri fyseos (graikiškai ir vo- 
kiškai), Darmstadt 1974. 

Werner Jaeger, Die Theologie der fruehen griechischen Denker, Stutt- 
gart 1964, p. 115. 

F. Heiler, op. cit. p. 350. 

Šalia šiandien jau gausios šiuo klausimu literatūros svetimomis kal- 
bomis reikia paminėti lietuvišką studiją: Kun. V. Bagdanavičius, In- 
dijos religinė išmintis (atspauda iš “Draugo”), Chicago 1970. 

Plg. J. Guttmann, Philosophie des Judentums, 1933; P. Tillich, Bib- 
lische Religion und die Frage nach dem Sein. Werke, Stuttgart 1964, 
t. V, p. 138-184. 

Claude Tresmontant, Die Vernunft des Glaubens, Duesseldorf 1964, p. 
28. 

Šiam gundymui, V. Bagdanavičiaus pažiūra, kaip tik ir esanti pasida- 
vusi Indijos filosofija: “Indiška filosofija yra faktiškai pirmojo žmo- 
gaus rojuje nuodėmės pakartojimas: jis dar mano, kad jis yra visa- 
galis" (p. 3), būtent todėl, kad labai didelį vaidmenį šioje kultūroje 
vaidina pažinimas“; “pažinimo pagalba visi kūriniai ateina pas jį (t.y. 
bramaną), ir tokių būdu jis, pasidaręs dievu, eina pas dievus" (Indijos 
religinė išmintis, p. 3, 8). 


PIRMASIS SKYRIUS 


Romano Guardini, Religion und Offenbarung, Wuerzburg 1958, p. 190. 
Heinz Robert Schlette, Die Konfrontation mit den Religionen, Koeln 
1964, p. 37-38, 43. 

K. Jaspers, op. cit. p. 86. 

M. Scheler, Vom Ewigen im Menschen, p. 261. 

Josė Todoli, Filosofia de la religion, Madrid 1965, p. 463. 

Johannes Hessen, Der Wert des Heiligen, Regensburg 1936, p. 149. 
Woljgang Kayser, Das sprachliche Kunstwerk, Bern 1962, p. 339. 

Cit. Antanas Maceina, Saulės giesmė, Brooklyn 1954, p. 412. 


326 


29. 
30. 


31. 


35, 
36. 


F. Heiler, op. cit. 335, 336; plg. p. 338. 
Cit. Aimė-Georges Martimort, Handbuch der Liturgiewissenschaft, 
Freiburg/Br. 1963, t. I, p. 144. 


. F. Heiler, op. cit. 339. 
. F. Heiler, op. cit. p. 321-322. 


J. Hessen, op. cit. p. 147. 
Cit. A.G. Martimort, op. cit. p. 206. 


. J. Hessen, op. cit. p. 152. 

„ Martin Buber, Gottesfinsternis, Zuerich 1953, p. 23. 

. U. Mann, Einfuehrung in die Religionsphilosophie, p. 96. 
„ P. Tillich, Die Frage nach dem Unbedingten, p. 27. 

. B.E. Benktson, Christus und die Religion, p. 34. 


Ludwig Feuerbach, Das Wesen des Christentums, Berlin 1956, t. I, p. 21. 


. Friedrich Engels, Ludwig Feuerbach und der Ausgang der klassischen 


deutschen Philosophie, Stuttgart 1953, p. 15. 


„ F. Engels, op. cit. p. 32. 
„ Karl Mara, Fruehschriften, Stuttgart 1953, p. 321. 


Rudolf Otto, Das Heilige, Muenster, 23-25 laida, p. 5. 


. Kiek išsamiau apie rusų "dievdirbius' ir jų santykį su religija plg. 


autoriaus “Sowjetische Ethik und Christentum“, Witten 1969, p. 192- 
199. 

Anatolij Lunačarskij, Socializm i religija, Peterburg 1908, t. I, p. 28, 
29. 

V. I. Lenin i A.M. Gorkij, Pisma, vospominanija, dokumenty, Moskva 
1958, p. 399-400. 

G.V. Plechanov, Izbrannye filosofskie proizvedenija, Moskva 1957, t. 
III, p. 378. 

V. 1. Lenin i A.M. Gorkij, op. cit. p. 106. 

Tai ryškiai regėti, sakysime, C.G. Jungo teorijoje apie Dievą kaip 
pasąmonėje buvojantį kolektyvo archetipą; plg. šios teorijos kritiką: 
M. Buber, Gottesfinsternis, p. 94-114, 157-162; R. Affemann, Psycho- 
logie und Bibel. Eine Auseinandersetzung mit C.G. Jung, Stuttgart 
1957. 

Helmut Thielecke, Die geheime Frage nach Gott, Freiburg/Br. 1973, 
p. 121. 


. Anatolij Lunačarskij, Ateizm, sudėt. veikale “Očerki po filosofii mark- 


sizma”, Peterhurg 1908, p. 157. 
Plg. W. Weischedel, Der Gott der Philosophen, t. I, p. 40; W. Jaeger, 
Die Theologie der fruehen griechischen Denker. 


„ Etienne Borne, Preuve de Dieu et croyance en Dieu, sudėt. veikale 


“L'Homme devant Dieu“, Paris 1964, t. III, p. 89. 

Nikolai Hartmann, Ethik, Berlin 1949, p. 57. 

Heinrich Rickert, Kulturwissenschaft und Naturwissenschaft, Tuebin- 
gen 1926, p. 21. 


327 


37. 
38. 


39, 
40. 


Soeren Holm, Religionsphilosophie, Stuttgart 1960, p. 61. 

Max Scheler, Der Formalismus in der Ethik und die materielle Wert- 
ethik. Werke, Bern 1954, t. II, p. 305. 

Pig. M. Scheler, Vom Ewigen im Menschen, p. 130, 134-135. 

M. Schelerio pažiūras toliau yra skleidęs bei sisteminęs Johannes Hes- 
sen, kurdamas religijos filosofiją vertybių pagrindu, sykiu tačiau mė- 
gindamas užgrįsti tarpą tarp vertybės ir būtybės. Dievo tikrovė užtat 
jam nėra antraeilis dalykas, kaip Scheleriui. Hessenui ji stovi toje 
pačioje plotmėje kaip ir Dievo vertė. Tiesa, ir jam Dievas esąs “aukš- 
čiausioji vertybė“ arba “vertybių vertybė", vis dėlto “religinis tikėji- 
mas visuomet atsiremia į tikrovę”; bet “su šiuo tikrovės pradu siejasi 
ir vertės pradas"; Dievo “esmė reiškia kartu ir vertę", kas padaro, kad 
Dievas esąs “transcendentinė vertinė tikrovė" (Religionsphilosophie, 
Muenchen 1955, t. I, p. 300-301). Nuosekliai tad “Dievo idėjai verty- 
bės pradas yra taip lygiai sudedamasis kaip ir tikrovės pradas" (Der 
Wert des Heiligen, p. 51). Hessenas stengiasi abu šiuos pradus suvesti 
vienybėn, neiškeldamas vertės aukščiau būties, kas taip ryšku Schele 
rio mąstyme. Pačioje tačiau religijos sklaidoje Hessenas eina Schelerio 
keliu, suvokdamas religiją kaip vertinį žmogaus ir Dievo santykį. 


„ N. Hartmann, Ethik, p. 121. 
„ M. Heidegger, Holzwege, p. 206. 
„ Martin Heidegger, Ueber den Humanismus, Frankfurt/M. 1949, p. 35. 


M. Heidegger, Holzwege, p. 240. 

V.I. Lenin i A.M. Gorkij, op. cit. p. 106. 

Emerich Coreth, Die Gottesfrage als Sinnfrage, “Stimmen der Zeit“ 
1938, nr. 6, p. 361. 


„ Karl Lehmann, Kirchliche Dogmatik und biblisches Gottesbild, sudėt. 


veikale “Die Frage nach Gott", Freiburg/Br. 1973, p. 133. 


„ E. Borne, op. cit. p. 88. 
„ E. Coreth, op. cit. p. 372. 
. A. Neuhaeusler, op. cit. p. 206. 


5L Stasys Šalkauskis, Ateitininkų ideologija, Putnam 1954, p. 135. 

52. K. Marx, op. cit. p. 207. 

53. Paul Tillich, Religioese Reden, Stuttgart 1952, t. I, p. 64. 

54. F. Heiler, op. cit. p. 468; plg. P. Tillich, Die Frage nach dem Un- 
bedingten, p. 183. FD 

55. F. Heiler, op. cit. p. 469; plg. P. Tillich, op cit. p. 183. 

56. U. Mann, op. cit. p. 127. 

57. S. Holm, op. cit. p. 158-159, 


59. 


59. 
60. 


Cit. Heinz Heimsoeth, Die sechs grossen Themen der abendlaendischen 
Metaphysik, Stuttgart 61974, p. 77. 

Karl Loewith, op. cit. p. 250. 

Nicolas Berdiaeff, De V'Esclavage et de la Liberté de l'Homme, Paris 
1946, p. 98. 


328 


„ Plg. S. Verchovskoj, Bog i čelovek, New York 1956, p. 284-285. 
„ Karl Rahner, Die Forderung einer 'Kurzformel' des christlichen Glau- 


bens, “Concilium" 1967, nr. 3, p. 204-205. 


„ Karl Rahner, Gegenwart des Christentums, Freiburg/Br. 1963, p. 56. 


Matthias Joseph Sheeben, Mysterien des Christentums, Freiburg/Br. 
1961, p. 6. 
N. Berdiaeff, op. cit. p. 92-93. 


„ M. Buber, op. cit. p. 60. 
„ M. Buber, op. cit. p. 70-71. 
„ E. Brunner, Offenbarung und Vernunft, p. 36. 


K. Rahner, Die Forderung einer 'Kurzformel", p. 205. 


„ Karl Rahner, Marxistische Utopie und christliche Zukunft des Men- 


schen, sudėt. veikale “Der Dialog“, Hamburg 1966, p. 11. 


„ Roger Garaudy, Vom Bannfluch zum Dialog, sudėt. veikale “Der Dia- 


log”, p. 87-88. 


. U. Mann, op. cit. p. 126. 


F. Heiler, op. cit. p. 560. 


„ Friedrich Heiler, Das Gebet, Muenchen 1920, p. 492. 
„ M. Buber, op. cit. p. 34, 39. 
„ Max Scheler, Schriften aus dem Nachlass. Werke, Bern 1957, t. X, p. 


235. 


. Gabriel Marcel, Journal métaphysique, Paris 1935, p. 137. 


M. Scheler, Wom Ewigen im Menschen, p. 308. 


. Jean-Paul Sartre, U'Etre et le Néant. Essai d'Ontologie phėnomėno- 


logigue, Paris 1943, p. 172, 191. 
F. M. Dostojewski, Briefe, Muenchen 1914, p. 62-63. 


„ Jean-Paul Sartre, L'Existentialisme est un Humanisme, Paris 1946, p. 


36. 


„ Vytautas Bagdanavičius, Indijos religinė išmintis, p. 3. 
„ Alfons Deissler, Der Gott des Alten Testaments, sudėt. veikale “Die 


Frage nach Gott”, p. 51. 


„ Simon Frank, Dieu est avec nous, Paris 1955, p. 143-144. 
„ R. Otto, op. cit. p. 22. 


E. Brunner, op. cit. p. 38. 


„ G.V. Pelchanov, op. cit. t. I, p. 616. 
„ Paul Tillich, Der Mut zum Sein, Stuttgart 1965, p. 183. — Tos pačios 


pažiūros yra ir N. Berdjaevas, sakydamas, esą “monarchinė Dievo sam- 
prata yra pagimdžiusi ateizmą“ (op. cit. p. 93). 


„ G. Marcel, op. cit. p. 137. 


M. Scheler, Vom Ewigen im Menschen, p. 329. 


„ M. Buber, op. cit. p. 14. 


M. Scheler, op. cit. p. 255. 


. J. Hessen, Religionsphilosophie, t. II, p. 198. 
„ Nikolai Berdjajev, Das Ich und die Welt der Objekte, Darmstadt (russ. 


329 


1933), p. 113; plg. X. Zubiri, Naturaleza. Historia. Dios, Madrid 1951, 
p. 335-336. 
E. Brunner, op. cit. p. 392. 


„ Plg. R. Otto, op. cit. 13-55; F. Heiler, op. cit. p. 306-321. 
. G. Marcel, op. cit. p. 63. 
„ M. Scheler, op. cit. p. 331. 


Plg. K. Jaspers, Der philosophische Glaube angesichts der Offenbarung, 
p. 226; plačiau šį K. Jasperso teiginį autorius aprašo “Didžiuosiuose 
dabarties klausimuose", Chicago 1971, p. 156-165. 


ANTRASIS SKYRIUS 


l. 
2. 


kad 


10. 


11. 


12. 
13. 
14. 


15. 
16. 
17. 
18. 


E. Brunner, op. cit. p. 373. 

F. Heiler, op. cit. p. 472. — F. Heilerio minimas “savaimingas kili- 
mas“, skylant “pasauliniam kiaušiniui į dvi dalis" ar išsivyniojant “vi- 
siems pasauliams bei būtybėms iš Brahman tarsi tinklui iš voro" (p. 
471-472), yra ne kas kita, kaip vaizdinė gimimo bei gimdymo išraiška, 
nesudaranti savarankiškos pasaulio atsiradimo rūšies šalia minėtųjų 
trijų rūšių. Pasaulio kilimą iš kiaušinio aprašo ir V. Bagdanavičius 
savo studijoje “Indijos religinė išmintis“, p. 19. 

F. Heiler, op. cit. 472. 

Plotino pažiūros čia atpasakojamos pagal jo veikalą “Enneades — Die 
Enneaden" (graikiškai ir vokiškai), Hamburg 1956-1964. 

W. Weischedel, Der Gott der Philosophen, t. I, p. 69. 

Heinz Robert Schlette, Das Eine und das Andere. Studien zur Proble- 
matik des Negativen in der Metaphysik Plotins, Muenchen 1966, p. 150. 
H. R. Scklette, op. cit. p. 224. 

Plg. F. Heiler, op. cit. p. 472. 

Plg. H. Schwarz, Der Gottesgedanke in der Geschichte der philosophie, 
p. 42-48, 

Pirmavaizdžių teorija, kaip matysime kiek vėliau, nėra nauja galimy- 
bė, nes ji susilieja arba su Plotino emanacija, arba su kūrimu iš ne- 
būties — pagal tai, kaip ji suvokia bei aiškina ontologinį pačių pirma- 
vaizdžių santykį su Dievu. 

Plg. Leo Scheffczyk, Schoepfung und Vorsehung, Freiburg/Br. 1963, 
p. 2-12. 

Plg. F. Heiler, op. cit. 472. 

V. Bagdanavičius, op. cit. p. 1. 

John S. Mbiti, Afrikanische Religion und Weltanschauung, Berlin 
1974, p. VII, 48-49; angliškasis šios knygos originalas “African Reli- 
gions and Philosophy" yra išėjęs Londone 1969 m. 

V. Bagdanavičius, op. cit. p. 19. 

Max Scheler, Philosophische Weltanshauung, Muenchen 1954, p. 67. 
Emil Brunner, Religionsphilosophie evangelisher Theologie, p. 40. 

L. Scheffczyk, op. cit. p. 150. 


330 


19. 


20. 


50. 


Johannes G. Deninger, Metamorphosen der Wahrheit, sudėt. veikale 
“Denkender Glaube”, p. 72, 73. 

Dabartinių kūrimo idėjos sampratų apžvalgą pateikia Klaus Kremer, 
Der Schoepfungsgedanke und seine Diskussion in der Gegenwart, 
sudėt. veikale “Denkender Glaube”, p. 150-189. 


„ Plg. Anton Antweiler, Die Anfanglosigkeit der Welt nach Thomas von 


Aguin und Kant, Trier 1961 (su atitinkamų tekstų priedu). 


„ Plg. Boetii de Dacia Tractatus de aeternitate mundi, paruoštas Géza 


Sajó, Berlin 1964. 


. Cit. Adolf Haas, Teilhard de Chardin-Lexicon, Freiburg/Br. 1971, t. 


II, p. 197. 
Plg. I. Duering, Aristoteles, p. 599. 


„ M. Heidegger, Was ist Metaphysik?, p. 41. 

„ M. Heidegger, op. cit. p. 42. 

. M. Heidegger, Sein und Zeit, p. 185. 

„ M. Heidegger, Was ist Metaphysik?, p. 29. 

. Soeren Kierkegaard, Der Begriff Angst, Duesseldorf 1952, p. 60. 

. Heinz Heimsoeth, op. cit. p. 24. 

„ Martin Deutinger, Von Gott und Schoepfung, Nuernberg 1946, p. 4. 

. Cit. Michael Schmaus, Katholische Dogmatik, Muenchen 1949, t. II, 


p. 87. 


. Caspar Nink, Philosophische Gotteslehre, Muenchen 1948, p. 214. 

„ Martin Heidegger, Zur Seinsfrage, Frankfurt/. 1956, p. 30. 

„ Meister Eckhart, Lateinische Werke, Stuttgart 1936, t. I, p. 157. 

„ E. Brunner, Offenbarung und Vernunft, p. 58. 

„ Leo Duempelman, Kreation als ontisch-ontologisches Verhaeltnis, p. 25, 


išnaša 23. 


. I. Kant, Werke. Studienausgabe von W. Weischedel, Frankfurt / M. 


1960, t. I, p. 335. 


„ Išsamiau autorius aprašo tai “Didžiuosiuose dabarties klausimuose“, p. 


241-255. 


. Pierre Teilhard de Chardin, Werke, Freiburg/Br. 1965, t. IV, p. 224. 
„ Plg. autoriaus “Didieji dabarties klausimai”, p. 267-270. 

„ Plg. M. Scheler, Vom Ewigen im Menschen, p. 165. 

. José Todoli, Filosofia de la religion, p. 216. 

„ Cit. A. Haas, op. cit. t. II, p. 298, 294, 

. Cit. A. Haas, op. cit. t. I, p. 55-56. 

„ A. Huelsbosch, Die Schoepfung Gottes, Freiburg/Br. 1965, p. 37. 

„ R. Spaemann, sudėt. veikale “Was ist das eigentlich Gott?", Muen- 


chen 1969, p. 63. 


„ Karl Lehmann, sudėt. veikale “Die Frage nach Gott", p. 135. 
„ Plg. Odilo Lechner, Idee und Zeit in der Metaphysik Augustins, Muen- 


chen 1964. 
Plg. Helmut Kuhn, Begegnung mit dem Nichts, Tuebingen 1950, sk. 


331 


64. 


“Das aufgestoerte Nichts — Išbaidytasis niekis", p. 26-39. 


. J. B. Lotz, Ontologia, p. 85. 
„ Vladimir Solovjev, Sobranie sočinenij, Peterburg 1901-1907, t. III, p. 


106-107. 


. V.V. Zenkovskij, Preodolenie platonizma i sofijnostj mira, “Putj" 


1930, nr. 24, p. 12. 
V. V. Zenkovskij, op. cit. p. 17-18. 


„ Plg. Sergij Bulgakov, Agnec Božij, Paris 1933, p. 112, 141; Nevesta 


Agnca, Paris 1945, p. 11. 


„ Eugen Biser, Atheismus und Theologie, sudėt. veikale “Die Frage nach 


Gott", p. 113. 


„ Sergej Bulgakov, Kosmodizee, sudėt. veikale “Oestliches Christentum. 


Dokumente", Muenchen 1925, t. II, p. 201. 
S. Bulgakov, Agnec Božij, p. 156. 
S. Bulgakov, Nevesta Agnca, p. 47. 


. Bernhard Welte, Versuch zur Frage nach Gott, sudėt. veikale “Die 


Frage nach Gott", p. 13. 


„ Plg. apžvalginę šios rūšies studiją “Zur gegenwaertigen Diskussion um 


die Gottesfrage", “Herder Korrespondenz” 1969, nr. 2-4, p. 76-189. 


„ J. de Vries, Critica, Barcelona 1963, p. 193. 


K. Jaspers, Der philosophische Glaube angesichts der Offenbarung, p. 
230. 

Plačiau apie šifrą Jasperso prasme autorius kalba “Didžiuosiuose da- 
barties klausimuose, p. 157-165. 


332 


Prel. Pranciškus M. Juras, P. A. 


Gimė 1891.VI. 16 Būdų k., Šiaulių parapijoje, Lietuvoje ir 
ten ėjo pirmuosius mokslus. 1912 m. atvažiavo į Ameriką. Lankė 
Šv. Karolio kolegiją, Catonsville, Md., ir Šv. Vincento Pauliečio 
universitetą Čikagoje, o nuo 1917. m. Kenrick, St. Louis, Mo., ir 
Brighton, Mass., kunigų seminarijas. 1922. IV. 18 įšventintas ku- 
nigu Bostono, Mass., vyskupijai. Beveik visą laiką išbuvo lietuvių 
Šv. Pranciškaus Lawrence, Mass., parapijoje (5 metus vikaru ir 
38 metus klebonu). 1967. V.2 išėjo į pensiją išsitarnavusio kle- 
bono titulu. Už pavyzdingą pastoracinį darbą ir ypatingus nuo- 
pelnus lietuvių išeivijai 1951 m. šv. Tėvo pakeltas prelatu Very 
Reverend titulu, 1959 m. — prelatu Right Reverend titulu ir 1966 
m. — apaštališkuoju protonotaru. Šalia tiesioginių kunigo pa- 
reigų parapijoje labai daug dirbo religinėje, tautinėje, karitaty- 
vinėje, visuomeninėje bei politinėje visų lietuvių išeivių veikloje, 
išeidamas toli už parapijos ribų. Tai vienas pačių didžiausių 
ankstyvosios mūsų išeivijos šulų. Jo vardą visur rasi. Jis garbės 
narys Lietuvos Vyčių, Motinėlės, Amerikos Lietuvių R. Kat. Su- 
sivienijimo, Lietuvių Kat. Kunigų Vienybės, Lietuvių R. Kat. 
Darbininkų Sąjungos, Lietuvių Katalikų Mokslo Akademijos, 
Lituanistikos Instituto. Eilę metų jis buvo centro valdybos pir- 
mininkas Lietuvos Vyčiu, Kunigu Vienybės, Liet. K. Darbininkų 
S-gos, Nukryžiuotojo Jėzaus Seserų Rėmėjų ir Nek. Prad. Mari- 
jos Seserų Rėmėjų. Buvo dvasios vadas ar ėjo įvairias kitokias 
pareigas daugelio lietuviškų organizacijų centro valdybose. Ra- 
šė į “Moksleivį", “Giedrą", “Vytį", “Draugą”, “Tautos Ryta”, 
“Darbininką", “Garsą” ir kt. Įsteigė Amerikos Lietuvių Kultū- 
ros Archyvą (ALKA) ir jam tebevadovauja. Didelis Romos Liet. 
Šv. Kazimiero kolegijos ir lietuviškų vienuolijų, ypač jų spaudos 
darbų rėmėjas. Keletai lietuvių jaunuolių padėjo išeiti mokslus. 
Savo lėšomis išleido apie pusę šimto įvairaus turinio lietuviškų 
knygų. 


334 


10. 


11. 
12. 
13. 


KRIKŠČIONIS GYVENIME 


KNYGŲ SERIJOS LEIDINIAI 


II Vatikano Susirinkimo dokumentai, I dalis. Konstitucijos. 
1967, 282 psl. $3.50 


II Vatikano Susirinkimo dokumentai, 2 dalis. Dekretai ir 
pareiškimai. 1968, 306 psl. 54.00 

II Vatikano Susirinkimo dokumentai, 3 dalis. Popiežių kal- 
bos ir raštai. 1969, 362 psl. $4.00 

Stasys Yla, Siluva Žemaičių istorijoje, 1 dalis. Reformacija 
ir restauracija. 1970, 296 psl. $5.00 

Stasys Yla, Šiluva Žemaičių istorijoje, 2 dalis. (Ruošiama 
spaudai). 

Antanas Maceina, Didieji dabarties klausimai. Pasaulio se- 
kuliarizacija, Evangelijų numitinimas, evoliucija ir religija. 
1971, 332 psl. $6.00 

Stasys Žilys, Gyvoji Liturgija. 1970, 184 psl. $5.00 

Matas Raišupis, Dabarties kankiniai. Lietuvos vyskupų, ku- 
nigų ir tikinčiųjų kryžiaus kelias pirmojoje ir antrojoje So- 
vietų okupacijoje. 1972, 436 psl. $6.75 

Kun. Jonas Gutauskas, S.T.D., Paed. D., Dievas šiandien. 
Dievo samprata ir jo buvimas, žmogaus su Dievu ir be Die- 
vo likimas. 1973, 388 psl. $6.00 

Antanas Maceina, Krikščionis pasaulyje. Pasauliškio proble- 
ma, pasauliškio pasiuntinybė, pasauliškio veiksena pasauly- 
je ir Bažnyčioje. 19731, 19742, 404 psl. $7.00 

Alfonsas Grauslys, Sviesa tamsoje. 1974, 456 psl. $8.00 
Mariteno raštų rinktinė, Protu ir tikėjimu. 1975, 340 psl. $6.00 
Antanas Maceina, Religijos filosofija. Religijos esmė — Reli- 
gijos Dievas. 1976, 336 psl. $6.00 

Psalmynas. Iš Neovulgatos naujai išverstas ir išleistas Lietu- 
voje 1973, 262 psl. Perspausdinta 1974. 


335 


